
Pentru Tia Elba. 
Mulţumesc pentru înțelepciunea, forța, 
buna dispoziţie şi sănătatea ta mintală, 


dar cel mai mult, pentru dragostea ta. 


daily — (subst.) 1. cotidian; 2. menajeră 


l. publicaţie care apare zilnic, cu excepţia duminicilor: 
„Procesul a fost relatat în toate cotidienele cunoscute”. 


(ENGLEZA BRITANICĂ, ieşit din uz): 


2. o femeie angajată să întrețină curăţenia în locuința cuiva 
în mod regulat: „Menajera mea vine zilnic...” 


Prolog 


Nu. Nu. Nu. Nu negrul. Nu întunericul ăsta sufocant. Nu 
punga de plastic. Panica pune stăpânire pe ea, golindu-i 


plămânii de aer. Nu pot respira. Nu pot respira. Simte gustul 
metalic al fricii în gât. Trebuie s-o fac. E singura cale. Stai 
liniştită. Fii calmă. Respiră încet. Respiră uşor. Aşa cum a zis 
el. O să se termine curând. O să se termine şi atunci o să fiu 
liberă. Liberă. Liberă. 


Du-te. Acum. Fugi. Fugi. Fugi. Du-te. Fuge în forță şi repede, 
dar nu se uită îndărăt. Frica o împinge înainte şi, în goana ei, 
evită în ultima clipă câțiva cumpărători întârziaţi. Are noroc: 
uşile automate sunt deschise. Trece în fugă pe sub 
decoraţiunile stridente de sărbători, prin intrarea în parcare. 
Fuge, fuge în continuare. Printre maşinile parcate, spre 
pădure. Fuge ca de frica morţii, pe o cărare îngustă de 
pământ, printre rugi, printre crengi care o izbesc în faţă. Fuge 
până ce îşi simte plămânii în flăcări. Du-te. Du-te. Fugi. Nu te 
opri. 


Frig. Frig. Prea frig. Oboseala îi încețoşează creierul. 
Oboseala şi frigul. Vântul urlă printre copaci, îi pătrunde prin 
haine, până la oase. Se ghemuieşte lângă un tufiş şi adună 
frunze uscate, încercând să-şi încropească un culcuş cu 
mâinile goale. Să doarmă. Are nevoie de somn. Se întinde pe 
pământul rece şi tare, prea vlăguită să se mai teamă, prea 
vlăguită să mai plângă. Celelalte. Oare au scăpat? Închide 
ochii. Oare au scăpat? Dă, Doamne, să fie libere. Dă, 
Doamne, să fie la căldură... Cum s-a ajuns aici? 


Se trezeşte. Zace printre tomberoane, învelită în ziare şi 
cartoane. Tremură. li e foarte frig. Dar trebuie să meargă 


mai departe. Are o adresă. Îi mulţumeşte Dumnezeului 
bunicii ei pentru adresa asta. Despătureşte hârtia cu degete 
tremurânde. Acolo trebuie să ajungă. Acum. Acum. Acum. 


Întâi un picior, apoi celălalt. Să meargă. E tot ce poate face. 
Să meargă. Să meargă. Să meargă. Doarme pe un prag. Se 
trezeşte şi merge mai departe. Merge. Bea apă de la o 
chiuvetă, la McDonald's. Mâncarea miroase ameţitor. 


Îi e frig. Foamea îi sfârtecă stomacul. Dar merge şi tot 
merge, urmând harta. O hartă furată. Furată dintr-un 
magazin. Un magazin cu luminiţe care clipeau şi muzică de 
Crăciun. Ţine peticul de hârtie cu ultima fărâmă de putere 
care i-a mai rămas. E tocită şi zdrențuită de la prea multele 
zile cât a stat ascunsă în încălțări. Obosită. Atât de obosită! 
Murdară. Foarte murdară şi înfrigurată şi speriată. Locul 
ăsta e singura ei speranță. Ridică o mână tremurătoare şi 
apasă pe sonerie. 


Magda o aşteaptă. l-a scris mama ei şi i-a spus. O 
întâmpină cu brațele deschise. Apoi se trage iute îndărăt. 
Isuse, copilă. Ce-ai pățit? Te aşteptam săptămâna trecută! 


Capitolul unu 


Sex mecanic. Ar fi multe de spus în favoarea lui. Fără 
obligații, fără aşteptări, fără dezamăgiri; nu trebuie decât să- 
mi amintesc numele lor. Cine a fost data trecută? Jojo? 
Jeanne? Jody? Nu contează. A fost un futai fără nume care 
a gemut o mulțime şi în pat, şi pe lângă pat. Nu pot dormi, 
stau întins şi mă uit la reflecţiile unduitoare ale Tamisei de 
pe tavan. Sunt prea agitat ca să adorm. 


În noaptea asta e Caroline. Ea nu se potriveşte categoriei 
futai-fără-nume. N-o să se potrivească niciodată. Unde 
naiba mi-o fi fost capul? Închid ochii, încercând să potolesc 
vocea încăpățânată, micuță, care se întreabă cât de înțelept 
a fost să mă culc cu cea mai bună prietenă... din nou. 
Doarme liniştită lângă mine, cu trupul satinat scăldat în 
lumina argintie a lunii de ianuarie, cu picioarele lungi 
încolăcite cu ale mele şi capul pe pieptul meu. 


E greşit, foarte greşit. Mă frec pe față, încercând să şterg 
scârba de mine însumi, dar foiala şi foşnetele o trezesc din 
somn. Un deget manichiurat se strecoară în jos, pe 
abdomenul meu, peste muşchii abdominali, apoi se roteşte 
în jurul buricului. Îi simt zâmbetul adormit în timp ce 
degetul îi alunecă spre părul meu pubian. Îi prind mâna şi o 
duc la buze: 


— N-am făcut destul rău pentru o singură seară, Caro? 


Ca să îndulcesc respingerea, îi sărut fiecare deget în parte. 
Sunt obosit şi demoralizat de vinovăția sâcâitoare şi 
nedorită care îmi sfârtecă măruntaiele. Pentru numele 


cerului, asta-i Caroline, cea mai bună prietenă a mea şi 
soția fratelui meu. Fosta soție. 


Nu. Nu fosta soţie. Văduva lui. 


E un cuvânt trist şi însingurat pentru o situaţie tristă şi 
însingurată. 


— Hai, Maxim, te rog. Fă-mă să uit, şopteşte ea şi depune 
un sărut cald şi umed pe pieptul meu. 


Dându-şi deoparte părul de pe față, se uită în sus la mine 
printre genele lungi, cu ochii sclipind de nevoie şi durere. 


Îi cuprind în palme fața fermecătoare şi clatin din cap: 
— N-ar trebui. 

— Nu spune. 

Îmi pune degetele pe buze, reducându-mă la tăcere. 
— Te rog. Am nevoie. 


Gem. Am să ajung în iad. 


— Te rog, mă imploră. 


Rahat, ăsta e iadul. 


Şi pentru că şi eu sufăr - pentru că şi mie mi-e dor de el —, 
iar Caroline e legătura mea cu el, gura mea îi găseşte buzele 
şi o rostogolesc pe spate. 


Când mă trezesc, camera e inundată de un soare luminos 
de iarnă care mă orbeşte. Mă întorc şi sunt uşurat să văd că 
a plecat, lăsând după ea o urmă stăruitoare de regret — şi un 
bilețel pe pernă: 


Cină diseară cu tata & scroafa vitregă? 


Te rog să vii. 


Şi ei suferă. 


ILY x 


Futu-i. 


Nu asta îmi doresc. Închid ochii, recunoscător că sunt 
singur în patul meu şi bucuros că, în ciuda activităţilor 


noastre nocturne, am hotărât să ne întoarcem la Londra la 
două zile după înmormântare. 


Cum dracu' au scăpat lucrurile de sub control în halul ăsta? 


Doar un pahar înainte de culcare, a zis ea, iar eu m-am uitat 
în ochii ei mari şi albaştri înnourați de durere şi am ştiut 
imediat ce vrea. Era aceeaşi privire pe care mi-o aruncase în 
noaptea în care am aflat de accidentul lui Kit şi moartea lui 
prematură. O privire căreia atunci nu i-am putut rezista. 
Aproape dansaserăm dansul ăsta de multe ori, dar în 
noaptea aceea m-am lăsat în voia sorții şi, inevitabil, am 
regulat-o pe nevasta fratelui meu. 


lar acum am făcut-o din nou, cu Kit băgat în pământ cu 
două zile în urmă. 


Mă încrunt la tavan. Sunt jalnic, asta e limpede. Dar atunci 
la fel e şi Caroline. Măcar ea are o scuză: e în doliu, e 
speriată pentru viitorul ei şi eu îi sunt cel mai bun prieten. 
Spre cine altcineva s-ar fi putut întoarce la necaz? Iar eu nu 
am făcut decât să depăşesc limitele alinării văduvei 
îndurerate. 


Încruntat, mototolesc bileţelul de la ea şi-l arunc pe 
podeaua de lemn, unde se rostogoleşte până sub canapeaua 
unde sunt îngrămădite hainele. Deasupra mea plutesc 
umbre lichide, de parcă întunericul şi lumina m-ar lua peste 
picior. Închid ochii şi încerc să le alung. 


Kit a fost un om bun. 


Kit. Dragul de Kit. Favoritul tuturor, inclusiv al lui Caroline; 
la urma urmelor pe el l-a ales, nu? În faţa ochilor îmi apare, 
nechemată, imaginea trupului fără viață, frânt, al lui Kit, 
zăcând sub cearşaf în morga spitalului. Respir adânc, 
încercând să o alung, dar mi se pune un nod în gât. Merita 
mai mult decât pe draga de Caro şi pe mine, fratele risipitor. 
Nu merita o astfel de... trădare. 


Futu-i. 
Pe cine păcălesc eu aici? 


Caroline şi cu mine ne merităm unul pe altul. Cu noi doi... o 
mână spală pe alta. Suntem doi adulți care consimt şi sunt 
teoretic liberi. Ei îi place, mie îmi place, şi la asta mă pricep 
cel mai bine, să regulez o femeie dornică, atrăgătoare, la 
orele mici ale dimineţii. E activitatea mea recreațională 
favorită şi îmi asigură şi mie ceva de făcut. Sexul mă ţine-n 
formă şi, în chinurile pasiunii, aflu tot ce trebuie să ştiu 
despre o femeie - cum s-o fac să transpire şi dacă ţipă sau 
plânge când are orgasm. 


Caroline e din categoria plângăcioaselor. 
Caroline tocmai şi-a pierdut soțul. 


Rahat. 


Iar eu tocmai mi-am pierdut fratele mai mare, singurul meu 
far călăuzitor din ultimii ani. 


Rahat. 


Închid ochii şi văd iar fața moartă, palidă a lui Kit, iar 
pierderea lui cască un hău în mine. 


O pierdere de neînlocuit. 


De ce naiba s-o fi suit pe motocicletă în noaptea aia sumbră 
şi înghețată? E dincolo de puterea mea de înțelegere. Kit 
este — era — cel cuminte, cel înțelept, lordul Demn de 
Încredere însuşi. Dintre noi doi, Kit a fost cel care a adus 
onoare numelui familiei, i-a sporit reputaţia şi s-a comportat 
în mod responsabil. Avea un job în City şi gestiona şi 
substanțiala afacere a familiei. Nu lua decizii pripite, nu 
conducea ca un nebun. Era fratele rațional. Era genul care 
mergea în sus, nu în jos. Nu era amețitul risipitor, ca mine. 
Nu, eu sunt cealaltă față a monedei lui Kit. Specialitatea 
mea e să fiu oaia neagră a familiei. Nimeni n-are nicio 
aşteptare de la mine, m-am asigurat de asta. Întotdeauna. 


Mă ridic, deprimat în lumina aspră a dimineţii. A venit 
momentul să mă duc la subsol, la sala de gimnastică. 
Alergările, regulatul şi scrima mă ţin în formă. 


Muzica de dans îmi bubuie în urechi şi sudoarea îmi curge 
şiroaie pe spate; trag aer în plămâni. Mişcarea regulată a 


picioarelor pe banda de alergare îmi limpezeşte mintea în 
timp ce mă concentrez să-mi depăşesc limitele fizice. De 
obicei, când alerg sunt concentrat şi recunoscător că simt în 
sfârşit ceva - chiar dacă e numai durerea din plămânii şi 
membrele care stau să explodeze. Astăzi nu vreau să simt 
nimic, nu după săptămâna asta de coşmar. Nu vreau decât 
durerea fizică dată de un efort extrem. Nu durerea pierderii. 


Aleargă. Respiră. Aleargă. Respiră. 
Nu te gândi la Kit. Nu te gândi la Caroline. 
Aleargă. Aleargă. Aleargă. 


Pe măsură ce mă calmez, banda încetineşte, iar eu alerg pe 
ultima parte a sprintului meu de 8 kilometri, lăsând 
gândurile febrile să revină. Pentru prima dată după foarte 
mult timp am o grămadă de chestii de făcut. 


Înainte de dispariția lui Kit, îmi petreceam zilele 
recuperându-mă după nopţile de dinainte şi planificând 
următoarea noapte de distracție. Şi cam atât. Asta era viața 
mea. Nu-mi place să scot în evidență lipsa ei de semnificație. 
Dar în sinea mea ştiu cât de-al naibii de bun de nimic sunt. 
Accesul la un fond fiduciar sănătos la împlinirea vârstei de 
21 de ani a însemnat că n-am muncit în mod serios nicio zi 
din viața mea. Spre deosebire de fratele meu mai mare. El a 
muncit din greu, dar, pe de altă parte, nici n-a avut de ales. 


În orice caz, astăzi va fi altfel. Sunt executorul testamentar 
al lui Kit, ceea ce e o glumă în sine. Alegerea mea a fost 
ultimul lui hohot de râs, sunt convins; dar acum e îngropat 
în cavoul familiei, iar testamentul trebuie citit şi... ei bine, 
executat. 


Iar Kit a murit şi nu a lăsat urmaşi. 


Mă înfiorez când se opreşte banda. Nu vreau să mă gândesc 
la implicaţii. Nu sunt pregătit. 


Îmi iau iPhone-ul, arunc un prosop pe după gât şi urc în 
goană scările până la apartamentul meu, la etajul şase. 


Mă dezbrac, arunc hainele în dormitor şi o iau spre baia din 
capătul apartamentului. Sub duş, în timp ce mă spăl pe 
cap, mă gândesc ce să fac cu Caroline. Ne cunoaştem din 
şcoala primară. Ne-am recunoscut ca spirite înrudite, doi 
puştani de 13 ani care stăteau la cămin, cu părinți divorțați. 
Eu eram băiatul cel nou şi ea m-a luat sub aripa ei 
ocrotitoare. Eram nedespărțiți. A fost şi va fi mereu prima 
mea dragoste, prima mea partidă de sex... prima mea 
partidă dezastruoasă de sex. Peste ani, l-a ales pe fratele 
meu, nu pe mine. Dar în ciuda tuturor problemelor, am 
reuşit să rămânem buni prieteni şi să ne ținem mâinile 
acasă - până la moartea lui Kit. 


Rahat. Povestea asta trebuie să înceteze. Nici nu vreau, nici 
nu-mi trebuie complicaţii. Când mă bărbieresc, din oglindă 
mă privesc nişte ochi verzi, gravi. N-o da-n bară cu Caroline. 
E unul dintre puținii tăi prieteni. E cea mai bună prietenă a 


ta. Vorbeşte cu ea. Discută cu ea. Ştie şi ea că suntem 
incompatibili. Încuviinţez către imaginea mea din oglindă, 
simțindu-mă mult mai hotărât în privința ei, şi îmi şterg 
spuma de pe față. Arunc prosopul pe jos şi mă îndrept spre 
garderobă. Îmi iau blugii negri, care sunt înghesuiți într-un 
morman de toale pe unul dintre rafturi, şi respir uşurat 
când găsesc o cămaşă albă proaspăt călcată şi un sacou 
negru curat. Astăzi iau prânzul cu avocaţii familiei. Îmi pun 
ghetele şi trag şi o haină pe mine, căci afară e chiar frig. 


Rahat, azi e luni. 


Îmi aduc aminte că în dimineața asta trebuie să vină la 
curățenie Krystyna, străvechea mea menajeră poloneză. lau 
portofelul, las nişte bani pe consola din hol, setez alarma, 
apoi ies pe uşa apartamentului. Încui, renunt la lift şi cobor 
pe scări. 


Când ies în Chelsea Embankment, aerul e limpede şi tăios, 
întinat numai de aburii răsuflării mele înghețate. Privesc 
dincolo de Tamisa posomorâtă şi cenuşie de pe cealaltă 
parte a străzii spre Peace Pagoda, de pe malul opus. Asta 
îmi doresc, puțină pace, dar probabil va dura mult până o 
să am parte de ea. Sper să capăt câteva răspunsuri la 
prânzul ăsta. Ridic mâna, fac semn unui taxi şi îi spun 
şoferului să mă ducă în Mayfair. 


Instalată în splendoarea georgiană din Brook Street, firma 
de avocatură Pavel, Marmont şi Hoffman reprezintă familia 


din 1775. „A venit vremea să te maturizezi”, mormăi în 
barbă când împing uşa sculptată din lemn. 


— Bună ziua, Mister. 


Recepţionera tânără zâmbeşte, cu tenul măsliniu uşor 
îmbujorat. E drăguță, într-un stil discret. În condiţii 
normale, aş fi făcut rost de numărul ei de telefon după nici 
cinci minute de conversație, dar nu de aceea mă aflu aici. 


— Am o întâlnire cu domnul Rajah. 
— Cum vă numiți? 
— Maxim Trevelyan. 


Verifică monitorul computerului, clatină din cap şi se 
încruntă: 


— Luaţi loc, vă rog. 


Arată spre două canapele din piele maro aflate în holul 
lambrisat, iar eu mă prăbuşesc pe prima dintre ele, luând o 
ediție de dimineață din Financial Times. Recepţionera 
vorbeşte la telefon pe un ton destul de precipitat. Mă uit la 
prima pagină a ziarului fără să rețin nimic. Când ridic 
privirea, Rajah însuşi vine să mă întâmpine, ieşind pe uşa 
dublă cu o mână întinsă. 


Mă ridic. 


— Lord Trevethick, vă rog să primiți cele mai sincere 
condoleanţe pentru pierderea suferită, îmi spune el în timp 
ce dăm mâna. 


— Trevethick, vă rog, răspund. Încă nu m-am obişnuit cu 
titlul fratelui meu. 


Titlul meu... acum. 
— Desigur. 


Domnul Rajah încuviințează cu o deferență politicoasă care 
mi se pare enervantă. 


— Binevoiți să mă urmaţi, vă rog. Luăm masa în livingul 
partenerilor şi trebuie să vă spun că avem una dintre cele 
mai rafinate colecții de băuturi din Londra. 


Sunt în clubul meu din Mayfair şi privesc hipnotizat la 
dansul flăcărilor în şemineu. 


Conte de Trevethick. 


Ăsta-s eu. Acum. 


E de neconceput. E devastator. 


Ce-am mai invidiat în tinerețe titlul fratelui meu şi poziția 
lui în familie! Kit a fost copilul preferat încă de la naştere, 
mai ales pentru mama, dar el era moştenitorul, nu rezerva. 
Cunoscut ca viconte de Porthtowan din clipa-n care s-a 
născut, Kit a devenit al doisprezecelea conte de Trevethick la 
vârsta de 20 de ani, după moartea subită a tatălui nostru. 
Acum, la 28, eu sunt norocosul număr treisprezece. Şi cu 
toate că am tânjit la titlul ăsta şi la tot ceea ce presupune el, 
acum, că e al meu, mi se pare că m-am băgat nepoftit pe 
domeniul fratelui meu. 


I-ai futut contesa azi-noapte. E mai mult decât să te bagi 
nepoftit. 


lau o gură de Glenrothes şi ridic paharul. „În cinstea 
Fantomei”, şoptesc, zâmbind în fața ironiei. Glenrothes a 
fost whisky-ul preferat al tatei şi al fratelui meu, iar de 
astăzi licoarea asta din 1992 va fi şi preferata mea. 


Nu pot spune cu precizie în ce clipă m-am împăcat cu 
moştenirea lui Kit şi cu Kit însuşi, dar s-a întâmplat undeva 
spre 20 de ani. El avea titlul, el câştigase fata, iar eu a 
trebuit să accept. Dar acum toate sunt ale mele. Toate. 


Până şi nevastă-ta. În fine, cel puţin noaptea trecută. 


Dar ironia este că fratele meu nu i-a lăsat nimic lui Caroline 
prin testament. 


Nimic. 
De asta se temea ea. 


Cum a putut fi aşa de neglijent? Şi-a făcut un testament 
nou acum patru luni şi nu i-a lăsat nimic. Erau căsătoriți de 
numai doi ani... 


La ce s-o fi gândit? 


Evident, Caroline ar putea ataca testamentul. Şi cine ar 
putea să o condamne? 


Mă frec pe față. 
Ce mă fac eu? 


Îmi bâzâie telefonul. 


UNDE EŞTI? 


Mesaj de la Caroline. 


Închid telefonul şi mai comand un pahar. Nu vreau s-o văd 
în seara asta. Vreau să uit de mine cu altcineva. Cineva 


nou. Cineva față de care să n-am nicio obligație. Şi cred că o 
să dau lovitura. Scot telefonul şi deschid Tinder. 


— Maxim, e un apartament fabulos. 


Se uită spre apa tulbure a Tamisei, care străluceşte sub 
luminile de la Peace Pagoda. li iau haina şi o atârn de 
spătarul sofalei. 


— Un pahar sau ceva mai tare? o întreb. 


N-o să rămânem prea mult în salon. Ca la un semn, îşi 
scutură cu un gest brusc părul negru, lucios, care îi cade pe 
umeri. Ochii căprui, evidenţiați cu dermatograf negru, mă 
privesc ţintă. 


Umezindu-şi buzele rujate, ridică o sprânceană şi mă 
întreabă: 


— Ceva mai tare? 
Are un ton seducător. 


— Dar tu ce bei? 


Aha... nu se prinde, deci fără cocaină, dar mi-a luat-o mult 
înainte. Mă apropii, în aşa fel încât să fie nevoită să ridice 
capul ca să mă privească. Dar am grijă să nu o ating. 


— Mie nu mi-e sete, Heather. 


Cobor tonul, mulțumit că mi-am amintit cum o cheamă. 
Inghite în sec, cu buzele întredeschise. 


— Nici mie, şopteşte, şi ochii ei încep să zâmbească 
provocator. 


— Ce vrei? 


Îi urmăresc privirea care i se îndreaptă spre buzele mele. E o 
invitație. Stau o clipă, să mă asigur că am citit-o corect, apoi 
mă aplec şi o sărut. E cea mai fugară atingere: gură pe gură, 
apoi nimic. 


— Cred că ştii ce vreau. 


Îşi trece degetele prin părul meu şi mă trage înapoi spre 
gura ei caldă şi dornică. Are gust de brandy şi un iz de 
tutun. Gustul mă distrage. Nu-mi amintesc să o fi văzut 
fumând la club. O lipesc de mine, cu o mână după talie şi 
cu cealaltă îi pipăi rotunjimile îmbietoare. Are o talie subțire 
şi sâni mari şi fermi, pe care şi-i apasă ispititor de mine. Mă 
întreb dacă au un gust la fel de bun pe cât se simt la 


atingere. Îmi las mâna să-i alunece pe spate în timp ce o 
sărut tot mai apăsat, explorându-i gura flămândă. 


— Tu ce vrei? şoptesc cu gura pe buzele ei. 
— Pe tine. 


Vocea ei e gâfâită şi precipitată. E excitată. Cât se poate de 
tare. Începe să-mi desfacă nasturii de la cămaşă. Rămân 
nemişcat cât mi-o trage de pe umeri şi o lasă să cadă la 
podea. 


Să o iau aici sau în pat? Confortul câştigă şi o prind de 
mână: 


— Hai cu mine. 


O trag încetişor după mine şi mă urmează afară din salon, 
apoi pe hol, spre dormitor. 


În cameră e ordine, aşa cum ştiam că o să fie. 
Binecuvântată fie Krystyna. 


Apăs pe întrerupătorul de pe perete şi aprind veiozele, apoi o 
conduc spre pat. 


— Întoarce-te. 
Heather se conformează, dar se clatină puţin pe tocuri. 
— Uşurel! 


O prind de umeri şi o lipesc strâns de mine, apoi îi întorc 
capul, ca să-i văd ochii. Privirea îi alunecă spre buzele mele, 
dar trebuie să ridice capul ca să se uite la mine. Ochi 
strălucitori. Limpezi. Concentraţi. Suficient de treji. Îi 
adulmec gâtul, gustându-i cu limba pielea fină, parfumată. 


— Cred că e vremea să trecem la orizontală. 


Îi desfac fermoarul rochiei roşii scurte, i-o trag în jos, pe 
umeri, şi zăbovesc puţin când iese la iveală partea de sus a 
sânilor, strânşi într-un sutien roşu. Mângâi cu vârful 
degetelor suprafața dantelată a sutienului. Geme şi îşi 
arcuieşte spatele, împingându-şi sânii în palmele mele. 


Ah, da. 


Îmi strecor degetele pe sub materialul delicat şi desenez 
cercuri în jurul sfârcurilor care se întăresc, în timp ce ea 
bâjbâie în spate după nasturele blugilor mei. 


— Avem toată noaptea, şoptesc eu, şi îi dau drumul. 


Păşesc în spate, iar rochia alunecă şi îi cade la picioare. 


Chiloţeii tanga roşii îi pun în evidență posteriorul bine 
conturat. 


— Întoarce-te. Vreau să te văd. 


Heather îşi aruncă părul peste umeri când se întoarce şi îmi 
aruncă o privire mistuitoare printre gene. Are cei mai 
minunaţi sâni. 


Zâmbesc. Zâmbeşte şi ea. 
O să fie mişto. 


Se întinde spre mine, mă prinde de betelia blugilor şi mă 
trage brusc spre ea, iar țâțele ei minunate se zdrobesc din 
nou de pieptul meu. 


— Sărută-mă, gâfâie ea, cu o voce răguşită şi poruncitoare. 


Îşi trece limba peste dinţi, iar trupul meu reacționează şi-mi 
simt mădularul întărindu-se. 


— La dispoziția dumneavoastră, doamnă. 


Îi cuprind capul, cu degetele în părul ei mătăsos, şi o sărut, 
de data asta mai apăsat. Îmi răspunde, înfigându-şi mâinile 
în părul meu când ni se ating limbile. Se opreşte şi se uită la 
mine cu un licăr lasciv în ochi, ca şi cum m-ar vedea în 
sfârşit şi i-ar plăcea ceea ce vede. Din nou, buzele ei sunt 
mai flămânde decât ale mele. 


Mamă, tipa e chiar dornică. 


Cu degete abile, găseşte nasturele de sus al blugilor şi îl 
desface. Râzând, o prind de mâini, o împing uşor şi ne 
prăvălim amândoi în pat. 


Heather. O cheamă Heather şi doarme adânc lângă mine. 
Mă uit la ceasul de pe noptieră; e 5:15. E un futai pe cinste, 
fără doar şi poate. Dar acum o vreau plecată. Oare cât va 
trebui să mai stau aici ascultând sunetul lin al răsuflării ei? 
Poate ar fi trebuit să mergem la ea; aşa aş fi putut pleca eu. 
Dar apartamentul meu era mai aproape şi eram amândoi 
nerăbdători. Mă holbez la tavan şi reiau filmul serii, 
încercând să-mi amintesc amănuntele pe care le-am aflat 
despre ea. Lucrează în televiziune -— teveu, cum zice ea — şi 
dimineață trebuie să fie la muncă, aşa că o să plece în 
curând, nu? Locuieşte în Putney. E mişto. Şi dornică. Da, 
foarte dornică. Îi place să facă sex cu fața în jos, nu face 
gălăgie când are orgasm şi are o gură foarte talentată, care 
ştie exact ce are de făcut ca să trezească la viață un bărbat 
vlăguit. Mădularul meu tresare la această amintire şi mă 
întreb dacă nu cumva s-o mai trezesc pentru încă o partidă. 
Părul ei negru e răsfirat pe pernă; are o expresie senină pe 
chip când doarme. Nu bag în seamă înțepătura de invidie 


provocată de seninătatea ei şi mă întreb dacă mi-aş găsi 
aceeaşi pace în cazul în care aş ajunge să o cunosc mai 
bine. 


Uf, la naiba. Vreau să plece. 


Ai probleme de intimitate. Vocea sâcâitoare a lui Caroline îmi 
răsună în minte. 


Caroline. Rahat. 


Trei mesaje şi mai multe apeluri ratate de la Caroline m-au 
scos din sărite. Blugii mei zac pe jos, într-un morman 
mototolit. Îmi recuperez telefonul din buzunarul din spate. 
Verific silueta adormită de lângă mine - nu, nu s-a clintit — 
şi îmi citesc mesajele de la Caroline. 


UNDE EŞTI? 


SUNĂ-MĂ! 


*EMOTICON ÎMBUFNAT* 


Ce-a apucat-o? 


Ştie cum stă treaba, doar mă cunoaşte de atâta vreme. O 
tăvăleală scurtă n-are cum să schimbe ceea ce simt pentru 
ea. O iubesc... în felul meu, dar ca pe o prietenă, o prietenă 
bună. 


Mă încrunt. Nu am sunat-o. Nu vreau s-o sun. Nu ştiu ce 
să-i spun. 


Laşule, şopteşte vocea conştiinţei. Trebuie să îndrept 
lucrurile. Deasupra mea, licăririle de pe Tamisa unduiesc şi 
fac valuri, libere şi  imponderabile. Hărțuindu-mă. 
Amintindu-mi de ceea ce am pierdut. 


Libertate. 


Şi de ceea ce am acum. 


Responsabilitate. 


Rahat. 


Sentimentul de vinovăţie mă copleşeşte. E un sentiment 
nefamiliar şi nepoftit; Kit mi-a lăsat mie totul. Totul. Iar 
Caroline nu primeşte nimic din averea lui. E soția fratelui 
meu. Şi ne-am tras-o. Nu-i de mirare că mă simt vinovat. Şi, 
în sinea mea, ştiu că şi ea se simte la fel. De-aia a plecat în 
miez de noapte fără să mă trezească, fără să spună la 
revedere. Ce n-aş da să facă la fel şi fata de lângă mine! 


Scriu în grabă un mesaj către Caroline. 


Ocupat azi. Eşti bine? 


E ora 5. Caroline trebuie să doarmă dusă. Sunt în 
siguranță. O să văd ce fac cu ea azi, mai târziu... sau poate 
mâine. 


Heather se foieşte, deschide pleoapele. 
— Bună. 


Schiţează o tentativă de zâmbet. Îi răspund, dar zâmbetul ei 
păleşte: 


— Trebuie să plec. 

— Să pleci? 

Simt cum mă cuprinde un val de speranţă. 
— Nu trebuie să pleci, spun. 


Reuşesc să par destul de sincer. 


— Ba da. Trebuie să mă duc la muncă şi nu cred că rochia 
mea roşie ar da prea bine la birou. 


Se ridică, trăgând cearşaful de mătase ca să-şi ascundă 
rotunjimile. 


— A fost... bine, Maxim. Dacă îţi las numărul, mă suni? 
Prefer să vorbesc la telefon decât prin mesaje pe Tinder. 


— Bineînţeles, mint eu cu lejeritate. 


Îi trag fața spre mine şi o sărut cu tandreţe. Zâmbeşte timid. 
Se ridică, îşi înfăşoară bine cearşaful în jurul trupului şi 
începe să îşi adune hainele de pe podea. 


— Să-ţi chem un taxi? o întreb. 

— lau un Uber. 

— Ţi-l chem eu. 

— Bine, mulțumesc. Merg în Putney. 


Îmi spune adresa, mă ridic, îmi trag pe mine blugii aruncați 
pe jos, iau telefonul şi ies din dormitor, ca să-i las puțină 
intimitate. E ciudat cum reacționează femeile în dimineața 
de după: timid şi tăcut. Nu mai e sirena lascivă şi dornică 
de-aseară. 


După ce îi comand maşina, o aştept privind afară, la Tamisa 
întunecată. Când îşi face în sfârşit apariția, îmi strecoară o 
bucăţică de hârtie în palmă: 


— Numărul meu. 

— Mulţumesc. 

O îndes în buzunarul din spate al blugilor. 
— Maşina ta ajunge în cinci minute. 


Stă stingherită, cuprinsă de timiditatea de după sex. În 
tăcerea care s-a lăsat, inspectează camera, uitându-se 
oriunde altundeva, numai la mine, nu. 


— Ai un apartament minunat. Spaţios, zice ea, iar eu ştiu că 
trebuie să pălăvrăgim ca să umplem golul ciudat. 


Zăreşte chitara şi pianul: 
— Cânţi la pian? 
Se îndreaptă spre pianul cu coadă scurtă. 


— Da. 


— De-aia eşti aşa de îndemânatic, zice. 


Apoi se încruntă, ca şi cum şi-ar fi dat seama că a gândit cu 
voce tare; obrajii ei capătă o nuanţă rozalie. 


— Tu cânţi la vreun instrument? o întreb, ignorându-i 
comentariul. 


— Nu, n-am ajuns mai departe de grupul de flautişti în anul 
doi. 


I se citeşte uşurarea pe chip, probabil pentru că i-am 
ignorat comentariul despre mâinile mele. 


— Şi toate astea? 


Arată spre sistemele de mixaj şi iMac-ul de pe biroul din 
colț. 


— Sunt DJ. 


— Serios? 


— Da. De câteva ori pe lună, într-un club din Hoxton. 


— Aşa se explică toate vinilurile. 


Aruncă o privire la peretele cu rafturi de sus până jos unde 
se află colecția mea de discuri. 


Încuviinţez. 
— Şi fotografiile? 


Arată cu mâna spre peisajele în alb-negru prinse pe nişte 
pânze mari, în camera de zi. 


— Da. Şi ocazional mă aflu de partea cealaltă a obiectivului. 
Pare nedumerită. 

— Pozez. Mai ales pentru reviste. 

— Aha, e logic. Chiar că eşti un bărbat cu multe feţe. 


Zâmbeşte, simțindu-se mai încrezătoare. Aşa şi trebuie. E o 
zeiță. 


— Bun la toate, îi răspund cu un zâmbet autoironic, iar 
zâmbetul ei păleşte, fiind înlocuit de o încruntătură 
perplexă. 


— E ceva în neregulă? întreabă. 


În neregulă? Despre ce dracu’ vorbeşte? 
— Nu, nimic. 


Telefonul bâzâie şi e un mesaj care mă anunţă că a ajuns 
maşina. 


— Te sun, îi spun. 
Îi iau haina şi i-o ţin, ajutând-o să se îmbrace. 


— Nu, n-o să mă suni. Dar e-n regulă. Pentru tine, nu-i 
decât o întâlnire de pe Tinder. M-am simţit bine. 


— Şi eu. 

N-am de gând s-o contrazic. 

O urmez la uşa din față. 

— Vrei să te conduc până jos? 


— Nu, mulțumesc. Sunt fată mare. La revedere, Maxim. Mă 
bucur că te-am cunoscut. 


— Şi eu... Heather. 


— Bravo. 


Râde, încântată că mi-am amintit cum o cheamă, şi mi-e 
imposibil să nu-i întorc zâmbetul. 


— Aşa-i mai bine, zice ea. Sper că o să găseşti ceea ce cauţi. 


Vine spre mine şi mă sărută nevinovat pe obraz. Se întoarce 
şi se îndreaptă spre lift, legănându-se pe tocurile înalte. Mă 
încrunt la silueta care se îndepărtează, privindu-i fundul 
apetisant cum se mişcă pe sub rochie. 


Să găsesc ceea ce caut? Ce mama naibii înseamnă? 


Am toate astea. Tocmai te-am avut şi pe tine. Mâine o să fie 
altcineva. Ce mi-ar mai putea trebui? 


Nu ştiu de ce, cuvintele ei mă irită, dar le alung şi mă 
îndrept înapoi spre pat, uşurat că a plecat. În timp ce-mi 
scot blugii şi mă bag în aşternut, cuvintele ei de despărțire 
care m-au pus pe gânduri îmi tot răsună în cap. 


Sper că o să găseşti ceea ce cauţi. 


De unde naiba i-a venit? 


Tocmai am moştenit un domeniu imens în Cornwall, unul în 
Oxfordshire, altul în Northumberland şi o mică bucată din 
Londra - dar cu ce preț? 


Chipul palid, fără viață, al lui Kit îmi răsare din nou în 
minte. 


Rahat. 


Atâţia oameni se bazează acum pe mine, prea mulți, mult 
prea mulți: arendaşi, angajații de pe domenii, personalul din 
cele patru case, dezvoltatorii din Mayfair... 


Drace. 
Naiba să te ia, Kit. Naiba să te ia că ai murit. 


Închid ochii şi încerc să pun zăgaz lacrimilor nechemate. Cu 
vorbele de despărţire ale lui Heather răsunându-mi în 
minte, ațipesc. 


Capitolul doi 


Alessia îşi înfundă mai adânc mâinile în buzunarele 
hanoracului care a fost al lui Michal, într-o încercare 
zadarnică de a-şi încălzi degetele înghețate. Infofolită în 


fular, înfruntă iarna aspră şi se îndreaptă spre imobilul din 
Chelsea Embankment. Azi e miercuri, a doua ei zi aici fără 
Krystyna, şi merge la apartamentul mare, cu pian. 


În ciuda vremii, se simte mulțumită că a supraviețuit 
călătoriei incomode şi înghesuite cu trenul fără anxietatea 
obişnuită. Începe să înțeleagă că aşa e viaţa la Londra. Sunt 
prea mulți oameni, prea mult zgomot, prea mult trafic. Dar 
ce-i mai rău e că nimeni nu vorbeşte cu nimeni, exceptând 
un „Scuzaţi” când se loveşte cineva de ea sau „Avansaţi în 
vagon, vă rog”. Toţi se ascund în spatele ziarelor gratuite 
sau ascultă muzică la căşti sau se holbează în telefoane sau 
e-bookuri, evitând orice contact vizual. 


În dimineaţa aceea, Alessia fusese suficient de norocoasă 
încât să găsească un scaun liber în tren, dar femeia de 
lângă ea a vorbit aproape tot drumul la telefon, plângându- 
se de întâlnirea nereuşită din seara precedentă. Alessia o 
isnorase, încercând să citească ziarul gratuit ca să-şi 
îmbunătățească engleza, dar îşi dorea să fi ascultat şi ea 
muzică la căşti şi nu lamentaţiile stridente ale femeii ăsteia. 
După ce a terminat ziarul, a închis ochii şi a început să 
viseze la munți maiestuoşi acoperiți cu zăpadă şi la păşuni 
cu aerul înmiresmat de aroma cimbrului şi unde se auzea 
zumzăit de albine. Îi e dor de casă. Îi e dor de liniştea şi 
pacea de acolo. Îi e dor de mama, îi e dor de pianul ei. 


Degetele i se îndoaie singure în buzunare când îşi aminteşte 
piesa de încălzire, auzind clar şi limpede notele în minte, 
văzându-le în culori strălucitoare. De când n-a mai cântat? 
Entuziasmul ei creşte treptat când se gândeşte la pianul 
care o aşteaptă în apartament. 


Îşi croieşte drum către intrarea clădirii vechi, se îndreaptă 
spre lift abia reuşind să îşi stăpânească entuziasmul şi urcă 
la apartamentul de la ultimul nivel. Lunea, miercurea şi 
vinerea, preț de câteva ore, acest loc minunat cu camere 
spațioase, podele din lemn întunecat şi un pian cu coadă 
scurtă este al ei. Descuie uşa, pregătită să deconecteze 
alarma, dar spre surprinderea ei nu aude niciun țiuit. Poate 
s-a stricat sistemul sau nu a fost conectat. Sau... Nu. 
Realizează îngrozită că proprietarul e probabil acasă. 
Ciuleşte urechea, încercând să detecteze orice semn de 
viață. Rămâne nemişcată în holul larg, cu peisaje alb-negru 
agățate pe pereţi, şi nu aude nimic. 


Mire. 


Nu. „Bine”. Engleză. Gândeşte în engleză. Probabil că 
proprietarul a plecat la serviciu şi a uitat să conecteze 
alarma. Nu l-a întâlnit niciodată pe bărbatul ăsta, dar ştie că 
are o slujbă bună, căci apartamentul e uriaş. Cum altfel şi l- 
ar putea permite? Oftează. O fi el bogat, dar e neglijent. A fost 
aici de trei ori, de două ori cu Krystyna, şi de fiecare dată 
apartamentul era într-o dezordine cumplită şi a fost nevoie de 
ceasuri întregi de curățat şi făcut ordine. 


Lumina cenuşie se prelinge prin luminatorul din capătul 
holului, aşa că Alessia apasă pe întrerupător şi candelabrul 
de cristal de deasupra ei se trezeşte brusc la viață, luminând 
holul. Îşi scoate fularul de lână şi îl atârnă, împreună cu 
hanoracul, în dulapul de pe hol, de lângă uşa de la intrare. 
Din sacoşa de plastic ia tenişii vechi pe care i i-a dat Magda, 
iar după ce îşi scoate ghetele ude şi şosetele, se încalță cu 
ei; e recunoscătoare că sunt uscați şi picioarele ei rebegite 


se pot încălzi cât de cât. Flaneluţa ei şi tricoul subțire nu 
sunt prea potrivite pentru frigul de afară. Îşi freacă zdravăn 
brațele ca să aducă puțină viaţă în ele, trece prin bucătărie 
şi se îndreaptă spre spălătorie. Lasă sacoşa de plastic pe 
bufet. Scoate din ea un halat de nailon, prea mare pentru 
ea, pe care i l-a lăsat moştenire Krystyna, şi îşi înfăşoară un 
batic bleu în jurul capului, ca să-i țină coada groasă la locul 
ei. Din dulapul de sub chiuvetă scoate găleata cu produse 
pentru curățenie, iar de pe maşina de spălat ia coşul pentru 
rufe şi se duce glonț în dormitorul lui. Dacă se grăbeşte, 
poate să termine înainte de ora de plecare şi pianul va fi al 
ei, fie şi pentru o scurtă perioadă. 


Deschide uşa, dar încremeneşte în pragul dormitorului. 
E aici. 
Bărbatul! 


Doarme pe burtă, dezbrăcat şi întins pe tot patul. Se 
opreşte, şocată şi fascinată în acelaşi timp, iar picioarele îi 
prind rădăcini în podeaua de lemn în timp ce se holbează. E 
întins pe toată lungimea patului, cu pilota încâlcită în jurul 
lui, dar gol... foarte gol. Are fața întoarsă către ea, dar 
acoperită de părul castaniu ciufulit. Un braţ e sub perna pe 
care doarme, celălalt se întinde spre ea. Are umeri largi, 
bine definiți, iar tatuajul complicat de pe unul din bicepşi e 
parţial ascuns de aşternut. Spatele e bronzat, un bronz care 
păleşte pe măsură ce şoldurile i se îngustează şi se termină 
în două gropițe şi un fund palid, neted. 


Fund. 

E gol! 
Lakuriq! 
Zot! 


Picioarele lui lungi şi musculoase dispar sub mormanul 
format din pilota cenuşie şi cearşafurile argintii de mătase, 
deşi laba piciorului îi atârnă peste marginea saltelei. Se 
foieşte, muşchii spatelui îi joacă pe sub piele şi ridică 
pleoapele, dezvăluind nişte ochi verzi tulburi, dar foarte 
strălucitori. Alessia îşi ține respirația, convinsă că se va 
enerva că l-a trezit. Privirile li se întâlnesc, dar el se 
răsuceşte şi întoarce capul. Îşi găseşte locul şi adoarme la 
loc. Alessia răsuflă uşurată. 


Shyqyr Zotit! 


Roşie toată de spaimă, iese tiptil din dormitor, o zbugheşte 
pe holul lung şi intră în living, pune găleata pe podea şi 
începe să culeagă hainele aruncate pe jos. 


E aici? Cum de e încă în pat? La ora asta? 


Sigur a întârziat la muncă. 


Aruncă o privire spre pian, simțindu-se trădată. Astăzi era 
ziua în care urma să cânte. Luni nu a avut curaj, şi tânjeşte 
să cânte. Astăzi ar fi fost prima dată! În minte îi răsună 
Preludiul în Do minor al lui Bach. Degetele ei lovesc 
nervoase clapele, iar melodia îi răsună în cap în nuanțe 
strălucitoare de roşu, galben şi portocaliu, un 
acompaniament perfect pentru resentimentele ei. Bucata 
muzicală îşi atinge punctul culminant, apoi se diminuează 
spre final, exact când aruncă în coşul de rufe un tricou 
azvârlit pe jos. 


De ce trebuie să fie aici? 


Ştie că dezamăgirea ei e iraţională. E casa lui. Dar 
concentrarea asupra propriei dezamăgiri îi distrage 
gândurile de la el. E primul bărbat gol pe care l-a văzut 
vreodată, un bărbat gol cu ochi pătrunzători, verzi, ochi de 
culoarea apelor adânci şi neclintite ale Drinului într-o zi de 
vară. Se încruntă, nedorind să îşi amintească de acasă. S-a 
uitat drept la ea. Slavă cerului că nu s-a trezit. Îşi ia coşul 
cu rufe, se duce tiptil la uşa pe jumătate deschisă a 
dormitorului şi pândeşte să vadă dacă tot mai doarme. Aude 
zgomotul duşului din baie. 


S-a trezit! 


Se gândeşte să plece din apartament, dar alungă gândul. 
Are nevoie de slujba asta şi, dacă pleacă, s-ar putea s-o dea 
afară. 


Deschide cu grijă uşa şi ascultă zumzetul strident care vine 
dinspre baia de lângă dormitor. Cu inima bubuindu-i în 
piept, se strecoară în dormitor şi adună hainele împrăştiate 
pe podea, apoi fuge îndărăt în spălătorie, în zona ei de 
siguranţă, întrebându-se de ce i-o fi bătând inima atât de 
tare. 


Trage adânc aer în piept ca să se liniştească. A fost o 
surpriză să îl găsească aici, dormind. Da. Asta e. Atâta tot. 
N-are nimic de-a face cu faptul că l-a văzut gol. Nimic de-a 
face cu o față fină, un nas drept, buzele pline, umerii largi... 
braţele musculoase. Nimic. A fost un şoc. Nu se aşteptase să 
dea peste proprietarul apartamentului, iar faptul că-l văzuse 
aşa e tulburător. 


Da. E chipeş. 


Din cap până-n picioare. Părul, mâinile, picioarele, 
posteriorul... 


Cu adevărat chipeş. Şi s-a uitat drept la ea cu ochii ăia 
limpezi şi verzi. 


O amintire întunecată îi răsare în gând. O amintire de 
acasă: ochi albaştri glaciali ațintind-o cu mâine, furia care a 
potopit-o. 


Nu. Nu te gândi la el. 


Îşi prinde capul în palme şi îşi freacă fruntea. 
Nu. Nu. Nu. 


A fugit. E aici. E în Londra. E în siguranță. N-o să-l mai 
vadă niciodată. 


Îngenunchind, pune hainele murdare în maşina de spălat, 
aşa cum i-a arătat Krystyna. Caută prin buzunarele blugilor 
negri şi scoate ceva mărunțiş şi obişnuitul prezervativ pe 
care pare să-l aibă în toți pantalonii. În buzunarul din spate, 
găseşte o bucăţică de hârtie cu un număr de telefon şi 
numele Heather mâzgălit pe ea. Vâră hârtiuţa în buzunarul 
ei împreună cu mărunțişul şi prezervativul, pune în sertar o 
capsulă de detergent şi porneşte maşina. 


Apoi dă drumul la uscător şi pregăteşte fierul de călcat. 
Astăzi o să înceapă cu călcatul şi o să rămână în spălătorie 
până pleacă el. 


Şi dacă nu pleacă? 


Şi de ce s-ar ascunde de el? Lucrează pentru el. Poate ar 
trebui să se prezinte. I-a cunoscut pe toţi ceilalți pentru care 
lucrează şi nu i-au făcut niciodată probleme, mai puțin 
doamna Kingsbury, care se ține peste tot după ea şi o critică 
în timp ce face curat. Oftează. Adevărul este că toate 
persoanele pentru care lucrează sunt femei, cu excepția lui; 
iar ea nu are încredere în bărbaţi. 


— Pa, Krystyna! strigă el, scoțând-o din gândurile ei şi 
abătându-i atenția de la gulerul cămăşii pe care o călca. 


Uşa de la intrare se închide cu un pocnet înfundat, după 
care se face linişte. A plecat. E singură şi se sprijină uşurată 
de scândura de călcat. 


Krystyna? Nu ştie că acum vine ea în locul Krystynei? 
Prietena Magdei, Agatha, i-a făcut rost de jobul ăsta. Nu i-o fi 
spus Agatha despre schimbarea de personal? Alessia îşi 
propune să afle în seara asta dacă proprietarul 
apartamentului a fost informat. Termină de călcat încă o 
cămaşă, o atârnă pe un umeraş, apoi se duce să verifice pe 
măsuţa din hol şi vede că i-a lăsat bani. Asta sigur înseamnă 
că nu se mai întoarce, nu? 


Se binedispune imediat şi, cu forțe proaspete, fuge îndărăt 
în spălătorie, ia grămada de rufe proaspăt călcate şi 
cămăşile şi se îndreaptă spre dormitor. 


Dormitorul principal e singura încăpere din toată casa care 
nu e albă: numai pereți cenuşii şi lemn întunecat. O oglindă 
uriaşă, poleită, atârnă deasupra celui mai mare pat din 
lemn pe care l-a văzut Alessia vreodată. Pe peretele din fața 
patului, două fotografii alb-negru înfăţişează femei goale, cu 
spatele la obiectiv. Depărtându-se de fotografii, evaluează 
camera. E o vraişte totală. Pune repede cămăşile în dulap — 
un dulap mai mare decât dormitorul ei - şi aranjează rufele 
călcate în sertare. Dulapul e şi el cu fundu-n sus, dar aşa e 
de când a început aici cu Krystyna, săptămâna trecută. 
Krystyna a ignorat dezordinea şi, cu toate că Alessia ar vrea 


să împăturească hainele şi să le aranjeze, e o muncă de 
durată şi nu are timp acum; nu şi dacă vrea să apuce să 
cânte la pian. 


Se întoarce în dormitor, trage draperiile şi se uită prin 
peretele de sticlă care dă spre Tamisa. Ploaia s-a oprit, dar 
ziua e mohorâtă; strada, râul, copacii din zare, toate sunt de 
un cenuşiu-şters, cât se poate de diferit de acasă. 


Nu. Acum, aici e acasă. Nu bagă în seamă tristețea care o 
copleşeşte ca un val şi pune lucrurile găsite prin buzunare 
într-un vas de pe noptieră. Apoi începe să deretice prin 
cameră. 


În dormitor, nu mai are decât de golit coşul de gunoi. În 
timp ce varsă conținutul coşului într-un sac de plastic, 
încearcă să evite să se uite la prezervativele folosite. Prima 
dată a fost şocată, şi la fel e şi acum. Cum poate un singur 
bărbat să folosească aşa de multe? 


Îiinh! 


Alessia se învârte prin tot apartamentul, curăță, şterge 
praful şi lustruieşte, dar evită singura încăpere în care îi 
este interzis să intre. Se întreabă în treacăt ce-o fi în spatele 
uşii închise, dar nu încearcă s-o deschidă. Krystyna i-a 
explicat cât se poate de clar că nu are voie să pună piciorul 
acolo. 


Termină de şters podelele cu mopul şi i-a mai rămas o 
jumătate de oră liberă. Duce produsele de curățenie înapoi 
în spălătorie şi mută hainele spălate în uscător. Îşi scoate 
halatul şi îşi dă jos baticul albastru, pe care îl îndeasă 
înapoi în buzunarul din spate al blugilor. 


Duce sacul negru cu gunoi la uşa de la intrare. O să-l ia la 
plecare şi o să-l ducă la tomberoanele de pe aleea de lângă 
imobil. Deschide îngrijorată uşa apartamentului şi se uită în 
sus şi-n jos pe hol. Nici urmă de el. Poate să-şi vadă de 
treabă. Nu a fost suficient de curajoasă prima dată când a 
făcut curat aici singură. l-a fost teamă că s-ar putea 
întoarce. Dar acum, de vreme ce a plecat şi şi-a luat la 
revedere, e dispusă să rişte. 


Străbate în grabă holul, intră în living şi se aşază la pian, 
zăbovind puţin să se bucure de acest moment. Negru şi 
strălucitor, e luminat de candelabrul impresionant care 
atârnă deasupra lui. Degetele ei urmăresc sigla, o liră aurie, 
şi cuvintele de dedesubt: 


STEINWAY & SONS 


Pe capac e un stilou şi aceeaşi compoziție pe jumătate 
terminată care zace acolo încă din prima zi când a intrat cu 
Krystyna în apartament. Pe măsură ce studiază paginile, 
notele prind să îi răsune în minte, o lamentaţie tristă, 
solitară şi plină de melancolie, nehotărâtă şi neterminată, în 
tonuri de bleu-pal şi cenuşiu. Încearcă să lege linia melodică 


profundă şi reflexivă de bărbatul gol, chipeş, dar indolent, 
pe care l-a văzut dimineață. Poate că e compozitor. Se uită 
prin camera spațioasă, vede biroul vechi din colț pe care 
sunt îngrămădite computerul, un sintetizator şi ceva ce 
seamănă cu două aparate de mixaj. Da, ar putea aparține 
unui compozitor. Şi mai e şi peretele cu discuri vechi pe care 
trebuie să le şteargă de praf. Categoric e un colecționar de 
muzică împătimit. 


Alungă aceste gânduri şi se uită în jos, la clape. Cât a trecut 
de când nu a mai cântat? Săptămâni? Luni? O suferință 
bruscă, acută, îi goleşte plămânii de aer, o face să gâfâie şi îi 
aduce lacrimile în ochi. 


Nu. Nu aici. N-o să cedeze aici. Se agaţă de pian în încercarea 
de a-şi alunga durerea din inimă şi dorul de casă, realizând 
că a trecut mai bine de o lună de când nu a mai cântat. Multe 
s-au întâmplat în răstimpul ăsta. 


Se înfiorează, respiră adânc, impunându-şi o stare de calm. 
Îşi întinde degetele şi loveşte clapele. 


Alb. Negru. 


Simpla atingere o linişteşte. Vrea să se bucure de aceste 
clipe preţioase şi să se piardă în muzică. Apasă cu delicateţe 
clapele, iar în aer răsună un acord în mi minor. Sunetul se 
ridică limpede şi puternic, de un verde luxuriant şi 
îndrăzneț, culoarea ochilor lui Mister, iar inima Alessiei se 
umple de speranţă. Pianul e perfect acordat. Se lansează în 
piesa ei de încălzire, Cucul. Clapele se mişcă uşor, într-o 


înlănțuire delicată, fluidă. Degetele îi zboară pe claviatură 
cu agilitate, şi stresul, teama şi toată durerea ultimelor 
câteva săptămâni pălesc şi amuţesc în sfârşit, în timp ce ea 
uită de sine în culorile muzicii. 


Una dintre reşedințele familiei Trevelyan din Londra e pe 
Cheyne Walk, la câțiva paşi de apartamentul meu. 
Construită în 1771 de Robert Adam, a fost reşedinţa lui Kit 
de la moartea tatălui nostru. Pentru mine, casa înseamnă 
multe amintiri din copilărie - unele fericite, altele nu prea -, 
iar acum e a mea şi pot să fac ce vreau cu ea. Mă rog, e dată 
în administrare. Confruntându-mă încă o dată cu noua 
realitate, clatin din cap, îmi ridic gulerul hainei să mă apăr 
de frigul muşcător, frig care pare a veni nu atât de afară, cât 
din mine însumi. 


Ce naiba să fac eu cu casa asta? 


Au trecut două zile de când am văzut-o pe Caroline, ştiu că 
e furioasă pe mine, dar va trebui să o înfrunt mai devreme 
sau mai târziu. În prag, stau puţin şi mă gândesc dacă să 
folosesc sau nu cheia. Am avut dintotdeauna o cheie a 
casei, dar să dau buzna neanunțat mi se pare o intruziune. 


Trag aer în piept şi bat de două ori. După câteva clipe, uşa 
se deschide şi mă întâmpină Blake, majordomul familiei 
încă de dinainte de naşterea mea. 


— Lord 'Trevethick, spune el, plecându-şi capul aproape 
pleşuv şi ţinând uşa deschisă. 


— Chiar e necesar, Blake? întreb eu şi intru în hol. 
Blake rămâne mut în timp ce îmi ia haina. 
— Ce mai face doamna Blake? 


— E bine, milord. Dar foarte tristă din cauza evenimentelor 
recente. 


— Ca noi toți. Caroline e acasă? 

— Da, milord. Cred că lady Trevethick e în camera de zi. 
— Mulţumesc. Mă duc la ea. 

— Desigur. Doriţi cafea? 


— Da, te rog. Ah, şi, Blake, după cum am spus şi 
săptămâna trecută, „Mister” e suficient. 


Blake se opreşte şi încuviințează: 
— Da, Mister. Mulţumesc, Mister. 


Îmi vine să-mi dau ochii peste cap. Aici, eram onorabilul 
Maxim Trevelyan şi mi se adresau cu „conaşu' Maxim”. 


Titulatura de „lord” se aplica numai tatei, apoi fratelui meu. 
O să dureze ceva până să mă obişnuiesc cu noul titlu. 


Urc în fugă scara largă şi străbat palierul care duce direct în 
salon. E gol, cu excepţia sofalelor moi şi a elegantului 
mobilier Queen Anne care se află în proprietatea familiei de 
câteva generații. Salonul dă într-o seră care are o vedere 
spectaculoasă spre Tamisa, Cadogan Pier şi Albert Bridge. 
Acolo o găsesc pe Caroline ghemuită într-un fotoliu, 
înfofolită într-un şal de caşmir şi privind pe fereastră. 
Strânge în mână o batistă micuță, albastră. 


— Salut, zic eu când intru. 


Caroline întoarce spre mine o față cu dâre de lacrimi şi ochi 
înroşiți şi umflați. 


Rahat. 


— Unde mama dracului ai fost? izbucneşte ea. 


— Caro, încep eu, pregătit să contracarez. 


— Nu mă lua pe mine cu Caro, nemernicule, mârâie ea, 
ridicându-se cu pumnii încleştați. 


Rahat. Chiar că e furioasă. 


— Ce-am mai făcut acum? 


— Ştii ce-ai făcut. De ce nu mi-ai răspuns la telefon? Au 
trecut două zile! 


— Am avut multe de cântărit şi apoi am mai avut şi treabă. 


— Treabă? Tu? Maxim, tu nu ţi-ai da seama ce înseamnă să 
ai treabă nici dacă ai da peste o treabă şi ţi-ai prinde scula 
în ea. 


Pălesc, apoi râd de imaginea cu pricina. 


Caroline se relaxează puțin. 


— Nu mă face să râd când sunt furioasă pe tine, zice şi se 
bosumflă. 


— Ai un stil de-a vorbi! 


Desfac braţele şi ea vine la mine. 


— De ce n-ai sunat? mă întreabă, îmbrățişându-mă în timp 
ce furia i se risipeşte. 


— Sunt multe de rumegat, şoptesc în timp ce-o ţin în braţe. 
Am avut nevoie de timp, să mă gândesc. 


— Singur? 


Nu răspund. Nu vreau să mint. Luni noaptea am fost cu... 
ăăă... Heather, iar azi-noapte a fost... Cum o chema? Dawn. 


Caroline pufneşte şi se desprinde din îmbrățişare. 


— Aşa mă gândeam şi eu. Te cunosc foarte bine, Maxim. 
Cum a fost? 


Ridic din umeri, dar în minte îmi apare imaginea buzelor lui 
Heather în jurul penisului meu. 


Caroline oftează: 


— Mare curvar mai eşti, zice ea cu obişnuitul ei dispreț. 


Cum aş putea nega? 


Caroline îmi cunoaşte cel mai bine îndeletnicirile nocturne. 
Are o colecţie de epitete ca să mă descrie şi mă dăscăleşte 
cu regularitate pentru promiscuitatea mea. 


Totuşi, s-a culcat cu mine. 


— Tu îţi alini durerea cu femeile, în timp ce eu a trebuit să 
îndur singură cina cu tata şi cu scroafa vitregă. A fost 


groaznic, spune ea sarcastic. Şi noaptea trecută m-am simțit 
singură. 


— Îmi pare rău, răspund, pentru că nu-mi vine ceva mai 
bun în minte. 


— Ai vorbit cu avocaţii? 
Schimbă subiectul, uitându-se direct la mine. 


Încuviințez şi trebuie să recunosc că ăsta e celălalt motiv 
pentru care am evitat-o. 


— Ah, nu, scânceşte. Pari foarte sobru. N-am primit nimic, 
aşa e? 


Face ochii mari de teamă şi durere. 


Îmi pun mâinile pe umerii ei şi îi dau vestea cât mai blând 
cu putinţă: 


— Totul e în fondul fiduciar, cu mine ca unic moştenitor. 


Caroline suspină şi îşi acoperă gura, iar ochii i se umplu de 
lacrimi. 


— Naiba să-l ia, şopteşte. 


— Nu-ţi face griji, ne descurcăm noi cumva, şoptesc eu şi o 
îmbrățişez din nou. 


— L-am iubit, zice ea, cu o voce mică şi liniştită, ca de copil. 
— Ştiu. Amândoi l-am iubit. 

Deşi ştiu că a iubit şi titlul lui Kit, şi averea lui. 

— Ai de gând să mă dai afară? 

Îi iau batista din mână şi îi şterg ochii. 


— Nu, sigur că nu. Eşti văduva fratelui meu şi cea mai bună 
prietenă a mea. 


— Dar atâta tot, nu? 


Îmi aruncă un zâmbet înlăcrimat şi amar, iar eu o sărut pe 
frunte în loc să-i răspund la întrebare. 


— Cafeaua dumneavoastră, Mister, spune Blake de la 
intrarea în seră. 


Îmi cobor imediat braţele şi mă depărtez de Caroline. Blake 
intră cu o față lipsită de expresie; aduce un platou plin cu 


căni, lapte, o cafetieră din argint şi biscuiții mei preferați — 
biscuiţi integrali cu ciocolată. 


— Mulţumesc, Blake, răspund eu, încercând să ignor 
uşoara roşeață pe care o simt urcându-mi pe gât. 


Prefă-te că nu s-a întâmplat nimic. 


Blake lasă tava pe măsuţa de lângă sofa. 


— Mai doriți ceva, Mister? 


— Deocamdată nu, mulțumesc, spun eu, cu un ton mai 
strident decât mi-aş fi dorit. 


Blake iese din încăpere, iar Caroline toarnă cafeaua. Umerii 
mi se relaxează, uşurațţi, la plecarea lui Blake. Şi aud vocea 
mamei răsunându-mi în cap: Nu în fața personalului. 


Am în continuare în mână batista umedă a lui Caroline. Mă 
holbez la ea şi mă încrunt, amintindu-mi un fragment dintr- 
un vis pe care l-am avut azi-noapte. Sau poate azi- 
dimineață? O tânără, un înger? Poate Fecioara Maria sau o 
călugăriță în albastru stând în pragul dormitorului şi 
veghindu-mi somnul. 


Ce dracu' mai e şi asta? 


Nu sunt religios. 


— Ce-i? întreabă Caroline. 


Clatin din cap: 


— Nimic, şoptesc eu, luând ceaşca de cafea pe care mi-o 
întinde şi dându-i înapoi batista. 


— Ei bine, s-ar putea să fiu însărcinată, zice ea. 


Cum? Pălesc. 


— Kit. Nu tu. Tu eşti mult prea al naibii de grijuliu. 


Mare dreptate ai. Mi se clatină pământul sub picioare. 


Moştenitorul lui Kit! 


Mai complicat de-atât nici că se putea. 


— Foarte bine, dacă eşti, vedem noi ce avem de făcut, 
răspund eu şi mă încearcă pe dată un sentiment de uşurare 
la gândul că toate aceste responsabilități ar putea să treacă 
la copilul lui Kit, dar resimt şi un copleşitor sentiment de 
pierdere. 


Averea şi titlul sunt ale mele. Deocamdată. 


Rahat. Putea fi mai încurcat de-atât? 


Capitolul trei 


Stau pe bancheta din spate a unui taxi negru, în drum spre 
birou, când sună telefonul. E Joe. 


— Salut, amice. Cum merge? 


Are un ton grav şi ştiu că se referă la starea mea de spirit 
după moartea lui Kit. Nu l-am mai văzut de la 
înmormântare. 


— Supravieţuiesc. 

— Ai chef de-o rundă? 

— Mi-ar plăcea. Dar nu pot. Am întâlniri toată ziua. 
— Rahaturi de conte? 


Râd. 


— Da. Rahaturi de conte. 


— Poate mai încolo, în cursul săptămânii? Nu de alta, dar 
îmi rugineşte floreta. 


— Da, mi-ar plăcea. Sau poate bem ceva. 
— Da, să văd dacă e şi Tom prin zonă. 
— Mişto. Mulțam, Joe. 

— Nicio problemă, amice. 


Închid. Mă indispun. Îmi lipsesc zilele când puteam să fac ce 
voiam. Dacă aveam chef de o partidă de scrimă în miezul 
zilei, nicio problemă. Joe e partenerul meu de scrimă şi unul 
dintre cei mai apropiaţi prieteni. În loc de asta, acum 
trebuie să mă duc la birou şi să prestez ceva muncă. 


Kit, tu eşti de vină. 


La Loulou muzica bubuie asurzitor. Basul îmi reverberează 
în piept. Îmi place aşa. Nivelul zgomotului retează pofta de 
conversații nedorite. Îmi croiesc drum prin mulțime, spre 
bar. Am nevoie de ceva de băut şi de un trup cald, dornic. 


Mi-am petrecut ultima zi şi jumătate în şedinţe plictisitoare 
cu doi manageri care gestionează considerabilul portofoliu 
de investiții Trevethick şi fondul de caritate; cu managerii 
moşiilor din Cornwall, Oxfordshire şi Northumberland; cu 
agentul care administrează proprietăţile din Londra; şi cu 
dezvoltatorul care reamenajează cele trei vile din Mayfair. 
Oliver Macmillan, adjunctul şi mâna dreaptă a lui Kit, a 
participat la toate alături de mine. Oliver şi Kit au fost 
prieteni încă de la Eton. Amândoi s-au dus la London 
School of Economics, până când Kit a renunțat, obligat să 
preia îndatoririle aristocratice după moartea tatei. 


Oliver e slab, cu o coamă de păr blond rebel şi ochi de o 
culoare incertă, cărora nu le scapă nimic. Nu mi-a plăcut 
niciodată prea tare. N-are scrupule şi e ambițios, dar se 
pricepe la balanţe financiare şi ştie cum să se descurce cu 
personalul numeros care răspunde în fața contelui de 
Trevethick. 


Nu ştiu cum a scos-o la capăt Kit cu toate astea, şi să mai 
aibă şi un job de manager de fond în City. Dar el era un 
nemernic deştept şi viclean. 


Şi amuzant. 


Mi-e dor de el. 


Comand Grey Goose şi tonic. Poate a reuşit pentru că 
Macmillan i-a asigurat spatele şi mă întreb dacă loialitatea 
lui Oliver se va extinde şi asupra mea sau o să profite de 
naivitatea mea, în timp ce eu mă zbat să mă împac cu toate 


responsabilitățile astea noi. Chiar nu ştiu. Dar cert e că nu 
am încredere în el şi îmi notez în minte să nu uit să fiu 
circumspect când am de-a face cu el. 


Singurul punct luminos din ultimele două zile a fost un 
telefon de la agentul meu, care mi-a spus că am un 
angajament săptămâna viitoare. Am fost foarte încântat să-i 
pot spune scorpiei bătrâne că pentru viitorul apropiat nu voi 
mai fi disponibil pentru modeling. 


O să-mi lipsească? 


Nu eram sigur. Modelingul poate fi înnebunitor de 
plictisitor, dar după ce am fost dat afară de la Oxford munca 
asta m-a convins să mă dau jos din pat şi mi-a furnizat o 
scuză ca să mă menţin în formă. Pe deasupra, aveam şi 
ocazia să cunosc femei sexy şi slabe. 


Sorb din pahar şi cercetez camera. Exact asta vreau acum: o 
femeie sexy, dornică, slabă sau oricum altcumva. 


E Joia Regulatului. 


Îmi atrage atenţia râsul ei răguşit şi ni se întâlnesc privirile. 
Văd apreciere şi provocare în ochii ei şi mădularul meu 
zvâcneşte, anticipând. Are ochi frumoşi, căprui, păr 
castaniu lung şi lucios şi bea tărie. Şi, ce-i mai important, 
arată senzațional în rochia mini din piele şi cizmele până la 
jumătatea coapsei, cu toc ascuțit. 


Da. Merge. 


La două dimineața intrăm amândoi în apartamentul meu. 
Iau haina Leticiei, iar ea se întoarce imediat şi îşi încolăceşte 
brațele pe după gâtul meu. 


— Hai în pat, frumuşelule, şopteşte şi mă sărută. 


Apăsat. Fără preliminarii. Încă îi mai ţin în mână haina şi 
trebuie să mă sprijin de perete ca să nu cădem amândoi. 
Atacul ei mă ia prin surprindere. Poate e mai beată decât 
credeam. Miroase a ruj şi a Jägermeister, o combinație care 
îmi stârneşte interesul. O prind de păr şi trag, eliberându-mi 
gura. 


— Toate la vremea lor, scumpo, şoptesc. Stai să pun haina 
undeva. 


— Futu-i mama ei de haină, zice ea şi mă sărută iar, toată 
numai limbă. 


Mai bine ţi-o trag ție. 
— N-o să ajungem în dormitor în ritmul ăsta. 


Îi pun mâinile pe umeri şi o împing încetişor. 


— Atunci hai să-ți vedem apartamentul, model/fotograf/DJ 
ce eşti tu, glumeşte ea, cu un accent irlandez molatic, care 
contrastează cu stilul direct. 


În timp ce o urmez pe hol spre living, mă întreb dacă e la fel 
de hotărâtă şi în pat. Tocurile ei țăcănesc pe podeaua de 
lemn. 


— Faci şi actorie? Grozavă privelişte, apropo, zice ea după ce 
aruncă o privire prin peretele de sticlă care dă spre Tamisa. 
Mişto pian, adaugă, şi se întoarce cu fața la mine, cu ochii 
sclipind excitaţi: Te-ai futut pe el? 


Mamă, asta chiar că are o gură spurcată. 
— Nu recent. 
Îi las haina pe sofa. 


— Nu cred că asta vreau să fac acum. Prefer să te duc în 
pat. 


Îi ignor ironiile despre lipsa unei cariere stabile. Nu i-am 
spus că am un imperiu de condus. Zâmbeşte, rujul i s-a 
şters şi probabil s-a mutat pe gura mea. Gândul îmi 
displace şi îmi trec degetele peste buze. Vine la mine, mă 
apucă de reverele hainei, şi mă trage spre ea. 


— Bine, frumuşelule, hai să-mi arăţi ce poți. 


Îşi plantează palmele pe pieptul meu şi mă zgârie de la stern 
până spre marginile hainei. 


Rahat! Aproape că doare. Are gheare stacojii, nu unghii, 
gheare asortate cu rujul. Îmi trage sacoul în jos pe umeri, îl 
lasă să cadă la podea şi începe să-mi descheie cămaşa. La 
starea în care e, mă bucur că are răbdare şi nu mi-o sfâşie 
pur şi simplu; îmi place cămaşa asta. O trage de pe mine, o 
lasă jos, la picioare, apoi îşi înfige unghiile în umerii mei. 
Deliberat. 


— Au! strig eu. 


— Mişto tatuaj, zice, iar mâinile ei călătoresc de pe umerii 
mei în jos pe brațe, apoi spre betelia blugilor, unghiile ei 
lăsându-mi urme pe abdomen. 


Uau! Asta e chiar agresivă! 
O prind de mână, o trag în braţele mele şi o sărut apăsat. 


— Hai în pat, şoptesc lângă buzele ei şi, înainte să apuce să 
răspundă, o înşfac de mână şi o trag după mine în dormitor. 


Aici, mă împinge spre pat şi îşi freacă iar ghearele de 
abdomenul meu în timp ce caută nasturele blugilor. 


Futu-i! Îi place violența! 


Tresar şi îi prind mâinile în față, într-o strânsoare de 
menghină, încercând de fapt să mă protejez de unghiile ei. 


Vrei să joci dur? Pot şi eu, să ştii. 
— Fii cuminte, o avertizez. Tu prima! 


Îi dau drumul, împingând-o ceva mai încolo, ca să văd mai 
bine. 


— Dezbracă-te. Acum! îi poruncesc. 


Dându-şi părul peste umăr, îşi pune mâinile în şolduri, iar 
gura i se arcuieşte într-o provocare amuzată. 


— Hai! insist eu. 

Ochii Leticiei se întunecă şi rămâne nemişcată câteva clipe: 
— Spune te rog frumos, şopteşte. 

Rânjesc: 


— Te rog frumos. 


Râde. 
— Îmi place accentul tău elegant. 


— Un accident din născare, scumpo. Păstrează-ți cizmele, 
adaug. 


Îmi întoarce rânjetul, întinde mâinile la spate şi îşi trage cu 
uşurinţă fermoarul rochiei strâmte, din piele. Mişcându-şi 
şoldurile, îşi trage în jos rochia şi o lasă să cadă de-a lungul 
cizmelor. Zâmbesc. Arată incredibil. Subţire, cu sâni mici, 
fermi, poartă un portjartier negru şi un sutien asortat şi 
cizmele lungi, cu tocuri înalte. Cu o forță surprinzătoare, mă 
trage spre pat, apoi îşi pune palmele pe pieptul meu şi mă 
împinge aşa de tare, că mă prăvălesc peste pătură. 


— Scoate-i, porunceşte ea. 


Stă în fața mea cu picioarele depărtate şi arată spre 
pantalonii mei. 


— Scoate-i tu, mormăi eu. 


Nu are nevoie de alt îndemn. Se cațără în pat şi mă încalecă, 
zdrobindu-mi vintrele. Mă zgârie din nou pe abdomen, 
coborând spre fermoar. 


Au! 


Futu-i! Chiar e periculoasă! 


Mă ridic brusc, luând-o prin surprindere, o întorc pe spate, 
o încalec şi îi pironesc braţele în sus, de-o parte şi de alta a 
capului. Se zbate sub mine, încercând să mă împingă. 


— Hei, protestează ea, fulgerându-mă din priviri. 


— Cred că trebuie să te leg. Eşti periculoasă, îi spun cu voce 
blândă şi îi pândesc reacția. 


Ar putea fi ori albă, ori neagră. 


Face ochii mari, dar nu sunt sigur dacă de frică sau de 
excitație. 


— Tu eşti? şopteşte. 
— Periculos? Eu? Nu. Nu atât de periculos ca tine. 


Îi dau drumul, întind mâna spre noptieră şi scot dintr-un 
sertar o pereche de cătuşe din piele şi o eşarfă de mătase. 


— Vrei să te joci? o întreb, arătându-i-le pe amândouă. Tu 
alegi. 


Se uită în sus la mine, cu pupilele mărite de dorință şi 
anxietate. 


— Nu am de gând să-ți fac rău, o liniştesc. 


Nu-i stilul meu. 


— Vreau doar să te ţin în frâu. 


Dar adevărul e că mă tem c-o să-mi facă ea rău. 


Un zâmbet ironic, provocator, îi răsare în colțul gurii. 


— Mătasea, zice. 


Zâmbesc şi arunc cătuşele pe podea: dominarea ca formă de 
autoapărare. 


— Alege-ţi o parolă. 


— Chelsea. 


— Bună alegere. 


Îi leg eşarfa în jurul încheieturii stângi şi o trec apoi printre 
şipcile de la capul patului. Cu brațele întinse, unghiile ei 
sunt neputincioase şi arată fantastic. 


— Dacă nu eşti cuminte, să ştii că te leg şi la ochi, şoptesc. 
Ea chicoteşte. 

— Mă baţi şi la fund? întreabă abia şoptit. 

— Numai dacă eşti ascultătoare. 


Ah, o să fie amuzant... 


Are orgasm repede şi zgomotos. Țipând şi zbătându-se în 
legăturile de mătase. 


Mă ridic dintre coapsele ei, cu gura umedă şi lucioasă, o 
întorc şi o lovesc la fund. 


— Rezistă, şoptesc eu, şi îmi trag un prezervativ. 
— Mai repede! 


Futu-i, e solicitantă, nu glumă! 


— Cum doreşti, mormăi eu şi o penetrez. 


Îi urmăresc sânii, care urcă şi coboară în ritmul somnului. 
Din obişnuință, îmi îndeplinesc ritualul de a rememora tot 
ceea ce ştiu despre femeia pe care tocmai am futut-o. De 
două ori. Leticia. Avocat pentru drepturile omului, agresivă 
sexual. Mai mare decât mine. Îi place să fie legată. Mult de 
tot. Dar, la drept vorbind, femeilor sigure de ele le place în 
general asta, cel puțin din experiența mea. E o urlătoare, 
ţipă la orgasm. Vocală. Amuzantă... Extenuantă. 


Mă trezesc brusc. În vis, căutam ceva nedefinit, o viziune 
care tot apărea şi dispărea, o viziune eterică în albastru. 
Apoi, în clipa în care am zărit-o, am căzut într-un hău 
imens. Mă cutremur. 


Ce naiba a fost asta? 


Soarele palid de iarnă se strecoară pe fereastră în timp ce 
reflexiile Tamisei joacă pe tavan. Ce m-a trezit? 


Leticia. 


Mamă, chiar că e un animal. Nu doarme lângă mine şi nu 
aud pe nimeni la duş. Poate a plecat deja. Ascult cu atenţie, 
să văd dacă se aude vreun zgomot din apartament. 


E linişte. Rânjesc. Fără conversații mărunte şi stânjenitoare. 
Ziua pare promițătoare, asta până ce îmi amintesc că am 
întâlnire la prânz cu mama şi cu sora mea. Gem şi îmi trag 
aşternuturile peste cap. Vor dori să discute testamentul. 


Fir-ar a dracului. 


„Văduva”, cum îi spunea Kit, e o femeie formidabilă. De ce 
naiba nu s-o fi întors la New York, nu ştiu. Viața ei e acolo, 
nu aici. 


De undeva, din apartament, se aude un zăngănit pe podea. 
Mă ridic în capul oaselor. 


Rahat. Leticia e tot aici. 


Asta înseamnă conversație. Fără chef, mă extrag din pat, îmi 
trag pe mine cea mai apropiată pereche de blugi şi mă duc 
să aflu dacă e la fel de sălbatică şi la lumina zilei cum e pe 
întuneric. 


Străbat holul în picioarele goale, dar nu e nimeni nici în 
salon, nici în bucătărie. 


Ce naiba? 


Mă întorc la intrarea în bucătărie şi încremenesc. Mă 
aşteptam s-o văd pe Leticia, dar pe hol stă o tânără subțire 


care se uită la mine. Are ochii mari şi întunecați, care-mi 
amintesc de o căprioară speriată, dar e îmbrăcată într-un 
halat albastru oribil, nişte blugi prespălaţi ieftini, o pereche 
de tenişi jerpeliți şi o eşarfă albastră care îi ține părul. 


Nu scoate un sunet. 


— Bună. Cine naiba eşti? o întreb. 


Capitolul patru 


Zot! E aici şi e supărat. 


Alessia îngheață când privirea ei îi întâlneşte ochii de un 
verde orbitor. Înalt, suplu şi pe jumătate gol, păşeşte spre 
ea. Părul lui castaniu e ciufulit, iar în lumina candelabrului 
din hol are licăriri aurii. Umerii sunt pe cât de largi îşi 
amintea ea, dar tatuajul de pe braț e mult mai complicat 
decât i se păruse; tot ceea ce poate distinge e o aripă. O dâră 
de păr de pe piept se pierde în jos, spre stomacul tonificat. 
Apoi părul reapare mai des sub buric şi se pierde mai jos, în 
blugii strâmţi din denim negru, rupți în genunchi. Dar linia 
aspră a buzelor pline şi ochii de culoarea primăverii pe fața 
asta frumoasă, nerasă, o fac să îşi ferească privirea. I se 
usucă gura şi nu ştie dacă e din cauza emoţiilor sau... sau... 
din cauza înfățişării lui. 


E atât de atrăgător! 


Prea atrăgător. 


Şi e pe jumătate dezbrăcat! Dar de ce e aşa de supărat? L-a 
trezit? 


Nu! O s-o alunge de lângă pian. 


Speriată, lasă privirea în podea şi, în timp ce se frământă să 
găsească un răspuns, se agaţă zdravăn de coada măturii, ca 
să se poată ţine pe picioare. 


Cine dracu' e creatura asta timidă care stă în holul meu? 
Sunt cu totul în ceață. Am mai văzut-o vreodată? O imagine 
dintr-un vis uitat mi se developează ca un polaroid în 
memorie, un înger în albastru veghind lângă patul meu. Dar 
asta se întâmpla acum nişte zile. Ea să fi fost? Şi acum e 
aici, de parcă ar fi prins rădăcini în podeaua mea, cu fața 
palidă şi ochii în pământ. Încheieturile degetelor i se albesc 
tot mai mult pe măsură ce strânge tot mai tare coada 
măturii, de parcă numai asta ar mai ancora-o de Pământ. 
Basmaua îi ascunde părul, iar halatul demodat şi mult prea 
mare îi acoperă silueta firavă. Arată de parc-ar veni din cu 
totul altă lume. 


— Cine eşti? o întreb iar, dar pe un ton mai blând, pentru 
că nu vreau s-o sperii. 


Ochi mari, de culoarea celui mai fin espresso şi străjuiți de 
cele mai lungi gene pe care le-am văzut vreodată se uită în 
sus la mine, apoi îndărăt la podea. 


Rahat! 


O privire fugară a ochilor ei întunecațţi, fantomatici şi sunt... 
tulburat. E cu cel puţin un cap mai scundă decât mine, are 
probabil în jur de 1,60, față de cei 1,87 ai mei. Are trăsături 
delicate: pomeţi înalți, nasul cârn, pielea curată, luminoasă, 
buze palide. Arată ca şi cum ar avea nevoie de câteva zile la 
soare şi o masă zdravănă. 


E evident că face curat. Dar de ce ea? De ce aici? A venit în 
locul menajerei mele? 


— Unde-i Krystyna? întreb, tăcerea ei începând să mă 
scoată din sărite. 


Poate e fata Krystynei ori nepoata ei. 


Se uită în continuare în podea încruntată. Îşi muşcă buza 
de jos cu dinții albi şi refuză să mă privească. 


Uită-te la mine, o rog în gând. Vreau să întind mâna, să o 
prind de bărbie şi să îi ridic capul, dar, ca şi cum mi-ar fi citit 
gândul, înalță fruntea. Ochii ni se întâlnesc, vârful limbii 
răsare printre buze şi îşi linge nervos buza de sus. Tot trupul 


mi se încordează copleşit de o emoție fierbinte, puternică, iar 
dorința mă izbeşte ca o ghiulea. 


Fir-ar mama mă-sii! 


Mijesc ochii, căci iritarea urmează imediat după dorință. Ce 
dracu’ e cu mine? De ce are un asemenea efect asupra mea 
femeia asta, pe care nu am întâlnit-o niciodată? E enervant. 
Pe sub sprâncenele fine şi arcuite, ochii ei se fac şi mai mari 
şi se trage un pas înapoi; îşi face stângaci de lucru cu 
mătura, o scapă din mâini şi aceasta cade cu zgomot la 
podea. Cu o grație reținută, se apleacă şi o ridică. Apoi se 
îndreaptă, se agaţă din nou de coada măturii şi în obraji îi 
înfloreşte o vagă roşeață. Bâiguie ceva de neînțeles. 


Fir-ar să fie! O intimidez pe biata fată? 


N-am vrut. 


Sunt nervos pe mine. Nu pe ea. 


Dar poate motivul e altul. 


— Poate că nu înţelegi ce spun, zic eu, de fapt mai mult 
pentru mine, şi îmi trec o mână prin păr, încercând să 
controlez corpul. 


Engleza Krystynei se limita la „da” şi „aici”, ceea ce însemna 
adesea multă gesticulație din partea mea când aveam nevoie 
să îndeplinească unele sarcini care depăşeau treburile 
obişnuite. Probabil că şi fata asta e poloneză. 


— Sunt menajera, Mister, şopteşte ea, cu ochii tot în 
pământ şi genele lungi adumbrindu-i obrajii luminoşi. 


— Unde e Krystyna? 

— S-a întors în Polonia. 
— Când? 

— De săptămâna trecută. 


Asta e o noutate. Şi eu de ce nu am ştiut? Îmi plăcea 
Krystyna. Îmi făcea menajul de trei ani şi îmi ştia toate micile 
secrete murdare. Şi nici măcar nu am apucat să îmi iau 
rămas-bun. 


Poate e ceva temporar. 
— Se întoarce? o întreb. 


Cutele de pe fruntea fetei se adâncesc, dar nu scoate o 
vorbă, deşi privirea îi zboară la picioarele mele. Nu ştiu de 
ce, asta mă face să mă simt stingherit. Pun mâinile în 


şolduri şi fac câțiva paşi în spate în timp ce nedumerirea 
mea creşte: 


— De când eşti aici? 

Răspunde cu o voce pierită, abia auzită: 
— În Anglia? 

— Uită-te la mine, te rog. 

De ce îi e aşa teamă să ridice privirea? 


Degetele ei fine se strâng din nou în jurul măturii, ca şi cum 
ar fi putut-o folosi ca pe o armă, apoi trage aer în piept şi îşi 
îndreaptă capul, privindu-mă cu nişte ochi căprui mari, 
umezi. Ochi în care m-aş putea îneca. Mi se usucă gura şi 
trupul meu începe iar să se agite. 


Futu-i! 
— Sunt în Anglia de trei săptămâni. 


Are vocea mai limpede şi mai sigură, cu un accent pe care 
nu-l recunosc, iar când vorbeşte împinge bărbia micuță spre 
mine, sfidător. Buzele ei sunt acum rozalii, cea de jos mai 
plină decât cea de sus, pe care o umezeşte din nou. 


Fir-ar! 
Iar mi s-a sculat. Mă mai depărtez cu un pas de ea. 


— Trei săptămâni? bâigui eu, uluit de reacția pe care o am 
în fața ei. 


De ce mi se întâmplă aşa ceva? 
Ce-i cu fata asta? 


E al dracului de perfectă, îmi zumzăie în minte vocea aceea 
mică, domoală. 


Da. Pentru o femeie în halat de nailon, e tare. 
Concentrează-te. Nu mi-a răspuns la întrebare. 
— Nu. Întrebam de cât timp eşti în apartamentul meu. 


De unde vine fata asta? Îmi scormonesc creierul. Doamna 
Blake a aranjat să vină Krystyna, în baza unui contract pe 
care-l avea. Dar înlocuitoarea Krystynei rămâne tăcută. 


— Vorbeşti engleza? o întreb, dorindu-mi să vorbească. Cum 
te cheamă? 


Se încruntă, uitându-se la mine ca la un idiot. 


— Da, vorbesc engleza. Mă cheamă Alessia Demachi. Sunt 
în apartamentul dumneavoastră de dimineață, de la ora 
zece. 


Uau. Chiar vorbeşte engleză. 


— Bun. Perfect. Încântat de cunoştinţă, Alessia Demachi. 
Eu sunt... 


Ce-ar trebui să spun? Trevethick? Trevelyan? 
— Maxim. 


Dă scurt din cap şi o clipă am impresia că s-ar putea să facă 
o mică plecăciune, dar nu, rămâne dreaptă, strângându-şi 
mătura şi străpungându-mă cu privirea ei speriată. 


Brusc, am senzația că pereții holului se strâng în jurul meu 
şi mă sufoc. Vreau să fug de străina asta şi de ochii ei care 
îmi pătrund până în suflet. 


— Bun, mă bucur că te-am cunoscut, Alessia. Mai bine ţi-ai 
vedea de curățenie. 


Şi, de parcă tocmai mi-aş fi amintit, adaug: 


— Poţi să schimbi şi aşternuturile. 


Şi fac semn cu mâna în direcția dormitorului. 


— Ştii unde e lenjeria, da? 


Ea dă din nou din cap, dar nu se clinteşte. 


— Mă duc la sala de gimnastică, mormăi eu, deşi nu îmi 
dau seama de ce am simțit nevoia să mă explic în fața ei. 


Când o ia cu pas săltat pe hol spre dormitorul lui, Alessia se 
lasă moale pe coada măturii şi respiră adânc, uşurată. Se 
uită cum i se mişcă muşchii de pe spate până în jos, la cele 
două gropițe aflate exact deasupra beteliei blugilor. E o 
privelişte tulburătoare, prea tulburătoare. E chiar mai 
tulburător în picioare decât când era culcat în pat. Dispare 
în camera lui, iar ea închide ochii şi îi stă inima-n loc. 


Nu i-a cerut să plece, dar o poate suna pe Agatha, prietena 
Magdei, şi poate să-i spună să găsească pe altcineva care să 
vină la curăţenie. Păruse foarte iritat că l-a deranjat, iar apoi 
a devenit şi mai nervos. 


De ce? 


Alessia se încruntă şi încearcă să alunge spaima care se 
înfiripă în ea; aruncă o privire spre living, unde e pianul. 


Nu. Nu se poate întâmpla una ca asta. Dacă trebuie, îl va 
implora să o lase să rămână. Nu vrea să plece. Nu poate să 
plece. Pianul e singura ei evadare. Singura ei bucurie. 


Şi apoi, mai e şi domnul însuşi. Abdomenul lui sculptural, 
picioarele goale şi privirea intensă îi înfierbântă imaginația. 
Are o față de înger şi un corp de... ei bine... Roşeşte. Nu ar 
trebui să se gândească la aşa ceva. 


E tare chipeş. 


Nu. Gata. Concentrează-te. 


Cu mişcări dezordonate, continuă să măture de pe podeaua 
de lemn o mizerie inexistentă. Va trebui să fie cea mai bună 
menajeră pe care a avut-o vreodată, ca să nu dorească s-o 
înlocuiască. După ce a luat această decizie, se duce în living 
să măture, să curețe şi să lustruiască. 


Zece minute mai târziu aude uşa de la intrare trântindu-se, 
când tocmai termina de înfoiat pernuţele negre de pe 
colțarul în formă de L. 


Bun. A plecat. 


Se duce direct în dormitor să schimbe aşternuturile. Camera 
e la fel de dezordonată ca de obicei — haine şi nişte cătuşe 
ciudate pe podea, draperiile pe jumătate trase, cearşafurile 
răscolite —, dar adună toate hainele şi strânge repede 
aşternuturile murdare de pe pat. Se miră când dă de o 
panglică lată de mătase legată de căpătâiul patului, dar o 
desface şi o pune pe noptieră, alături de cătuşe. Când 
întinde un cearşaf alb curat pe pat, se întreabă la ce-or fi 
folosind lucrurile astea. Nu are nicio idee şi nu vrea să facă 
nicio presupunere hazardată. Termină de înfățat patul şi se 
duce să se apuce de curățenie şi în baie. 


Alerg cum n-am mai alergat niciodată până acum. Termin 
cei 8 kilometri pe bandă în timp record, dar nu mă pot 
împiedica să derulez în cap conversaţia cu noua mea 
menajeră. 


Tâmpit. Tâmpit. Tâmpit. 


Mă aplec şi-mi sprijin palmele de genunchi, încercând să îmi 
recapăt răsuflarea. Fug de nenorocita mea de menajeră — 
femeie de serviciu, sau cum îşi zice ea —, încercând să scap 
de ochii ei mari, căprui. 


Nu. Fug de reacţia mea în fața ei. 


Ochii ăia o să mă bântuie tot restul zilei. Mă îndrept, îmi 
şterg sudoarea de pe frunte şi în fața ochilor îmi apare, 
nechemată, imaginea ei cu baticul ăla pe cap, în genunchi, 
în fața mea. 


Mi se încordează tot corpul. 

Iar. 

Şi asta numai când m-am gândit la ea. 
Futu-i. 


Îmi şterg furios transpiraţia de pe faţă cu un prosop şi mă 
hotărăsc să ridic şi nişte greutăți. Da. Asta ar trebui să mi-o 
scoată din minte. lau cele mai grele două haltere şi îmi încep 
exercițiile obişnuite. 


Sigur, ridicatul greutăților îmi dă tot răgazul din lume să mă 
gândesc. Cu toată sinceritatea, sunt total nedumerit de 
reacția mea în fața ei. Nu-mi amintesc să mai fi cunoscut pe 
cineva care să aibă un asemenea efect asupra mea. 


Poate e stresul. 


Da. E cea mai logică explicaţie. Sunt în doliu după pierderea 
lui Kit şi mă zbat să fac față consecințelor. 


Kit, eşti un mare măgar că m-ai lăsat cu toate 
responsabilităţile astea. 


E copleşitor. Al dracului de copleşitor. 


Îmi alung din minte toate gândurile despre Kit şi despre ea 
şi încerc să mă concentrez asupra antrenamentului, 
numărând în timp ce mi se încordează muşchii. 


Şi iau prânzul cu mama în două ceasuri. 


Rahat. 


Alessia e în spălătorie şi tocmai mută hainele ude în uscător 
când aude uşa de la intrare dându-se iar de perete. 


Nu se poate! S-a întors. 


Bucuroasă că e ascunsă aici, în cea mai mică încăpere din 
apartament, pregăteşte masa de călcat şi începe să 
netezească cele câteva haine care erau uscate. Sigur n-o să 
vină aici. Când termină a cincea cămaşă, aude iar uşa şi ştie 
că e din nou singură. O enervează că nu i-a strigat un la 
revedere cum a făcut când credea că e Krystyna, dar alungă 
gândul şi termină de călcat cât de repede poate. 


Când e gata, se duce în dormitor să vadă dacă a făcut 
dezordine. Evident, toate hainele de la sală erau împrăştiate 
pe podea. Cu delicateţe, le ridică pe rând de pe jos. Toate 
sunt îmbibate de transpiraţia lui, dar spre surprinderea ei, 
nu i se mai pare aşa respingător ca înainte de a-l cunoaşte. 
Le pune în coşul de rufe murdare şi verifică baia. Mirosul 
proaspăt, curat, al săpunului lui pluteşte în aer. Închizând 
ochii, inspiră şi, dintr-odată, e transportată înapoi, la brazii 


înalți care înconjoară casa părintească din Kukës. Se 
bucură de mireasmă, fără să ia în seamă apăsarea dorului 
de casă. Acum, casa ei e Londra. 


Spală chiuveta şi gata, a terminat cu o jumătate de oră mai 
devreme. Se duce glonț în living şi se aşază la pian. Degetele 
ei mângâie clapele şi acordurile Preludiului în Do major al 
lui Bach umplu apartamentul; notele dansează în culori 
strălucitoare în cotloanele camerei, alinându-i sufletul 
zbuciumat. 


Intru în restaurantul favorit al mamei, pe Aldwych. Am 
ajuns mai devreme, dar nu-mi pasă. Trebuie să beau ceva, 
nu numai ca să uit de ciocnirea cu menajera cea nouă, ci şi 
pentru că am nevoie de un întăritor pentru confruntarea cu 
mama. 


— Maxim! 


Mă întorc şi în spatele meu stă singura femeie din lume pe 
care o ador. Maryanne, sora mea cu un an mai mică decât 
mine, traversează holul. Ochii ei, de aceeaşi nuanţă cu ai 
mei, se luminează când mă întorc cu fața spre ea. Îşi aruncă 
brațele pe după gâtul meu, iar părul ei roşu îmi zboară în 
față, pentru că e cu numai câţiva centimetri mai scundă 
decât mine. 


— Hei, M.A., mi-a fost dor de tine, îi spun îmbrățişând-o. 


— Maxie. 
Şi vocea ei se frânge. 
Rahat. Nu aici. 


O strâng şi mai tare, dorindu-mi să nu plângă, şi sunt 
surprins de emoția ascuţită care-mi arde gâtul. Îşi trage 
nasul, iar când îi dau drumul din braţe văd că are ochii roşii 
şi încercănați. Nu e stilul ei. De obicei seamănă cu mama, 
care-şi ține emoţiile sub un control riguros. 


— Tot nu-mi vine să cred că s-a dus, zice ea, strângând o 
batistă în mână. 


— Ştiu, nici mie. Hai să ne aşezăm şi să bem ceva. 


O iau de cot şi o urmăm pe femeia care ne-a întâmpinat şi 
care ne conduce în sala mare a restaurantului, lambrisată 
cu lemn. Locul are un aer clasic, de modă veche: lămpi de 
alamă, tapițerie din piele verde-închis, fețe de masă albe 
scrobite şi pahare scânteietoare de cristal. Domneşte un 
zumzet general, în care se amestecă sporovăiala bărbaților şi 
femeilor de afaceri şi clinchetul tacâmurilor pe porţelanul 
fin. Mă concentrez pe imaginea posteriorului bine conturat 
al fetei care ne conduce, strâns într-o fustă strâmtă până la 
genunchi şi la țăcănitul tocurilor cui pe podeaua de lemn 
ceruită. Trag scaunul pentru Maryanne, apoi mă aşez şi eu. 


— Două Bloody Mary, îi spun fetei, care ne înmânează 
fiecăruia câte un meniu şi îmi aruncă o privire ghiduşă, pe 
care nu i-o întorc. 


O fi având ea un funduleț mişto şi un zâmbet drăguţ, dar n- 
am chef de joacă. Sunt preocupat de întâlnirea cu menajera 
şi de amintirea ochilor ei întunecați, speriați. Mă încrunt, 
alung gândul şi îmi îndrept toată atenţia către sora mea, în 
timp ce fata pleacă îmbufnată. 


— Când te-ai întors din Cornwall? o întreb. 
— Ieri. 

— Ce face Văduva? 

— Maxim! Ştii că urăşte cuvântul ăsta. 
Oftez exagerat şi teatral: 

— OK, ce face Înălțimea Sa? 


Maryanne se uită urât la mine, apoi afişează o expresie 
foarte dezamăgită. 


Rahat. 


— Scuză-mă, mormăi spăşit. 


— E tulburată, dar e greu să-ți dai seama. Ştii şi tu cum e 
ea. 


Ochii lui Maryanne se întunecă şi pare neliniştită: 
— Cred că e ceva ce nu ne spune. 


Încuviinţez. Ştiu mult prea bine. Rareori dezvăluie mama 
vreo fisură în armura ei bine lustruită. Nu a plâns la 
înmormântarea lui Kit; a fost întruchiparea curajului şi a 
calmului. Nici eu n-am plâns. Eram prea ocupat cu o 
mahmureală cumplită. 


Trag aer în piept şi schimb subiectul. 
— Când trebuie să te întorci la muncă? 
— Luni, răspunde Maryanne cu o mică strâmbătură tristă. 


Maryanne a fost singura dintre copiii Trevelyan care a 
excelat în domeniul academic. A absolvit Wycombe Abbey 
School, apoi s-a dus să facă medicina la Corpus Christi, 
Oxford, iar acum e rezident la Royal Brompton Hospital, 
unde se specializează în medicină cardio-toracică. Şi-a 
urmat vocaţia, o chemare care s-a înfiripat în ziua în care 
tata a suferit o tromboză cardiacă masivă şi a murit de 


infarct. Maryanne avea 15 ani şi voia să îl salveze. Moartea 
tatei ne-a afectat în mod diferit pe fiecare dintre noi, pe Kit 
mai ales, dat fiind că a fost obligat să abandoneze şcoala şi 
să îşi asume titlul. Cât despre mine, eu mi-am pierdut 
singurul părinte aliat. 


— Ce face Caro? mă întreabă. 


— Jeleşte. Şi e foc şi pară că imbecilul ăla nenorocit de Kit 
nu i-a lăsat nimic prin testament, mârâi eu. 


— Cine e imbecil nenorocit? 


Întrebarea e pusă de o voce pătrunzătoare, cu accent pe 
jumătate american. Rowena, contesa văduvă de Trevethick, 
stă în picioare lângă noi, cu părul castaniu-roşcat proaspăt 
coafat, impecabilă în costumul ei bleumarin Chanel şi cu un 
colier cu perle la gât. 


Mă ridic. 


— Rowena, zic, sărutând-o de formă pe obrazul întors spre 
mine, apoi îi trag un scaun să se aşeze. 


— Aşa îți întâmpini mama îndoliată, Maxim? se încruntă 
Rowena, aşezându-se şi lăsându-şi poşeta Birkin pe podea, 
lângă ea. 


Se apleacă peste masă şi îi strânge mâna lui Maryanne: 
— Bună, draga mea, nu te-am auzit când ai plecat. 


— Aveam nevoie de aer, mamă, răspunde soră-mea, 
strângându-i la rândul ei mâna. 


Rowena, contesă de Trevethick, şi-a păstrat titlul şi după 
divorțul de tatăl nostru. Îşi petrece cea mai mare a timpului 
între New York, unde locuieşte şi îi place să joace, şi Londra, 
unde editează Dernier Cri, o revistă glossy pentru femei. 


— Un pahar de Chablis, îi spune ea chelnerului care tocmai 
ne aducea cele două Bloody Mary. 


Ridică dezaprobator din sprâncene când amândoi sorbim 
îndelung din pahare. 


E tot imposibil de subţire şi imposibil de frumoasă, mai ales 
văzută prin lentila unui obiectiv. A fost „femeia fatală” a 
generaţiei sale şi a ajuns muza multor fotografi, printre care 
şi tatăl meu, cel de-al unsprezecelea conte de Trevethick. I-a 
fost credincios; titlul şi banii lui au atras-o suficient cât să 
se mărite cu el, dar apoi l-a părăsit şi el nu şi-a mai revenit 
niciodată. La patru ani de la divorț, a murit de inimă rea. 


O cercetez cu ochii întredeschişi. Are o față netedă ca de 
bebeluş, fără îndoială rezultatul ultimului peeling chimic. 
Femeia asta e obsedată să îşi păstreze tinerețea şi nu se 


abate de la dieta ei riguroasă cu sucuri de legume şi cine 
ştie ce mâncare la modă decât pentru un surprinzător pahar 
de vin. Nu e nicio îndoială, mama mea e foarte frumoasă, 
dar e la fel de fățarnică pe cât e de magnifică, iar bietul tata 
a plătit pentru asta. 


— Am înțeles că te-ai văzut cu Rajah, mi se adresează ea 
direct. 


— Da. 
— Şi? 


Mă priveşte uşor miop, căci e mult prea orgolioasă ca să 
poarte ochelari. 


— Totul îmi revine mie. 
— Şi Caroline? 
— Nimic. 


— Înţeleg. Ei bine, nu o putem lăsa pe biata fată să moară 
de foame. 


— Nu o putem lăsa? 


Rowena roşeşte: 


— Tu, spune cu răceală. Nu poţi s-o laşi pe biata fată 
muritoare de foame. Pe de altă parte, dispune de propriul ei 
fond şi o să moştenească o avere când o să-şi dea taică-su 
obştescul sfârşit. Kit a ales înțelept în privința asta. 


— Asta dacă nu cumva n-o dezmoşteneşte mama ei vitregă, 
i-o trântesc eu şi iau o prea necesară înghițitură de Bloody 
Mary. 


Mama strânge din buze: 


— De ce nu o pui la muncă? Poate pentru proiectul 
imobiliar din Mayfair? Are ochi bun pentru designul de 
interior şi o să-i prindă bine să aibă ceva de făcut. 


— Cred că ar fi mai bine s-o lăsăm pe Caroline să decidă ce 
vrea să facă. 


Nu reuşesc să îmi ascund resentimentul din voce. Ăsta e 
stilul arogant al mamei de a interacţiona cu familia pe care 
a părăsit-o cu ani în urmă. 


— Nu te deranjează că stă la reşedinţa Trevelyan? insistă ea, 
isnorându-mi tonul. 


— Rowena, n-o s-o las fără adăpost. 


— Maximilian, n-ai vrea să mi te adresezi cu „mamă”? 


— Când o să începi să te porți ca atare, s-ar putea să iau 
asta în considerare. 


— Maxim, mă admonestează Maryanne, şi mă fulgeră cu 
ochii ei de un verde-intens. 


Simțindu-mă ca un copil certat, îmi țin gura şi studiez 
meniul înainte să spun ceva ce s-ar putea să regret. 


Rowena continuă, fără să ia în seamă grosolănia: 


— Trebuie să punem la punct ultimele detalii pentru slujba 
de pomenire. Mă gândeam să o facem înainte de Paşte. O să 
rog un redactor de la mine să scrie un necrolog pentru Kit. 
Asta dacă nu cumva... 


Vocea i se frânge şi se opreşte, făcându-ne şi pe Maryanne, 
şi pe mine să ridicăm amândoi surprinşi capul din meniuri. 
I se umezesc ochii şi, pentru prima dată de când şi-a 
înmormântat fiul cel mare, îşi arată vârsta. Scoate o 
batistuță cu monogramă şi o duce la buze, încercând să se 
adune. 


Fir-ar să fie. 


Mă simt ca un rahat. Şi-a pierdut fiul cel mare... fiul 
preferat. 


— Dacă nu cumva? mă reped eu. 


— Nu l-aţi putea scrie tu sau Maryanne, şopteşte ea, 
aruncându-ne amândurora o privire  necaracteristică, 
rugătoare. 


— Sigur, zice Maryanne. Îl fac eu. 


— Nu. Eu ar trebui să îl fac. O să dezvolt necrologul pe care 
l-am făcut pentru înmormântare. Comandăm? întreb eu 
dorind să schimb subiectul. 


Mă simțeam stingherit, neobişnuit fiind cu această 
nefirească afişare a emoţiilor din partea mamei. 


Rowena ciuguleşte din salată, în timp ce Maryanne, 
înarmată cu furculița şi cuțitul, vânează prin farfurie ultimii 
dumicați de omletă. 


— Caroline a zis că s-ar putea să fie însărcinată, le anunț eu 
luând încă o îmbucătură de chateaubriand. 


Rowena ridică brusc privirea şi mijeşte ochii. 


— Da, mi-a zis că încercau, confirmă Maryanne. 


— Ei bine, dacă aşa stau lucrurile, s-ar putea să fie singura 
mea şansă să am un nepot şi familia asta să-şi asigure titlul 
pentru încă o generaţie. 


Rowena ne aruncă amândurora o privire acuzatoare. 


— Asta ar însemna că o să fii bunică, zic eu sec, neluând în 
seamă restul comentariului ei. Cum se va potrivi chestia 
asta cu ultima ta cucerire drăgălaşă de la New York? 


Înclinația Rowenei pentru bărbaţi tineri, uneori mai tineri 
decât mezinul ei, este renumită. Îmi aruncă o privire 
furioasă, eu iau încă o îmbucătură de friptură şi îi susțin 
privirea, provocând-o să spună ceva. Ciudat, dar e prima 
dată când am sentimentul că am un ascendent asupra 
mamei. E o noutate, căci mare parte din copilărie şi din 
adolescență mi le-am petrecut încercând fără succes să îi 
obțin aprobarea. 


Maryanne se încruntă la mine. Ridic din umeri, mai tai o 
felie din friptura delicioasă şi o îndes în gură. 


— Nici tu, nici Maryanne nu daţi niciun semn că aţi vrea să 
vă aşezaţi la casele voastre şi ferească Dumnezeu să ajungă 
averea pe mâinile fratelui tatălui vostru. Cameron e o cauză 
pierdută, mârâie Rowena, preferând să îmi ignore insolența. 


Întâlnirea cu Alessia Demachi îmi răsare nechemată în 
minte şi mă încrunt. Mă uit la Maryanne, şi şi ea e 
încruntată şi se holbează la mâncarea din farfurie. 


Hopa? 


— Ce s-a mai întâmplat cu tânărul ăla pe care l-ai cunoscut 
la schi în Whistler? o întreabă Rowena pe soră-mea. 


Mă întorc în apartamentul meu pe înserat. Vlăguit şi destul 
de grizat. Am îndurat un interogatoriu amănunțit din partea 
mamei referitor la situaţia tuturor domeniilor, a drepturilor 
locative şi a proprietăţilor închiriate din Londra, la 
renovarea apartamentelor din Mayfair, ca să nu mai 
amintesc despre valoarea portofoliului Trevethick. Aş fi vrut 
să-i amintesc că niciuna dintre chestiile astea nu e treaba 
ei, dar m-am simțit ciudat de mândru să fiu capabil să-i 
răspund în detaliu la toate întrebările. Până şi Maryanne a 
fost impresionată. Oliver Macmillan m-a instruit bine. 


Când mă prăbuşesc pe canapea în fața televizorului uriaş 
din apartamentul meu gol şi fără pată, mintea îmi rătăceşte 
- aşa cum a făcut-o toată ziua - înapoi la discuţia din 
dimineața asta cu menajera mea cu ochi întunecați. 


Unde-o fi acum? 


Cât timp va sta în Marea Britanie? 


Oare cum arată fără halatul ăla care n-are nicio formă? 
Câţi ani are? Pare tânără. Probabil prea tânără. 
Prea tânără pentru ce? 


Mă foiesc neliniştit pe canapea şi încep să hoinăresc printre 
canalele TV. Poate reacția mea la ea a fost o excepţie. Adică, 
să fim serioşi, arăta ca o călugăriță. Poate am o slăbiciune 
pentru călugărițe. Râd în sinea mea de acest gând ridicol. 
Telefonul bâzâie: am un mesaj de la Caroline. 


Cum a fost prânzul? 


Obositor. Văduva nu s-a dezminţit. 


Dacă te însori, eu o să fiu Văduva. 


De ce îmi zice chestia asta? În plus, n-am de gând să mă 
însor. Mă rog... nu deocamdată. Mi-am amintit tirada mamei 


despre nepoți şi clatin din cap. Copii. Nu. Pur şi simplu nu. 
Nu încă, în orice caz. 


N-o să se întâmple prea curând. 


Bun. 


Ce faci? 


Acasă, la televizor. 


Eşti OK? 


Pot să trec pe la tine? 


Ultimul lucru de care am nevoie acum e Caroline, care să 
mă amețească de tot de cap sau de orice altă parte a 
anatomiei mele. 


Nu sunt singur. 


O mică minciună nevinovată. 


Iar preacurveşti, m-am prins. :P 


Ce bine mă cunoşti! 


Noapte bună, Caro. 


Mă uit la telefon aşteptând un răspuns, dar rămâne mut, 
aşa că îmi întorc atenția îndărăt la televizor unde, din 
păcate, nu găsesc nimic de văzut. Il închid. 


Agitat, mă aşez la birou şi deschid e-mailul pe iMac. Sunt 
câteva mesaje de la Oliver despre diverse probleme legate de 
domenii, dar nu vreau să ştiu de ele vineri seara. Mai pot să 
aştepte până luni. Mă uit la ceas şi văd cu uimire că e abia 
20:00, prea devreme ca să ies. Oricum, imaginea unui club 
aglomerat nu mă prea atrage în clipa asta. 


Mă simt închis în cuşcă, dar nici să ies n-am chef, aşa că 
mă duc şi mă aşez la pian. Pe capac zace o compoziție pe 
care am început-o cu săptămâni în urmă. Mă uit la note, 
melodia îmi răsună-n minte şi, înainte să îmi dau seama, 
degetele mele aleargă pe clape şi o cânt. Îmi răsare-n minte 
imaginea unei fete în albastru, cu ochi întunecaţi care mă 
străpung până-n adâncul sufletului. Notele noi curg într-un 


şuvoi şi improvizez în continuare, cântând dincolo de 
punctul în care se termina compoziția mea. 


Fir-ar să fie! 


Cuprins de o înflăcărare neobişnuită, mă opresc, pescuiesc 
telefonul din buzunar şi găsesc aplicația de înregistrare 
audio. Apăs pe RECORD şi o iau de la capăt. Camera 
răsună de notele pianului.  Evocatoare. Melancolice. 
Tulburându-mă. Inspirându-mă. 


Sunt menajera, Mister. 
Da, vorbesc engleza. Mă cheamă Alessia Demachi. 
Alessia. 


Când mă uit la ceas, e trecut de miezul nopții. Mă întind şi 
mă uit la manuscrisul din fața mea. E terminat. Am scris 
toată bucata şi mă copleşeşte un sentiment de împlinire. De 
câtă vreme tot încercam? Şi n-a fost nevoie decât de o 
întâlnire cu noua mea menajeră. Clatin din cap şi, de data 
asta, mă duc la culcare devreme şi singur. 


Capitolul cinci 


Alessia descuie cu mare nerăbdare uşa apartamentului cu 
pian. Inima-i stă în loc când e întâmpinată de tăcerea 
descurajantă a alarmei. Liniştea asta înseamnă că 
tulburătorul domn cu ochi verzi e în casă. I-a cotropit visele 
încă de când l-a văzut gol, întins pe tot patul. lar în 
weekend, în clipele de linişte, nu s-a putut gândi decât la el. 
Nu înțelege de ce, poate din cauza privirii scurte, 
pătrunzătoare pe care i-a aruncat-o când o privea de la 
înălțime pe hol sau poate pentru că e înalt şi chipeş şi 
suplu, cu gropițe la spate, chiar deasupra posteriorului 
musculos, atletic... 


Încetează! 
Gândurile i-au luat-o cu totul razna. 


Încet, îşi dă jos ghetele şi şosetele ude şi apoi, cu picioarele 
goale, trece repede pe coridor înspre bucătărie. Bufetul e 
plin de sticle de bere şi ambalaje de mâncare, dar Alessia o 
zbugheşte spre un loc mai sigur, în spălătorie. Îşi aşază 
ghetele şi şosetele pe radiator, sperând că se vor usca până 
ce va trebui să plece. 


Îşi scoate căciula udă şi mănuşile, le atârnă de cuierul de 
lângă boiler, apoi îşi scoate hanoracul pe care i l-a dat 
Magda. Îl atârnă de acelaşi cui, dar se încruntă când vede că 
picură apă pe gresie. Ploaia torențială i-a udat leoarcă şi 
blugii. Dârdâie puțin când şi-i scoate şi îşi trage pe ea 
halatul, fericită că a rămas uscat în punga de plastic. 
Poalele îi ajung până la genunchi, aşa că nu e indecentă 
fără blugi. Aruncă o privire în bucătărie, să verifice dacă e 


acolo. Probabil doarme încă, aşa că îşi aruncă blugii uzi în 
uscător şi îi dă drumul. Măcar ăştia să fie uscați când 
pleacă acasă. Are picioarele înroşite şi iritate din cauza 
frigului, aşa că ia un prosop uscat din teancul de rufe 
curate şi le freacă viguros pe amândouă, aducând un strop 
de viață în degetele rebegite. După ce se mai încălzesc, îşi 
trage tenişii. 


— Alessia? 
Zot! 
Domnul s-a trezit! Ce-o fi vrând? 


Iute, cât de iute îi permit degetele degerate, scoate baticul 
din punga de plastic şi şi-l înfăşoară în jurul capului, 
conştientă că părul împletit e şi el ud. Respiră adânc, iese 
din spălătorie şi-l găseşte stând în bucătărie. Îşi înnoadă 
brațele în jurul ei, ca să se încălzească. 


— Bună, zice el, şi zâmbeşte. 


Alessia se uită la el. Are un zâmbet amețitor, care îi 
luminează fața frumoasă şi ochii de smarald. Îşi fereşte 
privirea, orbită de înfăţişarea lui şi jenată de îmbujorarea 
care i se întinde pe față. 


Dar îi este ceva mai cald acum. 


Era aşa de încruntat ultima dată când l-a văzut... ce s-o fi 
întâmplat de şi-a schimbat atitudinea? 


— Alessia? zice el din nou. 

— Da, Mister, răspunde cu privirea tot în podea. 
Măcar de data asta e îmbrăcat. 

— Nu voiam decât să te salut. 


Îi aruncă o privire, dar nu înţelege ce vrea. Acum zâmbetul 
lui nu mai e aşa luminos şi fruntea i s-a încrețit. 


— Bună, spune ea, neştiind prea bine ce aşteaptă de la ea. 


El dă din cap şi se foieşte şovăitor de pe un picior pe altul. 
Alessia îşi imaginează că o să mai spună ceva, dar el se 
întoarce şi iese din bucătărie. 


Ce idiot sunt! Mă maimuţăresc singur şi-mi zic „Bună”. Tot 
weekendul m-am gândit numai la fata asta şi n-am fost în 
stare de mai mult decât „Nu voiam decât să te salut”? 


Ce naiba e cu mine? 


Mă duc înapoi în dormitor şi observ urme de picioare ude pe 
hol. 


O fi mers desculță prin ploaie? Nu, sigur că nu. 


Dormitorul meu e mohorât, iar priveliştea Tamisei e ştearsă 
şi deprimantă. Afară toarnă cu găleata. Dis-de-dimineaţă 
rafalele de ploaie băteau în fereastră şi zgomotul m-a trezit. 
Rahat. Probabil a venit pe jos pe vremea asta cumplită. Mă 
întreb din nou unde stă şi cât de mult are de mers. Am 
sperat să o atrag într-o conversație azi-dimineaţă şi să aflu 
toate amănuntele astea, dar îmi dau seama că se simte 
stânjenită în prezența mea. 


Să fie prezența mea sau a bărbaților în general? 


E un gând neliniştitor. Poate eu sunt cel care se simte 
stânjenit. La urma urmelor, ea e cea care m-a alungat din 
apartament săptămâna trecută şi ideea că am fugit ca s-o 
evit e deconcertantă. Mă hotărăsc să nu mai permit să se 
întâmple una ca asta. 


Adevărul e că m-a inspirat. M-am cufundat tot weekendul în 
muzică. Mi-a oferit o distragere de la noua şi nedorita mea 
responsabilitate şi un răgaz în doliul meu - sau poate că am 
găsit eu o cale de a-mi canaliza suferința... nu ştiu. Am 
terminat trei piese, am ciorne pentru alte două, ba chiar 
sunt tentat să pun pe versuri una dintre ele. N-am luat în 
seamă telefonul, e-mailul şi, o dată în viață, m-am simțit 
împăcat. A fost o revelaţie. Cine ar fi spus că pot fi aşa de 
productiv? Ce nu înțeleg e de ce m-a afectat fata asta atât de 


tare, când abia dacă am schimbat câteva vorbe. Nu are 
niciun sens, dar nici nu vreau să mă gândesc prea mult la 
asta. 


lau telefonul de pe noptieră şi cobor privirea spre pat. 
Aşternuturile sunt vraişte. 


Drace, sunt un porc mizerabil. 


Îmi fac patul în grabă. Din mormanul de haine azvârlite pe 
sofa iau o bluză de trening cu slugă şi o trag peste tricou. E 
răcoare. Probabil că şi ei îi e frig, cu picioarele ude. Pe hol 
mă opresc şi reglez termostatul cu câteva grade în plus. Nu- 
mi place ideea că îi e frig. 


lese din bucătărie cu un coş gol de rufe şi o găleată de 
plastic plină de soluţii de curățat şi cârpe. Trece pe lângă 
mine cu capul în jos şi se duce spre dormitor. Mă uit după 
silueta care se depărtează în halatul inform: picioare lungi, 
albe, o uşoară legănare a şoldurilor... şi chiloţii ăia de un 
roz-aprins pe care-i întrezăresc prin nailon? De sub batic 
iese o coadă groasă, brună, care-i şerpuieşte pe spate până 
aproape de linia chiloţilor roz şi se leagănă dintr-o parte în 
alta când păşeşte. Ştiu că ar trebui să mă uit în altă parte, 
dar sunt distras de chiloţii ei. Îi acoperă tot fundul şi urcă în 
sus, până la talie. Probabil sunt cei mai mari chiloţi pe care 
i-am văzut la o femeie. Iar trupul mi se agită de parcă aş fi 
un puştan de 13 ani. 


Futu-i! Gem în sinea mea, simțindu-mă ca un pervers, şi 
rezist nevoii de a o urma. In schimb, mă duc în living, unde 


mă aşez la computer să citesc e-mailurile de la Oliver, să-mi 
ignor dorința şi pe menajera mea, Alessia Demachi. 


Alessia e surprinsă să găsească patul făcut. De câte ori a 
fost în apartamentul lui, patul era întotdeauna vraişte. Tot 
mai e un morman de haine pe sofa, dar pare mai ordonat 
decât până acum. Trage draperiile şi se uită afară, la râu. 
„Tamisa.”  Şopteşte cuvântul cu glas tare, cu vocea 
tremurând puțin. 


E întunecată şi cenuşie, cum sunt şi copacii golaşi de pe 
malul opus... nu ca Drinul. Nu-i ca acasă. Aici e o zonă 
urbană aglomerată, foarte aglomerată. Acasă era 
înconjurată de ogoare mănoase şi munți acoperiți cu 
zăpadă. Alungă gândurile dureroase despre casă. E aici ca 
să facă o treabă, o treabă pe care şi-o doreşte, pentru că 
vine la pachet cu un bonus, pianul. Se întreabă dacă el avea 
de gând să stea acasă toată ziua, iar gândul că s-ar putea să 
rămână aici o sâcâie. Prezenţa lui o va împiedica să cânte 
bucățile ei preferate. 


Dar partea bună e că ar putea să-l vadă. 


Bărbatul care a pus stăpânire pe visele ei. 


Trebuie să înceteze să se mai gândească la el. Acum. Cu 
inima grea, începe să atârne câteva dintre hainele 
împrăştiate în garderobă. Cele pe care le consideră murdare 
le pune în coşul de rufe. 


În baia lui stăruie un miros de lemn de santal şi conifere. E 
un iz plăcut, masculin. Inspiră adânc şi se desfată aşa cum 
a mai făcut şi înainte. În minte îi răsar ochii lui 
pătrunzători... umerii laţi... abdomenul plat. Pulverizează 
soluție de curățat pe oglindă şi freacă energic. 


Încetează! Încetează! Încetează! 


Lucrează pentru el, nu i-ar putea stârni niciodată interesul. 
La urma urmelor, e doar femeia de serviciu. 


Ultima ei treabă în dormitor e să golească coşul de gunoi. 
Spre mirarea ei, îl găseşte gol. Fără prezervative folosite. Îl 
pune la loc după noptieră şi, dintr-un motiv inexplicabil, 
coşul gol o face să zâmbească. 


Când adună rufele şi produsele de curățenie, priveşte câteva 
clipe cele două fotografii monocrome de pe perete. Ambele 
sunt nuduri. Într-una, o femeie stă în genunchi, cu pielea 
palidă şi translucidă. I se văd tălpile, posteriorul şi curba 
graţioasă a spatelui; îşi ține părul blond adunat în creştetul 
capului, iar câteva şuvițe rătăcite îi ating gâtul. Modelul e 
frumos, cel puţin din unghiul ăsta. A doua fotografie e un 
prim-plan cu conturul gâtului unei femei, cu părul 
pieptănat într-o parte şi curba coloanei de la primele 
vertebre până în jos, spre fund. Pielea ei ca abanosul e 
luminoasă, mângâiată de lumină. E minunată. Alessia 
oftează. Judecând după aceste fotografii, probabil că îi plac 
femeile, şi se întreabă dacă e fotograf. Poate într-o bună zi o 


s-o pozeze şi pe ea. Scutură din cap la gândul îndrăzneț şi 
se întoarce la bucătărie să se ocupe de haosul de ambalaje 
de mâncare, sticle goale de bere şi vase de spălat. 


Am lăsat deoparte scrisorile şi e-mailurile de condoleanţe, 
propunându-mi să răspund altă dată - acum nu le pot face 
față. Cum naiba a reuşit Kit să se descurce cu subsidiile 
pentru agricultură şi creşterea vitelor şi toate celelalte 
porcării pe care le implică păşunarea şi cultivarea a mii de 
hectare de pământ? Pentru o clipă, îmi doresc să fi studiat 
la facultate managementul fermelor sau afacerile, în loc de 
arte şi muzică. 


Când a murit tata, Kit făcea economia la LSE. Fiu ascultător 
ca întotdeauna, a renunțat la LSE şi s-a înscris la 
universitatea ducatului Cornwall, ca să studieze agricultura 
şi managementul proprietăţilor. Cu peste 12 000 de hectare 
de controlat, acum îmi dau seama că a fost o decizie 
înțeleaptă. Kit a fost mereu rațional, mai puțin atunci când 
era vorba despre gonit pe motocicletă în toiul iernii pe 
drumurile înghețate de pe domeniul Trevethick. Îmi cuprind 
capul în palme şi îmi amintesc de trupul lui distrus, zăcând 
la morgă. 


De ce, Kit, de ce? întreb pentru a mia oară. 


Vremea tot mai urâtă de dincolo de fereastră îmi reflectă 
dispoziția. Mă ridic şi mă îndrept spre geam, să arunc o 
privire. Pe râu sunt două ambarcaţiuni, care se îndreaptă în 
direcții opuse: o şalupă a poliției, care merge spre est, şi o 


navă de pasageri, care se îndreaptă spre Cadogan Pier. 
Privesc scena încruntat. Locuiesc de atâta vreme pe chei, 
dar nu am folosit niciodată transportul fluvial. În copilărie 
îmi tot doream să ne ia mama la plimbare pe râu, pe mine şi 
pe Maryanne, dar nu s-a întâmplat niciodată. Era mereu 
prea ocupată. Mereu. Şi nu le-a spus niciodată nici multelor 
noastre doici să ne plimbe cu barca pe Tamisa. Ăsta e un alt 
dinte al meu împotriva Rowenei. Kit, desigur, nu era cu noi 
pe vremea aceea, era deja la internat. 


Clatin din cap şi mă învârt în jurul pianului, privind pe furiş 
partiturile la care am lucrat tot weekendul. Vederea acestor 
pagini mă binedispune şi, ca să fac o pauză de la computer, 
mă aşez la pian cu gândul să cânt ceva. 


Din cele trei bucătării în care face curat Alessia, asta e 
preferata ei. Peretele, dulapurile de jos şi blaturile sunt 
făcute din sticlă bleu, uşor de şters. E lucioasă şi aerisită, 
cât se poate de diferită de bucătăria înghesuită, de casă la 
țară, a părinților ei. Verifică şi cuptorul, poate domnul a 
gătit ceva, dar e totul lună. Alessia bănuieşte că nu l-a 
folosit niciodată. 


Tocmai şterge ultima farfurie când începe muzica. Se 
opreşte, recunoscând imediat melodia. E cea de pe 
manuscrisul pe care l-a văzut de atâtea ori pe pian, dar 
melodia continuă după şirul de note pe care le citise, cu 
sunete delicate şi triste care se transformă în jurul ei în 
nuanțe plângătoare de albastru şi cenuşiu. 


Aşa ceva trebuie să vadă. 


Pune cu mare grijă farfuria pe blat, se strecoară afară din 
bucătărie şi se duce tiptil spre living. Aruncă o privire şi îl 
vede la pian. Cu ochii închişi, simte muzica, fiecare notă i se 
reflectă pe chip. Cum se uită aşa la el — încruntat, cu capul 
lăsat într-o parte şi buzele întredeschise —, simte că i se taie 
răsuflarea. 


E captivată. 
De el. 

De muzică. 
E talentat. 


Bucata e tristă, încărcată de dor şi jale, iar acum, când se 
uită la el, ecoul notelor îi răsună în cap în tonuri şi mai 
subtile de albastru şi cenuşiu. Într-adevăr, e cel mai chipeş 
bărbat pe care l-a văzut vreodată. E mai chipeş chiar 
decât... Nu! 


Ochi albaştri ca gheața mă ţintuiesc. Furioşi. 


Nu. Nu te mai gândi la bărbatul ăla îngrozitor! 


Pune capăt acestei amintiri. E prea dureros. Şi se 
concentrează asupra domnului, care e pe punctul de a 
termina melodia melancolică. Înainte s-o zărească, Alessia 
se întoarce pe vârfuri la bucătărie; nu vrea să se enerveze 
din nou pentru că a prins-o trăgând cu ochiul în loc să-şi 
facă treaba. 


Termină de spălat blatul de lucru, repetându-şi în cap 
compoziția lui. Acum, singura încăpere pe care o mai are de 
curățat e livingul - unde se află el. 


Adunându-şi curajul, ia lacul şi nişte cârpe, pregătindu-se 
să-l înfrunte. Ezită în prag. El se uită atent în monitorul 
computerului. Ridică privirea, o vede, iar pe fața lui se 
citeşte o surprindere plăcută. 


— Pot, Mister? întreabă ea şi face semn cu tubul de lac de 
mobilă spre încăpere. 


— Sigur. Intră. Fă ce ai de făcut, Alessia. Şi numele meu e 
Maxim. 


Îi aruncă un zâmbet fugar şi începe cu canapeaua, umflând 
pernele şi dând cu palma firmiturile pe podea. 


Mda, îmi cam distrage atenția... 


Cum aş putea să mă concentrez când ea se foieşte aşa de 
aproape de mine? Şi să pretind că aş citi raportul revizuit al 
costurilor pentru renovarea imobilelor din Mayfair, când de 
fapt nu fac decât să o urmăresc pe ea din priviri? Are o 
graţie senzuală în mişcări; când se apleacă peste canapea, 
mlădioasă, cu braţele ferme întinzându-se şi mâinile 
delicate, cu degete lungi care mătură firmiturile de sub 
pernuţe şi le dau jos. Mă înfiorez din cap până-n picioare şi 
mă străbate prin tot trupul o încordare plăcută, acordată la 
prezenţa ei în încăpere. 


Poate fi ceva mai nepermis de-atât? E foarte aproape, dar cu 
totul de neatins. Se apucă să scuture pernuțele negre 
împrăştiate pe canapea şi halatul i se trage în față şi se 
mulează pe spate, trădând chiloţii roz de dedesubt. 


Respir tot mai repezit şi trebuie să-mi înăbuş un geamăt. 
Sunt un pervers nenorocit. 


Ea termină cu sofaua şi îi fug ochii spre mine. Mă 
străduiesc să mă prefac cufundat în tabelele din fața mea în 
timp ce mi se ridică părul pe ceafă. Îşi ia tubul de lac, 
pulverizează puţin pe o cârpă şi se îndreaptă spre pian. Cu o 
altă privire scurtă, îngrijorată spre mine, începe să-l 
lustruiască încet, ca să-l facă oglindă. Se întinde peste pian 
şi halatul i se ridică la spate, mult mai sus de spatele 
genunchilor. 


Dumnezeule! 


Cu un pas măsurat şi calm se învârte în jurul pianului 
lustruind şi ştergând, în timp ce respiră tot mai greu şi mai 
repezit din cauza efortului. E chinuitor. Închid ochii şi mă 
gândesc cum aş putea smulge aceeaşi reacție şi din partea 
ei. 


Rahat. Mă aşez picior peste picior ca să ascund reacția 
naturală a corpului. Devine de-a dreptul caraghios. Nu face 
decât să lustruiască blestematul ăla de pian. 


Continuă să şteargă de praf claviatura, deşi clapele nu scot 
niciun sunet. Privirea îi fuge iar spre mine, iar eu mă uit 
repede la cifrele din tabel, care plutesc pe pagină complet 
lipsite de sens. Când îndrăznesc să-mi arunc iar privirea 
spre ea, e aplecată, cu o față gânditoare, şi pare să 
cântărească manuscrisul din stativ. Se uită la compoziția 
mea cu fruntea încrețită ca şi cum s-ar concentra intens. 


Oare poate citi note? 
Îmi citeşte partitura? 


Ridică privirea şi mă vede. Ochii i se măresc stânjeniți şi 
scoate involuntar limba, umezindu-şi buza de sus, în timp 
obrajii i se îmbujorează. 


Futu-i. 


Ferindu-şi ochii, se lasă în jos, în spatele pianului, probabil 
ca să şteargă de praf picioarele sau taburetul. 


Nu mai pot suporta. 


Tresar speriat când îmi sună telefonul. E Oliver. 


— Bună, răspund eu răguşit, mai recunoscător ca niciodată 
pentru întrerupere. 


Trebuie să ies din living. 


La naiba, mi-am făgăduit că n-am să-i mai permit să mă 
oblige să plec. 


— Trevethick? 


— Da, Oliver. Ce-i? 


— Avem o problemă de planificare care cred că necesită 
atenţia ta. 


Bat holul în lung şi-n lat în timp ce Oliver mă bombardează 
cu date despre scafe şi pereţi de rezistență din cadrul 
proiectului Mayfair. 


Când iese din cameră, Alessia are senzaţia că i-ar fi trecut o 
furtună pe deasupra capului şi s-a dus să facă ravagii în 
altă parte - pe hol, poate. Alessia răsuflă uşurată, 
recunoscătoare că a plecat. Îl aude vorbind la telefon cu o 
voce profundă, dar melodioasă. I se pare că n-a mai 
conştientizat niciodată atât de acut prezența cuiva. 


Trebuie să înceteze să se mai gândească la el şi să fie atentă 
la curățenie. Termină de şters de praf pianul, deşi nu poate 
scăpa de sentimentul tulburător că a urmărit-o cât a făcut 
curat. 


Nu. E imposibil. 
De ce s-ar uita la mine? 


Poate vrea să vadă cum face curat, ca doamna Kingsbury. 
Alessia zâmbeşte la acest gând prostesc şi îşi dă seama că 
acum îi este mult mai cald decât atunci când a ajuns. Nu e 
sigură dacă sursa căldurii e în cameră sau în ea însăşi. 


Încălzită de prezenţa lui. 


Raționamentul năstruşnic îi aduce un alt zâmbet pe buze. 
Cum el a ieşit din cameră, profită de ocazie şi se duce 
repede să ia aspiratorul. Domnul e la capătul celălalt al 
holului, sprijinit de perete, bătând măsura cu picioarele lui 
lungi şi neliniştite. Vorbeşte cu un ton scăzut, dar se uită 
după ea când intră în bucătărie. Când se întoarce cu 


aspiratorul în sufragerie îl găseşte întors la birou, dar tot 
vorbind la telefon. Cum o vede, se ridică. 


— Stai o clipă, Oliver. Continuă, te rog, i se adresează de 
astă dată ei, şi face semn cu mâna spre cameră, dându-i 
permisiunea să dea cu aspiratorul. 


Iese din nou din încăpere. Şi-a descheiat bluza neagră de 
trening cu glugă pe care o poartă. Pe dedesubt, are un 
tricou gri în V cu o coroană înaripată neagră şi inscripția LA 
1781. Alessia roşeşte când observă un smoc de păr ieşind 
prin decolteul tricoului. În minte îi răsună vocea mamei, 
certând-o cu tonul acela special al ei: Alessia! Ce faci? 


Mă uit la un bărbat, mamă. 
Un bărbat care mi se pare atrăgător. 
Un bărbat care-mi face sângele să clocotească în vene. 


Îşi imaginează expresia scandalizată a mamei, ceea ce o face 
să zâmbească. 


Of, mamă, aici, în Anglia, totul e foarte diferit. Bărbaţii. 
Femeile. Cum se poartă. Cum interacționează. 


Gândul Alessiei zboară într-un loc mai întunecat. La el. 


Nu. Nu te gândi la bărbatul acela. 


E în siguranță acum, aici, în Londra, cu domnul. Trebuie să 
se concentreze să îşi păstreze jobul ăsta. 


Aspiratorul e un aparat Henry. Cilindrul mare, roşu, e 
împodobit cu doi ochi mari şi un zâmbet. De câte ori îl vede 
pe Henry, nu se poate abţine şi zâmbeşte. Îl bagă în priză şi 
începe să aspire covorul şi podeaua de lemn. Într-un sfert de 
oră e gata. 


Domnul nu e în hol, aşa că îl pune pe Henry înapoi în 
culcuşul lui, în dulapul din spălătorie. Alessia îi dă o palmă 
prietenească, închide dulapul şi se duce la bucătărie. 


— Bună, zice domnul când intră în bucătărie. Eu trebuie să 
plec. Ai banii pe consolă. Poţi să încui şi să conectezi tu 
alarma? 


Ea încuviințează din cap, dar e aşa de orbită de zâmbetul lui 
larg, încât trebuie să îşi înfigă privirea-n podea. Dar în sinea 
ei bucuria izbucneşte ca un răsărit de soare minunat, 
pentru că el pleacă şi ea poate să cânte la pian. 


El ezită o clipă, apoi scoate o umbrelă mare, neagră. 


— Poți să împrumuți asta. Afară încă plouă de să nu dai un 
câine afară. 


Un câine? 


Alessia e buimăcită. Aruncă o privire fugară spre faţa lui şi-i 
stă inima în loc în fața zâmbetului lui cald şi a gestului 
generos. la umbrela şi şopteşte: 


— Mulţumesc. 


— Cu plăcere. Ne vedem miercuri, Alessia, zice el şi pleacă, 
lăsând-o singură în bucătărie. 


Peste câteva clipe, aude uşa de la intrare închizându-se. 


Alessia se uită la umbrelă. E de modă veche, cu mâner de 
lemn şi inel auriu. Minunându-se de generozitatea 
domnului, se duce în sufragerie şi se aşază la pian. Sprijină 
umbrela în capătul claviaturii şi, în cinstea vremii 
îngrozitoare, începe să cânte preludiul Picături de ploaie al 
lui Chopin. 


Mă încălzesc şi mă desfăt cu şoapta Alessiei, micul ei 
„mulțumesc”. Sunt ridicol de încântat de mine însumi că am 
fost în sfârşit capabil să o ajut cu gestul ăsta mărunt. Nu 
sunt obişnuit să fac fapte bune, deşi presupun că există şi 
un motiv ascuns al bunătății mele, un motiv pe care nu 
vreau să-l analizez prea profund acum, căci s-ar putea să 
confirme că sunt nemernicul nenorocit care îmi imaginez că 
sunt. Oricum ar fi, gestul mă face să mă simt bine, iar ăsta 
e un sentiment nou. 


Cu energie reînnoită, renunţ la lift şi cobor în fugă scările 
până la parter. Nu prea am chef să plec, dar am întâlnire cu 
Oliver şi cu diverşi prestatori de servicii pe şantierul 
proiectului Mayfair. Mă uit la hainele mele şi nu pot decât 
să sper că nu se aşteaptă să mă vadă venind în costum. 


Nu, ăsta era stilul lui Kit, el avea un dulap plin de costume 
făcute de comandă pe Savile Row. 


Afară, mă feresc de picăturile de ploaie şi opresc un taxi. 


— Cred că a mers bine, zice Oliver. 


Încuviințez şi străbatem împreună noul atrium pavat al 
uneia dintre clădirile renovate. Muncitori în salopete şi cu 
căşti galbene îşi văd de treabă prin jurul nostru, în timp ce 
noi ne croim drum spre faţada placată cu lemn a clădirii. 
Praful din aer mi-a uscat gâtul. Trebuie să beau ceva. 


— Ai fler pentru chestiile astea, Trevethick. Cred că 
antreprenorului i-au plăcut sugestiile tale. 


— Oliver. Spune-mi Maxim. Te rog să-mi foloseşti numele. 
Inainte aşa îmi spuneai. 


— Foarte bine, milord. 


— Ce mama dracului! 


— Maxim. 


Oliver îmi zâmbeşte scurt. 


— Trebuie să aducem un designer de interior să pună totul 
la punct pentru apartamentul de prezentare, probabil cam 
într-o lună. Am făcut o listă de trei nume, oameni la care 
apela Kit. 


Kit? Kit era Kit. Eu de ce nu pot fi Maxim şi atât? 


— Caroline ar putea fi o idee bună. 


— A, lady Trevethick? 


— Mama mi-a sugerat să o folosesc. 


Oliver se zbârleşte. 


Hopa! Ce are Oliver împotriva Carolinei? Sau poate are ceva 
împotriva Rowenei? Nu m-ar mira, mama are adesea acest 
efect asupra oamenilor. 


— O să vorbesc cu Caroline, dar trimite-mi şi numele 
celorlalți şi nişte mostre din lucrările lor, răspund. 


Oliver încuviințează, iar eu îmi scot casca şi i-o dau. 


— Pe mâine, zice el şi împinge uşa şubredă din peretele 
provizoriu din lemn care ascunde fațada imobilului. 


Ploaia s-a oprit în cele din urmă, dar e întuneric. Îmi ridic 
gulerul hainei şi, cât aştept taxiul, încerc să mă hotărăsc 
dacă să mă duc acasă sau la club. 


Plimbându-mă în jurul pianului cu coadă scurtă, mă 
gândesc cum se întinsese Alessia să-l lustruiască. Acum 
străluceşte sub candelabru. Cine s-ar fi gândit că voi fi atât 
de atras de o femeie în halat de nailon şi chiloţi roz uriaşi? 


Cum a reuşit să ajungă să mă obsedeze într-un timp aşa de 
scurt? Nu ştiu nimic despre ea, cu excepţia faptului că e 
diferită de toate femeile pe care le-am cunoscut. Femeile din 
viața mea sunt îndrăznețe şi încrezătoare, ştiu ce vor şi nu 
se dau în lături să ceară. Ea nu-i aşa. Sfioasă şi total 
devotată muncii ei, Alessia pare reticentă să interacționeze 
cu mine... ca şi cum şi-ar dori să fie invizibilă. Mă 
nedumereşte. Îmi revine în gând timiditatea ei când a primit 
umbrela şi mă face să zâmbesc. A fost atât de plăcut 
surprinsă, încât mă întreb cum o fi viața ei dacă e aşa de 
recunoscătoare pentru un gest atât de mărunt. 


Mă aşez pe taburetul din fața pianului şi frunzăresc primul 
manuscris, amintindu-mi de expresia ei când s-a uitat peste 
partitură. Poate chiar ştie să citească notele. Poate chiar şi 
cântă. O parte din mine vrea să ştie ce crede despre 


compoziția mea. Dar îmi dau seama că sunt doar speculații. 
Singura certitudine e nevoia care îmi încinge vintrele. 


Futu-i. leşi în oraş şi te regulează. 


În loc de asta, rămân la pian şi cânt fiecare cântec iar şi iar. 


Alessia stă întinsă pe patul ei pliant, într-o cămăruță mică 
din casa Magdei. I se învârte capul, are multe de făcut, dar 
gândurile i se întorc din nou la domnul cu ochi verzi. Îl vede 
stând la pian. Ochii lui închişi, fruntea încreţită, gura 
moale, trăind muzica - şi apoi expresia lui caldă când îi dă 
umbrela. Părul ciufulit şi buzele pline, arcuite într-un 
zâmbet îmbietor. Se întreabă cum ar fi să le sărute. 


Mâna i se plimbă în jos pe trup, peste sâni. 
Ar putea s-o sărute aici. 


Gâfâie, abandonându-se fanteziei, mâna îi alunecă şi mai 
jos şi îşi imaginează că îi simte palma peste mâna ei. 


Atingând-o. 


Aici. 


Începe să se mângâie, înăbuşindu-şi gemetele, conştientă de 
pereții subțiri ai camerei. 


Se gândeşte la el pe măsură ce trupul i se încordează. 
Mai mult. 

Tot mai mult. 

Faţa lui. 

Spatele lui. 

Picioarele lui lungi. 

Şi mai mult. 

Fundul lui ferm. 

Stomacul lui plat. 

Geme când are orgasm şi adoarme epuizată. 


Numai ca să-l viseze tot pe el. 


Mă foiesc şi mă învârt în somn. 


Stă în prag. O nălucă în albastru. 

Vino. Întinde-te lângă mine. Te doresc. 

Dar ea se întoarce, iar acum e în salon. Lustruieşte pianul. 
Nu are nimic pe ea, doar nişte chiloți roz, mari. 


Mă întind să o ating, dar se evaporă. 


Şi mă trezesc. 


Futu-i. 


Sunt în erecție. Dureros. 


La dracu’. Trebuie să ies mai des în oraş. 


Mă rezolv repede. 


Când am făcut ultima dată chestia asta? Trebuie să fac sex. 
Mâine. Asta am să fac. Mă întorc şi cad într-un somn agitat. 


După-amiaza următoare Oliver îmi prezintă cheltuielile 
fiecărei proprietăți. Birourile noastre sunt chiar lângă 
Berkeley Square, într-o casă în stil georgian transformată de 
tata în clădire de birouri în anii 1980. Face parte din fondul 
imobiliar Trevethick, iar la etajele superioare adăposteşte 
alte două companii. 


Încerc să mă concentrez asupra cifrelor pe care le analizăm, 
dar sunt conştient că uşa biroului lui Kit e întredeschisă. E 
tulburător. Nu mă pot hotări să lucrez acolo. Nu încă. 
Aproape că îl pot auzi vorbind la telefon sau râzând la 
glumele mele proaste sau admonestându-l pe Oliver pentru 
cine ştie ce tâmpenie. Aproape că mă aştept să dea năvală 
pe uşă. A fost atât de în largul lui în lumea asta, atât de 
stăpân pe domeniul lui! Făcea să pară totul foarte simplu. 


Dar ştiu că îmi invidia libertatea. 


Ce-ţi pasă, tu poți să-ți croieşti drum prin Londra făcând sex, 
Rezervă. Unii dintre noi trebuie să-şi câştige existența 
muncind. 


Stau în fața trupului frânt, fără viață al lui Kit, cu o doctoriță 
de la urgente. 


Da. El este, confirm. 


Mulţumesc, lord Trevethick, şopteşte ea. 


A fost prima dată când cineva mi s-a adresat cu acest titlu... 


— Cred că putem lăsa lucrurile aşa cum sunt trimestrul 
următor şi facem după aceea o evaluare, spune Oliver, 
readucându-mă în prezent. Deşi chiar cred că ar trebui să te 
duci şi să vizitezi proprietăţile. 


— Da, ar trebui. 


La un moment dat... 


Nu ştiu decât vag istoria recentă a celor trei domenii, dar 
ştiu că graţie bunei gestionări a bunicului, tatălui şi fratelui 
meu, toate trei sunt profitabile. Spre deosebire de mulţi din 
clasa noastră, familia Trevelyan nu are probleme financiare. 


Reşedinţa Angwin, aflată în Cotswolds, în Oxfordshire, este 
înfloritoare. Deschisă publicului, are un centru cu produse 
pentru grădinărit, o sală de gimnastică şi o grădină 
zoologică pentru copii, o ceainărie şi pajişti deschise 
publicului. Tyok, din Northumberland, e închiriată integral 
unui american bogat care se crede lord. Kit şi Oliver s-au 
întrebat adesea de ce nu şi-a cumpărat propriul lui 
domeniu, iar acum mă întreb şi eu acelaşi lucru. Pe de altă 
parte, conacul Tresyllian din Cornwall este una dintre cele 
mai mari ferme organice din Marea Britanie. John, tatăl 
meu, al unsprezecelea conte de Trevethick, a fost unul 
dintre pionierii agriculturii organice, în vreme ce toți 


contemporanii lui au strâmbat din nas la această inițiativă. 
Mai recent, ca să sporească veniturile familiei, Kit a 
conceput şi construit câteva case de vacanță de lux la 
marginea moşiei. Sunt la mare căutare, mai ales pe timpul 
verii. 


— Acum trebuie să discutăm cum intenționezi tu să 
gestionezi domeniile şi de cât personal ai nevoie. 


— Cum? 


Îmi stă inima-n loc şi mă lupt să rămân concentrat, în 
vreme ce Oliver îi dă-nainte. Mintea mea rătăceşte. Mâine 
vine din nou Alessia. E singurul personal de care sunt 
interesat pentru moment, şi asta din motive complet 
nelalocul lor. Antrenamentul epuizant de dimineață, de la 
sală, nu mi-a redus cu nimic fascinația pentru ea. 


Sunt vrăjii, şi nici măcar nu o cunosc pe fata asta. 


Bâzâie telefonul; am un mesaj de la Caroline. Când îl citesc, 
simt furnicături prin cap şi mi se pune un nod în gât. 


Nu sunt însărcinată. L 


Nu am nimic de la Kit. 


Nici măcar un copil. 


Rahat! Durerea răsare de nicăieri, încolțindu-mă. 


— Oliver, va trebui să ne oprim aici. A intervenit ceva. 


— Da, Mister, răspunde el. Mâine? 


— Da. Nu vrei să vii la mine, să zicem, pe la 10? 


— S-a făcut, mi... Maxim. 


— Bun. Mulţumesc. 


Tastez un răspuns pentru Caroline. 


Vin la tine. 


Nu. Vreau să ies. 


Hai să ne îmbătăm. 


OK. Unde? 


Eşti acasă? 


Nu. La birou. 


OK. Vin eu în oraş. 


La Loulou? 


Nu. Soho House. 


Greek Street. 


Acolo nu mă prea cunoaşte lumea. 


Ne vedem acolo. 


Clubul privat e aglomerat, dar reuşesc să găsesc o masă la 
etajul al doilea, lângă focul din şemineu. Prefer intimitatea 
din Hertford Street nr. 5, pe care-l consider clubul meu, dar 
sunt membru şi la Soho House, ca şi Caroline. Mă aşez şi 
nu trebuie să aştept prea mult până să apară. Pare obosită, 
şi tristă, şi slabă. Are colțurile gurii căzute, ochii înnegurați 
şi umflaţi. Părul blond e necoafat şi dezordonat şi e 
îmbrăcată în blugi şi pulover, puloverul lui Kit. Asta nu e 


Caroline cea efervescentă pe care o ştiu eu. Mă doare inima 
când se apropie. Imi citesc propria durere întipărită pe fața 
ei. 


Mă ridic, dar nu scot un sunet când se prăbuşeşte în brațele 
mele. O îmbrățişez strâns. 


Îşi trage nasul. 

— Hei, şoptesc în părul ei. 

— Viaţa e un rahat, murmură ea. 
— Ştiu. 

Sper că tonul meu e liniştitor. 


— Vrei să stai jos? Dacă te aşezi cu fața la mine, n-o să vadă 
nimeni că eşti amărâtă. 


— Chiar aşa de rău arăt? 


Pare ofensată, dar şi puțin amuzată. O urmă din vechea 
Caroline pe care o ştiu. O sărut pe frunte. 


— Niciodată, Caro dragă. 


Ea se desprinde din îmbrățişarea mea. 


— Fermecător mai eşti, bombăne ea, deşi se vede că nu e 
supărată. 


Se aşază pe jilțul cu catifea din fața mea. 


— Ce bei? 


— Soho Mule. 


— Bună alegere. 


Fac semn chelnerului şi comand. 


— Ai fost un pustnic weekendul ăsta, zice Caroline. 


— Am fost ocupat. 


— Singur? 


— Da, răspund, şi mă simt bine că nu o mint. 


— Ce s-a întâmplat, Maxim? 


— Ce vrei să spui? 


Îi arunc privirea „habar n-am despre ce vorbeşti”. 
— Ai cunoscut pe cineva? întreabă. 
Ce mama dracului! 


Clipesc des şi în cap îmi apare imaginea Alessiei goală, 
numai cu chiloţii roz mari pe ea, întinsă peste pian. 


— Aşa e! zice Caroline, surprinsă. 
Mă foiesc pe scaun şi clatin din cap. 
— Nu! 

Protestul meu e prea emfatic. 
Caroline ridică o sprânceană. 

— Minti. 

Futu-i. Poate nu suficient de emfatic. 


— De unde ştii? o întreb, uimit ca întotdeauna de 
capacitatea ei de a vedea dincolo de aiurelile pe care i le 
torn. 


— Nu ştiam, dar de fiecare dată cazi în plasă foarte uşor. 
Spune-mi. 


Fir-ar să fie! 


— Nu e nimic de spus. Am fost singur în weekend. 


— Păi şi numai asta spune destule. 


— Caro, fiecare dintre noi face față pierderii lui Kit în felul 
lui. 


— ŞI... şi ce nu-mi spui? 


Oftez. 


— Chiar vrei să vorbesc despre asta? 


— Da, sare ea, iar în priviri îi zăresc o licărire vicleană, care 
îmi aduce aminte că adevărata Caroline nu e departe. 


— E cineva. Dar nu ştie că exist. 


— Serios? 


— Da. Serios. Nu e nimic. Doar o fantezie. 


Caroline se încruntă. 


— Nu e stilul tău. Tu nu te laşi niciodată distras de vreuna 
dintre... mă rog... cuceririle tale. 


Nu îmi pot reține un râs dogit. 


— Nu e o cucerire, oricât mi-aş forța eu imaginația. 


Alessia abia dacă se poate uita la mine! 


Apare chelnerul cu paharele noastre. 


— Când ai mâncat ultima oară? o întreb. 


Caroline ridică din umeri, iar eu clatin din cap: 


— Cred că ai scos-o din minți pe doamna Blake. Hai să 
mâncăm. Ne aduci nişte meniuri? îl rog pe chelner, care 
încuviințează şi se depărtează. 


Ridic paharul spre ea. 


— Pentru cei absenţi şi dragi. 


Sper să putem schimba subiectul. 


— Pentru Kit, şopteşte ea, şi ne zâmbim cu tristețe, legați pe 
veci de iubirea noastră pentru acelaşi om. 


E două dimineața când ne întoarcem ameţiți în 
apartamentul meu. Caroline n-are chef să se ducă acasă. Nu 
vreau să merg. Nu e acasă fără Kit. 


Nu o pot contrazice. 


Ne clătinăm amândoi în hol şi tastez codul alarmei, 
reducând la tăcere ţiuitul. 


— Ai ceva praf? bâiguie Caroline. 

— Nu. Azi, nu. 

— De băut ce ai? 

— Cred că ai băut destul. 

Îmi aruncă un zâmbet strâmb, de om beat. 
— Acum ai grijă de mine? 


— Întotdeauna am avut grijă de tine, Caro, ştii bine. 


— Atunci du-mă în pat, Maxim. 


Mă prinde de după gât şi pe chip îi apare o expresie de 
aşteptare încețoşată, iar privirea tulbure i se îndreaptă spre 
gura mea. 


Futu-i. O prind de umeri şi o trag în spate. 


— Nu. Te duc la culcare. 


— Ce vrei să spui? întreabă ea, uitându-se urât la mine. 


— Eşti ameţită. 


— Şi? 


— Caroline, trebuie să încetăm. 


O sărut pe frunte. 


— De ce? 


— Ştii de ce. 


Fața i se boțeşte toată şi îi dau lacrimile. Se desprinde 
împleticindu-se din îmbrățişarea mea. 


Scot un geamăt. 


— Nu plânge, te rog. 


O cuprind din nou în brațe. 


— Nu putem continua. 


De când mă împiedică scrupulele să mă regulez? 


Ar fi trebuit să ies în seara asta şi să caut o femeie fierbinte 
şi dornică. 


— E din cauză că ai cunoscut pe cineva? 


— Nu. 


Da. 


Poate. 


Nu ştiu. 


— Hai, te duc în pat. 


O cuprind pe după umeri şi o conduc spre atât de rar 
folositul meu dormitor de oaspeți. 


La un moment dat în cursul nopții, salteaua se lasă când 
Caroline se urcă în pat lângă mine. Uşurat că mi-am adus 
aminte să-mi pun pantalonii de pijama, o iau în braţe. 


— Maxim, şopteşte, şi ghicesc invitaţia din vocea ei. 
— Taci şi dormi, bombăn eu şi închid ochii. 


Pentru mine nu contează că a fost soția fratelui meu. E cea 
mai bună prietenă a mea şi femeia care mă cunoaşte cel mai 
bine. Dar e şi un trup cald şi o alinare, iar de jelit, jelesc şi 
eu; dar nu am de gând să i-o mai trag. 


Nu. S-a terminat. 


Îşi lasă capul pe pieptul meu, o sărut pe păr şi adorm 
imediat. 


Capitolul şase 


Alessia nu-şi poate stăpâni bucuria. Strânge umbrela în 
mână şi intră în apartamentul lui. Astăzi e încântată să 
constate că alarma nu sună. 


E aici! 


Noaptea trecută, în patul ei îngust, l-a visat din nou - ochi 
verzi ca malahitul, zâmbet strălucitor, față expresivă - 
cântând la pian, adâncit în muzica lui. S-a trezit plină de 
dorință, cu răsuflarea tăiată. Ultima oară când l-a văzut, a 
avut amabilitatea să îi împrumute umbrela care a ferit-o de 
ploaie în drum spre casă şi toată ziua de ieri. N-a avut parte 
de prea multă bunătate de când a ajuns la Londra - cu 
excepția Magdei, desigur —, aşa că gestul lui a însemnat cu 
atât mai mult. Scoțându-şi ghetele şi lăsând umbrela în hol, 
aleargă la bucătărie. E nerăbdătoare să îl vadă. 


Se opreşte în prag. 


Vai, nu! 


O blondă îmbrăcată doar cu o cămaşă bărbătească, cămaşa 
lui, stă în bucătărie şi face cafeaua. Ridică privirea şi îi 
zâmbeşte politicos, dar cu căldură. Alessia îşi adună toate 
puterile ca să poată trece prin bucătărie spre spălătorie cu 
capul plecat, în stare de şoc. 


— Bună dimineața, zice femeia. 


Arată de parcă tocmai s-ar fi dat jos din pat. 


Patul lui? 


— Bună dimineaţa, domnişoară, mormăie Alessia când trece 
pe lângă ea. 


Odată ajunsă în spălătorie, îşi ia un răgaz de câteva clipe ca 
să asimileze această întorsătură de situație devastatoare. 


Cine e femeia asta cu ochi mari, albaştri? 


De ce poartă cămaşa lui? O cămaşă pe care Alessia abia ce i- 
a călcat-o săptămâna trecută. 


Femeia asta e cu el. Aşa trebuie să fie. Altminteri de ce s-ar 
învârti pe aici în cămaşa lui? Trebuie că îl cunoaşte intim. 


Intim. 


Sigur că are pe cineva. O persoană frumoasă. 


Ca el. 


Visurile Alessiei se fac țăndări la picioarele ei. Se întunecă la 
față, iar inima i se strânge din cauza dezamăgirii. Oftând, îşi 
dă jos căciula, mănuşile şi hanoracul şi îşi pune halatul. 


La ce se aştepta? N-o să-l intereseze niciodată ea, nu-i decât 
femeia lui de serviciu. De ce ar dori-o pe ea? 


Mica undă de fericire pe care a simţit-o azi-dimineaţță — 
prima după multă vreme - s-a evaporat. Îşi pune tenişii şi 
pregăteşte masa de călcat. Bucuria de mai devreme nu mai 
e decât o amintire îndepărtată şi acum trebuie să înfrunte 
realitatea. Scoate hainele din uscător şi le pune în coşul cu 
rufe de călcat. Ăsta e locul ei. Asta a fost crescută să facă: 
să țină gospodăria şi să aibă grijă de un bărbat. 


Oricum, îl poate admira în continuare de la distanță, aşa 
cum a făcut-o de când l-a văzut gol în pat. Nimic nu o poate 
împiedica. 


Oftează abătută şi umple fierul cu apă. 


Alessia stă în prag. O nălucă în albastru. 


Îşi dă jos baticul încet şi coada groasă şerpuieşte liberă pe 
spate. 


Lasă-mă să te văd cum îţi desfaci părul. 
Ea zâmbeşte. 


Vino aici. Întinde-te lângă mine. Te doresc. 


Dar ea se întoarce şi acum e în living. Lustruieşte pianul. Se 
uită la partiturile mele. 


N-are decât chiloţii roz pe ea. 

Întind mâna să o ating, dar dispare. 

E în hol. Cu ochii larg deschişi. Strânge în mână o mătură. 
Goală. 


Are picioare lungi. Le vreau încolăcite pe după şoldurile mele. 


— Ţi-am făcut cafeaua, şopteşte Caroline. 


Mormăi, nedorind să mă trezesc. O mare parte din anatomia 
mea se bucură în egală măsură de acest vis. Din fericire, 
stau pe burtă, aşa că penisul în erecţie e înfipt în saltea, 
ascuns de ochii cumnatei mele. 


— N-ai nimic de mâncare. leşim să luăm micul dejun sau îl 
rog pe Blake să ne aducă ceva? 


Mormăi din nou, ăsta fiind felul meu de a-i spune să se care 
naibii şi să mă lase în pace. Dar Caroline e insistentă. 


— Am făcut cunoştinţă cu noua ta menajeră. E foarte 
tânără. Ce s-a întâmplat cu Krystyna? 


Rahat! A ajuns Alessia? 


Mă întorc şi o văd pe Caroline aşezată pe pat. 


— Vrei să vin şi eu? mă întreabă cu un zâmbet viclean, 
arătând cu bărbia spre pernă. 


— Nu, răspund, cercetându-i înfăţişarea minunată, dar 
complet răvăşită. Ai făcut cafeaua îmbrăcată aşa? 


— Da, spune ea încruntându-se. De ce? Te deranjează 
cumva corpul meu? Sau eşti supărat că îţi port cămaşa? 


Sunt destul de politicos încât să râd, mă întind şi o strâng 
de mână. 


— Corpul tău nu ar putea deranja pe nimeni, niciodată, 
Caro. Ştii bine. 


Dar Alessia o să-şi facă o impresie greşită... 


Futu-i. Ce-mi pasă mie? 


Gura lui Caroline se strâmbă într-un zâmbet ironic. 


— Dar nu-l vrei, spune ea, cu glasul dintr-odată scăzut. E 
din cauză că ai cunoscut pe cineva? 


— Caro. Te rog. Hai să n-o luăm de la capăt. Nu se poate. În 
plus, chiar tu ai zis că eşti la menstruație. 


— N-a fost niciodată o problemă pentru tine să pluteşti pe 
valuri însângerate, pufneşte ea. 


— Dumnezeule, când ţi-am spus eu aşa ceva? 

Îmi iau capul în mâini şi mă holbez îngrozit în tavan. 
— Cu ani în urmă. 

— Îmi cer scuze pentru destăinuirile prea amănunțite. 
Ale naibii femeile astea! Nu uită niciodată nimic! 

— Şi de ce naiba a trebuit să îmi aminteşti? 


De pe chipul ei se şterge orice urmă de veselie şi iese iar la 
suprafață durerea. Priveşte pierdută pe fereastră, iar vocea 
ei e stinsă şi răguşită şi îndurerată: 


— Doi ani am încercat să avem un copil. Doi ani întregi. Ni-l 
doream amândoi. 


Lacrimile încep să-i şiroiască pe obraji. 
— Şi acum s-a dus, iar eu am pierdut tot. Nu mai am nimic. 
Îşi cuprinde capul în mâini şi începe să plângă. 


Futu-i. Sunt un idiot. Mă ridic în şezut, o iau în brațe şi o 
las să plângă. lau un şerveţel din cutia de pe noptieră. 


— Ţine. 


I-l întind, iar ea îl strânge aşa de tare, de parcă în şervețelul 
ăla ar sta tot sensul vieţii. Vorbesc mai departe, pe un ton 
scăzut, afectuos şi trist: 


— Nu putem continua câtă vreme suntem amândoi în doliu. 
Nu e corect nici față de noi, nici față de Kit. lar tu nu ai 
pierdut totul. Ai banii tăi. Încă mai ai casa. Dacă o fi nevoie, 
o să vedem cum facem cu o rentă, ceva. De fapt, uite, 
Rowena crede că ar trebui să te ocupi de designul de interior 
pentru apartamentele Mayfair. 


O sărut pe păr: 


— Şi apoi, o să mă ai întotdeauna pe mine, dar nu ca pe o 
diversiune, Caro - ca prieten şi cumnat. 


Pufneşte şi îşi suflă nasul. Se lasă pe spate şi mă ţintuieşte 
cu ochii aceia sfâşietori, albaştri şi înlăcrimați. 


— Asta pentru că l-am ales pe el, nu? 
Îmi stă inima-n loc: 

— Hai să n-o luăm de la capăt. 

— Pentru că ai găsit pe cineva? Cine e? 
Nu vreau să port discuția asta. 


— Hai să ieşim să mâncăm. 


Fac duş şi mă îmbrac în timp record. Caroline e încă în baia 
din camera de oaspeţi, iar eu răsuflu uşurat. Îmi iau cana 
goală de cafea şi o duc la bucătărie. Inima îmi bate 
nebuneşte la gândul că o voi vedea pe Alessia. 


De ce sunt nervos? Sau poate sunt excitat? 


Spre dezamăgirea mea, nu e în bucătărie, aşa că mă duc în 
spălătorie, unde o găsesc călcându-mi cămăşile. O urmăresc 
fără să mă vadă. Calcă rufele cu aceeaşi grație senzuală pe 
care am remarcat-o zilele trecute, cu mişcări lungi, uşoare, 
cu fruntea încruntată de concentrare. Termină cămaşa şi 


ridică brusc privirea. Când mă vede, face ochii mari, iar în 
obraji îi apar bujori rozalii. 


Doamne, ce minunată e. 


— Bună dimineaţa, zic. N-am vrut să te sperii. 


Lasă fierul pe suport şi preferă să se uite la el mai curând 
decât la mine, mai încruntată chiar decât înainte. 


Cum? De ce nu vrea să se uite la mine? 


— Mă duc cu cumnata mea să mâncăm în oraş. 


Oare de ce-i spun aşa ceva? 


Dar pleoapele ei flutură când clipeşte şi îmi dau seama că 
absoarbe informaţia. Continui precipitat: 


— Dacă ai putea schimba aşternuturile în camera de 
oaspeți, ți-aş fi recunoscător. 


Rămâne neclintită, apoi încuviințează, evitându-mi privirea, 
în timp ce îşi frământă între dinți buza de sus. 


AR... ce mi-ar mai plăcea să simt eu dințişorii ăia. 


— Îţi las banii ca de obicei... 


Ridică fruntea şi îmi aruncă o privire întunecată cu ochii 
aceia minunați şi expresivi, iar mie-mi stau vorbele-n gât. 


— Mulţumesc, Mister, şopteşte. 
— Mă cheamă Maxim. 


Vreau s-o aud rostindu-mi numele cu accentul ei seducător, 
dar rămâne mută în halatul acela oribil şi îmi aruncă un 
zâmbet forțat. 


— Maxim! mă strigă Caroline, după care intră şi ea în deja 
aglomerata dependinţă. 


— Bună din nou, îi spune Alessiei. 


— Alessia, ea este prietena şi cumnata mea... ăăă... 
Caroline. Caroline, Alessia. 


E ciudat. Constat cu surprindere cât de jenat mă simt când 
fac prezentările. 


Caroline îmi aruncă o privire nedumerită pe care o ignor, 
dar îi zâmbeşte cu amabilitate Alessiei. 


— Alessia, ce nume frumos. E polonez? întreabă Caroline. 


— Nu, domnişoară. E din Italia. 


— A, eşti italiancă? 


— Nu, sunt din Albania. 


Face un pas îndărăt şi începe să tragă de un fir care atârnă 
pe halat. 


Albania? 


E clar că nu vrea să discute cu noi pe tema asta, dar sunt 
aşa de curios, încât insist: 


— Eşti departe de casă. Ai venit la studii aici? 


Clatină din cap şi începe să tragă de fir, mai evazivă ca 
oricând. E limpede că nu are de gând să spună mai multe. 


— Maxim. Hai să mergem, zice Caroline apucându-mă de 
braț şi aruncându-mi privirea aceea întrebătoare a ei. Mă 
bucur că te-am cunoscut, Alessia, adaugă. 


Ezit: 


— La revedere, zic eu, nedorind să o părăsesc. 


— La revedere, şopteşte Alessia şi îl urmăreşte din priviri 
cum iese din bucătărie după Caroline. 


Cumnată? 

Aude uşa de la intrare închizându-se. 
Cumnată. 

Kunata. 


Se întoarce la călcat şi rosteşte cuvântul cu voce tare, când 
în engleză, când în albaneză, iar sunetul şi sensul lui o fac 
să zâmbească. E cumnata lui, dar e ciudat că se afla aici, 
îmbrăcată în cămaşa lui. Alessia ridică din umeri. A văzut 
suficiente emisiuni americane la televizor ca să ştie că în 
Occident relaţiile dintre femei şi bărbaţi sunt diferite. 


Mai târziu, desfață patul din dormitorul de oaspeţi. E 
modern, şic şi la fel de alb ca restul apartamentului, dar cel 
mai plăcut e că a fost folosit. Cu un zâmbet uşurat, ia 
aşternuturi albe curate din dulapul cu lenjerie şi face patul. 


De când a văzut-o pe Caroline, a tot sâcâit-o un gând. Acum 
are ocazia să se lămurească. Işi strânge brațele în jurul ei şi 


se apropie cu precauţie de coşul de gunoi. Trage aer în piept 
şi aruncă o privire în el. 


Zâmbeşte. 


Nu-s prezervative. 


Alessia deretică şi face curat în continuare în dormitor cu 
un strop din bucuria pe care a simţit-o de dimineaţă. 


— Ea e? întreabă Caroline. 


— Cum? mă încrunt eu. 


Suntem pe bancheta din spate a unui taxi şi ne îndreptăm 
spre King's Road. 


— Menajera ta. 


Rahat. 


— Ce-i cu menajera mea? 


— Ea e? 


— Nu fi caraghioasă. 


Caroline încrucişează brațele peste piept. 


— Ăsta nu e un „nu”. 


— Consider că tâmpenia asta nu merită un răspuns. 


Mă uit la străzile mohorâte din Chelsea pe geamul aburit al 
taxiului şi simt cum mi se înroşeşte gâtul, trădându-mă. 


Cum oi fi reuşit să mă dau de gol? 


— Nu te-am văzut niciodată aşa de grijuliu cu personalul 
tău. 


Mă încrunt la ea. 


— Că tot ai adus vorba despre personal, zic, cine a aranjat 
să mi-o trimită pe Krystyna, doamna Blake? 


— Cred că da. De ce? 


— Păi, am fost destul de surprins când am constatat că a 
plecat fără să-şi ia măcar la revedere şi i-a luat locul Miss 
Albania. Mie nu mi-a spus nimeni nimic. 


— Maxim, dacă nu-ţi place fata, scapă de ea. 

— Nu asta ziceam. 

— Trebuie să recunoşti că reacționezi destul de ciudat. 
— Ba nu. 

— Bine, Maxim, cum zici tu. 


Caroline îşi strânge buzele, îşi încrucişează braţele peste 
piept şi se uită pe geamul aburit al taxiului, lăsându-mă şi 
pe mine să mă gândesc la ale mele. 


Ceea ce doresc cu adevărat sunt cât mai multe informații 
despre Alessia Demachi. Mă gândesc la ceea ce am aflat. În 
primul rând, e albaneză, nu poloneză. Ştiu foarte puţine 
despre Albania. Ce o aduce în Marea Britanie? Câţi ani are? 
Unde stă? Vine de departe în fiecare dimineață? Stă 
singură? 


Aş putea să o urmăresc până acasă. 
Hărțuitorule! 


Aş putea să o întreb. 


În al doilea rând, Alessia nu-i deloc dornică să vorbească. 
Sau nu-i dornică să stea de vorbă cu mine? Gândul e 
deprimant şi mă uit la străzile spălate de ploaie, îmbufnat ca 
un adolescent înfierbântat. 


De ce mă zăpăceşte aşa de tare fata asta? 


Oare pentru că e atât de misterioasă? 


Pentru că provine dintr-un mediu complet diferit de al meu? 


Pentru că lucrează pentru mine? 


Asta o face intangibilă. 


Futu-i. 


Adevărul e că vreau să mă culc cu ea. Asta-i. Recunosc în 
fața mea. Asta vreau, şi am nişte testicule foarte inflamate 
care să o dovedească. Mai rău e că nu ştiu cum să fac ca să 
se întâmple, mai ales că nu vrea să vorbească cu mine. Nici 
măcar nu se uită la mine. 


Oare i se pare că sunt respingător? 


Poate că asta e. Poate că pur şi simplu nu mă place. 


La dracu’, nu ştiu ce crede despre mine. Sunt în total 
dezavantaj. Din câte ştiu eu, s-ar putea să-mi cotrobăie 
chiar în clipa asta printre lucruri şi să afle cât mai multe 
despre mine. Să mă descifreze. Mă strâmb. Poate de asta nu 
mă place. 


— Pare îngrozită de tine, observă Caroline. 


— Cine? întreb eu, deşi ştiu foarte bine la cine se referă. 


— Alessia. 


— Sunt şeful ei. 


— Eşti îngrozitor de sensibil când vine vorba despre ea. Cred 
că e îngrozită pentru că e înnebunită după tine. 


— Cum? Baţi câmpii. Abia dacă suportă să stea în aceeaşi 
încăpere cu mine. 


— QED. 


Caroline ridică din umeri. Mă încrunt la ea, iar ea oftează. 


— Nu poate sta în aceeaşi încăpere cu tine pentru că te 
place şi nu vrea să se trădeze. 


— Caro, e menajera mea. Atâta tot. 


Sunt foarte teatral şi fac mari eforturi să o abat pe Caroline 
de pe urma adulmecată, deşi spusele ei îmi dau speranțe. 
Rânjeşte când taxiul opreşte în față la Bluebird. Îi dau o 
bancnotă de 20 şoferului, ignorând privirea Carolinei. 


— Păstrează restul, îi spun când coborâm din maşină. 
— Ăsta e un bacşiş excesiv, mormăie ea. 


Nu răspund, prea pierdut în gândurile mele despre Alessia 
Demachi, şi îi ţin uşa la intrare. 


— Aşa deci, maică-ta crede că ar trebui să mă adun şi să mă 
întorc la muncă? zice Caroline în timp ce suntem conduşi 
spre masa noastră. 


— Crede că eşti foarte talentată, iar munca la proiectul 
Mayfair ar fi o distragere bine-venită. 


Caroline strânge din buze. 


— Cred că am nevoie de timp, şopteşte şi ochii i se 
întristează. 


— Înţeleg. 


— Nu-s nici două săptămâni de când l-am îngropat. 
Trage puloverul lui Kit la nas şi inspiră adânc. 


— Ştiu, ştiu, zic eu, întrebându-mă dacă puloverul ăla i-o 
mai fi păstrând mirosul. 


Şi mie mi-e dor de el. De fapt, au trecut 13 zile de când l-am 
îngropat. Douăzeci şi două de zile de când a murit. 


Înghit nodul aspru, dur care mi se adună în gât. 


Am ratat antrenamentul de dimineață, aşa că o iau pe scări 
până la apartament. Micul dejun a durat mai mult decât 
credeam şi Oliver trebuie să ajungă dintr-o clipă în alta. O 
parte din mine speră că Alessia nu a plecat încă. Cum mă 
apropii de uşă, aud muzică răsunând dinspre apartament. 


Muzică? Ce se întâmplă? 


Strecor cheia în yală şi deschid încet uşa. E Bach, unul 
dintre Preludiile lui în Sol major. Poate Alessia a pus muzică 
la computerul meu. Dar cum? Nu ştie parola. Sau o ştie? 
Poate a pus muzică la telefon, prin sistemul meu audio, 
deşi, uitându-mă la hanoracul ei jerpelit agăţat în cuier, n- 
aş zice că e genul de persoană care ar avea un smartphone. 
Nu am văzut-o niciodată cu un telefon în mână. Muzica 
răsună în tot apartamentul, luminând colțurile întunecate. 


Cine-ar fi bănuit că menajerei mele îi place muzica clasică? 


Încă o piesă micuță din puzzle-ul Alessia Demachi. Închid 
încet uşa după mine, dar, cum stau acum în hol, e limpede 
că muzica nu vine de la sistemul audio. E de la pian. Bach. 
Fluid şi uşor, cântat cu o siguranţă şi o virtuozitate cum n- 
am auzit decât la pianişti de concert. 


Alessia? 


Eu n-am reuşit niciodată să-mi fac pianul să cânte aşa. Îmi 
scot pantofii, o iau tiptil pe hol şi arunc o privire în living. 


Stă la pian în halat şi cu baticul pe cap, complet pierdută în 
muzică, cu ochii închişi şi concentrată; mâinile îi plutesc cu 
o dexteritate grațioasă pe claviatură. Muzica pare să curgă 
prin ea, răsună din pereți şi din tavan, într-o execuţie fără 
greş, demnă de un pianist de concert. Mă uit copleşit la ea 
cum cântă, cu capul plecat. 


E sclipitoare. 
Din toate punctele de vedere. 
Iar eu sunt complet vrăjit. 


Termină preludiul, iar eu mă trag înapoi pe hol şi mă lipesc 
de perete, în caz că va ridica privirea; nu îndrăznesc să 


respir. Oricum, fără să zăbovească deloc, atacă direct o 
fugă. Mă sprijin de perete şi închid ochii, minunându-mă de 
măiestria ei artistică şi de sentimentele pe care le pune în 
fiecare notă. Sunt transportat de muzică şi, pe măsură ce 
ascult, îmi dau seama că nu are o partitură dinainte. Cântă 
din memorie. 


Dumnezeule. E o interpretă dată naibii. 


Îmi amintesc cât de concentrată era când s-a uitat la 
compoziția mea. E limpede că ştie să citească o partitură. 


Rahat. Cântă la nivelul ăsta şi a citit compoziția mea? 


Fuga se termină şi se lansează în altă bucată. Din nou 
Bach, cred că Preludiu în Do major. 


De ce naiba face curățenie când cântă aşa cum cântă? 


Se aude soneria şi muzica se opreşte brusc. 


Rahat. 


Aud scârțâitul taburetului pe podea şi, nedorind să fiu prins 
la pândă, străbat iute holul în şosete şi deschid uşa. 


— Bună ziua, Mister. 


E Oliver. 
— Intră, zic gâfâind puţin. 


— Am intrat singur în clădire. Sper că nu te superi. Te simţi 
bine? mă întreabă Oliver, intrând. 


Se opreşte şi se holbează la Alessia, care acum e pe hol, în 
lumină, în pragul livingului. Când deschid gura să îi spun 
ceva, dispare în bucătărie. 


— Da, sunt bine. Intră. Trebuie să-i zic ceva menajerei. 
Oliver se încruntă nedumerit, dar se duce în living. 


Respir adânc, îmi trec amândouă mâinile prin păr, 
încercând să îmi stăpânesc... mirarea. 


Ce mama dracului? 


Intru în bucătărie şi găsesc o Alessia speriată, luptându-se 
cu hanoracul. 


— Îmi pare rău. Foarte rău. Îmi pare rău, bâiguie ea, 
incapabilă să mă privească. 


E palidă la față şi încordată, de parcă s-ar lupta să nu dea 
frâu liber lacrimilor. 


Rahat. 
— Hei, e-n regulă. Hai, dă-mi voie să te ajut cu ăsta. 


Îi vorbesc cu blândeţe în timp ce-i iau haina. E exact pe cât 
de ieftină, ponosită şi subțire părea. Pe guler e cusut numele 
MICHAL JANECZEK. Michal Janeczek? Iubitul ei? Simt cum 
mă furnică scalpul şi mi se ridică părul pe ceafă. Poate că 
de-asta nu vrea să vorbească cu mine. Are un iubit. 


Futu-i. Mare dezamăgire. 
Îi ridic haina pe braţe şi pe umeri. 
Sau poate că pur şi simplu nu mă place. 


Strângându-şi hanoracul în jurul trupului, se depărtează de 
mine şi îşi face de lucru cu halatul, pe care-l îndeasă într-o 
sacoşă de plastic. 


— Îmi pare rău, Mister, spune iar. N-am să mai fac. N-am să 
mai fac. 


Şi vocea i se frânge. 


— Alessia, pentru numele cerului. A fost o plăcere să te aud 
cântând. Poţi cânta oricând. 


Chiar dacă ai un iubit. 


Se uită în podea şi eu nu mai pot rezista. Păşesc spre ea şi îi 
ridic cu blândeţe bărbia, să-i pot vedea fața. 


— Vorbesc serios, zic. Oricând. Cânţi foarte bine. 


Şi, înainte de a mă putea înfrâna, îmi las degetul mare să 
treacă peste curba buzei ei pline. 


Dumnezeule. Cât de moale e! 

A fost o greşeală să o ating. 

Corpul meu răspunde imediat. Futu-i. 

Respiră şuierat şi scurt şi face ochii imposibil de mari. 
Îmi retrag mâna. 


— Îmi pare rău, şoptesc, îngrozit că am ajuns s-o pipăi pe 
fată. 


Cuvintele lui Caroline îmi răsună-n minte. 
Te place şi nu vrea să se trădeze. 


— Trebuie să plec, spune Alessia şi, fără să-şi mai dea 
baticul jos, se strecoară pe lângă mine şi țâşneşte pe hol, 
spre uşă. 


Când aud uşa închizându-se, observ că şi-a uitat ghetele. Le 
iau şi mă reped la uşă, deschizând-o. Dar a dispărut. 
Uitându-mă la încălțările din mâna mea, le întorc şi mă 
întristez când văd ce vechi sunt şi ce tălpi subţiate au. 


Iată explicația pentru urmele de picioare ude. 


Probabil nu are niciun sfanț dacă poartă toate astea. 
Încruntat, le duc înapoi în bucătărie şi arunc o privire spre 
uşa de sticlă care dă spre ieşirea de incendiu. Azi e frumos 
afară, n-o să se ude la picioare, chiar dacă e în tenişi. 


Cine naiba m-a pus să o ating? A fost o greşeală. Îmi frec 
degetul mare şi arătătorul, amintindu-mi de moliciunea 
buzei ei. Clatin din cap şi gem. Sunt şocat şi jenat că am 
sărit calul. Respir adânc şi mă duc în salon, la Oliver. 


— Cine era? întreabă Oliver. 


— Menajera mea. 


— Nu e pe lista de angajați. 


— Şi? E vreo problemă? 


— Da. Cum o plăteşti? Cu cash? 


Ce dracu’ vrea să insinueze? 


— Da, cu cash, îl reped eu. 


Oliver dă din cap: 


— Acum eşti conte de Trevethick. Va trebui trecută pe statul 
de plată. 


— De ce? 


— Pentru că Departamentul de Venituri şi Cheltuieli al 
Maiestăţii Sale te va lua la ochi dacă plăteşti cu cash pe 
cineva. Crede-mă, ne cercetează toată contabilitatea de-a fir 
a păr. 


— Nu înțeleg. 


— Toţi angajaţii trebuie înregistrați. Tu ai adus-o? 


— Nu. Doamna Blake. 


— Sunt sigur că nu va fi nicio problemă. Am nevoie de 
datele ei. E din Marea Britanie, da? 


— Păi, nu. Zice că e din Albania. 


— Aha. Atunci, are nevoie de permis de muncă. Asta în 
cazul în care nu studiază aici, desigur. 


Uf, fir-ar să fie. 


— O să-ți aduc datele ei. Vrei să discutăm şi despre restul 
personalului? întreb. 


— Neapărat. Să începem cu cei care lucrează în reşedinţa 
Trevelyan, da? 


Alessia fuge spre stația de autobuz, fără să ştie prea bine de 
ce sau de cine fuge. Cum a putut să fie aşa de proastă şi să 
se lase prinsă? A spus el că nu-l deranjează să cânte la 
pian, dar nu ştie dacă să-l creadă sau nu. Poate o sună 
chiar acum pe prietena Magdei şi o concediază! Cu inima 
bubuind în piept, răvăşită, se aşază pe bancă să aştepte 
autobuzul cu care merge până la gara din Queenstown 
Road. Nu e sigură dacă îi bate aşa de tare inima din cauza 
goanei pe Chelsea Embankment sau din cauza celor 
petrecute în apartamentul domnului. 


I-a mângâiat buza de jos cu vârful degetelor. Închide ochii şi 
îşi aminteşte minunatul fior care a străbătut-o când a atins- 
o. Inima îi bate şi mai tare, făcând-o să icnească. 


A atins-o. 

La fel ca în visele ei. 

La fel ca în imaginaţia ei. 
Atât de blând! 

Şi tandru. 

Nu asta vrea şi ea? 
Poate o place... 

Ieneşte din nou. 

Nu. Nu poate gândi aşa. 
E imposibil. 


Cum ar putea să o placă? Nu-i decât menajera lui. 


Dar a ajutat-o să-şi pună haina. Nimeni n-a mai făcut aşa 
ceva până acum. Se uită în jos, la picioare. 


Zot! 


Îşi dă seama că şi-a lăsat ghetele în apartament. Ce să facă, 
să se întoarcă după ele? Nu are alte încălțări în afară de 
perechea pe care o poartă şi ghetele, unul dintre puţinele 
lucruri cu care a venit de-acasă. 


Nu se poate întoarce. Domnul e cu cineva. Dacă l-a înfuriat 
când a găsit-o cântând la pian, se va înfuria şi mai rău dacă 
îl întrerupe. Zăreşte autobuzul în depărtare şi decide să îşi 
recupereze vineri ghetele, asta dacă mai are jobul. 


Îşi roade buza de sus. Are nevoie de slujba asta. Dacă e 
concediată, s-ar putea ca Magda s-o arunce-n stradă. 


Nu, n-o să se întâmple aşa ceva. 


Magda nu ar fi aşa de crudă, iar Alessia mai face curat şi în 
alte două case, la doamnele Kingsbury şi Goode, dar niciuna 
dintre ele nu are pian. Oricum, Alessia nu are nevoie doar 
de pian. Îi trebuie şi banii. Magda şi fiul ei, Michal, vor 
emigra curând în Canada. Se duc la logodnicul Magdei, 
Logan, care locuieşte şi lucrează în Toronto. Alessia va 
trebui să îşi găsească un alt loc unde să stea. Magda îi ia o 
sumă modică, o sută de lire pe săptămână, pentru 
dormitorul micut, şi din cercetările pe care le-a făcut pe 


computerul lui Michal ştie că e un chilipir. O să fie greu să 
găsească o chirie la fel de mică în Londra. 


Inima i se încălzeşte când se gândeşte la Michal. E generos 
cu timpul lui, la fel şi cu computerul. Cunoştinţele Alessiei 
sunt limitate, căci acasă tatăl ei era destul de strict cu 
folosirea vechiului computer al familiei. Nu şi Michal. E mort 
după social media. Facebook, Instagram, Tumblr, Snapchat; 
Michal se dă în vânt după toate. Zâmbeşte când îşi 
aminteşte de un selfie cu ei doi pe care l-a făcut ieri. Lui 
Michal îi place să facă selfie-uri. 


Vine autobuzul şi urcă, încă buimăcită după atingerea 
domnului. 


— Gata, am terminat cu personalul. Nu mai am nevoie decât 
de datele menajerei tale, s-o pot trece pe statul de plată, zice 
Oliver. 


Stăm la măsuța din living, iar eu speram că întâlnirea s-a 
încheiat. 


— Acum, vreau să-ţi fac o propunere, continuă. 


— Ce anume? 


— Cel mai bine ar fi să faci un tur şi să inspectezi ambele 
domenii pe care le controlezi direct. La Tyok putem merge 
când pleacă chiriaşii. 


— Oliver, am locuit pe domeniile astea în diferite momente 
ale vieții mele. De ce ar trebui să le inspectez? 


— Pentru că acum eşti şeful, Maxim. Şi aşa arăţi 
personalului că îți pasă şi că le eşti devotat, lor şi 
prosperității domeniului. 


Cum? Mama mi-ar pune căpățâna pe o tipsie dacă aş simti 
altfel. Pentru ea, totul a fost legat întotdeauna de titlu, 
descendență şi familie, ceea ce e ironic, dat fiind că ea a fost 
cea care le-a abandonat. Dar nu înainte să îi inoculeze lui Kit 
pasiunea ei pentru istoria şi moştenirea familiei. L-a dăscălit 
bine. Iar Kit îşi ştia îndatoririle. Şi, ca un bărbat de ispravă ce 
era, s-a ridicat la înălțimea provocării. 


Ca şi Maryanne. Şi ea cunoaşte istoria familiei noastre. 


Eu... nu cine ştie ce. 


Maryanne a învățat prin osmoză, a fost un copil curios. 


Eu am fost mereu prea distrat şi pierdut în lumea mea. 


— Bineînţeles că sunt devotat personalului şi domeniilor, 
mârâi eu. 


— Dar ei nu ştiu asta, Mister, îmi atrage calm atenţia Oliver. 
Şi... ei bine... comportamentul tău ultima dată... 


I se stinge vocea. Ştiu că se referă la noaptea de dinaintea 
înmormântării lui Kit, când am băut jumătate din pivnița de 
vinuri de la conacul Trevelyan. Eram furios. Ştiam ce 
înseamnă pentru mine moartea lui. Şi nu voiam 
responsabilitatea. 


Eram în stare de şoc. 
Îi simţeam lipsa. 
Îi simt lipsa şi acum. 


— Eram în doliu, bolborosesc eu, simțind că trebuie să mă 
apăr. Incă mai sunt. Nu eu am cerut toate astea. 


Nu sunt pregătit pentru obligația asta uriaşă. 
De ce n-or fi prevăzut ai mei situația asta? 


Mama nu mi-a sugerat niciodată că o să ajung să fiu bun de 
ceva. S-a concentrat asupra fratelui meu. Pe noi, cei doi 


copii mai mici, ne-a tolerat. Ba chiar ne-a şi iubit întru 
câtva, în felul ei. 


Dar pe Kit l-a adorat. 


Toată lumea îl adora pe Kit. Fratele meu mai mare, cu ochi 
albaştri, blond, isteț, încrezător, prea-răbdător. 


Moştenitorul. 


Oliver ridică mâinile într-un gest împăciuitor. 


— Ştiu. Ştiu. Dar trebuie să refaci nişte punți. 


— Poate programăm o excursie în următoarele săptămâni. 


— Cu cât mai curând, cu atât mai bine, zice el. 


Nu vreau să plec din Londra. Am făcut un mic progres cu 
Alessia, iar gândul de a nu o vedea câteva zile e... neplăcut. 


— Atunci când? mă răstesc. 


— Nu lăsa pe mâine ce poți face azi. 


— Glumeşti. 


Oliver clatină din cap. 


Futu-i. 


— Lasă-mă să mă gândesc puțin, bolborosesc, şi ştiu că mă 
bosumflu ca un copil răsfățat. 


Sunt însăşi definiţia plodului răzgâiat. 


S-au dus zilele când puteam face ce aveam chef. 


Şi n-ar trebui să îmi vărs nervii în capul lui Oliver. 


— Prea bine, Mister. Mi-am eliberat programul pentru 
următoarele câteva zile ca să pot veni cu tine. 


Mda, minunat, ce să zic. 


— Bine, mârâi eu. 


— Atunci, mâine? 


— Sigur. De ce nu? Facem un turneu regal. 


Scrâşnesc din dinți. 


— Maxim, ştiu că sunt multe de învăţat, dar înseamnă 
enorm să ai un personal bine motivat. Şi apoi, ei nu cunosc 
decât o anumită latură a ta. 


Tace, iar eu înţeleg că se referă la reputaţia mea nu tocmai 
fără pată: 


— Simplul fapt că stai de vorbă față în față cu managerii 
domeniilor, pe terenul lor, va însemna enorm pentru cei. 
Intâlnirea de săptămâna trecută a fost prea scurtă. 


— Bine, bine, ai dreptate. Doar am fost de acord, nu? 
Ştiu că sunt irascibil, dar de fapt eu nu vreau să plec. 
Nu vreau să o părăsesc pe Alessia. 


Menajera mea. 


Capitolul şapte 


E o după-amiază de marți mohorâtă şi rece. Epuizat, mă 
sprijin de hornul fostei mine de cositor şi mă uit spre mare. 
Cerul e întunecat şi amenințător, vântul muşcător din 
Cornwall mă pătrunde până la oase. Stă să izbucnească 
furtuna, iar marea se dezlănțuie şi valurile se sparg de 


stâncile de dedesubt, vuind şi răsunând printre ruinele 
clădirii. Primul strop de ploaie înghețată al furtunii mă 
stropeşte în față. 


Când eram copii, Kit, Maryanne şi cu mine ne jucam adesea 
în ruinele fostei mine de cositor de la marginea domeniului 
Trevethick. Kit şi Maryanne alegeau de fiecare dată rolul 
eroilor, iar eu eram personajul negativ. Ce potrivit. Eram un 
personaj tipic încă de pe atunci. Zâmbesc când îmi aduc 
aminte. 


Aceste mine au adus averi considerabile familiei Trevelyan 
de-a lungul secolelor. Dar pe la sfârşitul anilor 1800 au fost 
închise pentru că nu mai erau atât de profitabile, iar mâna 
de lucru emigrase în Australia sau Africa de Sud, unde 
industria mineritului era în floare. Am pus palma pe piatra 
tocită a coşului, rece şi aspră la atingere, dar încă în 
picioare după atâtea veacuri. 


Ca şi conții de Trevethick... 


Vizita mea a fost un succes. Oliver a avut un instinct bun 
când a insistat să vizitez ambele domenii. Şi încep să îmi 
reevaluez semnele de întrebare în privința lui. Nu a făcut 
nimic altceva decât să mă îndrume în direcția bună. Poate 
ține cu adevărat la titlul Trevethick şi la menținerea 
prosperității sale. Acum, personalul ştie că are sprijinul meu 
şi că nu intenţionez să fac schimbări radicale. Am descoperit 
că sunt un adept al principiului „dacă ceva nu e stricat, nu-l 
repara”. Zâmbesc plin de regret, dar... sunt şi prea leneş ca 
să fiu altfel, cel puţin deocamdată. Însă adevărul este că sub 


autoritatea lui Kit şi managementul lui dibaci, domeniile 
Trevelyan au înflorit; sper să le pot păstra aşa. 


M-am săturat să tot fiu încurajator şi optimist în ultimele 
zile, m-am plictisit să ascult pe toată lumea. Nu sunt 
obişnuit să consum atâta energie pozitivă. Am cunoscut 
foarte multă lume, şi aici, şi la Angwin, în Oxfordshire, 
oameni pe care nu i-am mai văzut niciodată şi care lucrează 
pe domeniile noastre. Veneam la ambele moşii încă din 
copilărie, dar niciodată n-am avut idee câți oameni muncesc 
de fapt în culise. A fost epuizant să fac cunoştinţă cu toată 
lumea. Atâtea ore de ascultat, vorbit, încurajat, zâmbit, mai 
ales atunci când eu n-am niciun chef să zâmbesc. 


Mă uit la cărarea care duce spre mare şi îmi amintesc cum, 
puştani fiind, Kit şi cu mine ne luam la întrecere până la 
plaja cu nisip fin de jos. Kit câştiga întotdeauna... 
întotdeauna. E drept, era cu patru ani mai mare decât mine. 
Apoi, pe la sfârşitul lui august, înarmaţi cu coşuri şi găleți şi 
tot felul de alte vase, ne duceam toţi trei să culegem mure 
din tufele care străjuiau cărarea, iar bucătăreasa noastră, 
Jessie, ne făcea la cină plăcintă cu mure şi mere, preferata 
lui Kit. 


Kit. Kit. Kit. 


Mereu a fost vorba despre Kit. 


Moştenitorul. Nu rezerva. 


Futu-i mama ei de viață. 


De ce a trebuit să gonească pe drumurile înghețate într-o 
noapte geroasă? 


De ce? De ce? De ce? 


Şi acum zace sub o lespede grea şi rece în cripta familiei 
Trevelyan. 


Durerea mă înşfacă de gât ca o gheară. 
Kit. 
Destul. 


Fluier să chem câinii de vânătoare ai lui Kit. La comandă, 
Jensen şi Healey, doi setteri irlandezi, se întorc din 
peregrinarea lor pe cărare şi vin ţopăind la mine. Sunt 
botezați după maşini. Kit era obsedat de orice vehicul cu 
patru roți, mai ales de cele rapide. Încă de mic copil era în 
stare să dezmembreze un motor şi să-l reasambleze cât ai 
clipi. 


Chiar se pricepea la toate. 


Câinii sar pe mine, iar eu scarpin două perechi de urechi. 
Locuiesc la conacul 'Tresyllian, pe domeniul Trevethick, şi 


are grijă de ei Danny, intendenta lui Kit. Nu. Intendenta 
mea. M-am gândit să-i iau cu mine la Londra, dar 
apartamentul nu e un loc potrivit pentru doi câini de 
vânătoare obişnuiţi să cutreiere prin Cornwall şi să se 
bucure de vânătoare. Kit îi adora, deşi nu sunt absolut deloc 
pricepuți la vânătoare. Lui Kit îi plăcea şi vânătoarea. 


Strâmb din nas, dezgustat. Vânătoarea e o afacere bănoasă, 
ceea ce înseamnă că avem casele de vacanță închiriate tot 
anul. Mulți bancheri şi manageri de fond îşi caută plăcerea 
la capătul greşit al țevii în timpul sezonului de vânătoare. 
Surferii plini de bani şi familiile lor închiriază din toamnă 
până în primăvară. Surful îmi place. Îmi place şi skeetul. 
Dar nu sunt un fan al uciderii unor păsări neajutorate. Pe 
de altă parte, tata, ca şi fratele meu, se dădeau în vânt după 
sportul ăsta. Bătrânul m-a învățat să trag şi pot înțelege că 
vânătoarea ne ajută să menţinem domeniul pe o linie 
profitabilă. 


Îmi ridic gulerul, vâr mâinile mai adânc în buzunarele 
paltonului şi mă pregătesc să mă întorc la casa mare. 
Morocănos şi agitat, o iau prin iarba udă, iar câinii mă 
urmează îndeaproape. 


Vreau să mă întorc la Londra. 
Vreau să fiu lângă ea. 


Gândurile mele fac ce fac, şi se întorc la menajera mea cea 
dulce, cu ochii ei întunecațţi, cu un chip aşa de frumos şi cu 
talent muzical excepţional. 


Vineri, o s-o văd vineri, dacă nu cumva am speriat-o şi am 
alungat-o de tot. 


Alessia scutură umbrela de fulgii de zăpadă care au început 
să cadă, iuți şi furioşi, în timp ce se îndrepta spre 
apartamentul domnului. Nu se aştepta să fie acasă - la 
urma urmelor, săptămâna trecută i-a lăsat bani, inclusiv 
pentru azi. Dar ea tot mai speră. Îi era dor de prezenţa lui 
gânditoare. Îi era dor de zâmbetul lui. S-a gândit permanent 
la el. 


Respiră adânc şi descuie uşa. Tăcerea care o întâmpină 
aproape că o ameţeşte. 


Nu se aude alarma. 
E aici. 

S-a întors. 

Mai devreme. 


Geanta de piele de jos, de lângă uşă, îi confirmă şi ea 
prezența, la fel şi urmele de noroi de pe hol. Inima dă să-i 
sară din piept. E în culmea încântării; o să-l vadă iar. 


Îşi pune cu grijă umbrela în stativul de lângă uşă, atentă ca 
nu cumva să cadă şi să-l trezească dacă doarme. A 
împrumutat-o luni. Nu i-a cerut voie, dar era sigură că nu 
se supără; măcar a ferit-o de ploaia înghețată pe care a 
trebuit s-o înfrunte în drum spre casă. 


Casă? 


Da... Acum, pentru ea acasă înseamnă casa Magdei. Nu 
Kukës. Încearcă să nu se gândească la fosta ei casă. 


Îşi scoate ghetele şi străbate tiptil holul, apoi bucătăria, şi se 
duce în spălătorie. Se schimbă în tenişi şi halat, îşi pune 
baticul şi se gândeşte cu ce să înceapă. El lipseşte de vineri, 
aşa că totul e curat. Nu are de călcat şi de spălat, iar 
dulapul lui e în sfârşit ordonat şi bine organizat, dar e plin 
ochi. Bucătăria arată la fel de curată şi fără pată cum a 
lăsat-o luni după-amiază; toate sunt neatinse. Va trebui să 
dea cu mopul pe hol, dar mai întâi o să şteargă de praf 
rafturile cu discuri şi o să spele fereastra din living. 
Balconul are un perete de sticlă care dă spre Tamisa şi, 
dincolo de ea, spre Battersea Park. la un spray de geamuri 
şi o cârpă din dulap şi se îndreaptă spre living. 


Dar încremeneşte în prag. 


Domnul e aici. Rezemat, pe canapeaua în formă de L. Cu 
ochii închişi, buzele întredeschise, părul ciufulit şi zbârlit, 
doarme adânc. E complet îmbrăcat, are chiar şi paltonul pe 
el, deşi e descheiat şi i se văd pe dedesubt blugii şi 
puloverul. Ghetele murdare sunt bine înfipte în covor. În 


lumina albă care pătrunde prin peretele de sticlă, Alessia 
urmăreşte din priviri urma de noroi uscat care vine de la 
uşă. 


Se uită fermecată la el şi se apropie, desfătându-se cu 
prezența lui. Are fața relaxată, dar destul de palidă, e neras, 
iar buzele îi freamătă în ritmul respirației. Pare mai tânăr şi 
nu chiar aşa de inaccesibil acum, când doarme. Dacă ar 
îndrăzni, ar putea să întindă mâna şi să-i mângâie barba 
nerasă. Oare firele sunt moi sau aspre? Zâmbeşte de prostia 
ei. Nu e chiar aşa de curajoasă şi, cu toate că e tentant, nu 
vrea să-l înfurie trezindu-l. 


Cel mai tare o preocupă că nu pare să stea prea confortabil. 
Se întreabă în treacăt dacă nu cumva ar fi mai bine să-l 
trezească, să se poată duce în pat. Dar chiar în clipa aceea 
el se foieşte, deschide pleoapele şi ochii lui adormiţi îi 
întâlnesc privirea. Alessia rămâne fără suflare. 


Genele lui negre îi flutură peste ochii somnoroşi, apoi 
zâmbeşte şi întinde mâinile. 


— Aici erai, mormăie el, şi zâmbetul lui adormit o pune în 
mişcare. 


Crede că vrea să-l ajute să se ridice, aşa că vine mai aproape 
şi îl prinde de mână. Dintr-odată, el o trage pe canapea, 
sărutând-o scurt şi prinzând-o cu brațul, iar ea ajunge la el 
în poală, cu capul pe pieptul lui. El mormăie ceva de 
neînțeles, iar Alessia îşi dă seama că probabil doarme în 
continuare. 


— Mi-a fost dor de tine, şopteşte el, iar mâna lui îi strânge 
talia, apoi se aşază liniştită pe şoldul ei, țţinând-o lipită de el. 


Oare doarme? 


Stă încremenită peste el, cu picioarele între picioarele lui, cu 
inima bătându-i nebuneşte, ținând în continuare într-o 
mână spray-ul de geamuri şi cârpele. 


— Ce frumos miroşi! 


Vocea lui e o şoaptă abia auzită. Trage adânc aer în piept, 
trupul i se relaxează sub ea, iar respirația i se domoleşte în 
ritmul somnului. 


Visează! 


Zot! Ce-ar trebui să facă? Stă nemişcată şi teapănă peste el, 
deopotrivă îngrozită şi fascinată. Dar dacă...? Dacă el...? Prin 
minte încep să i se deruleze dintr-odată tot felul de scenarii 
oribile şi Alessia închide ochii, încercând să îşi stăpânească 
anxietatea. Nu asta-şi doreşte ea? Nu după asta a tânjit atâta 
în visele ei? Nu asta şi-a dorit în taină în clipele ei de 
singurătate? Îi ascultă răsuflarea. Inspiră. Expiră. Inspiră. 
Expiră. E regulată. Liniştită. Chiar doarme. Rămâne acolo, 
lipită de el, încercând să îşi adune gândurile. Cu timpul, se 
mai relaxează puţin. Se uită pe furiş la smocul de păr care i 
se întrezăreşte în decolteul tricoului şi puloverului în V. E 
provocator. Îşi lasă obrazul la pieptul lui şi închide ochii, 
inhalându-i mirosul familiar. 


E liniştitor. 


Miroase a lemn de santal şi a brad din Kukës. Miroase a 
vânt şi a ploaie şi a epuizare. 


Bietul om. 

E aşa de obosit. 

Ţuguiază buzele şi îi lasă o umbră de sărut pe piele. 
Inima ei îşi ia zborul. 

L-am sărutat! 


Nu-şi doreşte nimic altceva decât să rămână acolo unde 
este, să se bucure de această nouă şi palpitantă experiență. 
Dar nu poate. Ştie că nu e bine. Ştie că el visează. 


Închide ochii pentru încă un minut şi se bucură simțindu-i 
mişcarea regulată a pieptului lipit de ea. Tânjeşte să îl 
cuprindă în braţe, să se ghemuiască deasupra lui. Dar nu 
poate. Lasă alături, pe canapea, spray-ul de geam şi cârpele, 
îl prinde de umăr şi îl scutură încetişor. 


— Mister. Te rog, şopteşte. 


— Hmmm, mormăie el. 


Îl scutură ceva mai tare. 


— Te rog. Mister. Trezeşte-te. 


El îşi îndreaptă capul şi, buimac, deschide ochii obosiţi. 
Expresia i se schimbă din buimăceală în groază. 


— Te rog. Haide, zice ea din nou. 


Mâinile lui îi dau drumul, eliberând-o. 


— Rahat! 


Se îndreaptă pe canapea şi se holbează disperat la Alessia, 
în timp ce ea se desprinde de el. Dar, înainte să apuce să 
fugă, o prinde de mână. 


— Alessia! 


— Nu! ţipă ea. 


Îi dă imediat drumul. 


— Îmi pare foarte rău, zice el. Credeam... credeam... Eram... 
Probabil că am visat. 


Se ridică încet, cu o expresie de remuşcare pe chip şi cu 
mâinile împreunate în rugăciune: 


— Îmi pare rău. N-am vrut să te sperii. 


Îşi trece mâinile prin păr şi peste față, de parcă ar încerca să 
se dezmeticească. Alessia se ține departe de el şi vede cât de 
încordat şi obosit arată. 


Îl vede cum îşi scutură capul, încercând să şi-l limpezească. 


— Îmi pare rău, repetă el. Am condus toată noaptea. Am 
ajuns la patru dimineață. Probabil că am adormit când m- 
am aşezat să îmi dezleg şireturile. 


Se uită amândoi la ghetele lui şi la urmele de noroi uscat pe 
care le-a lăsat după el. 


— Aoleu. Scuze, zice el, ridicând jenat din umeri. 


Adânc în sinea ei înfloreşte compasiunea pentru bărbatul 
ăsta. E epuizat şi îi cere ei scuze că a făcut mizerie în casa 
lui? Nu-i normal. N-a dat dovadă decât de bunătate față de 
ea, i-a dat umbrela lui, i-a ţinut haina să se îmbrace, iar 


când a prins-o la pian a lăudat-o şi i-a oferit, cu 
generozitate, posibilitatea de a cânta când doreşte ea. 


— Stai jos, zice ea, impulsionată de propria ei compasiune. 
— Cum? 
— Stai jos, repetă mai hotărât, iar el face ce i se cere. 


Îngenunchează în fața lui şi începe să-i dezlege şireturile de 
la ghete. 


— Nu, zice el. Nu trebuie să faci aşa ceva. 


Alessia îl ignoră, îi dă mâna deoparte şi îi scoate amândouă 
ghetele, una după alta. Apoi se ridică, şi mai convinsă că 
asta trebuie să facă. 


— Acum la culcare, spune şi, cu ghetele lui într-o mână, o 
întinde pe cealaltă ca să-l ajute să se ridice. 


El îşi plimbă privirea de la ochii la degetele ei, cu o evidentă 
ezitare. După câteva clipe, o prinde de mână, iar ea îl ridică 
de pe canapea. Cu blândețe, îl conduce pe hol spre 
dormitor. Apoi îi dă drumul, trage cuvertura şi îi face semn 
spre pat. 


— Dormi, spune, apoi îl ocoleşte şi se îndreaptă către uşă. 


— Alessia, o strigă el înainte de a ieşi din cameră. 
Pare amărât şi nesigur. 
— Mulţumesc, îi şopteşte. 


Ea încuviințează şi iese, tot cu ghetele murdare în mână. 
Închide uşa şi se sprijină de ea, cu o mână la gât, încercând 
să îşi stăpânească emoţiile. Respiră adânc. În doar câteva 
minute, a trecut de la confuzie şi nesiguranţă la încântare şi 
mirare, apoi la compasiune şi hotărâre. 


Şi el a sărutat-o. 
Şi ea l-a sărutat. 


Îşi duce degetele la buze. A fost scurt, dar nu a fost 
neplăcut. 


Chiar deloc. 
Mi-a fost dor de tine. 


Mai respiră adânc încă o dată, ca să-şi potolească inima 
care îi bate nebuneşte. Trebuie să se trezească la realitate. 
Dormea. Probabil visa. Nu ştia ce spune sau ce face. În locul 
ei ar fi putut fi oricine altcineva. Îşi alungă dezamăgirea. Nu- 
i decât menajera lui. Ce ar putea vedea la ea? Simțindu-se 


puţin dezumflată, dar cu echilibrul restabilit, ia de pe hol 
geanta de piele a domnului şi se întoarce în spălătorie să-i 
curețe ghetele şi să scoată hainele de spălat. 


Mă holbez la uşa închisă a dormitorului, simțindu-mă idiot 
în toate formele cunoscute de omenire. Cum am putut fi atât 
de idiot? Am speriat-o. 


Rahat. 


Nu mai am nicio speranţă cu ea. 


Mi-a apărut în vis, o nălucă în albastru - chiar şi cu halatul 
ăla urât — şi eu am primit-o cu drag. 


Mă frec frustrat pe față. Am plecat din Cornwall aseară, la 
ora 23:00, iar cele cinci ceasuri de condus au fost epuizante. 
A fost o prostie din partea mea. De câteva ori a fost cât pe ce 
să adorm. A trebuit să deschid geamurile, deşi afară era ger, 
şi să fredonez toate melodiile de la radio ca să rămân treaz. 
Dar adevărata ironie e că am condus până acasă ca s-o văd 
pe ea. Prognoza meteo anunța viscol puternic şi nu voiam să 
rămân blocat în Cornwall o săptămână... aşa că am venit 
acasă mai devreme. 


Futu-i. 


Şi acum am stricat totul. 


Dar a îngenuncheat în fața mea şi mi-a scos ghetele şi m-a 
dus în pat ca pe un copil. M-a dus în pat ca să dorm. Să 
dorm! 


Când a făcut cineva aşa ceva ultima dată? 


Nu-mi amintesc să mă fi dus vreo femeie în pat şi după aia 
să plece... 


lar eu am speriat-o. 


Dezgustat de mine însumi, clatin din cap, apoi îmi scot 
hainele şi le las pe podea, care pe unde cade. Sunt prea 
obosit ca să mai fac altceva decât să mă târăsc în pat. Când 
închid ochii, mă pomenesc dorindu-mi să mă fi dezbrăcat ea 
şi să fi venit lângă mine... aici. Gem când îmi amintesc 
parfumul ei dulce, proaspăt, de trandafiri şi lavandă, şi cât 
de delicată era la mine în brațe. Simțindu-mă deopotrivă 
morocănos şi excitat, adorm repede şi mă las în voia ei în 
vis. 


Mă trezesc brusc, cu un sentiment neobişnuit de vinovăţie. 
Telefonul de pe noptieră bâzâie. Nu l-am lăsat acolo. ÎL ridic, 
dar e prea târziu. Apel ratat de la Caroline. Îl pun la loc pe 
noptieră, observând că mai erau acolo şi portofelul, 
mărunțişul şi un prezervativ. Mă încrunt, apoi îmi amintesc. 


Dumnezeule. Alessia. 


Am sărit pe ea. 

Ce nenorocit. 

Închid ochii ca să scap de jena care mă copleşeşte. 
Futu-i! 


Mă ridic şi, desigur, hainele mele au dispărut de pe jos. 
Probabil că mi-a golit buzunarele blugilor. E un gest cât se 
poate de intim, să-mi umble prin lucruri, să-şi pună 
degetele pe hainele mele, pe lucrurile mele. 


Mi-ar plăcea să-i simt degetele pe mine. 


N-o să se întâmple niciodată, idiotule! Ai speriat-o pe biata 
fată. 


Oare în câte case face curat? Prin câte buzunare cotrobăie? 
Nu-mi place ideea. Poate ar trebui s-o angajez cu normă 
întreagă. Dar atunci junghiul din vintre nu va dispărea 
niciodată... doar dacă... doar dacă... Există o singură cale să 
scap de junghiul ăsta. 


Rahat. N-o să se întâmple. 


Mă întreb cât o fi ceasul. Pe tavan nu se vede nicio umbră. 
Arunc o privire pe fereastră şi nu văd decât un zid alb. 


Zăpadă. 


A venit viscolul prognozat. Mă uit la ceasul deşteptător: e 
13:45. Ar trebui să fie încă aici. Sar din pat, mă duc la 
dulap şi trag pe mine o pereche de blugi şi un tricou cu 
mânecă lungă. 


Alessia e în salon şi spală geamurile. Orice dovadă a 
periplului meu noroios prin casă a dispărut. 


— Bună, îi spun şi aştept să văd cum reacționează. 
Inima îmi bate cu putere. Parcă aş avea iar 15 ani. 
— Bună. Ai dormit bine? 


Îmi aruncă o privire scurtă şi indescifrabilă, apoi studiază 
cârpa pe care o ţine în mână. 


— Da, mulțumesc, şi îmi cer scuze pentru mai devreme. 


Simțindu-mă ridicol şi stânjenit, arăt cu mâna spre 
canapea, unde a avut loc delictul. Ea dă din cap şi mă 
răsplăteşte cu un zâmbet scurt, forțat, iar obrajii îi capătă o 
încântătoare nuanţă de roz. 


Mă uit peste capul ei pe fereastră, unde priveliştea e 
obturată de fulgii de nea care se învârtejesc în văzduh. 
Viscolul e dezlănțuit, iar afară e un adevărat potop alb. 


— Nu ninge des aşa de tare în Londra, spun eu, venind 
lângă ea la fereastră. 


Vorbim despre vreme? 


Se depărtează de mine, dar se uită în continuare pe 
fereastră. Ninsoarea e atât de deasă, încât nici nu se mai 
vede râul. 


Se înfioară şi se cuprinde cu brațele. 


— Trebuie să ajungi departe? o întreb, îngrijorat de drumul 
pe care-l are de făcut până acasă. 


— În vestul Londrei. 


— Cum ajungi de obicei? 


Ea clipeşte de câteva ori, în timp ce încearcă să înțeleagă ce 
spun. 


— Cu trenul, răspunde. 


— Trenul? De unde îl iei? 


— Ăăă... Queenstown Road. 


— M-aş mira să mai circule trenurile. 


Mă duc la biroul din colțul camerei, mişc mouse-ul şi iMac- 
ul se trezeşte la viață. Pe desktop apare o poză cu mine, Kit, 
Caroline, Maryanne şi cei doi setteri ai fratelui meu. Mă 
îneacă un val de nostalgie şi tristețe. Clatin din cap şi verific 
online ştirile despre transportul local. 


— Ăăă... Linia South Western? 


Ea încuviinţează. 


— Toate serviciile sunt suspendate. 


— Sus-pen-da-te? întreabă ea, încrețindu-şi fruntea. 


Ah, nu înțelege. 


— Trenurile nu circulă. 


— Aha. 


Se încruntă iar şi mi se pare că o aud spunând „suspendat” 
cu voce scăzută, de câteva ori, buzele ei articulând cuvântul. 


— Poţi să rămâi aici, îi propun eu, încercând să nu mă 
concentrez asupra gurii ei şi ştiind prea bine că nu va 
rămâne, mai ales după ce s-a petrecut mai devreme. 


Tresar şi adaug: 


— Promit că nu mă ating de tine. 


Ea clatină din cap ceva cam prea repede după gustul meu. 


— Nu. Trebuie să plec, zice, răsucind cârpa în mâini. 


— Şi cum o să ajungi acasă? 


Ea ridică din umeri. 


— O să merg pe jos. 


— Nu fi caraghioasă. O să îngheți. 


Mai ales cu ghetele alea şi haina aia ca vai de ea. 


— Trebuie să mă întorc acasă. 


E categorică. 


— Te duc eu. 


Cum? Eu am spus aşa ceva? 


— Nu, spune ea şi clatină hotărâtă din cap, în timp ce face 
ochii mari. 


— Nu accept un refuz. Insist, în calitate de... patron. 


Se albeşte. 


— Asta e. Numai să mă îmbrac - mă uit în jos, la picioare — 
şi mergem. Te rog. 


Arăt spre pian. 


— Dacă vrei să cânți, te rog. 


Mă întorc în dormitor, întrebându-mă de ce m-oi fi oferit să 
o duc acasă. 


Pentru că aşa e corect? 


Pentru că vreau să stau mai mult cu ea. 


Alessia îl urmăreşte ieşind desculț din cameră. E uluită. S-o 
ducă acasă? O să fie singură cu el în maşină. 


E în regulă? 
Ce ar spune mama? 


În minte îi apare imaginea mamei, cu braţele încrucişate şi o 
expresie de dezaprobare blândă pe chip. 


Şi tata? 

Îşi acoperă instinctiv obrazul. 

Nu. Tata nu ar aproba. 

Tatăl ei nu a aprobat decât un singur bărbat. 
Un bărbat crud. 

Nu. Nu te gândi la el. 


Domnul o duce acasă. Se bucură că a memorat adresa 
Magdei. Vede aievea scrisul dezordonat al mamei pe peticul 
de hârtie care fusese salvarea ei. Se înfioară şi se uită iar 


afară. O să fie frig, dar, dacă se grăbeşte, ar putea să plece 
cât se schimbă domnul, ca să nu-l mai deranjeze. Dar nu o 
prea atrage gândul de a merge pe jos. Nu demult a străbătut 
pe jos distanțe mult mai mari. l-au trebuit şase sau şapte 
zile, cu o hartă furată. Se înfioară iar. O săptămână pe care 
şi-ar dori să o uite. În plus, i-a spus că poate să cânte la 
pianul lui. Aruncă o privire înflăcărată spre pianul Steinway, 
bate fericită din palme şi fuge în spălătorie, unde se 
schimbă cât ai clipi din ochi. Îşi ia haina, fularul şi căciula 
şi se întoarce repede la pian. 


Îşi lasă haina pe un scaun, se aşază pe taburet şi respiră 
adânc. Pune degetele pe clape, bucurându-se de atingerea 
rece, familiară a fildeşului. Pentru ea, pianul e temelia. E 
acasă. E locul unde se simte în siguranţă. Privind încă o 
dată pe fereastră, atacă Jocuri de apă la vila d'Este, bucata 
ei preferată de Liszt. Muzica se înalță şi se roteşte în jurul 
pianului, dansând în umbre luminoase de alb, asemenea 
fulgilor de zăpadă. Amintirea tatălui ei, cele şase zile 
petrecute pe drumuri şi dezaprobarea mamei se risipesc în 
vârtejul în culori de gheață a muzicii. 


Mă sprijin de cadrul uşii şi o urmăresc vrăjit. Interpretarea 
ei e fenomenală, fiecare notă e cumpănită şi cântată cu 
precizie şi emoție. Muzica se scurge fără efort prin ea... din 
ea. Fiecare nuanţă în parte e prezentă acolo, atât pe faţa ei 
frumoasă, cât şi în muzică, pe măsură ce îşi croieşte calea 
prin piesă. O piesă pe care eu nu o cunosc. 


Şi-a scos baticul. M-am întrebat dacă îl poartă din motive 
religioase, dar poate că îl pune numai când face curat. Are 


părul des şi întunecat, aproape negru. În timp ce cântă, o 
şuviță îi scapă din coadă şi se răsuceşte pe obraz. Oare cum 
ar arăta părul ei despletit, revărsându-se în cascadă pe 
umerii goi? Închid ochii, imaginându-mi-o dezbrăcată, la fel 
ca-n visele mele, şi lăsându-mă pătruns de muzică. 


Oare m-aş plictisi vreodată? Să o ascult? 
Deschid ochii. 
Să o privesc. Frumusețea ei. Talentul ei. 


Cântă o bucată foarte complexă din memorie. Fata asta e un 
geniu. 


Cât am fost plecat, m-am gândit că poate i-am înfrumusețat 
interpretarea în imaginația mea. Dar nu. Tehnica ei e 
perfectă. 


Ea e perfectă. 
În toate sensurile. 
Încheie piesa cu capul plecat şi ochii închişi. Aplaud. 


— A fost uluitor. Unde ai învățat să cânțţi aşa de bine? 


Se imbujorează la față şi deschide ochii întunecaţi, dar un 
zâmbet timid îi luminează fața şi dă din umeri: 


— Acasă, răspunde. 
— Poate îmi povesteşti mai multe în maşină. Eşti gata? 


Se ridică şi e pentru prima oară când o văd fără halatul ăla 
oribil de nailon. Mi se usucă gura. E mai subțirică decât mi- 
am închipuit, dar rotunjimile ei delicate sunt cât se poate de 
feminine. Poartă un pulover verde strâmt, cu decolteu în V, 
iar curba delicată a sânilor se conturează prin lână, 
accentuându-i talia fină, şi blugii strâmţi îi pun în evidență 
şoldurile mlădioase. 


Futu-i. 
E fabuloasă. 


Îşi scoate repede tenişii, îi vâră în sacoşa de plastic şi îşi 
pune ghetele jerpelite. 


— Nu porți şosete? o întreb. 


Scutură din cap în timp ce se apleacă să îşi lege şireturile, 
dar obrajii ei se fac încă o dată rozalii. 


Poate asta cu şosetele e o chestie tipic albaneză? 


Arunc o privire pe fereastră, felicitându-mă în gând că o duc 
acasă. Nu numai că o să apuc să petrec mai mult timp cu 
ea, dar o să şi aflu unde stă şi nici n-o s-o las să-i degere 
picioarele. 


Întind mâna. 


— Dă-mi haina, îi spun, iar ea îmi zâmbeşte şovăitor când o 
ajut să se îmbrace. 


Zdreanta asta n-are cum să-i ţină cald. 


Când se întoarce cu fața la mine, observ că poartă o 
cruciuliță de aur la gât şi o insignă pe pulover. De la o 
şcoală? 


Rahat! 


— Câţi ani ai? o întreb cuprins brusc de panică. 


— Am 23 de ani. 


Suficient, slavă Domnului! 


Clatin din cap, uşurat. 


— Mergem? 


Ea încuviințează şi, ținând strâns punga de plastic, iese 
după mine pe hol. 


Aşteptăm în tăcere liftul care ne duce în garajul de la 
subsol. 


În lift, Alessia stă cât de departe poate. Chiar că nu are 
încredere în mine. 


La cum m-am purtat dimineață, de ce mă mir? 


Gândul mă deprimă şi încerc să par cât mai calm şi 
nonşalant cu putință, dar sunt acut conştient de prezența 
ei. A întregii ei făpturi. Aici, în spațiul ăsta mic. 


Dar poate nu e vorba doar despre mine. Poate că pur şi 
simplu nu-i plac bărbaţii. Gândul ăsta e şi mai supărător, 
aşa că îl alung repede. 


Garajul de la subsol e mic, dar pentru că imobilul e 
proprietatea familiei, am două locuri de parcare. N-am 
nevoie de două maşini, dar le ţin oricum, un Land Rover 
Discovery şi un Jaguar F-Type. Nu sunt înnebunit după 
maşini, cum era Kit. El era un colecționar împătimit şi acum 
toate maşinile lui vintage de colecție sunt ale mele. Eu prefer 
o maşină nouă şi care să nu-mi dea bătăi de cap. Dumnezeu 
ştie ce o să fac cu colecția lui Kit. Va trebui să îl întreb pe 
Oliver. Poate o vom vinde? Sau s-o donăm unui muzeu, în 
numele lui Kit? 


Cufundat în astfel de gânduri, apăs pe telecomanda Land 
Roverului; se aprind farurile şi se deblochează portierele. E 
un 4x4, aşa că se va descurca fără probleme pe străzile 
înzăpezite ale Londrei. Abia acum observ că maşina e 
murdară, plină de noroi şi mâzgă după călătoria mea în 
Cornwall, iar când deschid portiera din față pentru Alessia 
văd mizeria groaznică de pe banchete. 


— Stai puţin, îi spun, şi adun în grabă pahare goale de 
cafea, pungi de snackuri şi ambalaje de sandviciuri. 


Le îndes pe toate într-o pungă de plastic pe care o găsesc pe 
scaun şi o arunc în spate. 


De ce n-oi fi mai ordonat? 


O viață de doici, internate şi personal care să strângă după 
mine îşi spune cuvântul. 


Cu ceea ce sper că este un zâmbet încurajator, o invit pe 
Alessia să urce. Nu sunt prea sigur, dar mi se pare că abia 
îşi ascunde şi ea un zâmbet. Poate că dezordinea o 
distrează. 


Eu aşa sper. 


Se ghemuieşte pe scaun şi cercetează bordul cu ochi mari. 


— Care-i adresa? o întreb apăsând pe butonul de contact. 
— Church Walk numărul 43, Brentford. 

— Codul poştal? 

— TW8 8BV. 


Introduc destinaţia în sistemul de navigație şi scot maşina 
din parcare. Cu o apăsare a butonului de pe consola oglinzii 
retrovizoare, uşa garajului se deschide treptat, dezvăluind 
furtuna albă de afară. Stratul de zăpadă are deja câțiva 
centimetri şi ninge în continuare abundent. 


— Uau, şoptesc în barbă. N-am mai văzut aşa ceva. 
Mă întorc spre Alessia: 

— În Albania ninge? 

— Da. E mult mai multă zăpadă acolo de unde vin eu. 
— Şi unde e asta? 


les în stradă şi o iau spre capătul şoselei. 


— Kukës. 

N-am auzit în viața mea de locul ăsta. 

— E un oraş micut. Nu ca Londra, mă lămureşte Alessia. 
Se aude un semnal de avertizare. 

— Pune-ți centura de siguranță, te rog. 


— Ah! exclamă ea, părând surprinsă. Nu purtăm din astea 
acolo de unde vin eu. 


— Ei bine, aici asta e legea, aşa că pune-ți-o. 


Îşi trage centura peste piept şi se uită în jos, să vadă unde 
se prinde, apoi vâră capătul în locaşul de fixare. 


— Gata, zice mulțumită de ea, şi e rândul meu să-mi 
ascund un zâmbet. 


Poate nu merge prea des cu maşina. 
— Acasă ai învățat să cânțţi la pian? o întreb. 


— Mama m-a învăţat. 


— Cântă la fel de bine ca tine? 
Alessia scutură din cap: 
— Nu. 


Apoi se înfioară. Nu ştiu dacă e din cauza frigului sau a 
speriat-o altceva. Dau drumul la căldură şi intrăm pe 
Chelsea Embankment. Luminile de pe Albert Bridge clipesc 
printre fulgii de nea. 


— Ce frumos e, murmură ea când trecem pe lângă pod. 
— Aşa e. 
Ca tine. 


— O luăm încetişor, adaug. Nu suntem obişnuiţi cu aşa 
ninsori în Londra. 


Din fericire, drumul e relativ liniştit pe Embankment. 
— Ce te-a adus la Londra, Alessia? 


Îmi aruncă o privire cu ochii mari, apoi se încruntă şi se 
uită în poală. 


— Munca? o îndemn eu. 


Ea încuviințează, dar pare a se dezumfla ca un balon, 
retrăgându-se în cochilia ei. 


Rahat. Mă trece un fior pe şira spinării. Ceva nu e în regulă. 
Chiar deloc. 


Încerc să o liniştesc: 


— E-n regulă. Nu trebuie să vorbim despre asta. 


Şi continui precipitat: 


— Ştii, chiar voiam să te întreb cum de reuşeşti să îţi 
aminteşti aşa de bine partiturile? 


Ea ridică fruntea şi e limpede că se simte mult mai în largul 
ei cu subiectul acesta. Duce un deget la tâmplă: 


— Văd muzica. Aşa, ca pe o pictură. 


— Ai memorie fotografică? 


— Memorie fotografică? Nu ştiu. Văd muzica în culori. 
Culorile mă ajută să îmi amintesc. 


— Uau. 


Auzisem despre asta. 


— Sinestezie se numeşte, îi spun. 


— Si-nes-te... 


Se opreşte, neputând să pronunțe cuvântul. 


— Sinestezie. 


Încearcă din nou, cu ceva mai mult succes. 


— Ce înseamnă? mă întreabă. 


— Că vezi notele muzicale ca pe nişte culori. 


— Da. Chiar aşa e, încuviințează cu entuziasm. 


— Da, e logic. Am auzit că mulți muzicieni desăvârşiți sunt 
sinestezici. Mai vezi şi altceva în culori? 


Pare nedumerită. 


— Litere? Numere? 


— Nu. Numai muzica. 


— Uau. Chiar că e ceva deosebit, spun şi îi zâmbesc. Să ştii 
că am vorbit serios acum câteva zile. Poţi folosi pianul meu 
oricând. Imi place să te ascult cântând. 


Îmi întoarce un zâmbet minunat, pe care-l simt până în 
vintre. 


— Bine, şopteşte ea. Îmi place să cânt la pianul tău. 
— Şi mie îmi place să ascult. 


Îi întorc zâmbetul şi ne cufundăm în tăcere. 


Patruzeci de minute mai târziu iau o curbă strânsă în 
Brentford şi ajungem în fața unei case modeste, perete în 
perete cu vecinii. Se înserase deja, dar observ o perdea trasă 
în camera din față şi chipul unui tânăr, foarte vizibil în 
lumina felinarului din stradă. 


Iubitul ei! 
Futu-i. Trebuie să aflu. 


— E iubitul tău? o întreb, iar inima mi-o ia din loc şi simt 
bubuitul în urechi cât aştept să-mi răspundă. 


Ea râde, un râs cristalin, muzical, care îmi aduce zâmbetul 
pe buze. E prima dată când o aud râzând şi aş vrea să o aud 
iar... şi iar. 


— Nu. E Michal. Fiul Magdei. Are 14 ani. 
— Aha. E înalt bine! 
— Aşa e. 


Se luminează la față şi simt totuşi un ghimpe de gelozie. E 
limpede că ţine la el. 


— Asta e casa Magdei. 
— Înţeleg. E prietena ta? 


— Da. E prietena mamei mele. Sunt... cum spuneți voi? 
Prietene prin corespondență. 


— Nu ştiam că mai există aşa ceva. Se şi vizitează? 
— Nu. 


Strânge buzele şi îşi cercetează unghiile: 


— Mulţumesc că m-ai adus acasă, şopteşte, punând capăt 
conversațţiei. 


— A fost o plăcere, Alessia. Îmi pare rău pentru azi- 
dimineață. N-am vrut să mă năpustesc la tine aşa. 


— Năpustesc? 

— Ăăă... să sar. Ca o pisică. 

Râde din nou, cu chipul frumos şi luminos. 

Mi-ar plăcea să ajung să mă obişnuiesc cu sunetul ăsta. 
— Visai, spune ea. 

Da, pe tine. 

— Vrei să intri să bei un ceai? 

E rândul meu să râd. 


— Nu. Te scutesc. Şi apoi, eu sunt mai curând amator de 
cafea. 


Ea se încruntă puţin. 


— Avem şi nişte cafea, spune. 


— Mai bine mă întorc. Durează ceva până ajung înapoi pe 
vremea asta. 


— Mulţumesc încă o dată că m-ai adus. 
— Ne vedem vineri. 
— Da. Vineri. 


Îmi aruncă un zâmbet radios care îi luminează fața 
încântătoare, iar eu sunt vrăjit. 


Coboară din maşină şi se îndreaptă spre uşa din față. Uşa 
se întredeschide, aruncând o lumină palidă pe cărarea 
înzăpezită, apoi în prag apare tânărul înalt. Michal. Se 
încruntă la mine, iar eu pornesc maşina. 


Râd. 


Nu e iubitul ei, deci; întorc Land Roverul, dau drumul la 
muzică şi, cu un zâmbet ridicol întins pe față, conduc înapoi 
în Londra. 


Capitolul opt 


— Cine era ăla? întreabă Michal cu o voce repezită şi 
glacială, uitându-se urât la maşina de afară. 


Are numai 14 ani, dar e mai înalt decât Alessia; are părul 
negru, ciufulit, şi picioare lungi, slăbănoage. 


— Şeful meu, răspunde ea şi aruncă o privire pe uşa 
întredeschisă, urmărind maşina care se îndepărtează. 


Închide uşa după ea şi, neputându-şi stăpâni entuziasmul, 
îl îmbrățişează scurt şi spontan pe Michal. 


— Bine, bine. 


Michal se desface din îmbrăţțişarea ei roşu la față, dar în 
ochii lui căprui se citeşte o bucurie jenată. Alessia îi 
zâmbeşte, iar el îi răspunde cu un surâs timid, care 
trădează pasiunea adolescentului pentru ea. Se trage înapoi, 
atentă să nu fie prea afectuoasă. Nu vrea să îi rănească 
sentimentele. La urma urmelor, el şi mama lui s-au purtat 
foarte frumos cu ea. 


— Unde-i Magda? întreabă. 
— În bucătărie. 


Se întunecă la față şi continuă cu o voce scăzută: 


— Ceva nu e-n regulă. Fumează mult. 
— Vai, nu. 
Alessiei îi creşte pulsul şi are o presimţire neagră. 


Îşi scoate haina, o agaţă într-unul din cuiele din holul mic şi 
se duce în bucătărie. Magda stă la o măsuță melaminată, cu 
o țigară în mână. E înconjurată de un nor de fum. Deşi 
mică, bucătăria e la fel de curată şi ordonată ca de obicei, 
iar radioul murmură în surdină în polonă. Magda ridică 
privirea, uşurată că o vede. 


— Ai ajuns acasă pe viscolul ăsta. Eram îngrijorată. Ai avut 
o zi bună? întreabă Magda, dar Alessia remarcă zâmbetul ei 
forțat şi încordarea buzelor când trage un fum lung din 
țigară. 


— Da. Tu eşti bine? Logodnicul tău e bine? 


Magda e cu câțiva ani mai tânără decât mama Alessiei, deşi 
de obicei pare cu cel puțin zece ani mai tânără. Blondă şi cu 
forme pline, cu nişte ochi căprui în care-i scânteiază simțul 
poznaş al umorului, a salvat-o pe Alessia de pe străzi. 
Astăzi, totuşi, pare obosită, e palidă la față şi îşi muşcă 
buzele. Bucătăria duhneşte a fum de țigară, ceea ce de 
obicei Magda urăşte, cu toate că e fumătoare. 


Suflă fumul spre bucătărie. 


— Da. E bine. N-are legătură cu el. Închide uşa şi stai jos. 


Alessia simte un fior pe şira spinării. Poate că Magda o să-i 


plastic şi se aşază. 


— Astăzi au trecut pe aici nişte bărbați de la departamentul 
de imigrări şi te-au căutat. 


Vai, nu. 
Alessia păleşte şi sângele începe să-i bubuie în urechi. 
— S-a întâmplat după ce ai plecat la muncă, adaugă Magda. 


— Şi ccee... cec... ce le-ai spus? îngaimă ea, încercând să îşi 
controleze tremurul mâinilor. 


— Nu am vorbit eu cu ei. A vorbit domnul Forrester, de 
vizavi. Au bătut la uşa lui, pentru că noi nu eram acasă. Nu 
i-a plăcut cum arătau, aşa că le-a spus că n-a auzit 
niciodată de tine. Şi le-a spus că eu şi Michal suntem plecaţi 
în Polonia. 


— L-au crezut? 


— Da. Domnul Forrester aşa crede. Au plecat. 


— Cum m-au găsit oare? 


— Nu ştiu, spune Magda şi se încruntă. Cine ştie cum merg 
treburile astea? 


Mai trage un fum din ţigară. 


— Trebuie să-i scriu maică-tii. 


— Nu! 


Alessia o prinde de mână: 


— Te rog. 


— l-am scris deja şi i-am spus că ai ajuns în siguranță. Asta 
a fost o minciună. 


Alessia roşeşte. Magda nu ştie toată povestea drumului ei 
până la Brentford. 


— Te rog, insistă ea. Nu vreau să-şi facă griji. 


— Alessia, dacă te prind, te deportează în Albania... 


Magda se opreşte. 


— Ştiu, şopteşte Alessia şi simte cum începe să i se scurgă 
transpirația pe spate. 


— Nu pot să mă întorc, murmură, cu un nod în gât. 


— Îţi dai seama că Michal şi cu mine plecăm în două 
săptămâni. Va trebui să îți găseşti alt loc unde să stai. 


— Ştiu. Ştiu. Am să găsesc ceva. 


Alessia simte cum i se strânge stomacul de spaimă. În 
fiecare noapte stă întinsă în patul pliant, gândindu-se ce 
opțiuni are. Până acum a economisit 300 de lire din munca 
de menajeră. Va avea nevoie de ei ca depozit pentru o 
cameră. Cu ajutorul lui Michal şi al laptopului lui, o să 
încerce să găsească un loc unde să stea. 


— Eu încep să pregătesc cina, zice Magda oftând, şi stinge 
ţigara. 


Rotocoalele de fum se înalță din scrumieră, amestecându-se 
cu tensiunea din încăpere. 


— Lasă-mă să te ajut, se oferă Alessia. 


Mai târziu, Alessia e ghemuită în patul pliant, cu ochii în 
tavan. Frământă între degete cruciulița de aur pe care-o 


poartă la gât. Lumina felinarului din stradă pătrunde prin 
perdelele deşirate şi joacă pe tapetul vechi, jupuit. Mintea ei 
o ia razna, dar se străduieşte să nu intre în panică. Mai 
devreme, după o oră de căutări online, a găsit o cameră într- 
o casă în apropiere de gara Kew Bridge. Magda spunea că 
nu-i departe de aici. Alessia a stabilit să se ducă s-o vadă 
vineri după-amiază, după ce termină de făcut curat în 
apartamentul domnului. Abia dacă şi-o permite, dar trebuie 
să se mute, mai ales dacă departamentul de imigrație e pe 
urmele ei. Nu poate fi deportată. Nu se poate duce înapoi în 
Albania. 


Nu poate. 


Se întoarce pe partea cealaltă ca să scape de razele de 
lumină şi se ghemuieşte sub pătura subţire, ca să se 
păstreze cât mai bine bruma de căldură. Gândurile i se 
învârt în cap, copleşind-o. Vrea să le oprească. 


Nu te gândi la Albania. 
Nu te gândi la călătoria asta. 
Nu te gândi la celelalte fete... la Bleriana. 


Închide ochii şi tot atunci îl vede aievea pe domnul dormind 
pe canapea, cu părul ciufulit şi gura întredeschisă. Îşi 
aminteşte cum stătea deasupra lui. Îşi aminteşte sărutul lui 
repezit. Îşi imaginează că e din nou întinsă peste el, 


inspirându-i parfumul şi sărutându-i pielea şi simţindu-i 
bătăile puternice ale inimii lângă sânul ei. 


Mi-a fost dor de tine. 
Geme. 


În fiecare noapte e prezent în gândurile ei. E chipeş. Mai 
mult decât chipeş, e frumos şi bun. 


Îmi place să te ascult cântând. 

A condus-o acasă cu maşina. Nu era obligat. 
Poţi să rămâi aici. 

Să stea cu el? 

Poate ar putea să-l roage s-o ajute. 


Nu. Situația asta e problema ei. Nu e vina ei, dar ea e cea 
care trebuie să se descurce. A reuşit până acum, şi nu a 
avut niciun ajutor, în afară de inventivitatea ei. Şi nici în 
ruptul capului nu se mai întoarce în Kukës. Nu la el. 


Mă zgălţâie zdravăn. Încetează. Încetează acum. 


Nu. Nu te gândi la el! 


El e motivul pentru care e acum în Anglia. A încercat să 
ajungă cât mai departe de el. 


Gândeşte-te la domnul. Numai la domnul. 


Mâna îi alunecă în jos, pe trup. 


Gândeşte-te numai la el... 


Cum i-a spus? Care era cuvântul ăla? 


Sinestezie... Repetă cuvântul iar şi iar şi iar, în timp ce 
mâna i se mişcă şi o duce tot mai sus, tot mai sus. 


A doua zi dimineaţă se trezeşte într-un tărâm alb de basm. 
E linişte. Până şi zumzetul îndepărtat al traficului e înăbuşit 
de pătura de zăpadă sclipitoare. Când se uită pe geam, încă 
înfofolită în aşternuturi, simte acelaşi entuziasm ca în 
copilărie, când ningea în Kukës. Apoi îşi aminteşte că azi e 
ziua de curățenie la doamna Kingsbury. Partea bună e că 
stă în Brentford şi ajunge repede pe jos. Partea proastă e că 
doamna Kingsbury se ține după ea prin casă, criticându-i 
permanent metodele de curățenie. Dar Alessia are bănuiala 
că doamna Kingsbury cârcoteşte pentru că e singură şi 
bătrână, şi, deşi se plânge, de fiecare dată o serveşte pe 
Alessia cu ceai şi biscuiţi când termină treaba. Se aşază şi 


povestesc, iar doamna Kingsbury încearcă să o rețină cât 
mai mult cu putință. Alessia nu înţelege de ce stă singură. A 
văzut fotografii cu familia pe cămin. De ce nu au grijă de ea? 
La urma urmelor, bunica a locuit cu părinţii ei după 
moartea bunicului... Poate doamna Kingsbury are nevoie de 
un chiriaş? De cineva care să aibă grijă de ea. Loc are, cu 
siguranţă, şi, la urma urmelor, Alessia e şi ea singură. 


Îmbrăcată numai în nişte pantaloni de pijama jerpeliţi ai lui 
Michal, cu SpongeBob SquarePants pe ei, şi un tricou vechi 
de-ale lui cu emblema echipei Arsenal, îşi strânge hainele de 
lucru, coboară în fugă treptele, trece prin bucătărie şi se 
duce în baie. 


Magda a fost foarte generoasă cu ea şi i-a dat hainele vechi 
ale lui Michal. Se plânge adesea că băiatul creşte prea 
repede, dar ăsta a fost norocul Alessiei. Cele mai multe 
dintre hainele pe care le are acum au fost ale lui Michal. Cu 
excepția şosetelor. Aveau nişte găuri cât casa, aşa că Michal 
nu i le-a putut da. Are două perechi ale ei, dar numai atât. 


Nu porți şosete? 


Alessia  roşeşte amintindu-şi de întrebarea de ieri a 
domnului. Nu îi putea spune că nu îşi permite şosete noi. 
Nu atâta timp cât strânge fiecare bănuț pentru ca să aibă 
avansul pentru o cameră. 


Dă drumul duşului instant montat deasupra căzii şi 
aşteaptă puţin să se încălzească apa. Se dezbracă, intră în 
cadă şi se spală cât de repede poate sub firicelul de apă. 


Mi-am proptit mâinile pe peretele duşului. Gâfâi, iar apa 
clocotită se revarsă peste mine. Am ajuns să mă satisfac 
singur la duş... iar. 


Futu-i. Ce s-a ales de viața mea? 


De ce nu ies să-mi caut o femeie? 


Ochii ei, de culoarea cafelei, mă privesc printre genele lungi. 


Gem. 


Povestea asta trebuie să înceteze. 


E nenorocita mea de menajeră. Noaptea trecută m-am foit şi 
m-am învârtit singur în pat. Râsul ei mi-a tot răsunat în vis. 
Era fericită şi fără griji, îmi cânta la pian purtând numai 
chiloţii ăia roz, cu părul lung şi greu căzându-i peste sâni. 


Nici măcar şedinţa istovitoare de exerciții de azi-dimineață 
n-a prea reuşit să mi-o scoată din cap. 


Există o singură cale. 


Numai că n-o să se întâmple niciodată. 


Dar felul în care mi-a zâmbit când a coborât din maşină îmi 
dă speranţe şi o s-o văd mâine. Cu gândul ăsta pozitiv, 
opresc duşul şi iau un prosop. Cât mă bărbieresc, îmi verific 
telefonul. Un mesaj de la Oliver. E blocat în Cornwall din 
cauza vremii, ceea ce înseamnă că îmi pot petrece dimineața 
răspunzând e-mailurilor de condoleanţe, apoi să iau prânzul 
cu Caroline şi Maryanne. Şi în seara asta ies cu băieții. 


— În sfârşit te-am scos din vizuină. Cum ar trebui să-ţi 
spun acum, frate, „lord Trevethick” sau „milord”? zice Joe, 
ridicând halba cu Fuller în semn de salut. 


— Da, aşa-i. Nici eu nu ştiu cum să-ţi zic, „Trevethick” sau 
„Trevelyan”, mormăie şi Tom. 


— Răspund la oricare din ele, zic ridicând din umeri. Sau 
puteţi să-mi spuneţi pe nume... ştiţi voi, Maxim. 


— Ar trebui să-ți spun totuşi Trevethick... deşi o să-mi fie 
greu să mă obişnuiesc. La urma urmelor, e titlul tău, şi 
taică-meu e al naibii de sensibil cu titlul lui! 


— Slavă cerului că nu sunt taică-tău, zic, ridicând o 
sprânceană. 


Tom îşi dă ochii peste cap. 


— N-o să mai fie la fel fără Kit, şopteşte Joe, iar ochii lui 
negri strălucesc în lumina focului, încărcațţi, de data asta, 
de gravitate. 


— Aşa e, odihneşte-te în pace, Kit, adaugă Tom. 


Joseph Diallo şi Thomas Alexander sunt cei mai vechi şi mai 
apropiaţi prieteni ai mei. După ce am fost exmatriculat de la 
Eton, tata m-a trimis la Bedales. Acolo i-am cunoscut pe 
Joe, Tom şi Caroline. Pe noi, băieţii, ne-a unit pasiunea 
pentru muzică şi, pe vremea aceea, faptul că toţi o doream 
pe Caroline. Noi am făcut o trupă şi Caroline... ei bine, 
Caroline l-a ales pe fratele meu. 


— Odihneşte-te în pace, Kit, şoptesc şi eu, şi adaug în 
barbă: Mi-e dor de tine, nemernicule. 


Ne-am retras toți trei într-un separeu la Coopers Arms, un 
local cald şi confortabil, nu departe de apartamentul meu. 
Cu halbele-n braţe, în jurul focului vioi, aveam deja două 
rânduri la bord, iar berea începea să mi se urce la cap. 


— Cum te descurci, bătrâne? întreabă Joe, dându-şi peste 
umăr codițele împletite care-i ajung până pe umeri. 


În afara faptului că e un scrimer excelent, Joe are o carieră 
promițătoare în domeniul designului vestimentar masculin. 
Tatăl lui, un emigrant din Senegal, este unul dintre cei mai 
de succes manageri de fonduri de investiţii din Marea 
Britanie. 


— Bine, cred. Dar nu sunt sigur că sunt pregătit pentru o 
asemenea răspundere. 


— Te înţeleg, zice Tom. 


Roşcat, cu ochii chihlimbarii, Tom e al treilea fiu al unui 
baronet. A urmat tradiția familiei şi a intrat în armată. Ca 
locotenent în Coldstream Guards, a făcut două stagii în 
Afganistan şi şi-a văzut mulți camarazi căzând. Cu doi ani 
în urmă, a fost trecut în rezervă din motive medicale, după 
ce a fost rănit într-un atentat la Kabul. Piciorul lui stâng e 
ținut laolaltă de o tijă de titan; nu acelaşi lucru se poate 
spune şi despre temperament. Şi eu, şi Joe, am învățat să 
recunoaştem licărirea aceea bătăioasă în ochii lui Tom şi 
ştim când e mai prudent să schimbăm subiectul sau să-l 
scoatem din încăpere. La rugămintea lui, nu vorbim 
niciodată despre Incident. 


— Când e slujba de pomenire? întreabă Tom. 


— Tocmai am discutat la prânz cu Caroline şi cu Maryanne. 
Probabil după Paşte. 


— Ce face Caroline? 


Mă foiesc pe scaun: 


— Jeleşte, dau eu din umeri, aruncându-i o privire distantă 
lui Tom. 


Tom se uită la mine şi mijeşte ochii: gata, i-am stârnit 
interesul. 


— E ceva ce nu ne spui? 


Rahat. 


După Incident, Tom nu e doar belicos, dar a devenit şi al 
dracului de intuitiv: 


— Hai, Trevelyan, eviți întrebarea. Ce s-a întâmplat? 


— Nimic ce v-ar putea interesa. Ce face Henrietta? 


— Henry? Grozav, mulțumesc, numai că dă mereu tot felul 
de semnale care mai de care mai transparente cum că ar 
trebui să-mi iau odată inima-n dinți şi să-i pun nenorocita 
de întrebare, spune Tom cu o privire melancolică. 


Şi eu, şi Joe rânjim. 


— Eşti sortit pieirii, frate, zice Joe, bătându-l pe spate. 


Dintre noi trei, Tom e singurul care are o relație stabilă. 
Henrietta e o sfântă. A avut grijă de Tom în perioada 
traumatizantă de după ce a fost rănit şi îi suportă toate 
aiurelile, tulburarea posttraumatică şi firea violentă. Ar fi 
putut nimeri mult mai rău Tom al nostru. 


În schimb, mie şi lui Joe ne place să zburăm din floare-n 
floare. În sfârşit, mie mi-a plăcut. În minte îmi apare 
nechemată imaginea Alessiei Demachi, cu pletele ei ca pana 
corbului. 


Când am făcut ultima dată sex? 

Mă încrunt pentru că nu-mi amintesc. Rahat. 

— Şi Maryanne? întreabă Joe, scoțându-mă dintr-ale mele. 
— E bine. Suferă şi ea. 

— Are nevoie de alinare? 

Alinare, adică aşa cum am alinat-o eu pe Caroline? 

— Măi, băiete! mă încrunt la el, avertizându-l. 


Regulile casei. Nu te atingi de surori. Clatin din cap. Joe are o 
slăbiciune pentru sora mea. E drept că şi ea ar putea nimeri 
mult mai rău, la urma urmelor el e un tip ca lumea, dar cu 
toate astea mă hotărăsc să-l dezumflu: 


— A cunoscut un tip la schi în Whistler. E din Seattle. 
Psiholog clinician, ceva de genul ăsta. Are de gând să-l 
revadă curând, cred. 


Joe îmi aruncă o privire întrebătoare: 
— Serios? 
Îşi freacă ciocul dichisit, cu ochii plini de speculații: 


— Foarte bine, dacă vine aici, va trebui să vedem şi noi dacă 
băiatul corespunde cerințelor. 


— S-ar putea să vină luna viitoare. E destul de 
entuziasmată de chestia asta. 


— Ştii, acum, că eşti conte, va trebui să dai un moştenitor şi 
o rezervă, zice Tom. 


— Da, da. Mai e timp destul şi pentru asta. 


Asta am fost întotdeauna. Rezerva... porecla pe care mi-a dat- 
o Kit. 


S-a dovedit că titlul şi domeniul au avut nevoie de rezervă. 


— Mda. Nicio şansă să fii pregătit să te aşezi la casa ta, 
amice. Eşti un futangiu în serie, exact la fel ca mine. In 
plus, am nevoie de copilot, zice Joe cu un zâmbet larg. 


— Hai, Trevelyan, ai regulat aproape toată Londra, intervine 
Tom, şi nu îmi dau seama dacă e dezgustat sau 
impresionat. 


— Du-te naibii, Tom, zic, şi râdem. 


Proprietara pubului sună din clopoțelul de deasupra 
barului. 


— E ora, domnilor, vă rog, anunţă ea. 


— Mergem la mine? întreb eu. 


Tom şi Joe sunt de acord şi ne dăm toți trei halbele peste 
cap. 


— Sigur poţi să mergi pe jos până la mine? îl întreb pe Tom. 


— Du-te naibii, doar am ajuns pe picioarele mele până aici, 
nu? 


— O iau ca pe un da. 


— Particip la un maraton de 5 kilometri în aprilie, 
tâmpitule. 


Ridic mâinile, în semn că mă predau. Mereu uit că fizic e 
recuperat... 


E senin şi însorit, dar e un frig muşcător, o zi în care 
răsuflarea i se vede ca un nor de abur în timp ce grăbeşte 
pasul pe Chelsea Embankment. Încă mai sunt petice mari 
de zăpadă îngheţată pe trotuare, dar pe carosabil a fost 
împrăştiat nisip. Traficul a revenit la normal, iar Londra şi-a 
reluat viața. Trenul Alessiei a avut o mică întârziere, iar 
acum se grăbeşte. Dar ar fi venit cu dragă inimă pe jos din 
Brentford numai ca să-l vadă pe el. 


Alessia zâmbeşte. În sfârşit, ajunge la uşa din față a 
apartamentului, locul ei favorit din lume. Bagă cheia în yală, 
pândeşte ţiuitul alarmei şi răsuflă uşurată când o întâmpină 
liniştea. Închizând uşa, e surprinsă de miros. Apartamentul 
duhneşte a alcool stătut. 


Strâmbând din nas la izul neaşteptat, îşi scoate ghetele şi 
lipăie cu picioarele goale în bucătărie. Bufetele sunt pline de 
sticle goale de bere şi cutii de pizza slinoase. 


Sare în sus când vede un tânăr atletic, atrăgător, stând 
lângă frigiderul deschis şi bând suc de portocale direct din 
cutie. Are pielea neagră, părul lung şi împletit în codițe şi nu 
are pe el decât boxerii. Alessia se holbează la el. Bărbatul se 
întoarce spre ea şi pe față îi apare un zâmbet larg, care-i 
descoperă un şir de dinţi perfecţi, albi. 


— Hei, bună, zice el, cu o privire apreciativă. 


Alessia roşeşte şi bâiguie: 
— Bună. 

Apoi o şterge în spălătorie. 
Cine e bărbatul ăsta? 


Îşi dă jos haina şi scoate din sacoşa de plastic uniforma de 
curățenie: halatul şi baticul. La urmă îşi trage tenişii în 
picioare. 


Din uşa spălătoriei, Alessia aruncă o privire în bucătărie. 
Domnul, într-un tricou negru şi o pereche de blugi rupți, stă 
lângă frigider şi împarte cu străinul acela negru cutia de suc 
de portocale. 


— Tocmai ce ţi-am speriat menajera desculță. I-ai tras-o? E 
tare. 


— Du-te naibii, Joe. Nu mă mir că ai speriat-o. Pune ceva pe 
tine, exhibiționist nenorocit ce eşti! 


— Iertare, milord. 


Străinul îşi adună codițele şi înclină capul. 


— Hai, cară-te naibii, zice domnul cu blândeţțe şi ia o gură 
de suc de portocale. Poţi folosi baia mea. 


Bărbatul cu păr negru râde şi, când se întoarce să plece, 
aruncă o privire spre Alessia, care îi ascultă cum se 
tachinează. Râde din nou şi îi face un semn cu mâna, ceea 
ce-l determină pe domnul să se uite şi el în direcția ei. Ochii 
i se luminează, iar pe față îi răsare un zâmbet larg, aşa că 
Alessia nu are de ales şi iese din ascunzătoare. 


— Joe, ea e Alessia, Alessia, Joe. 


În vocea lui se simte un avertisment, dar Alessia nu ştie 
dacă e pentru ea sau pentru Joe. 


— Bună dimineața, Alessia. Te rog să scuzi lipsa 
vestimentațţiei. 


Joe îi face o plecăciune teatrală şi, când se îndreaptă, în 
ochi i se zăreşte o licărire ghiduşă, vicleană. Are corpul 
suplu şi bine tonificat, ca al domnului. Fiecare muşchi de pe 
abdomenul lui e bine definit. 


— Bună dimineața, şopteşte ea. 


Domnul îi aruncă lui Joe o privire cruntă. Dar Joe nu-l bagă 
în seamă şi, înainte de a ieşi fluierând din bucătărie, îi face 
cu ochiul Alessiei. 


— Scuze, zice domnul, întorcând spre ea ochii de smarald. 
Cum te simți azi? 


Şi zâmbetul îi revine pe chip. 


Alessia se îmbujorează şi mai tare, iar inima îi bate 
nebuneşte. Orice interes arătat de el pentru starea ei, chiar 
şi o banalitate oarecare, o binedispune extraordinar. 


— Sunt bine. Mulţumesc. 

— Mă bucur că ai ajuns. Merg trenurile? 
— Au un pic de întârziere. 

— Bună dimineața. 


Un bărbat cu părul de un roşu-aprins intră şchiopătând în 
bucătărie, încruntat şi doar cu boxerii pe el. 


— Dumnezeule mare, mormăie domnul, şi îşi trece mâna 
prin părul ciufulit. 


Alessia se uită la acest nou prieten care li s-a alăturat. Înalt 
şi chipeş, cu membre frumoase, dar cu nişte cicatrici extrem 
de palide care i se întretaie pe piciorul stâng şi toată partea 
stângă, ca nişte linii de cale ferată la o intersecție. 


Observă că Alessia se holbează la cicatricile lui. 
— Răni de război, bombăne el. 


— Îmi cer scuze, şopteşte ea şi pleacă privirea în podea, 
dorindu-şi să intre în pământ cu totul. 


— Tom, vrei nişte cafea? întreabă domnul, iar Alessia are 
impresia că încearcă să risipească tensiunea din încăpere. 


— Da, la dracu’. Am nevoie de ceva pentru mahmureala asta 
cumplită. 


Alessia o tuleşte înapoi în spălătorie şi se apucă de călcat. 
Măcar de acolo n-o să-l mai ofenseze pe niciunul dintre 
prietenii domnului. 


Mă uit după Alessia, care se retrage grăbită în cămăruţă, cu 
coada legănându-se dintr-o parte în alta şi mângâindu-i 
şoldurile. 


— Cine-i fata asta drăguță? 
— Menajera mea. 


Tom dă din cap, într-un semn de încuviințare lascivă. Mă 
bucur că s-a întors în vizuina ei, departe de ochii iscoditori 


ai lui Tom şi Joe. Reacţiile lor mă stânjenesc. În mod 
surprinzător, se deşteaptă în mine brusc un simț al 
proprietăţii. E o emoție nefamiliară. Nu vreau ca prietenii 
mei să-i facă ochi dulci. E a mea. Mă rog, e angajata mea. 


Acum eşti conte de Trevethick. Va trebui trecută pe statul de 
plată. 


Rahat. 


E aproape angajata mea. Va trebui să rezolv cât mai curând 
statutul angajării ei. Nu vreau să-mi sufle în ceafă Oliver 
sau cei de la fisc. 


— Ce s-a întâmplat cu Krystyna? Îmi plăcea scorpia aia 
bătrână, zice Tom, scărpinându-se pe față. 


— Krystyna s-a întors în Polonia. Acum, eşti amabil să te 
duci şi să tragi naibii nişte pantaloni pe tine? E o doamnă 
de față, pentru numele lui Dumnezeu, mârâi eu. 


— O doamnă? 


Tom păleşte la vederea privirii pe care i-o arunc şi, de data 
asta, nu muşcă momeala. 


— Scuze, bătrâne, mă duc să mă îmbrac. Cu lapte, fără 
zahăr pentru mine. 


Iese din bucătărie şi se întoarce în camera de oaspeți. Mă 
bodogănesc în sinea mea că mi-am invitat prietenii să 
rămână peste noapte exact când urma să vină Alessia la 
curățenie. N-am să repet greşeala asta. 


Alessia a reuşit să îi evite pe cei doi bărbați aproape toată 
dimineața şi a răsuflat uşurată când au plecat în sfârşit. S-a 
gândit chiar să se ascundă în camera interzisă, dar 
Krystyna a fost categorică. Nu are voie să intre acolo. 


A strâns păturile de pe canapeaua din living şi a schimbat 
aşternuturile în dormitorul de oaspeți. Dormitorul lui e 
acum aranjat şi s-a bucurat când a văzut că nu sunt nici 
acum prezervative folosite în coşul lui de gunoi. Poate le 
aruncă altundeva. Nu se gândeşte prea mult la asta, pentru 
că o deprimă perspectiva. Intră în garderobă să aşeze 
hainele călcate şi să le adune pe cele murdare. Deşi au 
trecut numai două zile, e vraişte iar. 


Domnul stă la computer şi lucrează, făcând ce are el de 
făcut. Nici acum nu a izbutit să afle cum îşi câştigă 
existența. Îşi aminteşte zâmbetul care i-a luminat fața când 
a văzut-o prima dată de dimineață. Zâmbetul lui răpitor e 
contagios. Rânjind de una singură ca o proastă, cercetează 
grămada de haine lăsate pe jos în dulap. Îngenunchind, 
ridică o cămaşă, apoi aruncă o privire rapidă spre uşa 
întredeschisă. Mulțumită că e singură, îşi îngroapă fața în 
cămaşă şi inspiră mirosul lui. 


Ce plăcut. 


— A, aici eşti, zice el. 


Alessia tresare şi se ridică puţin cam prea repede, aşa că se 
clatină în spate. Două mâini puternice o prind de brațe şi o 
salvează de la o căzătură sigură. 


— Încet, încet, zice el, susținând-o până îşi recapătă 
echilibrul. 


De îndată ce se ţine bine pe picioare îi dă drumul, spre 
marele ei regret, dar atingerea lui încă îi mai reverberează 
prin tot trupul. 


— Căutam un pulover. E o zi senină, dar foarte rece. Ţi-e 
suficient de cald? o întreabă. 


Ea încuviințează energic, încercând să îşi recapete suflul. 
Aici, cu el, în spațiul ăsta mic, îi e chiar prea cald. 


El cercetează mormanul de haine aruncate pe jos şi se 
încruntă: 


— E o mizerie totală, ştiu, mormăie cu o expresie încurcată. 
Sunt un dezordonat patologic. 


— Pa-to... 


— Patologic. 


— Nu ştiu cuvântul ăsta. 
— Ăăă... se referă la un comportament extrem. 


— Înţeleg, răspunde Alessia, apoi se uită în jos, la haine, şi 
încuviințează: Da. Patologic. 


Se strâmbă, iar el râde. 
— Le rezolv eu, zice el. 


— Nu, nu, eu mă ocup, spune Alessia şi-i face semn că nu e 
treaba lui. 


— N-ar trebui. 
— E treaba mea. 


El zâmbeşte şi se întinde peste capul ei să îşi ia de pe un 
raft un pulover crem larg; în treacăt, braţul lui îi atinge uşor 
umărul, iar ea încremeneşte şi inima începe să-i bată 
nebuneşte. 


— Scuze, zice el, părând puţin dezamăgit şi iese. 


După plecarea lui, Alessia îşi recapătă echilibrul. 


Oare nu-şi dă seama ce efect are asupra mea? 


A prins-o adulmecându-i cămaşa. Îşi ascunde faţa-n palme. 
Probabil o crede idioată cu totul. Îngrozită şi supărată pe ea 
însăşi, se aşază în genunchi şi ia la mână mormanul de 
haine, împăturindu-le pe cele curate şi aruncându-le în 
coşul pentru spălat pe cele murdare. 


Nu-mi pot ţine mâinile acasă. N-am nicio scuză. 
Las-o în pace, omule. 


Şi dacă o ating, încremeneşte. Mă întorc agale în living, 
simțindu-mă mohorât. Pur şi simplu nu mă suportă. 


E o premieră? 


Da, aşa cred. Nu am întâlnit niciodată o împotrivire din 
partea femeilor până acum. Totdeauna au fost o pradă 
uşoară pentru mine. Cu un cont gras, un apartament în 
Chelsea, o mutră drăguță şi o familie aristocratică, nu am 
avut niciodată nicio problemă. 


Niciodată. 


Doar acum. 


Ar trebui s-o invit în oraş la masă. 


Pare să aibă nevoie de o masă bună. 


Şi dacă spune nu? 


Măcar aşa mă lămuresc. 


Mă plimb încoace şi încolo de-a lungul peretelui de sticlă din 
salon, oprindu-mă să mă uit la Peace Pagoda câteva clipe şi 
să încerc să îmi fac curaj. 


De ce e aşa de greu? De ce ea? 


E frumoasă. E talentată. 


Nu e interesată. 


Poate că asta-i tot. 


Prima femeie care mi-a spus nu. 


Nu a spus nu. Poate îmi dă o şansă. 


Invit-o. În. Oraş. 


Trag aer în piept şi mă întorc pe hol. E acolo, în fața camerei 
mele obscure, cu coşul de rufe în braţe. 


— E o cameră obscură, îi spun venind spre ea. 


Ochii ei căprui fermecători îmi întâlnesc privirea. E 
curioasă. Şi îmi amintesc că am rugat-o pe Krystyna să nu 
facă deloc curat acolo. Nici eu n-am mai intrat de ceva 
vreme. 


— Hai să-ţi arăt. 


Sunt recunoscător că nu se trage îndărăt, cum face de 
obicei. 


— Vrei să vezi? 


Ea încuviințează şi, când îi iau din braţe coşul de rufe, 
degetele noastre se ating uşor. Inima îmi bubuie în piept. 


— Dă-mi mie ăsta. 


Am vocea răguşită, dar fac eforturi să îmi stăpânesc bătaia 
inimii. Pun coşul cu rufe pe podea, în spatele meu, şi 
deschid uşa. Apăs pe întrerupător, apoi mă dau la o parte, 
ca să-i fac loc să treacă. 


Alessia intră în încăperea mică. E scăldată într-o lumină 
roşie, iar aerul închis miroase a tot felul de chimicale 
misterioase. De-a lungul unui perete se înşiră dulapuri 
negre, cu tăvi mari din plastic pe ele. Sus de tot, deasupra 
dulapurilor, sunt rafturi ticsite cu sticle, topuri de hârtie şi 
fotografii. Sub rafturi e un fel de sfoară, de care atârnă 
numai câteva cârlige. 


— Nu-i decât o cameră obscură, zice el, şi învârte becul de 
sus, astfel încât strălucirea roşiatică dispare. 


— Fotografie? întreabă Alessia. 


El încuviințează. 


—E un hobby. Odinioară mă gândeam să lucrez ca 
profesionist. 


— Fotografiile din apartament... tu le-ai făcut? 


— Da. Toate. Am avut câteva comenzi, dar... 


Vocea i se frânge. 


Peisajele şi nudurile. 


— Tata a fost fotograf. 


Se întoarce spre dulăpiorul din sticlă plin cu camere din 
spatele lui. Deschide o uşă şi scoate o cameră. Alessia 
zăreşte marca, „Leica”, inscripționată pe partea din față a 
aparatului. 


Cu camera la ochi, o studiez pe Alessia prin lentilă. E numai 
ochi întunecaţi, gene lungi, pomeți înalți şi buze pline, 
întredeschise. Incepe să mi se întărească mădularul. 


— Eşti frumoasă, şoptesc eu şi apăs declanşatorul. 


Alessia deschide gura, dar scutură din cap şi îşi acoperă 
fața cu mâinile, deşi nu reuşeşte să îşi ascundă zâmbetul. 
Mai fac o fotografie. 


— Ba da, eşti, îi spun. Uite. 


Întore camera spre ea în aşa fel încât să poată vedea 
imaginile. Se uită în jos, la fața ei surprinsă în cele mai mici 
detalii de camera digitală, apoi se uită în sus, la mine... şi 
sunt pierdut. Pierdut în magia privirii ei întunecate. 


— Vezi, murmur eu. Eşti uimitoare. 


Mă întind, îi ridic bărbia şi, aplecându-mă, mă apropii încet, 
centimetru cu centimetru, în aşa fel încât să aibă ocazia de 
a se depărta dacă vrea, şi îi mângâi uşor buzele cu buzele 


mele. Tresare şi, când mă trag înapoi, îşi duce degetele la 
gură, iar ochii i se fac tot mai mari. 


— Asta simt, îi şoptesc, iar inima stă să-mi sară din piept. 
Ce-o să facă? Mă pălmuieşte? O ia la goană? 


Mă priveşte fix. O nălucă eterică în lumina slabă, ridică 
încet o mână şi, cu vârful degetelor, urmăreşte linia buzelor 
mele. Încremenesc şi închid ochii, iar atingerea ei delicată 
îmi reverberează în tot trupul. 


Nu îndrăznesc să respir. 

Nu vreau s-o sperii şi s-o alung. 

Simt atingerea ei uşoară ca o pană, peste tot. 
Peste tot. 

Futu-i. 


Şi, înainte să fiu în stare să mă opresc, o trag spre mine şi o 
cuprind în braţe. Se topeşte lipită de trupul meu, iar căldura 
ei mă pătrunde. 


Dumnezeule, cum o simt toată! 


Strecor degetele pe sub baticul ei şi, încetişor, i-l trag de pe 
cap. li prind coada la ceafă şi o trag încet spre mine, 
apropiindu-i buzele de ale mele. 


— Alessia, şoptesc, şi o sărut iar, delicat, încet, ca să n-o 
sperii. 


E neclintită în braţele mele, apoi ridică mâinile, le pune pe 
pieptul meu şi închide ochii în timp ce mă acceptă. 


O sărut mai apăsat, îi gâdil buzele cu limba şi ea deschide 
gura. 


Futu-i. 


Are gust de căldură şi grație şi seducţie. Limba ei se mişcă 
şovăitor sub a mea. E captivant. E excitant. 


Trebuie să mă abțin. Nu-mi doresc decât să mă cufund în 
fata asta, dar nu cred că o să mă lase. Mă trag înapoi. 


— Cum mă cheamă? şoptesc cu buzele lipite de gura ei. 


— Domnul, şopteşte ea, iar eu îi trec degetul mare peste 
obraz. 


— Maxim. Spune Maxim. 


— Maxim, şopteşte ea. 

— Da. 

Îmi place cum sună numele meu rostit cu accentul ei. 
Vezi, n-a fost chiar aşa de greu. 


Pe neaşteptate, se aude o bătaie puternică şi insistentă la 
uşa din față. 


Cine dracu' e? Cum a intrat în bloc? 
Fac un pas înapoi, fără tragere de inimă. 


— Să nu cumva să pleci, îi spun, ridicând degetul în semn 
de avertisment. 


— Deschide uşa, domnule Trev... an! se aude o voce de după 
uşă. Imigrările! 


— Ah, nu! şopteşte Alessia şi-şi duce o mână la gât, cu ochii 
măriți de spaimă. 


— Nu te teme! 


Bătaia în uşă se repetă. 

— Domnule Trev... yan! 

Vocea strigă perceptibil mai tare. 

— Mă ocup eu, mârâi, enervat că am fost întrerupt. 
O las pe Alessia în camera obscură şi ies pe hol. 


Mă uit pe vizor şi-i cântăresc din ochi pe cei doi bărbaţi din 
fața uşii. Unul scund, altul înalt, amândoi îmbrăcați în 
costume gri ieftine şi geci negre. Nu par deloc oficiali. Ezit, 
gândindu-mă dacă să deschid sau nu. Dar trebuie să aflu 
totuşi de ce sunt aici şi dacă au vreo legătură cu Alessia. 


Pun lanțul de siguranță şi deschid uşa. 


Unul dintre bărbați încearcă să năvălească în casă, dar mă 
sprijin de uşă şi lanțul rezistă. Era cel scund. Îndesat şi 
pleşuv, răspândeşte agresivitate prin toți porii şi prin ochii 
lunecoşi, vicleni. 


— Unde-i, domnu'? se răsteşte el. 


Mă repliez. 


Cine-s scursorile astea? 


Tovarăşul chelului stă în spatele lui, subțire, tăcut şi 
amenințător. Mi se ridică părul pe ceafă. 


— Pot vedea legitimaţiile? 


Şi vocea mea e la fel de amenințătoare. 


— Deschide uşa. Suntem de la Imigrări şi credem că ascunzi 
în apartament o persoană căreia i s-a refuzat azilul. 


Îndesatul vorbeşte din nou, iar nările lui freamătă de furie. 
Are un accent est-european pronunțat. 


— Aveţi nevoie de mandat ca să intrați în apartament. Unde- 
i? mă răstesc eu cu o autoritate care vine dintr-o viață 
întreagă de privilegii şi câțiva ani petrecuţi la una dintre cele 
mai bune şcoli publice din Marea Britanie. 


Cel înalt ezită câteva clipe şi bănuiesc imediat că e ceva 
putred. 


Cine dracu' sunt ăştia? 


— Mandatul! Unde-i? mârâi eu. 


Chelul se uită nesigur la camaradul lui. 


— Unde-i fata? 


A vorbit cel înalt şi slab. 


— Nu e nimeni aici în afară de mine. Pe cine căutaţi? 


— O fată... 


— Nu asta căutăm cu toţii? rânjesc eu. Acum, vă sugerez să 
vă cărați dracului de aici şi să vă întoarceţi cu un mandat 
sau chem poliția. 


Scot telefonul din buzunarul din spate şi îl flutur în fața lor: 


— Dar să fie clar un lucru. Aici nu sunt fete, cu atât mai 
puțin imigranți ilegali. 


Mint cu uşurinţă, un talent dobândit tot în urma mulților 
ani petrecuţi la una dintre cele mai bune şcoli publice din 
Marea Britanie. 


— Să chem poliția? 


Amândoi fac un pas în spate. 


În clipa aceea doamna Beckstrom, care stă în apartamentul 
de vizavi, deschide uşa. In braţe îl are pe Heracle cățelul ei, 
mare lătrăcios. 


— Bună, Maxim, zice ea. 

Fii binecuvântată, doamnă Beckstrom. 

— Foarte bine, domnule Trev... Trev. 

Nici măcar nu-mi poate pronunța numele. 
E lord Trevethick, nenorocitu' naibii! 

— Ne întoarcem cu mandatul. 


Se răsuceşte pe călcâie, îi face semn din cap partenerului şi 
trec în grabă pe lângă doamna Beckstrom, îndreptându-se 
spre scări. Ea se uită urât în urma lor, apoi îmi zâmbeşte. 


— O după-amiază plăcută, doamnă B., spun zâmbind şi îi 
fac semn cu mâna, apoi închid uşa. 


Cum naiba au aflat huliganii ăştia că Alessia e aici? De ce o 
caută? Ce a făcut? Nu există „departamentul de imigrări”. 
Se numeşte Border Force şi aşa e de ani de zile. Respir 
adânc, încercând să îmi potolesc anxietatea şi mă întorc în 


camera obscură, unde bănuiesc că o voi găsi pe Alessia 
tremurând într-un colț. 


Nu-i acolo. 
Nu e nici în bucătărie. 


Îngrijorarea mea creşte exponențial şi se transformă în 
panică de-a dreptul în timp ce alerg prin toată casa, 
strigând-o. Nu e nici în dormitoare, nici în salon. În cele din 
urmă, caut în spălătorie. Uşa de incendiu e întredeschisă, 
iar haina şi ghetele ei lipsesc. 


Alessia a fugit. 


Capitolul nouă 


Alessia coboară în fugă pe scara de incendiu, cu inima 
bubuind, împinsă înainte de adrenalină şi frică. Când 
ajunge jos, se trezeşte pe aleea din spate. Ar trebui să fie în 
siguranță acolo. Poarta spre stradă din spatele clădirii e 
încuiată prin interior. Dar, ca să fie sigură, se ascunde între 
două dintre tomberoanele în care locatarii din blocul 
domnului Maxim aruncă gunoiul. Se lipeşte cu spatele de 
zidul de cărămidă şi trage adânc aer în piept, încercând să 
îşi recapete suflul. 


Cum au găsit-o? Cum? 


A recunoscut imediat vocea lui Dante şi toate amintirile 
refulate au țâşnit la suprafaţă într-un iureş înspăimântător. 


Întunericul. 

Mirosul. 

Frica. 

Frigul. 

Mirosul. Înhh. Mirosul. 


I se umplu ochii de lacrimi, dar încearcă să le alunge. I-a 
condus la el! Ştie foarte bine cât de nemiloşi sunt şi ce sunt 
în stare să facă. Îi scapă un suspin zgomotos şi-şi vâră 
pumnul în gură, ghemuindu-se pe pământul rece. 


Ar putea fi rănit. 
Nu. 


Trebuie să verifice. Nu poate pleca dacă e rănit. 


Gândeşte, Alessia. Gândeşte. 


Singura persoană care ştie că e aici e Magda. 


Magda! 


Nu se poate! I-au găsit pe Magda, pe Michal? 


Ce le-au făcut? 


Magda. 


Michal. 


Domnul... Maxim. 


Respiră tot mai precipitat în timp ce panica i se înfige ca o 
gheară în gât. I se pare că o să leşine, dar brusc stomacul 
începe să i se agite şi, înainte să-şi dea seama, bila urcă-n 
gât şi, frântă-n două, îşi vomită micul dejun. Vomită iar şi 
iar, cu mâinile sprijinite de zidul de cărămidă, până când 
nu-i mai rămâne nimic în stomac. Efortul fizic de a voma o 
lasă fără vlagă, dar ceva mai calmă. Se şterge la gură cu 
dosul palmei, se ridică ameţită şi aruncă o privire pe alee, să 
vadă dacă a auzit-o cineva. E tot singură. 


Slavă cerului. 


Gândeşte, Alessia, gândeşte. 


Primul lucru pe care trebuie să-l facă e să verifice dacă 
domnul e în regulă. Trage aer în piept, îşi părăseşte 
ascunzişul dintre tomberoane şi se îndreaptă spre scara de 
incendiu. Începe să urce cu precauţie; instinctul de 
supraviețuire îşi face simțită prezența. Trebuie să ştie mai 
întâi dacă are cale liberă, dar nu se poate lăsa văzută. Are 
de urcat până la etajul şase şi până ajunge la etajul cinci 
abia mai respiră. Se târăşte încă un etaj şi, prin grilajul 
metalic, se uită în apartament. Uşa spălătoriei e închisă, dar 
poate vedea în sufragerie. La început nu zăreşte niciun 
semn de viață, apoi domnul năvăleşte în living şi Alessia îşi 
dă seama că ia ceva de pe birou. Peste câteva clipe iese din 
cameră. 


Se sprijină uşurată de balustrada metalică. E bine. 
Slavă cerului. 


Odată potolită curiozitatea şi cu conştiinţa împăcată, 
coboară iar pe scara de incendiu, ştiind că trebuie să se 
ducă să vadă dacă Magda şi Michal sunt în regulă. 


Când ajunge jos, îşi pune ghetele şi se îndreaptă spre poarta 
de la intrarea din spate a imobilului. Dă în strada din spate, 
nu în Chelsea Embankment. Se opreşte. Dacă o aşteaptă 
Dante şi Ylli? Probabil ar sta în față, nu? Inima îi bate 
năvalnic când deschide poarta şi cercetează strada. Singurul 
semn de viață e o maşină sport verde care accelerează spre 
capătul şoselei; nici urmă de Dante şi de acolitul lui, Yli. 


Scoate căciula de lână din sacoşă, şi-o trage în cap, îşi 
îndeasă coada înăuntru şi porneşte spre stația de autobuz. 


Străbate cu pas grăbit strada, abia stăpânindu-se să nu 
fugă, pentru că ştie că s-ar putea să atragă o atenţie 
nedorită. Merge cu capul în pământ, cu mâinile în 
buzunare, şi la fiecare pas se roagă la Dumnezeul bunicii ei 
ca Magda şi Michal să fie bine. O spune iar şi iar, alternând 
între limba ei nativă şi engleză. 


Ruaji, Zot. 


Ruaji, Zot. 


Domnul să-i apere de rău. 


Nici eu nu ştiu cât am stat încremenit în hol, dar mi s-a 
părut o veşnicie. Sunt îngrozit, sângele îmi bubuie în urechi. 


Unde naiba e? 


În ce dracu’ e amestecată? 


Ce pot să fac? 


Cum îi poate înfrunta pe tipii ăştia de una singură? 


La dracu' cu toate. Trebuie s-o găsesc. 
Unde s-o fi dus? 

Acasă. 

Brentford. 

Da. 


O iau la goană pe hol, mă duc în living şi înşfac cheile 
maşinii de pe birou, apoi mă năpustesc spre uşă, oprindu- 
mă doar cât să-mi iau haina. 


Mi-e rău, îmi fierbe stomacul. 
Nici pomeneală să fie de la „imigrări” tipii ăia. 


Când ajung în garaj, apăs pe cheia electronică şi aştept să 
se deschidă Land Roverul, numai că la viață se trezeşte 
Jaguarul. 


Rahat. În graba mea, am luat cheia greşită. 


Futu-i. 


N-am timp să mă întorc sus după cheie. Urc în Jaguarul F- 
Type şi apăs contactul. Motorul toarce şi scot maşina din 
locul de parcare. Uşa garajului se ridică treptat şi ies la 
stânga pe stradă, accelerez la capătul drumului şi fac iar 
stânga pe Chelsea Embankment. Dar mai departe de atât 
nu ajung. Traficul e aglomerat pentru că e vineri după- 
amiază şi începe ora de vârf. Şoselele aglomerate îmi sporesc 
anxietatea şi nu mă ajută deloc să mă calmez. Revăd în 
minte, în buclă, întâlnirea cu nemernicii ăia, încercând să 
găsesc orice indiciu pentru a descifra ce s-a întâmplat cu 
Alessia. Păreau est-europeni. Păreau violenți. Alessia a fugit, 
aşa că ori îi ştie, ori a crezut că sunt de la „imigrări”, ceea ce 
înseamnă că stă ilegal în Marea Britanie. Nu mă surprinde. 
A încheiat abrupt orice încercare a mea de a afla ce face în 
Londra. 


Ah, Alessia? Ce pui la cale? 
Şi unde naiba eşti? 


Sper că s-a întors în Brentford, pentru că eu într-acolo mă 
îndrept. 


Alessia stă jos în tren, frământând cu degete nervoase 
cruciulița de aur de la gât. A fost a bunicii şi e singurul 
lucru care i-a rămas de la ea. Ţine enorm la cruciuliță. Îi 
aduce alinare în clipele de restrişte. Deşi părinţii ei nu sunt 
religioşi, bunica ei era... Se joacă în continuare cu cruciulița 
şi repetă mantra în gând: 


Domnul să-i apere de rău. 


Domnul să-i apere de rău. 


Spaima e copleşitoare. Au găsit-o. Cum? De unde au aflat de 
Magda? Trebuie să se asigure că Magda şi Michal sunt în 
siguranță. De obicei îi place să meargă cu trenul, dar azi 
parcă se târăşte prea încet. Când ajunge în Putney, Alessia 
ştie că până la Brentford mai sunt 20 de minute. 


Grăbeşte-te, te rog. 


Gândul i se întoarce la domnul Maxim. Măcar el e bine. 
Deocamdată. 


Inima îi tresaltă. 


Maxim. 


M-a sărutat. 


De două ori. 


De două ori! 


I-a spus cuvinte dulci. Despre ea. 


Eşti frumoasă. 
Eşti minunată. 
Şi a sărutat-o! 
Asta simt! 


În alte condiţii, ar fi în culmea extazului. Îşi duce degetele la 
buze. A fost un moment dulce-amar. Visurile ei s-au împlinit 
în sfârşit, dar numai pentru a fi spulberate de Dante. Din 
nou. 


Nu poate avea o relaţie cu domnul. Nu. Maxim. Îl cheamă 
Maxim. 


A adus un pericol cumplit sub acoperişul lui. Trebuie să îl 
protejeze. 


Zot. Jobul ei! 


O să rămână fără serviciu. Nimeni nu vrea probleme la uşă 
şi amenințări din partea unor criminali ca Dante. 


Ce-o să facă? 


Trebuie să fie atentă când se întoarce la Magda. Nu se poate 
lăsa prinsă de Dante acolo. 


Nu poate. 


Trebuie să se protejeze şi pe ea. 


O cuprinde din nou frica şi se înfioară. Se cuprinde cu 
brațele, încercând să se calmeze. Toate speranțele ei vagi, 
toate visurile îi erau spulberate. Şi, într-un rar acces de 
autocompătimire, se leagănă înainte şi înapoi, încercând să 
se încurajeze singură şi să-şi potolească spaima. 


De ce trebuie să dureze aşa mult drumul ăsta cu trenul? 


Opreşte în stația Barnes şi se deschid uşile. 


„Te rog, te rog grăbeşte-te”, şopteşte Alessia în gând, iar 
degetele ei caută din nou cruciulița de aur. 


Accelerez pe A4, iar gândul îmi fuge de la Alessia la bărbaţii 
ăia şi apoi, pe măsură ce mă strecor prin trafic, la Kit. 


Kit? Tu ce-ai face? 


El ar fi ştiut. Totdeauna ştia. 


Îmi amintesc de vacanța de Crăciun. Kit era într-o dispoziţie 
excelentă. Maryanne şi cu mine ne-am dus cu el şi cu 
Caroline la un festival de jazz la Havana. După două zile, am 
zburat înapoi la St. Vincent şi am luat o navă spre Bequia, 
ca să petrecem Crăciunul împreună într-o vilă privată. 
Maryanne a trebuit să plece la Whistler să schieze şi să 
petreacă Revelionul cu prietenii, iar Kit, Caroline şi cu mine 
ne-am întors în Marea Britanie pentru Hogmanay.. 


A fost o săptămână fabuloasă. 

Iar a doua zi după Anul Nou, Kit a murit. 
Sau s-a sinucis. 

Gata. Am gândit-o. 

Bănuiala mea nerostită. 

La naiba, Kit. Nemernicule. 


A4 devine M4 şi pândesc blocurile-turn care domină peisajul 
Brentfordului, semn că mă apropii. les de pe autostradă şi 
mă înscriu pe şoseaua laterală cu 80 de kilometri pe oră. 
Încetinesc, dar din fericire semaforul din intersecţie e verde 
şi trec repede, recunoscător sorții că am adus-o acasă acum 
câteva zile şi ştiu unde locuieşte. 


! În Scoţia, ultima zi a anului şi petrecerea de Revelion. (N.r. 


Peste şase minute opresc în fața casei ei, sar din maşină şi 
străbat în goană aleea scurtă. În iarbă mai sunt porțiuni 
albe şi rămăşiţele triste ale unui om de zăpadă. Soneria 
răsună undeva, în casă, dar nu răspunde nimeni. Nu-i 
nimeni acasă. 


Futu-i. 

Unde e? 

Mă cuprinde neliniştea. Unde ar putea fi? 
Sigur că da! Vine cu trenul! 


Am văzut indicatorul pentru gară când am intrat pe Church 
Walk. Străbat îndărăt aleea şi fac dreapta, pe acelaşi drum. 
Gara e la mai puțin de 200 de metri în stânga mea. 


Slavă cerului că e aproape. 


Când cobor în goană treptele, văd un tren staționând la un 
peron îndepărtat, dar se duce spre Londra. Mă opresc şi 
încerc să mă concentrez. Sunt numai două peroane şi 
peronul pe care mă aflu e pentru trenurile care vin dinspre 
Londra. Nu-mi rămâne decât să aştept. Un panou electronic 
anunță că următorul tren ajunge la 15:07. Verific ceasul, e 
15:03. 


Mă sprijin de unul dintre stâlpii metalici albi care susțin 
acoperişul şi aştept. Mai sunt câţiva navetişti care aşteaptă 
şi ei. Cei mai mulți, ca şi mine de altminteri, caută să se 
adăpostească de toanele naturii. Mă uit cum o rafală de vânt 
înghețat ia pe sus un ambalaj de chipsuri şi îl plimbă pe 
peron, apoi îl aruncă pe şine. Dar nu am răbdare să mă uit 
prea mult la el. Din două în două secunde privesc în zare, la 
şinele goale, rugându-mă să apară trenul dinspre Londra. 


Hai odată. Hai odată. Vreau să vină mai repede. 


În sfârşit trenul apare de după curbă şi intră în gară încet— 
uf, la dracu’, şi cât de încet! — şi se opreşte. Mă îndrept de 
spate, iar stomacul mi se face ghem de îngrijorare când uşile 
se deschid şi pe peron coboară câțiva oameni. 


Doisprezece. 
Dar nu şi Alessia. 
Pe toți dracii! 


Când trenul pleacă din gară, verific iar panoul electronic. 
Următorul tren e programat peste 15 minute. 


Nu-i aşa mult. 


E o veşnicie! 


La dracu. 


Mă bucur că, deşi am ieşit în grabă din casă, mi-am luat 
măcar haina. E al naibii de frig. Îmi frec mâinile, suflu în 
ele, tropăi pe loc şi îmi ridic gulerul, încercând să mă 
încălzesc. Apoi îmi înfund mâinile în buzunare şi încep să 
bat peronul de la un capăt la altul, aşteptând. 


Bâzâie telefonul şi, dintr-un motiv smintit, mă gândesc că ar 
putea fi Alessia. Dar evident că nu are numărul meu. E 
Caroline. Poate aştepta, indiferent ce-o fi vrând. Îi ignor 
apelul. 


După 15 minute interminabile, apare de după curbă trenul 
de 15:22 dinspre Waterloo. Incetineşte când se apropie de 
gară şi, după un minut chinuitor, se opreşte. 


Timpul stă în loc. 
Uşile se deschid şi Alessia coboară prima din tren. 
Uf, slavă cerului. 


Uşurarea mai că îmi taie picioarele, dar simpla ei vedere mă 
calmează imediat. 


Când îl vede, Alessia se opreşte brusc, complet năucită. 
Ceilalți pasageri care au coborât trec pe lângă ei, iar ea şi 
Maxim se uită unul la altul, sorbindu-se din priviri. Uşile se 
închid în şuierat de aer comprimat şi trenul prinde treptat 
viteză pe măsură ce iese din gară, lăsându-i singuri pe 
peron. 


— Bună, zice el, rupând tăcerea grea şi apropiindu-se de ea. 
Ai plecat fără să-ţi iei la revedere. 


Ea se albeşte la față şi ochii i se umplu de lacrimi care încep 
să-i şiroiască pe obraji. 


Suferința ei mă înduioşează nespus. 
— Uf, micuţo, şoptesc şi deschid braţele. 


Îşi ascunde fața-n palme şi începe să plângă. Neştiind ce să 
fac, o îmbrățişez şi o strâng la piept: 


— Sunt aici, am eu grijă de tine, şoptesc în căciula ei verde 
de lână. 


Ea se smiorcăie, eu o prind de bărbie şi îi ridic capul, 
sărutând-o afectuos pe frunte: 


— Vorbesc serios. Am eu grijă de tine. 


Alessia face ochii mari şi se desprinde din brațele mele. 


— Magda? murmură alarmată. 


— Hai să mergem. 


O iau de mână şi urcăm împreună în fugă scările metalice 
care dau în stradă. Mâna ei e un sloi de gheață în palma 
mea şi nu-mi doresc decât s-o iau şi s-o duc undeva, în 
siguranță. Dar mai întâi trebuie să aflu ce se întâmplă. Ce 
necazuri are. Sper că o să-şi ia inima-n dinți şi o să-mi 
spună. 


Traversăm strada repede, dar în tăcere, şi ne îndreptăm spre 
Church Walk numărul 43. Ajunsă în fața uşii, Alessia 
pescuieşte din buzunar o cheie, descuie şi intrăm amândoi. 


Holul din față e mic şi două cutii depozitate într-un colț îl 
fac să pară şi mai înghesuit. Alessia îşi scoate căciula şi 
hanoracul; i le iau din mână şi le agăț de unul din cârligele 
din perete. 


— Magda, strigă ea în susul scărilor, în timp ce eu îmi scot 
haina şi o agăț lângă a ei. 


Niciun răspuns. Casa e goală. O urmez în bucătăria 
minusculă. 


Isuse, locul ăsta e cât o cutie de pantofi! 


Din pragul bucătărioarei demodate, în stilul anilor 1980, dar 
foarte ordonate, o urmăresc pe Alessia umplând ceainicul. 
Poartă blugii strâmți şi puloverul verde cu care era 
îmbrăcată şi alaltăieri. 


— Cafea? mă întreabă. 
— Te rog. 

— Cu zahăr şi lapte? 
Clatin din cap: 

— Nu, mulțumesc. 


Nu suport cafeaua instant şi nu o pot înghiți decât simplă, 
dar nu e momentul să-i spun. 


— Ia loc, zice ea, arătând spre masa mică. 


Fac cum mi se spune şi aştept, urmărind-o cum pregăteşte 
băuturile. N-am de gând să o zoresc. 


Îşi face un ceai — tare, cu zahăr şi lapte - şi într-un sfârşit, 
îmi întinde o cană cu inscripția BRENTFORD FC şi logoul 


echipei. Se aşază în fața mea şi se uită abătută în cana din 
fața ei, împodobită cu emblema echipei Arsenal. Intre noi se 
instalează o tăcere stânjenitoare. 


După câteva clipe simt că nu mai pot suporta: 


— Ai de gând să-mi spui ce se întâmplă? Sau trebuie să 
ghicesc? 


Nu răspunde, dar îşi muşcă nervoasă buza de sus. În 
condiții normale, gestul ăsta m-ar fi înnebunit, dar acum mi 
se rupe inima să o văd aşa de abătută. 


— Uită-te la mine. 

În sfârşit ridică ochii căprui spre mine. 

— Povesteşte-mi. Vreau să te ajut. 

Face ochii mari, de frică presupun eu, şi clatină din cap. 
Oftez. 

— Bine. Atunci hai să jucăm 20 de întrebări. 


Pare nedumerită. 


— Răspunzi cu da sau nu la 20 de întrebări. 


Se încruntă şi mai tare şi frământă între degete cruciulița de 
aur de la gât. 


— i s-a respins cererea de azil? 


Alessia se holbează la mine şi clatină scurt, foarte scurt din 
cap în semn că nu. 


— Bun. Atunci, eşti aici legal? 


Se albeşte şi consider că mi-am primit răspunsul: 


— Nu eşti aici legal? 


După o secundă, clatină iar din cap. 


— Ţi-ai înghițit limba? 


Sper să sesizeze umorul din vocea mea. 


Se luminează la față şi aproape că zâmbeşte: 


— Nu, răspunde încet şi obrajii prind un strop de culoare. 


— Ei, e ceva mai bine. 

Soarbe o gură de ceai. 

— Vorbeşte cu mine. Te rog. 

— Ai să spui poliției? mă întreabă. 
— Nu. Sigur că nu. De asta te temi? 
Ea încuviinţează. 


— Alessia, nu am de gând să vorbesc cu poliţia. Îți dau 
cuvântul meu. 


Îşi sprijină coatele pe masă, îşi împreunează palmele şi îşi 
sprijină bărbia în ele. Pe fața ei se perindă un şir de emoții 
contradictorii în timp ce tăcerea se întinde şi umple 
încăperea. Îmi ţin gura, implorând-o în gând să vorbească. 
În cele din urmă, privirile noastre se întâlnesc. Ochii ei sunt 
plini de hotărâre. Se îndreaptă de spate şi pune mâinile în 
poală: 


— Bărbatul care a venit în apartamentul tău... Numele lui e 
Dante. 


Vocea ei e o şoaptă îndurerată. 


— M-a adus pe mine şi pe alte fete din Albania în Anglia. 


Apoi se uită în jos, în cana de ceai. 


Mă trece un fior pe şira spinării şi am o cumplită senzație de 
cădere în gol. Nu ştiu de ce, cred că ştiu ce urmează să 
spună. 


— Am crezut că venim aici la muncă. Pentru o viață mai 
bună. Viața în Kukës e grea pentru unele femei. Bărbații 
care ne-au adus aici... Am fost trădate... 


Vocea i se frânge şi închid ochii, în timp ce în gât mi se 
ridică un val de fiere. Mai rău de atât nici că se putea. 


— Trafic de ființe umane? şoptesc şi îi urmăresc reacția. 


Ea încuviințează imediat, cu ochii închişi: 


— Pentru sex. 


Abia îi aud cuvintele, dar simt în ele toată ruşinea şi spaima 
ei. 


O furie cum nu am mai simţit niciodată până acum 
clocoteşte în mine. Strâng pumnii şi încerc să mă controlez. 


Alessia e palidă. 

Tot comportamentul ei începe să capete sens. 
Reticenţa ei. 

Teama. 

De mine. 

De bărbați. 

Futu-i. Futu-i. Futu-i. 


— Cum ai scăpat? o întreb, încercând să îmi păstrez vocea 
cât mai calmă. 


Tresărim amândoi când auzim cheia învârtindu-se în yală. 
Speriată, Alessia sare în picioare şi sar şi eu, iar scaunul 
meu cade la podea. 


— Stai aici, mormăi, deschizând uşa bucătăriei. 


În hol stă o femeie blondă, la vreo 40 de ani. Scoate un țipăt 
scurt când mă vede. 


— Magda! strigă Alessia. 
Mă ocoleşte şi fuge să o îmbrățişeze pe Magda. 


— Alessia! exclamă Magda, şi o îmbrățişează la rândul ei. 
Eşti aici! Am crezut... am crezut... Imi pare rău, iartă-mă, 
îmi pare rău. 


Magda se bâlbâie, vocea ei e chinuită, şi începe să plângă: 
— Au venit iar. Bărbaţii ăia. 

Alessia o ia pe Magda de după umeri. 

— Povesteşte-mi. Povesteşte-mi ce s-a întâmplat. 

— Cine-i ăsta? 


Magda întoarce spre mine o față suspicioasă, plină de 
lacrimi. 


— E... domnul Maxim. Fac curățenie în apartamentul lui. 
— Au venit la apartamentul lui? 


— Da. 


Magda icneşte şi duce mâna la gură. 
— Îmi pare atât de rău..., şopteşte. 


— Poate Magda ar vrea să bea un ceai şi să ne povestească 
tot ce s-a întâmplat, zic eu cu blândeţe. 


Stăm toţi trei în jurul mesei, iar Magda pufăie nişte ţigări 
care îmi sunt necunoscute. Am refuzat-o când mi-a oferit 
una. Ultima dată când am fumat o ţigară am declanşat un 
lanț de evenimente care a condus la exmatricularea mea. 
Aveam 13 ani şi eram la Eton, cu o fată din împrejurimi. 


— Nu cred că erau de la departamentul de imigrări. Aveau o 
fotografie cu tine şi cu Michal, îi zice Magda Alessiei. 


— Ce? Cum? sar eu. 
— Da. Au găsit-o pe Facebook. 


— Nu se poate! exclamă Alessia şi duce o mână la gură, 
îngrozită. 


Se uită la mine: 


— Michal şi-a făcut un selfie cu mine. 


— Selfie? 

— Da. Pentru Facebook, răspunde ea încruntându-se. 
Eu îmi maschez imediat expresia amuzată. 

Magda continuă: 


— Au spus că ştiu unde învață Michal. Ştiau totul despre el. 
Toate informațiile lui personale sunt pe pagina lui de 
Facebook. 


Trage cu sete din țigară, cu mâna tremurând. 

— L-au amenințat pe Michal? 

Alessia se face pământie la față. 

Magda încuviințează: 

— N-am avut de ales. M-am speriat foarte tare. Îmi pare rău. 
Vocea i se stinge într-o şoaptă abia auzită: 


— Nu aveam cum să iau legătura cu tine. Le-am dat adresa 
unde făceai curăţenie. 


Ei, asta lămureşte misterul. 
— Ce vor de la tine, Alessia? o întreabă ea. 


Alessia îmi aruncă o privire scurtă, rugătoare, şi îmi dau 
seama că Magda nu ştie toate detaliile periplului Alessiei 
spre Londra. Imi trec mâna prin păr. 


Ce să fac? E mult mai mult decât am cerut... 
— Ai luat legătura cu poliția? întreb. 

Sar amândouă într-un glas: 

— Fără poliţie. 

Sunt categorice. 

— Eşti sigură? 


Pot înțelege reacția Alessiei, dar nu şi pe a Magdei. Poate şi 
ea e ilegal aici, cine ştie? 


— Fără poliție, rosteşte Magda lovind cu palma în masă şi 
uitându-se ferm la Alessia şi la mine. 


— Bine, zic eu, punând palma peste mâna ei. 


N-am avut niciodată de-a face cu oameni care nu au 
încredere în poliție. 


E limpede că Alessia nu poate sta în Brentford. Nici Magda 
şi fiul ei. Ticăloşii care au apărut în pragul meu clocoteau de 
o violență abia reținută. 


— Doar voi trei locuiţi aici? întreb. 
Încuviinţează amândouă. 
— Unde e băiatul tău acum? întreb. 


— Acasă la un prieten. E în siguranță. L-am sunat înainte 
să ajung acasă. 


— Nu cred că e sigur pentru Alessia să rămână aici. De 
altminteri, nici pentru tine. Bărbaţii ăştia sunt periculoşi. 


Alessia încuviințează: 
— Foarte periculoşi, şopteşte. 


Magda se albeşte la față: 


— Dar ce fac cu serviciul meu? Cu şcoala băiatului? Mai 
avem de stat aici numai două săptămâni, apoi plecăm... 


— Magda, nu! încearcă Alessia s-o facă să tacă. 


— ... în Canada, continuă Magda, neluând în seamă obiecția 
Alessiei. 


— Canada? 


Mă uit la Alessia, apoi la Magda. 


— Da. Michal şi cu mine emigrăm. Mă căsătoresc. 
Logodnicul meu locuieşte şi munceşte la Toronto. 


Pe fața ei apare un zâmbet fugar, dar tandru. O felicit, apoi 
îmi îndrept atenţia spre Alessia. 


— Şi tu ce ai de gând să faci? 


Ridică din umeri, de parcă ar avea totul sub control. 


— Am să găsesc un alt loc unde să stau. Zot! Trebuia să văd 
o cameră în seara asta. 


Se uită la ceasul din bucătărie: 


— Acum! 


Sare în sus, speriată. 


— Nu cred că e o idee prea bună, intervin eu. Şi, sincer să 
fiu, asta e cea mai mică dintre grijile tale în clipa asta. 


Se află ilegal în ţară, cum şi-ar putea găsi un loc unde să 
stea? 


Se prăbuşeşte înapoi pe scaun. 


— Bărbaţii ăia s-ar putea întoarce oricând. Nu e greu deloc 
să te înşface de pe stradă. 


Şi mă cutremur. O vor pe ea. 


Nemernici ticăloşi. 


Ce să fac? 


Gândeşte. Gândeşte. 


Ne-am putea ascunde cu toţii la reşedinţa Trevelyan, pe 
Cheyne Walk, dar Caroline ar începe să pună întrebări şi nu 
vreau aşa ceva; e prea complicat. Aş putea s-o duc pe 
Alessia înapoi la mine, dar acolo au fost deja. O altă 


proprietate? La Maryanne? Nu. Poate o pot duce în 
Cornwall. Nu ne-ar găsi nimeni acolo. 


Şi, în timp ce îmi analizez opţiunile, îmi dau seama că nu 
vreau s-o scap din ochi. 


Niciodată. 

Gândul ăsta mă surprinde. 

— Vreau să vii cu mine, îi zic. 

— Cum? exclamă ea. Dar... 

— Îţi pot găsi un loc unde să stai. Nu-ţi face griji. 
Dumnezeule, doar am destule proprietăţi la dispoziție. 
— Dar aici nu eşti în siguranță. Trebuie să vii cu mine. 
— Ah. 

Mă întorc spre Magda: 


— Cât despre tine, Magda, din câte îmi dau seama ai trei 
variante, dacă nu vrei să amesteci poliția. Te putem caza la 


un hotel de pe-aici deocamdată sau te putem duce într-o 
casă, în oraş. Sau pot aranja o gardă de corp pentru tine şi 
fiul tău, ca să poți rămâne aici. 


— Nu îmi permit un hotel. 
Vocea Magdei se stinge şi suspină. 
— Nu-ţi face griji pentru bani, răspund. 


Fac socotelile în cap. Nu e mult deloc, raportat la ansamblu. 
Şi Alessia va fi în siguranță. 


Merită fiecare bănuţț. 


Şi poate că Tom îmi face un discount. Doar mi-e prieten, ce 
naiba. 


Magda mă scrutează cu o privire intensă: 
— De ce să faci aşa ceva? întreabă ea uluită. 
Îmi dreg vocea şi mă întreb şi eu de ce. 


Pentru că aşa e corect? 


Nu. Nu sunt chiar aşa de altruist. 


Pentru că vreau să fiu singur cu Alessia? Da. Ăsta e 
adevăratul motiv. Dar, la câte necazuri a avut, sigur nu va 
dori să fie singură cu mine. Sau va dori? 


Îmi trec mâna prin păr, stânjenit de propriile mele gânduri. 
Nu vreau să îmi analizez prea îndeaproape motivele. 


— Pentru că Alessia e o angajată valoroasă, răspund. 
Da. Sună convingător. 
Magda mă măsoară cu suspiciune. 


— Vrei să vii cu mine? o întreb pe Alessia, ignorând expresia 
neconvinsă a Magdei. Ai să fii în siguranță. 


Alessia e copleşită. Privirea lui e sinceră. Îi propune o cale 
de scăpare. Bărbatul ăsta, pe care nu-l cunoaşte mai deloc. 
Şi totuşi, a venit tocmai din Chelsea să vadă dacă e bine. A 
aşteptat-o în gară. A ţinut-o în braţe când a plâns. Numai de 
mama şi bunica îşi aduce aminte să mai fi făcut aşa. În 
afară de Magda, nimeni nu s-a purtat aşa de frumos cu ea 
în Anglia. E o ofertă generoasă. Prea generoasă. Dar Dante 
şi Ylli sunt problema ei, nu a lui. Şi nu vrea să-l târască în 
mizeria asta. Vrea să-l protejeze de ei. Dar se află ilegal în 


Anglia. Paşaportul ei e la Dante, împreună cu toate lucrurile 
ei, aşa că e blocată. 


Şi Magda pleacă în curând la Toronto. 
Domnul Maxim aşteaptă răspunsul ei. 
Oare ce va dori în schimbul ajutorului? 


Alessia ştie prea puține despre el. Nici măcar nu ştie cu ce 
se ocupă. Tot ce ştie e că viața lui e foarte diferită de a ei. 


— Doar ca să fii în siguranță. Fără obligații, spune el. 
Fără obligaţii? 


— Nu vreau nimic de la tine, o lămureşte el, ca şi cum i-ar fi 
citit gândurile. 


Fără obligații. 


Îl place. Mai mult decât atât. E puţin îndrăgostită de el, dar 
e conştientă că e un foc de paie trecător. Şi totuşi, e 
singurul om căruia i-a spus cum a ajuns în Anglia. 


— Alessia, răspunde-mi, te rog, insistă el. 


Are o expresie îngrijorată, ochii lui mari sunt larg deschişi şi 
oneşti. Din toată făptura lui radiază preocuparea. Poate avea 
încredere în el? 


Nu toți bărbații sunt monştri, nu? 
— Da, şopteşte ea iute, înainte să apuce să se răzgândească. 
— Perfect, zice el, şi pare uşurat. 
— Cum? sare Magda, privind-o uluită pe Alessia. Îl cunoşti? 


— O să fie în siguranţă cu mine, spune el. O să am grijă de 
ea. 


— Vreau să mă duc, Magda, şopteşte Alessia. 
Dacă ea pleacă, Magda şi Michal vor fi în siguranță. 
Magda îşi aprinde altă ţigară. 


— Ce vrei să faci? întreabă domnul Maxim, îndreptându-şi 
atenția către Magda, care se uită nedumerită când la el, 
când la Alessia. 


— Nu mi-ai spus ce voiau bărbaţii ăia, Alessia, zice Magda. 


Alessia a fost destul de vagă ori de câte ori a adus vorba 
despre venirea ei în Anglia. Dar a fost obligată. Mama ei şi 
Magda sunt cele mai bune prietene şi nu voia ca Magda să îi 
scrie mamei şi să îi povestească ce s-a întâmplat. Mama ei 
ar fi fost distrusă. 


Alessia clatină din cap: 


— Nu pot. Te rog, o imploră ea. 


Magda pufneşte: 


— Mama ta? o întreabă Magda, pufnind şi stingând ţigara. 


— Nu poate afla. 


— Nu ştiu. 


— Te rog, o imploră Alessia. 


Magda oftează resemnată şi se întoarce spre Maxim: 


— Nu vreau să plec de-acasă, spune ea. 


— OK. Atunci protecţie să fie. 


Se ridică, înalt, suplu şi imposibil de chipeş şi îşi scoate 
telefonul din buzunar: 


— Trebuie să dau nişte telefoane. 


Le lasă uitându-se după el cum iese şi închide uşa 
bucătăriei. 


Când a fost trecut în rezervă, Tom Alexander şi-a înființat o 
firmă de securitate cu sediul în centrul Londrei. Are clienți 
sus-puşi, faimoşi. Şi acum pe mine. 


— În ce te-ai băgat, Trevelyan? 


— Nu ştiu, Tom. Tot ce ştiu e că am nevoie de pază 
permanentă, 24/7, pentru o femeie şi fiul ei. Locuiesc în 
Brentford. 


— Brentford? În seara asta? 
— Da. 
— Mare noroc ai că pot să te ajut. 


— Ştiu, Tom, ştiu. 


— Vin chiar eu acolo şi îți aduc cel mai bun om al meu. 
Dene Hamilton. Cred că l-ai cunoscut. A fost cu mine în 
Afganistan. 


— Da. Mi-l amintesc. 


— Ne vedem într-o oră. 


Alessia stă în hol, îmbrăcată în hanoracul fiului Magdei şi 
cu două sacoşe de plastic în mâini. 


— Asta-i tot? o întreb mirat. 

Nu pot să cred că asta-i tot ce are. 

Alessia păleşte şi pleacă privirea. 

Mă încrunt. 

Fata asta nu are nimic. 

— OK, zic, iau eu astea şi hai să mergem. 


Îmi dă sacoşele, dar tot nu mă priveşte în ochi. Sunt uluit 
cât de uşoare sunt. 


— Unde vă duceţi? întreabă Magda. 


— Am o casă în sud-vest. Ne ducem acolo pentru vreo două 
zile, până ne dăm seama ce-i de făcut mai departe. 


— Am s-o mai văd pe Alessia? 
— Sper că da. 


Nicio şansă să vină înapoi aici câtă vreme nemernicii dia 
umblă liberi pe străzi. 


Magda se întoarce spre Alessia: 
— La revedere, scumpa mea, şopteşte. 
Alessia o îmbrățişează pe Magda şi o strânge tare: 


— Mulţumesc, îi spune, şi lacrimile încep să îi şiroiască pe 
obraji. Pentru că m-ai salvat. 


— Taci, draga mea, murmură Magda. Aş face orice pentru 
mama ta. Ştii doar. 


Îi dă drumul Alessiei şi o ţine de braţe: 


— Eşti puternică şi curajoasă. Mama ta o să fie mândră. 
Cuprinde fața Alessiei în palme şi o sărută pe obraji. 
— Spune-i la revedere lui Michal din partea mea. 


Vocea Alessiei e încordată, blândă şi încărcată de păreri de 
rău. lar mie mi se strânge inima. 


Oare chiar fac ceea ce trebuie? 


— O să ne fie dor de tine amândurora. Poate într-o bună zi o 
să vii în Canada şi o să-l cunoşti şi pe minunatul meu 
bărbat? 


Alessia încuviințează, dar e prea emoționată ca să mai 
spună ceva şi iese din casă încercând să îşi şteargă 
lacrimile. O urmez, ținând în mână tot ce are ea pe lumea 
asta. 


Afară, pe alee, Dene Hamilton supraveghează strada. Înalt, 
cu umeri largi şi cu păr negru tuns periuță, e mult mai 
periculos decât sugerează costumul gri elegant. E fost 
militar, ca şi Tom, şi asta se observă din postura lui. Va 
lucra în schimburi cu un alt bodyguard, care va veni 
dimineață. Oamenii lui Tom îi vor păzi pe Michal şi pe 
Magda non-stop şi vor sta aici până când cei doi vor pleca în 
Canada. 


Mă opresc să-i strâng mâna lui Hamilton. 


— Ne ocupăm noi, lord Trevethick, îmi spune, iar ochii lui 
întunecațţi, care strălucesc în lumina felinarului din stradă, 
cercetează drumul şi nu le scapă nicio mişcare. 


— Mulţumesc, îi răspund. 


Tot mai sunt luat pe nepregătite când mi se adresează 
cineva folosind titlul. 


— Ai numărul meu. Sună-mă dacă ai nevoie de ceva. 
— Aşa voi face, Mister. 


Hamilton înclină politicos din cap, iar eu o urmez pe Alessia. 
Îşi fereşte fața când o cuprind de după umeri, poate ca să îşi 
ascundă lacrimile. 


Oare chiar fac ceea ce trebuie? 


Fac un semn scurt cu mâna spre Magda, care stă în prag, şi 
spre Hamilton, o conduc pe Alessia la Jaguar, descui şi îi țin 
portiera din față deschisă ca să urce. Ezită şi i se citeşte 
încordarea pe faţă. Îi ating obrazul cu dosul palmei: 


— Am eu grijă de tine. 


Îi vorbesc cu blândeţe, încercând să o încurajez: 
— Eşti în siguranţă. 


Alessia îşi aruncă braţele pe după gâtul meu şi mă strânge 
tare, luându-mă cu totul prin surprindere. 


— Mulţumesc, şopteşte ea, şi, înainte să apuc să îi răspund, 
îmi dă drumul şi urcă în maşină. 


Ignor nodul care mi se pune în gât, duc sacoşele în 
portbagaj şi urc lângă ea. 


— O să vezi ce aventură o să fie, zic eu vesel, încercând să o 
binedispun. 


Dar Alessia se uită la mine cu nişte ochi încărcaţi de 
tristeţe. 


Oftez. 
Da, fac ceea ce trebuie. 
Da. 


Aşa e. 


Dar poate că nu din motivele potrivite. 


Respir adânc, apăs contactul şi motorul începe să se 
trezească la viață. 


Capitolul zece 


Fac stânga pe A4 şi accelerez pe autostrada cu trei benzi. 
Alessia s-a ghemuit pe scaunul pasagerului, cu braţele la 
piept, dar cel puțin şi-a amintit să îşi pună centura. Se uită 
pe geam la clădirile industriale şi la showroomurile de 
maşini care zboară pe lângă noi, dar când şi când îşi şterge 
fața cu mâneca, şi ştiu că plânge în continuare. 


Cum e cu putință ca o femeie să plângă atât de încet? 


— Vrei să opresc să luăm nişte şervețele? o întreb. Îmi pare 
rău, nu am deloc. 


Ea face semn că nu, dar nu se uită la mine. 


Înţeleg de ce e copleşită de emoţii. Ce zi! Dacă eu sunt 
bulversat, ea trebuie să fie copleşită. Complet copleşită. 
Cred că ar trebui s-o las în pace, să-şi adune gândurile. În 
plus, e târziu, iar eu trebuie să dau nişte telefoane. 


Apăs pe pictograma telefonului pe display şi găsesc numărul 
lui Danny. Sunetul telefonului reverberează în maşină prin 
sistemul hands-free. După două tonuri de apel, răspunde. 


— Conacul Tresyllian, spune ea, cu familiarul accent 
scoţian. 


— Danny, Maxim sunt. 


— Conaşu' Maxim... Adică... 


— E-n regulă Danny, o întrerup eu şi arunc o privire rapidă 
spre Alessia, care tot nu se uită la mine. Ascunzătoarea sau 
Pânda sunt libere weekendul ăsta? 


— Cred că amândouă sunt libere, milo... 


— Şi săptămâna viitoare? 


— Pânda e rezervată pentru o partidă de skeet. 


— Atunci iau Ascunzătoarea. 


Cum nu se poate mai potrivit. 


— Am nevoie - mă uit la fața palidă a Alessiei — am nevoie de 
două dormitoare pregătite şi de nişte haine şi nişte 
cosmetice de la conac. 


— Nu staţi la conac? 


— Nu, deocamdată nu. 


— Două dormitoare, ați spus? 


Aş fi vrut eu să fie unul... 


— Da, te rog. Şi ai putea s-o rogi pe Jessie să umple 
frigiderul cu ce trebuie pentru micul dejun şi eventual nişte 
gustări pentru diseară? Şi nişte vin şi bere. Spune-i să 
improvizeze. 


— Desigur, milord. Când ajungeţi? 


— La noapte târziu. 


— Desigur. Totul e în regulă, Mister? 


— Totul e în regulă. A, Danny, te poți ocupa şi de piane, să 
fie acordate? 


— Au fost acordate toate ieri. Ați spus că le vreţi pe toate în 
regulă când ați fost aici. 


— Grozav. Mulţumesc, Danny. 

— Cu plăcere, mil... 

Şi închei apelul înainte să îşi termine fraza. 

— Vrei să asculți nişte muzică? o întreb pe Alessia. 


Întoarce spre mine nişte ochi roşii şi umflați şi mi se strânge 
inima. 


— Bine, zic, fără să mai aştept să răspundă. 


Pe ecranul media găsesc un album care pare liniştitor şi 
apăs PLAY. Sunetul chitarei acustice umple maşina şi mă 
relaxez puțin. Ne aşteaptă un drum lung. 


— Cine e? întreabă Alessia. 
— Un cantautor pe care-l cheamă Ben Howard. 


Se uită puţin la ecran, apoi se întoarce la privitul pe geam. 


Mă gândesc la toate interacțiunile mele din trecut cu Alessia 
ținând cont de ce mi-a spus azi. Acum înţeleg de ce a fost 
aşa de reticentă cu mine şi am inima ca un pietroi. În 
fanteziile mele, îmi imaginam că o să fiu în sfârşit singur cu 
ea şi ea o să râdă fără griji şi o să se uite la mine cu ochi de 
porumbiță iubitoare. Realitatea e foarte diferită. 


Foarte, foarte diferită. 

Şi totuşi... nu mă deranjează. Tot vreau să fiu cu ea. 
O vreau în siguranță. 

O vreau... 

Ăsta e adevărul. 

N-am mai simțit aşa ceva niciodată până acum. 


Totul s-a întâmplat foarte repede. Şi eu tot nu ştiu dacă fac 
ceea ce trebuie. Dar ştiu că n-o pot lăsa pe mâna 
nemernicilor ălora. Vreau s-o apăr. 


Ce galant! 


Gândurile mele iau o întorsătură mai întunecată când încep 
să îmi imaginez ce o fi îndurat şi câte trebuie să fi văzut. 
Fata asta în mâinile monştrilor ălora. 


Futu-i. Încleştez mâinile pe volan pe măsură ce mă 
năpădeşte furia, ca un val de acid sulfuric în măruntaie. 


Dacă pun vreodată mâna pe dia... 
Văd roşu în fața ochilor. 

Ce i-au făcut? Vreau să ştiu. 

Nu. Nu vreau să ştiu. 

Vreau. 

Nu vreau. 

Arunc o privire la panoul de bord. 
Rahat. Merg prea repede. 

Las-o naibii mai moale, omule. 
Ridic încet piciorul de pe accelerație. 
Încetişor. 


Respir adânc. 


Calmează-te. 


Vreau s-o întreb prin ce-a trecut. Ce-a văzut. Dar nu e 
momentul potrivit. Toate planurile, toate fanteziile mele vor 
fi zadarnice dacă ea nu poate suporta să fie cu un bărbat... 
cu orice bărbat. 


Şi îmi dau seama că nu o pot atinge. 


Futu-i. 


Alessia încearcă în zadar să-şi stăpânească lacrimile. E 
năucită, copleşită de emoții. 


Teama. 


Speranța. 


Disperarea. 


Poate avea încredere în bărbatul de lângă ea? S-a lăsat pe 
mâna lui. De bunăvoie. A mai făcut o dată asta - cu Dante — 
şi nu a ieşit prea bine. 


Nu-l cunoaşte pe domnul Maxim. Nu cu adevărat. De când 
l-a văzut prima dată, s-a purtat bine cu ea, iar ceea cea 
făcut pentru Magda e mai presus de orice te-ai fi aşteptat 


din partea unui om raţional. Înainte de a-l cunoaşte pe 
Maxim, Magda a fost singurul suflet din Anglia în care a 
avut încredere. I-a salvat viața Alessiei. A luat-o în casa ei, a 
hrănit-o, a îmbrăcat-o, i-a găsit de muncă printr-o rețea de 
femei din Polonia care locuiau în vestul Londrei şi se ajutau 
una pe cealaltă. 


lar acum Alessia pleacă departe de refugiul acela. Magda a 
asigurat-o că locuințele doamnelor Kingsbury şi Goode vor fi 
acoperite de una dintre fete cât va fi ea plecată. 


Cât timp va fi plecată? 
Şi unde o duce domnul? 
Se încordează. Dacă îi urmăreşte Dante? 


Se cuprinde strâns cu brațele. Gândul la Dante i-a amintit 
de călătoria de coşmar spre Anglia. Nu vrea să se gândească 
la aşa ceva. Niciodată. Dar amintirea o bântuie în toate 
clipele de linişte, la fel şi noaptea, în coşmaruri. Ce s-a 
întâmplat cu Bleriana, Vlora, Dorina şi celelalte fete? 


De-ar fi scăpat şi ele! 


Bleriana era cea mai mică, avea numai 17 ani. 


Alessia se înfioară. Cântecul care se aude din boxe 
povesteşte despre o viață trăită în ghearele fricii. Alessia 
închide ochii. I se strânge stomacul de spaimă, o spaimă cu 
care trăieşte de multă vreme. Şi pe obraji lacrimile şiroiesc 
în continuare. 


Puțin după 22:00, oprim la benzinăria Gordano de pe M5. În 
ciuda sandviciului cu brânză pe care mi l-a făcut Magda în 
Brentford, mi-e foame. Alessia a adormit. Aştept puţin să 
văd dacă se trezeşte după ce s-a oprit maşina. În lumina 
becurilor cu halogen din parcare, pare eterică şi senină: 
curba translucidă a obrajilor, genele negre răsfirate 
deasupra lor şi şuvița de păr scăpată din coadă care se 
răsuceşte sub bărbie. Mă gândesc să o las acolo, să doarmă, 
dar hotărăsc că nu o pot lăsa singură în maşină. 


— Alessia, şoptesc, iar numele ei e ca o rugăciune. 


Sunt tentat să o ating pe obraz, dar rezist şi îi şoptesc încă o 
dată numele. Ea se trezeşte tresărind, cu un icnet, apoi face 
ochii mari şi începe să se uite agitată în jur. Când îmi 
întâlneşte privirea, rămâne nemişcată. 


— Hei. Eu sunt. Ai adormit. Eu vreau ceva de mâncare şi 
am nevoie la toaletă. Vrei să vii cu mine? 


Clipeşte de câteva ori, genele lungi fluturând peste ochii 
expresivi, dar încă adormiți. 


E fabuloasă. 


Frecându-şi fața, se uită în jur, în parcare se încordează 
brusc şi toată făptura ei iradiază anxietate: 


— Te rog, Mister, nu mă lăsa aici, spune ea încet. 
— N-am de gând să te las aici. Ce s-a întâmplat? 
Ea clatină din cap, şi mai palidă acum. 

— Hai să mergem, zic. 


Afară, mă întind până coboară şi ea din maşină şi aproape 
că dă peste mine, cu ochii cercetând împrejurimile. 


Ce s-a întâmplat? 


Îi întind mâna, iar ea o prinde repede şi o ţine strâns. Apoi, 
spre surprinderea şi încântarea mea, mă cuprinde şi cu 
cealaltă mână de braț şi se agaţă de mine. 


— Parcă eram Maxim mai devreme, nu? zic eu, încercând să 
o fac să zâmbească. Imi place mai mult decât Mister. 


Ea îmi aruncă o privire îngrijorată. 


— Maxim, şopteşte, dar ochii ei întunecați cercetează toată 
parcarea. 


— Alessia, eşti în siguranță. 

Pare neîncrezătoare. 

N-o să meargă în veci. 

Îi las mâna şi o cuprind de umeri: 

— Ce s-a întâmplat, Alessia? Spune-mi, te rog. 


Expresia i se schimbă, iar ochii ei mari sunt trişti şi aruncă 
priviri hăituite. 


— Te rog, o implor, uitându-mă cum aburii răsuflării 
noastre se amestecă în aerul înghețat dintre noi. 


— Am fugit, şopteşte. 


Rahat! O să aud restul poveştii aici, într-o benzinărie de pe 
M5. 


— Spune, o încurajez. 


— Era un loc ca ăsta. 

Se uită din nou în jur. 

— Cum? O benzinărie pe autostradă? 
Ea încuviinţează. 


— Au oprit. Voiau să ne spălăm. Să fim curate. Erau... ăăă... 
amabili. Sau cel puţin aşa au crezut unele fete. Au fent o 
ca şi cum ar fi fost pentru... ăăă.... Cum se zice? Pentru.. 
binele nostru. Beneficiul. În beneficiul nostru. Dar dacă 
eram curate, le aduceam un câştig mai mare. 


Futu-i! Iar o să mă enervez. 


— Înainte. Pe drum. I-am auzit vorbind. În engleză. Despre 
de ce mergem în Anglia. Nu ştiau că înțeleg. Şi am ştiut ce 
au de gând să facă. 


— Rahat! 


— Le-am spus celorlalte fete. Unele nu m-au crezut. Dar trei 
fete m-au crezut. 


Fir-ar a dracului de treabă! Sunt mai multe femei! 


— Era noapte, ca acum. Unul dintre bărbați, Dante, ne-a 
dus pe trei dintre noi la toaletă. Am fugit. Toate. Nu ne-a 
putut prinde pe toate. Era întuneric. Am fugit în pădure. Am 
fugit, şi am fugit, şi... am scăpat. Nu ştiu ce au făcut 
celelalte fete. 


Vocea i se frânge, sugrumată de vinovăție. 
Ah, Doamne sfinte. 


Nu mai suport. Copleşit de ceea ce a avut de înfruntat fata 
asta, o cuprind în brațe şi o ţin strâns. 


— Am eu grijă de tine, şoptesc, simțindu-mă înfrigurat, şi 
expus, şi furios în numele ei. 


Stăm aşa câteva secunde, minute poate, nici nu ştiu cât, în 
parcarea înghețată; într-un târziu, mă cuprinde şovăitor cu 
brațele şi se destinde lângă mine, îmbrățişându-mă şi ea. Se 
potriveşte perfect în braţele mele. Îmi pot sprijini bărbia pe 
creştetul ei, dacă vreau. Ridică ochii spre mine, ca şi cum 
m-ar vedea pentru întâia oară. Ochii ei întunecați sunt 
arzători. Plini de întrebări. Plini de promisiuni. 


Mi se taie răsuflarea. 


Oare la ce se gândeşte? 


Ochii i se plimbă spre buzele mele şi ridică fruntea, cu un 
scop limpede. 


— Vrei să te sărut? o întreb. 
Încuviinţează. 
Futu-i. 


Ezit. Am jurat să nu mă ating de ea. Închide ochii, oferindu- 
mi-se. Şi nu pot rezista. Depun un sărut uşor, cast, pe 
buzele ei, iar ea se topeşte în brațele mele, gemând. 


E ca un semnal de deşteptare pentru libidoul meu. Gem şi 
eu, privind în jos, la gura ei întredeschisă. 


Nu. 

Nu acum. 

Nu aici. 

Nu după ce-a avut de îndurat. 


Nu într-o benzinărie de pe M5. 


O sărut pe frunte. 
— Vino. Hai să mâncăm. 


Surprins de propria mea reținere, o iau de mână şi o conduc 
în clădire. 


Alessia păşeşte lângă Maxim, ținându-l strâns de braț, şi 
aşa străbat parcarea. Se concentrează asupra îmbrățişării 
lui încurajatoare şi a sărutărilor lui tandre, cu totul altceva 
decât ceea ce a avut de înfruntat când s-a aflat ultima dată 
într-o parcare. Îl strânge şi mai tare. O face să uite, şi îi e 
recunoscătoare. Uşile care dau în holul principal se deschid 
şi intră amândoi în clădire; dar ea se opreşte brusc, 
determinându-l şi pe el să încremenească. 


Mirosul. Zot. Mirosul. 
Mâncare prăjită. 
Dulciuri. 

Cafea. 


Dezinfectant. 


Alessia tresare când îşi aminteşte cum a fost îmbrâncită la 
toalete. Niciunul dintre cei aflați în apropiere n-a băgat de 
seamă starea ei. 


— Eşti bine? întreabă Maxim. 


— Amintirile..., răspunde ea. 


El o strânge de mână. 


— Sunt aici. Am eu grijă de tine. Hai să mergem. Chiar 
trebuie să ajung la baie. 


Şi îi aruncă un zâmbet jalnic. 


Alessia înghite în sec: 


— Şi eu, zice ea timid şi îl urmează la baie. 


— Din păcate, nu te pot lua aici cu mine, zice Maxim făcând 
semn cu capul spre intrare. Te aştept afară până ieşi, da? 
Hai, du-te. 


Mai liniştită, Alessia respiră adânc şi intră în baie, 
aruncându-i o ultimă privire înainte să cotească. Nu e 
aglomerat la cabine. Nu sunt decât două femei, una mai 
tânără, alta mai în vârstă, care se spală pe mâini. Niciuna 


dintre ele nu arată ca şi cum ar fi fost traficată din Europa 
de Est. 


Alessia se dojeneşte în sinea ei. 
La ce se aştepta? 


Doamna mai în vârstă, care trebuie să fi avut cel puţin 50 
de ani, se întoarce să folosească uscătorul de mâini. 
Întâlneşte privirea  Alessiei şi zâmbeşte.  Simţindu-se 
încurajată şi mai încrezătoare, Alessia intră în cabină. 


Când iese, Maxim e acolo, sprijinit de peretele din față, înalt 
şi musculos, cu degetul mare agăţat în gaica blugilor. Are 
părul ciufulit, iar ochii verzi, vii, strălucesc intens. Când o 
vede, zâmbeşte şi se luminează la față ca un copil în seara 
de Anul Nou. Îi întinde o mână, iar ea o prinde, bucuroasă. 


Cafeneaua e un Starbucks; Alessia îl recunoaşte după 
multele pe care le-a văzut la Londra. Maxim comandă un 
espresso dublu pentru el şi o ciocolată caldă pentru ea, 
după cum i-a fost voia. 


— Şi ce vrei să mănânci? o întreabă. 
— Nu mi-e foame, răspunde. 


El ridică sprâncenele: 


— N-ai mâncat nimic la Magda. Şi ştiu că nici la mine n-ai 
mâncat nimic. 


Alessia se încruntă. Şi a vomat şi micul dejun, dar nu are de 
gând să-i spună şi lui. Clatină din cap. E prea supărată din 
cauza întâmplărilor de peste zi ca să mai poată mânca. 


Maxim pufneşte frustrat şi comandă un panini. 


— De fapt, ştii ceva, pune două, îi spune el chelneriţei, 
aruncând o privire piezişă spre Alessia. 


— Le aduc imediat, răspunde aceasta, zâmbindu-i cu 
cochetărie lui Maxim. 


— Le-am dori la pachet. 


Maxim îi dă o bancnotă de 20 de lire. 


— Desigur. 


Chelnerița clipeşte languros spre el. 


— Grozav, mulțumesc. 


Nu îi răspunde la zâmbet, ci îşi întoarce atenția spre Alessia. 


— Am bani, zice fata. 


Maxim dă ochii peste cap. 


— Lasă, mă ocup eu. 


Se duc la capătul tejghelei ca să-şi aştepte comanda. Alessia 
se întreabă cum o să se descurce cu banii. Are ceva, dar îi 
trebuie pentru depozitul la cameră. Totuşi, el a spus că îi 
poate găsi o cameră. 


S-a referit la o cameră în apartamentul lui? Sau în altă parte? 


Nu ştie. Şi habar n-are cât vor sta sau încotro merg sau 
când o să mai fie în stare să câştige nişte bani. I-ar plăcea 
să-l întrebe, dar nu se cuvine să ia la întrebări un bărbat. 


— Hei, nu-ţi face griji cu banii, zice Maxim. 


— Aş... 


— Nu. Te rog. 


Expresia lui e serioasă. 


E generos. Alessia se întreabă din nou cum îşi câştigă 
existența. Are un apartament mare, două maşini. S-a 


ocupat de paza pentru Magda. E compozitor? Oare 
compozitorii fac aşa de mulți bani în Anglia? Nu ştie. 


— Se vede de la o poştă cum te frămânțţi. Ce e? Întreabă-mă. 
Nu muşc, zice Maxim. 


— Aş vrea să ştiu care e jobul tău. 

— Cum îmi câştig existența? Maxim zâmbeşte. 

— Eşti compozitor? 

El râde: 

— Uneori. 

— Credeam că asta faci. Mi-au plăcut piesele tale. 
— Serios? 

Zâmbeşte tot mai larg, dar pare uşor jenat: 

— Vorbeşti foarte bine engleza, îi spune. 


— Crezi? întreabă Alessia, roşind la  complimentul 
neaşteptat. 


— Da, sunt convins. 
— Bunica era englezoaică. 
— A, aşa se explică, deci. Şi ce căuta în Albania? 


— A venit în vizită în 1960 cu prietena ei, Joan, care e 
mama Magdei. În copilărie, Magda şi mama au corespondat 
şi s-au împrietenit. Trăiesc în ţări diferite, dar au rămas 
prietene foarte apropiate, cu toate că nu s-au văzut 
niciodată. 


— Niciodată? 
— Nu. Deşi mamei i-ar plăcea să se şi vadă, odată şi odată. 


— Două panini cu şuncă şi brânză, spune chelnerița, 
întrerupându-i. 


— Mulţumesc, răspunde Maxim şi ia punga. Hai să mergem. 
Imi povesteşti mai multe în maşină, îi spune Alessiei în timp 
ce îşi ia cafeaua. Ia-ţi şi tu ciocolata şi hai să mergem. 


Alessia îl urmează îndeaproape şi ies din Starbucks. 


În maşină, Maxim dă iute peste cap cafeaua, pune 
ambalajul gol în suport, despachetează sandviciul, îl desface 
în două, apoi ia o îmbucătură enormă. 


Aroma apetisantă umple maşina. 
— Mmmm, mormăie Maxim cu o apreciere exagerată. 


În timp ce mestecă, se uită pieziş la Alessia, care se 
holbează la gura lui şi se linge pe buze. 


— Vrei? o întreabă. 
Ea încuviinţează. 
— Uite, ia de-aici. 


Îi dă al doilea panini, apoi porneşte maşina, cu un rânjet pe 
față. Alessia îşi îngăduie o muşcătură precaută din sandvici. 
Pe buze îi rămâne un firicel de brânză topită. O îndeasă în 
gură cu degetul, apoi şi-l linge. Realizând cât de înfometată 
e, mai ia o înghițitură. E delicios. 


— Mai bine? întreabă Maxim cu voce scăzută. 
Alessia zâmbegşte: 
— Eşti şiret ca un lup. 


— Mi se mai spune şi Şiretul, zice el, părând mulțumit de 
sine, iar Alessia nu se poate abține să nu râdă. 


Ăsta da, sunet plăcut. 


La benzinărie, trag lângă pompa cu benzină cu cifră 
octanică mare. 


— Nu durează decât un minut. Stai şi mănâncă. 


Zâmbesc şi cobor din maşină. Dar Alessia iese repede şi, cu 
sandviciul în mână, se aşază lângă mine la pompă. 


— Deja ţi s-a făcut dor de mine? glumesc eu, încercând să o 
înveselesc. 


Buzele i se arcuiesc într-un zâmbet palid, dar ochii ei 
scormonesc  febrili împrejurimile. E temătoare, iar locul 
acesta o agită şi mai tare. Umplu rezervorul. 


— E scump! exclamă Alessia când vede prețul. 
— Da, cred că da. 


Îmi dau brusc seama că n-am fost niciodată atent cât costă 
combustibilul. N-am avut de ce. 


— Hai să mergem să plătim. 


La coadă la casă, Alessia stă lângă mine, mai muşcă din 
când în când din sandvici şi cercetează rafturile cu un fel de 
uimire. 


— Vrei ceva? Reviste? Ceva de ronțăit? Ceva dulce? o întreb. 
Clatină din cap. 

— Sunt atâtea de cumpărat aici! 

Mă uit în jur. Mie mi se pare un loc perfect banal. 

— Nu aveți magazine în Albania? o ironizez eu. 

Ea strânge din buze. 


— Sigur că avem. În Kukës sunt multe magazine, dar nu ca 
ăsta. 


— A, da? 
— Aici e ordine şi curățenie. Foarte îngrijit. Patologic. 
Zâmbesc. 


— Patologic ordonat? 


— Da. Invers decât tine. 

Râd. 

— În magazinele din Albania nu e ordine? 
— Nu în Kukës. Nu ca aici. 


La casă, introduc cardul în cititor şi tastez PIN-ul, conştient 
că îmi urmăreşte fiecare mişcare. 


— Cardul tău e magic, zice Alessia. 
— Magic? 


Şi trebuie să fiu de acord cu ea. Este magic. Nu am făcut 
nimic ca să câştig banii cu care plătesc benzina. Bogăția 
mea e un accident din naştere. 


— Da, şoptesc. Magic. 


Ne întoarcem la maşină, urcăm, dar aştept câteva clipe 
înainte de a porni motorul. 


— Ce-i? întreabă Alessia. 


— Centura. 


— Am uitat. E ca atunci când dai din cap de sus în jos sau 
de la stânga la dreapta. 


Asta ce mai e? 


— În Albania, noi clătinăm din cap ca să spunem da şi dăm 
din cap de sus în jos ca să spunem nu, îmi explică ea. 


— Uau. Trebuie să fie derutant. 


— Stilul vostru e derutant. A trebuit să mă învețe Magda şi 
Michal. 


Cu cealaltă jumătate de panini în mână, pornesc maşina şi 
intru pe breteaua care dă în M5. 


Aşa deci, amestecă da-urile cu nu-urile? Mă întreb dacă nu 
cumva ar trebui să reanalizez conversațiile noastre anterioare 
în lumina acestor noi dezvăluiri. 


— Unde mergem? mă întreabă Alessia, cu privirea pierdută 
în noaptea neagră. 


— Familia mea are un loc în Cornwall. Mai avem vreo trei 
ore, cam aşa ceva. 


— E un drum lung. 

— De la Londra? Da. 

Soarbe o gură de ciocolată caldă. 
— Povesteşte-mi despre casa ta. 


— Kukës? E un oraş micuț. Nu se întâmplă prea multe 
acolo... E... cum se zice?... Singuratic? 


— Izolat? 
— Da. Izolat. Şi... rural. 
Ridică din umeri şi nu pare dornică să mai adauge ceva. 


— Şi Cornwall e rural. O să vezi. Îmi povesteai adineauri 
despre bunica ta. 


Alessia zâmbeşte. Pare mai bucuroasă să vorbească despre 
bunica ei. Asta am avut în cap azi după-amiază, când am 
pus la cale planul ăsta de evadare: o conversaţie lejeră şi 
plăcută din care să pot afla mai multe despre ea. Mă las pe 
spate pe scaun şi îi arunc o privire încărcată de aşteptări. 


— Bunica şi prietena ei, Joan, au venit în Albania ca 
misionare. 


— Misionari? În Europa? 


— Da. Comuniştii au interzis religia. Albania a fost prima 
națiune atee. 


— Habar n-aveam. 


— A venit să îi ajute pe catolici. A adus prin contrabandă o 
sumedenie de cărți în Albania, din Kosovo. Biblii. Ştii tu. A 
fost extrem de periculos ceea ce a făcut ea. Apoi a cunoscut 
un albanez şi... — face o pauză, iar chipul i se luminează - s- 
au îndrăgostit. Şi... cum ziceţi voi? Restul e istorie. 


— Periculos? mă mir eu. 
— Da. Are multe poveşti care îți scoală părul. 


— Îţi scoală părul? întreb eu zâmbind. Cred că ai vrut să zici 
îți ridică părul în cap. 


Chicoteşte. 


— Îţi ridică părul în cap. 


— Şi mama Magdei? 


— S-a mutat în Polonia ca misionar şi s-a măritat cu un 
polonez, zice ea, ca şi cum ar fi fost ceva de la sine înţeles. 
Au fost cele mai bune prietene. Şi fiicele lor au devenit cele 


mai bune prietene. 


— Şi de-asta ai venit la Magda când ai fugit. 


— Da. A fost o prietenă bună şi pentru mine. 


— Mă bucur că ai avut pe cineva. 


Şi acum mă ai pe mine. 


— Vrei şi jumătatea astălaltă de panini? 


— Nu, mulțumesc. 


— Vrei să o împărțim? 


Alessia mă cântăreşte din priviri câteva clipe. 


— Bine, zice ea pescuind sandviciul din pungă 


întinzându-mi-l. 


şi 


— la tu prima gură. 
Zâmbeşte, face exact ce am rugat-o şi mi-l întinde. 
— Mulţumesc. 


Îi arunc un zâmbet fugar. Mă bucur că pare mai veselă. O 
întreb: 


— Mai ascultăm nişte muzică? 
Ea încuviințează în timp ce mestecă. 
— Alege tu. Doar apasă pe buton şi plimbă-te printre piese. 


Alessia se uită cu ochii mijiţi la ecran şi începe să-mi 
cerceteze listele de melodii. E absorbită de ce face. Faţa ei, 
iluminată de ecran, e serioasă şi concentrată. 


— Nu ştiu niciuna dintre melodiile astea, murmură. 
Îi întind sandviciul. 
— Alege una. 


Degetul ei atinge ecranul şi zâmbesc când văd ce a ales. 


Bhangra. De ce nu? 
Un bărbat începe să cânte a cappslla. 


— Ce limbă e asta? întreabă Alessia şi mai muşcă o dată din 
sandvici. 


O bucăţică de mozzarella topită îi scapă pe la colțul gurii. O 
împinge îndărăt în gură cu arătătorul şi apoi îşi suge 
degetul. Trupul meu începe să se bage în seamă. 


Încleştez mâinile pe volan. 
— Punjabi. Cred. 


Formația îşi continuă melodia şi Alessia îmi dă înapoi 
sandviciul. Se leagănă în scaun în ritmul muzicii. 


— N-am mai auzit niciodată aşa ceva. 


— Uneori folosesc bucata asta într-un set când sunt DJ. Mai 
vrei? o întreb, întinzându-i ce-a mai rămas din sandvici. 


Ea clatină din cap: 


— Nu, mulțumesc. 


Îmi îndes bucăţica în gură, încântat că am făcut-o să mai 
mănânce puţin. 


— Eşti DJ? întreabă. 


— Da, ştii tu, într-un club. Unde dansează lumea. Sunt DJ 
două nopți pe lună într-un club din Hoxton. 


Îi arunc o privire Alessiei, care mă priveşte nedumerită. 
Habar n-are despre ce vorbesc. 
— Bun. Trebuie să te duc într-un club. 


Privirea Alessiei e tot nedumerită, dar bate în continuare 
ritmul cu piciorul. Clatin din cap. Cât de ferită de lume a 
crescut fata asta? 


Dacă mă gândesc la câte a avut de îndurat, nu se poate 
spune că a fost ferită. Ce orori a trebuit să suporte? Mintea 
mea o ia razna, gândurile mă deprimă. 


Dar apoi îmi amintesc confesiunea din parcare. 
A evadat. 


Evadat! 


„Voiau să fim curate... le aduceam un câştig mai mare.” 
Respir adânc. 


Pentru binele ei, sper că a reuşit să evite orice oroare. Dar 
cumva mă îndoiesc. Călătoria de una singură trebuie să fi 
fost un coşmar. Încerc să îmi dau seama de gravitatea 
situaţiilor prin care a trecut şi ce a reuşit să realizeze. A 
evadat. Şi-a găsit un loc în care să stea. O slujbă. Şi a 
scăpat din nou în după-amiaza asta, în apartamentul meu. 
Chiar dacă nu are nimic, e una dintre cele mai pline de 
resurse tinere pe care le cunosc: e descurcăreață, talentată, 
curajoasă şi frumoasă. Inima mi se umple de o neașteptată 
mândrie. 


— Chiar că eşti o figură, Alessia, şoptesc eu, dar ea e 
cufundată în muzică şi nu mă aude. 


E trecut de miezul nopţii când intru pe aleea cu pietriş şi 
parchez afară, lângă garajul Ascunzătorii, una dintre casele 
de vacanţă de lux de pe domeniul Trevethick. Nu vreau să o 
copleşesc pe Alessia cu conacul; poate mai încolo. Adevărul 
e că o vreau doar pentru mine. E prea mult personal în casa 
mare şi încă nu m-am gândit ce să spun despre ea sau ce 
să-i spun ei despre domeniu. În clipa asta nu ştie cine sunt, 
ce am şi ce implică drepturile mele prin naştere. Şi mie îmi 
place chestia asta... mult de tot. 


A adormit. Trebuie să fie extenuată. Îi cercetez chipul. Chiar 
şi în lumina crudă a becurilor de securitate ale garajului, 
trăsăturile ei sunt blânde şi delicate în somn. 


Frumoasa adormită. 


M-aş putea uita la ea ceasuri întregi. O strâmbătură fugară, 
iar eu mă întreb oare ce visează. 


Pe mine? 


Mă bate gândul să o duc în braţe în casă, dar renunt la idee. 
Treptele din fața uşii sunt abrupte şi pot fi alunecoase. Aş 
putea s-o sărut ca s-o trezesc. Ar trebui să fie trezită cu un 
sărut, ca o prinţesă. Sunt ridicol. Îmi amintesc imediat că 
am jurat să nu o ating. 


— Alessia, şoptesc. Am ajuns. 
Deschide ochii şi se uită la mine adormită: 
— Bună, murmură. 


— Bună, frumoaso. Am ajuns! 


Capitolul unsprezece 


Alessia se freacă la ochii cârpiți de somn şi se uită prin 
parbriz. Nu vede decât o lumină orbitoare deasupra unei uşi 
metalice, mari, şi o uşă de lemn, mai micuță, pe laterală. 
Restul priveliştii e cufundat în întuneric, deşi aude în 
depărtare un fel de vuiet slab. Căldura e oprită, aşa că frigul 
iernii se strecoară în maşină. Alessia se înfioară. 


E aici. Singură cu el. 


Îi aruncă o privire îngrijorată. Acum, că stă în întuneric cu 
acest bărbat pe care abia l-a cunoscut, se îndoieşte de 
înțelepciunea deciziei ei. Singurii oameni care au văzut-o 
plecând cu el sunt Magda şi bodyguardul. 


— Hai, zice Maxim şi coboară din maşină. 


Se duce la portbagaj să-i ia sacoşele; pietrişul îi scrâşneşte 
sub pantofi. 


Alungându-şi temerile, deschide portiera şi păşeşte şi ea pe 
pietriş. 


Afară e frig. Îşi strânge hanoracul pe lângă corp, iar vântul 
rece îi şuieră pe la urechi. Vuietul îndepărtat se aude mai 
puternic. Se întreabă ce-o fi. Maxim o cuprinde pe după 
umeri, într-un gest pe care ea îl crede o încercare de a o 
proteja de frig. Merg împreună spre uşa cenuşie, din lemn. 
El descuie şi deschide poarta, îmbiind-o să intre înaintea 


lui. Apasă pe un întrerupător din interiorul gheretei 
paznicului şi se aprinde un şir de luminițe mici îngropate de 
o parte şi de alta a treptelor care duc spre o curte interioară 
pavată cu piatră. 


— Pe aici, îi spune, iar ea îl urmează pe treptele abrupte. 


În faţa lor, luminată de felinare, se înalță o casă modernă, 
impunătoare. Alessia se minunează de cât de modernă e, 
toată numai sticlă şi ziduri albe, scăldate în lumină. Maxim 
descuie uşa şi o invită să intre. Apasă un alt întrerupător şi 
o lumină difuză, subtilă, însuflețeşte spațiul de alabastru cu 
o strălucire blândă. 


— Lasă-mă să-ți iau haina, îi spune, iar ea îşi scoate 
hanoracul. 


Se află într-un hol deschis; într-o parte e o bucătărie 
impresionantă, practic o galerie, toată în gri-deschis, parte a 
unei camere imense, cu podea de lemn. În spate se zăresc 
două canapele turcoaz cu o măsuţă de cafea între ele, iar 
dincolo de ele e o bibliotecă burduşită cu cărți. 


Cărţi! Admirându-le, remarcă o altă uşă, chiar lângă corpul 
de bibliotecă. 


Casa asta e foarte mare. 


Scara de lângă ea e înconjurată de sticlă. Treptele de lemn 
par suspendate în aer, dar de fapt sunt ancorate într-un 
bloc masiv de beton aflat în centrul casei scărilor, care 
ajunge de la parter până la etaj. 


E cea mai modernă casă în care a intrat vreodată. Şi totuşi, 
în ciuda designului contemporan, e caldă şi primitoare. 


Alessia începe să-şi desfacă şireturile, în timp ce Maxim 
intră în bucătărie şi pune hainele amândurora şi sacoşele ei 
pe un bufet. După ce îşi scoate ghetele, e surprinsă de 
căldura podelei de sub picioare. 


— Asta e, spune el, făcând un gest cuprinzător cu mâna. 
Bun venit la Ascunzătoare. 


— Ascunzătoare? 
— Aşa se cheamă casa. 


În partea cealaltă a bucătăriei e zona principală a livingului, 
cu o masă albă de 12 persoane şi două canapele mari, crem, 
aşezate în fața unui cămin din fier forjat. 


— Pare mai mare decât de-afară, remarcă Alessia, 
intimidată de mărimea şi eleganța casei. 


— Înşelătoare. Ştiu. 


Cine face curat în casa asta? Probabil durează ore întregi! 
— Şi casa asta e a ta? 


— Da. E o casă de vacanţă pe care o închiriem. E târziu şi 
probabil că eşti epuizată. Dar poate vrei să mănânci sau să 
bei ceva înainte de culcare? 


Alessia nu s-a clintit din hol. 

Şi asta e a lui? Trebuie să fie un compozitor de mare succes. 
Ea încuviinţează. 

— Vrei să spui că da? o întreabă râzând. 

Ea zâmbeşte. 

— Vin? Bere? Ceva mai tare? întreabă în timp ce se apropie. 


Acolo de unde vine ea femeile nu beau alcool, deşi a gustat o 
dată sau de două ori nişte ţuică, dar numai în ultimii ani şi 
numai de Anul Nou. Tatăl ei nu e de acord ca ea să bea. 


Bunica i-a dat nişte vin. Însă Alessiei nu i-a plăcut. 


— Bere, spune ea, dar asta pentru că nu a văzut decât 
bărbații bând aşa ceva şi are chef să-i facă în ciudă tatei. 


— Bună alegere, zice Maxim şi scoate din frigider două sticle 
maronii. Blondă, da? 


Habar n-are despre ce vorbeşte, aşa că încuviințează. 
— Pahar? o întreabă, şi destupă ambele sticle. 
— Da, te rog. 


Scoate un pahar înalt dintr-un alt dulap şi, cu îndemânare, 
toarnă o sticlă în el. 


— Noroc, zice el dându-i paharul. 


Ciocneşte cu sticla şi ia o gură zdravănă, încercuind cu 
buzele gâtul sticlei. Inchide ochii savurând gustul şi, nu ştie 
de ce, Alessia trebuie să îşi ferească privirea. 


Buzele lui. 
— Gëzuar, şopteşte ea. 


El ridică sprâncenele, surprins să o audă vorbind în limba ei 
maternă. E un toast folosit cu precădere de bărbaţi, dar el 


nu ştie asta. Soarbe şi ea o gură, iar lichidul răcoritor, 
chilimbariu, îi alunecă pe gât. 


— Mmm. 
Închide ochii, pentru că îi place, şi mai ia o gură. 
— ȚŢi-e foame? întreabă el, cu glas răguşit. 


— Nu. 


Imaginea ei bucurându-se de plăcerea simplă a unei beri e o 
încântare. Acum, probabil pentru prima dată în viața mea, 
am rămas fără cuvinte. Nu ştiu la ce se aşteaptă. E ciudat. 
Nu avem nimic în comun, iar intimitatea pe care am 
împărtăşit-o în maşină a dispărut. 


— Hai. Să-ţi arăt casa. 
Îi întind mâna şi o conduc în living. 


— Salonul. Ăăă... zona de living. Cred. Totul e deschis, 
camerele nu sunt compartimentate. 


Şi fac semn cu mâna spre toată încăperea. 


Acum, că a ajuns mai spre mijlocul camerei, Alessia 
remarcă un pian de un alb orbitor, lipit de peretele de lângă 
ea. 


Un pian! 
— Cât eşti aici, poţi cânta după pofta inimii, spune Maxim. 


Inima ei bate năvalnic şi îi aruncă un zâmbet luminos. El îi 
lasă mâna, iar Alessia se duce să ridice capacul pianului. In 
interior e un singur cuvânt: 


KAWAI 


Nu recunoaşte numele, dar nu-i pasă. Apasă o clapă, un do, 
iar ecoul colorează toată încăperea într-o frumoasă nuanță 
de galben-auriu. 


— E përkryer, şopteşte ea. 
Perfect. 
— Balconul e acolo. 


Maxim arată spre peretele de sticlă din celălalt capăt al 
încăperii. 


— Marea e un pic mai încolo. 


— Marea? exclamă ea, şi înalță capul spre el, dorind o 
confirmare. 


— Da, răspunde el, nedumerit şi amuzat de răspunsul ei. 
Alessia fuge spre geamul de sticlă. 


— N-am văzut niciodată marea, murmură  scrutând 
întunericul dens şi lipindu-şi nasul de geam, disperată să 
prindă măcar o imagine. 


Spre dezamăgirea ei, nu e nimic dincolo de balcon, doar o 
noapte neagră ca tăciunele. 


— Niciodată? 
Maxim se apropie de ea, părând neîncrezător. 
— Nu, răspunde Alessia. 


Observă o mică urmă pe care nasul şi răsuflarea ei au lăsat- 
o pe geam. Işi trage mâneca puloverului peste palmă şi o 
şterge repede. 


— O să facem mâine o plimbare pe plajă, o asigură el. 


Zâmbetul Alessiei se transformă în căscat. 


— Eşti frântă, spune Maxim şi se uită la ceas: E 
douăsprezece şi jumătate. Vrei să te bagi în pat? 


Alessia rămâne neclintită, privindu-l fix, în timp ce inima îi 
stă în loc; întrebarea lui pluteşte între ei, plină de 
posibilități. 


Pat? Patul tău? 


— Hai să-ți arăt dormitorul tău, şopteşte el, dar niciunul 
dintre ei nu se mişcă. 


Se uită unul la celălalt, iar Alessia nu se poate hotări dacă e 
uşurată sau dezamăgită. Poate mai mult dezamăgită decât 
uşurată, chiar nu-şi dă seama. 


— Te-ai încruntat, murmură el. De ce? 


Ea rămâne mută, incapabilă sau nedorind să spună cu glas 
tare ce gândeşte sau simte. E curioasă. li place de el. Dar nu 
ştie nimic despre sex. 


— Nu, mormăie el, ca şi cum ar vorbi pentru el. Hai. Te duc 
în camera ta. 


la sacoşele de plastic de pe bufetul din bucătărie, iar ea îl 
urmează sus, pe scări. În capul treptelor e un palier 
luminat, cu două uşi. Maxim o deschide pe a doua şi apasă 
pe întrerupător. 


Camera, alburie toată, e spațioasă şi aerisită, cu un pat 
impunător lipit de peretele îndepărtat şi o fereastră mare pe 
laterală. Lenjeria e tot alburie, dar patul e plin de pernuțe 
care se asortează cu peisajele marine care atârnă deasupra 
patului. 


Maxim îi face semn să intre şi lasă sacoşele pe o banchetă 
acoperită cu o broderie colorată. Apropiindu-se de pat, 
Alessia îşi priveşte reflecția în fereastra întunecată. Maxim 
face şi el câțiva paşi şi ajunge în spatele ei. Imaginea lui se 
reflectă în fereastră; e înalt, suplu, mai mult decât arătos. 
Pe lângă el, ea pare măruntă şi ştearsă. Nu sunt egali din 
niciun punct de vedere, niciodată nu a fost mai evident 
decât acum. 


Oare ce vede la mine? Nu sunt decât menajera lui. 


Gândurile i se întorc la cumnata lui, cea pe care a văzut-o în 
bucătărie. Părea atât de elegantă şi stilată îmbrăcată în 
cămaşa lui! Alessia întoarce capul, ca să n-o mai necăjească 
propria imagine, în vreme ce Maxim lasă în jos storurile 
verde-pal şi continuă să îi prezinte camera. 


— Ai aici şi o baie a ta, spune el amabil, arătând spre uşă şi 
scoțând-o din gândurile ei întunecate. 


Baia mea! 


— Mulţumesc, spune, dar cuvintele par sărace față de 
imensa datorie pe care o are față de el. 


— Hei! zice el, stând în fața ei şi privind-o cu nişte ochi 
încărcaţi de compasiune. Îmi dau seama că toate s-au 
întâmplat prea repede, Alessia. Şi că abia dacă ne 
cunoaştem. Dar nu te puteam lăsa pe mâna nemernicilor 
ălora. Trebuie să înţelegi. 


Prinde o şuviță care-i scăpase din coadă şi i-o dă după 
ureche. Apoi continuă: 


— Nu te teme. Eşti în siguranță aici. N-o să mă ating de 
tine. Ei bine, numai dacă nu vrei şi tu. 


Alessia simte o undă din parfumul lui, pin şi lemn de santal. 
Inchide ochii, încercând să îşi țină emoţiile în frâu. 


— E casa de vacanţă a familiei mele, urmează el. Consideră 
că perioada asta e o vacanţă. E un loc în care amândoi 
putem să ne gândim, să reflectăm, putem să ne cunoaştem 
mai bine şi să lăsăm în urmă lucrurile îngrozitoare care ţi s- 
au întâmplat în ultima vreme. 


Alessiei i se pune un nod în gât şi îşi muşcă nervos buza de 
sus. 


Nu plânge. Nu plânge. Mos qaj. 


— Dormitorul meu e alături, dacă ai nevoie de ceva. Dar 
acum e foarte târziu şi cred că amândoi avem nevoie de 
somn. 


O sărută tandru pe creştet: 

— Noapte bună. 

— Noapte bună. 

Vocea ei e răguşită şi abia dacă se aude. 


Maxim se răsuceşte pe călcâie şi iese din cameră. Ea 
rămâne în sfârşit singură, în pragul celui mai grozav 
dormitor în care a fost vreodată poftită să doarmă. Îşi mută 
privirea de la tablou la uşa băii, apoi la patul magnific, şi se 
lasă încet jos, pe covor. Cuprinzându-se cu brațele, începe 
să plângă. 


Atârn hainele în dulap, apoi îmi recuperez berea de pe bufet 
şi iau cu plăcere o înghițitură zdravănă. 


Ce zi! 


Acel prim sărut dulce, şi gem când mi-l amintesc - întrerupt 
de netrebnicii ăia —, apoi dispariția ei subită şi drumul meu 
nebunesc cu maşina spre un colț uitat de lume din vestul 
Londrei. 


Şi dezvăluirile ei. Victima traficului de persoane. Pentru sex. 


Futu-i! Asta da, şoc! 


Şi acum iată-ne aici. Singuri. 


Mă frec pe față, încercând să asimilez ce s-a întâmplat. Ar 
trebui să fiu frânt de oboseală după ce am condus ore 
întregi şi date fiind toate nenorocirile de peste zi. Dar nu, mă 
simt ca băgat în priză. Mă uit în tavan, cam spre locul unde, 
sper eu, Alessia doarme dusă. Ea e motivul real pentru care 
sunt atât de agitat. Mi-au trebuit toate resursele de 
autocontrol ca să nu o cuprind în brațe şi să... Şi să ce? 
Chiar după ce mi-a povestit totul, eu tot nu-mi pot ţine 
gândurile mai sus de şale. Sunt ca un nenorocit de licean 
înfierbântat. 


Lasă femeia în pace. 


Dar adevărul e că tot o doresc, stau mărturie testiculele 
mele inflamate. 


La naiba. La câte a avut de îndurat, Alessia merită o pauză. 


Nu are nevoie de atențiile mele desfrânate. 
Are nevoie de un prieten. 
Fir-ar să fie. Ce naiba e cu mine? 


lau berea şi dau sticla peste cap, apoi mă întind după 
paharul Alessiei. Abia dacă s-a atins de el. lau o înghițitură 
şi îmi trec mâna prin păr. Ştiu al naibii de bine ce e cu 
mine. 


O doresc. Rău de tot. 
M-am îndrăgostit până peste cap. 


Gata, am recunoscut-o în fața mea. Mi-a cotropit gândurile 
şi visele din clipa în care am văzut-o. 


Ard tot de dorul ei. 


Dar în toate visele mele ea îmi împărtăşeşte dorința. Da, o 
doresc. Dar o doresc umedă şi dornică - vreau să mă 
dorească şi ea. Ştiu că aş putea să o seduc, dar în clipa 
asta, dacă ar fi să spună da, n-ar avea motive legitime. 


În plus, i-am promis că nu mă ating de ea decât dacă îşi 
doreşte ea. 


Închid ochii. 
Când naiba m-am pricopsit cu conştiinţă? 


Undeva, în sinea mea, ştiu răspunsul. Mă împiedică 
inegalitatea dintre noi. 


Ea nu are nimic. 
Eu am totul. 


Ce fel de om aş fi dacă aş profita de ea acum? În mod clar, 
cu nimic mai bun decât nenorociţii ăia cu accent est- 
european. Am adus-o în Cornwall ca s-o apăr de ei, iar 
acum trebuie s-o protejez de mine însumi. 


Futu-i. 
E un teritoriu necunoscut pentru mine. 


În timp ce beau restul de bere, mă întreb ce se mai întâmplă 
în casa mare. Stabilesc că pot afla şi mâine, când îl voi 
anunța şi pe Oliver unde sunt. Mă îndoiesc că va apărea 
ceva urgent de rezolvat şi sunt sigur că îmi spune dacă 
apare. Pot să lucrez foarte bine şi de aici. Am telefonul, deşi 
e drept că mi-ar fi plăcut să am şi laptopul. 


Însă acum ceea ce îmi trebuie e un somn bun. 


Las paharul şi sticlele goale pe bufet, sting luminile şi o iau 
pe scări, spre dormitoare. Mă opresc în fața uşii ei şi ascult. 


Rahat! 
Plânge. 


Am avut parte de o adevărată adunare de femei înlăcrimate 
în ultimele săptămâni: Maryanne, Caroline, Danny, Jessie. 
În faţa ochilor îmi apare chipul neînsuflețit al lui Kit şi, pe 
neaşteptate, mă sufocă propria mea durere, ascuţită şi 
insuportabilă. 


Kit. La dracu’! De ce? 


Dintr-odată, mă simt complet lipsit de vlagă. Mă gândesc să 
o las să plângă, dar ezit în fața uşii, căci suspinele Alesiei 
îmi sfâşie inima şi aşa îndurerată. Oftez, îmi trag sufletul, 
apoi bat încet în uşă şi intru. 


E prăbuşită pe covor, cu capul în palme, exact acolo unde 
am lăsat-o. Durerea ei e imaginea în oglindă a durerii mele. 


— Alessia. Of, nu! exclam şi o ridic în brațe. Gata, gata, îi 
şoptesc, cu voce gâtuită. 


Mă aşez pe pat, o ţin în poală şi îmi îngrop fața în părul ei. 
Inchid ochii, îi inspir parfumul dulce şi o strâng în brațe, 
legănând-o încet. 


— Am eu grijă de tine, şoptesc, înghițind nodul care mi s-a 
pus în gât. 


Nu mi-am putut salva fratele de demonii care l-au împins să 
se urce pe motocicletă în noaptea aceea înghețată de iarnă, 
dar o pot ajuta pe fata asta frumoasă, pe fata asta frumoasă 
şi curajoasă. Ea se opreşte din plâns, îşi pune palma 
deasupra inimii mele care bate nebuneşte şi rămâne aşa nici 
nu ştiu câtă vreme. Într-un târziu, se potoleşte şi se lasă 
moale în brațele mele. 


A adormit. 

În braţele mele. 

În siguranţa braţelor mele. 

Ce mare privilegiu, să o ţin în braţe pe frumoasa adormită! 


O sărut uşor pe păr, o aşez în pat şi o acopăr cu cuvertura. 
Coada ei şerpuieşte pe pernă; aş vrea s-o despletesc şi să îi 
las părul liber, dar ea murmură ceva de neînțeles în limba 
ei, iar eu nu vreau să o trezesc. Mă întreb din nou dacă îi 
bântui şi eu visele cum le bântuie ea pe ale mele. „Dormi, 
frumoasa mea”, şoptesc şi sting lumina înainte să ies pe hol. 


Îi închid uşa şi, temându-mă că lumina de pe hol ar putea 
s-o deranjeze, o sting şi intru în dormitorul meu, lăsând uşa 
întredeschisă. 


În caz că are nevoie de mine... 


Apăs telecomanda pentru storuri, care coboară peste 
ferestrele franțuzeşti dinspre mare. Intru în garderobă, mă 
dezbrac, trag pe mine pantalonii de la pijamaua pe care mi-a 
adus-o Danny din casa mare şi mă închei la nasturi. La 
Londra rareori port pijama, dar în Cornwall, cu tot 
personalul din casă, nu prea am de ales. Las hainele pe jos, 
pe unde se nimereşte, mă duc în cameră şi mă sui în pat. 
Sting veioza de pe noptieră şi privesc în beznă. 


Mâine va fi o zi mai bună. Mâine o voi avea pe frumoasa 
Alessia Demachi numai pentru mine. Stau întins în pat 
întrebându-mă dacă am făcut bine ducând-o departe de tot 
ceea ce cunoştea ea. E amărâtă, fără prieteni şi complet 
singură. Ei, dar mă are pe mine, iar eu trebuie să mă port 
cum se cuvine. „Te-ai înmuiat la bătrâneţe”, bombăn eu, 
apoi cad într-un somn adânc, lipsit de vise. 


Mă trezeşte țipătul ascuțit al Alessiei. 


Capitolul doisprezece 


Îmi trebuie câteva secunde ca să mă dezmeticesc. Apoi ţipă 
iar. 


Futu-i. 
Alessia. 


Cobor în grabă din pat, inundat de un val de adrenalină, cu 
toate simțurile treze. Aprind luminile de pe hol şi năvălesc în 
camera ei. Alessia stă în vârful patului. Întoarce capul când 
aude zgomotul şi vede lumina din hol, iar în ochi i se citeşte 
groaza. 


Deschide gura ca să ţipe iar. 

— Alessia, sunt eu, Maxim. 

Din gura ei se revarsă un şuvoi de cuvinte de neînțeles: 
— Ndihmë. Errësirë. Shumë errësirë. Shumë errësirë. 
Cum? 


Mă aşez lângă ea pe pat, iar ea se aruncă pe mine, aproape 
dărâmându-mă, şi mă cuprinde cu brațele de după gât. 


— Hei, o liniştesc blând, după ce îmi recapăt echilibrul. 


O îmbrățişez şi îi mângâi părul. 


— Erresire. Shumë errësirë. Shumë errësirë, şopteşte ea în 
neştire, agățându-se de mine şi tremurând ca un mânz nou- 
născut. 


— Engleză. În engleză, te rog. 


— Întunericul, şopteşte ea cu gura înfundată în gâtul meu. 
Urăsc întunericul, şi aici e aşa de întuneric! 


Ah, slavă cerului! 


Îmi imaginasem tot soiul de grozăvii şi eram pregătit să mă 
lupt cu diverşi monştri, aşa că răsuflu uşurat când o aud. 
Tinând-o în continuare cu un braț pe după umeri, mă aplec 
şi aprind veioza de pe noptieră. 


— E mai bine? o întreb, dar ea nu-şi revine. E-n regulă, e-n 
regulă, am eu grijă de tine, îi repet de câteva ori. 


După câteva minute bune, tremurul încetează şi corpul i se 
destinde puţin. Se trage îndărăt şi se uită la mine. 


— Îmi pare rău, şopteşte. 


— Şşştt. Nu-ţi face griji. Sunt aici. 


Se uită în jos, spre pieptul meu, şi o undă rozalie îi 
colorează obrajii. 


— Mda, de obicei dorm dezbrăcat. Consideră-te norocoasă 
că mi-am tras ăştia pe mine, glumesc eu. 


Gura i se destinde. 


— Ştiu, spune, şi îmi aruncă o privire şăgalnică printre 
genele lungi. 


— Ştii? 


— Da. Că dormi dezbrăcat. 


— M-ai văzut? 


— Da. 


Zâmbetul ei e complet neaşteptat. 


— Ce să zic, nu prea ştiu ce să spun. 


Sunt recunoscător că s-a întors din grozăvia pe care a avut- 
o de înfruntat în beznă, dar tot se mai uită speriată prin 
cameră. 


— Îmi pare rău, spune, n-am vrut să te trezesc. M-am 
speriat. 


— Ai avut un coşmar? 
Ea încuviinţează: 


— lar când am deschis ochii am dat de... am dat de 
întunericul ăsta... 


Se cutremură. 
— Nu mai ştiam dacă sunt trează sau visez. 


— Cred că oricine ar fi țipat în locul tău. Aici nu e ca la 
Londra. In Trevethick nu sunt felinare pe stradă. Aici, 
întunericul e... negru. 


— Da. E ca... 
Se opreşte şi se cutremură, îngrozită. 
— Cum e€? şoptesc eu. 


Licărul ghiduş din ochii ei a dispărut, lăsând locul unei 
expresii hărțuite, chinuite. Intoarce capul şi îşi aţinteşte 
ochii jos, în poală. 


O frec uşor pe spate, încercând să o scot din muţenie. 


— Povesteşte-mi, insist. 


—E ca în... cum se spune... kamion... camion. Ca în 
camion, zice ea, amintindu-şi brusc. 


Rămân cu gura căscată: 


— În camion? 


— Da. Aşa am ajuns în Anglia. Era din metal. Ca o cutie. Şi 
întuneric. Şi frig. Şi mirosul... 


Vorbeşte în şoaptă, abia o aud. 


— Drace, înjur în barbă, şi o strâng iar în brațe. 


De astă dată pare ceva mai reținută la îmbrățişarea mea, 
probabil pentru că nu am cămaşă, dar n-am de gând să o 
las să înfrunte singură coşmarurile astea groaznice. Cu o 
mişcare rapidă, mă ridic, ținând-o lipită de pieptul meu. 


Ea tresare, surprinsă. 


— Cred că ar trebui să dormi cu mine. 


Şi, fără să aştept un răspuns, o duc în braţe în camera mea, 
aprind luminile şi o las jos lângă uşa garderobei. Inăuntru 
găsesc bluza de pijama şi i-o întind. Arăt spre baie: 


— Du-te şi schimbă-te. Nu poţi să dormi confortabil în blugi 
şi cu puloverul ăsta de elev. 


Zâmbesc şi arăt spre puloverul ei verde. 

Ea se face albă la față. 

Rahat. Cred că am sărit calul. 

Şi imediat mă simt jenat: 

— Asta, desigur, dacă nu preferi să dormi singură. 
— Nu am dormit niciodată cu un bărbat, şopteşte ea. 
Ah. 


— Nu mă ating de tine. E vorba numai despre somn, iar 
data viitoare când ai să țipi, am să fiu aici, lângă tine. 


Sigur, nu m-aş da în lături s-o fac să tipe, dar cu totul altfel. 


Alessia ezită, se uită când la mine, când la pat, apoi strânge 
gura într-un fel pe care-l interpretez drept hotărât: 


— Vreau să dorm aici, cu tine, şopteşte ea şi se îndreaptă 
spre toaletă, fără să închidă uşa după ea până nu se asigură 
că lumina e aprinsă. 


Uşurat, mă uit pierdut la uşa închisă a băii. 
Până la 23 de ani nu a mai dormit niciodată cu un bărbat? 


N-o să mă gândesc la asta acum. E trecut de trei dimineața 
şi sunt frânt de oboseală. 


Alessia se uită în oglindă, la fața ei palidă. Ochi mari, cu 
cearcăne adânci, îi întorc privirea. Trage aer în piept, 
încercând să alunge ultimele rămăşite ale coşmarului: era 
iar în container, dar de data asta fără celelalte fete. 


Era singură. 
În întuneric. 
În frig. 


Cu mirosul acela. 


Se înfioară şi începe să se dezbrace. Uitase unde se află 
până nu a apărut el. 


Domnul Maxim. Salvând-o din nou. 


Propriul ei Skanderbeg... eroul național al Albaniei. 


Şi-a făcut obiceiul s-o salveze. 


Şi o să doarmă cu el. 


O să-i alunge coşmarurile. 


Dacă ar afla tatăl ei, ar omori-o. lar mama... Alessia o vede 
aievea pe mama leşinând la vestea că Alessia doarme cu un 
bărbat. Un bărbat care nu îi este soț. 


Nu te gândi la Baba şi la mama. 


Draga, preaiubita ei mamă a trimis-o în Anglia crezând că 
aşa o salvează. 


S-a înşelat. Ah, ce s-a mai înşelat. 


Of, mamă. 


Deocamdată e în siguranţă aici, cu domnul Maxim. Îşi trage 
pe ea bluza de pijama, care îi e mult prea mare. Îşi desface 
coada, îşi scutură părul, apoi încearcă să îl pieptene cu 
degetele, dar renunță. Îşi adună hainele, le ia pe braţ şi 
deschide uşa. 


Dormitorul domnului Maxim e mai mare şi mai aerisit decât 
celălalt. E tot alburiu, dar aici mobilierul e din lemn lăcuit, 
asortat cu patul impunător care domină încăperea. El stă în 
picioare în cealaltă parte a patului, şi ochii lui se fac tot mai 
mari pe măsură ce o cercetează: 


— Aici erai, zice cu o voce răguşită. Mă întrebam dacă e 
cazul să trimit pe cineva să te caute. 


Privirea ei se mută de la ochii lui verzi la tatuajul de pe braţ. 
Inainte nu zărise decât o parte din el, dar acum, chiar şi din 
cealaltă parte a camerei, poate vedea tot desenul. 


Un vultur cu două capete. 

Albania. 

— Ce-i? întreabă el. 

Îi urmăreşte privirea şi se uită în jos, la tatuaj: 


— Ah, asta. O nebunie din tinerețe. 


Pare uşor jenat şi se încruntă, destul de nedumerit de 
interesul ei. Alessia nu-şi poate lua ochii de la desen şi vine 
spre el. El ridică brațul, să poată vedea mai bine. 


Pe bicepsul lui e un scut negru, pe care se conturează 
imaginea unui vultur de culoarea fildeşului, care are două 
capete şi pluteşte deasupra a cinci cercuri galbene, înscrise 
într-un V răsturnat. Alessia îşi lasă hainele pe taburetul de 
la picioarele patului şi ridică mâna ca să atingă tatuajul, 
cerându-i din ochi permisiunea lui Maxim. 


Îmi ţin respirația cât ea urmează conturul tatuajului, 
degetul ei lunecând pe pielea mea, atingerea ei uşoară 
reverberându-mi în tot trupul, în vintre. Abia îmi rețin un 
geamăt. 


— Ăsta e simbolul ţării mele, şopteşte ea. Vulturul cu două 
capete e pe steagul Albaniei. 


Ce şanse erau? 


Scrâşnesc din dinți. Nu ştiu cât mai pot îndura atingerea ei 
fără să-i răspund la fel. 


— Dar fără cercurile astea galbene, adaugă ea. 


— Se numesc bezanțţi, spun cu glas foarte răguşit. 


— Bezant. 
— Da. Reprezintă o monedă. 


— Şi în albaneză avem acelaşi cuvânt. De ce ai tatuajul 
ăsta? Ce înseamnă? 


Ridică spre mine nişte ochi ispititori. 
Ce pot să spun? 
E emblema de pe blazonul familiei mele. 


Nu vreau să-i explic heraldica şi arborele genealogic al 
familiei mele la trei dimineața. Şi adevărul e că mi-am făcut 
tatuajul ca s-o enervez pe maică-mea. Ea nu suporta 
tatuajele... dar blazonul familiei? Ce-ar mai fi putut spune? 


— Cum am spus, o nebunie din tinerețe. 
Îmi mut privirea de la ochii ei spre buze. Înghit în sec: 
— E prea târziu ca să vorbim despre asta. Hai la culcare. 


Dau la o parte plapuma şi fac câțiva paşi în lateral, ca să 
poată urca. Alessia se supune, dezvelindu-şi picioarele lungi 


şi zvelte pe sub bluza de pijama mult, mult prea mare 
pentru ea. 


Asta e tortură curată. 


— Ce înseamnă cuvântul ăsta, „nebunie”? întreabă ea când 
ocolesc patul ca să urc pe partea mea. 


S-a ridicat în cot, iar părul ei negru fabulos coboară într-o 
cascadă de bucle pe umeri, depăşeşte conturul sânilor şi se 
revarsă pe cearceafuri. Arată fantastic, iar eu va trebui să 
îmi țin mâinile departe de ea. 


— În cazul ăsta, „nebunie” înseamnă „acțiune prostească”, îi 
spun urcând şi eu în pat. 


Cât pe ce să pufnesc la ironia definiției mele. 


Dacă să dormi lângă fata asta frumoasă nu e o nebunie, 
atunci nu ştiu ce altceva ar putea fi. 


— Nebunie, şopteşte ea, lăsându-şi capul pe pernă. 


Reglez veioza de lângă pat în aşa fel încât să lumineze puțin 
în întuneric, dar nu o sting de tot, gândindu-mă că s-ar 
putea trezi din nou. 


— Da. Nebunie. 


Mă întind şi închid ochii. 
— Noapte bună. 


— Noapte bună, şopteşte ea cu o voce dulce şi blândă. Şi 
mulțumesc. 


Gem. O să fie o tortură. Mă întorc pe-o parte, cât mai 
departe de ea, şi încep să număr oi. 


Sunt întins pe gazonul de lângă zidul înalt de piatră care 
înconjoară grădina bucătăriei de la conacul Tresyllian. 


Soarele verii îmi încălzeşte pielea. 


Mă inundă mireasma de lavandă dinspre gazon şi parfumul 
dulce de trandafiri care vine de dincolo de zid. 


E cald. 
Sunt fericit. 
Sunt acasă. 


Îmi atrage atenţia râsul unei fete. 


Întorc capul, captivat de acel sunet, dar sunt orbit de soare şi 
nu-i zăresc decât silueta. Părul ei lung, negru ca pana 
corbului, e răvăşit de adierea vântului şi e înfăşurată într-un 
fel de halat albastru, translucid. Fâlfâie în jurul siluetei ei 
subțiri, fragile. 


Alessia. 


Mireasma florilor e mai puternică, şi închid ochii ca să inhalez 
parfumul lor dulce, îmbătător. 


Când îi deschid, a dispărut. 


Mă trezesc brusc. Lumina zorilor se prelinge în cameră 
printre lamele storurilor. Alessia a trecut în partea mea de 
pat şi s-a adăpostit sub brațul meu, iar mâna ei strânsă în 
pumn se odihneşte pe abdomenul meu. Doarme cu capul pe 
pieptul meu. Piciorul i s-a strecurat între picioarele mele. 


E cățărată pe mine. 
Şi doarme adânc. 
Şi penisul meu s-a trezit de tot şi e tare ca piatra. 


— Dumnezeule, şoptesc eu, şi-mi frec nasul de părul ei. 


Lavandă şi trandafiri. 
Îmbătător. 


Inima începe să-mi bată tot mai tare pe măsură ce încerc să 
fac o listă mentală a tuturor posibilităților pe care le aduce 
acest scenariu: Alessia în brațele mele. Pregătită. Aşteptând. 
E atât de tentantă, de aproape... prea aproape. Dacă mă 
întorc, ea ar fi pe spate şi m-aş putea afunda în sfârşit în ea. 
Mă holbez la tavan, rugându-mă să mă pot controla. Ştiu 
că, dacă mă mişc, se va trezi, aşa că mă mai torturez niţel şi 
mai rămân neclintit, bucurându-mă de dulcele, atât de 
dulcele chin de a o avea întinsă toată peste mine. Îi prind 
între degete o şuviță de păr şi sunt surprins cât de moale şi 
mătăsoasă este. Se foieşte, desface pumnul şi degetele i se 
răsfiră pe abdomenul meu, gâdilindu-mi linia de unde 
începe părul pubian. 


Futu-i! 


Sunt atât de erect, încât nu vreau decât să-i prind mâna şi 
să i-o încleştez în jurul mădularului meu. Probabil aş 
exploda. 


— Mmm, murmură ea. 


Flutură din pleoape, deschide ochii şi se uită visătoare în 
sus, la mine. 


— Bună dimineața, Alessia. 

Mi s-a tăiat respiraţia. 

Ea tresare şi se grăbeşte să se îndepărteze. 

— Mi-a plăcut vizita ta în partea mea de pat, o tachinez eu. 


Îşi trage plapuma până la bărbie, se roşeşte la față şi 
zâmbeşte timid. 


— Bună dimineața. 


— Ai dormit bine? o întreb întorcându-mă pe-o parte, ca să 
o pot vedea. 


— Da. Mulţumesc. 

— Ți-e foame? 

Mie ştiu că-mi este, dar nu de mâncare. 
Ea încuviinţează. 


— Asta înseamnă da? 


Se încruntă. 

— Ieri, în maşină, mi-ai spus că în Albania e pe dos. 
— Ţi-ai adus aminte! pare încântată şi surprinsă. 
— Îmi aduc aminte tot ce zici tu. 


Vreau să-i spun că arată minunat în dimineața asta. Dar 
mă abțin. Mă port frumos. 


— Îmi place să dorm cu tine, zice ea, zăpăcindu-mă. 
— Ei, asta înseamnă că nu sunt eu singurul. 

— Nu am visat urât. 

— Bravo. Nici eu. 


Râde, iar eu încerc să îmi amintesc ce vis m-a trezit. Tot ce 
ştiu e că era şi ea prezentă. Ca de obicei. 


— Te-am visat pe tine. 


— Pe mine? 


— Da. 

— Eşti sigur că nu a fost un coşmar? glumeşte ea. 
Râd. 

— Destul de sigur. 


Zâmbeşte. Are un zâmbet fermecător. Dinţi albi, perfecţi. 
Buze roz întredeschise într-o posibilă invitație. 


— Eşti foarte atrăgătoare. 


Cuvintele mi-au ieşit singure din gură, într-un moment de 
neatenție. Ochii ei căprui se măresc şi mă fascinează. 


— Atrăgătoare? întreabă ea, cu vocea sugrumată. 
— Da. 

Ne uităm unul la altul într-o tăcere grea. 

— Nu ştiu ce să fac, şopteşte. 


Închid ochii şi înghit în sec, iar în minte îmi revin cuvintele 
ei de azi-noapte. 


Nu am dormit niciodată cu un bărbat. 


— Eşti virgină? şoptesc, şi deschid ochii ca să-i cercetez 
chipul. 


Ea roşeşte: 


— Da. 


Această afirmaţie simplă e ca un duş rece pentru libidoul 
meu. M-am culcat cu o singură virgină, şi aceea era 
Caroline. Şi pentru mine era tot prima oară şi a fost un 
dezastru total, care a fost cât pe ce să ne zboare din şcoală 
pe amândoi. După aceea, tata m-a dus la un bordel de fiţe 
din Bloomsbury. 


Maxim dragă, dacă ai de gând să începi să regulezi fete, ai 
face bine să înveţi cum se face. 


Aveam 15 ani, iar Caroline şi-a văzut de viață... 


Până la moartea lui Kit. 


Fir-ar să fie. 


Alessia e virgină la 23 de ani? Sigur că da. La ce mă 
aşteptam? E diferită de toate femeile pe care le cunosc. Şi se 


uită la mine cu ochii ăia mari, plini de aşteptări. Mă întreb 
din nou dacă nu a fost o nebunie s-o aduc aici. 


Alessia se încruntă şi pe chipul ei se citeşte îngrijorarea. 


Rahat. 


Mă aplec şi îi ating buza plină de jos cu degetul mare. Ea 
respiră precipitat. 


— Te doresc, Alessia. Foarte mult. Dar vreau să mă doreşti 
şi tu. Cred că ar trebui să ne cunoaştem mai bine înainte să 
mergem mai departe. 


Gata. A fost un răspuns cât se poate de matur. Nu-i aşa? 


— Bine, şopteşte ea, dar pare nesigură, poate chiar puţin 
dezamăgită. 


Ce vrea de la mine? 


Ştiu că trebuie să mă distanțez puțin de ea ca să judec 
lucrurile cum trebuie. Aici, în pat, prezența ei mă distrage, e 
o ispită cu buze moi şi pline, o ispită frumoasă. Mă ridic şi îi 
cuprind fața în palme: 


— Hai să ne bucurăm de vacanța asta, şoptesc eu, o sărut şi 
mă dau jos din pat. 


Nu e momentul acum. 


Nu e corect față de ea. 


Şi nu e corect nici față de mine. 


— Pleci? întreabă Alessia, care se ridică în pat. 


Părul îi încadrează ca un văl silueta delicată. Ochii i se 
rotunjesc de îngrijorare; e cât se poate de sexy în bluza mea 
de pijama, şi asta fără să facă niciun efort. 


— Mă duc să fac un duş, apoi am să pregătesc micul dejun. 


— Ştii să găteşti? 


Râd când o văd aşa mirată. 


— Da. Mă rog, pot să pregătesc o omletă cu bacon. 


Fir-ar să fie. 


Alt auto-abuz sub duş. 


Apa îmi şiroieşte pe trup şi, sprijinindu-mă cu o mână de 
dalele de marmură, ejaculez repede gândindu-mă la mâna ei 
pe abdomenul meu, la mâna ei în jurul mădularului meu. 


Virgină. 


Mă încrunt. De ce fac atâta caz de asta? Măcar nu a fost 
siluită de nemernicii ăia. Furia clocoteşte iar în mine când 
mă gândesc la bărbaţii care o vânează. E în siguranţă aici, 
în Cornwall. Şi asta înseamnă ceva. 


Poate e religioasă. Doar a spus că bunica ei a fost misionară 
şi are o cruciuliță de aur la gât. Sau poate sexul premarital e 
tabu în Albania. N-am idee. Mă spăl pe cap şi pe trup cu 
săpunurile pe care mi le-a lăsat Danny. 


Nu la asta m-am gândit când am adus-o aici. Lipsa ei de 
experiență e o problemă. Mie îmi plac femeile aventuroase 
din punct de vedere sexual, care ştiu ce fac, ştiu ce vor şi îşi 
cunosc limitele. Să  dezvirginezi o fată e o mare 
responsabilitate. Îmi frec părul cu prosopul. 


E o treabă grea, dar cineva tot trebuie să o facă. 
De ce n-aş fi eu ăla? 


Mă încrunt la mitocanul din oglindă. 


Maturizează-te, amice. 
Poate ea vrea o relație pe termen lung. 


Eu am avut două relaţii, dar niciuna mai lungă de opt luni, 
adică nu foarte mult. Charlotte era o mică arivistă şi s-a dus 
după un baronet din Essex. Arabella era prea dependentă 
de droguri după gustul meu. Vreau să zic, cui nu-i place o 
liniuță din când în când, dar în fiecare zi? Nicio şansă. Cred 
că e din nou la dezintoxicare. 


O relație cu Alessia. Ce ar implica asta? 


E clar, am început să bat câmpii. Îmi înfăşor prosopul în 
jurul taliei şi mă întorc în dormitor. Alessia, nicăieri. 


Futu-i. Inima mi-o ia din loc. 
A fugit? lar? 


Bat la uşa camerei ei. Niciun răspuns. Intru şi răsuflu 
uşurat când aud zgomotul duşului. 


Pentru numele lui Dumnezeu, calmează-te. 


O las şi mă duc să mă îmbrac. 


Alessia nu crede că o să mai iasă vreodată de sub duşul 
ăsta. Acasă, în Kukës, baia are un duş rudimentar şi 
podeaua trebuia ştearsă după fiecare folosire. La Magda, 
duşul era deasupra căzii. Dar duşul ăsta are un spațiu 
împrejmuit, iar apa fierbinte curge în valuri din cel mai 
mare cap de duş pe care l-a văzut vreodată, mai mare chiar 
decât acela din apartamentul domnului Maxim. E o 
binecuvântare şi nu seamănă cu niciuna dintre experiențele 
ei de până acum. Se spală pe cap şi se rade grijulie pe corp 
cu lama pe care i-a dat-o Magda. 


Se freacă pe tot trupul cu gelul de duş pe care l-a adus de 
acasă. Mâinile săpunite alunecă pe sâni şi Alessia închide 
ochii. 


Te doresc, Alessia. Foarte mult. 
O doreşte. 
Mâna îi alunecă mai jos. 


Îşi imaginează că mâna lui se plimbă acum pe trupul ei. 
Atingând-o. Intim. 


Îl doreşte şi ea. 


Îşi aminteşte cum s-a trezit în braţele lui, senzaţia de 
căldură şi putere a trupului lui lipit de pielea ei. Amintirea îi 
înfierbântă vintrele, iar mâna începe să i se mişte. Mai 


repede. Mai repede, tot mai repede. Se sprijină de faianța 
caldă. Ridică fruntea. Buzele i se întredeschid când gâfâie. 


Maxim. 

Maxim. 

Ah. 

Muşchii i se încordează şi are orgasm. 
Îşi recapătă răsuflarea şi deschide ochii. 
Asta vrea... nu-i aşa? 

Poate avea încredere în el? 

Da. 


Nu a făcut nimic ca să ştirbească încrederea pe care i-a 
acordat-o. Seara trecută a salvat-o de coşmaruri, a fost bun 
şi blând cu ea. A lăsat-o să doarmă cu el ca s-o ferească de 
visele întunecate. 


Se simte în siguranţă cu el. 


Nu s-a mai simţit în siguranță de multă vreme. E un 
sentiment nou, deşi ştie prea bine că Dante şi Ylli sunt 
afară, pe undeva, căutând-o în continuare. 


Nu. Nu te gândi la ei. 


Îşi doreşte să fi ştiut mai multe despre bărbaţi. În Kukës, 
bărbaţii şi femeile nu interacționează ca aici, în Anglia. 
Acasă, bărbații stau cu bărbaţii, iar femeile, cu femeile. Aşa 
a fost mereu. Cum nu avea frați şi a fost ținută departe de 
verii ei în toate contextele sociale, experiența ei se limita la 
cei câțiva studenți de sex masculin pe care i-a cunoscut la 
universitate şi, desigur, la tatăl ei. 


Îşi trece mâinile prin păr. 


Domnul Maxim nu seamănă cu niciun bărbat pe care l-a 
cunoscut. 


Cu apa şiroindu-i pe față, ia decizia să lase deoparte toate 
problemele. Astăzi, cum a zis Maxim, e vacanță. O premieră 
pentru ea. 


Înfăşoară un prosop în jurul capului, trage pe ea un halat 
de baie şi se duce în dormitor. De la parter se aud nişte 
bubuituri puternice. Ascultă. Muzica aceea nu se potriveşte 
deloc cu ceea ce îşi imagina ea despre el. Compozițiile lui 
sugerează un bărbat mult mai liniştit, mai introspectiv decât 
cel care ascultă muzica asta explozivă care umple toată 
casa. 


Îşi aşază hainele pe pat. Toate, cu excepţia blugilor şi a 
sutienului, sunt căpătate de la Magda şi de la Michal. Se 
încruntă, dorindu-şi să fi avut ceva mai atrăgător de 
îmbrăcat. Trage pe ea un tricou alburiu, cu mânecă lungă, 
şi-l lasă scos din blugi. E cam lălâu, dar va trebui să se 
împace cu situația; oricum nu are altul mai bun. 


Îşi usucă părul în prosop, se piaptănă, îl lasă despletit şi o 
ia pe scări spre parter. Prin geamul de sticlă care înconjoară 
casa scărilor, se uită la Maxim în bucătărie. Stă în dreptul 
cuptorului, îmbrăcat cu un pulover gri-deschis şi blugii 
negri rupți şi are un şervet de bucătărie aruncat pe umăr. 
Prăjeşte bacon - mirosul e înnebunitor - şi se mişcă în 
ritmul muzicii de dans care vibrează în încăpere. Alessia nu 
se poate abține şi zâmbeşte. Până acum, n-a găsit niciodată 
în apartamentul lui vreo dovadă a talentelor lui culinare. 


Acolo de unde vine ea, bărbaţii nu gătesc. 
Nici nu dansează când gătesc. 


Unduirea umerilor lui largi, rotirea şoldurilor înguste şi 
piciorul lui gol bătând ritmul sunt hipnotizante. Simte o 
gâdilitură plăcută în vintre. Maxim îşi trece mâna prin părul 
umed şi întoarce baconul, iar ei îi lasă gura apă. 


Mmm... mirosul. 


Mmm... imaginea lui. 


El se întoarce brusc şi se luminează la față când o vede pe 
scări. Işi zâmbesc unul altuia cu gura până la urechi. 


— Un ou sau două? strigă el ca să acopere muzica. 
— Unul, răspunde ea, coborând în încăperea uriaşă. 


Se întoarce şi tresare când aruncă o privire spre peretele de 
sticlă. 


Marea! 


— Deti! Deti! Marea! strigă ea şi fuge la uşile de sticlă care 
dau spre balcon. 


Dau aragazul mai încet şi mă grăbesc spre uşile balconului, 
unde Alessia sare de pe un picior pe altul, arzând de 
nerăbdare. 


— Putem merge jos, să vedem marea? 


Ochii îi scânteiază de încântare şi sare de colo colo, ca un 
copil. 


— Sigur că da. Uite. 


Deschid uşa balconului ca să poată ieşi afară. Un val de aer 
înghețat ne ia pe amândoi prin surprindere. E ger de-a 
dreptul, dar ea iese fără să-i pese de părul ud sau de 
picioarele goale sau de tricoul subțire. 


Femeia asta n-are nimic ca lumea de îmbrăcat? 


lau un pled cenuşiu care e atârnat pe spătarul canapelei şi 
ies după ea. Ii pun pătura pe umeri, ţinând-o îmbrăţişată în 
timp ce ea admiră priveliştea. Faţa îi străluceşte de uluire. 


Ascunzătoarea şi celelalte trei case de vacanţă ale noastre 
sunt construite pe un promontoriu stâncos. Cărarea 
şerpuită care pleacă din fundul grădinii duce până pe plajă. 
E o zi senină, luminoasă. Soarele străluceşte, dar vântul 
bate cu putere, aşa că e destul de frig. Marea e de un 
albastru înghețat, stropit cu spumă albă, şi se aude vuietul 
valurilor care se zdrobesc de stânci pe ambele laturi ale 
golfului. Aerul e proaspăt şi sărat. Alessia se întoarce spre 
mine, cu o expresie de uluire totală. 


— Hai, vino să mâncăm. 
Sunt conştient că micul dejun ne aşteaptă pe aragaz. 


— O să răceşti dacă mai stai aşa. Mergem pe plajă după ce 
mâncăm. 


Ne întoarcem în casă şi închid uşa: 


— Nu mai am de făcut decât ouăle, strig eu ca să acopăr 
muzica. 


— Lasă-mă să te ajut, strigă şi Alessia, urmându-mă în 
bucătărie înfofolită în pătură. 


Dau mai încet volumul liniei audio cu ajutorul aplicaţiei de 
pe telefon. 


— Mai bine aşa. 


— Interesantă muzică, spune Alessia, dar ceva din tonul ei 
mă face să cred că poate nu e chiar stilul ei. 


— E house coreean. Folosesc câteva melodii când o fac pe 
DJ-ul. 


Scot ouăle din frigider: 


— Două ouă? 


— Nu, unul. 


— Eşti sigură? 


— Da. 


— Bine. Numai unul. Eu îmi fac două. Poţi face nişte pâine 
prăjită, dacă vrei. Pâinea e în frigider, prăjitorul e acolo. 


Ne vedem amândoi de treabă în bucătărie şi mă pot uita în 
voie la ea. Cu degete lungi, agile, scoate pâinea din prăjitor 
şi unge fiecare felie cu unt. 


— Gata. 


lau două farfurii din sertarul încălzit şi le pun pe bufet, 
pregătite pentru pâinea prăjită. 


Ea zâmbeşte în timp ce eu pun pe farfurii restul de 
mâncare. 


— Nu ştiu ce părere ai tu, dar eu sunt mort de foame. 


Las tigaia în chiuvetă, iau ambele farfurii şi o conduc spre 
masă, unde am pregătit două tacâmuri. 


Alessia pare impresionată. 


De ce toate astea mă fac să simt că în sfârşit am realizat şi 
eu ceva? 


— Stai aici. Aşa, te poți bucura şi de privelişte. 


— Cum a fost? întreabă Maxim. 


Sunt aşezaţi la masa mare din living; Alessia stă în capul 
mesei, un loc pe care nu l-a mai ocupat niciodată, şi se 
bucură de privelişte, de peisajul marin. 


— Delicioasă. Eşti un bărbat cu multe talente. 
— Habar n-ai tu, răspunde el sec, cu o voce puţin răguşită. 


Şi, nu ştie de ce, tonul lui şi felul în care o priveşte îi taie 
răsuflarea. 


— Mai vrei să mergem la plimbare? 
— Da. 
— Bine. 


Îşi ia telefonul şi formează un număr. Alessia se întreabă pe 
cine sună. 


— Danny, spune el. Nu. Suntem bine. Poţi să aduci un 
uscător de păr... Cum? Sunt aici? Bine. Atunci am nevoie de 
o pereche de cizme de cauciuc sau ghete de plimbare... 


Se uită direct la Alessia. 


— Ce mărime? o întreabă. 


Ea habar n-are despre ce vorbeşte. 


— La pantofi, o lămureşte el. 


— Treizeci şi opt. 


— Păi... mărimea cinci, şi nişte şosete, dacă ai. Da. Pentru o 
femeie... Nu contează. Şi o haină călduroasă. Subţire. Mică. 
Cât se poate de repede. 


Ascultă câteva clipe. 


— Perfect, spune el şi închide. 


— Am haină. 


— Nu-ţi ţine suficient de cald. Şi nu ştiu care-i treaba cu 
şosetele în Albania, dar aici e frig rău. 


Alessia roşeşte. Are numai două perechi de şosete, nu-şi 
permite mai multe, şi nici Magdei nu-i putuse cere, căci şi 
aşa femeia a făcut destule pentru ea. 


Dante şi Ylli i-au confiscat bagajul, iar când a ajuns în 
Brentford, Magda a ars majoritatea hainelor de pe ea. Nu 
mai puteau fi purtate. 


— Cine e Danny? 


— Locuieşte în apropiere, zice Maxim, îndreptându-şi 
atenția spre farfuriile goale şi ridicându-se să strângă masa. 


— Lasă-mă pe mine, sare ea, şocată că s-a apucat el să 
strângă. Le spăl eu. 


Îi ia farfuriile din mână şi le pune în chiuvetă. 


— Nu. Mă ocup eu. Ar trebui să fie un uscător de păr în 
comoda din garderoba din dormitorul tău. Du-te şi usucă-ți 
părul. 


— Dar... 


Doar n-are de gând să le spele! Niciun bărbat nu face aşa 
ceva! 


— Niciun dar! Mă ocup eu. Tu ai făcut curat după mine de 
destule ori. 


— Dar asta-i treaba mea. 


— Astăzi nu e. Eşti oaspetele meu. Hai, du-te. 


Tonul lui e sever. Tăios. Un fior de teamă îi străbate şira 
spinării. 


— Te rog, adaugă el. 


— Bine, şopteşte ea şi se grăbeşte să iasă din bucătărie, 
nedumerită şi întrebându-se dacă e supărat pe ea. 


Te rog, nu te supăra. 


— Alessia, o strigă el. 


Ea se opreşte la baza scărilor şi îşi studiază picioarele goale. 


— Eşti bine? 


Ea încuviințează şi dispare sus, pe scări. 


Ce mama naibii? 


Ce am spus? Mă uit la silueta care se îndepărtează, 
observând că evită în mod deliberat să se uite la mine. 


Rahat. 


Am supărat-o, dar nu ştiu de ce sau cum. Sunt tentat să mă 
duc după ea, dar renunţ şi încep să umplu maşina de spălat 
vase şi să strâng. 


Douăzeci de minute mai târziu, chiar când pun tigaia la loc, 
sună interfonul. 


Danny. 


Mă uit în sus, pe scări, sperând că va apărea şi Alessia, dar 
nu, nu coboară. Apăs butonul de acces ca să poată intra 
Danny şi opresc muzica, ştiind că nu va fi pe placul ei. 


Uscătorul de păr îi bâzâie în urechi în timp ce îşi perie părul 
iar şi iar sub jetul de aer cald. Cu fiecare mişcare, inima i se 
mai potoleşte puţin. 


A vorbit ca tatăl ei. 


lar ea a reacționat cum reacţiona de fiecare dată în fața 
tatei, adică dispărând din calea lui. Baba nu le-a iertat 
niciodată pe ea şi pe mama ei că singurul lui copil e fată. 
Adevărul e că biata mama a avut mereu de îndurat greul 
furiei lui. 


Dar domnul Maxim nu seamănă nici pe departe cu tata. 


Deloc. 


Termină de uscat părul. Ştie că singura cale de a-şi regăsi 
echilibrul şi de a uita de familia ei măcar pentru câteva 
ceasuri e să cânte la pian. Muzica e evadarea ei. Singura ei 
evadare. 


Când coboară, domnul Maxim nu-i acolo. Se întreabă unde 
o fi, dar degetele ei sunt nerăbdătoare să cânte. Se aşază la 
micul pian alb, deschide capacul şi, fără niciun preambul, 
îşi canalizează furia în Preludiul în Do minor al lui Bach. 
Muzica umple camera de tonuri strălucitoare de portocaliu 
şi roşu, alungând orice gând despre tatăl ei şi eliberând-o. 


Când deschide ochii, Maxim e acolo, privind-o. 


— A fost incredibil, şopteşte el. 


— Mulţumesc, răspunde. 


El se apropie, o mângâie uşor pe obraz cu dosul degetelor, 
apoi îi ridică bărbia, iar ea se pierde în privirea lui 
magnetică. Ochii lui au cea mai spectaculoasă culoare cu 
putință. De aproape, irisul lui e de un verde mai întunecat 
pe margine, ca brazii din Kukës, iar către mijloc, spre 
pupilă, verdele e tot mai deschis, ca feriga de primăvară. 


Când se apleacă, îşi imaginează că o s-o sărute. Dar nu o 
face. 


— Nu ştiu ce am făcut de te-am supărat, şopteşte el. 
Ea îi pune un deget pe buze, rugându-l să tacă. 
— Nu ai făcut nimic greşit, şopteşte. 


Buzele lui se strâng într-un sărut pe vârful degetelor ei, iar 
ea îşi trage mâna. 


— Dacă am făcut ceva, orice, îmi cer scuze. Acum, ia spune, 
mai vrei să mergem la o plimbare pe plajă? 


Îi aruncă un zâmbet larg. 


— OK. Dar mai întâi trebuie să te îmbraci gros. 


Alessia e nerăbdătoare. Practic mă trage după ea pe cărarea 
pietruită. La capătul ei, ieşim direct pe plajă şi nu se mai 
poate abţine. Îmi lasă mâna şi fuge spre marea furioasă. 
Căciula îi zboară din cap şi părul îi flutură în bătaia 
vântului. 


— Marea, marea! strigă ea, şi se învârte cu mâinile-n aer. 


Supărarea de adineauri e dată uitării şi zâmbeşte larg, cu 
toată fața luminată. Păşesc pe nisipul zgrunțuros şi 
recuperez căciula de lână. 


— Marea! strigă ea tare, acoperind vuietul valurilor, şi 
gesticulează sălbatic, rotind braţele ca o moară de vânt 
smintită şi întâmpinând fiecare val care se sparge de țărm. 


E imposibil să nu zâmbeşti. Entuziasmul ei nestăpânit 
pentru această premieră din viața ei e mult prea înduioşător 
şi atrăgător. Râd când o văd cum ţipă şi sare îndărăt, 
încercând să se ferească de valurile care ajung pe țărm. 
Arată ridicol cu cizmele alea prea mari şi cu haina mult prea 
largă. E îmbujorată la față, are nasul roşu şi pur şi simplu 
toată făptura ei îți taie răsuflarea. Mi se strânge inima. 


Fuge spre mine cu un abandon copilăresc şi mă prinde de 
mână. 


— Marea! ţipă încă o dată şi mă trage spre valurile care se 
zdrobesc. 


Iar eu mă duc de bunăvoie, lăsându-mă cu totul în voia 
bucuriei ei. 


Capitolul treisprezece 


Se plimbă ţinându-se de mână pe drumul care merge de-a 
lungul țărmului şi se opresc la o ruină străveche. 


— Ce-i aici? întreabă Alessia. 
— O mină de cositor părăsită. 


Alessia şi Maxim se sprijină de coşul năruit, uitându-se în 
zare la marea agitată, presărată cu spuma albă a valurilor. 
Vântul rece şuieră între ei. 


— E tare frumos aici, spune ea. E sălbatic. Îmi aminteşte de 
cum era acasă. 


Numai că aici sunt mai fericită. Mă simt... în siguranță. 
Şi asta pentru că sunt cu domnul Maxim. 

— Şi mie îmi place locul ăsta. Aici am crescut. 

— În casa în care stăm? 

El îşi fereşte privirea. 


— Nu. Fratele meu a construit-o destul de recent. 


Colțurile gurii lui Maxim se lasă în jos şi el pare pierdut. 
— Ai un frate? 
— Am avut, şopteşte el. A murit. 


Îşi îndeasă mâinile adânc în buzunare şi se uită pierdut la 
mare, cu chipul posomorât, parcă cioplit în piatră. 


— Îmi pare rău, şopteşte ea. 


După expresia lui îndurerată şi expresia rătăcită, bănuieşte 
că moartea fratelui lui e un eveniment recent. 


Alessia se apropie de el şi îi pune mâna pe braț. 
— Ţi-e dor de el, şopteşte. 


— Da, murmură Maxim, întorcându-se către ea. Mi-e dor. L- 
am iubit. 


E surprinsă de sinceritatea lui. 
— Mai ai şi alte rude? 


— O soră. Maryanne. 


Un zâmbet tandru, fugar, îi luminează fața. 

— Şi mai e şi mama, adaugă el, dar tonul lui devine rece. 
— Tatăl tău? 

— Tata a murit când aveam 16 ani. 

— Ah. Îmi pare rău. Mama şi sora ta locuiesc aici? 


— Pe vremuri. Mai vin în vizită din când în când, spune el. 
Maryanne lucrează şi locuieşte în Londra. E doctor. 


Şi zâmbeşte plin de mândrie. 
— Uau. 

Alessia e impresionată. 

— Şi mama ta? 

— Stă mai mult la New York. 


Răspunsul lui e tăios. N-are chef să vorbească despre mama 
lui. 


Cum nici ea nu vrea să vorbească despre tatăl ei. 


— Şi lângă Kukës sunt mine, spune ea ca să schimbe 
subiectul şi se uită în sus, la coşul din piatră cenuşie. Un 
coş exact ca ăsta e pe drumul spre Kosovo. 


— Serios? 


— Da. 


— Şi ce extrag? 


— Krom. Nu ştiu cuvântul. 


— Crom? 


Ea ridică din umeri: 


— Nu ştiu cum se zice în engleză. 


— Cred că mai bine aş investi într-un dicționar englez- 
albanez, mormăie Maxim. Hai, vino, să mergem în sat. 
Putem să mâncăm acolo de prânz. 


— Sat? 


În toată plimbarea lor Alessia nu a văzut niciun semn de 
viață. 


— Trevethick. E un sat mic, imediat după deal. 
Alessia i se alătură şi încearcă să ţină pasul cu el. 


— Fotografiile din apartamentul tău sunt făcute aici? îl 
întreabă. 


— Peisajele? Da, da, aşa e. 
Maxim face ochii mari: 


— Ai simț de observaţie, adaugă şi, judecând după 
sprâncenele lui ridicate, îşi dă seama că e impresionat. 


Îi zâmbeşte cu timiditate, iar el o prinde de mâna 
înmănuşată. 


De pe cărare, ies într-un drumeag prea îngust ca să aibă loc 
de trotuare. Gardurile vii de pe ambele părți sunt înalte, dar 
sunt tunse pe partea dinspre drum. Rugii şi tufişurile 
desfrunzite sunt îngrijite şi atent toaletate, iar din loc în loc 
se zăreşte şi câte un petic de zăpadă. Coboară dealul şi, 
după o curbă, le apare dinainte satul Trevethick, aflat la 
poalele colinei. Casele din piatră văruite nu seamănă cu 
nimic din ceea ce a văzut Alessia până acum. Par mici şi 


vechi, dar cât se poate de încântătoare. Locul e pitoresc şi 
imaculat, fără nicio urmă de gunoi pe nicăieri. Acolo de 
unde vine ea străzile sunt pline de mizerie şi moloz şi cele 
mai multe clădiri sunt făcute din beton. 


Pe malul mării, se întind două cheiuri pietruite care 
înconjoară portul, unde sunt ancorate trei vase mari de 
pescuit. În jurul țărmului sunt câteva magazine: nişte 
buticuri, o alimentară, o galerie micuță de artă, dar şi două 
puburi. Unul se numeşte Waterfront Hole, iar celălalt, The 
Two-Headed Eagle. Afară atârnă un panou cu un blazon pe 
care Alessia îl recunoaşte. 


— Uite! zice ea arătând spre panou. Tatuajul tău! 
Maxim îi face cu ochiul. 

— Ți-e foame? 

— Da, răspunde ea. A fost o plimbare lungă. 

— Bună ziua, milord. 


Un bărbat în vârstă cu fular negru, un impermeabil verde şi 
şapcă pe cap iese din The 'Two-Headed Eagle. E urmat de un 
câine vesel de o rasă incertă, îmbrăcat cu o hăinuţă roşie pe 
spatele căreia e scris cu auriu BORIS. 


— Părinte Trewin, răspunde Maxim şi îi strânge mâna. 


— Cum te descurci, tinere? întreabă el, bătându-l pe Maxim 
pe umăr. 


— Bine, mulțumesc. 


— Mă bucur. Şi cine este domnişoara asta drăguță? 


— Părintele Trewin, vicarul nostru. Părinte, dați-mi voie să 
v-o prezint pe Alessia Demachi, o... prietenă venită din 
străinătate. 


— Bună ziua, draga mea. 


Trewin îi întinde mâna. 


— Bună ziua, răspunde ea, surprinsă şi încântată că i s-a 
adresat direct. 


— Şi cum ţi se pare în Cornwall? 


— E minunat. 


Trewin îi aruncă un zâmbet binevoitor şi se întoarce spre 
Maxim: 


— Presupun că nu e cazul să-mi fac prea mari speranţe că o 
să te văd la slujba de mâine? 


— Mai vedem, părinte, mai vedem. 
— Conducem prin exemplul personal, fiule, nu uita. 
— Ştiu, ştiu, spune Maxim, părând resemnat. 


— Frumoasă zi! exclamă părintele Trewin, schimbând 
subiectul. 


— Aşa e. 


Trewin îl fluieră pe Boris, care a aşteptat răbdător să 
termine ei cu politețurile. 


— În caz că ai uitat, slujba începe la zece fix, spune el, 
salutându-i pe amândoi cu un semn din cap şi 
îndepărtându-se spre țărm. 


— Vicar înseamnă preot, nu? îl întreabă Alessia pe Maxim, 
care deschide uşa pubului, poftind-o să intre la căldură. 


— Da. Eşti religioasă? întreabă el, surprinzând-o. 


— N... 


— Bună ziua, milord, îi întrerupe un bărbat masiv, cu părul 
roşu şi tenul asortat. 


Stă în spatele unui bar impresionant, împodobit cu ulcele 
decorative şi halbe din sticlă. În fundul sălii arde un foc de 
buşteni şi de o parte şi de alta a încăperii sunt înşirate mese 
cu scaune înalte cu spătar, toate din lemn şi majoritatea 
ocupate de femei şi bărbați care puteau fi deopotrivă 
localnici sau turişti, Alessia nu-şi dădea seama. De tavan 
sunt atârnate năvoade, funii şi alte echipamente de pescuit. 
Atmosfera e caldă şi prietenoasă. E chiar şi un cuplu tânăr, 
care se sărută în spate. Jenată, Alessia fereşte privirea şi se 
ține aproape de Maxim. 


— Bună, Jago, îi spun barmanului. O masă pentru doi, 
pentru prânz? 


— Vă rezolvă Megan imediat, răspunde Jago şi face semn 
spre colțul îndepărtat. 


— Megan? 


Rahat. 


— Da, acum lucrează aici. 


Futu-i. 


Îi arunc Alessiei o privire piezişă; pare nedumerită. 
— Eşti sigură că ţi-e foame? 
— Da, răspunde ea. 


— Doom Bar? întreabă Jago, măsurând-o admirativ pe 
Alessia. 


— Da, te rog. 
Mă străduiesc să nu mă încrunt la el. 
— Şi doamna? 


Vocea lui Jago se înmoaie şi nu-şi mai dezlipeşte ochii de la 
Alessia. 


— Ce vrei să bei? o întreb. 


Ea îşi scoate căciula, scuturându-şi părul. Obrajii îi sunt 
roşii din cauza gerului. 


— Bere din aceea din care am băut ieri? 


2 Marcă de bere locală produsă în Cornwall. (N.r. 


Cu părul despletit şi buclele bogate ajungându-i aproape 
până la talie, ochii strălucitori şi zâmbetul radios, e o 
adevărată frumuseţe exotică. Sunt vrăjit. Complet şi 
definitiv vrăjit. Nu-l pot condamna pe Jago că se holbează la 
ea. 


— O jumătate de bere blondă pentru doamna, îi spun fără 
să-l privesc. 


— Ce e? întreabă Alessia, trăgând fermoarul gecii căptuşite 
Barbour a lui Maryanne. 


Ştiu că mă zgâiesc la ea. Clatin din cap, iar ea îmi zâmbeşte 
sfios. 


— Bună, Maxim. Sau ar trebui să-ți spun „milord” acum? 


Rahat. 


Mă întorc. Megan stă în fața mea, cu o expresie la fel de 
întunecată ca hainele. 


— O masă pentru două persoane? întreabă ea pe un ton 
mieros şi un zâmbet pe măsură. 


— Te rog. Ce mai faci? 


— Bine, se răsteşte ea, iar mie mi se strânge inima, căci în 
minte îmi răsună vocea tatei. 


Să nu te culci cu localnice, băiete. 


Mă dau deoparte, făcându-i loc Alessiei să treacă înainte şi 
amândoi o urmăm pe Megan cea ursuză. Ne conduce la o 
masă din colț, de lângă fereastra cu vedere la chei. E cea 
mai bună masă din local. Tot e ceva. 


— Îți convine aici? o întreb pe Alessia, ignorând-o voit pe 
Megan. 


— Da. E bine, răspunde Alessia, aruncând o privire 
nedumerită spre țâfnoasa de Megan. 


Îi trag scaunul şi ea se aşază. Apare şi Jago cu băuturile 
noastre, iar Megan se face nevăzută, probabil să aducă 
meniurile sau... o bâtă de crichet. 


— Noroc, zic eu ridicând halba. 
— Noroc, răspunde Alessia. 
După ce ia o gură, spune: 


— Nu cred că Megan e prea încântată de tine. 


— Nu, nici eu nu cred. 


Ridic din umeri, închizând subiectul. Chiar nu am chef să 
discut cu Alessia despre Megan. 


— În altă ordine de idei, parcă spuneai ceva despre religie. 


Ea mă cercetează neîncrezătoare, ca şi cum ar cântări 
Problema Megan, apoi continuă: 


— Comuniştii au interzis religia în țara mea. 
— Ai zis ceva ieri în maşină. 

— Da. 

— Dar tu porți o cruciuliță de aur la gât. 


— Meniurile, ne întrerupe Megan,  înmânându-ne 
amândurora nişte cărțulii laminate. Mă întorc imediat să vă 
iau comanda. 


Se întoarce brusc şi se îndreaptă spre bar, dar eu o ignor. 


— Ce spuneai? 


Alessia urmăreşte ieşirea lui Megan cu un ochi suspicios, 
dar nu spune nimic despre ea. 


— A fost a bunicii mele, spune. E catolică. Se ruga pe 
ascuns. 


Şi Alessia îşi atinge tandru cruciulița. 
— Deci în țara ta nu există religie? 


— Acum, este. De la căderea comunismului, de când am 
devenit o republică, dar în Albania lumea nu-şi prea bate 
capul cu asta. 


— Ia te uită, şi eu care credeam că în Balcani religia e pe 
primul loc. 


— Nu, în Albania nu. Noi suntem... cum se zice? Un stat 
secular. Religia e ceva foarte personal. Ştii cum e, doar între 
un om şi Dumnezeu. Acasă, noi suntem catolici. În oraşul 
meu, cei mai mulți oameni sunt musulmani. Dar nu ne 
batem prea mult capul cu asta, încheie ea, aruncându-mi o 
privire întrebătoare: Şi tu? 


— Eu? Păi, cred că aparțin de Biserica Anglicană. Dar nu 
sunt religios, chiar deloc. 


Îmi amintesc de cuvintele părintelui Trewin: Conducem prin 
exemplul personal, fiule. 


Fir-ar să fie. 


Poate ar trebui să mă duc mâine la biserică. Kit reuşea de 
fiecare dată să se ducă una sau două duminici pe lună, ori 
de câte ori era aici. 


Mie nu mi-a prea ieşit până acum. 


Altă nenorocită de îndatorire pe care trebuie să o 
îndeplinesc. 


— Toţi englezii sunt ca tine? întreabă Alessia, atrăgându-mă 
din nou în conversație. 


— La religie te referi? Unii da, alții nu. Marea Britanie este o 
țară multiculturală. 


— Asta o ştiu şi eu, spune ea zâmbind. În Londra, când 
mergeam cu trenul, auzeam în jurul meu vorbindu-se în 
toate limbile lumii. 


— Îţi place? Londra? 


— E zgomotoasă şi aglomerată. Şi foarte scumpă. Dar e 
foarte incitantă. Nu am mai fost niciodată într-un oraş 
mare. 


— Nici măcar la Tirana? 


Graţie educației mele costisitoare, ştiu măcar care e capitala 
Albaniei. 


— Nu. Nu am călătorit niciodată. Nu am văzut niciodată 
marea până nu m-ai adus tu aici. 


Aruncă o privire melancolică spre fereastră, dar mie îmi 
oferă ocazia să-i studiez profilul, genele lungi, nasul cârn, 
buzele pline. Mă foiesc pe scaun, căci sângele începe să mi 
se înfierbânte. 


Cuminte, băiete. 


Apare Megan, cu o față înțepată şi cu părul prins la spate, şi 
problema mea se evaporă. 


Băi, frate, asta tot supărată e. A fost o singură vară acum 
şapte ani. O singură vară, la naiba. 


— Sunteţi gata să faceți comanda? mă întreabă, fulgerându- 
mă din priviri. Specialitatea zilei e codul. 


Dar felul în care o spune pare de-a dreptul insultător. 


Alessia se încruntă şi aruncă o privire rapidă peste meniu. 


— Am să iau plăcintă cu peşte, te rog. 


Şi ridic capul, provocând-o pe Megan să spună ceva. 


— La fel şi pentru mine, zice Alessia. 


— Două plăcinte cu peşte. Vin? 


— Mie mi-ajunge berea. Alessia? 


Megan se întoarce către încântătoarea Alessia Demachi: 


— Şi tu? se răsteşte ea. 


— Berea e suficientă şi pentru mine. 


— Mulţumesc, Megan, mârâi eu amenințător, iar ea mă 
străpunge cu privirea. 


Probabil o să-mi scuipe în mâncare sau, mai rău, în farfuria 
Alessiei. 


— Rahat, şoptesc eu în barbă, urmărind-o cum se întoarce 
la bucătărie. 


Alessia îmi studiază reacția. 


— E o chestie veche, de acum câţiva ani buni, zic eu, 
trăgând jenat de gulerul puloverului. 


— Ce anume? 


— Megan şi cu mine. 


— Aha, zice Alessia plat. 


— S-a întâmplat de mult. Povesteşte-mi despre familia ta. Ai 
frați? o întreb, simțind nevoia disperată să schimb 
subiectul. 


— Nu, răspunde ea abrupt şi e limpede că încă se mai 
gândeşte la Megan şi la mine. 


— Părinți? 


— Am o mamă şi un tată. Ca toată lumea. 


Ridică minunatele ei sprâncene arcuite. 


Hopa, fermecătoarea Demachi are colti. 


— Şi cum sunt? o întreb, înăbuşindu-mi un zâmbet. 


— Mama €... curajoasă. 


Vocea ei devine blândă şi melancolică. 


— Curajoasă? 


— Da. 


Se întunecă la față şi întoarce din nou privirea spre 
fereastră. 


Bun. Subiectul ăsta e definitiv interzis. 


— Şi tatăl tău? 


Ea clatină din cap şi ridică din umeri: 


— Cum să fie? Ca toţi bărbaţii albanezi. 


— Adică? 


— Adică tata e de modă veche. Nu ştiu... cum se zice? Nu 
suntem în aceeaşi lungime de undă. 


Se întunecă puţin la față şi, după tulburarea ei, îmi dau 
seama că şi subiectul ăsta e interzis. 


— Pe aceeaşi lungime de undă, o corectez eu. Atunci, 
povesteşte-mi despre Albania. 


Se luminează la față: 
— Ce vrei să ştii? 


Mă priveşte printre genele alea lungi şi mădularul meu se 
încordează iar. 


— Totul, şoptesc. 


Fermecat, o privesc şi o ascult. E pasionată şi elocventă, 
izbuteşte să schițeze o imagine însuflețită şi vie a țării ei. Îmi 
spune că Albania e un loc special, unde familia e în centrul 
societății. E o ţară străveche, influențată de-a lungul 
secolelor de mai multe culturi, cu diferite ideologii. Îmi 
spune că e deschisă atât spre vest, cât şi spre est, dar în 
ultima vreme îşi caută tot mai adesea sursa de inspiraţie în 
Europa. E mândră de oraşul ei natal. Kukës e un orăşel din 
nord, aproape de granița cu Kosovo, şi povesteşte cu 
entuziasm despre lacuri, râuri şi trecători, dar cel mai mult 
despre munții care îl înconjoară din toate părțile. Se 


însuflețeşte vorbind despre peisaje, şi e limpede că astea îi 
lipsesc cel mai mult când se gândeşte la țara ei. 


— De asta îmi şi place atât de mult aici, conchide ea. Din 
câte am văzut până acum, peisajele din Cornwall sunt la fel 
de frumoase. 


Ne întrerupe Megan, care ne-a adus plăcintele cu peşte. 
Trânteşte farfuriile pe masă şi pleacă fără să scoată o vorbă. 
Are o mutră acră, dar plăcinta e caldă şi delicioasă, şi nu 
zăresc niciun semn că ar fi scuipat cineva în ea. 


— Cu ce se ocupă tatăl tău? o întreb. 


— Are un garaj. 


— Vinde benzină? 


— Nu, repară maşini. Cauciucuri. Chestii de mecanică. 


— Şi mama? 


— Stă acasă. 


Mi-ar plăcea să o întreb de ce a părăsit Albania, dar ştiu că 
asta îi va aminti de drumul de coşmar până în Marea 
Britanie. 


— Şi ce făceai în Kukës? 


— Eram la facultate, dar universitatea mea s-a închis, aşa 
că uneori lucram la o şcoală, la clasele mici. Alteori cânt la 
pian... 


Vocea ei se stinge şi nu-mi dau seama dacă e din cauza 
nostalgiei sau există un alt motiv. Alessia continuă: 


— Povesteşte-mi despre munca ta. 


E limpede că vrea să schimbe subiectul şi, pentru că încă 
nu vreau să-i spun cu ce mă ocup, îi povestesc despre 
cariera mea de DJ. 


— Am lucrat vreo două veri la San Antonio, în Ibiza. Acolo 
distracție! 


— De-asta ai atâtea discuri? 


— Da, răspund. 


— Şi care e muzica ta preferată? 


— Toată muzica îmi place. Nu am un gen preferat. Tu? Câţi 
ani aveai când ai început să cânți la pian? 


— Patru ani. 


Uau. Devreme. 


— Ai studiat muzica? Teoria muzicală, adică? 


— Nu. 


E cu atât mai impresionant. 


Sunt foarte încântat să o văd pe Alessia mâncând. E 
îmbujorată, ochii îi strălucesc şi bănuiesc că e puţin amețită 
după cele două beri. 


— Mai vrei ceva? o întreb. 


Ea clatină din cap. 


— Hai să mergem, atunci. 


Jago e cel care ne aduce nota. Presupun că Megan a refuzat 
sau poate e în pauză. Achit, o iau pe Alessia de mână şi 
ieşim din cârciumă. 


— Aş vrea să facem un mic ocol, să caut ceva la magazin, 
spun. 


— Bine. 


Zâmbetul strâmb al Alessiei mă face să râd. 


Magazinele din 'Trevethick sunt proprietatea moşiei şi sunt 
închiriate localnicilor. Afacerile merg foarte bine de la Paşte 
până la Anul Nou. Singura prăvălie care e de fapt utilă e 
magazinul universal. Suntem la kilometri buni distanță de 
cel mai apropiat oraş mare, aşa că aici se găseşte tot ce vrei 
şi ce nu vrei. Când intrăm, se aude sunând melodios un 
clopoțel. 


— Dacă ai nevoie de ceva, te rog să îmi spui, îi zic Alessiei, 
care se uită la raftul cu reviste, clătinându-se imperceptibil. 


Eu mă îndrept spre tejghea. 


— Cu ce pot să vă ajut? întreabă vânzătoarea, o tânără 
înaltă pe care nu o recunosc. 


— Aveţi cumva lămpi de veghe? Pentru copii? 


lese de după tejghea şi începe să caute pe rafturile de pe 
culoarul alăturat. 


— Astea sunt singurele pe care le avem. 


Are în braţe o cutie cu un mic dragon de plastic în interior. 


— Dă-mi una, te rog. 
— Aveţi nevoie de baterii, îmi atrage ea atenţia. 
— Atunci dă-mi şi baterii. 


Ia mărfurile şi se întoarce la tejghea. Între timp, eu mă uit în 
jur după prezervative. 


Poate am noroc, cine ştie. 

Arunc o privire piezişă spre Alessia, care răsfoieşte o revistă. 
— Şi o cutie de prezervative, te rog. 

Fata roşeşte şi mă bucur în sinea mea că nu o cunosc. 

— De care preferați? întreabă. 

— Din astea, răspund arătând spre marca mea favorită. 


Ea pune repede cutia într-o sacoşă de plastic, alături de 
lampă. 


După ce plătesc, mă duc şi o recuperez pe Alessia, care 
acum e în partea din față a magazinului şi se uită la cele 
câteva rujuri expuse. 


— Vrei ceva anume? 


— Nu, mulțumesc. 


Refuzul ei nu mă surprinde; n-am văzut-o niciodată 
machiată. 


— Mergem? 


Mă ia de mână şi ieşim în stradă. 


— Ce-i acolo? 


Alessia arată spre un coş de fum îndepărtat, vizibil parțial şi 
numai pentru câteva clipe, de pe drumeagul care duce spre 
mina abandonată. Ştiu ce e, fireşte; e coşul de pe acoperişul 
aripii de vest a reşedinței imense care este conacul 
Tresyllian. Casa mea strămoşească. 


Fir-ar să fie. 


— Acolo? Casa îi aparține contelui de Trevethick. 


— Ah. 


Se încruntă puţin, apoi ne continuăm drumul în tăcere, în 
timp ce în sinea mea se duce un adevărat război. 


Spune-i că tu eşti nenorocitul de conte de Trevethick. 


Nu. 


De ce nu? 


O să-i spun. Dar nu încă. 


De ce nu? 


Vreau să mă cunoască întâi. 


Să te cunoască? 


Să petreacă mai mult timp cu mine. 


— Putem să mai mergem pe plajă? 


Ochii Alessiei sunt din nou însuflețiți şi strălucitori. 


— Sigur că da. 


Alessia e subjugată de mare. Aleargă cu aceeaşi bucurie 
dezlănțuită printre valurile care se sparg la mal. Cizmele îi 
feresc picioarele de unda rece a valurilor. 


Este... efervescentă. 
Domnul Maxim i-a dăruit marea. 


Copleşită de o încântare copilărească, închide ochii, ridică 
mâinile spre cer şi inspiră aerul rece şi sărat. Nu-şi 
aminteşte să se mai fi simţit vreodată atât de... plină. Pentru 
prima dată după foarte multă vreme, se bucură de un strop 
de fericire. Simte cu acuitate legătura cu peisajul rece, 
sălbatic, care îi aminteşte cumva de locurile ei natale. 


Simte că aparține acestui loc. 
Simte că e împlinită. 


Întorcându-se, se uită la Maxim, care stă pe țărm, cu 
mâinile înfundate în buzunare, urmărind-o cu privirea. 
Vântul îi zburleşte părul, iar şuvițele aurii strălucesc în 
soare. Ochii lui sunt plini de veselie şi strălucesc ca un 
smarald în flăcări. 


E răpitor. 


Iar inima ei e plină. Plină ochi. 
Îl iubeşte. 
Da. Îl iubeşte. 


E ameţită. Excitată. Şi îndrăgostită. Aşa ar trebui să se 
simtă, nu? Liberă. Împlinită. Veselă. Conştientizarea acestor 
sentimente o loveşte asemenea vântului înviorător din 
Cornwall, care îi aruncă tot părul în față. 


E îndrăgostită de domnul Maxim. 


Toate sentimentele nerostite ies la suprafaţă, iar pe chip îi 
răsare un zâmbet orbitor. El îi întoarce un surâs năucitor şi, 
pentru câteva clipe, îşi îngăduie să spere. 


Poate într-o bună zi va simti şi el la fel? 


Dansează mergând spre el şi, într-un moment de rătăcire, se 
repede şi îl cuprinde de după gât. 


— Mulţumesc că m-ai adus aici, exclamă ea fără suflare. 
El zâmbeşte şi o strânge la piept: 


— E plăcerea mea. 


— Aşa va fi! chicoteşte ea şi râde de ochii lui larg deschişi şi 
de gura căscată. 


Îl vrea. Tot. 


Se smuceşte din brațele lui şi se întoarce la valuri. 


Dumnezeule, chiar că e ameţită, poate puţin beată. Şi 
frumoasă. Sunt îndrăgostit. 


Pe neaşteptate, alunecă şi cade, iar un val se sparge peste 
ea. 


Rahat. 


Speriat, fug să o ajut. Încearcă să se ridice şi alunecă iar, 
dar când ajung la ea, râde. Şi e udă leoarcă. O ridic. 


— Cred că ai înotat destul pe ziua de azi, mormăi eu. E 
cumplit de frig. Hai să te duc acasă. 


O iau de mână. Alessia îmi aruncă un zâmbet strâmb şi se 
târăşte după mine prin nisip, înapoi pe cărarea care duce 
spre casă. Oprindu-se la fiecare doi paşi, nu pare deloc 
încântată să plece de pe plajă; dar tot mai chicoteşte şi pare 
destul de fericită. Nu vreau să răcească. 


Întorşi în căldura Ascunzătorii, o cuprind în braţe: 
— Chicotelile tale sunt irezistibile. 


O sărut uşor şi îi scot haina udă. Şi blugii sunt leoarcă, dar 
din fericire restul hainelor par uscate. [i frec viguros brațele, 
ca s-o încălzesc: 


— Ar trebui să te duci să te schimbi. 
— Bine. 
Alessia zâmbeşte şi o ia în sus, pe scări. 


Îi iau geaca - mă rog, geaca lui Maryanne - şi o agăț în 
cuierul de pe hol, deasupra radiatorului, ca să se usuce. Îmi 
scot ghetele şi şosetele, şi ele ude, şi intru în garderoba 
pentru oaspeți. 


Când ies, Alessia a dispărut şi presupun că s-a dus sus, să 
îşi ia o pereche uscată de blugi. Mă aşez pe un taburet de la 
barul din bucătărie şi o sun pe Danny ca să aranjez cina. 


Apoi îl sun pe Tom Alexander. 


— Trevethick. Ce dracu” faci? 


— Sunt bine, mulțumesc. Ceva nou în Brentford? 


— Toate bune, nimic nou pe frontul de vest. Cum e în 
Cornwall? 


— Frig. 


— Ştii, bătrâne, m-am gândit mult la chestia asta. E cam 
mare bătaia de cap pentru o menajeră. E o fată drăguță şi 
tot ce vrei, dar sper să merite efortul. 


— Merită. 


— Nu ştiam că eşti aşa cavaler cu o domniţă la ananghie. 


— Nu e o dom... 


— Sper că ai parafat înțelegerea. 


— Tom, nu e treaba ta. 


— Bine, gata. Să înțeleg că nu, zice el şi râde. 


— Tom, îl avertizez. 


— Gata, gata, Trevethick. Stai liniştit. Aici toate sunt în 
regulă. Asta e tot ce trebuie să ştii. 


— Mulţumesc. Ţine-mă la curent. 
— Înţeles. La revedere. 

Şi închide. 

Mă holbez la telefon. 

Nemernicul. 


Îi scriu un e-mail lui Oliver. 


Către: Oliver Macmillan 
Data: 2 februarie 2010 
De la: Maxim Trevelyan 


Re: Localizare 


Oliver 


Sunt în Cornwall pentru o problemă personală şi stau la 
Ascunzătoare. Nu ştiu exact cât voi rămâne aici. 


Tom Alexander o să factureze pe numele meu nişte 
servicii de securitate prestate de firma lui, pentru care 
plata trebuie făcută din contul meu personal. 


Dacă vrei să iei legătura cu mine, ar fi preferabil să o 
faci pe e-mail; după cum ştii, aici semnalul telefonului 
nu e foarte bun. 


Mulţumesc, 


MT 


Apoi îi trimit un SMS lui Caroline: 


În Cornwall. Rămân aici o vreme. 


Sper că eşti bine. Mx 


Ea îmi răspunde imediat. 


Vrei să vin şi eu? 


Nu. Am treabă. 


Mulţam pentru ofertă. 


Mă eviţi? 


Nu fi prostuţă. 


L Nu te cred. 


Te sun la conac. 


Nu sunt la conac. 


Atunci unde eşti? 


Şi ce dracu' faci acolo? 


Caro, las-o baltă. 


Te sun săptămâna viitoare. 


Ce pui la cale? 
Sunt intrigată şi mi-e dor de tine. 
Trebuie să mă întâlnesc 


iar cu scroafa vitregă în seara asta. Cxxxx 


Baftă. Mx 


Cum mama naibii o să-i explic lui Caroline ce se întâmplă 
aici? Îmi trec mâna prin păr, sperând să mă lovească 
inspirația. Nu-mi vine nicio idee, aşa că mă duc să o caut pe 
Alessia. Nu e în niciunul din dormitoarele de sus. 


— Alessia! o strig întorcându-mă la parter, în living. 


Niciun răspuns. Mă duc la demisol şi verific repede celelalte 
dormitoare de oaspeţi, sala de jocuri şi de cinema. 


Nici urmă de Alessia. 
Futu-i. 


Încerc să îmi înăbuş panica şi urc scările în goană. O caut 
în sala de spa, poate e în jacuzzi sau la saună. 


Nimic. 
Unde dracu' e? 
Verific spălătoria. 


Acolo era, cu picioarele goale pe podea, citind o carte, în 
timp ce uscătorul huruia. 


— Aici erai! 


Îmi ascund exasperarea, simţindu-mă ridicol pentru 
îngrijorarea mea. Ridică privirea spre mine, cu ochii ăia 
calzi, căprui, iar eu mă las jos, pe podea, lângă ea. 


— Ce faci aici? 


Respir greu şi mă sprijin de perete. Ea-şi ridică genunchii la 
piept şi îşi trage tricoul peste picioarele goale, ascunzându- 


le. Rămâne cu bărbia pe genunchi şi se îmbujorează puțin la 
față, jenată. 


— Citesc şi aştept să mi se usuce blugii. 
— Văd. De ce nu te-ai schimbat? 

— Schimbat? 

— Cu altă pereche. 

Ea se înroşeşte şi mai tare la față. 

— Nu am altă pereche. 

Vorbeşte în şoaptă, pe un ton ruşinat. 
Fir-ar să fie. 


Şi îmi aduc aminte de cele două sacoşe de plastic amărâte 
pe care le-am pus în portbagaj. In ele se afla toată averea cei. 


Închid ochii şi îmi sprijin capul de perete, simțindu-mă ca 
ultimul tâmpit. 


Nu are nimic. 


Nici măcar haine. Sau şosete. 
Rahat. 


Mă uit la ceas şi îmi dau seama că e prea târziu pentru 
cumpărături. Şi oricum am vreo două halbe la bord şi nu 
conduc niciodată după ce am băut. 


— Acum e târziu. Mâine mergem la Padstow, să cumpărăm 
nişte haine noi. 


— Nu-mi permit haine noi. Mi se usucă imediat blugii. 


Fără să bag în seamă ultimul ei comentariu, mă uit în jos, la 
cartea ei. 


— Ce citeşti? 

— Am găsit-o pe un raft. 

Şi ridică spre mine Jamaica Inn de Daphne du Maurier. 
— Îţi place? Acţiunea se petrece în Cornwall. 


— Abia am început-o. 


— Îmi amintesc că mie mi-a plăcut. Ştii ceva, sunt sigur că 
putem găsi ceva de îmbrăcat pentru tine. 


Mă ridic şi îi întind mâna. Cu cartea în mână, se clatină 
puţin când se ridică şi observ că poalele tricoului ei sunt 
ude. 


Rahat. O să răcească. 


Încerc să nu mă uit la picioarele ei lungi, goale. Încerc să nu 
mi le imaginez încolăcite în jurul meu. Nu reuşesc. 


Şi mai poartă şi Chiloţeii Roz. 

Tortură. 

Nevoia mea e o durere mocnită, surdă. 
Va trebui să fac un duş. Iar. 

— Hai. 


Am vocea încărcată de dorință, dar din fericire nu pare să-şi 
dea seama. Ne ducem sus, iar ea dispare în dormitorul de 
oaspeți în timp ce eu cotrobăi prin garderobă să văd ce 
haine mi-a adus Danny de la casa mare. 


Peste câteva clipe, apare în uşă îmbrăcată cu un pantalon 
de pijama SpongeBob şi un tricou Arsenal FC. 


— Am astea, spune ea cu un zâmbet de scuză, tot uşor 
cherchelit. 


Mă opresc din cotrobăit. 


Chiar cu pantalonii ăia de pijama ridicoli şi decolorați şi un 
tricou de fotbal, tot fabuloasă este. 


— Merge. 


Rânjesc imaginându-mi cum ar fi să-i trag nădragii ăştia 
peste şolduri şi în jos, pe picioare. 


— Au fost ale lui Michal, spune. 


— Am bănuit. 


— l-au rămas mici. 


— lar ţie îți sunt prea mari. O să luăm nişte haine noi 
mâine. 


Deschide gura să protesteze, dar îi pun un deget pe buze. 


— 9sş! 
Are buzele moi şi fine. 
O doresc pe femeia asta. 


Îşi strânge buzele şi îmi sărută degetul, apoi ochii îi rătăcesc 
spre gura mea şi se întunecă. Mi se pune un nod în gât. 


— Nu te uita aşa la mine, te rog, şoptesc eu, luându-mi 
degetul de pe buzele ei. 


— Cum... adică? 

Vocea abia dacă i se aude. 

— Ştii tu cum. Ca şi cum m-ai dori. 
Roşeşte şi se uită în jos, la picioarele ei. 
— Îmi pare rău, şopteşte. 

Rahat. Am necăjit-o. 


— Alessia. 


Mă apropii de ea, astfel încât aproape că o ating. Mirosul 
imbătător de lavandă şi trandafiri, amestecat cu adierea 
sărată a mării, mă inundă şi îmi înnebuneşte simțurile. O 
mângâi pe obraz, iar ea îşi sprijină fața în palma mea. 


— Dar te doresc, murmură ea, ridicând spre mine nişte ochi 
ispititori. Numai că nu ştiu ce să fac. 


Îmi trec degetul peste conturul buzelor ei pline. 
— Cred că ai băut cam mult, frumuseţe. 


Ea clipeşte des, iar în ochii ei se iveşte o privire înnegurată, 
pe care nu o înțeleg. Ridică bărbia şi iese din încăpere. 


Ce dracu'? 


— Alessia! o strig şi fug după ea, dar nu mă bagă în seamă 
şi coboară scările. 


Sunt nedumerit. Încerc — chiar încerc! — să fiu cavaler. 
Pufnesc când mă gândesc la ironia situației. 
Ştiu privirea pe care mi-a aruncat-o. 


O privire din categoria „regulează-mă, regulează-mă-acum”. 


Nu de asta am adus-o aici? 


Dar e amețită, nu are pe nimeni, nu are nimic. Absolut 
nimic. 


Mă are pe mine. 

Cârlig. Fir. Şi plumb. 

Dacă mă culc cu ea acum, ar însemna să profit. 
Simplu. 

Aşa că nu pot. 

Dar am jignit-o. 

Rahat. 


Brusc, casa se umple de sunetele triste ale pianului. E un 
Preludiu în Mi minor melancolic al lui Bach. Îl cunosc foarte 
bine, pentru că l-am studiat în adolescenţă, la examenul la 
muzică în clasa a patra sau a cincea. Ea îl cântă desăvârşit, 
scoțând la iveală toată emoția şi dezvăluind profunzimile 
piesei. Talentul ei e fenomenal. Îşi articulează toate 
sentimentele prin muzică. E supărată. Pe mine. 


Fir-ar să fie. 


Poate ar trebui să îi accept oferta: să o regulez şi să o duc 
înapoi la Londra. Dar deşi gândul m-a ispitit de câteva ori, 
ştiu că n-o pot face. 


Trebuie să îi găsesc un loc unde să stea. 


Mă frec iar pe față. 


Ar putea sta cu mine. 


Cum? Nu. 


Nu am mai stat niciodată cu nimeni. 


Şi de ce ar fi aşa de rău? 


Adevărul este că nu vreau să i se întâmple nimic rău 
Alessiei Demachi. Vreau să o protejez. 


Oftez. 


Ce-o fi cu mine? 


Alessia îşi revarsă toată confuzia în Preludiul lui Bach pe 
care-l cântă. Vrea să uite de toate. Privirea lui. Îndoiala lui. 
Respingerea lui. Muzica o pătrunde încet, apoi se întoarce în 
încăpere, îmbrăcând-o în nuanțele întunecate ale regretului. 
Pe măsură ce cântă, se lasă în voia muzicii şi uită. Totul. 


Când se stinge şi ultima notă, deschide ochii şi domnul 
Maxim stă lângă bufetul de la bucătărie, privind-o. 


— Hei, spune el. 
— Hei. 


— Îmi pare rău. Nu am vrut să te supăr. E a doua oară pe 
ziua de azi. 


— Eşti foarte contradictoriu, spune ea, încercând să dea 
glas nedumeririlor. 


Se mai gândeşte puțin şi adaugă: 
— E din cauza hainelor mele? 
— Cum? 


— Pentru că nu îţi plac. 


La urma urmelor, el a insistat să îi cumpere haine noi. Se 
ridică şi, într-un gest curajos care nu o caracterizează, face 
o piruetă rapidă în fața lui. Speră să îi smulgă un zâmbet. 


Maxim vine spre ea, cântărind din priviri tricoul de fotbal şi 
pantalonii de pijama cu desene animate, ca şi cum ar 
analiza ipoteza: 


— Îmi place că eşti îmbrăcată ca un puştan de 13 ani. 
Tonul lui e sec, dar amuzat. 


Alessia chicoteşte. Tare. Molipsitor. Iar el râde împreună cu 
ea. 


— Aşa-i mai bine, şopteşte el. 
O prinde de bărbie şi o sărută. 


— Eşti o femeie foarte atrăgătoare, Alessia Demachi, 
indiferent cu ce ai fi îmbrăcată. Să nu permiți nimănui, nici 
mie, nici altcuiva, să te facă să te simți altfel. Eşti şi foarte, 
foarte talentată. Mai cântă ceva. Pentru mine. Te rog. 


— Bine, spune ea, înmuiată de vorbele lui blânde, şi se 
aşază din nou la pian. 


Îi aruncă un zâmbet fugar şi începe să cânte. 


E cântecul meu. 
Cântecul pe care l-am terminat după ce am cunoscut-o. 


Îl ştie. Pe de rost. Şi îl cântă mult mai bine decât mine. Am 
început compoziția asta când Kit încă trăia... iar acum îmi 
aud durerea şi regretele în armoniile care umplu camera. 
Durerea mă izbeşte ca un tsunami, zdrobindu-mă. 
Înecându-mă. Mi se pune un nod în gât şi încerc să îmi 
stăpânesc emoţiile, dar creşte, împiedicându-mă să respir. 
Mă uit la ea, vrăjit, dar profund îndurerat de notele acelea 
care-mi străpung inima şi dezvăluie hăul adânc care este 
absența lui Kit. Ea cântă cu ochii închişi. Este concentrată 
şi absorbită în melodia tristă, solemnă. 


Am încercat să îmi ignor durerea. Dar e aici. Şi aici a fost 
din clipa-n care a murit. l-am zis Alessiei că l-am iubit. Aşa 
a fost. Chiar l-am iubit. Fratele meu mai mare. 


Dar nu i-am spus niciodată. Nici măcar o singură dată. 
Iar acum mi-e dor de el mai mult decât va şti vreodată. 
Kit. 


De ce? 


Lacrimile îmi ard ochii şi mă sprijin de perete, încercând să- 
mi înăbuş suferința şi sentimentul de pierdere. Imi acopăr 
fața cu mâinile. 


O aud icnind şi se opreşte. 
— Îmi pare rău, şopteşte. 


Scutur din cap, incapabil să vorbesc sau să mă uit la ea. 
Aud hârşâitul taburetului şi ştiu că s-a ridicat de la pian. 
Apoi o simt lângă mine şi mă atinge pe braț. Un gest de 
compasiune. Şi asta e pierzania mea. 


— Mi-a amintit de fratele meu. 

Abia reuşesc să articulez cuvintele prin nodul din gât. 
— L-am îngropat acum trei săptămâni. 

— Ah, nu. 


Pare complet descurajată. Mă cuprinde în brațe, luându-mă 
prin surprindere, şi şopteşte: 


— Îmi pare atât de rău. 


Îmi îngrop faţa în părul ei şi inspir aroma liniştitoare. Şi nu- 
mi mai pot opri lacrimile care îmi şiroiesc pe obraji. 


Rahat. 
M-a sfărâmat. 


Nu am plâns la spital. Nu am plâns la înmormântare. Nu 
am plâns de la 16 ani, de la moartea tatălui meu. Şi totuşi 
aici, acum, cu ea, am dat frâu liber durerii. Şi plâng în 
hohote în brațele ei. 


Capitolul paisprezece 


Alessia intră în panică şi inima îi bate tot mai repede. 
Tulburată, îl îmbrăţişează, iar în mintea ei e un adevărat 
vârtej. 


Ce-a făcut? 
Domnul Maxim. Domnul Maxim. Maxim. 


A crezut că o să i se pară amuzant că îi ştie compoziția pe de 
rost. 


Dar nu, nu a reuşit decât să îi amintească de durerea lui. 
Remuşcarea e ca un staccato rapid şi nemilos şi bubuitor în 
vintrele ei. Cum a putut fi atât de insensibilă? Maxim se 
agaţă mai strâns de ea şi plânge fără să scoată un sunet. 
Trei săptămâni nu înseamnă nimic. Nu-i de mirare că încă 
mai suferă. Îl trage mai aproape şi îl mângâie pe spate. Îşi 
aminteşte cum s-a simțit când a murit bunica ei. Nana a 
fost singura care a înțeles-o. Singura persoană cu care 
putea vorbi. A murit acum un an. 


Îşi drege glasul, încercând să scape de senzaţia de arsură. 
Maxim e vulnerabil şi trist şi tot ce-şi doreşte e să-l facă să 
zâmbească iar. A făcut atât de multe pentru ea! Îşi trece 
mâinile peste umerii lui şi, prinzându-l de ceafă, îi întoarce 
fața spre ea. Privirea lui nu ascunde nicio aşteptare, în ochii 
lui verzi nu vede decât durere. Încet, îi trage gura spre ea şi 
îl sărută. 


Când buzele i se lipesc de ale mele, gem stins. Sărutul ei e 
timid, dar neaşteptat şi... da, dulce. Inchid ochii, încercând 
să mă împotrivesc durerii copleşitoare. 


— Alessia. 


Numele ei e o binecuvântare. Îi cuprind capul în mâini, 
degetele mi se pierd în părul ei moale şi mătăsos şi accept 
sărutul ei şovăitor, nepriceput. Mă sărută o dată, de două 
ori, de trei ori. 


— Eşti cu mine, am eu grijă de tine, îmi şopteşte. 


Iar cuvintele ei mă lasă fără suflare. Îmi vine s-o zdrobesc 
toată de mine şi să nu-i mai dau drumul niciodată. Nici 
măcar nu îmi amintesc cine a fost ultimul om care m-a 
alinat la ceas de restrişte. 


Alessia mă sărută pe gât. Pe maxilar. Şi din nou pe buze. 
Iar eu o las. 


Încetul cu încetul, durerea se ostoieşte, iar în locul ei apare 
foamea. Foamea de ea. Mă lupt cu atracția față de ea din 
clipa în care am văzut-o în holul meu, cu mătura-n mână. 
Dar mi-a doborât toate pavezele. Mi-a scos la iveală durerea. 
Nevoia. Pofta. Iar eu nu mai am putere să mă împotrivesc. 


Se mişcă încet, îmi cuprinde fața în palme şi mă mângâie pe 
obrajii încă uzi de lacrimi; mângâierile ei se rotesc ca o 
tornadă prin tot trupul. Sunt pierdut. Pierdut în 
compasiunea, curajul, inocența ei. Sunt pierdut sub 
atingerea ei. 


Corpul meu răspunde. 
Futu-i. 


O vreau. O vreau acum. O vreau dintotdeauna. 


Îi aplec capul pe spate şi o prind cu o mână de ceafă, cu 
degetele încă în părul ei. Cu cealaltă mână o cuprind pe 
după talie şi o lipesc de mine. O sărut mai apăsat, cu buze 
insistente. Alessia icneşte uşor, iar eu profit şi îi gâdil limba 
cu vârful limbii mele. Gustul ei e la fel de dulce ca 
înfăţişarea. Geme. 


Mă luminez mai ceva ca Piccadilly Circus. 


Se împinge cu mâinile în pieptul meu şi întrerupe brusc 
sărutul, uitându-se la mine cu nişte ochi uimiți, năuciți. 


Rahat. Ce-i asta? 

Abia mai răsuflă, e îmbujorată, are pupilele dilatate... 
La naiba, e superbă. Nu vreau să-i mai dau drumul. 
— Eşti bine? 

În colţul gurii îi apare un zâmbet timid şi dă din cap. 
Asta înseamnă da sau nu? 

— Da? 


Am nevoie de o clarificare. 


— Da, şopteşte ea. 

— Te-a mai sărutat cineva până acum? 
— Numai tu. 

Nu ştiu ce să răspund. 

— Mai vreau, mă imploră ea. 


Nu mă las rugat de două ori. Durerea e acum o amintire 
îndepărtată. Sunt ancorat în prezent, alături de fata asta 
frumoasă şi nevinovată. Degetele mi se înfig în părul ei, îi 
dau capul pe spate şi-i ridic iar gura spre mine. O sărut din 
nou, desfăcându-i buzele cu limba, şi de data asta întâlnesc 
vârful limbii ei. 


Gem adânc, erecţia mea e completă şi penisul meu împunge 
denimul negru. 


Îşi plimbă mâinile peste bicepşii mei şi se agaţă de mine în 
timp ce limbile noastre se încolăcesc, se mângâie, se gâdilă, 
gustându-se una pe cealaltă. Iar şi iar. 


Aş putea s-o sărut toată ziua. 


În fiecare zi. 


Mâna îmi alunecă în jos pe spatele ei, spre fundul perfect. 
Ah, Dumnezeule. 
Cu o palmă pe fundul ei, o lipesc de penisul meu erect. 


Icneşte şi îşi eliberează buzele din sărut, dar nu se 
depărtează de mine. Respiră precipitat, cu ochii de culoarea 
nopții, larg deschişi şi şocați. 


Futu-i. 


Îi susțin privirea speriată şi, făcând apel la ultima rămăşiţă 
de autocontrol, o întreb: 


— Vrei să mă opresc? 

— Nu, răspunde ea iute. 
Slavă cerului. 

— Ce s-a întâmplat? o întreb. 
Scutură din cap. 


— Asta? o întreb şi o lipesc iar de mine. 


Ea icneşte. 
— Da, frumoasa mea. Te doresc. 
Întredeschide buzele şi trage aer în piept. 


— Vreau să te ating. Peste tot, şoptesc. Cu mâinile. Cu 
degetele. Cu buzele. Şi cu limba. 


Ochii i se întunecă şi mai mult. 
— Şi vreau să mă atingi şi tu, adaug răguşit. 


Gura i se rotunjeşte într-un O perfect şi mut. Dar privirea i 
se plimbă de la ochii mei la gură, apoi la piept şi îndărăt la 
ochi. 


— Prea repede? o întreb. 


Ea scutură din cap. O prind de păr şi îi trag uşor capul pe 
spate, lipindu-mi iar gura de buzele ei. 


— Ah, murmur în colțul gurii ei în timp ce un val de plăcere 
îmi străbate şira spinării şi se revarsă în vintre. Da, Alessia. 
Atinge-mă. Vreau să mă atingi. 


Tânjesc după atingerea ei. 


Ea mă sărută şi, ezitantă, îşi împinge limba între buzele 
mele. lar eu primesc tot ceea ce e dispusă să îmi ofere. 


Ah, Alessia. 


Ne sărutăm. Ne sărutăm până când sunt pe punctul de a 
exploda. Trag de elasticul pantalonilor ei de pijama şi îmi 
lipesc palma de pielea caldă, fină a fundului ei. Ea 
încremeneşte o clipă, apoi mă prinde de păr, mă trage tare şi 
mă sărută cu patimă, lacomă şi înfrigurată. 


— Uşurel, gâfâi eu. Hai s-o luăm încet. 


Înghite în sec şi îşi pune mâinile pe braţele mele, părând 
puțin nedumerită. 


— Îmi place să-ţi pui mâinile în părul meu, o liniştesc eu, şi 
ca să mă fac iertat, îi trec cu dinţii peste linia maxilarului, 
până la ureche. 


Geamătul ei e delicat şi răguşit, iar capul i se lasă în palma 
mea. 


O binecuvântare pentru penisul meu. 


— Eşti foarte frumoasă, şoptesc şi degetele mi se înfig în 
părul ei, trăgând uşor. 


Ridică bărbia, iar eu îi acopăr gâtul cu sărutări uşoare, până 
ce ajung la ureche. Cu cealaltă mână o strâng de fese, iar 
buzele mele le caută iar pe ale ei, limba mea explorându-i 
gura, sărutând şi lăsându-se sărutată, în timp ce buzele ei 
le învață pe ale mele, iar ale mele, pe ale ei. Sărutările mele 
coboară din nou pe gât, acolo unde pulsul se zbate iute şi 
furios pe sub pielea fină. 


— Vreau să fac dragoste cu tine, şoptesc. 
Ea împietreşte. 


Îi cuprind fața cu amândouă palmele şi îi mângâi buzele cu 
degetul. 


— Vorbeşte cu mine. Vrei să mă opresc? 


Ea îşi muşcă buza de sus, iar privirea îi fuge spre fereastră, 
unde cerul e colorat în nuanțele rozalii ale asfințitului. 


— Nu ne poate vedea nimeni, o asigur. 
Zâmbeşte şovăitor, dar şopteşte: 
— Nu te opri. 


O mângâi pe obraji cu dosul degetelor şi mă pierd în ochii ei 
întunecați. 


— Eşti sigură că vrei? 
Ea încuviinţează. 
— Spune-mi, Alessia. Trebuie să te aud spunând-o. 


O sărut pe colțul gurii o dată, şi încă o dată, iar ea închide 
ochii. 


— Da, îmi răspunde gâfâit. 


— Ah, draga mea, murmur eu. Pune-ţi picioarele în jurul 
şoldurilor mele. 


O prind de talie şi o salt cu uşurinţă, iar ea îşi pune mâinile 
pe umerii mei. 


— Picioarele. În jurul meu, îi amintesc. 


Cu fața luminată de ceea ce sper eu că e dorință şi excitare, 
îşi încolăceşte picioarele în jurul şoldurilor mele şi mă 
cuprinde cu braţele pe după gât. 


— Ţine-te bine. 


O iau spre scări, în timp ce ea mă sărută pe gât. 


— Miroşi frumos, spunea ea, ca şi cum ar vorbi cu sine. 


— Ah, scumpo, şi tu. 


O las jos lângă pat şi o sărut din nou. 


— Vreau să te văd. 


Mâinile mele găsesc poalele tricoului de fotbal şi i-l trag 
încet peste cap. Chiar dacă are sutien, îşi încrucişează 
braţele la piept, iar părul i se revarsă într-o cascadă buclată 
şi întunecată, până la talie. 


E timidă. 


E nevinovată. 


E fabuloasă. 


Sunt deopotrivă excitat şi înduioşat, dar vreau să se simtă 
confortabil. 


— Vrei să continuăm pe întuneric? 


— Nu, sare ea imediat. Nu pe întuneric. 


Sigur că da. Doar urăşte întunericul. 
— Bine, bine, am înțeles, o liniştesc eu. Eşti minunată. 


Vocea mi se umple de o nedisimulată uluire când îi arunc 
tricoul pe podea. Îi dau deoparte părul de pe față şi îi ridic 
bărbia. O sărut din nou, cu delicateţe, până ce se relaxează, 
începe să îşi plimbe ea mâinile pe pieptul meu şi să îmi 
răspundă la sărutări. Degetele i se înfig în puloverul meu şi 
trage de el. 


Mă uit în jos, la ea. 

— Vrei să mi-l scot? 

Ea încuviințează cu entuziasm. 

— Pentru tine, frumoaso, tot ce pofteşti. 


Îmi trag peste cap puloverul şi tricoul şi le las pe podea, 
lângă tricoul Arsenal. Işi mută privirile de la ochii mei la 
pieptul meu gol, iar eu rămân neclintit... lăsând-o să se uite. 


— Atinge-mă, şoptesc. 


Tresare. 


— Vreau să mă atingi. Nu muşc. 
Decât dacă mă rogi tu... 


Ochii i se luminează şi, cu grijă, pune o mână în dreptul 
inimii mele. 


Futu-i. 
Sunt sigur că inima mea face tumbe sub degetele ei. 
Închid ochii, bucurându-mă de senzaţia mistuitoare. 


Se apleacă şi mă sărută pe piele, acolo unde îmi bubuie 
inima. 


Da. 


Îi dau deoparte părul de pe ceafă şi îmi lipesc buzele de 
gâtul ei, coborând încet spre umăr, iar de acolo spre 
breteaua  sutienului. Zâmbesc  înfundat în pielea ei 
parfumată. Sutienul e roz. Cu două degete, îi trag în jos 
breteaua de pe umăr şi răsuflarea ei precipitată îmi umple 
urechile. 


— Întoarce-te, şoptesc. 


Alessia ridică spre mine nişte ochi mistuiți de patimă şi se 
întoarce cu spatele. Încrucişează braţele la piept, 
acoperindu-se din nou. Îi dau părul de pe celălalt umăr şi o 
sărut din nou pe gât, în timp ce îmi trec brațul peste 
abdomenul ei, ca s-o prind de şold. O lipesc din nou de 
mine, astfel încât mădularul meu erect e zdrobit de fesele ei. 


Gem în urechea ei în timp ce ea se freacă de mine. 
Fir-aş al naibii. 


Cu delicateţe, dau jos şi cealaltă bretea a sutienului, îmi 
trec uşor degetele peste umăr şi las în urma lor sărutări 
tandre şi umede. 


Pielea ei e atât de fină! Şi gingaşă. Şi aproape perfectă. 


Are o aluniță mică la baza gâtului, sub lănțişorul pe care 
poartă cruciulița de aur. O sărut. Miroase a proaspăt, a 
bine. 


— Miroşi minunat, şoptesc eu între sărutări, desfăcându-i 
sutienul. 


Când îmi ridic brațul pe trupul ei, simt greutatea sânilor pe 
antebraț. Icneşte speriată şi îşi ține sutienul lipit de corp, 
sub brațele încrucişate. 


— Încet, şoptesc eu şi o strâng mai aproape, mângâindu-i 
cu vârful degetelor abdomenul, apoi coborând mai jos, pe 
burtă. 


Apoi vâr degetul mare pe sub betelia pantalonilor de pijama 
şi îl trag în jos, în timp ce îi muşc cu delicateţe lobul urechii. 


— Zot, geme ea. 

— Te doresc, îi şoptesc şi o ciupesc iar. Şi da, muşc. 
— Edhe unë të dëshiroj. 

— Engleză, te rog. 


O sărut după ureche şi mâna îmi alunecă pe sub pantalonul 
de pijama până ce degetele ajung să îi atingă sexul. 


E rasă! 


Se crispează în brațele mele, dar eu îmi mişc degetul mare 
peste clitorisul ei. O dată. De două ori. De trei ori. De patru 
ori, iar ea îşi lasă capul pe spate, pe umărul meu, şi începe 
să scâncească. 


— Da, şoptesc eu, şi o mângâi în continuare. 


S-o excit. S-o stârnesc. Cu degetele. 


Îşi lasă braţele în jos, sutienul cade la podea, iar ea mă 
prinde de picioare, mă trage de blugi şi îşi încleştează 
mâinile în material. Deschide gura, are ochii strâns închişi 
şi gâfâie. 


— Da, scumpo. Simte-o. 


Şi o prind uşor cu dinţii de lobul urechii. Ea îşi muşcă buza 
de sus în timp ce degetele mele continuă să o ațâţe. 


— Të lutem, të lutem, të lutem. 

— Engleză. 

— Te rog, te rog, murmură ea cu o voce răguşită. 

Şi îi ofer în continuare ceea ce vrea. Ceea ce are nevoie. 


Picioarele încep să-i tremure. O cuprind mai strâns cu 
brațul. Nu mai are mult. 


Oare ştie? 


— Eşti cu mine, am eu grijă de tine, şoptesc. 


Mă strânge aşa de tare, încât aproape mi-a blocat circulația 
sângelui în picioare. Scânceşte şi, dintr-odată, ţipă ascuțit, 
iar trupul i se cutremură convulsiv. Şi are orgasm în brațele 
mele. 


O strâng în braţe în tot acest răstimp, iar ea se lasă pe 
mine. 


— Ah, Alessia, îi şoptesc la ureche şi, ridicând-o în brațe, 
trag pătura şi o aşez pe pat. 


Părul i se răsfiră pe pernă şi se revarsă în jos, pe sâni, ca o 
coamă sălbatică, ascunzându-i cu totul de mine, cu excepția 
sfârcurilor roz-închis. 


Futu-i. 


Scăldată în lumina blândă, purpurie a asfinţitului, e absolut 
fabuloasă, chiar şi cu pantalonii ăia de pijama SpongeBob. 


— Ai idee cât de frumoasă eşti acum? o întreb, iar ea 
întoarce spre mine nişte ochi uimiți. 


— Ua, şopteşte. Nu. Engleză. Uau. 


— Uau. Da. 


Am senzaţia că blugii mi s-au micşorat brusc cu câteva 
numere şi nu îmi doresc decât să-i smulg pijamaua aia şi să 
mă cufund în ea. Dar are nevoie de timp. Ştiu. Îmi doresc ca 
şi penisul meu să înțeleagă. Fără să-mi dezlipesc privirea de 
ea, îmi desfac nasturele, trag în jos fermoarul şi las erecţiei 
un mult-dorit spațiu de manifestare. 


Poate ar trebui să-i dau jos de tot. 


Păstrez boxerii pe mine, dar îmi scot blugii şi îi las la podea. 
Inspir adânc şi încerc să îmi controlez respirația. 


— Pot să vin lângă tine? o întreb. 


Ea face ochii mari şi încuviințează, şi nu trebuie să-mi 
spună de două ori. Mă întind lângă ea şi, proptit în cot, 
apuc o şuviță de păr brun neasemuit de moale şi o sucesc şi 
răsucesc pe deget. 


— Îţi place? o întreb. 
Ea zâmbeşte, un zâmbet timid, dar carnal. 
— Da. Îmi place. 


Şi îşi trece cu un gest rapid limba peste buza de sus. Îmi 
înăbuş un geamăt şi, întinzându-mă, îmi plimb un deget 


peste obrazul ei, de-a lungul bărbiei şi în jos, pe gât. Degetul 
mi se opreşte la cruciulița de aur. 


Vederea ei mă face să mă opresc. 
— Eşti sigură că vrei? o întreb. 


Ochii ei de nepătruns sunt larg deschişi, iar eu mă simt 
expus, de parcă mi-ar citi direct în suflet. E ca o trezire la 
realitate. Mă simt mult mai dezgolit decât sunt în realitate. 


Ea înghite în sec: 
— Da. 


— Dacă e ceva ce nu-ţi place sau poate nu vrei să faci să-mi 
spui, da? 


Încuviinţează şi se întinde să mă mângâie pe faţă. 
— Maxim, şopteşte. 


Mă întind şi îi ating uşor buzele cu gura. Geme, îşi trece 
degetele prin părul meu, iar limba ei îmi atinge şovăitor şi- 
mi umezeşte buza de sus. Dorința mă pârjoleşte ca un foc 
sălbatic. Îi ridic bărbia şi o sărut apăsat, primul nostru 
sărut la orizontală. O vreau. Toată. Aici. Acum. 


Îi savurez reacţia şi sărutul. Explorând. Gustând. Dorind. 


Mă desprind de gura ei şi îmi plimb buzele în jos, pe bărbie, 
apoi de-a lungul sternului. Cu o mână, îi dau părul 
deoparte, dezvelindu-mi obiectivul. Ea icneşte, cu degetele 
înfipte în părul meu. Încetişor, îi ling sfârcul, apoi îl prind în 
gură. Şi sug. Tare. 


— Ah! strigă ea. 


Suflu uşurel peste el şi ea se zvârcoleşte alături de mine. Îmi 
las mâna să alunece peste şoldul ei şi apoi în sus, spre 
celălalt sân. Cuprinzându-l delicat în palmă, îl dezmierd şi îl 
strâng, minunându-mă de cât de receptivă e când îi ating 
sfârcul cu degetul. Într-o clipă, sfârcul se întăreşte şi se 
umflă, la fel ca geamănul lui. Ea geme, iar şoldurile încep 
să-i danseze într-un ritm pe care-l cunosc prea bine. Îmi 
plimb mâinile pe tot trupul ei, mângâind-o şi continuând să 
îi ațâț sânii cu buzele. 


Îmi strecor degetele sub pantalonii ei de pijama, iar ea îşi 
împinge sexul în palma mea. O am. In palmă. Gem. E 
umedă. 


E pregătită. 
Futu-i. 


Încet, încet, strecor un deget în ea. 


E strâmtă. Şi umedă. 


Da. 


Retrag degetul, apoi îl vâr din nou. 


— Ah, scânceşte ea ascuţit, se încordează şi strânge 
cearşafurile în pumni. 


— Ah, scumpo, te doresc atât de mult! 


Buzele mele sunt între sânii ei: 


— Mă topesc după tine din clipa-n care te-am văzut. 


Trupul i se arcuieşte în întâmpinarea mâinii mele, iar capul 
îi cade pe spate, pe pernă. O sărut pe abdomen, lăsând un 
semn umed de posesie pe pielea ei, până la buric. Trasez un 
cerc cu nasul în jurul lui, în timp ce degetele mele intră şi 
ies din ea. O sărut pe abdomen şi îmi mişc limba de la un 
şold la altul. 


— Zot... 


— E timpul să-ţi iei la revedere de la ăştia, şoptesc cu nasu- 
n burta ei. 


Scot mâna din ea şi mă ridic. 


— Nu am crezut niciodată că..., spune ea în şoaptă, dar 
vocea i se stinge când îi trag în jos pantalonii de pijama, 
apoi îi arunc peste blugii mei. 


— Uau, şoptesc. 


În sfârşit e aici, goală, în patul meu, şi e neînchipuit de 
sexy. 


— Tu m-ai mai văzut gol. 

— Da, şopteşte ea. Dar dormeai pe burtă. 
— OK. 

Foarte bine, asta ar putea fi o lecţie. 


Îmi dau boxerii jos şi îmi eliberez în sfârşit mădularul 
sculat. Şi înainte ca imaginea erecției mele să apuce să o 
sperie sau să o şocheze, mă aplec şi o sărut. O sărut cu 
adevărat, punând toată dorința mea mistuitoare în acest 
prim sărut al trupurilor noastre deopotrivă de despuiate. Îmi 
răspunde cu buze lacome, întorcându-mi sărutul. O mângâi 
pe talie, apoi mâna îmi alunecă în jos, spre şolduri, trăgând 
trupul acela dulce, delicat, spre mine. Cu un genunchi, îi 
desfac picioarele. Trupul i se arcuieşte spre mine, iar 


mâinile i se înfig iar în părul meu. Gustându-i pielea, îmi 
plimb buzele peste gâtul ei până la cruciulița de aur. O 
învârt cu limba, bucurându-mă de gustul ei, în timp ce 
mâinile îmi sunt atrase din nou de bustul ei perfect dăltuit. 


Geme când degetul meu îi mângâie sfârcul care înmugureşte 
sub atingerea mea. Urmează buzele, sărutându-l şi 
muşcându-l încetişor. 


— Ah, Zot, geme ea, trăgându-mă tot mai tare de păr. 


Nu mă opresc. Neobosită şi flămândă, gura mea se mută de 
la un sfârc la altul, muşcând, lingând, sărutând... sugând. 
Geme şi se zvârcoleşte sub mine, în timp ce mâinile mele 
călătoresc în jos, spre țelul meu final. Alessia încremeneşte 
când degetele mele îi ating sexul, iar răsuflarea ei devine 
sacadată. 


Da. 


E umedă. Încă. 


Degetul meu găseşte premiul suprem şi descrie cercuri în 
jurul clitorisului ei, iar şi iar. Treptat, strecor un deget în ea. 
Mâinile i se îndepărtează de capul meu, mă mângâie acum 
pe spate, apoi îşi plimbă unghiile peste umerii mei şi le 
înfige în carne. Dar eu perseverez, imprimând degetului o 
mişcare de du-te-vino, crescând ritmul, şi cu degetul mare 
descriu în continuare cercuri în jurul clitorisului ei. 


Şoldurile i se mişcă în ritmul acela ancestral, iar picioarele i 
se încordează sub mine. Mai are puțin. Lăsându-i sânii, o 
sărut pe gură şi îi prind între dinți buza de jos. Îşi 
încleştează pumnii în umerii mei, iar capul i se lasă pe 
spate. 


— Alessia, şoptesc eu când ţipă, copleşită de orgasm. 


O ţin strâns în braţe în timp ce trupul ei freamătă după 
orgasm, apoi îngenunchez între picioarele ei. Deschide ochii 
întunecați şi se uită la mine cu o mirare încețoşată. 


Mă întind după prezervativ şi încerc să îmi ţin trupul sub 
control. Şoptesc: 


— Eşti gata? Am să fiu rapid. 
S-ar putea să fie şi adevărat. 
Ea încuviinţează. 

O prind de bărbie. 

— Spune-mi. 


— Da, şopteşte ea. 


Slavă cerului. 


Rup pachetul cu dinții şi îmi trag prezervativul. Pentru 
câteva secunde oribile mi se pare că am să ejaculez aici şi 
acum. 


Futu-i. 


Îmi aduc mădularul la ordine şi îi acopăr trupul cu al meu, 
susținându-mi greutatea în coate. 


Ea închide ochii şi se încordează sub mine. 

— Hei, şoptesc şi o sărut pe pleoape. 

Îşi înnoadă brațele pe după gâtul meu şi scânceşte. 
— Alessia. 


Buzele ei le găsesc pe ale mele şi mă sărută flămând. 
Infrigurat. Disperat. Iar eu nu mă mai pot ţine. 


Încet. Încet. Încet, mă afund în ea. 


Ah. Doamne. Dumnezeule. 


Strâmtă. Umedă. Rai. 


Ea ţipă, iar eu mă opresc. 


— Eşti bine? gâfâi eu, lăsând-o puțin să se acomodeze cu 
penetrarea. 


— Da, şopteşte ea după câteva clipe. 


Nu ştiu sigur dacă să o cred sau nu, dar îi iau de bună 
asigurarea şi încep să mă mişc. O dată. De două ori. De trei 
ori. lar. Şi iar. O pătrund. 


Nu ejacula. Nu ejacula. Nu ejacula. 


Aş vrea să prelungesc momentul ăsta la nesfârşit. 


Geme, iar şoldurile încep să i se mişte într-un contradans 
dezordonat, de începătoare. 


— Da, mişcă-te cu mine, frumusețe, o încurajez eu în vreme 
ce icnetele ei scurte, zgomotoase, mă îmboldesc. 


— Te rog, şopteşte ea, implorându-mă pentru mai mult, iar 
eu îi fac cu dragă inimă pe plac. 


Sudoarea mi se prelinge pe spate, tot trupul se luptă 
împotriva reţinerii forțate. Imping şi împing până când se 
încordează sub mine, iar unghiile i se înfig în carnea mea. 


Mă mişc o dată, de două ori... de trei ori... şi ea ţipă şi îşi dă 
drumul. Iar țipătul şi orgasmul ei mă eliberează şi pe mine. 


Ejaculez. Viguros. Zgomotos. Şi strigându-i numele. 


Capitolul cincisprezece 


Maxim e greu deasupra ei, respirând adânc, sacadat, în 
vreme ce Alessia stă întinsă gâfâind sub el. E copleşită de 
senzații şi de o oboseală care a pătruns-o până la oase, dar 
mai presus de toate de... invazia lui. Se simte vlăguită. El 
clatină din cap, se sprijină în coate, eliberând-o de greutatea 
lui, şi întoarce spre ea nişte ochi limpezi, îngrijorați: 


— Eşti bine? o întreabă. 


Ea îşi face un inventar mental al trupului ei. Adevărul e că o 
doare un pic. Habar n-avea că actul de iubire te solicită atât 
de mult fizic. Mama ei îi spusese că prima dată o s-o doară. 


Şi a avut dreptate. 


Dar după aceea, odată ce trupul ei s-a obişnuit cu prezența 
lui, i-a plăcut. Mai mult decât plăcut. La sfârşit, s-a pierdut 
pe sine şi s-a făcut țăndări, explodând pe dinăuntru. Şi a 
fost... incredibil. 


El iese din ea, iar sentimentul necunoscut o face să tresară. 
Maxim trage pătura peste amândoi şi, ridicându-se în cot, o 
priveşte îngrijorat. 


— Nu mi-ai răspuns. Eşti bine? 


Ea încuviințează, dar, după ochii lui mijiţi, îşi dă seama că 
nu o crede. 


— Te-am rănit? 


Ea îşi muşcă buzele, neştiind prea bine ce să răspundă, iar 
el se rostogoleşte pe pat, alături de ea, şi închide ochii. 


Rahat. Am rănit-o. 


Am zburat de pe culmile disperării la un orgasm de s-a 
cutremurat lumea, dar bucuria mea de după cea mai tare 
partidă de sex de care am avut vreodată parte dispare 
precum  iepuraşul unui magician. Mă aplec şi scot 
prezervativul de pe mădular, dezgustat de mine însumi. 
Când îl las jos, pe podea, observ cu mirare că am mâna 
plină de sânge. 


Sângele ei. 
Futu-i. 


Frec palma de coapsă şi mă întorc să înfrunt reproşul de pe 
chipul ei minunat. Dar ea se uită la mine temătoare şi 
vulnerabilă. 


Fir-ar să fie. 
— Îmi pare rău că te-am rănit. 
O sărut pe frunte. 


— Mama mi-a spus că o să mă doară. Dar numai prima 
dată. 


Alessia îşi trage pătura până la bărbie. 
— Numai prima dată? 


Ea încuviințează şi inima mea se umple de speranță. O 
mângâi pe obraji. 


— Să înţeleg că ai fi dispusă să mai facem o încercare? 


— Da, cred că da, spune ea cu un zâmbet şiret, iar penisul 
meu se întăreşte, aprobator. 


Iar? Deja? 
— Numai... numai dacă vrei şi tu, adaugă ea. 
— Numai dacă vreau şi eu? 


Nu-mi pot controla incredulitatea din voce. Râd, mă aplec şi 
o sărut. Apăsat. 


— Dulcea, dulcea mea Alessia, îi şoptesc lipit de buzele ei. 


Îmi zâmbeşte şi ea şi, dintr-odată, simt o acută nevoie să 
ştiu. 


— Ţie ţi-a fost bine... 

În obrajii ei apare o nu foarte nevinovată nuanţă de roz: 
— Da, şopteşte. Mai ales la sfârşit, când am... 

Când ai avut orgasm! 


Rânjesc cuprins de încântare. 


Slavă cerului! 


Ea îşi mută atenția spre mâini, în continuare încleştate de 
pătură, şi se încruntă puţin. 


— Ce-i? o întreb. 

— Pentru tine, spune ea încet de tot. Pentru tine a fost bine? 
Râd: 

— Bine?! 


Râd din nou, cu capul dat pe spate, delirez de fericire, de 
multă vreme nu m-am mai simțit aşa. 


— Alessia, a fost excepţional. A fost cel mai bun fut... cea 
mai bună partidă de sex de care am avut parte în ultimii 
ani. 


Oare de ce? 
Face ochii mari şi pufneşte îngrozită. 


— E un cuvânt urât, domnule Maxim. 


Încearcă să mimeze dezaprobarea, dar ochii ei sclipesc 
veseli. Mă aplec şi îi mângâi buza de jos cu degetul mare. 


— Spune „Maxim. 


Vreau să-mi aud iar numele rostit cu accentul ăsta 
provocator. 


Se îmbujorează şi mai tare. 

— Spune-l. Spune-mi numele. 
— Maxim, şopteşte. 

— lar. 

— Maxim. 


— Mai bine. Cred că ar trebui să ne ducem să ne spălăm, 
frumusețe. Pregătesc eu baia. 


Dau la o parte aşternuturile şi mă ridic din pat; culeg 
prezervativul de pe jos şi mă îndrept spre baie. 


Futu-i. 


Mă simt... 
Ca un puştan zăpăcit. 
Sunt bărbat în toată firea şi mă simt ca un puştan ameţit! 


Sexul cu ea e mai bun decât o doză de cocaină... decât orice 
drog. Oricând. 


Arunc prezervativul şi dau drumul la robinetul de la cadă, 
torn nişte spumă de baie şi urmăresc cum apa se 
preschimbă în clăbuci fini, parfumaţi. Scot un prosop de 
față şi îl pun pe marginea căzii. 


În timp ce cada se umple cu apă, mă gândesc la întâmplările 
de peste zi. În sfârşit, mi-am regulat menajera. În mod 
normal, imediat ce mă culc cu o femeie, îmi doresc să rămân 
singur. Dar azi nu mă simt aşa. Nu cu Alessia. Sunt în 
continuare sub puterea vrăjii pe care cine ştie cum mi-a 
făcut-o. Ba mai mult de atât, urmează să petrec săptămâna 
asta, poate şi săptămâna viitoare, cu ea. lar perspectiva e 
palpitantă. 


Mădularul meu se întăreşte țanțoş, în semn de încuviințare. 


Mă zăresc o clipă în oglindă, zâmbind prosteşte şi euforic, şi 
nu mă recunosc. 


Ce mama dracului mi se întâmplă? 


Îmi trec mâna prin păr, într-o încercare zadarnică de a-l 
întinde cât de cât, şi îmi amintesc sângele ei pe mâna mea. 


O virgină. 


Acum va trebui să mă însor cu ea. Pufnesc la ideea asta 
ridicolă şi mă spăl pe mâini. Mă întreb dacă vreunul dintre 
străbunii mei a fost vreodată într-o astfel de situaţie. Doi 
dintre înaintaşii mei au fost implicaţi în nişte aventuri 
scandaloase, documentate istoric, dar ştiinţa mea despre 
istoria familiei e destul de sumară. Kit era cel priceput în 
istoria familiei şi genealogie. El a fost atent la toate astea. A 
avut tata grijă. A avut mama grijă. Era parte integrantă a 
îndatoririlor de moştenitor ale lui Kit. Ştia că păstrarea 
moştenirii intacte însemna totul pentru familia noastră. 


Dar el nu mai e aici. 
Futu-i. De ce n-oi fi fost şi eu atent? 


Cada e plină, iar eu mă întorc în dormitor simțindu-mă 
puţin abătut. Dar imaginea Alessiei cu ochii în tavan îmi 
ridică moralul. 


Menajera mea. 


Expresia ei e complet indescifrabilă. Se întoarce, mă vede, şi 
închide imediat ochii. 


Ce? 
A, da, sunt dezbrăcat. 


Îmi vine să râd, dar mă gândesc că poate nu e cea mai bună 
idee, aşa că mă sprijin de tocul uşii, încrucişez braţele la 
piept şi aştept răbdător să deschidă iar ochii. 


După câteva clipe, trage pătura peste nas şi aruncă pe furiş 
o privire, deschizând un singur ochi. 


Zâmbesc. 
— Uită-te bine, zic şi desfac larg brațele. 


Clipeşte des, iar în ochii ei licăresc scântei de jenă, 
amuzament, curiozitate şi, mi se pare mie, un strop de 
admiraţie. Chicoteşte şi îşi trage pătura peste cap. 


— Râzi de mine, spune cu vocea înăbuşită. 


— Da, aşa e. 


Incapabil să mă abțin, o iau încet spre pat, iar ea se agaţă 
cu atâta forță de pătură, de i se albesc încheieturile 
degetelor. Mă aplec şi îi sărut degetele. 


— Dă-i drumul, şoptesc şi, spre surprinderea mea, îmi dă 
ascultare. 


Arunc aşternuturile de pe pat, iar ea ţipă speriată; o iau în 
braţe şi o ridic în picioare. 


— Acum suntem amândoi goi, îi spun împingându-mi nasul 
în urechea ei. 


Ea îşi încolăceşte brațele după gâtul meu şi o duc, 
chicotind, în baie, unde o depun direct în cadă. Işi acoperă 
imediat sânii. 


— N-ai de ce să te jenezi. 
Şi iau o şuviță de păr şi o răsucesc pe după deget. 
— Ai un păr minunat. Şi un corp minunat. 


Zâmbetul ei timid îmi dă de înțeles că asta avea nevoie să 
audă. Trag încetişor de şuvița de păr, iar ea se apleacă spre 
mine, ca s-o pot săruta pe frunte. 


— Ia uită-te acolo, vrei? 


Arăt cu bărbia spre fereastra din spatele căzii. Se întoarce 
şi, după răsuflarea ei precipitată, îmi dau seama că îi place 
ceea ce vede. Fereastra dă spre golf şi la orizont se vede 
soarele sărutând marea într-o spectaculoasă simfonie de 
culori: auriu, opal, roz şi portocaliu, topite toate într-un nor 
de purpură care pluteşte deasupra apei întunecate. E 
splendid. 


— Sa bukur. 

Vocea ei e plină de încântare. 

— Foarte frumos. 

Şi lasă braţele în jos. 

— Ca tine, spun eu, şi o sărut pe păr. 


Parfumul ei fermecător - lavandă şi trandafiri, la care se 
adaugă un iz de sex proaspăt — îmi umple nările. Închid 
ochii. E mult mai mult decât frumoasă. E desăvârşită în 
toate. E isteață. Talentată. Amuzantă. Şi curajoasă. Da, mai 
presus de orice, e curajoasă. Inima îmi tresaltă puternic şi, 
dintr-odată, sunt copleşit de emoție. 


Futu-i. 


Fac eforturi să îmi stăpânesc simțămintele, îi întind mâna şi 
îi duc degetele la buze. I-l sărut pe fiecare în parte înainte de 
a intra în cadă. 


— Ia loc. 


Ea îşi răsuceşte iute părul într-un coc care sfidează 
gravitația cocoţat în vârful capului cum e şi se cufundă în 
spumă. 'Tresare puţin şi simt o înțepătură de vinovăție, dar 
chipul i se relaxează când priveşte din nou apusul hipnotic. 


Îmi vine o idee. 


— Mă întorc într-o clipă. 


Şi ies repede din baie. 


Cada e adâncă, iar apa e fierbinte şi liniştitoare şi are un 
parfum exotic pe care Alessia nu îl recunoaşte. Se uită la 
sticla cu gel de duş. Citeşte: 


Jo Malone 


Londra 


Pere englezeşti şi frezie 


Miroase a lucru scump. 


Se lasă pe spate şi se uită pe fereastră, iar trupul i se 
relaxează treptat. 


Priveliştea asta. 
Ua! 


E o scenă picturală. Şi în Kukës asfințitul e spectaculos, dar 
este ascuns de munți. Aici, soarele se cufundă încet în 
mare, deschizând o cărare de raze aurii peste ape. 


Îşi aminteşte cum s-a împiedicat şi a căzut mai devreme în 
valuri şi zâmbeşte. Cât de zăpăcită a putut fi! Zăpăcită şi 
liberă fie şi pentru câteva ceasuri, iar acum e în baia 
domnului Maxim. E mai mare decât baia din dormitorul de 
oaspeți şi are două chiuvete deasupra cărora se lăfăie două 
oglinzi ornamentate. Pentru o clipă, o încearcă regretul că 
fratele lui Maxim, care a ridicat clădirea, nu se mai poate 
bucura de ea. Păcat, e o casă frumoasă. 


Zărind prosopul, Alessia îl ia şi se spală cu atenţie între 
coapse. Zona e destul de sensibilă. 


A făcut-o. 


Lucrul ăla. 


Aşa cum a vrut ea, cu cineva ales de ea, cu un bărbat pe 
care îl doreşte. Mama ei ar fi şocată. Iar tata... Se cutremură 
gândindu-se ce ar fi în stare să facă dacă ar şti. Şi a făcut-o 
cu domnul Maxim, un englez, bărbatul cu ochi verzi- 
scânteietori şi chip de înger. Se cuprinde cu braţele, 
amintindu-şi cât de atent şi grijuliu a fost, iar inima îi bate 
puțin mai repede. I-a adus trupul la viață. Închide ochii şi 
îşi aminteşte mirosul lui proaspăt, degetele lui pe pielea ei, 
moliciunea părului lui... sărutările... Ochii lui înflăcărați, 
plini de dorință. Inspiră adânc. Şi vrea s-o facă din nou. 
Adânc, în pântecul ei, muşchii se încordează. „Ah”, şopteşte 
ea. E un sentiment cât se poate de plăcut. 


Da. Şi ea vrea s-o facă iar. 


Chicoteşte şi îşi strânge mai tare braţele în jurul trupului, 
încercând să îşi țină sub control exaltarea. Nu o încearcă 
nicio ruşine. Aşa ar trebui să se simtă, nu? Asta e 
dragostea, nu? Zâmbeşte şi se simte uşor îngâmfată. 


Maxim reapare cu o sticlă şi două pahare. E tot dezbrăcat. 
— Şampanie? o îmbie. 


Şampanie! 


A citit despre şampanie. Dar nu a crezut că va ajunge să o şi 
guste vreodată. 


— Da, te rog, zice ea şi lasă prosopul deoparte, încercând să 
se uite oriunde, numai la penisul lui, nu. 


E fascinată şi jenată în acelaşi timp. 
Mare. Acoperit cu piele. Flexibil. Nu cum era mai devreme. 


Experiența ei cu zona genitală masculină se limitează la 
lucrările de artă. E prima dată când vede un penis pe viu. 


— Uite, ţine astea. 


Maxim îi întrerupe şirul gândurilor şi ea se îmbujorează 
brusc. li dă paharele de şampanie şi zâmbeşte privind în jos, 
spre ea: 


— O să te obişnuieşti şi cu asta, spune, iar în ochii lui joacă 
scântei vesele. 


Alessia se întreabă dacă se referă la şampanie sau la... 
penisul lui, ceea ce o face să roşească şi mai tare. El rupe 
staniolul arămiu, răsuceşte protecția din sârmă şi scoate 
încet dopul. Toarnă lichidul efervescent în pahare. Alessia e 
surprinsă şi încântată când vede că e de culoare roz. 
Punând sticla pe pervazul ferestrei, Maxim se duce în 


celălalt capăt al căzii şi intră cu grijă în apă. Spuma se 
ridică până în marginea căzii. Zâmbeşte, aşteptând ca apa 
să se reverse pe jos, dar nu se întâmplă aşa. Ea-şi ridică 
genunchii la piept în timp ce el întinde picioarele de o parte 
şi cealaltă a ei. 


Ia un pahar din mâna ei şi îl ciocneşte de al ei: 


— Pentru cea mai curajoasă şi cea mai frumoasă femeie pe 
care o cunosc. Mulţumesc, Alessia Demachi, spune el. 


Şi nu mai este deloc glumeț, dimpotrivă, e teribil de serios, o 
priveşte fix cu ochi întunecaţi, în care nu mai joacă 
luminiţe. 


Alessia înghite în sec ca răspuns la zvâcnetul tot mai 
puternic din pântec. 


— Gëzuar, Maxim, spune cu glas răguşit. 


Duce paharul la gură şi soarbe din lichidul rece. E uşor, 
înțepător şi are gust de vară şi de recolte bogate. E delicios. 


— Mmm, şopteşte ea apreciativ. 


— Mai bună decât berea? 


— Da. Mult mai bună. 


— M-am gândit că ar trebui să sărbătorim. Pentru premiere. 


Ridică paharul şi ea face la fel. 


— Pentru premiere, zice ea şi se întoarce să se uite pe 
fereastră, la soarele în asfinţit. Şampania are aceeaşi 
culoare cu cerul, se miră ea. 


Ştie că Maxim se uită la ea, dar acum se întoarce şi el să 
vadă priveliştea grandioasă. 


— Foarte decadent, spune ea, ca pentru sine. 


Face baie cu un bărbat, un bărbat care nu e soțul ei, un 
bărbat cu care tocmai a făcut sex pentru prima dată în viața 
ei, şi bea şampanie roz. 


Nici măcar nu-i ştie numele întreg. 


Un chicotit şocat răsare din locşorul ei fericit. 


— Ce-i? întreabă el. 


— Numele tău de familie e „Milord”? 


Maxim rămâne cu gura căscată, apoi chicoteşte. Alessia 
păleşte puțin şi mai soarbe o înghițitură. 


— Îmi pare rău, se scuză el, liniştindu-se. E doar un... Nu. 
Numele meu de familie e Trevelyan. 


— Trev-el-ee-an. 


Alessia îl repetă de câteva ori. Un nume complicat, pentru 
un bărbat complicat? Alessia nu ştie. El nu pare totuşi 
complicat, doar foarte diferit de toți bărbaţii pe care-i 
cunoaşte. 


— Hei, zice Maxim, care lasă paharul pe pervazul ferestrei, 
ia un săpun şi îl freacă între mâini. Dă-mi voie să te spăl pe 
picioare. 


Şi întinde o mână. 
Să mă spele pe picioare? 
— Dă-mi voie, şopteşte el, văzând-o şovăielnică. 


Îşi lasă şi ea paharul pe pervaz şi ridică timid un picior în 
palmele lui, iar el începe să o frece cu săpun. 


Ah. 


Închide ochii şi degetele lui puternice îi freacă metodic laba 
piciorului, călcâiul, urcă în jurul gleznei. Ii freacă talpa cu o 
presiune foarte bine dozată. 


— Ah..., geme ea. 


Când ajunge la degete, le spală pe fiecare în parte, apoi le 
clăteşte, trăgând uşor şi răsucind-le, unul după altul. Ea se 
zvârcoleşte în apă şi deschide ochii. Privirea lui fixă o 
străpunge şi o lasă fără suflare. 


— E bine? o întreabă. 

— Da. Mai mult decât bine, îi răspunde cu glas răguşit. 
— Pe unde simți? 

— Peste tot. 


Când îi strânge degetul mic, i se încordează toți muşchii din 
abdomen. Gâfâie, iar el îi trage piciorul în sus şi, cu un 
zâmbet viclean, îi sărută degetul mare. 


— Acum celălalt, porunceşte el cu o voce blândă. 


De astă dată, Alessia nu mai ezită. Degetele lui îşi fac din 
nou numărul magic şi, când termină, e topită toată. Îi 
sărută fiecare deget în parte, cu excepţia degetului mic, pe 
care-l prinde în gură şi-l suge. Tare. 


— Ah! 


Abdomenul ei se contractă spasmodic. Deschide ochii şi dă 
de aceeaşi privire intensă, dar acum buzele lui sunt arcuite 
într-un zâmbet intim. O sărută la baza degetelor. 


— Mai bine? 


— Mmm... 


Alessia nu izbuteşte să îngaime decât un mormăit incoerent. 


O nevoie neobişnuită i-a pus stăpânire pe abdomen. 


— Bun. Cred că ar trebui să ieşim din apă înainte să se 
răcească. 


Maxim se ridică şi, cu picioarele lui lungi, iese din cadă. 
Alessia închide ochii. Nu crede că se va obişnui vreodată să 
îl vadă gol sau cu senzaţia de foame care stăruie adânc, 
adânc în ea. 


— Hai, vino, zice el. 


Şi-a înfăşurat un prosop în jurul mijlocului şi acum îi ţine ei 
un halat bleumarin. Fără să se mai simtă atât de jenată, 
Alessia se ridică şi îl ia de mână ca s-o ajute să iasă din 
cadă. O înfăşoară în halat. E moale, dar mult, mult prea 
mare pentru ea. Se întoarce cu fața la el şi el o sărută aşa 
cum se cuvine, apăsat, cu limba explorându-i gura. O ţine 


cu mâna de ceafă, ghidând-o. Când îi dă drumul, Alessia a 
rămas fără suflu. 


— Te-aş săruta o zi întreagă, murmură el. 


De pe trup i se preling picături mici de apă, ca nişte stropi 
de rouă. Năucită cum e, Alessia se întreabă cum ar fi dacă i- 
ar linge. 


Cum?! 

Trage precipitat aer în piept la acest gând nepotrivit. 
Ce depravată! 

Zâmbeşte. Poate se va obişnui totuşi să-l vadă gol. 
— Eşti bine? o întreabă. 


Ea încuviințează şi el o conduce de mână înapoi în dormitor, 
unde îi dă drumul. Işi ia blugii de pe jos şi îi trage pe el. Ea 
îl priveşte cu ochii mari cum se şterge pe spate cu prosopul. 


— Îți place priveliştea? o întreabă, strâmbându-se la ea. 


Ea se încinge brusc la față, dar nu-şi fereşte privirea. 


— Îmi place să mă uit la tine, şopteşte. 


Strâmbătura lui se transformă într-un zâmbet fermecător, 
sincer. 


— Ei bine, şi mie îmi place să mă uit la tine şi sunt al tău cu 
totul, spune, dar apoi se încruntă nesigur şi îşi fereşte 
privirea. 


Îşi revine repede, trage pe el tricoul şi puloverul, apoi vine la 
ea şi o mângâie pe obraji, urmărindu-i linia maxilarului cu 
degetul mare. 


— Tu nu trebuie să te îmbraci dacă n-ai chef. Eu o aştept pe 
Danny cu cina. 


— Ah? 


Iar Danny? Cine e? De ce nu vrea să îi povestească despre 
ea? 


Aplecându-se spre ea, o sărută. 
— Mai vrei şampanie? 


— Nu, mulțumesc. Mă îmbrac şi eu. 


Ah. După tonul ei, simt că ar vrea să o las singură să se 
îmbrace. 


— Eşti bine? o întreb. 


Zâmbetul ei firav şi o încuviințare îmi confirmă că da, e 
bine. 


— Bine, mormăi eu, şi mă duc în baie să iau paharele şi 
sticla de Laurent-Perrier. 


Soarele a dispărut în sfârşit, iar orizontul s-a cufundat în 
întuneric. Jos, în bucătărie, aprind luminile, pun şampania 
în frigider şi mă gândesc la Alessia Demachi. 


Frate, da' imprevizibilă mai e. 


Pare mai fericită şi mai relaxată, dar nu ştiu sigur dacă i se 
trage de la masajul picioarelor, baie, şampanie sau sex. 
Faptul că am putut să-i urmăresc reacția în baie a fost o 
adevărată desfătare senzuală. Când a închis ochii şi a gemut 
în timp ce-i masam picioarele era răpitoare, cu sexualitatea 
ei înnăscută. 


Câte posibilități... 


Pentru numele cerului... 


Clatin din cap ca să alung gândurile lascive. 


Eram hotărât să o las în pace. 


Hotărât. 


Dar când am dat în sfârşit frâu liber durerii, ea a fost acolo, 
m-a distras şi m-a alinat. Şi am cedat în fața unei femei... 
îmbrăcate într-o pijama cu SpongeBob şi un tricou jerpelit 
cu Arsenal. Nici nu-mi vine să cred. 


Mă întreb ce-ar fi zis Kit despre Alessia. 


Bă, Rezervă, doar nu regulezi personalul, nu? 


Nu, probabil Kit n-ar fi fost de acord cu ceea ce am făcut, 
deşi cred că ar fi plăcut-o pe Alessia. Avea ochi buni pentru 
fetele frumoase. 


— Casa asta e aşa de călduroasă! exclamă Alessia, 
întrerupându-mi şirul gândurilor. 


Stă în fața bufetului de bucătărie, îmbrăcată cu pantalonii 
ăia de pijama şi un tricou alb. 


— Prea cald? o întreb. 


— Nu. 


— Mă bucur. Mai vrei spumos? 


— Spumos? 


— Şampanie. 


— Da. Te rog. 


Scot sticla din frigider şi umplu ambele pahare. 


— Ce vrei să facem? o întreb după ce soarbe o gură. 


Ştiu ce aş vrea eu, dar fiind conştient că o doare, probabil 
nu e o idee prea bună. 


Poate mai târziu, la noapte. 


Luându-şi paharul, Alessia se aşază pe o canapea din zona 
de relaxare şi vede cutia de şah de pe măsuţța de cafea. 
Sună interfonul. 


— Trebuie să fie Danny, zic eu, şi apăs pe butonul de acces. 


Alessia se ridică de pe canapea. 


— E-n regulă, o liniştesc. Nu ai de ce să-ți faci griji. 


Prin peretele de sticlă, o văd pe Danny păşind şovăielnic pe 
scara abruptă cu trepte din piatră albă, iluminate, şi 
ducând în braţe o cutie albă din plastic. Pare grea. 


Deschid uşa şi ies în picioarele goale, întâmpinând-o pe la 
jumătatea scării. 


Futu-i. E al naibii de frig. 


— Danny. Dă-mi voie să iau eu asta. 


— Mă descurc. Maxim, o să te îmbolnăveşti pe gerul ăsta, se 
răsteşte ea, cu o expresie dezaprobatoare. Adică milord, îşi 
aduce ea aminte. 


— Danny. Dă-mi cutia. 


Nu accept un refuz. 


Strângând din buze, mi-o dă. Eu rânjesc la ea: 


— Mulţumesc. 


— Vin eu să le aranjez. 


— E-n regulă. Sunt sigur că mă descurc. 
— Ar fi mult mai uşor dacă ați sta sus, în casa mare. 


— Ştiu. Îmi pare rău. Şi mulțumeşte-i lui Jessie din partea 
mea. 


— E mâncarea dumneavoastră preferată. A, şi Jessie a pus 
nişte cartofi copţi în cutie. Au stat deja la microunde, aşa că 
ar trebui să se facă repede crocanți. Acum haideţi, intrați în 
casă. Sunteţi descult. 


Se încruntă şi mă împinge spre casă. Şi, pentru că sunt 
înghețat, fac ce mi se spune. Prin peretele de sticlă o 
spionează pe Alessia care e aşezată pe sofa. Îi face semn cu 
mâna şi Alessia îi răspunde. 


— Mulţumesc, strig de la adăpostul pragului, cu picioarele 
pe podeaua încălzită. 


Nu i-o prezint pe Alessia. E nepoliticos, ştiu, dar chiar îmi 
doresc să mai rămânem un pic în bula noastră. Pot face 
prezentările mai târziu. 


Danny clatină din cap, iar vântul puternic îi zburleşte părul 
alb. Se întoarce şi o ia pe scări. O urmăresc cum urcă. Nu s- 
a schimbat deloc şi o cunosc de ani buni. Femeia asta mi-a 
oblojit genunchii răniți, mi-a bandajat tăieturile şi 
zgârieturile, mi-a pus gheață pe vânătăi încă de când am 


început să merg pe picioare. Totdeauna cu fusta ei de tartan 
şi o pereche de încălțări zdravene, niciodată în pantaloni. 
Nu, îmi spun eu zâmbind, Jessie, partenera ei de mai bine 
12 ani, e cea care poartă pantaloni în relaţia lor. Mă întreb 
dacă se vor căsători vreodată. E legal de destul de multă 
vreme. Nu au nicio scuză. 


— Cine era? întreabă Alessia şi aruncă o privire în cutie. 


— Danny. Ţi-am spus, locuieşte în apropiere şi ne-a adus 
cina. 


Scot caserolele din cutie. Sunt patru cartofi mari şi mie îmi 
lasă gura apă când văd o plăcintă cu banane şi caramel. 


Mamă, Jessie chiar ştie să gătească. 


— Tocăniţa trebuie încălzită şi apoi putem s-o mâncăm cu 
cartofi copți. E OK? 


— Da. E foarte OK. 


— Foarte OK? 


— Da, spune ea şi clipeşte nedumerită. Engleza mea? 


— E grozavă, răspund, şi rânjesc. 


Scot țepuşa cu cartofi copți din cutie. 


— Pot să mă ocup eu, se oferă ea, deşi pare destul de 
nesigură. 


— Nu. Mă descurc eu. 
Îmi frec mâinile. 


— Mă simt casnic în seara asta şi, crede-mă, nu mi se 
întâmplă prea des. Aşa că profită. 


Alessia ridică o sprânceană, amuzată, ca şi cum m-ar vedea 
într-o lumină cu totul nouă. Sper că e ceva bun. 


— Uite. 
Într-un dulap, găsesc o găletuşă pentru gheață. 


— Umple asta cu gheaţă. Frigiderul din debara face gheaţă. 
E pentru şampanie. 


După încă un pahar sau două, Alessia e ghemuită pe una 
din canapelele turcoaz cu picioarele sub ea, urmărindu-mă 
cum termin de pus tocănița în cuptor. 


— Joci? o întreb când vin să mă aşez alături de ea. 


Privirea Alessiei zboară de la jocul de şah înapoi la mine, cu 
o expresie indescifrabilă. 


— Puțin, zice ea sorbind din pahar. 
— Puțin, zici? 


E rândul meu să ridic o sprânceană. Ce vrea să spună? Fără 
să-mi dezlipesc ochii de la ea, iau un pion alb, unul negru, îi 
amestec şi apoi îi întind pumnii. Ea îşi umezeşte buza de 
sus şi în mod intenționat mă mângâie cu arătătorul pe dosul 
unei mâini. Un fior îmi trece din palmă în braț, apoi direct în 
penis. 


Uau. 
— Ăsta, zice ea, privindu-mă printre genele ca tăciunele. 


Mă foiesc, încercând să îmi controlez corpul, şi deschid 
pumnul. E pionul negru. 


— Negru. 
Întorc tabla astfel încât piesele negre să fie în dreptul ei. 


— Bine. Eu încep. 


După patru mutări, îmi trec mâinile prin păr. 


— Ca de obicei, şi asta mi-ai ascuns, nu? 


Tonul meu e sarcastic. Alessia îşi muşcă buza de sus, 
încercând să-şi ascundă zâmbetul şi să pară serioasă. Dar 
ochii ei sunt însuflețiți de veselie când vede cum mă lupt să 
obțin un avantaj. 


Evident că joacă şah ca un maestru. 


Frate, fata asta e plină de surprize. 


Mă încrunt amenințător, sperând că dacă o intimidez o să 
facă o greşeală. Zâmbetul ei se lărgeşte, luminându-i fața 
frumoasă, iar eu nu pot să mă abţin şi-i răspund pe 
măsură. 


E uluitoare. 


— Eşti destul de bună, remarc. 


Ea ridică din umeri: 


— Nu prea ai ce face în Kukës. Acasă avem un computer 
vechi, dar n-avem console de jocuri sau telefoane inteligente. 
Nu aveam decât pianul, şahul, cărţile şi ceva televiziune. 


Se uită cu ochii plini de admiraţie la biblioteca din fundul 
camerei. 


— Cărți? 


— Da. Multe, multe cărți. În albaneză şi engleză. Am vrut să 
mă fac profesoară de engleză. 


Studiază puțin tabla de joc, fără urmă de veselie. 


Iar acum e o femeie de serviciu care fuge de nişte nenorociți 
de traficanţi de sex. 


— Ñi place să citeşti? 
— Da. 
Se luminează la față. 


— Mai ales în engleză. Bunica aducea pe ascuns cărți în 
țară. 


— Ai mai spus. Pare periculos. 


— Da. Era periculos pentru ea. Cărţile în engleză erau 
interzise de comunişti. 


Interzise! 


Realizez, pentru a câta oară!, cât de puţine ştiu despre țara 
ei natală. 


Concentrează-te, omule. 


Îi iau calul şi mă umilu în pene. Dar când îi arunc o privire, 
observ că abia îşi ascunde un rânjet. Mută tura cu trei 
pătrăţele mai încolo şi chicoteşte: 


— Schab... nu. Şah. 
Mama mă-sii! 


— Uite ce-i, ăsta e primul şi ultimul nostru joc de şah, 
bombăn eu şi clatin din cap, scârbit de mine însumi. 


Parcă aş juca cu Maryanne. Şi ea mă bate de fiecare dată. 


Alessia îşi dă părul după urechi, mai soarbe o gură de 
şampanie şi îşi răsuceşte cruciulița între degete. E limpede 
că e încântată de ea însăşi şi se bucură să mă spulbere. 


E un moment umilitor. 


Concentrează-te. 


Trei mutări mai târziu, m-a bătut. 


— Şah mat, zice ea, măsurându-mă ostentativ, iar expresia 
ei solemnă mă lasă fără grai. 


— Bravo ţie, Alessia Demachi, şoptesc, iar dorința îmi 
încălzeşte inima. Eşti foarte bună. 


Se uită la tabla de şah, rupând vraja. Când ridică privirea, 
îmi aruncă un zâmbet şiret: 


— Jucam şah cu bunicul meu de când aveam şase ani. 
Era... cum spuneţi voi? Un jucător dat naibii. Şi voia să 
câştige mereu. Chiar şi în fața unui copil. 


— Te-a învăţat bine, murmur eu, recăpătându-mi echilibrul. 


Ce îmi doresc cu adevărat e s-o posed chiar acum, aici, pe 
canapea. Mă bate gândul să mă năpustesc la ea, dar accept 
ideea că trebuie, totuşi, să mâncăm ceva. 


— Mai trăieşte? întreb. 
— Nu, a murit când aveam 12 ani. 


— Îmi pare rău. 


— A avut o viață frumoasă. 


— Spuneai că ai vrut să te faci profesoară de engleză. Ce s-a 
întâmplat? 


— S-a închis universitatea. Lipsă de fonduri. Şi s-a terminat 
cu facultatea mea. 


— Asta chiar că e naşpa. 
Ea chicoteşte. 


— Da. E naşpa. Dar îmi place să lucrez cu copiii mici. Le-am 
predat muzică şi le-am citit în engleză. Însă numai două zile 
pe săptămână, pentru că nu eram... nu sunt... cum se 
spune? Calificată. În rest, o ajutam pe mama la treburi prin 
casă. Mai jucăm? întreabă. 


Clatin din cap: 


— Cred că egoul meu are nevoie de ceva timp ca să se refacă 
înainte s-o luăm de la capăt. Ţi-e foame? 


Ea încuviinţează. 


— Bun. 'Tocăniţa aia miroase minunat, iar eu sunt lihnit. 


Tocănița de vită cu prune îmi place cel mai tare din tot ce 
găteşte Jessie. De obicei o pregătea iarna, la partidele de 
vânătoare de pe moşie, când împreună cu Kit şi Maryanne 
eram puşi să o facem pe bătăiaşii şi să stârnim păsările în 
bătaia  puştilor. Aroma e dumnezeiască. După toate 
activitățile de pe ziua de azi, sunt rupt de foame. 


Alessia insistă să servească mâncarea şi o las, în timp ce eu 
aranjez masa. Mă uit pe furiş la ea cum trebăluieşte prin 
bucătărie. Mişcările ei sunt reținute şi elegante. Are o grație 
înnăscută, senzuală, şi mă întreb dacă a făcut vreodată 
dans. Când se întoarce, părul splendid i se revarsă peste 
fața de spiriduş şi, cu o mişcare delicată a mâinii, îl dă într- 
o parte. Degetele ei lungi, fine, ţin cu fermitate cuțitul şi 
despică în două cartofii copţi, din care iese abur. 
Concentrată, pune unt pe ei şi apoi se opreşte să lingă un 
strop de unt topit rămas pe un deget. 


Mădularul meu zvâcneşte. 


Of, Doamne sfinte. 


Ridică privirea şi mă surprinde uitându-mă la ea. 


— Ce s-a întâmplat? 


— Nimic. 


Sunt răguşit. Tugşesc să-mi dreg vocea. 
— Îmi place să mă uit la tine. Eşti încântătoare. 


Vin repede spre ea şi o înlănțui cu brațele, luând-o prin 
surprindere: 


— Mă bucur că eşti aici, cu mine. 


Buzele mele se întâlnesc cu ale ei într-un sărut scurt, 
tandru. 


— Şi eu mă bucur, spune ea cu un zâmbet timid. Maxim. 


Zâmbesc cu gura până la urechi. Îmi place la nebunie să îmi 
aud numele rostit cu accentul ăsta al ei. Iau farfuriile. 


— Hai să mâncăm. 


Tocănița de vită cu prune uscate e aromată, dulce şi 
fragedă. 


— Mmm, murmură apreciativ Alessia. I shijshëm. 


— Aşa se zice în albaneză la „e groaznică”? întreabă Maxim. 


Ea chicoteşte: 

— Nu. E delicioasă. Mâine îţi gătesc eu ceva. 
— Ştii? o întreb. 

— Să gătesc? 

Alessia duce mâna la inimă, ofensată: 


— Sigur că ştiu. Sunt albaneză. Toate albanezele ştiu să 
gătească. 


— Perfect. Mergem mâine să cumpărăm ce-ţi trebuie. 


Zâmbetul lui e molipsitor, dar, pe măsură ce se uită mai 
intens la ea, chipul îi devine mai serios. 


— Într-o bună zi, începe el, o să-mi spui toată povestea? 
— Povestea? 
Ei îi stă inima-n loc. 


— Despre cum şi de ce ai venit în Anglia. 


— Da. Într-o bună zi. 


Într-o bună zi! Într-o bună zi! ÎNTR-O BUNĂ ZI! 


Inima îi bate năvalnic. Cuvintele astea implică un viitor 
tangibil alături de acest bărbat. 


Nu-i aşa? 


Dar în ce calitate? 


Alessia e uimită de relaţiile dintre bărbați şi femei în Anglia. 
În Kukës e altfel. A văzut suficiente show-uri americane la 
televizor - când mama ei nu controla programele la care se 
uita —, iar în Londra a văzut cât de liberi şi degajaţi se 
poartă bărbaţii şi femeile în public. Se sărută. Vorbesc. Se 
țin de mână. Şi ştie că toate aceste cupluri nu sunt în mod 
necesar căsătorite. Sunt iubiți. 


Maxim o ţine de mână. 


Stau de vorbă. 


Fac dragoste... 


Iubiti. 


Da, categoric, asta sunt ea şi domnul Maxim acum. 
Iubiti. 


Speranţa i se înfiripă în inimă, şi e o senzație ațâțătoare, dar 
şi înspăimântătoare. Îl iubeşte. Ar trebui să-i spună. Dar e 
prea timidă ca să i-o declare. Şi apoi, nu ştie ce simte el 
pentru ea. Dar ştie că ar merge pe jos până la capătul 
pământului pentru el. 


— Vrei desert? o întreabă. 
Alessia îşi freacă stomacul. 
— Sunt plină. 

— Avem plăcintă banofee. 

— Banofee? 

— Banane, caramel şi frişcă. 
Ea scutură din cap: 


— Nu, mulțumesc. 


El duce farfuriile goale pe bufetul din bucătărie şi se 
întoarce cu o felie de plăcintă. Se aşază, pune farfuria pe 
masă şi ia o gură: 


— Mmm, mormăie demonstrativ, cu o apreciere exagerată. 
— Râzi de mine. Vrei să îmi doresc desertul tău? 


— Vreau să îţi doreşti foarte multe lucruri. În clipa asta, 
desertul. 


Maxim se strâmbă şi se linge pe buze. Ia în furculiță o 
bucăţică de plăcintă acoperită cu frişcă şi i-o întinde. 


— Mănâncă, şopteşte cu o voce seducătoare şi o privire 
hipnotică, fierbinte. 


Drept răspuns, ea deschide gura şi acceptă îmbucătura. 
Oh, Zot i madh! 


Închide ochii şi se desfată cu minunea aceea pe măsură ce i 
se topeşte în gură. O bucăţică dulce de rai. Când se uită din 
nou la el, îl vede afişând un zâmbet care spune ţi-am-zis-eu. 
Îi întinde o altă bucată, mai mare. De data asta, ea deschide 
gura fără ezitare. Dar el o vâră în gura lui, chicotind ghiduş 
şi mestecând de zor. Ea râde. E atât de pus pe şotii! Ea se 
bosumflă, el o răsplăteşte cu un zâmbet vrăjit şi încă o 


bucată de prăjitură. Ochii lui rămân fixați la buzele ei şi îi 
şterge uşor colțurile gurii cu degetul arătător. 


— Ai ratat asta, murmură el, ridicând degetul plin de frişcă. 


S-a dus veselia lui. A înlocuit-o o privire întunecată, 
clocotitoare. Pulsul Alessiei e mai grăbit. Şi nu ştie dacă 
şampania a făcut-o mai curajoasă, sau poate privirea lui 
sfredelitoare, dar se lasă în voia instinctelor. Se apleacă spre 
degetul lui şi, fără să-şi ia ochii de la el, linge frişca de pe el 
cu vârful limbii. Maxim închide ochii şi din gâtlej îi răzbate 
un geamăt de încântare. Încurajată de reacţia lui, ea linge 
iar şi îi sărută vârful degetului, muşcându-l apoi încetişor. 
Maxim face ochii mari când ea îi prinde între buze degetul şi 
începe să sugă. Tare. 


Mmm... Are gust de curat. Gust de bărbat. 


Maxim rămâne cu gura căscată. Alessia suge în continuare, 
urmărindu-i pupilele dilatate, ochii care îi caută gura. 
Reacţia lui o excită. Cine-ar fi bănuit că are puterea să-l 
ațâţe în halul ăsta? E o revelaţie. Îl ciupeşte uşor cu dinții 
de vârful degetului şi el geme. 


— Dă-o naibii de prăjitură, zice el, mai mult pentru sine, şi 
îşi trage încet degetul din gura ei. 


O prinde de după ceafă şi o sărută, limba lui urmând calea 
degetului. Umedă. Fierbinte. Explorând-o şi revendicând-o. 
Alessia reacționează imediat, degetele ei ciufulindu-i părul. 


Îl sărută şi ea, flămând şi pătimaş. Are gust de prăjitură cu 
caramel şi de Maxim. E un amestec îmbătător. 


— Pat sau şah? şopteşte el cu gura lipită de buzele ei. 
Iar? Da! Un fior o străbate toată, cu viteza fulgerului. 
— Pat. 

— Răspuns corect. 


O mângâie pe obraji, îşi trece un deget peste buza ei de jos 
şi zâmbeşte, cu ochii încărcaţi de promisiuni senzuale. Se 
iau de mână şi urcă spre dormitor. În prag, el apasă pe 
întrerupătorul din perete, astfel încât încăperea să fie 
scăldată doar în lumina veiozei de pe noptieră. Se întoarce 
pe neaşteptate şi o sărută, cuprinzându-i fața în palme şi o 
lipeşte cu spatele de perete. Inima ei începe să bată cu 
putere când se lipeşte de trupul ei. O doreşte. Îl poate simti. 


— Atinge-mă, şopteşte el. Peste tot. 


Buzele i se lipesc iar de ale ei, posesive şi flămânde, 
culegând un geamăt adânc care vine din străfundurile ei: 


— Da. Lasă-mă să te aud. 


Mâinile îi alunecă spre talia ei. Ea îi pune mâinile pe piept, 
în timp ce buzele lui se desfată cu gura ei. Când îi dă 
drumul, gâfâie amândoi. Îşi lipeşte fruntea de fruntea ei, iar 
răsuflările lor se amestecă, amândoi luptându-se să îşi 
controleze respirația. 


— Ce-mi poți face, Alessia! 


Vocea lui e dulce ca o adiere de primăvară. Se uită în jos la 
ea, dorința din ochii lui arzându-i sufletul. Îi apucă poalele 
tricoului şi i-l trage peste cap. Nu poartă nimic pe dedesubt 
şi prima ei pornire e să-şi acopere sânii. Dar el o prinde de 
mâini şi o împiedică, uitându-se fix la ea: 


— Eşti minunată. Nu te ascunde. 


O sărută iar, şi degetele li se împletesc strâns. Ţinând-o 
nemişcată, continuă ameţitoarea cotropire a gurii ei. Când 
ea se retrage ca să respire, el o sărută pe gât, pe maxilar, şi 
o atinge cu dinţii pe bărbie înainte de a o săruta mult şi 
umed pe gât, acolo unde se simte pulsul. 


Sângele îi bubuie în urechi, prin tot corpul, cu un vuiet 
nebunesc. Se topeşte toată pe dinăuntru. Peste tot. Işi 
încordează degetele, dar el nu vrea să-i dea drumul. 


— Vrei să mă atingi? o întreabă cu gura pe gâtul ei. 


Alessia geme. 


— Spune-mi. 


— Da, şopteşte, iar el îi prinde delicat între dinţi lobul 
urechii. 


Se zbate lipită de el, geme şi îşi trage din nou degetele. De 
data asta îi dă drumul, iar palmele lui îi cuprind şoldurile şi 
o lipesc iar de el, ca să-i simtă erecţia. 


— Simte-mă, şopteşte bărbatul. 


Îl simte. Tot. 


E pregătit. O aşteaptă. Pe ea. 


Inima îi tresare şi Alessia icneşte. 


O vrea. Şi ea îl vrea. 


— Dezbracă-mă, şopteşte el, iar degetele ei găsesc tivul 
tricoului lui. 


Ezită, dar numai o clipă, apoi i-l trage în sus, peste cap. 
După ce hainele lui sunt la podea, el ridică mâinile după 
cap: 


— Şi acum ce vrei să faci cu mine? întreabă, şi un zâmbet 
sexy, încântat, îi arcuieşte buzele. 


Alessia trage aer în piept, copleşită de invitaţia lui 
îndrăzneață, iar privirea îi aleargă pe trupul lui. Degetele ei 
abia aşteaptă să îl atingă. Să simtă sub ele pielea lui. 


— Hai, şopteşte el, cu o provocare seducătoare în glas. 


Alessia vrea să-i atingă pieptul, stomacul, abdomenul. Vrea 
să-l şi sărute. Gândul îi stârneşte o contracție necunoscută, 
dar foarte plăcută, în pântec. Şovăielnică, ridică o mână şi, 
cu degetul arătător, îi desenează o linie de la piept, apoi în 
jos, spre muşchii abdominali, până la buric. Privirea lui nu 
se dezlipeşte de ochii ei, iar ea continuă, degetul alunecând 
mai jos, dincolo de buric, spre părul de deasupra nasturelui 
blugilor. Curajul o părăseşte şi ezită. 


Maxim zâmbeşte şi o prinde de mână, ridicând-o la buze şi 
sărutându-i vârful degetelor. Îi întoarce palma şi îşi duce 
buzele şi vârful limbii la încheietură, acolo unde pulsează 
sângele. Descrie cu limba cercuri mici deasupra pulsului ei, 
iar Alessia icneşte. El zâmbeşte, îi lasă mâna şi o cuprinde 
pe după ceafă. Buzele lui îi găsesc iar gura şi o sărută 
apăsat. 


Când îi dă drumul, Alessia gâfâie. 


— Rândul meu, zice el. 


Şi cu o infinită delicateţe, cu o atingere uşoară ca fulgul, îşi 
trece arătătorul printre sânii ei, în jos pe stomac, spre buric, 
pe care-l încercuieşte de două ori, apoi ajunge la betelia 
pantalonilor de pijama. Inima Alessiei stă să explodeze, 
ritmul ei bubuindu-i asurzitor în cap. 


Pe neaşteptate, îngenunchează în fața ei. 
Ce-i asta? 


Îl apucă de umeri, ca să îşi menţină echilibrul. Mâinile lui se 
plimbă pe fundul ei în timp ce îi sărută amândoi sânii şi 
apoi, cu delicateţe buricul. 


— Ah, geme ea când limba lui se învârte şi intră tot mai 
adânc în buric. 


Îşi trece degetele prin părul lui, iar el ridică privirea spre ea 
cu o sclipire şireată în ochi. Cu mâinile pe fundul ei, se 
sprijină pe pulpe şi o trage spre el, ținând-o bine, până 
ajunge cu nasul exact în sexul ei. 


— Ce fa..., exclamă şocată Alessia. 
Îşi înfige tare degetele în părul lui şi el geme. 


— Ce frumos miroşi, şopteşte el, iar ea icneşte. 


Maxim îşi strecoară mâinile pe sub elastic şi îi cuprinde în 
palme fundul gol, frământându-i carnea, în timp ce nasul i 
se freacă în continuare de clitorisul ei, iar şi iar. 


Nu la asta se aştepta Alessia. Vederea lui în genunchi, la 
picioarele ei, făcând ce face cu trupul ei, este prea excitantă. 
Închide ochii, îşi dă capul pe spate şi geme. Mâinile lui se 
mişcă şi Alessia simte cum îi alunecă în jos pe picioare 
pantalonii de pijama. 


Zot. 
Nasul lui e fix între coapsele ei. 


— Maxim! strigă ea scandalizată şi încearcă să îi tragă 
capul. 


— Şşştt, murmură el. E-n regulă. 


Şi limba lui înlocuieşte nasul în timp ce bărbatul rezistă 
slabelor ei încercări de a-l opri. 


— Ah! 


Alessia geme, iar el continuă să o stârnească, limba lui 
descriind cercuri nesfârşite. Renunţă să se mai opună. Se 
lasă în voia senzațţiei şi se bucură de desfătarea trupească a 


atingerii lui. Picioarele încep să-i tremure, iar Maxim o ţine 
de şolduri şi insistă în delicioasa lui tortură. 


— Te rog, îl imploră ea, iar el se ridică dintr-o mişcare. 


Alessia se agaţă de şoldurile lui şi el o sărută din nou, cu 
mâinile în părul ei, iar ea i se deschide, bucurându-se de 
limba lui. Are un gust diferit, dar imediat îşi dă seama că 
are gustul ei! 


O perëndi! 


Cu gura lipită de gura ei, mâinile lui cutreieră în jos pe 
trupul Alessiei, degetul lui atingându-i sfârcul, urmărindu-i 
linia taliei, apoi mai jos, la stinghia piciorului. O mângâie cu 
degetele acolo unde cu doar câteva clipe în urmă o 
mângâiase cu limba, apoi îşi strecoară un deget în ea. 
Fremătând toată şi purtată de instinct, zvâcneşte din şolduri 
spre el, încercând să îşi afle uşurarea în mâna lui. 


— Da, şuieră el cu evidentă plăcere în timp ce descrie 
cercuri în ea cu degetul, intrând şi ieşind. 


Când Alessia dă capul pe spate şi închide ochii, el îşi retrage 
degetul şi se descheie la blugi. Fermoarul se supune, iar el 
scoate un prezervativ din buzunarul din spate. Scapă repede 
de pantaloni, iar ea se uită ameţită, dar fascinată, cum rupe 
ambalajul şi îşi trage prezervativul peste penisul erect. 
Alessia respiră precipitat, sacadat... ar vrea să-l atingă. 
Acolo. Numai că nu are curajul. Nu încă. 


Şi nici măcar nu sunt în pat... Ce are de gând? O sărută iar 
şi o cuprinde de şolduri. 


— Ţine-te bine, şopteşte, şi o ridică. Încolăceşte-ţi picioarele 
în jurul meu. 


Cum? lar? 


Face ce i se spune, surprinsă încă o dată de propria ei 
agilitate. El o susține de fund şi o sprijină cu spatele de 
perete. 


Gâfâie. 
— Eşti bine? o întreabă. 


Ea încuviințează, cu ochii mari şi ațâțată. Tot trupul ei 
tânjeşte după el. Il vrea... rău de tot. El o sărută, îşi mişcă 
şoldurile în spate, apoi o penetrează încet. 


Ea geme şi se clatină când el se împinge şi o umple. 
Se opreşte. 


— Prea mult? o întreabă, iar ea îi simte îngrijorarea din 
voce. Spune-mi. 


Vocea lui e insistentă: 
— Dacă vrei să mă opresc, doar spune-mi. 


Ea încordează coapsele. E în regulă. Se descurcă. Vrea. Îşi 
lipeşte fruntea de a lui. 


— Mai mult. Te rog. 


El geme şi începe să se mişte, împingând din şolduri. La 
început încet, dar cum Alessia geme şi gâfâie, se mişcă tot 
mai repede. Ea îl prinde mai strâns de gât şi el prinde viteză. 
E un sentiment intens, iar senzația devine tot mai 
puternică, prin tot trupul. Şi este tot mai excitată pe măsură 
ce el se mişcă. 


Ah, nu. E prea mult. E prea copleşitor. Îşi înfige unghiile în 
umerii lui. 


— Maxim, Maxim, scânceşte. Nu pot. 


El se opreşte imediat, cu răsuflarea întretăiată. O sărută, 
trage adânc aer în piept şi, fără să se retragă din contactul 
acela intim, se întoarce şi se îndreaptă spre pat. Se aşază, o 
lasă încet pe spate şi se uită la ea cu ochi precum pădurea 
primăvara, cu  pupilele dilatate  trădându-i nevoia. 
Întinzându-se, ea îl mângâie pe obraz, minunându-se cât de 
atletic e. 


— Mai bine? o întreabă făcându-şi loc între coapsele ei şi 
susținându-şi greutatea în antebraţe. 


— Da, şopteşte ea, iar degetele îi alunecă prin părul lui 
moale. 


O muşcă uşor de buză şi începe să se mişte din nou. Încet la 
început, dar accelerând treptat ritmul. E mai uşor, nu atât 
de adânc şi, înainte să apuce să îşi dea seama, trupul ei nu- 
i mai aparține, ci începe să se mişte în ritmul lui Maxim, să 
țină pasul cu el, cu penetrările lui repetate. E pierdută în el, 
cu el... arcuindu-se iar şi iar, încordându-se iar şi iar. 


— Da, şuieră Maxim, şi împinge încă o dată, apoi rămâne 
brusc nemişcat şi geme adânc. 


Alessia ţipă şi explodează în jurul lui, o dată, de două ori, 
din nou, zvârcolindu-se necontrolat sub trupul lui încordat. 


Când deschide ochii, fruntea lui e lipită de a ei, ochii lui 
sunt strâns închişi. 


— Ah, Alessia, suflă el. 


După câteva clipe, deschide ochii şi o mângâie pe obraz, 
neslăbindu-se unul pe altul din ochi. Ii este tare drag. Tare, 
tare drag. 


— Të dua, şopteşte ea. 


— Ce înseamnă? 


Ea zâmbeşte, el îi întoarce zâmbetul cu o față pe care se 
citeşte uluirea şi poate... respect. Se apleacă şi o sărută pe 
buze, pe pleoape, pe obraji, pe maxilar, şi apoi iese încet din 
ea. Alessia scânceşte resimțind gestul lui ca pe o pierdere, 
apoi aţipeşte, satisfăcută, dar epuizată. Şi adoarme în 
brațele lui. 


Stă ghemuită lângă mine, înfofolită în plapumă. 


Mică. Vulnerabilă. Frumoasă. 


Tânăra asta care a trecut prin atâtea e acum aici, alături de 
mine, unde o pot proteja. Mă ridic în cot, urmărind ritmul 
regulat în care i se mişcă pieptul: buzele întredeschise când 
respiră, genele lungi şi negre care îi umbresc obrajii. Are 
pielea albă, buzele rozalii. E minunată şi ştiu că nu mă voi 
sătura niciodată să o privesc. Sunt fascinat şi vrăjit de ea. E 
magică, în toate felurile din lumea asta. 


Nu-mi aduc aminte de câte ori am făcut sex, dar niciodată 
nu am simțit o astfel de legătură. E un sentiment străin şi 
îngrijorător, la fel cum este dorința mea de mai mult. 


Îi dau la o parte o şuviță rătăcită de pe frunte, un pretext ca 
să o mai ating. Alessia se foieşte şi mormăie ceva în 
albaneză, iar eu încremenesc, temându-mă că am trezit-o. 
Dar cade la loc într-un somn liniştit şi îmi amintesc că-i va 
fi teamă de întuneric dacă s-ar trezi. Cu grijă, să nu o 
deranjez, mă dau jos din pat şi cobor în fugă să aduc lampa 
de noapte pe care am cumpărat-o mai devreme. Îi pun 
bateriile, o aprind şi o aşez pe noptiera de lângă Alessia. 
Dacă se trezeşte, nu va fi în întuneric. 


Mă vâr şi eu în pat, mă întind şi mă uit la ea. E 
încântătoare. Curba obrazului, a bărbiei, felul în care i se 
ascunde cruciulița de aur între clavicule... e sublimă. Acum, 
când doarme, pare foarte tânără, dar şi senină totodată. Iau 
o şuviță întunecată şi o răsucesc pe deget. Sper din tot 
sufletul că se simte în siguranță acum. Şi că visele ei nu mai 
sunt coşmarurile care au chinuit-o ieri. Oftează, apoi buzele 
i se arcuiesc într-un zâmbet. Expresia ei e încurajatoare. Mă 
uit pierdut la ea până ce nu-mi mai pot ține ochii deschişi. 
Şi, înainte de a adormi, îi şoptesc numele. 


Alessia. 


Capitolul şaisprezece 


O simt înainte să mă trezesc de tot. Căldura trupului ei se 
insinuează în mine. Bucurându-mă de atingerea pielii ei pe 
pielea mea, deschid ochii să întâmpin dimineața neguroasă 
şi pe încântătoarea Alessia. Doarme adânc şi e încolăcită în 


jurul meu ca o ferigă, cu mâna pe abdomenul meu şi capul 
pe piept. Braţul meu îi înconjoară posesiv umerii, ținând-o 
aproape; a, şi e goală. Zâmbesc, iar trupul meu se trezeşte la 
viață. 


Ce diferenţă de la o zi la alta! 


Mai stau întins câteva clipe, bucurându-mă de căldura ei şi 
de parfumul părului ei. Se foieşte, murmură ceva de 
neînțeles şi deschide pleoapele. 


— Bună dimineața, frumusețe, şoptesc. Asta-i deşteptarea 
de dimineaţă. 


O întorc pe spate. Clipeşte de câteva ori în timp ce eu o 
sărut pe vârful nasului şi îmi frec nasul după urechea ei, 
unde i se simte pulsul. Se luminează la față şi mă cuprinde 
de după gât, iar mâinile mele alunecă în jos, pe sânii ei. 


Soarele străluceşte. Aerul e rece şi înviorător. Din sistemul 
audio se aude „No Diggity”, în timp ce mergem pe A39 spre 
Padstow. Am exclus slujba de duminică. La biserica 
parohială o să fie prea multă lume care mă cunoaşte. După 
ce-i spun Alessiei cine sunt şi cu ce mă ocup... atunci poate. 
Îi arunc o privire, iar ea bate din călcâie în ritmul muzicii. 


Doamne, e fermecătoare! 


Zâmbetul ei luminează interiorul Jaguarului — şi pe mine. 


Îi arunc un zâmbet ghiduş, aducându-mi aminte cum a fost 
dimineață. Şi aseară. Îşi dă părul rebel după urechi şi pe 
chip îi urcă o roşeață nevinovată. Poate se gândeşte şi la 
cum a fost azi-dimineață. Aşa sper. O văd, o minune în 
patul meu, cu capul dat pe spate în extaz, cu gura deschisă 
când ţipă şi are orgasm, cu părul revărsat peste marginea 
patului. Numai când mă gândesc îmi coboară tot sângele în 
vintre. Mda. Părea să-i placă. Părea să-i placă foarte tare. 
Foindu-mă pe scaun în timp ce-mi aduc aminte, întind 
mâna şi o strâng de genunchi. 


— Eşti bine? o întreb. 
Încuviinţează, cu ochii căprui scânteind. 
— Şi eu. 


Îi iau mâna, o duc la buze şi depun un sărut de 
recunoştinţă în palma ei. 


Mă simt fericit... mai mult decât fericit, sunt în culmea 
fericirii. Sunt mai bucuros decât am mai fost vreodată... de 
când... de când a murit Kit. Nu. De dinainte de moartea lui 
Kit. Şi ştiu că e pentru că sunt cu Alessia. 


Sunt îmbătat de ea. 


Dar nu stărui asupra sentimentelor. Nu vreau. Sunt noi şi 
necoapte şi puţin neliniştitoare. Nu m-am mai simţit 
niciodată aşa. Adevărul este că sunt entuziasmat. Mă duc la 
cumpărături cu o femeie şi abia aştept... asta nu-i cumva o 
premieră? 


Dar bănuiesc că o să am de dus o luptă cu Alessia. E 
mândră. Poate că e o caracteristică a albanezilor. La micul 
dejun a insistat că n-o să-i cumpăr niciun fel de haine. Dar 
stă lângă mine, purtând unica ei pereche de blugi, bluza 
subțire ponosită, ghetele în care intră apa şi geaca veche a 
soră-mii. E o luptă pe care n-o s-o câştige. 


Trag maşina în parcarea spațioasă de lângă chei. Alessia e 
curioasă, uitându-se prin parbriz să vadă împrejurimile. 


— Vrei să arunci o privire? o întreb când coborâm din 
maşină. 


E o scenă de carte poştală: case vechi şi conace din piatră 
cenuşie de Cornwall se înşiră de-a lungul micului port în 
care sunt ancorate câteva bărci de pescuit; nicăieri, nicio 
activitate, căci e duminică. 


— Ce privelişte frumoasă! zice Alessia. 


E zgribulită în hăinuţa ei, iar eu o cuprind pe după umeri şi 
o strâng lângă mine. 


— Hai să mergem să-ți luăm nişte haine călduroase, îi 
propun eu zâmbind, dar ea se trage imediat din 
îmbrățişarea mea. 


— Maxim, nu am bani pentru haine noi. 


— Fac eu cinste. 


— Faci cinste? 


Şi se încruntă. 


— Alessia, nu ai nimic. lar pentru mine e foarte uşor să 
îndrept lucrurile. Te rog, dă-mi voie. Vreau din tot sufletul. 


— Nu e corect. 


— Cine zice aşa ceva? 


Duce un deget la buze, gânditoare, ca şi cum i-aş fi adus un 
argument la care nu s-a gândit până acum. 


— Eu. Eu zic, răspunde în cele din urmă. 


Oftez: 


— Sunt un dar pentru toată munca grea... 
— Sunt un dar pentru că am avut relații sexuale cu tine. 
— Cum? Nu! 


Râd, consternat şi amuzat în egală măsură. Arunc o privire 
rapidă pe chei, asigurându-mă că nu ne aude nimeni: 


— M-am oferit să îți iau haine noi şi înainte de a face sex. 
Hai, Alessia. Uită-te la tine. Ingheţi. Şi ştiu că ghetele tale 
iau apă. Am văzut urmele pe care le-ai lăsat pe holul meu. 


Deschide gura să spună ceva. 
Ridic o mână ca să o opresc. 
— Te rog, insist eu. Mi-ai face o mare plăcere. 


Îşi strânge gura, fără a părea impresionată. Încerc o altă 
tactică: 


— Oricum ţi le cumpăr, indiferent dacă eşti de față sau nu. 
Aşa că poţi să vii cu mine să alegi ceva ce-ţi place sau poți 
să mă laşi pe mine să aleg. 


Îşi încrucişează braţele la piept. 


Futu-i. Alessia Demachi are o latură foarte încăpățânată. 


— Te rog. Pentru mine, o implor, întinzând mâna. 


Se uită urât la mine, iar eu îi răspund cu cel mai fermecător 
zâmbet din arsenalul meu. Apoi oftează, resemnată -— cred — 
şi mă ia de mână. 


Da. 


Domnul Maxim are dreptate. Are nevoie de haine. De ce se 
încăpățânează atâta să refuze oferta lui generoasă? Pentru 
că a făcut deja prea multe pentru ea. Păşeşte alături de el pe 
chei, încercând să ignore vocea scandalizată a mamei care-i 
sună în cap. 


Nu e soțul tău. Nu e soțul tău. 


Clatină din cap. 


Destul! 


N-are de gând să îi permită mamei ei absente să o facă să se 
simtă vinovată. E în Anglia acum. E liberă. Ca o englezoaică. 
Aşa cum era bunica ei. lar domnul Maxim a spus că sunt în 
vacanță şi dacă asta îi face lui plăcere... După toată plăcerea 


pe care i-a oferit-o el, cum ar putea să îl refuze? Roşeşte 
când îşi aminteşte de... cum i-a zis? 


Deşteptarea de dimineață. 


Alessia îşi înăbuşă zâmbetul. N-ar deranja-o s-o trezească 
aşa în fiecare zi. 


Apoi a pregătit micul dejun. Din nou. 


O răsfață. 


N-a mai fost răsfăţată de foarte multă vreme. 


Sau niciodată? 


Merg prin centrul din Padstow şi ea îi aruncă o privire. I se 
strânge inima. O priveşte şi el, cu ochii aceia plini de viaţă, 
iar pe fața lui frumoasă răsare un zâmbet larg. Are un aer 
ştrengăresc în dimineața asta. Poate din cauza bărbii 
nerase. Îi place să o simtă sub limbă. Îi place să o simtă pe 
piele. 


Alessia! 


Habar nu avea că poate fi atât de depravată. Domnul Maxim 
a deşteptat un monstru. Râde în sinea ei. 


Cine ar fi bănuit? 


Apoi gândurile îi iau o întorsătură întunecată. Ce-o să facă 
după ce se întorc la Londra şi se termină vacanţa? Îşi trece o 
mână pe după brațul lui şi cu cealaltă îl strânge de mână. 
Nu vrea să se gândească la asta. Nu acum. Nu azi. 


E în vacanţă. 


În timp ce merg, cuvântul acesta devine un fel de mantra 
pentru ea. 


E în vacanţă. 
Ky është pushim. 


Padstow e mai mare decât Trevethick, dar casele vechi, 
înghesuite şi străduțele înguste sunt la fel. E un orăşel 
pitoresc. Piața e plină de oameni, turişti şi localnici 
deopotrivă, care au ieşit să se bucure de soare, în ciuda 
frigului. Copiii mănâncă înghețată. Tinerii se țin de mână, 
ca Maxim şi cu ea. Şi oamenii mai în vârstă merg fericiți 
braț la braț. Alessia e uimită că oamenii îşi pot exprima 
afecțiunea într-un mod atât de liber pe străzi. În Kukës nu e 
aşa. 


Intru în primul magazin cu îmbrăcăminte pentru femei. E 
un lanț local de prăvălii, iar eu stau în mijlocul lui, 


cercetând oferta. Toate par destul de drăguțe, dar, sincer să 
fiu, sunt puţin copleşit. Alessia e lipită de braţul meu. Iar eu 
n-am habar cu ce să încep. Aveam vaga senzație că mă voi 
bucura de cooperarea ei, poate chiar de ceva entuziasm, 
cine ştie... dar acum nu pare deloc interesată de 
cumpărături. 


O vânzătoare tânără se apropie de noi. Blondă şi degajată, 
cu un zâmbet prietenos şi o coadă de cal pe măsură, 
întreabă: 


— Cu ce pot să vă ajut, Mister? 


— Ăăă... prietena mea are nevoie de... cam de toate. Şi-a 
lăsat lucrurile la Londra şi stăm aici o săptămână. 


Prietenă? Da. Cred că merge. 
Alessia mă priveşte surprinsă. 


— Sigur. Ce vă trebuie? întreabă vânzătoarea, aruncând o 
privire voioasă spre Alessia. 


Alessia ridică din umeri. 
— Hai să începem cu blugii, intervin eu. 


— Ce mărime? 


— Nu ştiu, răspunde Alessia. 


Vânzătoarea pare nedumerită, dar apoi face un pas în spate 
şi o cântăreşte din priviri. 


— Nu sunteți de pe aici, nu? întreabă ea amabil. 
— Nu, spune Alessia roşind. 


— Cred că vă trebuie un S sau, după mărimile noastre, un 
opt sau un zece. 


Ne aruncă o privire, aşteptând o confirmare. 


Alessia încuviințează, dar cred că doar pentru că nu vrea să 
fie nepoliticoasă. 


— Nu vreți să intraţi în cabina de probă, iar eu am să vă 
aduc câteva perechi de blugi mărimile acestea? 


— OK, mormăie Alessia. 


Îmi aruncă o privire indescifrabilă şi o urmează pe 
vânzătoare. 


O aud pe aceasta spunându-i: 


— Apropo, numele meu e Sarah. 


Răsuflu uşurat şi o urmăresc pe Sarah luând câteva perechi 
de blugi de pe raft. 


— Bleumarin-închis, albastru şi o pereche negri, te rog, îi 
sugerez eu. 


Codiţa ei saltă veselă, iar ea îmi aruncă un zâmbet şi mai ia 
câteva perechi. 


Mă învârt prin magazin şi scotocesc printre haine, încercând 
să decid ce ar arăta bine pe Alessia. Am mai fost la 
cumpărături cu femei, dar întotdeauna ştiau ele exact ceea 
ce îşi doreau. Am fost târât în astfel de incursiuni fie ca să 
plătesc, fie să îmi exprim o părere de care oricum nu ţinea 
nimeni seama. Femeile pe care le ştiu eu au încredere în 
stilul lor. Mă întreb dacă nu cumva ar trebui să o trimit la 
cumpărături cu Caroline. 


Cum? 


În Londra? 


Nu. Probabil nu e o idee prea bună. 


Nu încă. 


Mă încrunt. Ce fac aici? 
Îmi regulez menajera. Asta fac. 


Aud în minte ţipătul ei, când are orgasm. lar mădularul mi 
se întăreşte. 


Ce nemernic. 
Da, o regulez, şi da, vreau s-o fac din nou. 
De aceea sunt aici. 


Îmi place. Chiar îmi place. Şi vreau s-o protejez de toate 
rahaturile pe care le-a îndurat... lar eu am atât de mult şi ea 
nu are nimic. 


Pufnesc. Redistribuirea bogăției, nu? Da. Ce altruist şi 
socialist din partea mea. Mama n-ar fi deloc încântată. 
Gândul ăsta mă face să zâmbesc. 


Găsesc vreo două rochii care îmi plac, una neagră, alta 
verde-smarald, şi i le întind vânzătoarei. 


Oare vor fi pe placul Alessiei? 


lau loc pe un scaun în fața cabinelor de probă şi aştept, 
încercând să îmi ordonez gândurile haotice. 


Alessia apare îmbrăcată cu rochia verde. 
Uau. 

Sunt puţin buimăcit. 

Nu am văzut-o niciodată în rochie. 


Părul i se revarsă peste sânii strânşi în țesătura fină, care se 
mulează. 


Peste tot. 


Sâni. Stomac plat. Şolduri. Rochia se opreşte la genunchi, 
iar ea e desculță. Arată senzațional. Puțin mai matură, 
poate, dar mai feminină şi mai sofisticată. 


— Nu e prea adânc? întreabă Alessia trăgând de decolteu. 


— Nu, spun răguşit şi tuşesc ca să-mi dreg vocea. Nu, e 
foarte bine. 


— Îţi place? 


— Da. Da. Îmi place mult. Eşti încântătoare. 


Îmi aruncă un zâmbet timid. Ridic un deget şi îi fac semn să 
se învârtă puțin. Ea se roteşte iute, chicotind. 


Rochia se mulează şi pe fund. 
Da. E minunată. 


— Aprob, zic eu, şi ea se întoarce în cabina de probă. 


Trei sferturi de oră mai târziu, Alessia are o garderobă nouă: 
trei perechi de blugi, patru tricouri cu mânecă lungă de 
diferite culori, două fuste, două cămăşi simple, două 
jachete, două rochii, două pulovere, o haină, şosete, colanți 
şi lenjerie. 


— Face 1 355 de lire, vă rog, îi spune Sarah lui Maxim, 
zâmbind. 


— Cum! chițăie Alessia. 


Maxim îi dă vânzătoarei cardul de credit, o ia pe Alessia în 
brațe şi o sărută lung şi apăsat. Când îi dă drumul, ea abia 
dacă mai respiră şi se uită jos, în podea, îngrozită. Nu se 
poate uita la Sarah. În oraşul ei, ţinutul de mâini în public e 


considerat o îndrăzneală prea mare. Despre sărutat, nici 
pomeneală. Nu. Niciodată. Nu în public. 


— Hei, şopteşte Maxim, ridicându-i bărbia spre el. 
— Ai cheltuit prea mult, şopteşte ea. 


— Pentru tine, niciodată. Te rog nu te supăra pe mine. 


Ochii ei zăbovesc pe fața mea, dar habar n-am ce-o fi în 
mintea ei. 


— Mulţumesc, zice ea în cele din urmă. 


— Cu cea mai mare plăcere, răspund uşurat. Acum mergem 
să luăm nişte încălțări decente. 


Chipul Alessiei se luminează ca o zi de vară. 


Ah. Pantofii... calea către inima tuturor femeilor. 


În magazinul de încălțăminte de alături, Alessia alege o 
pereche de ghete până la gleznă, negre. 


— Ai nevoie de mai multe perechi, îi spun. 


— Nu, n-am nevoie decât de astea. 


— Uite, ăştia sunt drăguți. 


lau de pe raft o pereche de balerini. Mi-ar plăcea ceva cu 
tocuri înalte, nişte pantofi din categoria „regulează-mă!”, 
dar, din păcate, aici toate încălțările răspund unor necesități 
de ordin practic. 


Alessia ezită. 


— Mie îmi plac, zic eu, sperând că părerea mea îi va 
influența decizia. 


— Bine, dacă îți plac. Oricum, sunt drăguți. 


Zâmbesc: 


— Şi îmi plac şi astea. 


Ridic o pereche de cizme din piele maro, cu toc. 


— Maxim, protestează Alessia. 


— Te rog. 


Ea zâmbeşte cu reticență. 


— OK. 


— Putem lăsa aici ghetele vechi, pentru reciclare, îi spune 
Maxim în timp ce aşteaptă la casă. 


Alessia se uită în jos, la ghetele noi pe care le poartă, apoi la 
vechiturile ei. Sunt tot ce i-a mai rămas din lucrurile ei de 
acasă. 


— Aş vrea să le păstrez, zice. 
— De ce? 
— Sunt din Albania. 


— Ah, răspunde el, părând surprins. În regulă, atunci poate 
vrei să le dăm la recondiționat. 


— Recondiţionat? Ce înseamnă? 
— La reparat. Se înlocuieşte talpa. Înțelegi? 


— Da, da, răspunde ea încântată. Recondiționare. 


Îl urmăreşte pe Maxim, care scoate din nou cardul de credit. 
Cum îl va putea răsplăti? 


Într-o bună zi o să câştige suficienți bani şi o să se achite de 
toate datoriile. Până atunci, trebuie să se gândească la ce ar 
putea face pentru el. 


— Nu uita că vreau să gătesc, spune. 
Asta e o modalitate. 
— Astăzi? întreabă Maxim, aplecându-se să îi ia sacoşele. 


— Da. Vreau să gătesc pentru tine. În semn de mulțumire. 
Diseară. 


— În regulă. Hai să ducem bagajele la maşină şi putem 
cumpăra mâncare după ce luăm prânzul undeva. 


Lasă bagajele în portbagajul micuţ al maşinii şi, în timp ce 
se îndreaptă spre restaurant ţinându-se de mână, Alessia 
încearcă să nu se gândească prea mult la generozitatea lui 
Maxim. În cultura ei e o impoliteţe să refuzi un dar. Pe de 
altă parte, ştie foarte bine cum i-ar spune taică-su dacă ar 
şti ce face. Ori ar omori-o, ori ar face infarct. Probabil 
ambele. L-a dezonorat deja şi, până nu demult, avea şi 


vânătăile care dovedeau asta. Şi iar îşi doreşte să fi fost mai 
deschis şi mai puţin violent. 


Baba. 


Şi devine tot mai posomorâtă. 


Luăm prânzul la Rick Stein Café. Alessia e tăcută, iar când 
comandăm pare puţin cam prea tăcută. Mă întreb dacă e 
din cauza banilor pe care i-am cheltuit pe hainele ei. După 
ce chelnerița ne-a luat comanda, mă întind peste masă, o 
prind de mână şi o strâng, încurajând-o: 


— Alessia, nu-ți face griji din cauza banilor. Pentru haine. 
Te rog. 


Ea îmi zâmbeşte forțat şi ia o gură de apă minerală. 


— Ce s-a întâmplat? 


Ea clatină din cap. 


— Hai, spune-mi, insist eu. 


Ea clatină din nou din cap şi se întoarce să se uite pe 
fereastră. 


Ceva e în neregulă. 


Rahat. Am supărat-o cu ceva? 


— Alessia. 


Ea se întoarce cu fața spre mine, cu o privire agitată. 


Futu-i! 


— Ce s-a întâmplat? 


Ea mă priveşte cu ochii întunecați înnourați de durere. 
Parcă îmi înfige cineva un cuțit în pântec. 


— Spune-mi. 


— Nu pot să mă prefac că sunt în vacanţă, începe ea cu voce 
scăzută. Tu îmi cumperi toate lucrurile astea, şi eu nu pot 
să-ți dau niciodată banii înapoi. Şi nu ştiu ce se va întâmpla 
cu mine când ne vom întoarce la Londra. Şi mă gândesc la 
tata şi la ce mi-ar face — aici se opreşte şi îşi trage răsuflarea 
- mie, şi şi ţie, dacă ar şti ce am făcut. Ştiu foarte bine cum 
m-ar numi. Şi am obosit. Am obosit să îmi fie frică tot 
timpul. 


Vocea ei e o şoaptă răguşită, ochii i se umplu de lacrimi. Mă 
priveşte drept în ochi: 


— La asta mă gândesc. 


Îi susțin privirea. Paralizat, dar golit pe dinăuntru şi 
îndurerat. Pentru ea. 


— O grămadă de lucruri la care să te gândeşti, într-adevăr, 
murmur eu. 


Se întoarce chelnerița cu mâncarea noastră: îmi pune 
dinainte sandviciul californian şi aşază supa-cremă de 
dovleac în fața Alessiei. 


— Totul e în regulă? ne întreabă. 


— Da, e bine. Mulţumesc, îi răspund, făcându-i semn să 
plece. 


Alessia ia lingura şi amestecă în supă, iar eu mă simt 
neajutorat şi îmi storc mintea să spun ceva. Cu o voce abia 
auzită spune: 


— Maxim, eu nu sunt problema ta. 
— Nu am spus niciodată că ai fi. 


— Nu asta am vrut să spun. 


— Ştiu ce ai vrut să spui, Alessia. Dar indiferent ce se 
întâmplă între noi, vreau să mă asigur că eşti bine. 


Îmi zâmbeşte trist: 
— Sunt recunoscătoare. Mulţumesc. 


Răspunsul ei mă înfurie. Nu vreau recunoştinţa ei. Cred că 
are cine ştie ce idee de modă veche cum că ar fi amanta 
mea. Şi habar n-am ce ne-ar putea face tatăl ei. Suntem în 
2019. Nu în 1819. 


Oare ce mama dracului vrea? 
Rahat. Dar eu ce vreau? 


O urmăresc ducând lingura cu supă la gură, cu fața ei 
palidă şi tristă. 


Măcar mănâncă. 
Ce vreau eu? De la ea? 
Am avut trupul ei atât de frumos. 


Şi nu e destul. 


Deodată, mă loveşte. Între ochi, ca un ciocan. 
Îi vreau inima. 


Futu-i. 


Capitolul şaptesprezece 


Dragoste. Năucitoare. Irațională. Frustrantă... Îmbătătoare. 
Aşa se simte. Sunt nebuneşte, prosteşte, ridicol de 
îndrăgostit de femeia care şade în fața mea. 


Menajera mea. Alessia Demachi. 


Asta am simţit din clipa în care am văzut-o în holul meu, cu 
o mătură în mână. Îmi amintesc cât de deconcertat am 
fost... Cât de nervos. Cum mi se părea că zidurile se strâng 
în jurul meu şi trebuia să evadez, dar asta numai pentru că 
nu înțelegeam profunzimea sentimentelor mele. De asta 
fugeam de fapt. Am crezut că sunt sălbatic atras fizic de ea. 
Dar nu. Nu tânjesc numai după corpul ei. Niciodată nu a 
fost doar atât. Sunt atras de ea într-un fel în care nu m-a 
mai atras niciodată vreo femeie. O iubesc. De aceea m-am 
dus după ea când a fugit la Brentford. De aceea am adus-o 
aici. Vreau să o protejez. Vreau să fie fericită. Vreau să fie cu 
mine. 


Futu-i. 
E o revelaţie. 


Şi ea nu are nicio idee cine sunt sau ce fac. Iar eu ştiu foarte 
puţine despre ea. La drept vorbind, habar n-am ce simte 
pentru mine. Şi totuşi, e aici, cu mine, iar asta sigur 
înseamnă ceva. Cred că mă place. Pe de altă parte, are de 
ales? Sunt singura ei opțiune. Era speriată, nu avea unde 
altundeva să fugă. Iar pe drum, undeva, la un moment dat, 
am înțeles şi am încercat să mă ţin departe de ea, dar nu 
am putut, pentru că şi-a croit drum în inima mea. 


M-am îndrăgostit de femeia mea de serviciu. 
Ce să zic, chiar că e o încurcătură de toată frumuseţea. 


Iar acum s-a deschis în sfârşit în fața mea; dar şi după tot 
ce am făcut, tot speriată este. Nu am făcut destul. Pofta mea 
de mâncare se evaporă. 


— Îmi pare rău. Nu am vrut să fiu un chef-strică, spune ea, 
întrerupându-mi şirul gândurilor. 


— Chef-strică? 


Ea se încruntă: 


— Engleza mea? 
— Cred că ai vrut să zici strică-cheful. 
Zâmbetul ei e şovăielnic. 


— Nu eşti, o liniştesc. Îi dăm noi cumva de capăt, Alessia. Ai 
să vezi. 


Ea încuviințează, dar nu pare prea convinsă. 
— Nu ţi-e foame? 


Arunc un ochi spre sandviciul cu pui din farfurie şi încep să 
îmi chiorăie maţele. Ea chicoteşte, şi e cel mai minunat 
sunet din lume. 


— Mai bine. 


Mă delectez cu amuzamentul ei, uşurat că şi-a recăpătat 
simțul umorului, şi îmi îndrept atenția spre mâncare. 


Alessia se relaxează. Nu-şi aminteşte să-i mai fi vorbit 
despre sentimentele ei până acum, dar el nu pare supărat 
pe ea. Când se uită la ea, ochii lui sunt calzi, expresia lui e 
încurajatoare. 


Îi dăm noi cumva de capăt, Alessia. Ai să vezi. 


Se uită în jos, la supa de dovleac, şi îi revine şi ei pofta de 
mâncare. Se minunează de înlănțuirea de evenimente care a 
adus-o aici. Când mama a urcat-o în microbuz pe o şosea 
dosnică şi înghețată din Kukës, ştia că viața ei se va 
schimba radical. Avea atâtea speranțe pentru o viață nouă 
în Anglia! Nu se aştepta ca această călătorie să fie atât de 
grea sau atât de periculoasă. Şi ironia face că ea tocmai asta 
încerca să facă, să fugă de pericol. 


Şi totuşi, toate astea au adus-o la el. 
Domnul Maxim. 


El, bărbatul cu față frumoasă, care râde din te miri ce şi are 
un zâmbet răpitor. Îl urmăreşte cum mănâncă. Are maniere 
impecabile la masă. E precis, ordonat şi mestecă doar cu 
gura închisă. Bunica ei englezoaică, o mare obsedată de 
maniere, sigur ar fi fost de acord cu el. 


Când o priveşte, ochii lui sunt de un verde-luminos. Cea 
mai extraordinară culoare. Culoarea Drinului. Culoarea de 
acasă. 


S-ar putea uita la el toată ziua. 


El îi zâmbeşte încurajator. 


— Toate bune? o întreabă. 


Alessia încuviinţează. Îi place căldura zâmbetului lui când o 
priveşte, îi place văpaia din ochii lui când... când o doreşte. 
Roşeşte şi se uită-n farfuria cu supă. Nu se aştepta să se 
îndrăgostească. 


Dragostea e pentru proşti, îi spunea maică-sa. 


Poate e proastă, dar îl iubeşte. Şi i-a spus-o. Dar, desigur, el 
nu-i înțelege limba maternă. 


— Hei, zice el. 

Ea ridică privirea. Maxim a terminat de mâncat. 

— Cum e supa? 

— Bună. 

— Atunci, ia şi mănâncă mai iute. Vreau să te duc acasă. 
— Bine, zice ea, căci îi place ideea de „acasă”. 


I-ar plăcea să-şi clădească o casă cu el. Permanent. Dar ştie 
că nu-i cu putinţă aşa ceva. 


Însă nimeni nu o poate împiedica să viseze. 


Drumul înapoi spre Trevethick e mai tăcut decât călătoria 
de mai devreme. Maxim e preocupat şi ascultă muzica 
stranie care curge din boxe. Se opresc la un supermarket 
Tesco, la ieşirea din Padstow, de unde iau toate 
ingredientele de care are nevoie Alessia ca să facă tavë kosi, 
mâncarea preferată a tatei. Speră că o să-i placă lui Maxim. 
Se uită pe fereastră, la peisajul rural. Încă învăluit în iarnă, 
îi aminteşte de țara ei. Numai că aici copacii sunt scunzi şi 
sunt încovoiați de vântul aspru de Cornwall. 


Se întreabă ce fac Magda şi Michal în Brentford. E 
duminică, aşa că probabil că Michal îşi face temele sau se 
joacă pe internet, iar Magda găteşte sau vorbeşte cu 
logodnicul ei, Logan, pe Skype. Sau poate face bagajele 
pentru Canada. Alessia speră că sunt în siguranță. Se uită 
pe furiş la Maxim, care pare pierdut în gândurile lui. Dacă el 
a ţinut legătura cu prietenul lui, ar trebui să ştie ce fac 
Magda şi Michal. Poate mai târziu o va lăsa să folosească 
telefonul lui ca să poată afla veşti de acasă. 


Nu, Brentford nu e casa ei. 
Nu ştie unde va fi viitoarea ei casă. 


Hotărâtă să îşi păstreze buna dispoziţie, alungă gândul ăsta 
şi încearcă să se concentreze asupra sunetelor extraordinare 
care răsună în boxe. Culorile sunt contradictorii: nuanţe de 


roşu, de purpuriu, de turcoaz... nu a mai auzit niciodată 
ceva asemănător. 


— Ce-i muzica asta? întreabă. 
— E coloana sonoră din Arrival. 
— Arrival? 

— Filmul. 

— Aha. 

— L-ai văzut? 

— Nu. 


— E grozav. Chiar te amețeşte. Despre timp şi limbaj şi 
dificultățile de comunicare. Il putem vedea acasă. Muzica îţi 
place? 


— Da. E ciudată. Expresivă. Şi colorată. 


Maxim zâmbeşte scurt. Prea scurt. Cine ştie la ce s-o fi 
gândind. Alessia se întreabă dacă meditează la discuția lor 
de mai devreme. Trebuie să ştie: 


— Eşti supărat pe mine? 


— Nu. Sigur că nu! De ce să fiu supărat pe tine? 


Ea ridică din umeri: 


— Nu ştiu. Eşti tăcut. 


— Mi-ai dat multe la care să mă gândesc. 


— Îmi cer scuze. 


— Nu trebuie să te scuzi. N-ai făcut nimic rău. Dacă nu..., 
începe, dar se opreşte brusc. 


— N-ai făcut nimic rău, zice ea. 


— Mă bucur că aşa crezi. 


Apoi îi aruncă un zâmbet rapid, sincer, care îi risipeşte 
îndoielile. 


— Există vreo mâncare pe care nu o mănânci? întreabă ea, 
dorindu-şi să se fi interesat înainte să cumpere 
ingredientele. 


— Nu. Mănânc cam orice. Am fost la internat, răspunde el, 
ca şi cum asta ar explica toată relaţia lui cu mâncarea. 


Dar cunoştinţele Alessiei despre internatele şcolare se 
limitează la cărțile lui Enid Blyton din seria Malory Towers, 
una dintre preferatele bunicii ei. 


— Ţi-a plăcut acolo? îl întreabă ea. 


— Primul, nu. Am fost exmatriculat. La al doilea, da. E o 
şcoală bună. Mi-am făcut prieteni buni acolo. I-ai cunoscut. 


— A, da. 
Alessia roşeşte amintindu-şi de cei doi bărbați în chiloți. 


Şi se antrenează într-o conversație mai uşoară, iar când 
ajung acasă e deja mai veselă. 


Ducem bagajele în casă. În timp ce Alessia despachetează 
mâncarea, eu duc sus hainele. Le pun mai întâi în 
dormitorul de oaspeți, apoi mă răzgândesc şi duc sacoşele în 
garderoba mea. O vreau aici, cu mine. 


E o impertinenţă. 


Futu-i. 


Îmi complic existența. Habar n-am cum să mă port cu ea. 


Mă aşez pe pat şi îmi prind capul în mâini. Aveam un plan 
înainte de a ajunge aici? 


Nu. 


Am gândit cu scula. Iar acum... ei bine, sper că gândesc cu 
capul şi îmi urmez inima. Pe drum spre casă, m-am gândit 
la ce aveam de făcut. Să îi spun că o iubesc? Să nu-i spun? 
Nu mi-a dat niciun indiciu legat de ceea ce simte ea pentru 
mine, dar e reticentă față de cele mai multe lucruri. 


E aici, cu mine. 
Asta înseamnă ceva, nu? 


Ar fi putut rămâne cu prietena ei, dar asta ar fi însemnat că 
gangsterii ăia ar fi găsit-o dacă s-ar fi întors. Îmi îngheaţă 
sângele în vine. Mă trec fiorii când mă gândesc ce i-ar fi 
putut face dacă ar fi găsit-o. Nu, eram singura ei opțiune. 
Ea nu are nimic. Unde ar fi putut fugi? 


Şi totuşi, a ajuns în Anglia fără nimic şi a supraviețuit. E 
plină de resurse, dar cu ce preț? Gândul ăsta mă apasă 
greu. Ce a făcut de când a ajuns în țară şi până a găsit-o pe 
Magda? 


Durerea din ochii ei la restaurant. A fost... tulburătoare. 


Am obosit să îmi fie frică. 


Mă întreb de câtă vreme se simte aşa. De când a ajuns aici? 
Nici măcar nu ştiu de câtă vreme e în Marea Britanie. Sunt 
multe pe care nu le ştiu despre ea. 


Dar vreau să fie fericită. 


Gândeşte-te. Ce-i de făcut? 


Mai întâi, trebuie să-i legalizăm situaţia aici. N-am nicio idee 
cum se poate face asta. Avocaţii mei ar trebui să ştie care e 
răspunsul. Parcă văd mutra lui Rajah când o să-i spun că 
adăpostesc un imigrant ilegal. 


Bunica ei a fost englezoaică. Poate asta ne va fi de ajutor. 


Futu-i. Nu ştiu. 


Ce altceva aş mai putea face? 


M-aş putea căsători cu ea. 


Cum? 


Căsătorie? 
Râd în hohote, într-atât de absurdă mi se pare ideea. 
De ce nu? 


Maică-mea ar lua-o razna cu totul. Fie şi numai pentru asta, 
şi tot ar merita să o cer de nevastă. Îmi vin în minte 
cuvintele lui Tom din seara aceea, de la pub: Ştii, acum că 
eşti conte, trebuie să dai un moştenitor şi o rezervă. 


Aş putea s-o fac pe Alessia contesa mea. 


Inima începe să-mi bată nebuneşte. Ar fi o mutare 
îndrăzneață. 


Şi poate cam pripită. 
Nici măcar nu ştiu dacă simte ceva pentru mine. 
Aş putea s-o întreb. 


Dau ochii peste cap. Mă învârt în jurul cozii. Adevărul e că 
trebuie să aflu mai multe despre ea. Cum aş putea s-o cer 
de nevastă? Ştiu unde e Albania pe hartă, dar cam atât. Ei 
bine, poate ar fi cazul să îndrept lucrurile. Acum. 


Scot telefonul din buzunar şi deschid Google. 


E deja întuneric când telefonul meu începe să dea semne că 
i se descarcă bateria. Sunt întins pe pat, citind tot ce găsesc 
pe net despre Albania. E un loc fascinant, deopotrivă 
modern şi străvechi, cu o istorie furtunoasă. Am găsit şi 
oraşul natal al Alessiei. E în nord-est, ascuns printre munți, 
la câteva ore de mers cu maşina de capitală. Din câte am 
citit, se pare că în zona aceea viața e mai tradițională. 


Asta explică multe. 


Alessia găteşte jos. Orice o face, mirosul e ademenitor. Mă 
ridic, mă întind şi cobor să văd ce face. 


E îmbrăcată tot cu tricoul alb şi cu blugii ei; e cu spatele la 
mine, cu fața la aragaz, şi amestecă ceva într-o tigaie. 
Miroase delicios şi îmi lasă gura apă. 


— Salut, îi zic, şi mă aşez pe unul din scaunele înalte de 
lângă bufet. 


— Salut, zâmbeşte ea scurt, şi observ că şi-a împletit părul. 


Pun telefonul la încărcat într-una din prizele de sub bufet şi 
pornesc sistemul audio. 


— Vrei să asculți ceva anume? 
— Alege tu. 


Aleg o listă cu muzică ambientală şi apăs PLAY. RY X 
răsună în boxele de sus, făcându-ne pe amândoi să 
tresărim. Dau imediat sonorul mai încet. 


— Scuze. Ce faci acolo? 


— O surpriză, răspunde ea, aruncându-mi o privire cochetă 
peste umăr. 


— Îmi plac surprizele. Miroase foarte bine. Pot să te ajut cu 
ceva? 


— Nu. Ăsta e mulțumesc-ul meu. Vrei băutură? 
Râd. 


— Da, aş vrea să beau ceva. Te deranjează dacă-ți tot 
corectez engleza? 


— Nu, vreau să învăţ. 


— Se spune că vrei să bei ceva. 


— Am înțeles. 
Îmi zâmbeşte din nou. 
— Şi da, vreau. Mulţumesc. 


Ea lasă tigaia deoparte, scoate din bufet o sticlă desfăcută 
de vin roşu şi îmi toarnă un pahar. 


— Am citit despre Albania. 


Întoarce spre mine nişte ochi mari, iar fața i se luminează ca 
un răsărit. 


— Acasă, şopteşte. 
— Povesteşte-mi mai multe despre viața în Kukës. 


Poate pentru că era ocupată cu pregătitul cinei, s-a deschis 
în sfârşit în fața mea şi a început să îmi povestească despre 
casa în care locuia cu tatăl şi cu mama ei. Era lângă un lac 
mare, înconjurat de brazi... Iar în timp ce-mi povesteşte, eu 
o privesc şi mă minunez de grația şi uşurinţa cu care se 
mişcă printre bufete şi aparate, de parcă ar fi gătit 
dintotdeauna în bucătăria asta, indiferent dacă răzuia 
nucşoară sau seta cuptorul. E ca o profesionistă. Iar în timp 
ce găteşte, îmi umple paharul cu vin, spală vasele şi îmi 
vorbeşte despre viața ei izolată în Kukës. 


— Deci nu conduci? 

— Nu, răspunde ea, aranjând masa pentru doi. 
— Mama ta conduce? 

— Da. Dar nu foarte des. 

Zâmbeşte când îmi vede consternarea: 


— Trebuie să ştii că majoritatea albanezilor nu au condus 
până la jumătatea anilor 1990. Inainte de căderea 
comunismului nu aveam maşini particulare. 


— Uau. Nu, nu ştiam. 

— Mi-ar plăcea să învăţ. 

— Să conduci? Te învăţ eu. 

Ea pare şocată: 

— În maşina ta rapidă? Nu, nu prea cred. 


Şi râde, de parcă i-aş fi propus să zburăm pe Lună şi să 
luăm cina acolo. 


— Aş putea să te învăţ, serios. 


Avem suficient teren aici, nu e nevoie să intrăm pe 
drumurile publice. Vom fi în siguranță. Îmi răsare în gând 
imaginea ei conducând una din maşinile de colecţie ale lui 
Kit, poate Morganul. Da. Ar fi o maşină potrivită pentru o 
contesă. 


Contesă? 


— Mai durează vreun sfert de oră până e gata, spune ea şi 
duce un deget la buze. 


O frământă ceva. 

— Ce ai vrea să faci? 

Alessia îşi muşcă buza de jos. 
— Ce-i? insist. 

— Aş vrea să vorbesc cu Magda. 


Evident că vrea să vorbească cu Magda. Magda e probabil 
singura ei prietenă. De ce nu m-oi fi gândit la asta? 


— Sigur că da. Uite-aici. 


Scot telefonul din priză şi caut numărul Magdei. Când 
începe să sune, îi întind Alessiei aparatul, iar ea îmi 
dăruieşte un zâmbet recunoscător. 


— Magda... Da, eu sunt. 


Alessia se duce să se aşeze pe canapea, iar eu mă 
străduiesc, fără succes, să nu trag cu urechea. Presupun că 
Magda răsuflă uşurată când aude că Alessia e întreagă. 


— Nu. Bine. 
Alessia se uită în sus, spre mine, cu ochi strălucitori: 


— Foarte bine, spune ea cu un zâmbet larg, şi eu mă trezesc 
răspunzându-i cu aceeaşi monedă. 


Nu m-ar deranja un „foarte bine” în fiecare zi. 


Râde la o replică a Magdei, iar mie mi se încălzeşte sufletul. 
E tare plăcut să o aud râzând; nu i se întâmplă prea des. 


Încerc să nu mă uit la ea în timp ce vorbeşte, dar nu rezist. 
Fără să-şi dea seama, răsuceşte pe deget o şuviță scăpată 
din coadă şi îi povesteşte Magdei despre mare şi despre 
căzătura în valuri de ieri. 


— Nu. E frumos aici. Îmi aminteşte de acasă. 


Ridică iar capul către mine, iar eu mă trezesc prins în 
mrejele privirii ei mistuitoare. 


Acasă. 

Aş putea face din Cornwall casa ei... 
Mi se usucă gura. 

Măi, băiete! Chiar că ai luat-o razna! 


Întorc privirea, încercând să rup vraja ochilor Alessiei. Sunt 
tulburat de calea pe care au luat-o gândurile mele şi sorb o 
gură de vin. Reacţia mea e prea nouă şi prea îndrăzneață. 


— Ce face Michal? Şi Logan? întreabă ea, dornică să afle 
veşti, şi în scurtă vreme e absorbită într-o discuţie despre 
bagaje şi Canada - şi nunți. 


Alessia râde iar şi vocea ei se schimbă, devenind mai 
blândă... mai dulce. Vorbeşte cu Michal şi, după tonul ei, 
îmi dau seama că ţine foarte mult la el. N-ar trebui să fiu 
gelos — e doar un copil —, dar dacă totuşi sunt? Nu sunt prea 
încântat de acest nou şi nedorit sentiment. 


— Să fii cuminte, Michal... Mi-e dor de tine. Pa. 


Alessia se uită din nou la mine: 


— Bine, aşa voi face... La revedere, Magda. 


Închide, vine la mine şi îmi întinde telefonul. Pare fericită. 
Mă bucur că a dat acest telefon. 


— Toate bune? o întreb. 
— Da. Mulţumesc. 
— Şi cu Magda? 


— Îşi face bagajele. E fericită şi tristă să părăsească Anglia. 
Şi e uşurată că are un om de pază lângă ea. 


— Grozav. Cred că abia aşteaptă să înceapă o viață nouă. 
— Aşa e. Logodnicul ei e un om bun. 

— Cu ce se ocupă? 

— Ceva cu computerele. 


— Ar trebui să îţi iau un telefon, să poți vorbi cu ea de câte 
ori vrei. 


Acum pare îngrozită: 


— Nu. Nu, e prea mult. Nu se poate. 
Ridic o sprânceană, ştiind prea bine că se poate. 


Arcuieşte şi ea o sprânceană, nemulțumită, iar eu amân 
discuția pentru altă dată. 


— Cina e gata. 


Alessia pune tava cu mâncarea pe masă, lângă salata pe 
care a pregătit-o. E mulțumită că iaurtul de deasupra s-a 
transformat într-o crustă aurie, crocantă. Maxim e 
impresionat. 


— Arată bine, zice el, dar Alessia bănuieşte că exagerează. 
Îi serveşte o porție mare şi se aşază. 


— E miel cu orez şi iaurt şi câteva... ingrediente secrete. Noi 
îi spunem tavë kosi. 


— Noi nu gătim cu iaurt. Îl folosim ca să-l punem peste 
müsli. 


Alessia râde. 


Maxim ia o îmbucătură şi închide ochii, savurând 
mâncarea. 


— Mmm. 


Deschide ochii şi dă entuziasmat din cap, apoi înghite. 


— E delicios. N-ai mințit când ai spus că ştii să găteşti. 


Alessia roşeşte sub privirea lui caldă. 


— Poți găti pentru mine de câte ori vrei. 


— Mi-ar plăcea, murmură ea. 


I-ar plăcea chiar foarte mult. 


Vorbim, şi bem, şi mâncăm. O bombardez cu vin şi 
întrebări. Multe întrebări. Despre copilăria ei. Şcoală. 
Prieteni. Familie. Lecturile despre Albania m-au inspirat. Mă 
inspiră şi că stau în fața Alessiei; e cât se poate de plină de 
viață. Când vorbeşte, ochii ei sunt strălucitori şi expresivi. E 
însuflețită şi dă din mâini ca să-şi întărească ideile. 


E captivantă. 


Din când în când îşi dă la o parte câte o şuviță rebelă, 
atingându-şi pavilionul urechii cu degetele subțiri. 


Aş vrea să-i simt degetele pe mine. 


Îmi imaginez cum îi voi despleti coada şi îmi voi afunda 
degetele în părul ei moale, parfumat. E o bucurie să o văd 
aşa, fără griji şi vorbăreață. După bujorii roz din obrajii ei, 
bănuiesc că s-ar putea să fie din cauza vinului. lau o gură 
din deliciosul Barolo italienesc, care văd că funcționează ca 
prin minune. 


Sătul, împing farfuria şi îi umplu din nou paharul. 
— Povesteşte-mi cum arată o zi obişnuită în Albania. 
— Pentru mine? 

— Da. 


— Nu sunt prea multe de spus. Dacă lucrez, tata mă duce la 
şcoală. lar când stau acasă, o ajut pe mama. Spăl. Fac 
curat. Aşa cum fac şi pentru tine. 


Ochii ei de culoarea cafelei mă măsoară, pătrunzându-mă 
până în străfundul sufletului. E sexy ca naiba. Apoi adaugă: 


— Cam asta-i tot ce fac. 


— Pare destul de anost, zic. 


Prea anost pentru isteața Alessia Demachi. Şi destul de 
singuratica, cred. 


— Este, râde ea. 

— Din câte am citit, nordul Albaniei e destul de conservator. 
— Conservator. 

Se încruntă şi soarbe o gură de vin: 

— Adică tradiționalist? 

— Da. 

— Da, oamenii sunt tradiționalişti acolo de unde vin eu. 

Se ridică să strângă farfuriile de pe masă. 

— Dar Albania se schimbă, adaugă. În Tiranë... 


— Tirana? 


— Da. E un oraş modern. Acolo nu e chiar atât de 
conservator sau tradițional. 


Pune farfuriile în chiuvetă. 


— Ai fost acolo? 


— Nu. 


— i-ar plăcea să mergi? 


Se aşază din nou pe scaun şi clatină din cap, cu un deget la 
gură. O clipă, privirea ei pare plină de dorinţă. 


— Da. Într-o bună zi. 


— Ai mai călătorit? 


— Nu. Doar în cărți. 


Zâmbetul ei luminează încăperea. 


— Am călătorit prin toată lumea în cărți. Şi am fost în 
America uitându-mă la TV. 


— Televiziune americană? 


— Da. Netflix. HBO. 


— În Albania? 


Ea râde de uimirea mea: 


— Da. Avem televiziune. 


— Aşadar, acasă la tine cum te amuzai? o întreb. 


— Să mă amuz? 


— Distracţie. Ştii tu, distracție. 


Ea pare cam confuză: 


— Citeam. Mă uitam la televizor. Exersam la pian. Uneori 
ascultam radioul cu mama. BBC World Services. 


— Nu ieşeai? 


— Nu. 


— Niciodată? 


— Uneori. Vara, ne plimbam seara prin oraş. Dar numai cu 
familia. Alteori cântam la pian. 


— Recital? Pentru public? 


— Da. La şcoală şi la nunți. 


— Părinţii tăi trebuie să fie foarte mândri de tine. 


Faţa i se întunecă. 


— Da. Erau. Sunt, se corectează imediat. 


Vocea ei se stinge, devenind o şoaptă tristă: 


— Tatei îi place atenţia. 


Comportamentul i se schimbă în mod subtil şi se închide în 
ea însăşi. 


Rahat. 


— Cred că îţi este dor de ei. 


— De mama. Mi-e dor de mama, răspunde ea încet şi mai ia 
o gură de vin. 


Nu şi de tatăl ei? Nu o forțez să spună mai multe. Dispoziţia i 
s-a schimbat. Ar trebui să schimb subiectul, dar dacă îi este 
atât de dor de mama ei, poate vrea să se întoarcă. Îmi 
amintesc ce mi-a spus: 


Am crezut că venim aici la muncă. Pentru o viață mai bună. 
Viaţa în Kukës e grea pentru unele femei. Am fost trădate... 


Poate asta vrea. Să se întoarcă acasă. Şi, cu toate că îmi era 
groază de răspunsul ei, o întreb: 


— Ai vrea să te întorci? 

— Să mă întorc? 

— Acasă. 

Ochii ei se umplu de spaimă. 
— Nu. Nu pot. Nu pot. 


Vocea ei e o şoaptă precipitată, răguşită, şi mie mi se ridică 
părul pe ceafă. 


— De ce? 


Rămâne tăcută, dar eu vreau să ştiu. Insist: 


— Din cauză că nu ai paşaport? 
— Nu. 
— Atunci de ce? Ce poate fi atât de rău? 


Ea închide strâns ochii şi lasă capul în jos, ca şi cum i-ar fi 
ruşine. 


— Nu, şopteşte. Pentru că... pentru că sunt făgăduită. 


Capitolul optsprezece 


Mi se strânge pieptul de parcă aş fi primit un pumn în plex. 
Făgăduită? 
Ce porcărie medievală mai e şi asta? 


Ridică privirea către mine. În ochii ei mari se oglindeşte o 
nesfârşită durere. Adrenalina îmi năvăleşte prin vene; sunt 
gata de luptă. 


— Făgăduită? şoptesc, ştiind foarte bine ce înseamnă asta. 


Fir-ar a dracului de treabă, e promisă altuia. 

Ea lasă din nou capul în jos: 

— Da. 

Vocea ei abia dacă se aude. 

Am un rival. Rahat. 

— Şi când aveai de gând să îmi spui chestia asta? 
Închide ochii strâns, ca şi cum ar durea-o ceva. 
— Alessia, uită-te la mine. 


Duce mâna la gură. Să-şi înăbuşe un suspin? Nu ştiu. 
Înghite în sec, apoi ridică privirea spre mine. Are o față 
pustiită şi disperarea ei e palpabilă. Mânia mea se evaporă 
într-o secundă, lăsând în urma ei un adevărat vârtej. 


— Îţi spun acum, răspunde ea. 


Nu e disponibilă. 


Durerea e instantanee. Viscerală. Şocantă. Sunt în cădere 
liberă. 


Ce mama dracului? 


Lumea mea s-a năruit. Ideile. Planurile mele vagi. Să fiu cu 
ea... să mă însor cu ea... 


Nu pot. 

— ÎI iubeşti? 

Ea se trage în spate şi se holbează şocată la mine: 

— Nu! 

E o negație vehementă, spusă pe nerăsuflate, cu pasiune. 


— Nu vreau să mă mărit cu el! De-asta am plecat din 
Albania. 


— Ca să scapi de el? 


— Da. Trebuia să mă căsătoresc în ianuarie. După ziua 
mea. 


A fost ziua ei? 


Mă uit perplex la ea. Dintr-odată, am senzaţia că zidurile se 
strâng în jurul meu. Am nevoie de spațiu. Ca atunci când 
am văzut-o prima dată. Mă sufoc într-un vârtej de îndoială 
şi confuzie. Trebuie să mă gândesc. Mă ridic într-o mişcare 
smucită, ridic mâna să-mi dau părul de pe frunte şi să-mi 
adun gândurile. Ea sare în lături. Se ghemuieşte şi îşi 
acoperă capul cu mâinile, ca şi cum ar aştepta... 


Cum?? 


— Futu-i! Alessia, chiar ai crezut că am de gând să te 
lovesc? exclam eu şi fac un pas în spate, îngrozit de reacția 
ei. 


O altă piesă din puzzle-ul Alessia Demachi îşi ocupă locul. 
Nu-i de mirare că stătea tot timpul departe de mine. Sunt 
gata să-l omor pe nenorocitul ăla: 


— Te-a lovit? Spune-mi, te-a lovit? 


Ea se uită în jos, în poală. Ruşinată, îmi imaginez. 


Sau poate resimte cine ştie ce loialitate nesăbuită față de 
ticălosul ăsta din Fundul Pământului, care are o pretenție 
nelegitimă asupra fetei mele. 


Mama naibii de viaţă. 


Încleştez pumnii, mistuit de o mânie criminală. A rămas 
nemişcată. Cu capul plecat. Inchisă în sine. 


Calmează-te, amice. Potoleşte-te. 

Inspir adânc, cu mâinile în şolduri. 

— Îmi pare rău. 

Ridică fruntea. Privirea ei e directă şi sinceră: 
— N-ai greşit cu nimic. 


Chiar şi acum încearcă să toarne apă peste cărbunii mei 
încinşi. 


Cei câțiva paşi dintre noi sunt o distanță prea mare. Mă 
urmăreşte prudentă cum mă apropii şi, cu mare grijă, mă 
las pe vine lângă ea: 


— Îmi pare rău, nu am vrut să te sperii. Sunt pur şi simplu 
şocat că acolo, undeva, în lumea asta mare, ai un 
pretendent, iar eu am un rival la afecțiunea ta. 


Ea clipeşte de câteva ori, fața i se îmblânzeşte şi un abur 
rozaliu i se răspândeşte în obraji. 


— Nu ai niciun rival, şopteşte. 


Îmi recapăt suflul şi simt o căldură plăcută în piept, care 
alungă ultimul val de adrenalină. Sunt cele mai dulci 
cuvinte pe care mi le-a spus vreodată. 


Există speranță. 

— Nu tu l-ai ales pe bărbatul ăsta? 

— Nu. A fost alegerea tatălui meu. 

Mă întind, îi iau mâna şi o sărut uşor pe încheietură. 


— Nu mă pot întoarce, şopteşte ea. L-am dezonorat pe tata. 
lar dacă mă întorc, voi fi obligată să mă căsătoresc. 


— Bărbatul ăsta căruia îi eşti făgăduită... Îl cunoşti? 
— Da. 


— ÎI iubeşti? 


— Nu. 


Răspunsul ei vehement, monosilabic, îmi spune tot ce am 
nevoie să ştiu. Poate e bătrân. Sau neatrăgător. Sau 
amândouă. 


Sau poate o bate. 
Futu-i. 


Mă ridic, o trag în brațele mele, iar ea se lasă, punându-şi 
palmele pe pieptul meu. O lipesc de mine şi o strâng. Şi nu 
ştiu dacă o încurajez pe ea sau pe mine. Gândul că ar putea 
fi cu altcineva, cu cineva care se poartă urât cu ea, mă 
îngrozeşte. Îmi îngrop fața în părul ei parfumat, 
recunoscător că e aici. Cu mine. 


— Îmi pare rău că a trebuit să înduri atâtea rahaturi, 
murmur eu. 


Înaltă ochii spre mine şi îmi pune un deget pe buze: 
— E un cuvânt urât. 
— Aşa e. Un cuvânt urât pentru o situaţie urâtă. 


Mă aplec şi îmi lipesc buzele de gura ei şi e ca o scânteie, 
căci tot trupul meu se trezeşte la viață. Inchide ochii, lasă 


capul pe spate şi îmi oferă gura. Nu pot rezista. În fundal, 
RY X cântă cu vocea lui răguşită, melancolică, despre cum e 
să te îndrăgosteşti. E emoționant. Şi înviorător. Şi relaxant. 


— Dansează cu mine. 


Şi vocea mea e răguşită. Alessia icneşte când o strâng mai 
tare în braţe şi încep să mă leagăn, antrenând-o şi pe ea. Îşi 
lipeşte palmele de pieptul meu şi le strecoară pe sub 
cămaşă, pipăindu-mă. Atingându-mă. Încurajându-mă. Îşi 
strânge degetele în jurul braţelor mele şi începe să se mişte 
în ritmul meu. 


Încet. 


Alunecăm dintr-o parte într-alta în ritmul lent şi seducător 
al acestui cântec delicat. Mâna ei urcă pe brațul meu, apoi 
pe umeri, şi ajunge în părul meu. Mă împunge cu nasul în 
piept. 


— Nu am dansat niciodată aşa, şopteşte. 


Mâna îmi coboară pe trupul ei până spre talie, ţinând-o 
lipită de mine. 


— Nu am dansat niciodată cu tine, şoptesc. 


Cu mâna cealaltă, o prind uşor de coadă, şi-i ridic buzele 
până la gura mea. O sărut. Încet. Îndelung. Gustând-o. 
Redescoperindu-i gura dulce cu limba în timp ce ne legănăm 
împreună în acelaşi ritm. Scot elasticul care îi ține părul şi îl 
eliberez. Gem când scutură capul şi pletele i se revarsă 
libere şi sălbatice, până spre talie. Îi caut faţa şi o sărut iar. 
Vreau mai mult. Mult mai mult. Simt nevoia să o revendic. 
E cu mine. Nu cu un nemernic oarecare, violent, dintr-un 
oraş uitat de lume, unde a înțărcat mutu” iapa. 


— Hai în pat, şoptesc cu voce scăzută. 
— Trebuie să spăl vasele. 

Cum? 

— Lasă-le naibii de vase, iubito. 

Se încruntă: 

— Dar... 

— Nu, nu trebuie. Lasă-le. 


Pe neaşteptate îmi vine o idee năstruşnică: dacă mă însor cu 
ea, nu va mai trebui să spele vase niciodată. 


— Fă dragoste cu mine, Alessia. 


Ea trage aer în piept şi un zâmbet timid, îmbietor, îi 
arcuieşte buzele. 


Plutim împreună. Îi cuprind capul în palme şi mă mişc, lent, 
desfătându-mă încet cu fiecare centimetru din ea. E delicată 
şi puternică şi frumoasă sub mine. O sărut, punând-mi 
sufletul şi gura pe buzele ei. Nu m-am mai simțit niciodată 
aşa. Cu fiecare penetrare, sunt tot mai aproape de ea. 
Picioarele ei mă ţin într-un loc, iar mâinile ei mi se plimbă 
pe spate. Unghiile ei îi strigă pasiunea pe pielea mea. Mă 
ridic şi îi cercetez chipul buimăcit. Are ochii larg deschişi, 
iar pupilele sunt de culoarea celui mai întunecat şi mai 
carnal espresso. Vreau să o văd. Toată. Mă opresc şi îmi 
lipesc fruntea de fruntea ei. 


— Trebuie să te văd. 


Mă retrag şi mă rostogolesc cu ea în brațe, ca să ajungă 
deasupra mea. E nesigură şi i s-a tăiat respiraţia. O susțin 
de sub fund cu o mână şi o trag în sus până ajunge cu 
picioarele de o parte şi de cealaltă a şoldurilor mele. Mă ridic 
şi eu în capul oaselor ca să poată sta călare, cu brațele 
agăţate de umerii mei. Îi prind faţa în palme şi o sărut. Mişc 
mâna încet în jos, o mângâi pe sâni, zăbovesc la sfârcul pe 
care-l frec între două degete, şi-mi trec buzele dinspre gura 
ei, peste maxilar, până pe gât. Îşi lasă capul pe spate şi 
scoate un geamăt răguşit, de plăcere pură. Ca răspuns, 
penisul meu zvâcneşte. 


Da. 


— Hai să încercăm aşa, şoptesc eu cu gura lipită de pielea 
parfumată a umărului ei. 


O cuprind cu brațul după talie şi o ridic, privind-o fix, în 
timp ce o las încet în jos şi o pătrund. 


Futu-i. 


E strâmtă. Şi umedă. Şi perfectă. 


Deschide gura când icneşte, cu ochii larg deschişi arzând de 
dorinţă. 


— Ah, şopteşte ea, iar buzele mele îi iau în stăpânire gura, 
degetele mele i se înfig în păr şi o sărut iar. 


Gâfâie şi se agaţă de umerii mei când mă trag îndărăt. 


— E bine? o întreb. 


Ea scutură înnebunită din cap. 


— Da, şopteşte, şi am nevoie de câteva secunde ca să-mi 
dau seama că s-a întors la stilul albanez de a spune da. 


O iau de mâini şi mă las pe spate până ce sunt întins pe 
pat, privind-o pe femeia care mă călăreşte. Femeia pe care o 
iubesc. 


Părul i se revarsă pe umeri şi pe sâni, într-o cascadă rebelă, 
senzuală. Se apleacă înainte şi îşi lipeşte palmele de pieptul 
meu. 


Da. Atinge-mă. 


Îşi plimbă degetele şi palmele pe pielea mea. Simţindu-mă. 
Prin părul de pe piept, peste sfârcuri, care se întăresc de 
plăcere. 


— Ah! şoptesc eu. 


Ea îşi muşcă buza de jos, ascunzându-şi un zâmbet parşiv, 
victorios. 


— Aşa e, frumuseţe, îmi place să mă atingi. 
Te iubesc. 
Se apleacă şi mă sărută. 


— Iar mie îmi place să te ating, spune încet. 


Timid. Şi mădularul meu se învârtoşează şi vrea mai mult. 
— la-mă, murmur eu. 


Ea se opreşte, neînțelegând. Ridic puţin şoldurile, ca să-i 
dau un indiciu. Alessia ţipă; e un țipăt puternic, gutural, de 
plăcere care mă aduce aproape de culme. Îşi pune palmele 
pe pieptul meu încercând să-şi țină echilibrul. O prind de 
şolduri. 


— Mişcă-te. Aşa, şuier printre dinți. 


Îi susțin mişcarea de du-te-vino. Ea gâfâie, dar, prinzându- 
mă cu amândouă mâinile de brațe, se ridică şi se lasă 
singură în jos. 


— Asta e. 


Închid ochii şi mă bucur de senzaţia desfătătoare a trupului 
ei. 


— Ah! ţipă ea. 
Rahat. 


De-ar dura cât mai mult. 


Se mişcă. Încet şi ezitant la început. Dar, pe măsură ce 
capătă încredere, îşi găseşte ritmul. Deschid ochii, iar ea se 
ridică o dată, şi încă o dată, iar de data asta îmi încordez 
şoldurile, venind în întâmpinarea ei. Tipătul ei e visceral şi 
îmi trezeşte toate simțurile. 


Futu-i. O prind de şolduri şi o mişc mai repede, tot mai 
repede. Gâfâie. Scurt, pătrunzător. Se agaţă de brațele mele. 
Capul i se mişcă dintr-o parte în alta la fiecare penetrare a 
mea. 


Cu capul lăsat pe spate, invocă zeii, dar este ea însăşi o 
zeiță. Mă ţine tot mai strâns de brațe, ţipă puternic şi 
rămâne nemişcată deasupra mea când are orgasm. 


E semnalul meu de eliberare. Țip şi eu, o ţin lipită de mine 
şi ejaculez, ejaculez, ejaculez. 


Alessia zace pe pat în starea de relaxare de după sex. Maxim 
e întins cu capul pe stomacul ei, cu brațele în jurul ei, în 
timp ce ea se joacă în părul lui. Îi place să-i simtă părul 
printre degete. Mama nu i-a dat niciodată de înţeles că actul 
sexual poate oferi atâta plăcere. Poate relația ei cu Baba nu 
e aşa. Alessia se încruntă. Nu vrea să şi-i închipuie pe 
părinții ei făcând sex, dar gândurile îi rătăcesc şi îşi 
aminteşte de bunica ei, Virginia. Da, ea s-a măritat din 
dragoste. Au fost fericiți. Chiar bătrâni fiind, bunicii ei 
schimbau priviri care o făceau pe Alessia să roşească. Da, 
şi-a dorit mereu să aibă o căsnicie ca a bunicii. Nu ca a 


părinţilor ei. Nu au fost niciodată afectuoşi în public unul 
față de celălalt. 


Maxim nu a ezitat niciodată să o ţină de mână sau să o 
sărute în public. Şi vorbeşte cu ea. Când a mai stat vreodată 
de vorbă cu un bărbat o seară întreagă? Acolo de unde vine 
ea, dacă un bărbat vorbeşte mai mult cu o femeie e 
considerat un semn de slăbiciune. 


Se uită la micul dragon de pe noptieră, un far în beznă. I l-a 
cumpărat pentru că ştie că îi e frică de întuneric. Şi a adus- 
o aici ca s-o protejeze. I-a gătit. I-a cumpărat haine. A făcut 
dragoste cu ea... 


În colțurile ochilor i se adună lacrimi; îşi simte inima 
înecată de nesiguranță şi dor, arzându-i gâtul cu emoții 
nerostite. Îl iubeşte. Degetele ei îi răsfiră părul şi e copleşită 
de sentimentele pe care le încearcă pentru el. Nu s-a 
supărat pe ea când i-a spus că e făgăduită. În schimb, a fost 
îngrijorat că inima ei ar putea aparține altuia. 


Nu. Inima mea îţi aparține, Maxim. 


Şi a fost şocat când ea a crezut că ar putea s-o lovească. 
Mâinile ei au zburat automat şi instinctiv la obraz; tatăl ei e 
mai puțin vorbăreț, mai curând om de acțiune... 


Îşi trece degetele peste umărul lui Maxim şi urmăreşte cu 
ele linia tatuajului. Vrea să îl cunoască mai bine. Poate ar 
trebui să îi pună mai multe întrebări. E evaziv în privința 


ocupației. Poate are mai multe? Ea clatină din cap. Nu se 
cuvine să îl ia la întrebări. Ce ar spune mama ei? 
Deocamdată, intenționează să se bucure de această mică 
bulă pe care o împart amândoi în Cornwall. 


Maxim îşi înfundă nasul în burta ei şi o sărută, scoțând-o 
din gândurile ei neliniştitoare despre acasă. Ridică privirea 
spre ea, cu ochii ca smaraldul strălucind în lumina blândă a 
micului dragon. 


— Stai cu mine, şopteşte el. 

Ea îi netezeşte părul de pe frunte şi se încruntă: 
— Stau cu tine. 

— Bine, zice el, şi o sărută iar pe burtă. 


Dar de data asta gura i se mişcă mai jos, şi mai jos, tot mai 
jos. 


Deschid ochii în lumina zorilor care se strecoară printre 
lamelele storurilor. Sunt încolăcit în jurul Alessiei. Capul pe 
pieptul ei, brațul în jurul taliei. Căldura şi mirosul dulce al 
pielii ei îmi invadează simțurile, iar trupul meu se deşteaptă 
să o salute. Încetişor, îmi bag nasul în ceafa ei şi îi depun 
câteva sărutări umede gât. 


Ea se înfioară şi deschide pleoapele. 


— Bună dimineața, prințesă, şoptesc. 


Zâmbeşte, cu o expresie somnoroasă şi satisfăcută. 


— Bună dimineața... Maxim. 


Are un ton tandru şi mi se pare că ghicesc dragostea în felul 
în care îmi rosteşte numele. Sau poate îmi imaginez eu, 
pentru că mi-o doresc atât de mult. 


Gata, am spus-o. Vreau dragostea ei. 


Toată. 


Sunt gata să o recunosc în fața mea. 


Dar o pot recunoaşte şi în fața ei? 


Înaintea noastră se întinde o nouă zi, deschisă şi liberă, iar 
eu sunt aici, cu ea. 


— Hai să rămânem în pat azi. 


Vocea mea e răguşită de somn. 


Îşi trece degetele peste bărbia mea: 
— Eşti obosit? 

Rânjesc. 

— Nu... 


— Ah..., zice ea, întorcându-mi un zâmbet pe măsură. 


Limba lui. Gura lui. Ce ştie să-i facă. Alessia e pierdută într- 
un vârtej de senzații. Îşi încleştează mâinile de încheieturile 
lui când ajunge pe marginea prăpastiei. E aproape. Foarte 
aproape. El o stârneşte iar şi iar cu limba şi înfige treptat un 
deget în ea, iar ea se prăbuşeşte, orgasmul puternic 
sfârtecând-o. Ţipă. 


Maxim o sărută pe burtă, pe sâni, o saltă puţin mai sus şi 
rămâne nemişcat peste ea. 


—A fost un sunet fantastic, şopteşte el, îşi trage un 
prezervativ şi se afundă încet în ea. 


Când mă întorc din baie, partea ei de pat e goală. 


Ah. 


Mare îmi e dezamăgirea. Sunt gata pentru mai mult. Cred că 
nu mă voi sătura niciodată de Alessia. 


Judecând după lumina cenuşie care se strecoară printre 
obloane, trebuie să fie jumătatea dimineţii. Şi plouă. Ridic 
obloanele şi, când o aud, sar repede în pat. Ea intră în 
dormitor în zăngănit de veselă. Poartă bluza mea de pijama 
şi duce o tavă cu micul dejun. 


— Bună dimineața din nou, zice ea cu un zâmbet radios şi 
părul unduind pe spate. 


— Hei, bun venit, cafeluță! 


Aroma e înnebunitoare. Îmi place cafeaua adevărată, bine 
făcută. Mă ridic în fund, iar ea îmi pune tava în braţe. Ouă. 
Cafea. Pâine prăjită. 


— Un adevărat răsfăț. 
— Nu ai spus tu că vrei să stai în pat? 


Ea se cațără lângă mine şi fură o bucăţică de pâine prăjită 
cu unt. 


— Ţine. 


Înfig furculiţa în omletă şi îi ofer o îmbucătură. Ea deschide 
gura şi o hrănesc. 


— Mmm, mormăie ea, şi închide ochii încântată. 
Scula mea zvâcneşte vioaie la vederea imaginii. 
Cuminte. Hai să mâncăm mai întâi. 

Ouăle sunt minunate. Cred că a pus şi nişte brânză feta. 
— E raiul într-o farfurie, Alessia! 

Se îmbujorează şi ia o gură de cafea. 

— Am vrut să cânt nişte muzică. 

— La pian? 

— Nu, nu, am vrut să zic să ascult nişte muzică. 
— A, păi ai nevoie de un telefon. Uite. 

Mă întind şi îmi iau telefonul. 


Chiar trebuie să îi iau un telefon. 


— Ăsta-i codul. 
Tastez codul de securitate şi îl deblochez. 


— Şi folosesc aplicația asta. Sonos. Poţi asculta muzică în 
orice parte a casei doreşti. 


Ea începe să caute prin aplicație. 
— Ai tare multă muzică. 

— Îmi place muzica. 

Ea îmi aruncă un zâmbet fugar. 
— Şi mie. 

lau o gură de cafea. 

Câh! 

— Cât zahăr ai pus în asta? 

Mă înec şi tuşesc. 


— Ah, scuză-mă, am uitat că tu nu vrei zahăr. 


Se schimonoseşte la față şi eu cred că e din cauză că nu 
poate concepe cafeaua fără zahăr. 


— Aşa o beți voi? 

— În Albania? Da. 

— Mă mir că mai ai dinţii întregi. 

Ea rânjeşte, arătându-mi că are dinţii albi şi perfecţi: 

— N-am încercat niciodată cafeaua fără zahăr. Îţi fac alta. 


Sare din pat, toată numai picioare lungi şi plete care curg în 
valuri întunecate. 


— E-n regulă. Nu pleca. 
— Dar vreau. 


Şi dispare din nou, luându-mi telefonul cu ea. Peste câteva 
minute, o aud pe Dua Lipa cântând One Kiss, la sistemul 
audio de la parter. Alessiei nu îi place numai muzica clasică. 
Zâmbesc... Mi se pare că artista e albaneză. 


Alessia dansează prin bucătărie şi îi pregăteşte altă cafea lui 
Maxim. Nu îşi aminteşte să mai fi fost vreodată atât de 
fericită. Seamănă puţin cu zilele când dansa şi cânta cu 
mama ei în bucătărioara lor din Kukës. Dar aici are mai 
mult loc să danseze şi, odată aprinse luminile, îşi poate 
vedea imaginea reflectată în peretele de sticlă care dă în 
balcon. Zâmbeşte; pare foarte fericită. E un contrast atât de 
mare între acum şi felul în care se simțea când a ajuns în 
Cornwall! 


Afară e o dimineaţă rece şi umedă. Ţopăie în paşi de dans 
până la fereastră şi se uită afară. Cerul şi marea sunt de un 
cenuşiu apăsător, iar vântul răsuceşte şi îndoaie copacii 
argintii care străjuiesc cărarea ce duce spre plajă. Dar ei 
priveliştea tot i se pare magică. Valurile se sparg de țărm, 
încununate de spumă albă; totuşi, nu aude decât vag 
mugetul îndepărtat al mării şi nu simte niciun fir de vânt 
prin uşile de sticlă. E impresionată. Casa e bine construită 
şi e recunoscătoare că e aici, la adăpost şi la căldură alături 
de Maxim. 


Maşina de cafea bolboroseşte, iar ea traversează încăperea 
în pas de dans să îi mai facă o cafea. 


Maxim e tot în pat, dar şi-a terminat micul dejun şi a pus 
tava pe podea. 


— Aici erai. Mi-a fost dor de tine, zice el când Alessia se 
întoarce cu o cafea proaspătă, neîndulcită. 


Îi întinde cana, iar el o dă toată peste cap până ce apucă ea 
să urce în pat. 


— Mai bine, zice el. 

— Îţi place? 

— Foarte mult. 

Pune deoparte cana de cafea. 

— Dar tu îmi placi mult mai mult. 


Agaţă cu degetul primul nasture al bluzei de pijama, mult 
prea mare pentru ea, şi trage de el. Nasturele cedează, 
dezvelind curba lină a pieptului. Fixând-o cu ochi 
înflăcărați, îşi plimbă un deget peste pielea ei, peste sfârc. 
Ea suspină şi sfârcul se ridică şi se întăreşte sub atingerea 
lui. 


Buzele i se depărtează într-un icnet mut, iar privirea ei e 
întunecată şi ademenitoare. Penisul meu se foieşte. 


— lar? şoptesc. 


Am să mă satur vreodată de femeia asta? 


Zâmbetul viclean al Alessiei e suficient de încurajator. Mă 
aplec, îmi lipesc buzele de ale ei, îi desfac restul nasturilor şi 
îi trag bluza de pijama de pe umeri. 


— Eşti atât de frumoasă! 
Cuvintele mele sunt o rugăciune. 


Cu ochii în ochii mei, ridică o mână ezitantă şi urmăreşte cu 
degetul linia maxilarului meu, mângâindu-mi barba nerasă. 
Printre buzele întredeschise se vede cum îşi trece limba 
peste dinţii de sus. 


— Hmm. 

Vocea hârâie cumva din gât. 

— Îți place sau vrei să mă bărbieresc? şoptesc. 
Ea scutură din cap. 

— Îmi place aşa. 

Şi degetele ei mă mângâie pe bărbie. 


— Da? 


Ea încuviințează şi, aplecându-se, mă sărută uşor în colțul 
gurii şi-şi trece limba peste barba mea, urmând calea de 
adineauri a degetului. [i simt atingerea până în vintre. 


— Ah, Alessia. 


Îi cuprind fața în palme şi o trag în pat, sărutând-o. Buzele 
mele sunt lipite de buzele ei, limbile noastre sunt înnodate, 
iar ea e la fel de lacomă ca întotdeauna, primind tot ceea ce 
îi ofer. Mâna mea cutreieră în jos, pe trupul ei, peste sâni, 
pe talie, pe şolduri, apoi îi cuprind fesele în palmă şi strâng. 
Urmează buzele, care îi venerează sânii până ce ajunge să se 
zvârcolească sub mine. lar când o privesc, încercând să îmi 
recapăt suflul, văd că gâfâie. 


— Vreau să încerc ceva nou, murmur. 
Gura ei ia forma literei O. 
— E OK? o întreb. 


— Da..., răspunde, dar ochii ei mari trădează o anumită 
nesiguranţă. 


— Nu fi îngrijorată, cred că o să-ți placă. Dar dacă nu, doar 
spune-mi şi mă opresc. 


Mă mângâie pe faţă: 


— OK, şopteşte. 
O sărut din nou. 
— Întoarce-te. 
Pare nedumerită. 
— Pe burtă. 

— Aha. 


Chicoteşte şi face ce am rugat-o. Mă sprijin în cot şi îi dau 
părul deoparte de pe spate. Are un spate minunat şi un 
fund chiar şi mai încântător. Îmi las mâna să alunece în jos, 
pe şira spinării ei, desfătându-mă cu pielea fină. Mă aplec 
deasupra ei şi sărut alunița mică de la baza gâtului. 


— Eşti minunată, îi şoptesc la ureche, şi încep să o sărut 
pornind de la baza gâtului, de-a lungul umărului, în timp ce 
mâna mea îşi continuă alunecarea până ajunge între fesele 
ei. 


Fundul se zvârcoleşte sub palma mea, iar eu îmi strecor 
mâna şi mai adânc, între coapsele ei, şi încep să descriu 
cercuri în jurul clitorisului cu degetul. Capul ei e lipit de 
pat, cu obrazul pe cearşaf, aşa că o pot observa în voie. Are 


ochii închişi, inspiră cu gura deschisă, absorbind plăcerea 
oferită de degetele mele. 


— Aşa, şoptesc eu şi strecor un deget în ea. 


Scânceşte. E umedă şi caldă şi minunată. Îşi împinge fundul 
în palma mea şi eu îmi rotesc degetul în ea. Icneşte, iar asta 
e chemarea la luptă pentru mădularul meu. Păstrez ritmul. 
Jur-împrejur, de jur împrejur. Strânge cearşafurile în pumni 
şi închide ochii strâns în timp ce geme. E aproape. Foarte 
aproape. Îmi retrag degetul şi mă întind după prezervativ. 


Ea ridică privirea, clipind. Dornică. Pregătită. 


— Nu te mişca, şoptesc, şi mă strecor între picioarele ei, 
depărtându-le cu genunchiul. 


O ridic în poala mea, în aşa fel încât acum stă cu spatele la 
mine şi cu fața la perete. Penisul meu intră în despicătura 
dintre fesele ei. 


Într-o bună zi... 
— O să facem asta pe la spate, murmur eu. 


Capul i se răsuceşte către mine, cu sprâncenele ridicate în 
semn de alarmă. 


Râd. 
— Nu, nu aşa. Uite, aşa. 


O salt puţin şi o las încet în jos, trăgând-o în penisul meu 
erect. Unghiile i se înfig în coapsele mele, capul i se lasă pe 
spate, pe umărul meu, în timp ce eu îi ciugulesc lobul 
urechii cu dinţii. Gâfâie, dar încordează picioarele şi, 
şovăind, se ridică şi se lasă în jos. 


Futu-i. Da. 


— Aşa, şoptesc eu, şi îmi mut mâinile pe sânii «i, 
cuprinzându-i pe amândoi şi frecând fiecare sfârc între 
degete. 


— Ah! ţipă ea, şi e un strigăt sexy, sălbatic. 
Futu-i. 

— Eşti bine? 

— Da! 


Încet, o ridic mai sus, iar ea pune mâinile pe pat. O penetrez 
iar şi îmi croiesc drum adânc în ea. Ţipă şi, aplecându-se, 
lasă capul şi umerii pe pat. 


Arată nemaipomenit. Părul întunecat răsfirat pe pat, ochii 
strâns închişi, gura deschisă şi fundul în sus. Simpla ei 
vedere mă face să-mi doresc să ejaculez. 


Şi e nemaipomenită şi la atingere. 


Fiecare afurisit de centimetru din ea. 


O prind de şolduri şi reîncep mişcarea de du-te-vino. 


— Da, geme ea, iar eu accelerez ritmul. 


Mai tare. Tot mai tare. Şi mai tare. 


E raiul pe pământ. 


Ţipă, şi eu mă opresc. 


— Nu! strigă cu glas răguşit. Nu te opri! Te rog! 


Ah, iubito! 


Sunt dezlănțuit. O iau. Iar şi iar, brobonindu-mi fruntea şi 
prelingându-se sudoarea pe trup, îmi amân orgasmul până 
când ţipă şi îşi dă drumul peste mine, în jurul mădularului 
meu, iar şi iar. O mai pătrund o dată şi o însoțesc, iubind-o, 


umplând-o, până mă prăbuşesc peste ea strigându-i 
numele. 


Alessia stă întinsă pe burtă, prinsă încă în vârtejul 
orgasmului ei, iar el e întins peste ea. Greutatea lui e... 
plăcută. Nu ştia că trupul ei e aşa de receptiv la plăcere. E 
transpirată şi vlăguită şi satisfăcută, stoarsă după 
incredibilul ei orgasm. 


Dar ca s-o spunem pe aia dreaptă, când începe să îşi vină în 
fire se simte puțin vinovată de indolența asta. Nu a mai stat 
niciodată toată dimineața în pat. 


El îşi vâră nasul în urechea cei. 


— Eşti incredibilă, şopteşte şi se răstoarnă pe-o parte, 
cuprinzând-o în brațe. 


Alessia închide ochii: 


— Nu, tu eşti, spune ea. Nu am ştiut că... adică... 


Se opreşte şi se uită în sus, la el. 


— Că sexul poate fi atât de intens? 


— Da. 


El încrețeşte fruntea: 

— Da. Ştiu ce vrei să spui. 

Şi se uită pe fereastră, la priveliştea umedă şi cenuşie: 
— Vrei să ieşim? 


Ea se trage mai aproape, umplându-şi simțurile cu el. 
Mirosul pielii lui. Căldura lui. 


— Nu. Îmi place să stau aici cu tine. 
— Şi mie îmi place. 


O sărută pe creştet şi închide ochii. 


Mă trezesc din moțăială câteva acorduri din Rahmaninov — 
concertul meu favorit — care vin de jos. Sună ciudat... apoi 
îmi dau seama că e doar pianul. Evident, doar nu se aude 
nicio orchestră. 


Ah, trebuie să văd asta. 


Sar din pat, îmi trag blugii pe mine, dar nu-mi găsesc 
puloverul, aşa că iau pledul de la capul patului şi îl pun pe 
umeri. O iau în jos pe scări. 


Alessia cântă la pian îmbrăcată numai în puloverul meu 
crem. A găsit nişte căşti şi ascultă la iPhone cu ochii închişi, 
şi cântă. Fără partitură. Fără orchestră. Oare ascultă 
concertul? 


Probabil că da. 


Degetele ei zboară pe clape, iar muzica se revarsă în 
încăpere cu atâta rafinament şi emoție încât mi se taie 
răsuflarea. Ea îmi taie răsuflarea. Aproape că aud orchestra 
în imaginația mea. 


Cum reuşeşte? 


Chiar că e un geniu. 


O privesc. Transfigurat, pe măsură ce muzica urcă în 
intensitate. 


E... emoţionant. 


Ajunge la crescendo la capătul mişcării, capul i se mişcă în 
ritmul muzicii, părul i se revarsă pe spate şi... se opreşte. 
Stă puţin nemişcată. Cu mâinile în poală, ca şi cum notele 


s-ar topi în văzduh. Mă simt ca un intrus care pândeşte o 
specie unică în habitatul ei specific. Dar nu mă pot abţine, 
rup vraja, ridic mâinile şi încep să aplaud. 


Ea deschide ochii, surprinsă, cred, să mă vadă acolo. 
— A fost senzațional. 

Îşi scoate căştile din urechi şi îmi zâmbeşte. 

— Îmi pare rău. N-am vrut să te trezesc. 

— Nu m-ai trezit. 


— Am cântat bucata asta numai de câteva ori. O învățam 
înainte de a pleca... 


Se opreşte. 

— Ai cântat-o foarte bine. Parcă auzeam orchestra. 

— De pe telefon? 

— Nu. În mintea mea. Aşa de bună ai fost. Ascultai piesa? 


Ea roşeşte: 


— Mulţumesc. Da. O ascultam. 

— Ar trebui să fii pe o scenă. Aş da bani buni să te ascult. 
Ea zâmbeşte. 

— Ce culori ai văzut? o întreb. 

— În muzică? 

Încuviinţez. 


— Ah... asta e un curcubeu, spune ea cu entuziasm pur. 
Foarte multe culori diferite. 


Deschide braţele şi încearcă să îmi transmită complexitatea 
culorilor pe care le vede... dar e ceva ce eu nu voi înțelege 
niciodată. 


— Fi a Esi 
— Ca un caleidoscop? 


— Da. Da. 


Încuviințează viguros cu un zâmbet larg şi îmi dau seama că 
în albaneză cuvântul trebuie să fie acelaşi. 


— Aşa cum se şi cuvine să fie. Îmi place bucata asta. 

Şi îmi placi şi tu. 

Mă îndrept spre ea şi o sărut pe buze: 

— Sunt un adorator al talentului tău, domnişoară Demachi. 


Se ridică şi mă cuprinde pe după gât. O învelesc şi pe ea în 
pledul de pe umerii mei. 


— lar eu sunt o adoratoare a talentelor tale, domnule 
Maxim, zice ea înlănțuindu-şi degetele în jurul gâtului meu 
şi trăgându-mi buzele spre ea. 


Cum? Iar! 


Se mişcă în sus şi-n jos. De data asta mai grațios. Înaltă şi 
mândră. Arată uluitor cu sânii săltându-i odată cu ea. Ochii 
ei mă fixează. Se bucură de puterea pe care o are şi eal 
naibii de sexy. Tempoul ei e perfect şi mă duce tot mai sus. 
Se lasă încet în jos şi îşi împleteşte degetele cu ale mele, 
strângându-le, apoi mă sărută. Un sărut cu gura deschisă, 
umed, cald, solicitant. 


— Ah, frumoaso, gem eu. Sunt aproape. 


Se arcuieşte, dă capul pe spate şi îmi strigă numele în 
timpul orgasmului. 


Futu-i! Sunt pierdut. Îmi dau drumul şi o însoțesc. 


Când deschid ochii, ea se uită în jos, la mine, uluită. 


Alessia e întinsă peste pieptul lui Maxim şi stau amândoi 
întinşi pe podea în living, lângă pian. Inima ei a încetinit 
ritmul, respirația îi devine mai regulată, dar tremură. Îi e 
puțin frig. 


— Uite, ţine. 

Maxim o înveleşte în pled. 

— O să mă istoveşţti. 

Tresare când îşi scoate prezervativul, dar îi zâmbeşte. 


— Îmi place să te istovesc. Şi îmi place să mă uit la tine de 
sus, şopteşte ea. 


— Iar mie îmi place să mă uit în sus, la tine. 


Privindu-l cum ejaculează când era deasupra lui, şi-a înțeles 
adevărata putere. O putere pe care nu şi-a imaginat 
niciodată că o are. E îmbătătoare. Acum, de şi-ar găsi 
curajul să-l atingă peste tot... 


Ochii lui verzi-scânteietori îi ard pleoapele. 


— Mare figură mai eşti, Alessia, zice el, dându-i la o parte 
părul de pe față. 


Câteva clipe, Alessia crede că are de gând să mai spună 
ceva. Dar îi aruncă un zâmbet minunat şi adaugă: 


— Mi-e foame. 

Ea oftează. 

— Atunci, trebuie să te hrănim. 

Încearcă să se mişte, dar el o ţine pe loc: 

— Nu pleca. Mă încălzeşti. Ar trebui să aprind un foc. 


O sărută pe maxilar, iar ea se lipeşte de el, găsind în braţele 
lui o împăcare pe care nu o credea cu putință. 


— Ar trebui să ieşim să mâncăm, spune Maxim. Trebuie să 
fie trecut de patru. 


Iar afară tot plouă. 
— Vreau să îți gătesc eu ceva. 
— Vrei tu? 


— Da. Îmi place să gătesc, răspunde Alessia. Mai ales 
pentru tine. 


— În regulă. 


Alessia tresare când se ridică peste mine. 


— Ce s-a întâmplat? o întreb şi mă ridic rapid, astfel că 
acum suntem nas în nas. 


Pledul îi cade spre talie, iar eu îl ridic şi o înfăşor, să îi țină 
cald. 


— Mă doare un pic, spune ea roşind. 


Futu-i. 


— Şi de ce nu mi-ai spus? 


— Pentru că probabil nu ai mai fi făcut... asta, zice ea, 
ferindu-şi privirea şi coborând vocea. 


— Să fii sigură! 

Închid ochii şi îmi lipesc fruntea de a ei: 

— Îmi pare rău, şoptesc. 

Sunt un idiot. 

Ea îmi pune un deget pe buze: 

— Nu. Nu. Să nu-ți pară rău. 

— Nu trebuie neapărat s-o facem. 

Ce dracu' îndrug acolo? 

— Dar vreau. Vorbesc serios. Chiar îmi place, insistă ea. 


— Alessia, trebuie să vorbeşti cu mine. Să-mi spui. Sincer, 
asta aş face toată ziua cu tine. Dar ajunge. Acum ieşim. Mai 
întâi, hai să facem un duş. 


O ridic de pe mine, mă ridic şi eu, strâng hainele de pe jos şi 
ne îndreptăm împreună spre scări. 


În baie, dau drumul la apă în timp ce Alessia mă urmăreşte, 
înfofolită în pled, cu ochii ei întunecațţi şi misterioşi. Soarele 
după-amiezii începe să pălească. Aprind luminile şi verific 
apa. E numai bună. 


— Gata? o întreb. 


Încuviințează şi lasă pledul să-i cadă la picioare. Trece pe 
lângă mine şi intră sub duşul fierbinte. Intru şi eu şi ne 
bucurăm amândoi de cascada fierbinte, care ne încălzeşte. 
lau gelul de duş, încântat că se simte mai confortabil cu 
propria ei goliciune. 


Aşa se întâmplă când îţi petreci toată ziua regulând... 


Rânjesc şi încep să îmi săpunesc mâinile. 


Nu a mai făcut niciodată duş cu cineva. Îl simte mişcându- 
se în spatele ei, trupul lui se freacă de al ei... partea aceea a 
trupului lui se freacă de ea când stau împreună sub duş. 
Partea aceea pe care nu a îndrăznit să o atingă. Ar vrea, 
trebuie numai să îşi găsească încrederea de sine. 


Apa e minunat de fierbinte. Închide ochii şi se bucură de 
senzația pe care o lasă pe trupul ei, cu toate că îi înroşeşte 
puţin pielea. 


El îi dă la o parte părul de pe spate şi o sărută pe umăr. 
— Eşti tare frumoasă, şopteşte. 


Alessia îi simte mâinile pe gât când, cu mişcări circulare 
blânde, începe să o săpunească. Degetele lui puternice îi 
masează muşchii. 


— Ah! geme ea. 

— Îţi place? 

— Da. Multuţ. 

— Multuţ? 

— Engleza mea? 

Alessia îi simte zâmbetul. 


— Oricum e mult mai bună decât albaneza mea. 


Ea chicoteşte. 


— Asta e adevărat. E amuzant, ştii? Când spun eu un 
cuvânt greşit, mie mi se pare corect, dar când îl spui tu, 
sună greşit. 


— Probabil din cauza accentului meu. Vrei să te spăl peste 
tot? 


Vocea lui e răguşită. 
— Peste tot? 
Alessia începe să respire precipitat. 


— Îhî, confirmă Maxim, cu un mormăit şoptit şi sexy în 
urechea ei. 


O cuprinde în brațe, îşi săpuneşte mâinile şi începe să o 
maseze. O spală pe gât, pe sâni, pe burtă şi, cu delicateţe, 
între picioare. Îşi sprijină capul pe pieptul lui şi se lasă în 
voia atingerii lui, simțindu-i erecţia în spate, deasupra 
fundului. Alessia geme, în timp ce respirația lui devine 
sacadată, amplificându-se în urechea ei. 


Maxim se opreşte brusc. 


— Gata, am terminat. Cred că ar trebui să ieşim. 


— Cum? 

Se simte descumpănită fără mâinile lui pe ea. 

— Destul, spune el deschizând uşa cabinei de duş şi ieşind. 
— Dar..., protestează ea. 


Maxim îşi înfăşoară un prosop în jurul şoldurilor, 
acoperindu-şi erecţia: 


— Asta e toată voința de care sunt în stare şi, în mod 
uluitor, corpul meu e gata din nou pentru acțiune. 


Ea se bosumflă, iar el râde: 
— Nu mă ispiti. 


Îi ţine un halat albastru şi o aşteaptă să iasă. Alessia 
închide apa şi iese din duş, iar el o înfăşoară în halat şi o 
strânge în braţe. 


— Eşti irezistibilă. Dar oricât de mult te-aş dori... ajunge. Şi 
apoi, mi-e foame. 


O sărută pe creştet şi îi dă drumul. Alessia se uită după el 
cum iese din baie, simțind cum i se umple inima de dragoste 
pentru el. 


Ar trebui să îi spun? 


Dar când se duce după el în dormitor, curajul o părăseşte. Îi 
place cum sunt acum. Nu are habar cum ar reacționa şi nu 
vrea să spargă bula în care se află. 


— Mă îmbrac şi mă duc să îţi gătesc ceva. 
El ridică o sprânceană: 
— Nu trebuie să te îmbraci. 


Ea roşeşte. Nu are ruşine. Dar el se luminează şi îi aruncă 
un zâmbet aşa de răpitor, că o lasă fără suflare. 


E aproape miezul nopţii şi stau întins uitându-mă la 
Alessia, care doarme adânc lângă mine. 


Ce zi de luni minunată, de trândăvie şi numai bună de 
îndrăgostit. 


A fost o zi perfectă. 


Am făcut dragoste. Am mâncat. Am făcut dragoste. Am 
băut. Am făcut dragoste. Şi am ascultat-o pe Alessia 
cântând la pian... şi am privit-o gătind. 


Se foieşte şi mormăie ceva în somn. Are pielea translucidă în 
lumina de veghe a micului dragon şi respirația uşoară şi 
regulată. Trebuie să fie epuizată după tot ce am făcut azi... 
şi cu toate astea, tot mai are o urmă de timiditate. Într-o 
bună zi mi-ar plăcea să mă atingă. Peste tot. 


Mi se scoală numai când mă gândesc. 
Destul! 


O va face. În ritmul ei. Sunt sigur. Azi nici măcar nu am 
ieşit din casă. Şi a gătit din nou pentru mine, altă mâncare 
delicioasă şi sățioasă. Mâine mi-ar plăcea să fac ceva special 
cu ea, poate ceva pe-afară, dacă se face frumos. 


Arată-i unde ai crescut. 
Nu. Nu încă. Clatin din cap. 
Spune-i. 


Îmi vine o idee. Dacă vremea e bună, o să fie distractiv şi 
poate mi se iveşte ocazia să îi spun cine sunt... Mai vedem. 


O sărut tandru pe tâmplă, inspirându-i parfumul dulce. Se 
foieşte şi mormăie ceva de neînțeles, dar se linişteşte şi 
adoarme la loc. 


M-am îndrăgostit de tine, Alessia. 


Închid ochii. 


Capitolul nouăsprezece 


Alessia se trezeşte în sunetul scăzut al vocii lui Maxim. 
Deschide ochii şi îl vede lângă pat, cu telefonul în mână. Se 
uită în jos la ea, zâmbeşte şi îşi continuă conversaţia: 


— Mă bucur că domnişoara Chenoweth a fost de acord, 
spune el. Calibrul 20 pentru doamna, cred. Mie să-mi aduci 
puştile mele Purdey. 


Se întreabă despre ce vorbeşte. Indiferent ce-ar fi, în ochii 
lui se citeşte entuziasmul. 


— Hai să folosim nişte păsări uşoare. Rățuştele. 


Maxim îi face cu ochiul. 


— Pe la zece. Perfect. Atunci îl aştept pe Jenkins. 
Mulţumesc, Michael. 


Maxim încheie conversaţia şi se cuibăreşte în pat, cu capul 
pe pernă şi cu fața spre ea. 


— Bună dimineața, Alessia. 


Se întinde şi îi dă un sărut fugar. 


— Ai dormit bine? 


— Da. Mulţumesc. 


— Arăţi minunat. Ţi-e foame? 


Ea se întinde lângă el şi privirea lui se întunecă: 


— Hmm, face ea. 


— Eşti foarte ispititoare. 


Alessia zâmbeşte. 


— Dar ieri ai zis că te doare, spune şi o pupă pe nas. lar 
astăzi am o surpriză pentru tine. După micul dejun ieşim. 


Pune ceva călduros pe tine. Şi poate ar trebui să-ți 
împleteşti părul. 


Şi se dă jos din pat. 


Alessia se bosumiflă. Ieri o durea puțin. Acum e bine, dar, 
înainte de a apuca să îl ademenească să mai stea puţin în 
pat cu ea, Maxim dispare în pas de vals în baie. Tot ce poate 
face e să-i admire corpul frumos, muşchii spatelui care se 
încordează pe rând în ritmul paşilor de dans, picioarele 
lungi... fundul. El se întoarce, îi aruncă un zâmbet răutăcios 
şi închide uşa. 


Ea zâmbeşte. 


Oare ce-o fi pus la cale? 


— Unde mergem? întreabă Alessia. 


Poartă căciula ei verde, geaca nouă, şi ştiu că pe dedesubt 
are mai multe haine. Ar trebui să îi fie suficient de cald. 


— Surpriză. 


Îi arunc o privire piezişă şi bag maşina în viteză. 


Dimineaţă, înainte să se trezească, am sunat la conac şi am 
vorbit cu Michael, managerul domeniului. E o zi geroasă, 
luminoasă, perfectă pentru ceea ce am pus la cale. După 
activitățile solicitante de ieri, avem nevoie de o pauză şi de 
aer curat. 


Ferma Rosperran a fost o parte a domeniului Trevethick 
încă din epoca georgiană. Familia Chenoweth o are în 
arendă de peste o sută de ani. Actualul arendaş, Abigail 
Chenoweth, ne-a dat permisiunea să folosim una din 
pârloagele din partea de sud. Când ne apropiem de 
destinație, îmi doresc să fi avut Land Roverul. Jaguarul nu e 
bun pe teren accidentat, dar îl putem parca pe şosea. Când 
opresc, poarta e deja deschisă, iar mai încolo îl zăresc pe 
Jenkins într-un Land Rover Defender. Îmi face vesel cu 
mâna. 


Eu îi zâmbesc entuziasmat Alessiei: 


— O să împuşcăm talere. 


Alessia pare stupefiată. 


— Talere? 


— Porumbei de lut. 


Nici acum nu pare mai lămurită. 


Acum nu mai sunt prea sigur că a fost o idee bună: 
— O să fie amuzant, ai să vezi. 


Ea îmi aruncă un zâmbet îngrijorat şi cobor din maşină. E o 
zi rece, dar nu atât de rece încât să îmi iasă aburi din gură. 
Să sperăm că se va încălzi suficient mai târziu. 


— Bună dimineața, milord, zice Jenkins. 
— Salut. 


Verific să văd dacă Alessia a auzit ceva, dar ea tocmai 
coboară din maşină pe partea ei. 


— „Mister” e suficient, Jenkins, mormăi eu când ea se 
apropie de noi. Ea este Alessia Demachi. 


Ea strânge mâna întinsă a lui Jenkins. 
— Bună dimineața, domnişoară. 
— Bună dimineața. 


Îi zâmbeşte fermecător şi Jenkins roşeşte. Familia lui 
slujeşte casa Trevelyan de trei generații, deşi cu precădere la 
Angwin, moşia noastră din Oxfordshire. Acum patru ani, 


Jenkins a zburat din colivia familiei şi de atunci lucrează la 
conacul Tresyllian ca paznic de vânătoare. E puţin mai 
tânăr decât mine şi un surfer împătimit. L-am văzut pe 
placă - ne făcea de ruşine şi pe mine, şi pe Kit. E şi un 
trăgător iscusit şi un organizator expert de vânători. Se 
ocupă de cele mai multe dintre partidele de vânătoare de pe 
domeniu. Sub şapcă şi uimitorul păr blond decolorat de 
soare, are un creier bine mobilat şi un zâmbet plăcut, vesel. 


Alessia mă priveşte nedumerită: 
— Împuşcăm păsări? 

— Nu. Împuşcăm talere. 

Pare la fel de perplexă. 

— Sunt nişte talere făcute din lut. 
— Aha. 


— Am adus câteva arme pentru doamna, să-şi poată alege. 
V-am adus puştile Purdey dumneavoastră şi doamna 
Campbell a insistat să vă aduc haina de vânătoare, Mister. 


— Grozav. 


— Şi cafea. Şi rulouri cu cârnaţi. Şi încălzitoare pentru 
mâini. 


Jenkins zâmbeşte. 

Poţi să te bazezi oricând pe Danny. 

— Lansatoarele sunt pregătite. Rățuşte, zice el. 
— Excelent. 

Mă întorc spre Alessia: 

— Îți place surpriza mea? o întreb cu inima strânsă. 
— Da, zice ea, dar fără prea multă convingere. 
— Ai mai tras vreodată cu arma? 

Ea clatină din cap. 

— Tata are arme. 

— Da? 


— Vânează. 


— Vânează? 
Ea ridică din umeri: 


— Păi, iese cu arma în pădure. Noaptea, de obicei. Ca să 
împuşte lupi. 


— Lupi! 
Ea râde de expresia mea. 


— Da. În Albania sunt lupi. Deşi eu nu am văzut niciodată 
vreunul. Şi nu sunt foarte sigură că a văzut nici tata. 


Şi îmi zâmbeşte: 
— Mi-ar plăcea să trag cu arma. 


Jenkins îi zâmbeşte cu căldură şi o conduce în spatele 
maşinii lui, unde are armele şi toate echipamentele noastre. 


Ea îl ascultă cu mare atenţie. Jenkins îi face un instructaj 
despre siguranţă şi îi arată cum funcționează arma şi ce are 
de făcut. Între timp, eu mă schimb repede cu vesta şi 
jacheta de vânătoare. E rece, dar hainele astea vechi sunt 
suficient de călduroase. Deschid cutia şi scot una dintre 
puştile Purdey, calibru 12. E o piesă rară, veche, care i-a 
aparținut bunicului. A comandat în 1948 două puşti 


identice Purdey cu țevi suprapuse. Inserţiile din argint sunt 
foarte rafinate şi pe ele este încrustat blazonul conților 
Trevethick, cu conacul Tresyllian în fundal. Patul e de un 
maroniu-intens, strălucitor. La moartea bunicului, ambele 
arme i-au revenit tatei, iar când Kit a împlinit 18 ani, tata i- 
a dat o puşcă în dar. Când tata a murit, Kit mi-a dat mie 
puşca tatei. 


lar acum, când Kit nu mai e, ambele arme mi-au revenit 
mie. 


Mă copleşeşte o tristețe neaşteptată. Şi ne văd aievea pe toți 
trei în camera de arme, tata curățând puşca asta, fratele 
meu curățându-şi arma calibrul 20, iar eu urmărindu-i cu 
ochi mari, un puşti de opt ani entuziasmat că a fost în 
sfârşit acceptat în camera de arme. Calm, tata ne arăta cum 
se demontează o armă, cum se şterge patul puştii, cum se 
gresează părțile metalice, cum se curăță țeava şi care e 
mecanismul. Era meticulos. La fel şi Kit. Îmi amintesc cât de 
fascinat îi ascultam. 


— Toate bune, Mister? mă întreabă Jenkins, scoțându-mă 
din reverie. 


— Da. Grozav. 


Alessia poartă ochelari de protecție şi căşti antifonice. Chiar 
şi aşa, tot reuşeşte, nu ştiu cum, să arate minunat. Lasă 
capul pe-o parte. 


— Ce-i? 

— Îmi place jacheta asta, zice. 

Râd: 

— Vechitura asta? E un amărât de tweed Harris. 


Apoi iau câteva cartuşe, ochelari de protecţie şi căşti şi 
rabatez țeava puştii. 


— Gata? o întreb pe Alessia. 


Ea încuviințează şi, cu țeava Browningului rabatată, ne 
ducem cu toții spre zona de tragere demarcată de Jenkins 
cu câteva baloturi de fân. 


— Am aşezat lansatoarele imediat după culmea aceea, ca să 
rămână ținta jos, spune Jenkins. 


— Să văd o pasăre, te rog. 
— Imediat. 


Jenkins apasă pe telecomandă şi un taler zboară prin aer 
cam la o sută de metri în fața noastră. 


Alessia exclamă: 
— N-o să nimeresc niciodată! 
— Ba da, ai să nimereşti. Uită-te. Dă-te puțin mai în spate. 


Cred că simt şi eu nevoia să mă dau mare. E o pianistă mai 
bună decât mine, găteşte mai bine decât mine, m-a bătut şi 
la şah... 


— Jenkins, dă-mi două păsări. 
— Da, Mister. 


Îmi pun ochelarii şi căştile antifonice. Apoi vâr două cartuşe 
pe ţeavă şi duc arma la umăr. Gata. 


— Trage! 


Jenkins aruncă doi porumbei de lut, care se ridică în fața 
noastră. Apăs pe trăgaci, trag primul cartuş, apoi pe al 
doilea, lovind ambele ținte, care se sparg şi bucăţile cad la 
pământ ca o grindină. 


— Bine tras, Mister, zice Jenkins. 


— Le-ai nimerit! exclamă Alessia. 


— Aşa e! 


Nu-mi pot reține un zâmbet îngâmfat. 


— Bun, acum e rândul tău. 


Basculez țeava şi mă dau la o parte ca să-i fac loc. 


— Picioarele depărtate. Greutatea pe piciorul din spate. 
Bun. Uită-te la lansator. Ai văzut traiectoria talerului, 
urmăreşte-l în sus cu o mişcare continuă. 


Ea încuviințează cu hotărâre. 


— Propteşte patul puştii în umăr cât de bine poţi. Altfel, o să 
ai recul. 


— OK. 


Sunt uimit că urmează întocmai indicațiile mele. 


— Piciorul drept puţin mai în spate, domnişoară, adaugă 
Jenkins. 


— OK. 


— Astea sunt cartuşele tale. 


Îi întind două, iar ea le vâră în cameră şi încarcă arma. Mă 
dau în spate. 


— Când eşti pregătită, strigă „Trage”, iar Jenkins va elibera 
o țintă. Ai două şanse să o nimereşti. 


Îmi aruncă o privire îngrijorată şi ridică arma. Arată exact ca 
o femeie de la țară cu căciula verde de lână, obrajii 
îmbujorați şi coada care îi atârnă pe spate. 


— Trage! strigă ea, iar Jenkins lansează o pasăre. 


Se ridică în aer în fața noastră, iar ea trage primul cartuş, 
apoi al doilea. 


Şi ratează. 
De ambele dăți. 


Se bosumflă când pasărea de lut se izbeşte de pământ la 
câțiva metri distanță de noi. 


— Ai să prinzi şmecheria. Hai, încă o încercare. 


În ochi îi apare o licărire tăioasă; Jenkins se apropie şi îi 
mai dă câteva indicații. 


Al patrulea taler e cu noroc: îl nimereşte. 
— Da! strig eu încurajator. 
Ea vine țopăind spre mine. 


— Stai! Stai! Ţeava jos! strigăm eu şi Jenkins în acelaşi 
timp. 


— Scuze. 
Alessia chicoteşte şi rabatează țeava: 
— Pot să mai fac o tragere? 


— Sigur că da. Avem toată dimineața. Şi e „să mai trag o 
dată”. 


Îmi zâmbeşte radios. Are nasul roşu, dar ochii sunt 
strălucitori şi însuflețiți de fiorul unei experiențe noi. 
Zâmbetul ei ar putea topi cea mai aspră inimă, iar a mea e 
plină de exaltare. Sunt cât se poate de mulțumit să o văd 
bucurându-se şi simțindu-se bine după toate câte a avut de 
îndurat. 


Alessia şi Maxim stau pe portbagajul maşinii domnului 
Jenkins cu picioarele atârnate în afară, beau cafea fierbinte 
dintr-un termos şi mănâncă nişte pateuri umplute cu carne. 
Alessia crede că e de porc. 


— Te-ai descurcat bine, zice Maxim. Douăzeci din patruzeci 
nu e rău pentru prima dată. 


— Tu te-ai descurcat mult mai bine. 


— Eu am mai făcut asta. De multe ori. 


Ia o gură de cafea. 


— Ţi-a plăcut? 


— Da. Mi-ar plăcea să mai încerc. Poate când va fi ceva mai 
cald. 


— Mi-ar plăcea şi mie. 


Ea zâmbeşte şi îi tresare inima. Şi el vrea să repete 
experiența. E un semn bun, categoric. Soarbe şi ea din 
cafea. 


— Câh! se strâmbă Alessia. 


— Ce s-a întâmplat? 


— N-are zahăr. 


— Şi e chiar aşa de rea? 


Alessia mai ia o gură, de data asta cu precauție, şi înghite: 


— Nu. Nu e chiar aşa de rea. 


— Dinţii tăi îți vor fi recunoscători. Ce vrei să facem acum? 


— Am putea să ne mai plimbăm pe plajă? 


— Sigur că da. Şi după aceea mergem să luăm prânzul 
undeva. 


Se întoarce Jenkins: 


— Lansatoarele sunt împachetate, Mister. 


— Perfect. Mulţumesc pentru tot, Jenkins. 


— Plăcerea a fost de partea mea, mil... Mister. 


— Aş vrea să îmi iau armele la Ascunzătoare şi să le curăț 
acolo. 


— Sigur că da. Aveţi în cutie tot ce vă trebuie. 


— Excelent. 


— La revedere, Mister. 


Ne strângem mâinile. 


— Domnişoară, zice el şi duce degetele la şapcă, în timp ce 
în obraji i se iveşte o uşoară roşeaţă. 


— Mulţumesc, Jenkins, răspunde Alessia, apoi îi aruncă un 
zâmbet radios, iar Jenkins roşeşte şi mai tare. 


Cred că tocmai a făcut o nouă cucerire. 


— Mergem? o întreb. 


— E arma ta? 


— Da. 


Ea se încruntă. 


— O ţine Jenkins. Legea spune că trebuie ţinute sub cheie. 
Avem un seif pentru arme la Ascunzătoare. 


— Aha, zice, dar confuzia ei e evidentă. 
— Eşti gata? o întreb, încercând să o distrag. 
Ea încuviinţează. 


— Trebuie să duc astea acasă, zic şi arăt spre cutia cu 
arme. Apoi putem să ne plimbăm pe plajă şi după aia găsim 
un loc drăguţ pentru prânz. 


— De acord. 

Îi deschid portiera, ea îmi zâmbeşte şi urcă. 
A fost cât pe ce. 

Spune-i odată. 


Cu fiecare zi în care nu-i spun cine sunt, mă afund tot mai 
mult în minciună. 


Futu-i. 


E cât se poate de simplu. Deschid portbagajul şi pun cutia 
cu arme înăuntru. 


Spune-i dracului odată. 

Urc alături de ea în maşină şi îi arunc o privire piezişă: 
— Alessia... 

— Uite! exclamă ea şi arată cu degetul către parbriz. 


Înaintea noastră stă un cerb lopătar magnific, cu blana 
lungă şi cenugşie, specifică lunilor de iarnă, obişnuitele pete 
albe fiind ascunse de roba deasă. De unde naiba a răsărit? 
După mărime, nu pare a avea mai mult de patru ani, dar 
are o pereche impresionantă de coarne pe care ştiu că le va 
lepăda în următoarele luni. Mă întreb dacă e din turma 
noastră de la conac sau e un cerb sălbatic. Dacă e de la 
conac, cum a ieşit? Lasă în jos botul arogant, fixându-ne cu 
o pereche de ochi negri. 


— Ua, şopteşte Alessia. 
— Ai mai văzut vreodată un cerb? o întreb. 


— Nu. 


Ne uităm amândoi la animalul care ridică botul şi adulmecă 
atent aerul. 


— Poate i-au mâncat lupii pe toți, murmur eu. 


Ea se întoarce spre mine şi râde, cu capul pe spate şi fără 
rețineri. E un sunet cât se poate de fermecător. 


Am făcut-o să râdă! 


Undeva, pe ogorul din apropiere, Jenkins porneşte motorul, 
speriind cerbul. Acesta se trage îndărăt, se întoarce, apoi 
sare peste zidul de piatră, dispărând în tufăriş. 


— Nu ştiam că sunt animale sălbatice în țara asta, spune 
Alessia. 


— Mai avem câteva. 


Pornesc maşina, simțind că am ratat momentul potrivit 
pentru a-i spune. 


Fir-ar să fie. 


Am să-i spun mai târziu. 


Dar în sinea mea ştiu că o să fie mai rău dacă mai amân 
mult să-i mărturisesc totul. 


Telefonul bâzâie în buzunarul jachetei. E un mesaj şi ştiu că 
e de la Caroline. 


Asta e altă problemă pe care va trebui să o rezolv la un 
moment dat. Dar nu acum. Acum, am de gând să-mi duc 
doamna la o plimbare pe plajă. 


În timp ce stau întinşi în pat, Alessia ridică micul dragon, 
un far în întuneric. 


— Mulţumesc, şopteşte. Pentru azi. Pentru ieri. Pentru 
toate. 


— Plăcerea e de partea mea, Alessia, răspunde Maxim. M- 
am simțit minunat azi. 


— Şi eu. Nu vreau să se termine. Chiar a fost cea mai foarte 
bună zi. 


Maxim o mângâie pe obraz. 


— Cea mai foarte bună zi. Mă bucur că am putut să o petrec 
alături de tine. Eşti încântătoare. 


Ea înghite în sec, bucuroasă că lumina slabă îi ascunde 
îmbujorarea: 


— Ştii, nu mă mai doare, şopteşte. 


Maxim încremeneşte, căutându-i privirea. 


— Ah, scumpa mea, şopteşte, iar gura i se lipeşte imediat de 
buzele ei. 


E trecut de miezul nopții; Alessia moţțăie lângă mine. 
Trebuie să-i spun cine sunt. 


Conte de Trevethick. 


Futu-i. 


Are dreptul să ştie. Mă frec pe față. 


De ce îmi e aşa de greu să îi spun adevărul? 


Pentru că nu ştiu ce simte pentru mine. 


Şi pentru că, în afară de titlu, mai e şi mica problemă a 
averii mele. 


Fir-ar să fie. 

Firea suspicioasă a mamei a lăsat urme. 

Femeile te vor dori pentru averea ta, Maxim. Să nu uiţi. 
Dumnezeule. Rowena poate fi o mare jigodie. 


Încet, ca să n-o trezesc, îi ridic o şuviță lungă de păr negru 
şi încep să mă joc cu ea. Alessia nu a vrut să mă lase să-i 
cumpăr haine, cu toate că nu avea de niciunele. Nu vrea să 
mă lase să-i cumpăr un telefon şi alege de fiecare dată cel 
mai ieftin fel de mâncare din meniu. Nu aşa acționează o 
vânătoare de avere. 


Nu-i aşa? 


Iar zilele trecute a spus că nu am niciun rival. Cred că ține 
la mine. Dacă da, aş vrea să-mi spună. Ar uşura mult 
situația. E talentată, inteligentă, curajoasă şi... dornică. 
Zâmbesc gândindu-mă la această etichetare a apetitului ei 
trupesc. Da. Dornică. Mă aplec şi o sărut pe păr. 


Şi ştie să gătească. 


— Te iubesc, Alessia Demachi, şoptesc eu lăsându-mi capul 
pe pernă şi privind-o... această femeie seducătoare. 


Frumoasa, draga mea copilă. 


Mă trezeşte telefonul. E dimineață şi, judecând după lumina 
cenuşie care se strecoară printre lamelele storurilor, e încă 
al naibii de devreme. Alessia e ghemuită lângă mine. Mă 
întind şi îmi iau telefonul. E doamna Beckstrom, vecina mea 
din Londra. 


De ce mama dracului mă sună? 
— Bună dimineața, doamnă Beckstrom. S-a întâmplat ceva? 
Vorbesc încet, ca să n-o trezesc pe Alessia. 


—Vai, Maxim. În sfârşit. Îmi cer scuze că sun atât de 
devreme, dar cred că ai fost jefuit. 


Capitolul douăzeci 


— Cum? 


Mă străbate un fior rece, mi se ridică părul de pe ceafă şi mă 
trezesc brusc. Complet. Imi trec degetele prin păr. 


Jefuit? Cum? Când? 


Inima şi mintea mi-o iau razna. 


— Da. L-am dus pe Heracle la plimbare, azi-dimineață. Ştii, 
îmi place să-l plimb pe malul Tamisei dimineața, devreme, 
indiferent de vreme. E foarte liniştit şi relaxant. 


Dau ochii peste cap. Hai, doamnă B., treci la subiect. 


— Uşa apartamentului tău e deschisă. S-ar putea să fie aşa 
de câteva zile. Nu ştiu. Dar mi s-a părut ciudat. Aşa că azi 
am aruncat o privire înăuntru şi, desigur, tu nu erai acolo. 


Oare am încuiat apartamentul când am plecat în grabă s-o 
caut pe Alessia? 


Nu-mi aduc aminte. 
— Mă tem că toată casa e cu fundu-n sus. 
Futu-i. 


— Întâi am vrut să sun la poliţie, dar apoi m-am gândit că 
ar fi mai bine să te sun pe tine, dragule. 


— Bun. Mulţumesc. Vă sunt recunoscător. Mă ocup eu. 


— Îmi pare foarte rău că îţi dau veşti proaste. 


— E-n regulă, doamnă B. Vă mulțumesc. 


Închid. 


Rahat! Futu-i! Fir-ar să fie! 


Ce-or fi furat nenorociții? Nu am prea multe - toate lucrurile 
importante sunt în seif. Sper că nu l-au găsit şi pe ăla. 


Fir-ar să fie. Fir-ar să fie. Fir-ar să fie. 


Ce bătaie de cap! S-ar putea să trebuiască să mă întorc la 
Londra, şi tare n-aş vrea. Mă simt mult prea bine aici, cu 
Alessia. Mă ridic în fund în pat şi o privesc. Ea clipeşte 
somnoroasă spre mine, iar eu îi zâmbesc, încercând să o 
liniştesc. 


— Trebuie să dau un telefon. 


Nu vreau să-şi facă griji cu amănuntele astea, aşa că mă 
ridic, înfăşor un pled în jurul şoldurilor şi mă duc cu 
telefonul în dormitorul de oaspeți. Bat camera în lung şi-n 
lat şi îl sun pe Oliver. 


De ce nu s-a declanșat alarma? 


Oare am pornit-o? Rahat! Am plecat în grabă, nici măcar nu 
mai ştiu. 


— Maxim! spune el, surprins să îmi audă vocea. E totul în 
regulă? 


— Bună dimineața. Tocmai m-a sunat vecina mea. Zice că 
aş fi fost călcat de hoți. 


— Rahat! 
— Exact. 


— Mă duc acolo imediat. La ora asta n-ar trebui să dureze 
mai mult de un sfert de oră până ajung. 


— Perfect. Te sun în 20 de minute. 


Închid. M-am indispus deja şi încep să mă gândesc după ce 
mi-ar părea rău dacă mi-ar fi fost furat. Camerele foto. 
Colecțiile. Computerul... 


Rahat! Camerele tatei! 


Ce nenorocită de bătaie de cap... un dependent mizerabil ori 
cine ştie ce puştani dezaxați să îmi facă apartamentul 
vraişte. 


Futu-i mama mă-sii. 


Plănuiam să petrec toată ziua cu Alessia, poate să-i arăt 
proiectul Eden. Poate încă mai putem, dar întâi va trebui să 
evaluez pagubele - şi nu vreau să fac asta de pe telefon. 
Dacă folosesc FaceTime şi îl contactez pe Oliver de pe iMac- 
ul din casa mare, o să am o imagine mai bună; îmi poate 
arăta cu telefonul lui ce s-a întâmplat acolo. 


Amărât şi cu inima grea, mă întorc în dormitor, unde 
Alessia e tot în pat. 


— Ce s-a întâmplat? mă întreabă ea, ridicându-se în fund, 
cu părul revărsându-se peste sâni. 


E ciufulită şi sexy şi numai bună de regulat. Vederea ei e ca 
un balsam şi imediat încep să mă simt mai bine. Dar din 
păcate va trebui să o părăsesc puţin. Nu vreau să o 
împovărez cu veştile astea. A avut parte de suficiente 
necazuri în ultimele săptămâni. 


— Trebuie să ies un pic, să rezolv ceva. S-ar putea să fim 
nevoiți să ne întoarcem la Londra. Dar tu poţi să rămâi în 
pat. Dormi. Ştiu că eşti obosită. Mă întorc repede. 


Ridică pătura până la bărbie şi se încruntă, îngrijorată. O 
sărut în fugă şi mă duc repede să fac un duş. 


Când ies din baie, nu mai e acolo. Trag repede pe mine 
blugii şi o cămaşă albă. O găsesc jos, în bucătărie, 
îmbrăcată într-o bluză de pijama şi spălând vasele de 
aseară. Îmi întinde o cană de espresso. 


— Ca să te trezeşti, zice ea cu un zâmbet drăgăstos, cu toate 
că are ochii mari şi privirea îngrijorată. 


E neliniştită. 


Dau cafeaua pe gât. E fierbinte, tare şi delicioasă. Cam ca 
Alessia. 


— Nu-ţi face griji. Mă întorc repede. 


O mai sărut o dată, îmi iau haina şi ies, ferindu-mă de 
ploaie şi sărind peste trepte. Urc în maşină şi pornesc în 
viteză pe alee. 


Alessia îl urmăreşte pe Maxim coborând în goană treptele şi 
închizând poarta după el. Pare îngrijorat, iar ea se întreabă 
unde se duce. S-a întâmplat ceva rău. O trece un fior, dar 
nu îşi dă seama de ce. Oftează. Sunt prea multe pe care nu 
le ştie despre el. 


Şi a spus că s-ar putea să se întoarcă la Londra. Va trebui 
să înfrunte realitatea situației ei. 


Fără casă. 


Zot. 


Le-a lăsat pe toate la o parte pentru câteva zile, dar sunt 
multe lucruri nerezolvate în viața ei. Unde va locui? Oare 
Dante a renunțat s-o mai caute? Care sunt sentimentele lui 
Maxim pentru ea? Trage adânc aer în piept, încercând să-şi 
alunge grijile şi speră că el o să rezolve repede ce are de 
rezolvat şi o să vină înapoi cât mai curând. Casa pare deja 
pustie fără el. Ultimele câteva zile au fost o binecuvântare şi 
speră din suflet că n-o să fie nevoie să se întoarcă la Londra. 
Nu e încă în stare să înfrunte realitatea. Nu a fost niciodată 
mai fericită ca aici, cu el. Până se întoarce, o să termine de 
încărcat maşina de spălat vase. Apoi va face un duş. 


O iau pe scurtătură pe drumuri lăturalnice spre casa mare, 
pentru că aşa ajung mai repede la conacul Tresyllian decât 
pe şoseaua principală. Ploaia se întețeşte şi răpăie pe 
parbriz şi pe capotă, în timp ce mă strecor în viteză pe 
drumeagurile înguste. După ce trec de poarta de la intrarea 
de sud a domeniului, încetinesc când maşina se hurducăie 
peste podețul cu grilaj care împiedică vitele să treacă, apoi 
accelerez pe drumul ce străbate păşunea din partea de sud. 
În ploaia de iarnă, peisajul e umed şi mohorât, doar ici colo 
se vede câte-o oaie rătăcită. Când vine primăvara, vor ieşi 
iar la păşunat vitele. Printre copacii desfrunziți se vede casa. 
Adăpostită într-o vâlcea largă, construită în stil gotic, din 
piatră cenuşie, domină peisajul şi arată de parcă ar fi 
coborât direct dintr-un roman al surorilor Brontë. Casa 
originară a fost ridicată pe locul unei foste abaţii 
benedictine. Dar pământurile şi abația au fost confiscate de 
Henric al VIII-lea în timpul desființării mănăstirilor. Un 
secol mai târziu, în 1661, după restaurarea monarhiei, 
domeniul a fost oferit, împreună cu titlul de conte de 
Trevethick, lui Edward Trevelyan, ca răsplată pentru 


serviciile aduse lui Carol al II-lea. Reşedinţa impunătoare pe 
care a construit-o a fost distrusă toată de un incendiu în 
1862, iar în locul ei a fost ridicată această monstruozitate în 
stil neo-gotic, cu fleuroanele şi parapetele cu creneluri false. 
Este reşedinţa conților de 'Trevethick, o îngrămădire fără 
nicio noimă de pietre, dar pe care eu am îndrăgit-o de când 
mă ştiu. 


lar acum e a mea. 


Eu sunt custodele ei. 


Maşina se hurducă peste încă un grilaj orizontal pentru 
animale când ocolesc prin spatele casei mari şi trag în fața 
fostelor grajduri, unde e adăpostită colecția de maşini a lui 
Kit. Las Jaguarul şi mă duc în fugă spre uşa bucătăriei, pe 
care mă bucur când o găsesc descuiată. 


Jessie e în bucătărie şi pregăteşte micul dejun, cu câinii lui 
Kit la picioare. 


— Bună dimineața, Jessie, zic eu când intru. 


Jensen şi Healey sar amândoi şi vin în goană după mine. 


Vocea lui Jessie răsună în spatele meu, pe hol: 


— Maxim! Adică milord! 


O ignor şi intru în biroul lui Kit. Rahat. Biroul meu. Camera 
miroase ca şi cum ar fi locuită în continuare de fratele meu. 
Mă opresc în prag şi mă îneacă un val copleşitor de durere, 
venit de nicăieri. 


Fir-ai tu să fii, Kit. Mi-e dor de tine. 


Adevărul este că biroul arată exact ca pe vremea tatei. Kit n- 
a făcut decât să instaleze un iMac. Aici era refugiul tatei. 
Pereţii sunt văruiți în vişiniu şi acoperiți cu fotografii, 
peisaje şi portrete, câteva chiar şi ale mamei. Mobilierul e de 
dinainte de război, de prin anii 1930, cred. Plini de 
entuziasmul lor canin, dând din coadă şi lingându-mă, cei 
doi dulăi sar pe mine în timp ce eu încerc să ajung la birou. 


— Salut, băieți. Salut. Aşa, aşa. 
Îi mângâi pe amândoi. 


— Mă bucur să vă văd, Mister, dar s-a întâmplat ceva? 
întreabă Jessie, care intră după mine. 


— Apartamentul din Chelsea a fost jefuit. O să încerc să 
rezolv problema de aici. 


— Vai, nu! 


Jessie îşi duce repede mâna la gură. 


— N-a păţit nimeni nimic, o liniştesc. Oliver e acolo şi 
evaluează paguba. 


— E îngrozitor, spune ea frângându-şi mâinile. 
— E o bătaie de cap, aia e. 

— Pot să vă aduc ceva? 

— Poate nişte cafea. 

— Vă aduc imediat. 


lese grăbită din cameră, iar Jensen şi Healey, după ce îmi 
aruncă nişte priviri jalnice, o urmează. Mă aşez la biroul lui 
Kit. Nu, la biroul meu. 


Dau drumul calculatorului, mă conectez şi deschid Face 
Time, apoi dau clic pe datele de contact ale lui Oliver. 


Alessia zăboveşte sub duş, bucurându-se de jetul puternic 
de apă fierbinte care curge peste ea. O să-i fie dor de asta 
când o să se întoarcă la Londra. În timp ce se spală pe cap, 
gândul o deprimă. I-au plăcut la nebunie zilele astea magice 
în Cornwall, numai ei doi. Va prețui mereu nespus 
amintirea timpului petrecut alături de el în casa aceasta 
minunată. 


Maxim. 


În timp ce îşi săpuneşte părul, deschide un ochi, incapabilă 
să îşi alunge îngrijorarea. Deşi a încuiat uşa băii, e agitată. 
Nu e obişnuită să fie singură şi îi lipseşte Maxim. S-a 
obişnuit cu prezenţa lui. Peste tot. Roşeşte şi zâmbeşte. 


Da. Peste tot. 


Acum, de-ar izbuti şi ea să-şi găsească curajul să-l atingă... 
peste tot. 


Mare parte din apartamentul meu nu e afectată de jaf. 
Camera obscură e neatinsă, aşa că echipamentul foto e 
intact şi, ce-i mai important din punct de vedere 
sentimental, aparatele tatei sunt la locul lor. Am avut mare 
noroc că hoţii nu au găsit seiful. Mi-au furat câteva perechi 
de încălțări şi nişte geci, dar e greu de spus, căci toate 
hainele sunt aruncate de-a valma pe jos, în dormitor. 


Pe de altă parte, livingul e vraişte. Toate fotografiile au fost 
smulse de pe pereţi. iMac-ul e făcut praf pe podea. Laptopul 
şi consolele de mixat muzică au dispărut, iar discurile mele 
sunt împrăştiate pe jos. Din fericire, pianul e neatins. 


— Cam asta pare să fie, zice Oliver. 


Ţine telefonul ridicat, astfel încât camera lui să-mi 
transmită mie pe monitor imaginile şi să pot să evaluez 
pagubele. 


— Ce nenorociți! Ai idee când au dat spargerea? întreb. 


— Nu. Vecina ta n-a văzut nimic. S-ar fi putut întâmpla 
oricând în cursul weekendului. 


— S-ar putea să fi fost vineri, după ce am plecat. Cum au 
intrat? 


— Ai văzut cum arată uşa de la intrare. 


— Da. Probabil au forțat-o cu ceva greu. Nemernicii. 
Probabil am uitat să pun alarma când am plecat în grabă. 


— Nu s-a declanşat. Probabil ai uitat, într-adevăr. Dar nu 
cred că asta i-ar fi descurajat. 


— Bună ziua...? ne întrerupe o voce fără chip venită de 
undeva, din apartament. 


— Trebuie să fie poliția, zice Oliver. 


— I-ai chemat? S-au mişcat repede. Foarte bine. Să mă 
anunți ce spun. Sună-mă tu când ai veşti. 


— Aşa voi face, Mister. 


Şi închide. 


Mă uit deznădăjduit la monitor. Nu vreau să mă întorc la 
Londra. Vreau să rămân aici, cu Alessia. 


Se aude o bătaie în uşă şi în prag apare Danny. 


— Bună dimineața, Mister. Am auzit că aţi fost jefuit. 


— Neaţa, Danny. Da. Deşi se pare că nu am pierdut nimic 
de neînlocuit. Doar că e o mare mizerie. 


— Doamna Blake va fi în măsură să se ocupe de asta. Ce 
bătaie de cap! 


— Aşa e. 


— Unde doriţi să serviţi micul dejun? 


— Micul dejun? 


— Mister, Jessie v-a pregătit micul dejun. Friganele. 
Preferatele dumneavoastră. 


Ah. Nu voiam decât să mă întorc la Alessia. 


Danny, văzându-mi ezitarea, îmi aruncă Privirea Aceea pe 
deasupra ochelarilor. Privirea care, în copilărie, ne făcea pe 
mine, pe Kit şi pe Maryanne să luăm poziție de drepți. 


Acum staţi jos, copii, şi mâncaţi tot. Altfel am să-i spun mamei 
voastre. 


Mereu a jucat cartea Înălțimii Sale, Mama. 


— Atunci în bucătărie, cu tine şi cu restul personalului. Dar 
va trebui să mă grăbesc. 


— Foarte bine, Mister. 


După duş, Alessia se înfofoleşte în prosoape ca să se usuce. 
În garderobă, începe să cotrobăie printre hainele cumpărate 
de Maxim cu două zile în urmă. Nu reuşeşte să scape de 
senzația de teamă. Sare în sus la orice zgomot mai ciudat. 
Rar i s-a întâmplat să fie singură. Acasă, în Kukës, mama 
era mereu în preajmă şi seara venea şi tata. Până şi în casa 
din Brentford, unde a locuit cu Magda, Alessia era rareori 
singură, ori Michal, ori Magda fiind mereu acolo. 


Încearcă să fie atentă la ce are de făcut acum. La urma 
urmelor, are haine noi. Alege blugii negri, un tricou gri şi o 


jachetă roz, drăguță. Speră că lui Maxim îi va plăcea ce a 
ales. 


După ce se îmbracă, ia fâhnul şi îl porneşte, şuierul lui 
ascuțit acoperind liniştea. 


Când intru în bucătărie, e aglomerat şi se aude zumzetul 
plăcut al glumelor matinale ale angajaţilor, printre care e şi 
Jenkins. Când mă văd, se ridică toți ca unul, o manifestare 
destul de feudală de deferență care mi se pare enervantă. 
Dar îi las în pace de data asta. 


— Bună dimineaţa tuturor. Luaţi loc. Vă rog. Poftă bună. 


Urmează un „milord” mormăit cu încântare pe mai multe 
voci. 


În vremurile sale de glorie, conacul Tresyllian avea peste 
350 de angajaţi; acum însă, ne descurcăm cu 12 cu normă 
întreagă şi cam 20 de angajați cu jumătate de normă. Avem 
şi opt arendaşi, pe care i-am cunoscut în recentul meu 
turneu. Cresc vite şi fac agricultură pe mai mult de 4 000 de 
hectare. Totul organic. Şi asta mulțumită tatei. 


Tradiția Trevethick cere ca personalul casei şi cei care 
lucrează afară să mănânce separat. Acum, de micul dejun al 
lui Jessie se bucură asistenții managerului domeniului, 
paznicul de vânătoare şi adjunctul lui, precum şi grădinarii. 
Observ că numai în farfuria mea sunt friganele. 


— Am auzit că aţi fost jefuit, Mister, zice Jenkins. 
— Din păcate, da. O mare bătaie de cap. 

— Îmi pare rău să aud asta, milord. 

— Michael e aici? 


— E la dentist în dimineața asta. A spus că se întoarce în 
jur de ora 11. 


Încep să mănânc. Bunătatea care mi se topeşte în gură mă 
duce cu gândul în copilărie. Kit şi cu mine comentam 
scorurile de la crichet sau ne ciondăneam despre cine pe 
cine a lovit pe sub masă, Maryanne era cu nasul într-o 
carte... şi Jessie ne servea friganele cu fructe coapte. Astăzi 
sunt cu mere şi scorţişoară. 


— Ne bucurăm că sunteţi aici, milord, spune Danny. Sper 
să nu fiți nevoit să vă întoarceți prea repede la Londra. 


— Abia a ajuns poliția. Voi afla mai târziu. 


— O voi anunța pe doamna Blake despre jaf. Ea şi Alice se 
pot duce imediat la apartamentul dumneavoastră ca să se 
apuce de curățenie. 


— Mulţumesc. O să-i spun lui Oliver să ia legătura cu ea. 


— Vă simțiți bine la Ascunzătoare? 

Îi arunc un zâmbet scurt: 

— Foarte bine, mulțumesc. E foarte confortabil. 
— Am auzit că aţi avut mare succes ieri. 

— A fost frumos. Mulţumesc din nou, Jenkins. 

El îmi face un semn din cap, iar Danny zâmbeşte: 


— A, bine că mi-am amintit, zice ea. Ieri au fost aici două 
personaje dezgustătoare şi au întrebat de dumneavoastră. 


— Cum? 


Toată atenția mea se îndreaptă spre ea, la fel şi a tuturor 
celor prezenţi. Ea păleşte. 


— Întrebau de dumneavoastră. Le-am spus să dispară, 
Mister. 


— Dezgustătoare? 


— Grosolani, Mister. Agresivi. Din Europa de Est, cred. 
Oricum... 


— Futu-i! 


Alessia! 


Alessia îşi trece peria prin păr. În sfârşit s-a uscat. Opreşte 
fohnul, dar nu se simte în largul ei şi se întreabă dacă a 
auzit ceva sau i s-a părut. Însă e numai vuietul valurilor 
care se sparg de țărm în golful de dedesubt. Se ridică şi se 
uită la fereastra care dă spre mare. 


Domnul Maxim i-a dat marea. 


Zâmbeşte amintindu-şi de giumbuşlucurile ei de pe plajă. 
Ploaia se domoleşte. Poate vor face mai târziu o plimbare pe 
plajă. Şi vor lua prânzul la pubul acela. A fost o zi frumoasă. 
Toate zilele cu el au fost frumoase. 


De jos se aude scrâşnet de mobilier tras pe parchetul de 
lemn şi voci bărbăteşti, şoptite. 


Ce-i asta? 


Oare a adus Maxim pe cineva în casă? 


— Urtë! scrâşneşte cineva într-o şoaptă gâtuită. 


E limba ei maternă! Simte spaima şi adrenalina scurgându- 
i-se prin tot corpul şi rămâne încremenită în mijlocul 
dormitorului. 


Sunt Dante şi Ylli. 


Au găsit-o. 


Capitolul douăzeci şi unu 


Gonesc pe drum, cu maşina hurducându-se peste grilajul 
pentru animale şi forțez limitele Jaguarului cât pot. Trebuie 
să ajung înapoi acasă. Mi-e greu să respir. Anxietatea îmi 
strânge pieptul într-o gheară de fier. 


Alessia. 


De ce am lăsat-o acasă? Dacă se întâmplă ceva cu ea... n- 
am să mi-o iert niciodată. 


Mintea mea lucrează cu febrilitate. 


Ei să fie? Ticăloşii care au traficat-o? Mi se face rău. Cum 
dracu’ ne-au găsit? Poate ei sunt nenorociții care m-au 


jefuit. Au găsit la mine acasă informaţii despre domeniul 
Trevethick şi conacul Tresyllian. Şi acum sunt aici. Punând 
întrebări. Mare tupeu au jigodiile, să apară aşa la casa mea. 
Încleştez mâinile pe volan. 


Repede. Repede. Repede. 


Dacă o s-o găsească la Ascunzătoare... N-am s-o mai văd 
niciodată. 


Mă copleşeşte panica. 


Va fi târâtă într-o lume subterană sinistră şi n-am s-o mai 
găsesc niciodată. 


Nu. Fir-ar să fie. Nu. 


Virez brusc spre Ascunzătoare, împrăştiind pietrişul de pe 
drum în gardurile vii. 


Alessiei îi bubuie inima, îşi simte pulsul zvâcnind în urechi 
şi i se scurge tot sângele din creier. Camera se învârte o 
dată, de două ori şi încep să-i tremure picioarele. 


Trăieşte cel mai cumplit coşmar al ei. 


Uşa dormitorului e deschisă şi aude şoaptele venind de jos. 
Cum au intrat? Un scârțâit dinspre scări o mobilizează. Se 
duce repede în baie şi închide cu grijă uşa. O încuie cu 
mâini umede şi tremurătoare şi respiră gâfâit. 


Cum au găsit-o? 


Cum? 


E ameţită de frică. Simţindu-se lipsită de putere, cercetează 
rapid încăperea căutând ceva, orice, ca să se apere. Orice. 
Lama lui de ras? Periuța ei de dinți? Le ia pe amândouă şi le 
vâră în buzunarul de la spate. 


Dar sertarele sunt goale... nu e nimic în ele. 


Tot ce poate face e să se ascundă. Nu poate decât să spere 
că uşa o să reziste până se întoarce Maxim. 


Nu. Maxim! 


Nu e pe măsura lor. El e unul, ei sunt doi. O să-l rănească. 
Lacrimile îi ard ochii şi se prăbuşeşte pe podea când o lasă 
picioarele. Se propteşte în uşă, contragreutate în cazul în 
care vor încerca să spargă uşa. 


— Am auzit ceva. 


E Ylli. E în dormitor. De când a devenit aşa de 
înspăimântătoare limba ei maternă? 


— Verifică uşa aia, zice el. 


— Eşti acolo, curvă nenorocită? strigă Dante şi zgâlțâie uşa, 
trăgând de clanță. 


Alessia îşi îndeasă pumnul în gură ca să-şi înăbuşe tipetele, 
iar lacrimile îi şiroiesc pe obraji. Începe să tremure. E 
terorizată. Începe să gâfâie, respirând sacadat. Nu a mai fost 
niciodată atât de înspăimântată. Nici măcar în camionul 
care a adus-o în Anglia. E complet neputincioasă. Nu ştie să 
se lupte şi nu are scăpare din camera asta. Şi nu are cum 
să-l anunțe pe Maxim. 


— leşi de-acolo! 


Vocea lui Dante o face să sară în sus. E la câțiva centimetri 
de urechea ei, de partea cealaltă a uşii: 


— O să fie mai rău de tine dacă ne obligi să spargem uşa! 


Alessia strânge ochii şi îşi înăbuşă suspinele. Pe neaşteptate 
răsună o bubuitură îngrozitoare, de parcă ar fi aruncat 
cineva un sac cu grăunțe la podea, urmată de o înjurătură 
cumplită. Alessia e azvârlită îndărăt. 


Zot. Zot. Zot. 


Dante încearcă să spargă uşa. Dar aceasta rezistă. Alessia 
se ridică şi îşi propteşte picioarele în uşă, înjurând în gând 
că nu poartă şosete şi ghete. Îşi înfige picioarele în podeaua 
de gresie şi se lasă cu toată greutatea pe uşă, sperând că îl 
va putea ține cât mai mult departe. 


— Când intru acolo, te omor. Curvă nenorocită. Ai habar 
câți bani pierd din cauza ta? Ha? 


Şi se izbeşte iar în uşă. 


Alessia ştie că e o chestiune de timp. Îşi înăbuşă un suspin 
şi disperarea pune stăpânire pe ea. Şi nu şi-a făcut 
niciodată curaj să-i spună lui Maxim că îl iubeşte. 


Jaguarul goneşte pe aleea spre Ascunzătoare în scrâşnet de 
cauciucuri. Zăresc un Mercedes vechi nespălat de cel puţin 
un an, lăsat neglijent în fața garajului. 


Drace. Nemernicii sunt aici. 
Nu. Nu. Nu. 


Teama şi furia mă cuprind cu totul, amenințând să mă 
copleşească. 


Alessia! 


Calm, calm, băiete. Calmează-te dracului odată. Gândeşte. 
Gândeşte. Gândeşte. 


Parchez maşina lipită de poartă, ca să nu poată ieşi pe-aici. 
Dacă o iau pe scările de la intrare, o să mă vadă şi pierd 
elementul-surpriză. Deschid portiera şi alerg spre poarta 
laterală, puţin folosită, şi spre uşa care dă în anexa 
bucătăriei. Respir sacadat, cu adrenalina revărsându-mi-se 
în sânge şi dublându-mi bătăile inimii. 


Calm, calm, băiete. Calmează-te. 


Uşa anexei e întredeschisă. 


Futu-i. Poate aşa au intrat în casă. Trag adânc aer în piept şi, 
cu inima bubuind, împing încet uşa şi mă strecor înăuntru. 
Adrenalina mi-a ascuțit toate simțurile. Propria mea respirație 
mă asurzeşte. 


Linişte. Fă naibii linişte. 


Se aud țipete. Sus. 


Nu. Nu. Nu. 


Dacă se ating de un fir de păr din capul ei, îi omor. Mă 
întorc spre seiful cu arme de pe perete şi îl descui. Am pus 
aici armele ieri, înainte să ies cu Alessia la plimbare pe 
plajă. Încercând să rămân calm, mă concentrez să iau una 
dintre puşti făcând cât mai puţin zgomot cu putință. Cu 
mişcări delicate şi ferme, o iau, o scot, basculez țeava şi pun 
două cartuşe. Mai iau patru cartuşe şi le strecor în buzunar. 
Nu am fost niciodată mai recunoscător că tata m-a învățat 
să trag cu arma. 


Stai calm. Nu o poți salva decât dacă îți păstrezi calmul. 


Îmi repet mantra asta în gând. Ridic piedica, duc arma la 
umăr şi mă furişez în living. La parter nu e nimeni, dar aud 
o bubuitură puternică de sus, urmată de strigăte într-o 
limbă străină. 


Alessia ţipă. 


Alessia urlă când uşa băii zboară în lături, iar ea e azvârlită 
la podea. Dante e cât pe ce să cadă în baie. Ea se face ghem, 
suspinând, paralizată de teamă. Vezica îi cedează şi urina i 
se prelinge pe picioare, udându-i blugii cei noi. 


Soarta ei e pecetluită. 


Respiră scurt şi gâfâie precipitat în timp ce gâtul i se 
contractă. E ameţită. Ameţită de frică. 


— Aici erai, cățea nenorocită. 
O înşfacă de păr şi-i trage capul în sus. 
Alessia ţipă, iar el îi trage o palmă zdravănă peste față. 


— Ştii câți bani m-ai costat, curva dracului? O să-mi 
plăteşti fiecare bănuțţ cu corpul tău. 


Fața lui e la câțiva centimetri de a ei. Are ochii sălbatici şi 
întunecațţi, plini de furie. Alessia se sufocă. Dante are 
răsuflarea puturoasă, de parcă ar avea o mortăciune în 
gură. Duhoarea corpului lui o împresoară ca o negură 
murdară. 


Îi trage încă o palmă grea şi o saltă în picioare trăgând-o de 
păr. Durerea e de nedescris, de parcă i-ar smulge cineva 
scalpul de pe craniu. 


— Dante! Nu! Nu! hohoteşte ea. 
— Nu te mai smiorcăi, curvă mizerabilă, şi mişcă-te! 


O zgâlțâie zdravăn şi o aruncă în dormitor, unde o aşteaptă 
Ylli. Aterizează pe podea, unde se lățeşte ca o stea de mare. 
Se ghemuieşte imediat. 


Nu se poate, nu e adevărat ce se întâmplă. 


Țipă cu ochii închişi, aşteptând inevitabilele lovituri. 


Omoară-mă. Omoară-mă odată. Vrea să moară. 


— Şi te-ai mai şi pişat pe tine, picka jegoasă ce eşti. Las că 
ţi-o trag eu de nu te vezi. 


Dante se învârte în jurul ei şi o loveşte zdravăn în burtă. 
Alessia ţipă ascuţit când o străbate durerea, ca o undă de 
şoc care o lasă fără aer. 


— Du-te de lângă ea, rahat nenorocit ce eşti! 


Vocea lui Maxim bubuie în încăpere. 


Ce? 


Alessia deschide nişte ochi încețoşați. E aici. 


Maxim e în prag, înfăşurat în haina lui neagră, ca un 
arhanghel răzbunător, aruncă fulgere verde-întunecat din 
priviri şi ţine în mână arma cu două ţevi. 


E aici. Cu puşca. 


Nemernicul se întoarce să mă înfrunte. Se albeşte la față, 
şocat, şi sare în spate, holbându-se la mine. Țeasta pleşuvă 
îi şiroieşte de sudoare. Prietenul lui slăbănog face şi el un 
pas în spate şi ridică mâinile, cu gura contorsionată într-o 
strâmbătură. Arată ca un şobolan înecat într-o geacă mult 
prea mare. Dorința de a apăsa pe trăgaci e copleşitoare. 
Trebuie să mă împotrivesc din răsputeri instinctului de a 
ucide. Cheliosul se uită la mine, măsurându-mă concentrat. 
O să trag? Am curajul? 


— Nu mă ispitiţi, le strig cu o voce bubuitoare. Mâinile sus 
sau sunteți terminați. Indepărtaţi-vă de fată. Acum! 


Face încă un pas precaut în spate, în timp ce privirea i se 
plimbă de la Alessia la mine, cântărind opţiunile. 


Nu are niciuna. 
Jigodia. 


— Alessia. Ridică-te. Acum. Haide! mă răstesc eu, pentru că 
încă mai e aproape de el. 


Ea se ridică şovăind în picioare. Are un obraz roşu, probabil 
că nemernicul a lovit-o. Mă lupt din greu cu pornirea de a le 
zbura creierii. 


— Treci în spatele meu, îi zic scrâşnind din dinți. 


Se strecoară după mine şi îi aud respirația întretăiată, 
înspăimântată. 


— Amândoi! La podea, în genunchi! strig. ACUM! Şi să nu vă 
pună dracu' să scoateţi o vorbă! 


Cei doi schimbă o privire rapidă. 


Iar eu încleştez degetul pe trăgaci. 


— Două ţevi. Amândouă încărcate. Vă pot dobori pe 
amândoi. Vă zbor boaşele cât ai clipi din ochi. 


Şi țintesc spre pântecul Cheliosului. 


Sprâncenele i se ridică pe fruntea pământie. Se lasă 
amândoi în genunchi. 


— Mâinile la ceafă. 


Se supun. Dar nu am cu ce să-i leg. 


Fir-ar să fie. 


— Alessia, eşti bine? 


— Da. 


Telefonul începe să bâzâie în buzunar. Rahat. Trebuie să fie 
Oliver. 


— Poţi să scoţi telefonul din buzunarul din spate al blugilor? 
o rog pe Alessia, fără să-i slăbesc din ochi pe cei doi 
gangsteri. 


Îl scoate cu îndemânare. 


— Răspunde, îi zic. 


Nu pot vedea ce face, dar o aud după câteva clipe. 


— Alo! 


Urmează o pauză, apoi vorbeşte iar, cu o voce şoptită, 
sugrumată de frică: 


— Sunt menajera domnului Maxim. 


Isuse. E mult, mult mai mult. 


Cheliosul scuipă nişte cuvinte spre partenerul lui cu fața de 
şobolan: 


— Është pastruesja e tij. Nëse me pastruese do të thuash 
konkubinë. 


— Ajo nuk vlen asgjë. Grueja asht shakull për me bajt, 
răspunde Faţă de şobolan. 


— Faceţi dracului linişte, urlu la ei. Cine-i? o întreb pe 
Alessia. 


— Spune că se numeşte Oliver. 


— Zi-i că am prins doi spărgători la Ascunzătoare şi să sune 
la poliție. Acum. Spune-i s-o sune pe Danny şi să o roage să 
îl trimită pe Jenkins aici imediat. 


Ea face ce i-am spus, tremurând toată. 

— Mai spune-i că o să-i explic mai târziu. 

Ea repetă întocmai cuvintele mele. 

— Domnul Oliver a spus că aşa va face. La revedere... 
Închide. 


— Jos, amândoi. Pe burtă. Cu mâinile la spate. 


Cheliosul îi aruncă o privire rapidă lui Faţă de şobolan. Are 
de gând să încerce ceva? Fac un pas înainte şi las puşca în 
jos, țţintindu-i țeasta. 


— Bună ziua! 
Vocea se aude de jos. E Danny. Deja? Nu înţeleg! 


— Sus, Danny! strig eu, fără să-mi iau ochii de la cele două 
loaze. 


Le fac semn cu puşca. Întindeţi-vă dracului la podea. Se 
supun, iar eu mă apropii de cele două scârboşenii lungite la 
podea. 


— Să nu vă pună dracu” să clintiți un muşchi. 
Înfig ţeava puştii în spinarea Cheliosului: 


— Nu mă ispiti. Glonţul îți va secționa şira spinării şi va 
intra în stomac şi o să mori încet şi în chinuri... ceea ce e 
mai mult decât meriți, animal nenorocit ce eşti. 


— Nu. Nu, te rog, scânceşte el ca o potaie bătută, cu 
accentul lui grosolan. 


— Tacă-ţi fleanca şi nu mişca. Ai înțeles? Dă din cap dacă ai 
înțeles. 


Amândoi încuviințează rapid, cu o furie reținută, iar eu 
arunc o privire către Alessia. Are ochii mari, speriaţi, e 
palidă şi stă în prag, cu braţele strânse în jurul corpului. În 
spatele ei apare Danny, iar în urma lui Danny, Jenkins. 


— Dumnezeule! spune Danny, ducându-şi mâna la gură. Ce 
s-a întâmplat aici? 


— Te-a sunat Oliver? 


— Nu, milord. Ne-am luat după dumneavoastră după ce ați 
plecat în fugă de la micul dejun. Ne-am dat seama că e ceva 
în neregulă. 


Jenkins se foieşte în spate. 


— Răpitorii ăştia doi au intrat prin efracţie în casă. O 
căutau pe Alessia. 


Apăs țeava de spinarea Cheliosului. 


— Ai ceva cu care să-i leg? îl întreb pe Jenkins, fără să-mi 
dezlipesc privirea de la bărbații lungiţi la podea. 


— Am nişte funie de legat baloturile în spatele Roverului. 


Se întoarce şi o ia la goană pe scări. 


— Danny, du-o pe Alessia la conac, te rog. 
— Nu, protestează Alessia. 


— Du-te. Nu poţi să fii de față când ajunge poliția. Vin şi eu 
imediat ce pot. Eşti în siguranță cu Danny. 


— Hai, copilă, spune blând aceasta. 
— Am nevoie de haine de schimb, mormăie Alessia. 
Mă încrunt. De ce? 


Se duce în garderobă şi după câteva clipe iese cu una din 
sacoşele de la cumpărăturile de zilele trecute. Imi aruncă o 
privire indescifrabilă şi o urmează pe Danny în jos, pe scări. 


Alessia se uită prin parbriz fără să vadă, cu mâinile 
încolăcite în jurul trupului, în timp ce bătrâna pe care o 
cheamă Danny conduce o maşină mare, gălăgioasă, pe 
drumul de țară. 


Unde mergem? 


O doare capul, iar scalpul şi fața îi zvâcnesc. O doare şi într- 
o parte ori de câte ori trage aer în piept. Incearcă să respire 
cât mai superficial. 


Danny a învelit-o într-un pled luat de pe o sofa din living. 


— Nu vrem să răceşti, drăguţo, a zis ea. 


Are o voce blândă, caldă, cu un accent pe care Alessia nu-l 
poate localiza. Probabil că e o foarte bună prietenă a 
domnului Maxim, de are atâta grijă de ea. 


Maxim. 


Nu va uita niciodată cum arăta când a apărut şi a salvat-o, 
cu haina aceea lungă, fluturând arma ca un erou dintr-un 
film american vechi. 


Şi ea, care a crezut că nu le va face față. 


I se strânge stomacul. 


Îi vine să vomite. 


— Te rog, opreşte. 


Danny opreşte şi Alessia aproape cade din maşină. Se 
îndoaie de mijloc, vomitând pe marginea drumului şi dând 
afară tot ce mâncase la micul dejun. 


Danny vine s-o ajute, ținându-i părul la spate în timp ce 
Alessia vomită, şi tot vomită, până ce stomacul se goleşte de 
tot. In cele din urmă, se îndreaptă de spate, tremurând. 


— Of, copila mea, spune Danny întinzându-i o batistă. Hai 
să te ducem la conac. 


După ce pornesc din nou, Alessia aude vuiet de sirene în 
depărtare şi îşi imaginează că poliția a ajuns la 
Ascunzătoare. Tremură toată, frământând batista între 
degete. 


— E-n regulă, copilă, spune femeia în vârstă. Eşti în 
siguranţă. 


Alessia clatină din cap, încercând să înțeleagă ceea ce 
tocmai s-a întâmplat. 


A salvat-o. Iar. 


Cum ar putea să-i mulțumească vreodată? 


Lui Jenkins nu i-au trebuit decât câteva clipe ca să lege 
mâinile celor doi nemernici la spate. Le leagă şi gleznele una 
de alta, pentru mai multă siguranţă. 


— Milord, zice el, şi arată spre Faţă de şobolan, a cărui 
geacă s-a ridicat, dezvăluind un pistol îndesat în betelia 
pantalonilor. 


— Tentativă de jaf armat. Din ce în ce mai bine. 


Mă bucur că n-a încercat să folosească arma împotriva mea 
sau a Alessiei. Îi dau lui Jenkins puşca şi, după o scurtă 
ezitare, îi trag un şut zdravăn în coaste Cheliosului, pentru 
că o merită. 


— Asta-i pentru Alessia, ticălos nenorocit. 


Geme de durere în timp ce Jenkins se uită în altă parte. Eu 
îl mai lovesc o dată, de data asta mai tare: 


— Şi pentru toate celelalte femei pe care le ţii în sclavie. 
Jenkins icneşte. 

— Traficanţi? 

— Da! Şi el! După Alessia! 


Arăt spre Faţă de şobolan, care mă priveşte cu ură. Jenkins 
îi trage o lovitură fulgerătoare. 


Mă las în genunchi lângă Chelios şi-l înşfac de-o ureche, 
trăgându-i capul pe spate. 


— Eşti un buboi pe obrazul rasei umane. O să putrezeşti în 
închisoare şi o să mă asigur că o să arunce naibii cheia. 


El strânge buzele şi încearcă să mă scuipe în față, dar 
ratează şi saliva i se prelinge pe bărbie. Îl izbesc cu capul de 
podea. Sper că o să-l doară rău capul o vreme. Mă ridic, 
împotrivindu-mă pornirii de a-l pocni până-l fac zob. 


— Milord, am putea să-i terminăm şi să scăpăm de cadavre, 
propune Jenkins, lipind ţeava puştii de capul lui Faţă de 
şobolan. Nu i-ar găsi nimeni pe domeniu. 


O clipă, mă întreb dacă Jenkins glumeşte sau vorbeşte 
serios; dar Faţă de şobolan îl crede şi ridică spre el nişte 
ochi îngroziți. 


Bun. Acum ştii cum s-a simţit Alessia, javră ordinară ce eşti. 


— Oricât de tentant ar fi, ar însemna să facem o mizerie 
cumplită aici şi nu cred că echipa de curățenie ne-ar fi prea 
recunoscătoare. 


Ridicăm cu toții privirile când auzim sirenele. 


— Şi apoi, mai e şi o mică problemă de legalitate. 


Danny intră pe un drumeag îngust care duce spre o casă de 
modă veche încântătoare, iar maşina veche se zgâlțâie din 
toate încheieturile cât trece peste nişte bare metalice aflate 
pe drum. Aici, pământul e verde şi bogat, cu toate că e 
iarnă. Străbat cu maşina o păşune deschisă. Pare... bine 
îngrijită, nu ca zonele rurale pe care le-a văzut de când a 
ajuns aici. Ici, colo se zăresc oi bine hrănite. În timp ce 
maşina se hurducă pe drum, în fața lor răsare o casă 
imensă. E impunătoare. Cea mai mare casă pe care a văzut- 
o Alessia vreodată. Recunoaşte coşul. E cel pe care l-a zărit 
din drum când se plimba cu Maxim. l-a spus că aparținea 
cuiva, dar nu îşi mai aminteşte cui. Poate aici locuieşte 
Danny. 


Dar de ce îi găteşte domnului Maxim dacă locuieşte aici? 


Danny duce maşina în spatele casei şi opreşte lângă o uşă 
laterală. 


— Am ajuns, zice ea. Bun venit la conacul Tresyllian. 


Alessia încearcă fără succes să îi zâmbească şi iese din 
maşină. Încă nesigură pe picioare, intră după Danny pe uşa 
care dă într-o încăpere ce pare a fi o bucătărie. Cea mai 
mare, mai spațioasă şi mai aerisită bucătărie pe care a 
văzut-o vreodată. Mobilier de lemn. Podea din dale de piatră. 
Şi sclipeşte de curățenie. Vechi şi modern în acelaşi timp. 
Sunt două cuptoare mari. Două! Şi o masă uriaşă, la care 


încap cel puţin 14 oameni. Doi câini mari, cu blană roşcată, 
vin ţopăind spre ele. Alessia se trage îndărăt. 


— Jos, Jensen. Jos, Healey! 


Comenzile lui Danny le retează avântul. Se întind şi se uită 
cu ochi mari, expresivi la cele două femei. Alessia îi priveşte 
cu neîncredere. Sunt nişte câini de vânătoare tare frumoşi... 
dar acolo de unde vine ea câinii nu trăiesc în casă! 


— Sunt inofensivi, draga mea. Se bucură să te cunoască, 
atâta tot. Vino cu mine, zice ea. Ce zici de-o baie? 


Tonul ei este amabil şi blând, dar Alessia roşeşte, îngrozită. 
— Da, şopteşte. 

Ştie! Ştie că a făcut pe ea. 

— Cred că ai trecut printr-o spaimă cumplită. 


Alessia încuviințează şi încearcă să îşi rețină lacrimile care îi 
ard ochii. 


— Haide, fetiţo, nu plânge. Înălțimea Sa nu şi-ar dori una ca 
asta. Lasă că te punem noi pe picioare. 


Înălțimea Sa? 


O urmează pe Danny pe un hol cu lambriuri din lemn; pe 
ambele laturi atârnă picturi vechi înfățişând peisaje, cai, 
clădiri, scene religioase şi câteva portrete. Trec pe lângă o 
sumedenie de uşi închise şi urcă o scară îngustă din lemn, 
care dă într-un alt coridor lung, lambrisat. În cele din urmă, 
Danny se opreşte şi deschide uşa unei camere plăcute, cu 
un pat alb, mobilă albă şi pereți văruiți în bleu-pal. 
Traversează camera, intră în baia dormitorului şi dă drumul 
la apă. Alessia stă în spatele ei, strângând pledul în jurul 
corpului şi urmărind cum curge apa în cadă şi se ridică 
aburi. Danny pune nişte spumă de baie, iar Alessia 
recunoaşte marca Jo Malone, aceeaşi ca la Ascunzătoare. 


— Mă duc să-ți aduc nişte prosoape. Dacă laşi hainele lângă 
pat, le dau la spălat imediat. 


Îi zâmbeşte cu simpatie Alessiei şi iese, lăsând-o singură. 


Alessia se uită la apa care curge în cascadă în cadă, la 
spuma care se formează şi acoperă încet toată suprafața. 
Cada e veche, mare şi cu picioare în formă de gheară. Începe 
să tremure toată şi strânge mai bine pledul în jurul ei. 


Danny, care vine cu prosoape curate, o găseşte tot acolo 
unde a lăsat-o. Le pune pe un scaun alb de răchită, închide 
robinetele, apoi se întoarce spre Alessia. Ochii ei albaştri, 
inteligenți, sunt plini de compasiune. 


— Mai vrei să faci baie, draga mea? 


Alessia încuviințează. 


— Vrei să plec? 


Alessia scutură din cap. Nu vrea să fie singură. Danny 
oftează, plină de înțelegere. 


— Foarte bine. Vrei să te ajut să te dezbraci? Asta vrei? 


Alessia încuviințează. 


— Şi va trebui să o interosgăm şi pe logodnica 
dumneavoastră, zice ofițerul Nicholls. 


E cam de-o seamă cu mine, înaltă, mlădioasă, cu ochi 
inteligenți şi iscoditori. Are o agendă în care notează tot ce 
spun. Bat cu degetele în masa din living. Cât mai stăm aici? 
Vreau să mă duc să văd ce face Alessia, logodnica mea... 


Şi Nicholls, şi şeful ei, sergentul Nancarrow, au ascultat 
răbdători povestea nefericită despre tentativa de răpire a 
Alessiei. Evident, n-am spus chiar tot adevărul, dar am 
încercat să nu mă abat prea mult. 


— Desigur, răspund eu. De îndată ce îşi va reveni. Ticăloşii 
ăştia doi au tăbăcit-o zdravăn. Dacă nu m-aş fi întors la 
timp... 


Închid o clipă ochii şi mă trece un fior pe şira spinării. 
Poate n-aş mai fi văzut-o niciodată. 


— A fost o experiență cumplită pentru amândoi, spune 
Nancarrow, clătinând dezgustat din cap. Intenţionaţi să 
chemați un doctor să o vadă? 


— Da. 
Sper că Danny a avut inspirația să cheme unul. 


— Îi doresc să se recupereze cât mai repede, spune 
sergentul. 


Mă bucur că Nancarrow e aici. Îl cunosc de când eram 
puşti. E drept că am avut din când în când mici dispute 
legate de petreceri gălăgioase noaptea târziu şi băutul pe 
plajă. Dar a fost întotdeauna corect. Şi, desigur, el a fost cel 
care a venit la noi acasă să ne anunțe despre accidentul 
tragic al lui Kit. 


— Dacă tipii ăştia au cazier, îi găsim în baza noastră de 
date. Contravențţii, infracțiuni mai serioase, o să apară toate, 


lord 'Trevethick, urmează Nancarrow. Ai tot ce-ţi trebuie, 
Nicholls? o întreabă pe colega cea conştiincioasă. 


— Da, Mister. Mulţumesc, milord, spune ea. 


Pare entuziasmată; bănuiesc că nu a mai avut de-a face cu 
o tentativă de răpire până acum. 


— Bun. 

Nancarrow îi zâmbeşte aprobator. 

— Frumoasă casă aveţi aici, milord. 

— Mulţumesc. 

— Şi cum rezistați? După dispariția fratelui dumneavoastră? 
— Încerc să mă ţin tare. 

— Tristă poveste. 

— Într-adevăr. 


— A fost un om bun. 


Încuviinţez: 
— A fost. 


Îmi sună telefonul şi mă uit pe ecran. E Oliver, dar nu-i 
răspund. 


— Noi plecăm, Mister. Vă vom ţine la curent cu evoluția 
anchetei. 


— Pun pariu că tot ticăloşii ăştia sunt cei care mi-au spart 
şi apartamentul din Chelsea. 


— Vă asigur că vom verifica, Mister. 
Îi conduc la uşa din față. 

— A, şi felicitări pentru logodnă. 
Nancarrow îmi întinde mâna. 


— Vă mulțumesc. Îi voi transmite logodnicei mele urările 
dumneavoastră. 


E drept că mai întâi va trebui să o cer de nevastă... 


Apa e fierbinte şi liniştitoare. Danny a ieşit să dea hainele 
Alessiei la spălat. A promis că se întoarce acuşica. Urmează 
să aducă schimburile Alessiei din maşină şi să caute nişte 
calmante pentru durerea de cap. E cumplită, căci Dante a 
tras-o zdravăn de păr. Tremurul Alessiei s-a potolit, dar e la 
fel de înspăimântată. Închide ochii, nu vede în fața ei decât 
mutra cu colții dezgoliţi a lui Dante. Îi deschide imediat şi se 
cutremură când îşi aminteşte mirosul. 


Zot. Duhoarea lui. Fetidă. Sudoare uscată. Nespălat. Şi 
răsuflarea lui. 


Îi vine să vomite. Se stropeşte cu apă pe față ca să alunge 
amintirea, dar apa fierbinte o înțeapă acolo unde a lovit-o. 


Cuvintele lui Ylli îi răsună-n minte: 

Nëse me pastruese do të thuash konkubin€. 
Dacă prin menajeră înţelegi concubină. 
Concubină. 


Cuvântul e potrivit. Nu vrea să o recunoască, dar acesta e 
adevărul. E concubina lui Maxim - şi menajera lui. 
Dispoziţia ei se întunecă şi mai mult. La ce s-o fi aşteptat? 
În clipa în care l-a sfidat pe tatăl ei, soarta i-a fost 
pecetluită. Dar nu a avut de ales. Dacă ar fi rămas în Kukës, 
ar fi trebuit să se mărite cu bărbatul acela instabil şi violent. 


Alessia se cutremură. Şi-a implorat tatăl să renunțe la 
făgăduială. Dar el a ignorat-o şi pe ea, şi lamentațiile 
mamei. li dăduse bărbatului cuvântul de onoare. 


Besa. 


Şi gata, nu s-a mai putut face nimic. Baba nu putea să îşi ia 
cuvântul înapoi. Ar fi adus o mare dezonoare asupra 
numelui familiei. Soluția mamei a fost să o predea, fără să 
ştie, în mâinile acestor gangsteri. Dar acum, că sunt reținuți 
de poliție, nu mai reprezintă o amenințare, iar ea trebuie să- 
şi accepte situaţia. Cât a fost în Cornwall, râzând pe plajă, 
bând la pub, mâncând la restaurante alese, având relații 
sexuale şi îndrăgostindu-se de domnul Maxim, a pierdut din 
vedere realitatea. Faptul că era alături de el i-a umplut 
capul de iluzii. Exact cum a făcut bunica ei, care i-a umplut 
mintea cu ideile ei nebuneşti despre independenţă şi 
eliberare. Alessia şi-a părăsit țara natală ca să scape de 
bărbatul căruia îi fusese făgăduită, dar şi aşteptându-se, de 
bună-credință, să găsească de muncă. Asta trebuia să facă. 
Să muncească, să fie independentă - nu o femeie 
întreținută. 


Se uită la bulele care se sparg în cadă. 


Nu se aştepta să se îndrăgostească... 


Danny năvăleşte în sala de baie cu un halat mare, 
bleumarin. 


— Hai. Hai să ieşi. Nu e cazul să te smochineşti, zice. 
Smochinit? 


Alessia se ridică. Mecanic. Danny o înfofoleşte în halat şi o 
ajută să iasă din cadă. 


— Mai bine? o întreabă. 
Alessia încuviințează: 
— Mulţumesc, doamnă. 


— Numele meu e Danny. Ştiu că nu am fost prezentate 
oficial. Dar aici toată lumea îmi spune aşa. Am adus un 
pahar cu apă, câteva pastile şi o pungă cu gheață s-o pui la 
cap. A, şi nişte cremă de arnică pentru obraz. Va fi de ajutor 
cu vânătăile, dar am chemat şi un doctor să se uite la 
contuzia aia urâtă de pe coaste. Hai în pat. Cred că eşti 
epuizată. 


O împinge pe Alessia spre dormitor. 
— Maxim? 


— Înălţimea Sa va veni de îndată ce termină de discutat cu 
poliția. 


— Înălţimea Sa? 
— Da, draga mea. 


Alessia se încruntă, iar Danny îi răspunde cu aceeaşi 
monedă: 


— Nu ştiai? Maxim e contele de Trevethick. 


Capitolul douăzeci şi doi 


Conte de Trevethick? 


— Asta e casa lui, spune cu blândețe Danny, ca şi cum ar 
vorbi cu un copil. Şi tot pământul din jur. Satul... 


Apoi se opreşte: 
— Nu ţi-a spus? 
Alessia scutură din cap. 


— Înţeleg. 


Sprâncenele albe ale lui Danny se îmbină, dar ridică din 
umeri. 


— Ei bine, sunt sigură că a avut motivele lui. Acum vrei să 
te las să te îmbraci? Punga ta cu haine e pe scaun. 


Alessia încuviințează, iar Danny se retrage, închizând uşa în 
urma ei. Uluită, Alessia se holbează la uşa închisă, cu 
mintea gata, gata să explodeze. Cunoştinţele ei despre 
nobilimea britanică se limitează la două cărți de Georgette 
Heyer, aduse pe furiş în Albania de bunica ei. Din câte ştia 
Alessia, în ţara ei nu mai exista nobilime. În vremurile de 
demult, da, dar după ce comuniştii au pus stăpânire pe 
țară, după al Doilea Război Mondial, nobilii care mai erau în 
viață au fugit. 


Dar aici... Domnul Maxim e conte. 

Nu. Nu domnul. E lordul Maxim. 

Milord. 

De ce nu i-a spus? 

Iar răspunsul răsună clar şi dureros în mintea ei. 


Pentru că e femeia lui de serviciu. 


Nëse me pastruese do të thuash konkubin€. 


Dacă prin menajeră înţelegi concubină. 


Trage adânc aer în piept şi strânge mai bine halatul în jurul 
trupului, apărându-se de răcoarea iernii şi de veştile 
supărătoare. 


Pentru că nu e destul de bună pentru el, desigur. 


E bună pentru un singur lucru... 


I se strânge stomacul când se gândeşte la trădarea lui. Cum 
a putut fi atât de credulă? Se simte rănită de lipsa lui de 
onestitate şi îşi şterge lacrimile care îi izvorăsc din ochi. A 
refuzat să vadă realitatea. 


Relaţia cu el era ceva prea bun ca să fie adevărat. 


Undeva, în sinea ei, bănuia ceva. Acum ştie adevărul. 


Dar el nu i-a făcut niciodată vreo promisiune. Toate au fost 
numai în mintea ei. Nu i-a spus niciodată că o iubeşte... Nu 
a pretins niciodată că o iubeşte. Şi totuşi, în scurtul răstimp 
de când îl cunoaşte, s-a îndrăgostit de el. lar acum se 
prăbuşeşte de la cea mai mare înălțime. 


Sunt o nebună. O nebună nechibzuită şi îndrăgostită. 


Închide îndurerată ochii, iar pe obraji îi şiroiesc lacrimi 
fierbinți, de ruşine şi de regret. 


Ăsta e momentul trezirii la realitate. 


Respiră adânc. Gata, a plâns destul. Furia tot mai profundă 
îi dă elan. Nu are de gând să plângă după el. E furioasă pe 
el, dar şi pe ea, pentru că a fost aşa de proastă. 


În sinea ei ştie că furia nu face decât să îi ascundă durerea, 
şi e recunoscătoare pentru asta. E mai puţin dureroasă 
decât trădarea lui. 


Lasă halatul la podea, ia plasa cu haine de pe scaunul 
albastru şi goleşte conținutul pe pat. Din fericire, a acționat 
din impuls şi şi-a adus şi hainele vechi. Îşi trage pe ea 
chiloţii roz, sutienul, blugii ei, tricoul cu Arsenal şi tenişii. 
Cam astea sunt toate hainele ei. Nu şi-a adus geaca, dar ia 
unul dintre puloverele pe care i le-a cumpărat domnul 
Maxim - lordul Maxim - şi pledul pe care l-a adus Danny de 
la Ascunzătoare. 


Dante şi Ylli vor fi arestaţi şi, după ce poliția va stabili 
amploarea infracțiunilor lor, vor fi închişi pentru multă 
vreme şi brutele alea nu vor mai fi o amenințare pentru ea. 


Poate pleca. 


Nu va sta aici. 


Nu vrea să fie cu un bărbat care a indus-o în eroare. Un 
bărbat care o va arunca de îndată ce se va plictisi de ea. 
Preferă să plece decât să fie alungată. 


Trebuie să iasă. Acum. 


Înghite repede cele două pastile lăsate de Danny. Apoi 
aruncă o ultimă privire de jur împrejurul elegantului 
dormitor şi deschide uşa, care scârțâie uşor. Nu e nimeni pe 
palier. Se strecoară din cameră şi închide uşa după ea. 
Trebuie să găsească drumul înapoi la Ascunzătoare, ca să-şi 
ia banii şi lucrurile. Nu poate ieşi din casă pe unde a venit, 
căci Danny s-ar putea să fie în bucătărie. Face dreapta şi o 
ia în jos, pe holul lung. 


Opresc Jaguarul în scrâşnet de pneuri lângă fostele 
grajduri. Deschid portiera şi las maşina acolo. O iau la 
goană spre casă. Sunt disperat să o văd pe Alessia. 


Danny, Jessie şi câinii sunt în bucătărie. 


— Nu acum, băieți, mă răstesc la câinii care s-au ridicat să 
sară pe mine şi să-şi primească mângâierile. 


— Bine că v-aţi întors, milord. A plecat poliția? întreabă 
Danny. 


— Da. Unde e? 


— În camera albastră. 


— Mulţumesc. 


Mă grăbesc spre uşă. 


— Ah, milord, strigă Danny după mine, şi simt în vocea ei 
ceva care mă face să mă opresc. 


— Ce-i? Cum se simte? 


— Zdruncinată, Mister. A vomitat pe drum. 


— Acum e bine? 


— A făcut o baie. Şi se schimbă în haine curate. Şi... 


Danny se uită nesigură la Jessie, care îşi vede mai departe 
de curățatul cartofilor. 


— Ce-i? întreb. 


Danny păleşte. 


— Am amintit că sunteţi contele de Trevethick. 


Cum? 
— Rahat! 


Năvălesc afară din bucătărie, o iau pe holul de vest, urc în 
goană scările din spate spre camera albastră, cu Jensen şi 
Healey după mine. Inima îmi bate să-mi sară din piept. 


Tâmpitule. Tâmpitule. Tâmpitule. Şi doar am vrut să-i spun. 
Ce-o fi crezând acum? 


În faţa camerei albastre, mă opresc, respir adânc, ignorând 
câinii care s-au ținut după mine crezând că jucăm cine ştie 
ce joc nou. 


Alessia a avut parte de o spaimă înfiorătoare astăzi. Acum e 
într-un loc străin, cu oameni pe care nu-i cunoaşte. Trebuie 
să fie complet copleşită. 


Şi trebuie să fie al naibii de furioasă că nu i-am spus... 
Bat cu putere în uşă. 
Şi aştept. 


Bat din nou: 


— Alessia! 
Niciun răspuns. 
Futu-i. E supărată rău pe mine. 


Deschid cu grijă uşa. Hainele ei sunt împrăştiate pe pat, 
halatul zace pe podea, dar nici urmă de ea. Verific baia: 
goală, nu păstrează decât o urmă a parfumului ei. Lavandă 
şi trandafiri. Închid ochii şi inspir. E liniştitor. 


Unde naiba e? 

Probabil a ieşit să exploreze casa. 
Sau a plecat. 

Rahat. 


les ca furtuna din cameră şi o strig pe hol. Ecoul vocii mele 
se izbeşte de pereţii pe care atârnă portretele străbunilor 
mei, dar e întâmpinată cu o tăcere asurzitoare. Mă cuprinde 
groaza. Unde e? O fi leşinat afară, pe undeva? 


A fugit. 


E prea mult pentru ea. Sau poate crede că nu-mi pasă... 


Futu-i. 


Străbat holul, izbind de pereţi uşile tuturor camerelor, cu 
Jensen şi Healey pe post de ordonanţe. 


Alessia s-a rătăcit. Încearcă să găsească o cale de ieşire. Pe 
vârfuri, lasă în urmă uşă după uşă, pictură după pictură, 
apoi un alt hol lung şi lambrisat până ce, într-un sfârşit, dă 
de o uşă dublă. O împinge şi se trezeşte în capul unei scări 
mari, largi, cu treptele acoperite cu covoare roşu-aprins şi 
albastru, care duce spre un hol întunecat, adânc ca o 
peşteră. Pe palier e un bovindou cu menouri, lângă care se 
află două armuri cu nişte chestii care par a fi lănci. Pe 
peretele de deasupra scării e o tapiserie decolorată, mai 
mare decât masa de la bucătărie pe care a văzut-o 
adineauri, pe care e înfățişat un bărbat îngenuncheat în fața 
suveranului. Mă rog, Alessia presupune că e suveranul, 
judecând după coroana pe care o poartă. Pe pereții opuşi, 
sunt două portrete. Uriaşe. Doi bărbaţi. Unul e de pe 
vremuri, celălalt e de dată mult mai recentă. Vede pe 
chipurile lor trăsăturile de familie şi are o străfulgerare de 
recunoaştere. Amândoi se uită la ea cu aceiaşi ochi verzi 
aroganți. Ochii lui verzi. 


Asta e familia lui Maxim. Moştenirea lui. I se pare aproape 
imposibil de înțeles. 


Apoi, privirea îi alunecă spre vulturii cu două capete 
sculptați pe stâlpii care susțin balustrada în capul scării, la 
fiecare cotitură şi jos. 


Simbolul Albaniei. 


Pe neaşteptate, îi aude vocea, strigând-o. Tresare. 


Nu. 


S-a întors. 


Strigă iar. Pare speriat. Disperat. Alessia încremeneşte în 
capul scării impresionante, uitându-se pierdută la toată 
istoria care o înconjoară. E sfâşiată. De undeva de jos, un 
orologiu cu un dangăt puternic începe să bată ora, făcând-o 
să tresară. O dată, de două ori, de trei ori... 


— Alessia! 


Maxim strigă iar, de astă dată mai de aproape, şi îi aude 
deja paşii. Aleargă — aleargă spre ea. 


Ceasul bate în continuare. Tare şi clar. 


Ce ar trebui să facă? 


Se agaţă de vulturul ornamentat de pe coloana din colțul 
casei scărilor. Maxim, urmat de cei doi câini, năvăleşte pe 
uşa dublă. Se opreşte brusc când o vede. O măsoară din cap 
până-n picioare şi se încruntă. 


Am găsit-o. Dar uşurarea mea e temperată de expresia ei 
distantă, dar indescifrabilă, precum şi de faptul că e 
îmbrăcată cu hainele vechi şi are cu ea un pulover şi o 
pătură. 


Rahat. Nu arată bine deloc. 


Atitudinea ei îmi aminteşte de prima noastră întâlnire. Am 
dat peste ea pe hol, în apartamentul meu, cu câteva 
săptămâni în urmă. Se agaţă de stâlpul scării cum se agăța 
atunci de mătură. Simțurile mele sunt în alertă. 


Ai grijă cum te mişti, amice. 


— Aici erai. Unde te duci? o întreb. 


Ea îşi dă părul peste umăr cu grația aceea neglijentă care o 
caracterizează şi ridică bărbia spre mine: 


— Plec. 


Nu! Parcă mi-ar fi tras un şut în stomac. 


— Cum? De ce? 


— Ştii de ce. 


Pare disprețuitoare, iar pe fața ei se citeşte o indignare cât 
se poate de îndreptăţită. 


— Alessia, îmi pare rău. Ar fi trebuit să îţi spun. 
— Dar nu mi-ai spus. 


Nu o pot contrazice. Mă uit pierdut la ea în timp ce durerea 
din ochii ei întunecați îmi arde conştiinţa. 


— Înţeleg. 

Ridică din umeri. 

— Sunt o simplă femeie de serviciu, menajera ta. 
— Nu! Nu! Nu! 

Păşesc uşor spre ea. 

— Nu din cauza asta. 

— Mister. Totul e în regulă? 


Ecoul vocii lui Danny răsună din pereții de piatră şi ajunge 
sus, până la noi. Mă aplec peste balustradă şi o văd în holul 


de jos alături de Jessie şi Brody, unul din ajutoarele de la 
moşie. Toţi trei se uită în sus la noi cu gura căscată, ca 
nişte crapi curioşi în iaz. 


— Plecaţi. Acum. Toţi! Plecaţi, îi alung eu. 


Danny şi Jessie schimbă o privire îngrijorată, dar se fac 
nevăzute. 


Slavă cerului. 


Mă întorc spre Alessia: 


— De-asta nu te-am adus aici. Sunt prea mulți oameni în 
casa asta. 


Ea îşi mută privirea de la mine, cu sprâncenele încruntate şi 
cu gura strânsă într-o linie subțire. 


— Azi-dimineață am luat micul dejun cu nouă angajaţi, şi 
asta era doar prima tură. Nu am vrut să te intimidez cu... 
toate astea. 


Arăt spre portretul tatălui meu şi al primului conte, în timp 
ce ea urmăreşte cu degetul sculptura elaborată a vulturului. 
Rămâne mută. 


— Şi te voiam numai pentru mine, şoptesc. 


O lacrimă i se rostogoleşte pe obraz. 


Futu-i. 


— Ştii ce-a spus? şopteşte ea. 
P P 


— Cine? 


— YIli. 


Unul dintre nenorociții ăia de la Ascunzătoare. 


— Nu. 


Unde are de gând să ajungă cu asta? 


— A spus că sunt concubina ta. 


Vocea ei se stinge, înecată în ruşine. 


Nu! 


— Dar e... e absurd! Suntem în secolul XXI... 


Am nevoie de toată stăpânirea de sine ca să nu mă reped la 
ea şi s-o iau în brațe, dar mă apropii încet şi ajung suficient 


de aproape încât să simt cum mă pătrunde căldura trupului 
ei. Cumva, reuşesc să mă abțin şi să nu o ating. 


— Aş spune mai curând că eşti iubita mea. Aşa spunem noi 
aici. Dar nu vreau să fac presupuneri. Nu am discutat 
despre relația noastră, toate s-au întâmplat mult prea 
repede. Dar aşa aş vrea să te numesc. lubită. Iubita mea. 
Asta înseamnă că avem o relație. Dar asta numai dacă îmi 
permiti. 


Pleoapele ei flutură peste ochii aceia întunecați, foarte 
întunecațti, dar nu trădează nimic. 


Rahat. 


— Eşti o femeie inteligentă şi talentată, Alessia. Şi eşti 
liberă. Liberă să faci propriile tale alegeri. 


— Nu, nu sunt. 


— Eşti aici. Ştiu că vii dintr-o cultură diferită, ştiu că nu 
suntem egali din punct de vedere economic, dar ăsta e un 
simplu accident din naştere... Suntem egali în toate celelalte 
sensuri. Am dat-o-n bară. Ar fi trebuit să îţi spun şi îmi pare 
rău, tare rău. Dar nu vreau să pleci, vreau să rămâi. Te rog. 


Ochii ei de nepătruns mă străpung până în străfundul 
sufletului când îmi cercetează fața, apoi îşi întoarce atenția 
spre vulturul sculptat. 


De ce mă evită? Ce gândeşte? 
Să fie din cauza traumei prin care tocmai a trecut? 


Sau pentru că cele două jigodii au ieşit din peisaj şi nu mai 
are nevoie de mine? 


Rahat. Poate ăsta-i motivul. 


— Uite ce e, nu te pot ţine aici dacă vrei să pleci. Magda se 
mută în Canada. Deci chiar nu ştiu unde ai să te duci. Dacă 
nu din alt motiv, stai aici până te hotărăşti ce vrei să faci. 
Dar te rog să nu pleci. Rămâi. Cu mine. 


Nu poate fugi... nu poate. 
Iartă-mă! Te rog! 
Îmi ţin răsuflarea. Aştept. 


E o tortură. Sunt asemenea acuzatului în boxă, aşteptând 
verdictul. 


Întoarce fața udă de lacrimi spre mine: 


— Nu-ţi este ruşine cu mine? 


Ruşine? Nu! 


Nu mai suport. Îi şterg uşor o lacrimă de pe obraz cu 
degetul. 


— Nu. Nu. Sigur că nu. Eu... eu... m-am îndrăgostit de tine. 
Deschide uşor gura şi aud un icnet slab. 
Rahat. E prea târziu? 


În ochi îi lucesc alte lacrimi, iar inima mea e strânsă în 
gheara unor senzații noi, care mă înspăimântă. Poate mă va 
respinge. Anxietatea mea creşte exponențial şi niciodată nu 
m-am simțit mai vulnerabil ca acum. 


Care-i verdictul, Alessia? 


Desfac braţele, ea îşi mută privirea de la mâini la fața mea. 
Expresia ei e nesigură. Mă ucide. Îşi muşcă buza de jos, face 
un pas mic, şovăielnic, şi ajunge în brațele mele. O 
îmbrățişez şi o strâng la piept. Nu-i mai dau drumul 
niciodată. Închid ochii şi îmi îngrop nasul în părul ei, 
inspirând mireasma dulce. 


— Dragostea mea, şoptesc. 


Ea se cutremură şi începe să suspine. 


— Ştiu. Ştiu. Sunt aici, am eu grijă de tine. Ai avut parte de 
o spaimă teribilă. Te-am lăsat singură, a fost o mare prostie. 
Iartă-mă. Dar ticăloşii ăia sunt acum în custodia poliției. Au 
dispărut. Nu-ţi mai pot face rău niciodată. Sunt aici, am eu 
grijă de tine. 


Braţele i se strecoară în jurul meu şi se agaţă de spatele 
hainei mele. Mă ţine în braţe şi suspină. 


— Ar fi trebuit să-ți spun, Alessia. Îmi pare rău. 


Rămânem aşa secunde, minute, nu ştiu. Jensen şi Healey s- 
au plictisit de noi şi au luat-o îndărăt în jos, pe scări. 


— Poţi să plângi pe umărul meu când vrei tu, glumesc eu. 


Ea suspină, iar eu o prind de bărbie şi îi ridic faţa, 
cufundându-mă în ochii aceia frumoşi, încercănați şi 
înroşiți de plâns. 


— Am crezut... Of, Doamne, am crezut că au pus mâna pe 
tine... că n-o să te mai văd niciodată... 


Răsuflă adânc şi îmi întoarce un zâmbet pierit. 


— Şi trebuie să mai ştii, continui eu, că aş fi onorat să te 
numesc a mea. Am nevoie de tine. 


Slăbesc strânsoarea şi o mângâi delicat pe față, evitând cu 
grijă urmele înroşite de pe obrazul ei drept. Imaginea 
vânătăii mă umple iar de furie, dar, având grijă să nu o 
ating, îi şterg lacrimile cu degetele. Îşi pune palma pe 
pieptul meu. Îi simt căldura prin cămaşă. Şi se răspândeşte. 
Peste tot. 


Alessia îşi drege vocea. 


— Am fost foarte speriată. Am crezut că n-am să te mai văd 
niciodată. Dar cea mai mare... ăăă părere de rău... ăăă 
regret a fost că n-am apucat niciodată să îți spun că te 
iubesc, şopteşte ea. 


Capitolul douăzeci şi trei 


Bucuria mă străbate din cap până-n picioare ca un milion 
de artificii. Intensitatea îmi taie respirația. Nu-mi vine să 
cred: 


— Într-adevăr? 
— Da, şopteşte ea cu un zâmbet timid. 


— De când? 


Se opreşte şi ridică un umăr într-un fel de ezitare ghiduşă: 
— De când mi-ai dat umbrela. 
Îi zâmbesc. 


— Mi-a părut bine că am făcut gestul acela. Se vedeau 
urmele picioarelor ude pe tot holul. Aşadar... spui că rămâi, 
da? 


— Mă bucur nespus să aud asta, dragostea mea. 


Îi ating uşor buza de jos cu degetul mare şi mă aplec să o 
sărut. Îmi lipesc încet buzele de ale ei, dar Alessia ia pur şi 
simplu foc, cu o pasiune care mă ia prin surprindere. Buzele 
şi limba ei sunt lacome, insistente, şi şi-a băgat mâinile în 
părul meu, trăgând şi răsucind. Vrea mai mult. Mult mai 
mult. Gem când trupul mi se trezeşte la viață şi o sărut mai 
apăsat, luând tot ceea ce îmi oferă. Gura ei cere cu 
disperare atenție. E dornică. Şi vreau să fiu eu cel care-i 
îndeplineşte dorința. Mâinile îmi alunecă în părul ei, ținând- 


o nemişcată, liniştind-o, încetinind ritmul. Aş vrea să o 
posed aici, acum, pe casa scărilor. 


Alessia. 


Erecția mea e instantanee. 


O vreau. 


Am nevoie de ea. 


O iubesc. 


Dar... a trecut prin iad. Tresare când mâinile mele coboară 
în jos, pe spate. Iar reacția ei mă readuce cu picioarele pe 
pământ. 


— Nu..., şoptesc eu, iar ea se trage îndărăt, aruncându-mi o 
privire senzuală, dar buimăcită şi dezamăgită. 


— Eşti rănită, îi explic. 


— Sunt bine. 


Abia mai respiră şi întinde gâtul să mă sărute iar. 


— Hai să mai stăm puţin, şoptesc, sprijinindu-mi fruntea de 
a ei. Ai avut o dimineață îngrozitoare. 


Este extrem de răscolită, iar patima ei ar putea fi o reacție 
directă la violențele pe care le-a îndurat din partea jigodiilor 
ălora. 


Gândul ăsta e ca o găleată cu apă rece. 
Dar poate e aşa pentru că mă iubeşte. 
Parcă îmi place mai mult ideea asta. 


Stăm cu frunţile lipite şi încercăm să ne recăpătăm 
răsuflarea. 


Mă mângâie pe obraz, apoi lasă capul pe-o parte şi pe buze 
îi joacă o urmă de zâmbet. 


— Tu eşti contele de Trevethick? glumeşte. Când aveai de 
gând să îmi spui? 


În ochii ei licăreşte o scânteie ghiduşă, iar eu râd în hohote, 
pentru că repetă întrebarea mea de aseară: 


— Îţi spun acum. 


Zâmbeşte şi îşi bate buza cu degetul. Mă întorc şi arăt 
teatral spre portretul care datează din 1667: 


— Permite-mi să ţi-l prezint pe Edward, primul conte de 
Trevethick. Iar gentlemanul acesta - şi îndrept un deget spre 
cealaltă pictură - e tatăl meu, al unsprezecelea conte. A fost 
fermier şi fotograf. Şi un suporter înflăcărat al lui Chelsea, 
aşa că nu sunt prea sigur ce părere ar fi avut despre tricoul 
tău cu Arsenal. 


Alessia mă priveşte nedumerită: 


— Sunt echipe de fotbal rivale din Londra. 


— Vai, nu, zice ea râzând. Unde e portretul tău? 


— Nu am. Nu sunt conte de multă vreme. Fratele meu mai 
mare, Kit. El a fost adevăratul conte. Dar nu i-a dat prin 
gând să îşi facă portretul. 


— Fratele tău care a murit? 


— Da. Până acum câteva săptămâni, titlul şi toate câte le 
implică au fost responsabilitatea lui. Eu nu am fost făcut 
pentru acest rol, pentru... toate astea. 


Şi arăt cu capul spre armurile din spate. 


— Să mă ocup de locul ăsta - muzeul ăsta - e ceva cu totul 
nou pentru mine. 


— De-asta nu mi-ai spus? întreabă Alessia. 


— E unul dintre motive, da. Cred că o parte din mine încă 
refuză realitatea. Toate astea, toate celelalte proprietăți... 
sunt o groază de responsabilități şi nu am fost educat 
pentru aşa ceva. 


În timp ce Kit era... 


Conversaţia asta ajunge prea profundă şi periculos de 
aproape de adevărul dureros. Continui cu un zâmbet vag: 


— Sunt foarte norocos. Până acum nu a trebuit niciodată să 
muncesc, iar acum toate astea îmi aparțin. Şi trebuie să le 
păstrez pentru generațiile următoare. Asta e datoria mea. 


Ridic din umeri, în semn de scuză: 


— Ăsta sunt eu. Acum ştii. Şi mă bucur că te-ai hotărât să 
rămâi. 


— Milord? mă strigă Danny de jos. 


Umerii lui Maxim se încordează puțin. Alessia simte că vrea 
să fie lăsat în pace. 


— Da, Danny? răspunde. 

— A venit doctorul să o vadă pe Alessia. 
Maxim întoarce o privire îngrijorată spre ea: 
— Doctorul? 

— Sunt bine, zice şovăielnic Alessia. 

Maxim se încruntă: 

— Trimite-o sus, în camera albastră. 


— Nu e doctorița Carter, e doctorul Conway, Mister. Îl trimit 
imediat sus, milord. 


— Mulţumesc, strigă Maxim în jos, către Danny, şi o ia de 
mână pe Alessia: 


— Ce ţi-a făcut javra aia? 


Alessia nu se poate uita în ochii lui. Îi e ruşine, îi e ruşine că 
a adus toată grozăvia asta în viaţa lui. 


— M-a lovit, şopteşte. Danny a crezut că e mai bine să mă 
vadă un doctor. 


Îşi ridică tricoul Arsenal dintr-o parte şi îi arată un semn 
roşu-aprins, de mărimea unui pumn. 


— Futu-i! 
Expresia lui Maxim devine dură şi îşi strânge buzele: 
— Ar fi trebuit să-l omor pe nenorocitu’ ăla, şuieră el. 


O ia de mână şi se întorc în camera albastră, unde îi 
aşteaptă un bărbat mai în vârstă, cu o geantă mare din 
piele. Alessia observă cu surprindere că hainele pe care le-a 
lăsat vraişte pe pat şi pe podea au fost strânse şi puse la loc. 


— Domnule doctor Conway. Nu v-am văzut demult. 


Maxim dă mâna cu el. Doctorul are o coamă albă, rebelă, o 
mustață subțire şi o barbă pe măsură. Ochii lui albaştri, 
iscoditori, au aceeaşi nuanţă cu papionul pleoştit. 


— V-am pus la treabă după ce v-aţi pensionat? 


— Aşa e, milord, dar numai pentru ziua de azi. Doctorița 
Carter e în vacanță. Mă bucur să văd că arătați atât de bine. 


Pune o mână pe umărul lui Maxim şi cei doi schimbă o 
privire. 


— Şi dumneavoastră, doctore, răspunde Maxim, dar vocea 
lui e destul de morocănoasă. 


Alessia bănuieşte că doctorul se interesează de starea lui 
Maxim după moartea fratelui său. 


— Ce mai face mama dumneavoastră? 
— La fel ca de obicei. 
Gura lui Maxim se strâmbă uşor. 


Râsul doctorului Conway e profund şi grav. Îşi întoarce 
atenţia spre Alessia, care strânge mai tare mâna lui Maxim. 


— Bună ziua, draga mea. Ernest Conway, la dispoziția ta. 
Îi face o mică plecăciune. 


— Doctore, domnişoara e iubita mea, Alessia Demachi. 


Maxim o priveşte cu ochii strălucind de mândrie. Când se 
întoarce spre doctor, fața lui devine dură: 


— A fost atacată şi lovită în coaste de o persoană care se află 
acum în custodia poliției. Domnişoara Campbell a 
considerat că ar fi mai bine să o vadă un doctor. 


Domnişoara Campbell? 


— Danny, răspunde el întrebării ei nerostite. 


O strânge scurt de mână şi adaugă: 


— Acum vă las. 


— Nu. Nu pleca, te rog, izbucneşte Alessia. 


Nu vrea să rămână singură cu acest bărbat ciudat. 


Maxim dă din cap, înțelegător: 


— Desigur, dacă aşa doreşti, atunci rămân. 


Se aşază într-un fotoliu mic, albastru, şi îşi întinde 
picioarele lungi. Liniştită, Alessia se întoarce spre doctor. 
Expresia acestuia e serioasă: 


— Atacată? 


Alessia încuviințează şi se înroşeşte la față, retrăind clipele 
de groază. 


— Îmi permiteţi să văd despre ce e vorba? întreabă doctorul. 
— În regulă. 
— Luaţi loc, vă rog. 


Doctorul e amabil şi are răbdare. Îi pune mai multe întrebări 
înainte s-o roage să îşi ridice tricoul şi sporovăieşte 
neîncetat în timp ce o examinează. Felul lui de-a fi blând o 
ajută să se relaxeze; află că el e cel care i-a adus pe lume pe 
Maxim şi pe fraţii săi. Alessia aruncă o privire spre Maxim, 
care îi zâmbeşte încurajator. 


Îi creşte inima. 
Domnul Maxim o iubeşte. 
Îi zâmbeşte şi ea. 


Iar el surâde. 


Doctorul îi palpează stomacul şi coastele, iar vraja dintre cei 
doi se rupe. Alessia tresare la atingerea medicului. 


— Nu sunt vătămări permanente. Şi aţi avut noroc, nu aveţi 
nicio coastă ruptă. Nu trebuie decât să vă odihniți. Şi să 
luați nişte ibuprofen dacă aveți dureri. Domnişoara 
Campbell ar trebui să aibă. 


Doctorul Conway o bate amical pe braț: 


— O să fie bine, zice el. 


— Mulţumesc, îi răspunde Alessia. 


— Acum ar trebui să fac câteva fotografii ale vânătăii. S-ar 
putea ca poliția să aibă nevoie pentru dosar. 


— Cum?! 


Alessia face ochii mari. 


— Bună idee, sare Maxim. 


— Lord Trevethick, vă deranjează? întreabă el, întinzându-i 
lui Maxim telefonul. Numai vânătaia. 


— Draga mea, fotografiez numai vânătaia. Nimic altceva. 


Alessia încuviințează şi îşi ridică din nou tricoul. Maxim face 
rapid câteva fotografii. 


— Gata. 

Îi întinde doctorului telefonul. 

— Mulţumesc, răspunde acesta. 
Răsuflând uşurat, Maxim spune: 
— Să vă conduc, domnule doctor. 


Alessia sare repede în picioare şi îl ia pe Maxim de mână. El 
zâmbeşte şi îşi împleteşte degetele cu ale ei: 


— Vă conducem amândoi. 


Maxim face semn spre uşă şi amândoi îl urmează pe 
doctorul Conway pe hol. 


Îl urmăresc din priviri pe doctor, care se depărtează în 
maşina lui veche. Maxim o ţine pe după umeri, iar ea e 
shemuită lângă el. Se simte... firesc. Stau în holul mare, din 
fața uşii de la intrarea principală. 


— Ştii, poţi să mă ţii şi tu, zice Maxim, iar tonul lui e cald şi 
încurajator. 


Cu timiditate, Alessia îşi strecoară o mână pe după mijlocul 
lui. 


— Vezi ce bine ne potrivim? întreabă el surâzând. 


Se apleacă şi o sărută pe creştet. 


— O să facem turul casei mai târziu. Acum vreau să-ți arăt 
ceva. 


Se întorc, dar Alessia se opreşte când observă sculptura 
mare de deasupra căminului din piatră care domină holul. E 
blazonul pe care-l are Maxim tatuat pe braț, dar e mult mai 
decorativ. De-o parte şi de cealaltă e câte un cerb, deasupra 
se vede un coif de cavaler şi, peste acesta, într-un vârtej de 
galben şi negru, o coroană cu leu. Sub blazon e o deviză 
scrisă pe o eşarfă: FIDES VIGILANTIA. 


— Blazonul familiei mele, explică Maxim. 


— Şi cel de pe brațul tău. Ce înseamnă cuvintele astea? 


— Sunt în latină. „Credinţă întru vigilență”. 


Alessia pare nedumerită, iar Maxim ridică din umeri: 


— O chestie legată de primul conte şi regele Carol al II-lea. 
Hai, vino. 


Nu pare dornic să spună mai multe despre acest subiect. E 
voios, nerăbdător să îi arate ceva, iar entuziasmul lui e 
molipsitor. De undeva, din adâncul casei, orologiul pe care 
Alessia îl auzise adineauri bate ora, dangătul clopotului 
umplând holul. El surâde; seamănă cu un puştan adorabil. 
Ei parcă tot nu-i vine să creadă că s-a îndrăgostit de ea; e 
talentat, chipeş, bun, bogat, şi a salvat-o de Dante şi Ylli. 
Din nou. 


Străbat ţinându-se de mână holul lung, mărginit de o parte 
şi de alta de picturi; din loc în loc dau peste câte o consolă 
sculptată pe care sunt înghesuite busturi, ceramică şi 
statuete. Urcă scara mare unde au stat de vorbă mai 
devreme şi ajung pe acelaşi palier, vizavi de uşile duble. 


— Cred că s-ar putea să-ți placă, zice Maxim şi deschide o 
uşă cu un gest teatral. 


Alessia intră într-o cameră mare, cu pereți lambrisaţi cu 
lemn şi tavan cu decorațiuni elaborate din ghips. Un perete 
întreg e acoperit de o bibliotecă, dar în celălalt capăt, scăldat 
în lumina unei ferestre uriaşe cu menouri, se află un pian 
cu coadă, cel mai ornamentat pian pe care l-a văzut Alessia 
vreodată. 


Icneşte şi întoarce capul spre Maxim. 


— Te rog, cântă, o îmbie el. 


Alessia bate din palme şi sare pe podeaua din lemn, ecoul 
paşilor ei iuți răsunând din pereți. 


Se opreşte la un pas de pian, ca să îi poată admira 
grandoarea. E făcut dintr-un lemn cu fibră bogată, lustruit, 
care străluceşte în lumină. Picioarele sunt solide, sculptate 
laborios cu frunze şi struguri, iar pe laterale are intarsii 
complicate cu frunze de iederă aurii. Îşi plimbă degetele 
peste emblemă. E splendid. 


— E vechi, zice Maxim, peste umărul Alessiei. 


Pierdută în admiraţie, nu l-a auzit apropiindu-se. Nu 
înțelege de ce o spune ca o scuză. 


— E magnific. Nu am văzut niciodată un astfel de pian, 
şopteşte ea admirativ. 


— E american. Din anii 1870. Stră-străbunicul meu s-a 
căsătorit cu o americancă din New York, moştenitoarea unui 
imperiu feroviar. Când a venit, a adus pianul cu ea. 


— E minunat. Cum sună? 


— Hai să vedem. 


Maxim ridică fără probleme capacul greu şi aranjează 
suportul pentru sprijin. 


— Nu cred că o să ai nevoie de astea, dar m-am gândit că 
poate vrei să vezi. 


Ridică suportul pentru partituri şi îl aşază la locul lui. E 
gravat cu un filigran fin: 


— Fain, nu? 


Alessia încuviințează copleşită. 


— Ia loc. Cântă. 


Alessia îi aruncă un surâs încântat şi trage taburetul 
sculptat de lângă pian. Maxim se dă la o parte şi îi face loc, 
iar ea închide ochii, încercând să se adune. Pune mâinile pe 
clape, bucurându-se de răceala fildeşului rece sub degete. 
Apasă o clapă şi un re major se înalță în încăpere, rezonând 
în lambriurile de lemn. Tonul e bogat, ca verdele-întunecat 
al unei păduri de brazi, dar apăsarea e uşoară, surprinzător 
de uşoară pentru un pian atât de masiv şi vechi. Deschide 
ochii, se uită la clape, întrebându-se cum a putut 
supraviețui timpului acest instrument şi cum a rezistat 
călătoriei din America. Maxim şi familia lui trebuie că îşi 
preţuiesc proprietățile. Clătinând neîncrezătoare din cap, 
pune mâinile pe clape şi, fără să-şi mai bată capul cu piesa 
de încălzire, atacă preludiul ei favorit de Chopin. Primele 
note dansează prin cameră într-un verde-viu, primăvăratic, 


culoarea ochilor lui Maxim. Dar, pe măsură ce cântă, 
culorile devin mai întunecate, de rău augur, umplând 
încăperea cu prevestiri rele şi mister. Mistuită de muzică, 
Alessia se abandonează fiecărei note preţioase. Îi alungă 
anxietatea şi frica. Toate ororile acestei dimineţi pălesc şi 
apoi dispar în verdele de smarald al capodoperei remarcabile 
şi tulburătoare a lui Chopin. 


O privesc fermecat pe Alessia cântând preludiul Picături de 
ploaie. Cu ochii închişi, e pierdută în muzică; pe chipul ei se 
oglindesc pe rând toate gândurile şi toate ideile pe care le 
evocă Chopin în piesa lui. Părul i se revarsă în valuri pe 
spate, scânteind ca aripa unui corb în strălucirea soarelui 
iernii care bate în fereastră. E captivantă. Chiar şi în tricoul 
acela de fotbalist. 


Notele se revarsă, umplu încăperea... şi inima mea. 
Mă iubeşte. 
Aşa a spus. 


Va trebui să aflu de ce a considerat că ar fi mai bine să 
plece. Dar deocamdată o ascult şi o privesc cântând. Aud o 
tuse înăbuşită din pragul camerei; ridic privirea şi le văd pe 
Danny şi pe Jessie încremenite în prag, ascultând. Le fac 
semn să intre... 


Vreau să mă laud cu Alessia. 


Uite ce poate face fata mea. 


Intră pe vârfuri şi rămân privind-o pe Alessia cu aceeaşi 
expresie uluită pe care am avut-o şi eu prima dată când am 
auzit-o. Şi văd şi ele că nu are nicio partitură în față... da, 
cântă din memorie. 


Mda. La asta se pricepe ca nimeni alta. 


Alessia cântă ultimele două acorduri şi notele se sting în 
aer... lăsându-ne fermecaţi. Când deschide ochii, Danny şi 
Jessie izbucnesc în aplauze, ca şi mine, de altfel. Alessia le 
zâmbeşte cu timiditate. 


— Brava, domnişoară Demachi! A fost excepțional! exclam în 
timp ce mă duc spre pian, mă aplec şi îmi lipesc buzele de 
ale ei. 


Când ridic privirea, Danny şi Jessie au dispărut la fel de 
discret cum apăruseră. 


— Mulţumesc, spune Alessia. 


— Pentru ce? 


— Pentru că m-ai salvat. Din nou. 


— Tu eşti cea care m-a salvat pe mine. 


Se încruntă ca şi cum nu m-ar crede, iar eu mă aşez lângă 
ea pe taburetul pianului. 


— Crede-mă, Alessia, m-ai salvat în feluri pe care nici măcar 
n-am început să le pătrund şi nu ştiu ce aş fi făcut dacă te- 
ar fi luat nemernicii ăia. 


O sărut încă o dată. 


— Dar ţi-am adus o grămadă de necazuri pe cap. 


— Nici vorbă. Nu-i vina ta. Pentru numele lui Dumnezeu, să 
nu mai gândeşti niciodată aşa. 


Buzele i se strâng o clipă şi ştiu că nu-mi împărtăşeşte 
punctul de vedere, dar întinde mâna şi mă mângâie pe 
bărbie. 


— Şi pentru asta, şopteşte şi priveşte spre pian. Mulţumesc. 


Se apleacă şi mă sărută. 


— Pot să mai cânt? 


— Cât vrei tu, Alessia. Totdeauna. Eu mă duc să dau nişte 
telefoane. Apartamentul meu a fost spart în weekend. 


— Nu! 


— Bănuiesc că au fost aceiaşi nemernici care se află acum 
în custodia poliției din Devon şi Cornwall. Cred că aşa ne-au 
găsit. Trebuie să vorbesc cu Oliver. 


— Bărbatul cu care am vorbit eu la telefon? 


— Da. Lucrează pentru mine. 


— Sper că nu au luat prea multe. 


O mângâi pe faţă. 


— Nimic care să nu poată fi înlocuit... spre deosebire de 
tine. 


Ochii întunecaţi aruncă sclipiri spre mine şi îşi lasă fața în 
palma mea. O mângâi cu degetul pe buza de jos şi ignor 
focul care mi se aprinde în vintre. 


O să fie timp şi pentru asta mai încolo. 


— Nu durează mult. 


O sărut încă o dată şi mă îndrept spre uşă. Alessia atacă 
piesa lui Louis-Claude Daquin, Cucul, pe care am învățat-o 


în clasa a şasea, iar notele vioaie şi vesele mă urmează când 
ies din cameră. 


Din biroul meu - nu al lui Kit — îl sun pe Oliver. Discuţia e la 
obiect. Se ocupă de urmările jafului. Doamna Blake şi 
ajutoarele ei se află în apartament şi fac curat; au fost 
trimişi şi doi muncitori din echipa de constructori de la 
Mayfair ca să repare uşa din față, iar lăcătuşul va schimba 
încuietorile la intrarea din stradă. Alarma e neatinsă şi 
funcționează perfect, dar stabilim să schimbăm codul. Aleg 
anul de naştere al lui Kit. Oliver e nerăbdător să mă întorc 
la Londra; are un teanc de acte de la Biroul Coroanei pe care 
trebuie să le semnez, ca să îmi înregistrez succesiunea la 
titlu şi să fiu înscris în Registrul nobilimii. Cu atacatorii 
Alessiei arestați şi în custodie, nu mai avem niciun motiv să 
rămânem în Cornwall. După ce termin cu Oliver, îl sun pe 
Tom, să văd ce fac Magda şi fiul ei. Îi povestesc despre 
tentativa de răpire. 


— Ai dracului tupeişti, se enervează Tom. Şi tânăra 
doamnă? E bine? 


— E mai tare decât noi toţi la un loc. 


— Mă bucur. Cred că ar trebui să mai fim atenţi la doamna 
Janeczek şi la fiul ei încă vreo câteva zile. Până aflăm ce are 
de gând poliția cu scursorile astea. 


— De acord. 


— Te anunţ dacă apare ceva suspect. 
— Mulțam. 

— Tu eşti bine? 

— Super. 

Tom râde. 

— Mă bucur. Gata. La revedere. 


La câteva minute după ce am încheiat conversaţia cu Tom, 
telefonul bâzâie. E Caroline. 


Drace. I-am spus doar că o sun săptămâna viitoare. 
Rahat. Este săptămâna viitoare. 

Am pierdut şirul zilelor. 

Oftez şi răspund cu un „Alo” tăios. 


— În sfârşit, izbucneşte ea. De-a ce mama dracului te joci? 


— Bună, Caroline, şi eu mă bucur să te aud. Da, 
mulțumesc, am avut un weekend minunat. 


— Nu mă lua cu aiureli din astea, Maxim. De ce nu m-ai 
sunat? 


Vocea i se frânge şi ştiu că suferă. 


— Îmi pare rău, lucrurile au scăpat puţin de sub control pe 
aici. Dă-mi voie să-ți explic totul când ne vom întâlni. Mă 
întorc la Londra mâine sau poimâine. 


— Ce evenimente? Jaful? 
— Da şi nu. 


— De ce toate subterfugiile astea, Maxim? şopteşte ea. Ce se 
întâmplă? 


Acum vorbeşte cu voce scăzută: 
— Mi-a fost dor de tine. 
Durerea răzbate din fiecare silabă. Iar eu mă simt ca naiba. 


— Îţi povestesc când ne întâlnim. Te rog. 


Pufneşte, dar eu ştiu că plânge. 

Futu-i. 

— Caro. Te rog. 

— Promiți? 

— Promit. De îndată ce mă întorc trec pe la tine. 
— OK. 

— Pe curând. 


Închid şi încerc să nu bag în seamă nodul din stomac. 
Habar n-am cum va reacționa când va afla ce s-a petrecut 
aici. 


Ba da, ştiu. O să fie urât. 


Oftez iar. Viața mea a fost complicată mai presus de orice 
imaginație de întâlnirea cu Alessia Demachi, dar chiar şi 
aşa, de îndată ce mi-am amintit de ea, zâmbesc. 


Dragostea mea. 


Ne-am putea întoarce mâine la Londra. Aş vedea cu ochii 
mei pagubele de la apartament. 


Se aude o bătaie în uşă. 
— Intră. 
În cameră îşi face apariţia Danny. 


— Mister, Jessie a pregătit masa pentru dumneavoastră şi 
pentru Alessia. Unde doriți să vă servim? 


— În bibliotecă. Mulţumesc, Danny. 


Cred că sufrageria oficială ar putea fi puțin cam copleşitoare 
pentru noi doi, iar sala de breakfast e cam anostă. Alessiei îi 
plac cărțile, aşa că... 


— Dacă sunteți de acord, noi suntem gata în cinci minute. 
— Grozav. 


Acum îmi dau seama ce foame îmi este. O privire rapidă 
spre ceasul georgian de perete de deasupra uşii îmi spune 
că e două şi un sfert. Ticăitul lui regulat îmi aminteşte de 
zilele când aşteptam în acest birou muştruluielile pe care mi 
le administra tata ori de câte ori călcam pe de lături - ceea 


ce se întâmpla destul de des. Acum însă, ceasul îmi spune 
că a trecut demult ora prânzului. 


— A, Danny, o chem eu îndărăt. 


— Milord? 


— După-masă, ai putea să te duci la Ascunzătoare şi să 
aduci aici toate lucrurile noastre? Pune totul în camera mea, 
inclusiv lampa de noapte, dragonul de pe noptiera din 
dormitorul meu. 


— Aşa voi face, Mister. 


Pleacă scurt capul şi dispare. 


Când mă apropii de baza scărilor, aud muzica. Alessia e 
cufundată în altă piesă complexă, una pe care nu o cunosc. 
Chiar şi de aici, de jos, sună uimitor. Urc repede scările şi 
mă opresc în pragul camerei, privind-o de la distanță. Cred 
că e o compoziție a lui Beethoven. Nu am mai auzit-o 
cântând vreuna din lucrările lui. Poate o sonată? O clipă, 
muzica e spumoasă şi pasionată, pentru ca în clipa 
următoare să devină liniştită şi delicată. O piesă foarte 
lirică. Şi ea o cântă desăvârşit. Ar trebui să umple sălile de 
concerte. 


Muzica se stinge încet şi piesa se încheie. Alessia rămâne 
câteva clipe cu capul plecat şi ochii închişi. Când se uită în 
sus, e surprinsă să mă vadă. 


— O altă interpretare fantastică. Ce-a fost? o întreb şi 
străbat încăperea până la ea. 


— E Beethoven. Furtuna. 


— Aş putea să te ascult cântând toată ziua. Dar prânzul e 
servit. E drept, cu întârziere. Trebuie să fii moartă de foame. 


— Da, chiar sunt. 

Sare de pe taburet şi acceptă mâna mea întinsă. 

— Îmi place pianul ăsta. Are o... tonalitate... bogată. 
— Tonalitate. Da. E cuvântul corect. 


— Ce multe instrumente aveți aici! La început, am avut ochii 
numai pentru pian. 


Zâmbesc: 


— Am avut ochi. Nu ochii. Sincer, nu te superi că te 
corectez? 


— Nu. Vreau să învăţ. 


— Violoncelul e al surorii mele, Maryanne. Tata cânta la 
contrabas. Chitarele sunt ale mele. Tobele de acolo au fost 
ale lui Kit. 


— Ale fratelui tău? 
— Da. 
— E un nume neobişnuit. 


— Kit e prescurtarea de la Christopher. Era un adevărat 
diavol la tobe. 


Mă opresc lângă un talger şi mângâi bronzul lustruit: 
— Kit. Kit de tobe. Înţelegi ce vreau să zic? 

Îi arunc un zâmbet. Alessia mă priveşte nedumerită. 

— Glumeam adesea pe tema asta. 

Clatin din cap, amintindu-mi de isprăvile lui Kit la tobe. 


— Hai să mergem. Mi-e foame. 


Ochii lui Maxim strălucesc în ape verzui când se uită la ea, 
dar Alessia îşi dă seama după încordarea care i se citeşte pe 
frunte că durerea e încă proaspătă şi că îi e dor de fratele 
lui. 


— Aşadar, asta e camera de muzică, spune el când ies şi 
coboară scara mare, oprindu-se pe treptele de jos. Salonul 
principal e în spatele uşilor ăstora duble, dar astăzi o să 
luăm masa în bibliotecă. 


— Aveţi o bibliotecă? întreabă entuziasmată Alessia. 


El zâmbeşte: 


— Da, avem câteva cărți. Unele dintre ele sunt chiar destul 
de vechi. 


Se îndreaptă spre bucătărie, dar Maxim se opreşte în fața 
unei uşi de pe hol: 


— Trebuie să te avertizez, bunicul meu era pasionat de tot 
ceea ce venea din Egipt. 


Deschide uşa şi se dă la o parte, permițându-i Alessiei să 
intre. Ea se opreşte după câțiva paşi. Parcă ar fi pătruns în 
altă lume - un tezaur cu comori ale literaturii şi antichități. 
De sus până jos, toți pereţii disponibili sunt plini de rafturi 


înţesate de cărţi. În fiecare colţ se află fie un soclu, fie un 
dulăpior cu comori egiptene: canope, statui de faraoni, 
sfincşi, chiar şi un sarcofag în mărime naturală! 


Un foc puternic arde după grilajul din fier forjat al 
căminului din marmură ornamentată aşezat între două 
ferestre înalte, dar înguste, care dau spre curtea interioară. 
Deasupra poliței căminului atârnă o pictură veche care 
înfăţişează piramidele. 


— Aoleu, personalul chiar şi-a dat silința, spune Maxim, ca 
pentru sine. 


Alessia îi urmăreşte privirea. În fața focului, se află o 
măsuțţă acoperită cu o față de masă din pânză fină, aranjată 
cu mare atenție pentru două persoane: tacâmuri din argint, 
pahare de cristal, farfurii de porțelan fin, decorate cu nişte 
scaieți micuți. 


El îi trage un scaun: 
— Ia loc. 


Şi îi face semn cu capul spre scaun. Alessia se simte ca 
nobila Donika Kastrioti, soția lui Skanderbeg, eroul Albaniei 
din secolul al XV-lea. Îi zâmbeşte grațios şi se aşază la masă 
cu fața spre foc. Maxim ia loc în capul mesei. 


— La începutul anilor 1920, bunicul meu, tânăr fiind, a 
lucrat cu lordul Carnarvon şi cu Howard Carter la săpături 
în multe situri din Egipt şi a furat toate antichitățile astea. 
Poate ar trebui să le trimit înapoi. 


Face o pauză. 


— Până de curând, asta era dilema lui Kit. 


— Aveţi atât de multă istorie aici! 


— Da, aşa e. Poate prea multă. E moştenirea familiei mele. 


Alessia nu îşi poate închipui responsabilitatea de a te ocupa 
de o astfel de moştenire. 


Se aude o bătaie în uşă şi, fără a aştepta un răspuns, intră 
Danny, urmată de o tânără care duce o tavă. 


Maxim întinde mâna după şervetul de pânză şi şi-l desface 
în poală. Alessia îl urmăreşte şi face şi ea la fel. Danny ia 
două farfurii de pe tavă şi îi serveşte cu ceva ce arată ca o 
salată cu carne, avocado şi semințe de rodie. 


— Fâşii de carne fragedă de porc de la o fermă locală, cu 
salată de verdețuri proaspete, asezonată cu sos de rodie, 
spune Danny. 


— Mulţumesc, răspunde Maxim, şi îi aruncă o privire 
amuzată. 


— Vreți să vă torn vinul, milord? 
— Mă ocup eu. Mulţumesc, Danny. 


Ea pleacă scurt capul şi o împinge uşurel spre uşă pe 
tânăra de lângă ea. 


— Un pahar cu vin? întreabă Maxim, care ia sticla şi 
cercetează eticheta. E un Chablis bun. 


— Da. Te rog. 
Îl priveşte cum îi umple paharul pe jumătate. 


— Nu am fost niciodată... slugărnicită... decât când sunt cu 
tine. 


— Servită, vrei să spui, o corectează el. Ar trebui să te 
obişnuieşti cu asta cât stăm aici. 


Şi îi face cu ochiul. 


— La Londra nu ai personal. 


— Nu. Deşi s-ar putea să se schimbe situația. 
Se încruntă fugar, apoi ridică paharul: 

— Pentru salvările la limită. 

Ridică şi ea paharul: 

— Gezuar, Maxim. Milord. 

El râde: 


— Încă nu m-am obişnuit cu titlul. Haide, mănâncă. Ai avut 
o dimineață cumplită. 


— Cred că după-amiaza va fi mult mai bună. 


Expresia lui Maxim e înfierbântată - iar Alessia zâmbeşte şi 
soarbe cu precauţie o gură de vin. 


— Mmmm... 
E mult mai bun decât vinul pe care l-a gustat cu bunica ei. 


— Îți place? o întreabă Maxim. 


Ea încuviințează, apoi cercetează tacâmurile. Trebuie să 
aleagă dintr-un lung şir de cuțite şi furculițe. Aruncându-i o 
privire lui Maxim, îl vede zâmbind şi luându-le în mână pe 
cele aşezate cel mai departe de farfurie. 


— Începi întotdeauna din exterior şi înaintezi cu fiecare nou 
fel de mâncare. 


Capitolul douăzeci şi patru 


După prânz ieşim la aer. Mâna Alessiei, caldă, odihneşte în 
mâna mea. E o zi rece şi aerul e înviorător, iar soarele e jos 
pe cer când coborâm aleea largă paralelă cu plaja, care duce 
spre poarta din față. Jensen şi Healey țopăie în spatele 
nostru, pe lângă noi, în fața noastră, bezmetici şi 
recunoscători că sunt afară. După trauma de dimineaţă, 
cred că ne putem bucura amândoi de această plimbare 
liniştită în soarele târziu al după-amiezii. 


— Uite! exclamă Alessia şi arată spre o turmă de căprioare 
care paşte în depărtare, pe izlazul din nord. 


— De secole avem căprioare aici. 
— Cerbul pe care l-am văzut ieri era de aici? 


— Nu. Cred că era sălbatic. 


— Nu le necăjesc câinii? 


— Nu. Dar ţinem câinii departe de păşunile din sud în 
perioada fătării. Nu vrem să sperie oile. 


— Aici nu sunt capre? 


— Nu. Suntem mai curând un popor de oieri şi crescători de 
vite. 


— Iar noi suntem crescători de capre. 


Îmi zâmbeşte. Vârful nasului e înroşit din cauza frigului, dar 
e înfofolită bine, cu căciulă, fular şi haină. E adorabilă. Îmi 
vine greu să cred că dimineaţă a fost victima unei tentative 
de răpire. 


Fata mea e o adevărată stoică. 
Dar ceva tot mă sâcâie. Trebuie să ştiu. 


— De ce ai vrut să pleci? De ce nu ai vrut să rămâi şi să 
lămurim împreună lucrurile? 


Sper să nu-mi sesizeze teama din voce. 


— Să lămurim împreună? 


— Să discuți cu mine. Să ne certăm chiar, îi explic eu. 


Se opreşte sub un fag şi îşi priveşte ghetele, iar eu nu-mi 
dau seama dacă are de gând să îmi răspundă. 


— Am fost rănită, spune ea după o bună bucată de vreme. 


— Ştiu. Şi îmi pare rău. Nu am vrut să te rănesc. Nu vreau 
să te rănesc niciodată. Dar unde te-ai fi dus? 


— Nu ştiu. 
Se întoarce cu fața spre mine. 


— Cred că a fost ceva... cum se spune? Din instinct. Vezi tu, 
Ylli şi Dante... mă ascund de multă vreme. Eram puțin 
nebună. 


— Nici nu-mi pot imagina ce îngrozitor trebuie să fi fost 
pentru tine. 


Mă simt ruşinat şi închid ochii, multumind tuturor zeilor că 
am ajuns la timp la ea. 


— Dar nu poţi fugi ori de câte ori ai o problemă. Vorbeşte cu 
mine. Întreabă-mă. Despre orice. Sunt aici. O să te ascult. 
Ceartă-te cu mine. Ţipă la mine. O să mă cert şi eu cu tine. 
O să strig la tine. O să înțeleg greşit. Tu o să înţelegi greşit. 


Dar e-n regulă. Însă ca să ne rezolvăm neînțelegerile, trebuie 
să comunicăm. 


Pe chipul Alessiei trece o umbră fugară de nelinişte. 


— Hei, îi spun şi-i ridic bărbia şi o trag mai aproape. Nu fi 
îngrijorată. Dacă... dacă o să stai cu mine... ştii tu. Trebuie 
să îmi spui ce simți. 


— Să stau cu tine? şopteşte. 

— Da. 

— Aici? 

— Aici. Şi la Londra. Da. Vreau să locuieşti cu mine. 
— Ca menajera ta? 

Râd şi clatin din cap: 


— Nu. Ca iubita mea. Am vorbit serios când am discutat pe 
scări. Hai să facem aşa. 


Îmi ţin răsuflarea. Inima îmi bate nebuneşte. În sinea mea, 
nu ştiu cât de mult are de ales, dar o iubesc. O vreau cu 


mine. Căsătoria pare un pas prea mare ca să îi vorbesc 
despre ea acum. Nu vreau să fugă iar. 


E un pas prea mare şi pentru tine, frățioare! 


— Da, şopteşte ea. 


— Da? 


— Da! 


Cu un chiot de bucurie, o ridic în brațe şi o învârt prin aer. 
Câinii încep să latre şi să sară pe noi dând din coadă, 
dornici să se alăture distracției. Ea chicoteşte, dar se 
crispează dintr-odată. 


Rahat. 


O las imediat jos. 


— Te-am lovit? 


— Nu, spune, şi îi cuprind fața în palme, iar ea suspină, cu 
ochii strălucind de dragoste, poate şi de dorință. 


Alessia. 


Mă aplec şi o sărut. lar ceea ce s-a dorit un sărut dulce, ca o 
declarație de dragoste, s-a transformat în... altceva. S-a 
deschis ca o floare exotică, răspunzându-mi cu o pasiune 
uluitoare, iar eu mă bucur de tot ceea ce are ea de dăruit. 


Limba ei în gura mea. 


Mâinile ei plimbându-se pe spatele meu, agățându-se de 
materialul hainei. 


Tot stresul dimineţii — imaginea ei cu viermii ăia, faptul că s- 
ar fi putut să nu o mai văd niciodată — se evaporă; toate 
temerile şi recunoştinţa mea că e în continuare cu mine le 
topesc în acest sărut. Când ne oprim ca să ne tragem 
sufletul, răsuflările noastre se amestecă într-un norişor de 
abur în aerul rece care ne împresoară. Degetele ei sunt 
încleştate de reverele hainei mele. 


Jensen îşi îndeasă botul în coapsa mea. Ignorându-l, mă 
aplec să privesc fața uluită a Alessiei: 


— Cred că Jensen vrea să ni se alăture. 
Chicoteşte gâfâind, iar eu simt sunetul direct în vintre. 
— Şi mai cred că avem prea multe haine pe noi. 


Îmi lipesc fruntea de a ei. 


— Vrei să le scoatem? întreabă ea, muşcându-şi buza de jos. 
— Întotdeauna. 
— Mi-e cald. Prea cald, şopteşte. 


Mă mai uit o dată la ea. Remarca mea fusese frivolă şi se 
dorise amuzantă. Nu intenționasem să sune ca un „hai”. 


Ce spune ea acolo? 

— Of, scumpo, tocmai ce ai trecut printr-o încercare teribilă. 
Ridică un umăr, un fel de „şi ce dacă?” şi îşi fereşte privirea. 
— Ce vrei să spui de fapt? o întreb. 

— Cred că ştii. 

— Vrei să mergem în pat? 


Zâmbetul ei larg e toată încurajarea de care am nevoie. 
Împotriva oricărei rațiuni, o iau de mână şi, radioşi şi 
amețiți, ne îndreptăm în graba mare spre casă, cu câinii 
după noi. 


— Asta e camera mea. 


Maxim se dă la o parte ca să-i facă loc Alessiei să intre. E la 
câteva uşi distanță de camera albastră, unde Danny a 
instalat-o mai devreme pe Alessia. 


Un magnific pat cu baldachin domină încăperea verde- 
întunecat. Făcut din acelaşi lemn lustruit ca şi pianul, patul 
e la fel de laborios sculptat. Flăcările din cămin aruncă 
umbre mişcătoare asupra sculpturilor. Sus, în dreptul 
policioarei de deasupra căminului, e un tablou cu casa şi 
peisajul din jur, iar în colțul îndepărtat al camerei e un 
dulap imens, din acelaşi lemn sculptat ca şi patul. Toţi 
pereții sunt acoperiţi de rafturi burduşite cu cărți şi, în mod 
curios, privirea Alessiei e atrasă de noptiera pe care se află 
mica lampă de veghe în formă de dragon. 


Maxim mai aruncă nişte buşteni pe foc, până când flăcările 
se întețesc. 


— Bun. Mă bucur că cineva a avut inspiraţia să facă focul. 


Întorcându-se către ea, îi arată un coş din răchită cocoţat pe 
divanul de la picioarele patului. 


— Am pus să-ți aducă lucrurile de la Ascunzătoare. Sper că 
nu te deranjează. 


Vocea lui e scăzută şi blândă, iar ochii îi strălucesc. Intens. 
Tot mai mari şi mai întunecați... plini de dorință. 


Pe Alessia o trec fiori pe şira spinării. 


— E-n regulă, şopteşte ea. 


— Ai avut o zi grea. 


— Vreau în pat. 


Alessia se gândeşte la sărutul lor de pe scări. Dacă ar fi avut 
tupeul, l-ar fi dezbrăcat atunci, acolo. 


El o mângâie pe faţă: 


— Poate încă eşti în stare de şoc. 


— Sunt, şopteşte ea. Sunt şocată că mă iubeşti. 


— Din tot sufletul, spune Maxim cu toată sinceritatea, dar 
apoi zâmbeşte şi o cuprinde în braţe: Şi cu asta. 


Şi îşi lipeşte pelvisul de ea, să-i poată simți erecţia. Ochii i 
se umplu de dorință senzuală. Ea îi întoarce zâmbetul, iar 
pântecul ei începe să dogorească. Tânjeşte să îl atingă. La 
urma urmelor, el a atins-o peste tot, cu mâinile... cu 


buzele... cu limba... exact aşa cum a promis. Privirea îi 
alunecă spre gura lui, gura lui pricepută şi senzuală, iar 
flăcările din vintre se întețesc. 


— Ce-ţi doreşti, frumoasa mea? 


O atinge uşor pe față cu degetele, iar ochii lui îi pătrund 
până în adâncul sufletului. Il doreşte din clipa în care i-a 
spus că o iubeşte. 


— Pe tine te doresc, şopteşte ea abia auzit. 
El geme: 

— Nu încetezi niciodată să mă surprinzi. 
— Îţi plac surprizele? 

— Din partea ta, da, foarte mult. 


Alessia trage de cămaşa lui albă până ce izbuteşte să o 
scoată din pantaloni. 


— Ai de gând să mă dezbraci? 


Vocea lui Maxim e răguşită, ca şi cum şi-ar fi pierdut suflul. 


Ea îi aruncă o privire filtrată printre genele lungi: 
— Da. 


Poate s-o facă. Şi, cu degete curajoase, dar tremurătoare, 
descheie nasturele de jos al cămăşii. Se uită în sus, la el. 


— Haide, o îndeamnă el cu un ton blând şi seducător. 


Alessia simte excitarea care înfloreşte în vocea lui. Îi 
hrăneşte propria dorință. Îl descheie şi pe următorul, dând 
la iveală nasturele blugilor şi părul care duce spre 
abdomenul lui plat. Următorul nasture dezvăluie buricul şi 
muşchii lucraţi ai stomacului. Respirația lui Maxim îşi 
schimbă ritmul. E mai rapidă. Sunetul o excită, iar degetele 
îi aleargă pe cămaşa lui, descheind-o până rămâne 
desfăcută şi-i scoate la iveală pieptul bronzat. Tânjeşte să se 
aplece şi să-şi lipească buzele de pielea lui. 


— Şi acum, Alessia? întreabă el, aşteptând. Orice vrei tu, 
rosteşte, stârnind-o. 


Ea se apleacă şi îşi lipeşte buzele de pieptul cald, unde 
inima lui bubuie sub piele. 


Mor s-o ating. Dar nu pot. N-a mai fost niciodată atât de 
îndrăzneață de când am făcut prima dată dragoste. Mi se 
încordează tot trupul. Cum poate atingerea ei nevinovată să 


fie atât de erotică? Mă înnebuneşte. Îmi dă jos cămaşa de pe 
umeri şi o trage în jos, peste coate. li întind încheieturile 
mâinilor: 


— Manşetele. 


Îmi aruncă un zâmbet şi descheie nasturii pe rând, apoi 
trage cămaşa şi o aruncă pe fotoliul din fața focului. 


— Acum ce vrei să faci? o întreabă el. 


Alessia face un pas în spate ca să-i admire trupul zvelt, bine 
dăltuit, în lumina flăcărilor jucăuşe. Aurul din părul lui 
scânteiază, ochii au o nuanță luminoasă de verde. O 
urmăresc atenți, grei de promisiuni. 


Încurajată de privirea lui, îşi scoate puloverul, apoi îşi trage 
tricoul de fotbal peste cap şi îşi lasă părul liber. Dar curajul 
o părăseşte în ultima clipă şi ezită, acoperindu-şi sânii cu 
tricoul. Maxim se apropie şi i-l ia încet din mână: 


— Eşti încântătoare. Îmi place să te privesc. N-ai nevoie de 
ăsta. 


Îl ia şi-l aruncă peste cămaşa lui, apoi îi prinde o şuviță 
lungă şi întunecată de păr şi o răsuceşte pe deget. O duce la 
buze şi o sărută. 


— Eşti tare curajoasă, în tare multe feluri. Şi m-am 
îndrăgostit de tine. Din cap până-n picioare. Nebuneşte. Cu 
patimă. 


Cuvintele lui îi înfierbântă sângele, iar el trage uşor de 
şuvița de păr, aducând-o mai aproape şi luând-o în brațe. Ii 
ridică bărbia şi o sărută ca şi cum viața lui ar depinde de 
asta. 


— Aş fi putut să te pierd, şopteşte. 


Îi simte pielea caldă lipită de a ei şi dorința o mistuie tot mai 
tare. Îl doreşte. Tot. Îl sărută lacom, cu limba împletindu-se 
cu a lui. Îl cuprinde cu mâinile pe după ceafă, trăgându-l 
mai aproape. Buzele lui se plimbă pe fața ei şi coboară pe 
gât. lar mâinile Alessiei călătoresc în jos pe trupul lui, spre 
betelia blugilor. 


Vrea să îl atingă. Fiecare centimetru. Dar se opreşte. Nu ştie 
ce să facă. Maxim o prinde tandru de bărbie: 


— Alessia, îi şopteşte la ureche. Vreau să mă atingi. 
Dorinţa din glasul lui o stârneşte. 
— Şi eu vreau. 


O muşcă uşor de lobul urechii. 


— Ah! geme ea, iar muşchii din pântec i se contractă. 
— Desfă-mi blugii. 


Şi îi atinge cu genele gâtul. Degetele ei grăbite trag de betelia 
blugilor, atingându-se în trecere de penisul lui întărit. Se 
opreşte, fascinată de trupul lui, şi, într-un acces de mare 
curaj, pune mâna pe mădularul tare. 


— Ah, Dumnezeule, şopteşte el. 

Degetele ei încearcă să îi traseze conturul. 
El icneşte, iar Alessia se opreşte. 

— Te doare? 


— Nu. Nu. Nu. E bine. Da, răspunde el rămas fără suflare. E 
foarte bine. Nu te opri. 


Ea  zâmbeşte, ceva mai încrezătoare. Cu degete 
îndemânatice, desface nasturele de sus. El rămâne neclintit 
când ea trage fermoarul. 


Respir adânc. O să mă termine. Încântarea ei e contagioasă 
şi îmi place la nebunie că a prins în sfârşit curaj să mă 
dezbrace. In lumina focului pielea ei radiază, iar în păr îi 


joacă umbre roşu-intens şi albastru-întunecat. Îmi vine s-o 
arunc tot acum în pat şi să facem dragoste încet, tandru. 
Dar trebuie să o iau mai încet. S-o las să descopere lucrurile 
în ritmul ei. În timp ce îmi trage fermoarul, pare mai puţin 
stingherită. Pare să fi uitat că nu are sutienul pe ea. Are 
sâni frumoşi, plini. Aş vrea să-l venerez pe fiecare în parte, 
până ce sfârcurile devin tari ca piatra şi ea se zvârcoleşte 
sub mine. Dar mă abţin şi îmi înăbuş geamătul. Îmi trage 
blugii în jos pe picioare şi ies din ei, aşa că acum stau în 
fața ei în chiloți. 


— Rândul tău, şoptesc, şi îi trag repede fermoarul şi blugii. 
Ea păşeşte din ei, iar eu îi prind faţa în palme şi o sărut: 
— E frig. Hai în pat. 

— Bine. 


Se strecoară sub aşternuturi, fără să mă slăbească din 
priviri. 


— Ah, şi patul e rece, se plânge ea. 


— Îl încălzim noi. 


Ochii Alessiei zboară spre boxerii lui. 


El zâmbeşte: 


— Ce-i? o întreabă. 


Ea roşeşte. 


— Ce-i? insistă Maxim. 


— Scoate-o. 


— Lenjeria? o întreabă, zâmbind într-o parte. 


— Da. 


El zâmbeşte plin de sine şi îşi scoate o şosetă. Apoi, pe 
cealaltă. 


— Gata! 


— Nu la astea m-am referit! 


Alessia chicoteşte, minunându-se cât de copilăros poate fi. 
Râde şi el şi, cu o mişcare fulgerătoare, îşi dă boxerii jos, 
eliberându-şi penisul în erecţie, apoi îi face ghem şi îi 
aruncă spre ea. 


— Hei! strigă ea, în glumă. 


Se fereşte, dar el sare pe pat, aterizând lângă ea. 


— Brrr... dă-te mai încolo. 


Maxim se bagă lângă ea sub plapumă, o cuprinde în brațe şi 
o trage mai aproape. 


— Vreau să te țin puţin în brațe. Nu pot să cred că a fost cât 
pe ce să te pierd azi. 


O sărută delicat pe păr şi o strânge cu putere la piept. 
Alessia observă că a închis ochii, ca şi cum ar suferi. 


— Nu m-ai pierdut. Aici sunt. Şi, crede-mă, m-aş fi luptat cu 
ei numai ca să pot rămâne cu tine, şopteşte ea. 


— Te-ar fi rănit. 


Ridicându-se pe neaşteptate, îi ridică o mână ca să cerceteze 
vânătaia de pe coaste. Expresia lui se aspreşte: 


— Uite ce ţi-au făcut. 


Şi ezită, concentrat. 


— E-n regulă. 

A avut parte de altele mai rele... 

— Poate ar trebui să tragem un pui de somn. 
Maxim pare nesigur. 

— Cum? Nu. 

— Nu cred că... 

— Maxim! Nici să nu te gândeşti. 

— Alessia... 

Ea întinde mâna şi îi pune un deget pe buze: 
— Te rog... 

— Ah, iubito. 


Îi ia mâna şi îi sărută fiecare deget în parte. Apoi se apleacă 
şi o sărută delicat de jur împrejurul vânătăii. Degetele 
Alessiei îi găsesc părul şi îl trage tare, ca să-l facă să se uite 
la ea. 


— Doare? 


— Nu, spune ea repede. Dar asta vreau. Te vreau pe tine. 


Maxim oftează şi îşi duce gura spre sânul ei şi sfârcul pe 
care-l muşcă şi strânge până se întăreşte. Ea geme şi se 
zbate sub el, închizând ochii şi abandonându-se plăcerii 
atingerii lui şi a buzelor lui. Degetele i se înfig în spatele lui 
şi îi simte erecţia lipită de şold. Tânjeşte să îi exploreze 
trupul. Tot trupul. 


El ridică privirea: 


— Ce-i? 


— Aş... aş.... 


Roşeşte. 


— Spune-mi. 


Alessia râde jenată şi închide ochii. 


— Spune-mi. 


Deschide un ochi şi se uită la el printre gene. 


— Mă înnebuneşti. Ce este? 
— Vreau să te ating, spune ea şi îşi ascunde fața în palme. 


Trăgând cu ochiul printre degetele răsfirate, vede cum 
privirea lui Maxim devine duioasă; se amuză, crede ea. Se 
întinde alături de ea. 


— Sunt al tău cu totul, spune el. 
Ea se ridică într-un cot şi se privesc în ochi. 
— Eşti foarte încântătoare, şopteşte el. 


Alessia îl mângâie pe față, bucurându-se de atingerea bărbii 
aspre. 


— Lasă-mă să te ajut. 


Îi ia mâna şi-i sărută palma. O trece peste pieptul lui, iar ea 
o desface şi se bucură de căldura pielii lui. Maxim 
întredeschide buzele şi trage adânc aer în piept. 


— Îmi place când mă atingi. 


Încurajată, ea mută mâna mai jos, jucându-se cu părul fin 
de pe pieptul lui. Atinge un sfârc, care se întăreşte sub 
mâna ei. 


— Ah, gâfâie ea încântată. 


— Ah, răspunde el cu voce răguşită, cu ochii verde- 
întunecat pe jumătate închişi. 


O urmăreşte ca un uliu. Ea îşi muşcă buza de jos, iar el 
geme. 


— Nu te opri. 


Simțindu-se mai plină de dorință şi încântată că îl excită, îşi 
mişcă mâna pe pielea lui fină, peste muşchii bine definiți ai 
abdomenului. lar el se încordează la atingerea ei şi răsuflă 
tot mai repezit. Ajunge la dunga de păr care duce în jos, 
spre destinaţia ei, iar curajul o părăseşte iar. 


— Uite, spune el, luându-i mâna şi aşezând-o în jurul 
penisului în erecţie. 


Alessia icneşte, pe cât de şocată, pe atât de încântată. E 
mare şi întărit şi catifelat. Degetul ei mare mângâie vârful, 
iar el închide ochii, respirând şuierat. Strânge mai tare, 
plăcându-i cum îi simte carnea sub degetele ei, plăcându-i 
cum îi simte zvâcnetul. Maxim o priveşte cu ochii în flăcări. 


— Aşa, şopteşte şi, ghidându-i mâna, o mişcă încet puţin în 
jos, apoi în sus. 


N-am mai fost nevoit niciodată să-i arăt unei femei ce să 
facă. S-ar putea să fie cel mai erotic lucru pe care l-am făcut 
vreodată. Alessia e încruntată, concentrată, dar în ochi i se 
citesc uluirea şi dorința. Colțurile gurii i se lasă puţin pe 
măsură ce mişcă mâna: în cele din urmă îşi găseşte ritmul 
şi mă înnebuneşte de tot. Când îşi umezeşte buzele, îmi vine 
să ejaculez în mâna ei. 


— Destul, Alessia. Mai am puțin şi termin. 


Îşi trage mâna ca arsă şi regret pe loc că am deschis gura. 
Îmi vine să mă arunc peste şi în ea - dar are nenorocita aia 
de vânătaie şi nu pot. Nu vreau să îi fac rău. Însă Alessia 
preia controlul şi se suie peste mine, găsindu-mi buzele şi 
sărutându-mă,  împingându-şi limba în gura mea. 
Gustându-mă. Părul ei e ca o cortină bogată în jurul nostru. 
Preţ de câteva clipe, ne privim în lumina focului. Ochi 
căprui-închis şi ochi verzi. E fascinantă. Şi darnică. Şi 
senzuală. Şi e aici, cu mine. 


Se apleacă şi mă sărută din nou, iar eu întind mâna spre 
noptieră şi iau un prezervativ. 


— Uite. 


Îi arăt pachetul şi mă întreb dacă are de gând să-l ia şi să 
mi-l pună. Dar nu, clipeşte nesigură. 


— Dă-te puţin la o parte. Să-ţi arăt cum se face. 


Desfac pachetul, iau un prezervativ şi, apucându-l de capăt, 
îl trag repede peste mădularul meu nerăbdător. 


— Aşa. Gata. Acum nu mai trebuie decât să te scăpăm de 
chiloțeii ăştia. 


Ea râde şi se rostogoleşte pe saltea, iar eu vâr degetele pe 
sub chiloţii ei roz. Acei chiloți roz. Îi trag în jos peste 
picioarele ei lungi şi îi arunc la podea. Sunt în genunchi 
între coapsele ei, dar mă las pe călcâie şi o trag în poală, cu 
brațul în jurul taliei, atent să evit vânătaia. 


— E-n regulă? 


Şi-a pus mâinile pe umerii mei şi o ridic şi o aşez deasupra 
sculei mele bățoase. Aştept să-mi răspundă. Se apleacă, îşi 
lipeşte gura flămândă de buzele mele, iar eu consider că mi- 
am căpătat răspunsul şi încet.... ah, al dracului de încet... o 
las în jos, peste mine. Dinţii i se strâng peste buza mea de 
jos şi pentru o clipă am impresia că o să mă muşte. 


Când am intrat tot în ea, icneşte şi îmi eliberează buza. 


— E bine? 
— Da. 


Dă şi din cap. Cu entuziasm. Degetele i se înfig din nou în 
părul meu şi mă smuceşte tare, aducându-mă spre buzele 
ei. E lacomă. Mă devorează. Dornică. Mă sărută cu aceeaşi 
intensitate ca adineauri, pe scări. Şi eu nu ştiu dacă e aşa 
pentru că i s-a întâmplat ce i s-a întâmplat mai devreme sau 
pentru că i-am spus că o iubesc. Dar e pornită. Se mişcă. 
Sus, jos. Iar şi iar. Mă ia... mă ia... 


E îmbătător. E sexy. Dar e frenetic. 
O să se termine prea repede! 
— Hei! 


O strâng mai tare de mijloc, ținând-o nemişcată, şi cu 
cealaltă mână îi dau părul de pe față. 


— Încet, iubito. Încet. Avem toată seara şi toată noaptea. Şi 
mâine. Şi poimâine. 


Clipeşte cu ochi întunecați şi încețoşați. lar inima mea se 
umple de un sentiment nou şi îmbătător care mă mistuie: 


— Eşti cu mine, am eu grijă de tine, şoptesc. Te iubesc. 


— Maxim! spune ea încet, aplecându-se să mă sărute şi 
înnodându-şi brațele după gâtul meu. 


Începe să se mişte iar, mai încet, lăsându-mă să mă bucur 
de fiecare centimetru din ea. Mai ferm... mai încet... E divin. 


Futu-i. 


Se ridică şi apoi se lasă să cadă. Se ridică şi apoi se lasă să 
cadă. Luându-mă cu ea... tot mai sus şi mai sus, până când 
încremeneşte şi îşi strigă orgasmul. Vocea ei se înalță în 
văzduh şi declanşează propria mea eliberare 
cutremurătoare. 


— Ah, Alessia... 


Stăm întinşi, nemişcaţi şi tăcuți, uitându-ne unul la altul. 
Nu vorbim. Doar ne privim. Ochi. Nasuri. Obraji. Buze. 
Chipuri. Ne uităm unul la altul. Ne sorbim din priviri unul 
pe celălalt. Singura lumină vine de la flăcările din şemineu 
şi nu aud decât trosnetele şi pârâiturile buştenilor din foc şi 
bubuitul inimii mele, care se potoleşte încetul cu încetul. 
Alessia ridică o mână şi îşi trece degetele peste buzele mele. 


— Te iubesc, Maxim, şopteşte. 


Mă aplec şi o sărut încă o dată. Trupul ei se ridică în 
întâmpinarea mea şi facem din nou dragoste, cu infinită 
tandrete. 


Suntem ascunşi sub cearşafuri în propriul nostru cort 
improvizat în dormitorul meu. Stăm amândoi turceşte, cu 
genunchii atingându-se, ochi în ochi, la lumina micului 
dragon care ne-a însoțit în ascunzătoarea noastră secretă. 


Ea vorbeşte. 


Şi vorbeşte. 


Şi eu ascult. 


E goală, părul i se revarsă liber până în talie, ascunzându-i 
farmecele, şi îmi spune cum învaţă o piesă nouă pentru 
pian. 


— La început citesc muzica şi văd culorile. Ele... cum se 
spune... se potrivesc cu o clapă. 


— O culoare pentru fiecare clapă? 


— Da. Re major e verde. Ca un brad. Din Kukës. Preludiul 
Picături de ploaie. Toate nuanțele de verde. Şi nişte nuanțe 
mai întunecate când piesa se schimbă. Alte chei au alte 


culori. Uneori, o piesă poate avea mai multe culori. Ca 
Rahmaninov. Şi culorile... se întipăresc în capul meu. Aşa 
îmi amintesc piesa. 


Ridică din umeri şi mă priveşte cu un zâmbet neastâmpărat: 


— Multă vreme am crezut că toată lumea vede muzica în 
culori. 


— De-aş avea şi eu norocul ăsta, spun şi o mângâi uşor pe 
obraz. Tu eşti specială. Iar pentru mine eşti foarte specială. 


Roşeşte şi obrajii ei capătă o nuanţă încântătoare de roz. 


— Cine-i compozitorul tău preferat? Bach? o întreb. 


— Bach, răspunde ea, rostindu-i numele cu venerație. 
Muzica lui e... 


Gesticulează încercând să prindă cumva magnitudinea ideii 
pe care încearcă s-o exprime. Apoi închide ochii, ca şi cum 
ar trăi un moment de extaz religios. 


— Copleşitoare? Te înfioară? încerc eu. 


— Da, răspunde ea râzând. 


Apoi devine serioasă şi îşi coboară genele, apoi mă priveşte 
printre ele: 


— Dar compozitorul meu preferat eşti tu. 


Trag repede aer în piept. Nu sunt obişnuit cu complimentele 
ei. 


— Compoziția mea? Uau. Mă flatezi. Ce culori ai văzut? 
— A fost tristă şi solemnă. Griuri şi albastru. 


— Se potriveşte, murmur eu, iar gândul mi se întoarce la 
Kit. 


Se întinde şi mă mângâie pe obraz, aducându-mă înapoi la 
ea. 


— Te-am urmărit cântând în apartamentul tău. Eu ar fi 
trebuit să fac curățenie. Dar trebuia să te văd. Şi să ascult. 
E o muzică frumoasă. 


Vocea îi devine o şoaptă abia auzită: 
— M-am îndrăgostit şi mai mult de tine atunci... 


— Da? 


Ea încuviințează, iar mie îmi creşte inima auzind-o. 


— Aş vrea să fi ştiut că mă ascultai. Mă bucur că ţi-a 
plăcut. Ai cântat-o foarte bine la Ascunzătoare. 


— Mi-a plăcut. Eşti un compozitor talentat. 


O iau de mână şi îi trasez cu degetul un model în palmă. 


— Eşti o pianistă desăvârşită. 


Ea surâde şi roşeşte iar. 


Ar trebui să fie obişnuită cu complimentele, nu? 


— Eşti foarte talentată. Şi frumoasă. Şi curajoasă. 


O mângâi pe față şi îi aduc buzele spre mine. Şi acolo, 
ascunşi sub cearşafuri, ne pierdem în sărutul nostru. Când 
se trage deoparte şi încearcă să îşi recapete răsuflarea, mă 
priveşte cu ochi încărcaţi de dorinţă: 


— Vrei să... mai facem dragoste? 


Se apleacă şi îşi lipeşte buzele de pieptul meu, deasupra 
inimii. 


Doamne, Dumnezeule. 


Alessia e întinsă peste mine, cu capul pe pieptul meu şi 
bătând cu degetele ritmul unei melodii pe abdomenul meu. 
Nu ştiu ce e, dar îmi place. Sun la bucătărie pe telefonul 
interior. 


— Danny, aş vrea cina în camera mea. Ne poți aduce nişte 
sandviciuri şi o sticlă de vin? 


— Prea bine, milord. Vită? 

— Perfect. Şi o sticlă de Château Haut-Brion. 
— Am să las tava la uşă, milord. 

— Mulţumesc. 


Zâmbesc când simt veselia evidentă din vocea ei şi închid 
telefonul. Nu ştiu cum, dar Danny ştie că Alessia e diferită. 
Am mai adus femei aici, dar Danny n-a fost niciodată atât 
de amabilă cum a fost astăzi. Poate şi-a dat seama că sunt 
îndrăgostit. Până peste urechi. Complet. Întru totul. Pe de-a- 
ntregul. Îndrăgostit. 


— Aveţi un telefon pentru interiorul casei? întreabă Alessia, 
ridicând privirea către mine. 


— E o casă mare, îi răspund şi zâmbesc. 
— Asta aşa e, spune ea râzând. 


Se uită spre fereastră; afară e întuneric beznă. Cât să fie 
ceasul? Şapte? Zece? Am pierdut noțiunea timpului. 


Alessia e ghemuită într-unul din fotoliile din fața focului, 
înfofolită într-un pled verde, şi savurează un sandvici cu 
friptură de vită şi salată şi bea vin roşu. Părul ei e ciufulit şi 
arată minunat, căzându-i pe umeri până jos, spre talie. E 
radioasă. Şi încântătoare. Şi a mea. 


Mai pun un buştean pe foc, mă aşez pe fotoliul din fața ei şi 
sorb o gură din vinul delicios. Nu am mai simţit o asemenea 
pace de când a murit Kit... La drept vorbind, nu-mi 
amintesc să mă mai fi simțit vreodată aşa. 


Maxim lasă jos paharul şi ia un sandvici. Arată senzațional. 
Păr ciufulit, ochi verzi şi ghiduşi care strălucesc de dorință 
şi iubire în lumina focului. Poartă puloverul larg, crem, şi 
blugii negri rupțţi la genunchi, iar ea trage cu ochiul la pielea 
care se vede pe dedesubt... Îl soarbe din priviri. 


— Fericită? o întreabă. 


— Da. Foarte... mult. 


El surâde. 


— Şi eu simt la fel. Nu cred că am fost vreodată mai fericit. 
Ştiu că ţi-ar plăcea să stai aici, şi mie mi-ar plăcea, dar cred 
că ar trebui să ne întoarcem mâine la Londra. Dacă eşti de 
acord. Am o sumedenie de lucruri de rezolvat. 


— De acord, răspunde ea, muşcându-şi buza. 
— Ce-i? 


— Îmi place în Cornwall. Nu e aşa de aglomerat ca în 
Londra. Mai puțini oameni. Mai puţină gălăgie. 


— Ştiu. Dar trebuie să mă întorc la Londra să văd şi ce-i cu 
apartamentul meu. 


Alessia se uită la paharul cu vin: 
— Înapoi la realitate, şopteşte. 
— Hei, o să fie bine. 


Alessia se uită la foc, urmărind un buştean care aruncă 
scântei în vatră. 


— Draga mea, ce s-a întâmplat? întreabă Maxim îngrijorat. 


— Vreau... vreau să muncesc. 
— Să munceşti? Ce să faci? 
— Nu ştiu. Să fac curat? 
Maxim se încruntă: 


— Alessia, nu cred că e cazul. Nu mai e nevoie să faci curat. 
Eşti o femeie talentată. Chiar asta vrei să faci? Trebuie să-ți 
găsim ceva mai interesant de făcut. Şi trebuie să ne 
asigurăm că poți munci legal aici. Am să mă interesez. O să 
ne ajute oamenii mei. 


Zâmbetul lui e sincer şi încurajator. 

— Dar... dar aş vrea să îmi câştig banii mei. 

— Înţeleg. Dar dacă eşti prinsă, vei fi deportată. 

— Nu vreau! 

Alessiei îi sare inima din piept. Nu se poate întoarce. 


— Niciunul dintre noi nu vrea aşa ceva, o linişteşte Maxim. 
Nu-ţi face griji. O scoatem noi la capăt. Ai putea face ceva 
legat de muzică. 


Ea îl cercetează cu atenție. 


— O să fiu o femeie întreținută de tine. 


Vorbeşte cu voce scăzută. Exact asta dorea să evite. 


EI îi răspunde cu un zâmbet mâhnit: 


— Numai până când o să poți munci legal aici. Gândeşte-te 
la asta ca la o redistribuire a bogăției. 


— Ce socialist eşti, lord Trevethick! îl tachinează ea. 


— Cine-ar fi crezut? 


Maxim ridică paharul spre ea. Ea îi răspunde la fel şi, 
sorbind din vin, îi vine o idee. Oare o să fie de acord? 


— Ce-i? o întreabă. 


Alessia respiră adânc: 


— Am să fac curat pentru tine. Şi tu ai să mă plăteşțti. 


Maxim se încruntă, luat prin surprindere: 


— Alessia, dar nu trebuie... 

— Te rog... Aşa vreau eu. 

Îl priveşte implorându-l în tăcere să accepte. 
— Ales... 

— Te rog... 

El dă ochii peste cap, exasperat. 

— Bine. Dacă asta vrei... Dar cu o condiție. 

— Care? 

— Am voie să nu fiu de acord cu halatul şi baticul? 
— Am să mă gândesc. 

Ea se strâmbă, simțindu-şi inima mai uşoară. 


Maxim râde, iar Alessia oftează uşurată. Va avea ceva de 
făcut până când oamenii lui vor rezolva problema statutului 
ei de imigrant. 


O inundă un val de fierbințeală. Nu aici se gândea că o va 
aduce viața, aici, în casa asta veche şi mare, cu acest bărbat 
chipeş, bun şi blând. Sigur că asta a visat, dar nu au fost 
decât câteva visuri vagi, pe care le-a crezut totdeauna 
imposibile. 


Şi-a înfruntat destinul şi şi-a asumat un risc imens când a 
părăsit Albania, iar soarta nu i-a fost prielnică de la început. 


Şi totuşi, domnul a intervenit şi acum iat-o aici, cu el. 
În siguranță. 


O iubeşte, îl iubeşte. Iar viitorul se deschide în fața ei plin de 
posibilități. Cine ştie, poate după atâta vreme a început să îi 
zâmbească şi ei norocul. 


Capitolul douăzeci şi cinci 


Un urlet sălbatic îmi tulbură visul, trezindu-mă într-o clipă. 
Alessia. 


În licărirea stinsă a micului dragon, o văd cum doarme 
alături de mine, dar complet nemişcată, cu pumnii încleştați 
sub bărbie. Pare o statuie împietrită după cine ştie ce 


dezastru natural. Buzele i se întredeschid şi ţipă iar, un 
sunet straniu şi nepământesc. Mă ridic în cot şi o zgâlțâi 
uşor, ca să o trezesc: 


— Alessia. Iubita mea. Trezeşte-te. 


Deschide pleoapele. Priveşte înnebunită în jur şi începe 
imediat să mă împingă. 


— Alessia. Eu sunt. Maxim. 


O prind de mâini înainte de a apuca să rănească pe vreunul 
dintre noi. 


— M... M... Maxim, şopteşte, şi renunţă să se mai zbată. 


— Ai avut un coşmar. Sunt aici. Am eu grijă de tine. 


O iau în brațe, o trag peste mine şi o sărut pe creştet. 
Tremură toată. 


— Am... am crezut... am crezut..., bâiguie ea. 


— E-n regulă. A fost doar un coşmar. Eşti în siguranță. 


O ţin în braţe şi o mângâi uşor pe spate, dorindu-mi să-i pot 
alunga toate temerile, toată durerea. Tremură, dar se 
linişteşte, şi în scurtă vreme adoarme din nou. 


Închid ochii, cu o mână pe părul ei şi cu cealaltă pe spate, 
bucurându-mă de greutatea ei şi de pielea ei lipită de a mea. 
Aş putea foarte uşor să mă obişnuiesc cu aşa ceva. 


Alessia se trezeşte în lumina cenuşie a zorilor. E ghemuită 
sub brațul lui Maxim, cu palma răşchirată pe burta lui, iar 
el doarme cu fața întoarsă spre ea. E ciufulit, are gura uşor 
întredeschisă şi obrajii şi maxilarul lui uşor umbrite de un 
puf de barbă. Pare relaxat şi irezistibil. Se trage de sub el, 
bucurându-se să-şi întindă muşchii amorțiți. O doare puțin 
într-o parte, încă mai simte vânătaia, dar îi e... bine. 


Nu. Mai mult decât bine. 
Plină de speranţă. Calmă. Puternică. În siguranță. 


Şi asta numai grație bărbatului minunat care doarme 
alături de ea. 


Îl iubeşte. Din toată inima. 


Şi, ce-i mai interesant, o iubeşte şi el. Parcă tot nu-i vine să 
creadă. 


I-a dăruit speranța. 


Maxim se foieşte şi deschide ochii. 


— Bună dimineața, şopteşte ea. 


— Acum e bună, răspunde el cu un licăr viclean în privire. 
Arăți minunat. Ai dormit bine? 


— Da. 


— Ai avut un coşmar. 


— Eu? Azi-noapte? 


— Nu-ţi aminteşti? 


Alessia clatină din cap. El îi atinge obrajii cu dosul palmei. 


— Mă bucur că nu-ți aminteşti. Cum te simți? 


— Bine. 


— Bine sau biiineee? o întreabă pe un ton senzual. 


— Foarte bine, răspunde ea, surâzând. 


Maxim se rostogoleşte, țintuind-o pe saltea, şi se uită în jos, 
la ea, cu ochii verzi strălucind. 


— Dumnezeule, ce-mi place să mă trezesc lângă tine, 
şopteşte el şi o sărută pe gât. 


Alessia îi înlănțuie gâtul cu brațele şi se predă bucuroasă în 
fața buzelor lui pricepute. 


— Cred că ar trebui să ne dăm jos din pat şi să plecăm spre 
Londra, murmură Maxim cu nasul în burta ei. 


Alessia se joacă în părul lui, dar e prea relaxată ca să fie în 
stare să se mişte. Se bucură de câteva clipe de linişte după 
furtuna lor pasională. În cele din urmă, el o scoate din 
visare: 


— Hai să facem duş împreună. 
Întoarce capul şi se uită la ea cu cel mai luminos zâmbet. 


Cum ar putea rezista? 


Alessia îşi şterge părul cu prosopul, iar eu mă bărbieresc. 
Vânătaia ei pare mai mică, dar e în continuare de un roşu- 
purpuriu. Mă încearcă un sentiment de vinovăţie, dar nici 


aseară, nici azi-dimineață nu mi-a dat vreun semn că ar 
avea dureri. Imi aruncă un zâmbet răpitor peste umăr şi 
vinovăția mea se risipeşte în văzduh precum negura în briza 
mării. 


O parte din mine ar vrea să stea veşnic aici, cu ea. Dar sunt 
şi nerăbdător să plec. Nu vreau ca sergentul Nancarrow sau 
colega lui să vină la conac s-o interogheze pe Alessia. 
Trebuie să o ţin departe de poliție. Dacă va fi cazul, îl voi 
informa că am fost chemat la Londra cu afaceri urgente. 


E păcat că trebuie să plecăm. Îmi place familiaritatea 
noastră confortabilă şi mă minunez de cât de mult s-a 
schimbat. Pare mult mai încrezătoare, şi asta numai în 
câteva zile. Îşi dă părul pe-o parte, îmi aruncă o privire şi 
iese din baie, goală ca în ziua-n care s-a născut. Mă uit în 
urma ei, pentru că priveliştea e prea năucitoare ca să nu mă 
bucur de ea; părul îi ajunge până aproape de talie, 
legănându-se în ritmul mersului. Se opreşte la pat şi se uită 
în coşul de nuiele de pe divan, căutând ceva de îmbrăcat. 
Când ridică privirea şi mă prinde pândind, se strâmbă la 
mine. Eu mă întorc la imaginea mea din oglindă cu un 
surâs arogant. Noua ei încredere de sine e al naibii de sexy. 


După câteva clipe, apare în prag şi se sprijină de tocul uşii. 
Poartă hainele pe care i le-am cumpărat şi îmi dau seama că 
va fi o zi bună. 


— Jos, în dulap, ar trebui să fie o geantă în care să-ți pui 
hainele. Sau pot s-o rog pe Danny să ţi le împacheteze. 


— Nu, le pun eu. 
Încrucişează braţele la piept, studiindu-mă: 
— Îmi place să mă uit la tine când te bărbiereşti. 


— Iar mie îmi place că îţi place să mă priveşti, şoptesc când 
termin. 


Mă întorc şi o sărut uşor, apoi mă şterg pe față de restul de 
spumă. 


— Hai să mâncăm ceva şi apoi s-o luăm din loc. 


În drum spre Londra, Alessia e plină de însuflețire. Vorbim, 
râdem, vorbim iar... are cel mai molipsitor chicotit din lume. 
Când intrăm pe M4, preia controlul asupra muzicii şi 
ascultăm Rahmaninov. Când răsună primul acord al 
concertului, mi-o aduc aminte cântând această partitură la 
Ascunzătoare, iar amintirea e tulburătoare. O urmăresc cum 
se cufundă în muzică şi mă trage şi pe mine după ea. Cu 
coada ochiului, îi văd degetele atingând clape imaginare în 
ritmul muzicii. Mi-ar plăcea să o văd cântând din nou, dar 
de data asta într-un concert, cu o orchestră adevărată în 
spate. 


— Ai văzut Brief Encounter? 


— Nu. 


— E un film englezesc clasic. Regizorul foloseşte bucata asta 
ca temă muzicală. E superfain. E unul dintre filmele 
preferate ale mamei. 


— Mi-ar plăcea să îl văd. Îmi place muzica asta. 
— Şi o cânțţi foarte bine. 
— Mulţumesc, răspunde ea zâmbind timid. Cum e? 


— Mama? E... ambițioasă. Inteligentă. Amuzantă. Şi nu 
foarte mămoasă. 


Chiar în timp ce vorbesc, simt că nu sunt loial, dar adevărul 
e că Rowena a părut întotdeauna plictisită sau incomodată 
de copiii mai mici. Ne lăsa cu dragă inimă pe mâna 
numeroaselor dădace, iar apoi ne-a trimis pe la internate. 
Abia după moartea tatei am devenit şi noi ceva mai 
interesanți pentru ea. 


Deşi de Kit a fost interesată întotdeauna. 


— Aha, face Alessia. 


— Relaţia mea cu mama a fost întotdeauna ceva mai... 
încordată. Presupun că n-am iertat-o niciodată că l-a 
părăsit pe tata. 


— L-a părăsit? întreabă Alessia, părând şocată. 

— Ne-a părăsit pe toţi. Eu aveam 12 ani. 

— Îmi pare rău. 

— A cunoscut un tip mai tânăr... şi i-a frânt inima tatei. 
— Ah! 


— E-n regulă. A fost demult. Acum avem un armistițiu 
destul de precar. Mă rog, de la moartea lui Kit. 


E foarte deprimant să vorbesc despre el. Aşa că schimb 
vorba: 


— Alege altceva, zic eu când se termină Rahmaninov. Ceva 
mai vesel. 


Ea zâmbeşte şi cercetează lista. 


— Melody? 


— Rolling Stones? spun râzând. Da, pune asta. 


Atinge ecranul şi începe numărătoarea inversă: Doi. Unu, 
doi, trei, urmată de acorduri de blues la pian. Alessia 
surâde. Îi place. Of, Doamne, am atâta muzică pe care aş 
vrea să o împărtăşesc cu ea! 


Şoselele sunt libere şi mergem bine. Trecem pe lângă 
breteaua spre Swindon şi mai avem mai puţin de 130 de 
kilometri până în Chelsea. Dar trebuie să opresc ca să 
alimentez, aşa că o iau pe un drum lateral spre Membury 
Services. Expresia Alessiei se schimbă brusc. Mâna i se 
încleştează de mânerul portierei şi mă priveşte cu ochi mari, 
speriați. 


— Ştiu că benzinăriile te înspăimântă. Dar trebuie să 
punem benzină, apoi plecăm. De acord? 


Întind mâna şi o strâng încurajator de genunchi. Ea 
încuviințează, dar nu pare convinsă. Opresc lângă o pompă, 
iar ea sare imediat din maşină şi stă lângă mine cât 
alimentez. 


— Vrei să îmi ţii companie? 


Ea încuviințează şi se mişcă de pe un picior pe altul ca să se 
încălzească, răsuflarea formând un abur cețos în jurul 
capului ei. Cercetează cu atenţie locul şi se uită la 
camioanele din parcare. E în stare de alertă. Îngrijorată. Mă 


doare să o văd aşa, mai ales că azi-dimineaţă era atât de 
relaxată. 


— Ştii doar că eşti în siguranță acum. I-a reținut poliția, îi 
spun eu liniştitor. 


Pompa se opreşte cu un clinchet metalic, făcându-ne pe 
amândoi să tresărim. Rezervorul e plin. 


— Hai să plătim. 


Pun furtunul la loc, o iau de după umeri şi ne îndreptăm 
spre magazin. Păşeşte tăcută alături de mine. 


— Eşti bine? 


Stăm la coadă, iar ea e un ghem de anxietate, aruncând 
priviri furişe spre toată lumea din magazin. 


— A fost ideea mamei, izbucneşte ea precipitată, cu voce 
scăzută. A crezut că mă ajută. 


Îmi trebuie câteva secunde ca să îmi dau seama despre ce 
vorbeşte. 


La naiba. Acum îmi spune povestea asta? Mă trece un fior pe 
şira spinării. De ce acum? Trebuie să plătesc benzina. 


— Ţine-ţi vorba. 


Ridic degetul şi îi dau vânzătorului cardul. Ochii lui alunecă 
de câteva ori spre Alessia. 


Frate, nu e de nasul tău, ce naiba. 


— Vă rog să introduceți PIN-ul, zice el zâmbindu-i Alessiei, 
care abia dacă îl priveşte. 


Se uită la pompele de benzină, verificând ce se întâmplă 
afară. 


Când termin, o iau de mână: 


— Vrei să continuăm discuţia în maşină? 


Ea încuviinţează. 


Când urcăm în Jaguar, mă întreb de ce alege benzinăriile 
pentru astfel de dezvăluiri. Mă îndepărtez de pompe, 
parchez maşina lângă pădurea din față şi opresc motorul. 


— Bun. Mai vrei să vorbim? 


Alessia priveşte pe geam spre copacii desfrunziți din față şi 
încuviințează. 


— Bărbatul căruia i-am fost făgăduită. E un om violent. 
Intr-o zi... 


Vocea i se frânge. 


Mie îmi stă inima-n loc. Exact cum mă temeam. 


Ce mama naibii i-a făcut? 


— Nu-i place să cânt la pian. Nu-i place... atenţia care mi se 
acordă. 


Acum îl disprețuiesc şi mai mult. 


— E furios. Vrea să renunţ... 


Mâinile mi se încleştează pe volan. 


Vocea Alessiei aproape că nu se mai aude. 


— Mă loveşte. Şi vrea să îmi rupă degetele. 


— Cum? 


Ea îşi priveşte mâinile. Mâinile ei prețioase. Le prinde una-n 
alta, ocrotindu-le cu grijă. 


Rahatu' ăla cu ochi a rănit-o. 
— A trebuit să fug. 
— Sigur că trebuia să fugi! 


Şi trebuie s-o ating, ca să ştie că sunt de partea ei. Îi 
cuprind amândouă mâinile într-o palmă şi strâng încetişor. 
Tentaţia s-o iau în brațe şi s-o ţin aşa e copleşitoare, dar 
rezist. Are nevoie să vorbească. Mă priveşte şovăielnic şi-i 
dau drumul. 


— Am urcat într-un microbuz până la Shkodër, unde ne-am 
mutat într-un camion mai mare. Dante şi Ylli erau acolo, 
împreună cu alte cinci fete. Una dintre ele avea... adică are 
numai 17 ani. 


Icnesc. Şocat. Cât de tânără! 


— O cheamă Bleriana. În camion am stat de vorbă. Mult. Şi 
ea locuieşte în nordul Albaniei. In Fierza. Ne-am împrietenit. 
Am făcut planuri să căutăm împreună de lucru. 


Se opreşte — pierdută în oroarea propriei poveşti. Sau poate 
întrebându-se ce s-a întâmplat cu prietena ei. 


— Şi ne-au luat totul. Nu ne-au lăsat decât hainele de pe noi 
şi încălțările. In spate nu e decât o găleată pentru... ştii tu. 


Şi vocea i se stinge. 
— Îngrozitor. 


— Da. Mirosul, spune ea înfiorându-se. Nu aveam decât o 
sticlă cu apă. Câte o sticlă pentru fiecare. 


Încep să îi tremure picioarele şi se albeşte la față. Iar eu îmi 
amintesc cum arăta când am văzut-o prima dată. 


— E-n regulă. Sunt aici. Am eu grijă de tine. Vreau să ştiu. 
Întoarce spre mine nişte ochi întunecaţi, pustiiţi: 

— Chiar vrei? 

— Da. Dar numai dacă tu vrei să îmi spui. 


Ochii ei îmi cercetează fața, scrutători. Străpungându-mi 
sufletul ca prima dată, pe holul apartamentului. 


De ce vreau să ştiu? 


Pentru că o iubesc. 


Pentru că ea, cea de acum, e suma tuturor experienţelor ei, 
iar aceasta, din nefericire, e una dintre ele. 


Alessia inspiră adânc şi continuă: 


— Am stat în camion trei, poate patru zile. Nu ştiu cât a 
durat. Ne-am oprit înainte ca maşina să urce pe... cum se 
zice... un feribot. Pentru camioane şi maşini. Ni s-a dat 
pâine. Şi nişte pungi negre din plastic. Ca să le punem în 
cap. 


— Cum? 


— E ceva legat de imigrație. Măsoară... dioksidin karbonit? 


Îşi caută cuvintele. 


— Dioxidul de carbon? 


— Da. Ăsta e. 


— În maşină? 


Ridică din umeri: 


— Nu ştiu, dar dacă e prea mult, autoritățile îşi dau seama 
că în camion sunt oameni. Il măsoară cumva. 


Am urcat pe feribot. Era un zgomot puternic. Prea puternic. 
Motoarele, celelalte camioane... iar noi eram în întuneric. Cu 
capul în punga neagră de plastic. Apoi camionul s-a oprit. 
Motorul a tăcut şi tot ce auzeam era scrâşnetul de 
cauciucuri şi metal. Marea era agitată. Foarte agitată. Noi 
stăteam toate întinse pe jos. 


Degetele ei frământă cruciulița de la gât. 


— Era aproape imposibil de respirat. Am crezut că am să 
mor acolo. 


Mi se pune un nod în gât. Spun cu voce răguşită: 


— Nu-i de mirare că nu-ţi place întunericul. Cred că a fost 
înspăimântător. 


— Uneia dintre fele i s-a făcut rău. Mirosul. 
Se opreşte şi se îneacă. 

— Alessia... 

Dar continuă. De parcă s-ar simți obligată: 


— Înainte să urcăm pe feribot, când ne mâncam pâinea, l- 
am auzit pe Dante spunând în engleză - nu ştia că eu 


înțeleg limba - că va trebui să ne câştigăm banii stând pe 
spate. lar eu mi-am dat seama ce soartă ne aşteaptă. 


Furia mea e fulgerătoare şi simt cum sângele îmi fierbe în 
vene. Ar fi trebuit să-l ucid pe netrebnic când am avut 
ocazia şi să scap de cadavru cum sugerase Jenkins. 
Niciodată nu m-am simțit mai neputincios ca acum. Alessia 
lasă capul în piept, iar eu îi ridic uşor bărbia cu două 
degete: 


— Îmi pare foarte rău. 


Ea întoarce fața spre mine, iar în ochii ei ard flăcări. Nu 
durere, nu autocompătimire, ci furie. Furie profundă. 


— Mai auzisem zvonuri înainte. Fete care dispăreau din 
oraşul nostru, din satele dimprejur. Şi din Kosovo. La asta 
m-am gândit în prima clipă când m-am urcat în autobuz, 
dar speranța moare ultima. 


Înghite în sec şi, dincolo de furie, îi văd suferinţa din ochi. 
Se simte ca o proastă. 


— Alessia, nu eşti tu de vină, şi nici mama ta. Ea a acţionat 
cu bună-credinţă, a făcut ce a crezut că e mai bine pentru 
tine. 


— Aşa e. Iar eu trebuia să plec. 


— Înţeleg. 


— Le-am spus fetelor ce a zis Dante. Trei dintre ele m-au 
crezut. Bleriana m-a crezut. Şi când am avut posibilitatea să 
evadăm, am profitat. Am fugit. Nu ştiu dacă celelalte au 
reuşit. Nu ştiu dacă Bleriana a scăpat. 


Se simte o urmă de vinovăţie în glasul ei. 


— Aveam un bileţel cu adresa Magdei. În Anglia oamenii 
sărbătoreau Crăciunul. Am mers zile în şir... şase sau şapte 
zile, cred. Nu ştiu. Până am ajuns la ea acasă. Şi ea a avut 
grijă de mine. 


— Mulţumesc lui Dumnezeu pentru Magda. 
— Da. 
— Şi unde ai dormit cât ai mers? 


— Nu am dormit. Era prea frig. Am intrat într-un magazin şi 
am furat o hartă. 


Pleacă privirea. 


— Nu îmi pot imagina oroarea prin care ai trecut. Îmi pare 
tare rău. 


— N-are de ce să îți pară rău, spune zâmbindu-mi stingher. 
Era înainte să te cunosc. Acum ştii. Totul. 


— Mulţumesc că mi-ai spus. 
Mă aplec şi o sărut pe frunte. 
— Draga mea femeie curajoasă. 
— Mulţumesc că ai ascultat. 


— O să te ascult întotdeauna, Alessia. Întotdeauna. Şi 
acum, ce zici, mergem acasă? 


Părând uşurată, încuviințează, iar eu pornesc motorul şi 
întorc maşina. O iau pe bretea şi mă îndrept înapoi, spre 
autostradă. 


— Aş vrea să ştiu ceva, spun eu, gândindu-mă la povestea 
cumplită pe care tocmai mi-a spus-o. 


— Ce anume? 
— Are un nume? 


— Cine? 


— Bărbatul căreia i-ai fost... făgăduită. 

Parcă scuip cuvântul. Îl detest pe individ. 

Ea clatină din cap: 

— Nu-i spun niciodată numele. 

— Cum e Cap-de-Mort, şoptesc eu în barbă. 

— Harry Potter? 

— Ştii de Harry Potter? 

— O, da. Bunica... 

— Nu-mi spune. A adus pe ascuns cărțile în Albania. 
Alessia râde. 


— Nu. l-au fost trimise. De către Magda. Mama mi le citea în 
copilărie. In engleză. 


— Aha, uite încă un motiv pentru care vorbeşti aşa de bine 
engleza. Şi mama ta o vorbeşte fluent? 


— Mama? Da. Tatei... tatei nu îi place când vorbim între noi 
în engleză. 


— Sunt convins. 


Pe măsură ce aflu mai multe despre tatăl ei, îmi displace din 
ce în ce mai tare. Dar ţin asta pentru mine. 


— Ce zici, nu vrei să găseşti un alt cântec? 


Ea derulează lista pe ecran şi i se luminează ochii când dă 
de RY X: 


— Pe melodia asta am dansat. 
— Primul nostru dans. 
Zâmbesc când îmi aduc aminte. Parcă a fost acum o viață. 


Ne instalăm într-o tăcere confortabilă, ascultând amândoi 
muzica. Pare absorbită de ritm, legănându-se încet încoace 
şi încolo. Mă bucur să văd că şi-a recăpătat echilibrul după 
ce mi-a spus povestea aia îngrozitoare. 


În timp ce caută un alt cântec, eu îmi rumeg gândurile. 
Bărbatul ăsta, nenorocitul care a rănit-o, cel căreia i-a fost 
făgăduită. Vreau să ştiu totul despre el dacă va fi să o 
protejez de el. Trebuie să rezolv rapid problema statutului 


legal al Alessiei, dar nu am nicio idee cum. Căsătoria cu ea 
ar ajuta, dar cred că trebuie să intre mai întâi în legalitate 
ca s-o facem. Mă hotărăsc să-l sun pe Rajah cât mai curând 
cu putinţă. 


Zâmbesc  malițios când trecem de intersecţia spre 
Maidenhead şi clatin din cap, amuzat de propria mea 
prostie. Parcă sunt iar un puştan de 12 ani. Arunc o privire 
spre Alessia, dar ea nu a observat nimic. E cufundată în 
gânduri, cu degetul la gură. 


— Îl cheamă Anatoli. Anatoli Thaci, spune ea. 
Cum? 

— Cel care nu poate fi numit? 

— Da. 

Înregistrez mintal numele ticălosului. 

— Şi te-ai hotărât să mi-l spui? 

— Da. 


— De ce? 


— Pentru că fără nume are mai multă putere. 


— Cum e Cap-de-Mort? 


Ea încuviinţează. 


— Cu ce se ocupă? 


— Nu ştiu exact. Ştiu că tata are o datorie mare la el, ceva 
legat de afacerile lui, cred. Dar nu ştiu ce. Anatoli e un 
bărbat puternic. Bogat. 


— Serios? o întreb cu o voce seacă. 


Sper din toată inima că am un cont bancar mai consistent 
decât al lui. 


— Nu cred că afacerile lui sunt... legale. Aşa se zice? 


— Da, aşa se zice. E un escroc. 


— Un gangster. 


— De ce ai tu lipici la gangsteri? mă încrunt eu. 


Ea chicoteşte şi e cel mai dezarmant şi neaşteptat sunet. 


— Ce-i aşa de amuzant? 

— Faţa ta. 

— Aha, răspund eu zâmbind. Mda, e un motiv suficient. 
— Îmi place fața ta. 

— Şi eu sunt destul de ataşat de ea. 

Alessia râde încă o dată, apoi redevine serioasă: 

— Ai dreptate. El nu e deloc amuzant. 


— Nu este. Dar e departe. Nu îți poate face rău aici. 
Ajungem imediat acasă. Mai ascultăm o dată Rahmaninov? 


— Sigur, spune ea derulând din nou lista pe ecran. 


Opresc Jaguarul F-Type în fața birourilor şi Oliver iese să 
mă salute şi să-mi dea cheile noi de la apartament. 


— Ea e iubita mea, Alessia Demachi. 


Mă las în spate, iar Oliver vine la geamul maşinii să-i 
strângă mâna Alessiei. 


— Bună ziua, zice el. Îmi pare rău că nu ne-am cunoscut în 
circumstanțe mai bune. 


Şi îi zâmbeşte călduros. 

Alessia îi răspunde cu un surâs fermecător. 

— Sper că v-aţi revenit după încercarea prin care aţi trecut. 
Alessia încuviințează. 


— Mulţumesc că te-ai ocupat de povestea asta, zic eu. Ne 
vedem mâine la birou. 


Îmi face semn cu mâna, iar eu intru cu Jaguarul în trafic. 


Maxim duce bagajele la lift. E ciudat să se întoarcă aici, 
ştiind că acum va locui în apartament. Uşa liftului se 
deschide şi ei intră, iar Maxim lasă jos bagajele şi o ia în 
braţe: 


— Bine ai venit acasă, şopteşte, iar ei îi stă inima-n loc. 


Se ridică pe vârfuri să-l sărute. Buzele lui îi găsesc gura şi o 
sărută apăsat, îndelung, până ce ea uită şi cum o cheamă. 


Când se deschide uşa liftului, sunt amândoi fără suflare. 


La uşă stă o doamnă în vârstă. Poartă ochelari mari de 
soare, o pălărie roşie, țipătoare, şi cercei şi o haină asortate, 
şi strânge în braţe un ghemotoc de blană care chipurile ar fi 
câine. Maxim îi dă drumul Alessiei: 


— Bună ziua, doamnă Beckstrom. 


— Vai, Maxim. Mă bucur să te văd, răspunde ea cu voce 
ascuțită. Sau poate ar trebui să folosesc titlul acum? 


— Maxim e perfect, doamnă B. 


O împinge pe Alessia să iasă din lift şi ține uşa pentru 
bătrâna doamnă. 


— Ea este iubita mea, Alessia Demachi. 


— Bună ziua. 


Doamna Beckstrom îi zâmbeşte Alessiei, dar continuă să 
turuie înainte ca fata să apuce să zică ceva: 


— Am văzut că ai pus să ţi se repare uşa din față. Sper că 
nu ai rămas fără prea multe în urma jafului. 


— Nimic de neînlocuit. 


— Sper că nu se mai întorc. 


— Cred că sunt deja în custodia poliției. 


— Bun. Sper să-i spânzure. 


Să-i spânzure? Aici se spânzură oameni? 


— Eu am plecat să-l plimb pe Heracle, dacă s-a oprit în 
sfârşit ploaia. 


— Plimbare plăcută. 


— Mulţumesc, aşa va fi. Şi ţie. 


Se uită pieziş la Alessia, care nu se poate stăpâni şi roşeşte. 
Uşile se închid şi doamna Beckstrom dispare. 


— E vecina mea de-o veşnicie. Cred că are cam o mie de ani 
şi e dusă cu pluta. 


— Dusă cu pluta? 


— Nebună, îi explică el. Şi nu te lăsa păcălită de potaia aia. 
E un ticălos mic şi rău. 


Alessia zâmbeşte: 

— De când locuieşti aici? 

— De la 19 ani. 

— Nu ştiu câţi ani ai. 

El râde: 

— Suficienţi cât să ştiu cum merge treaba. 
Alessia se încruntă în timp ce Maxim descuie uşa: 
— Am 28. 

Alessia zâmbeşte: 

— Eşti bătrân. 


— Bătrân! Îţi arăt eu bătrân! 


Se apleacă brusc, luând-o prin surprindere, şi o aruncă 
peste umăr, evitând partea rănită. Ea protestează şi râde, 
iar el intră dansând în apartament. 


Alarma ţiuie, iar Maxim se răsuceşte până când Alessia 
ajunge în fața tastaturii. Introduce repede codul nou pe care 
i l-a dat Maxim şi, când ţiuitul se opreşte, el o lasă jos şi o 
strânge din nou în brațe. 


— Mă bucur că eşti aici, cu mine, şopteşte. 


— Şi eu mă bucur. 


Scoate din buzunar cheile pe care i le-a dat Oliver mai 
devreme. 


— Pentru tine. 


Alessia le ia. Sunt pe un breloc din piele albastră, pe care se 
poate citi ANGWIN HOUSE. 


— Cheile regatului, glumeşte ea. 


Maxim surâde: 


— Bine ai venit acasă. 


Se apleacă şi o sărută, zdrobindu-i buzele. Ea geme şi îi 
răspunde şi se pierd din nou unul în celălalt. 


Alessia ţipă când ajunge la orgasm. E un sunet care îmi 
întăreşte mădularul. Strânge cearşaful în pumni. Dă capul 
pe spate. Deschide gura. Îi sărut clitorisul, iar ea se 
zvârcoleşte sub mine; apoi pântecul, buricul, abdomenul, 
sternul. Scânceşte, dar eu îi înăbuş țipătul cu gura mea şi o 
pătrund încet. 


Bâzâie telefonul. Fără să mă uit, ştiu cine e. Caroline. l-am 
promis că mă duc să o văd. Ignor telefonul şi cobor privirea 
spre Alessia, care moțăie lângă mine. A devenit destul de 
solicitantă în pat — şi îmi place. Mă aplec, o sărut pe umăr, 
iar ea se foieşte. 


— Trebuie să ies, şoptesc. 

— Unde te duci? 

— Trebuie să trec pe la cumnata mea. 
— Aha. 


— Nu am mai văzut-o de zile bune şi am câteva lucruri de 
discutat cu ea. Nu stau mult. 


Alessia se ridică în şezut. 

— Bine. 

Se uită afară, pe fereastră. E întuneric. 

— E şase ceasul, îi spun. 

— Vrei să fac ceva de mâncare? 

— Dacă găseşti ceva, chiar te rog. 

Alessia zâmbeşte: 

— Aşa fac. 

— Dacă nu, ieşim. Mă întorc cam într-o oră. 


Fără chef, dau pătura la o parte, mă ridic din pat şi încep să 
mă îmbrac sub privirea admirativă a Alessiei. 


Nu-i spun cât de groază îmi este de întâlnirea asta. 


Capitolul douăzeci şi şase 


— Bună seara, milord, spune Blake când deschide uşa din 
față a reşedinţei Trevelyan. 


— Bună, Blake. 


Nu-l corectez. La urma urmelor, oricât m-ar durea, sunt 
totuşi contele. 


— Lady Trevethick e acasă? 
— Cred că e în salonul de zi. 


— Perfect. Mă descurc singur. A, Blake, şi mulțumeşte-i 
doamnei Blake pentru că a făcut curat după jaf. A făcut o 
treabă grozavă. 


— Aşa voi face, milord. O poveste tare nenorocită. Pot să vă 
iau haina? 


— Mulţumesc. 
Îmi scot haina, iar el o pune pe braţ. 


— Doriţi ceva de băut? 


— Nu, mulțumesc, Blake. E-n regulă. 


Urc în fugă scările, o iau la stânga, îmi potolesc respirația şi 
deschid uşa salonului. 


Alessia cercetează haosul din garderoba din dormitorul lui 
Maxim. Sertarele, rafturile... toate dau pe dinafară de haine, 
nu mai ai unde să arunci un ac. Îşi duce geanta în 
dormitorul de oaspeți şi  despachetează, aranjându-şi 
hainele noi într-un dulap micut. 


Îşi pune trusa de toaletă pe pat şi începe să se plimbe prin 
apartament. Toate sunt dureros de familiare, dar acum le 
vede cu alți ochi. Întotdeauna s-a gândit la apartamentul lui 
Maxim ca la un loc de muncă. Nu a îndrăznit niciodată să 
îşi imagineze că într-o bună zi ar putea locui aici cu el. Nu a 
visat niciodată să locuiască într-un loc atât de mare. Se 
învârte în pragul uşii de la bucătărie, simțindu-se veselă şi 
recunoscătoare şi fericită. E un sentiment rar şi prețios. Mai 
are multe de pus la punct în viaţa ei, dar pentru prima dată 
e plină de speranță. Cu Maxim alături, i se pare că nu există 
obstacole de netrecut. Se întreabă dacă se va întoarce într-o 
oră... Deja îi este dor de el. 


Îşi plimbă degetele peste peretele din hol. Fotografiile care 
atârnau aici au dispărut. Poate au fost furate. 


Pianul! 


Dă fuga în living. E tot acolo, neatins. Răsuflând uşurată, 
aprinde lumina. Camera pare ordonată şi curată, iar colecția 
de discuri e la locul ei. Dar biroul e gol, computerul şi 
sistemul audio au dispărut. Şi de aici au dispărut şi 
fotografiile care atârnau pe pereți. Se duce emoţionată spre 
pian, cercetându-l pe toate părțile. Sclipeşte sub luminile 
candelabrului, probabil e proaspăt lustruit, îşi spune ea. 
Pune o palmă pe abanos, se plimbă în jurul lui, mângâindu- 
i curbele ample. Când termină examinarea, observă că 
partitura compusă de el a dispărut. Poate a strâns-o cineva. 
Saltă capacul şi apasă clapa do: un sunet auriu umple 
încăperea goală, cucerind-o, liniştind-o... făcând-o să se 
concentreze. Se aşază pe taburet, alungă sentimentul de 
solitudine şi începe să cânte Preludiul nr. 23 în Si major al 
lui Bach. 


Caroline stă lângă foc, uitându-se la flăcări, înfofolită într- 
un şal de tartan. Nu se întoarce când intru. 


— Bună. 


Salutul meu timid e acoperit de pârâiturile buştenilor de pe 
foc. Caroline întoarce capul spre mine, cu o expresie 
posomorâtă şi colțurile gurii lăsate în jos. 


— A, tu eşti, zice ea. 


— Pe cine aşteptai? 


Nu s-a ridicat să mă întâmpine şi încep să mă simt puţin 
nedorit. 


Ea oftează: 


— Scuze. Tocmai mă gândeam ce ar face acum Kit dacă ar fi 
aici. 


Durerea mea apare de nicăieri şi începe să mă sufoce ca o 
pătură aspră de lână. O alung şi înghit nodul care mi s-a 
pus în gât. Când vin mai aproape de ea, observ că a plâns. 


— Of, Caro..., şoptesc şi mă las pe vine lângă scaunul ei. 


— Maxim, sunt văduvă. Am 28 de ani şi sunt văduvă. Asta 
nu făcea parte din plan. 


O iau de mână: 


— Ştiu. Nu făcea parte din planul nimănui. Nici măcar al lui 
Kit. 


Ochii ei albaştri îndurerați îi întâlnesc pe ai mei: 


— Nu ştiu, şopteşte. 


— Ce vrei să spui? 


Se apleacă spre mine, şi, într-o şoaptă conspirativă, îmi zice: 
— Cred că a vrut să se omoare. 
Îi strâng degetele: 


— Caro. Nu-i adevărat. Nu te gândi la aşa ceva. A fost un 
accident cumplit, atâta tot. 


Privirile ni se întâlnesc şi încerc să afişez cea mai sinceră 
expresie, deşi adevărul e că mi-a trecut şi mie prin cap 
acelaşi lucru. Nu o pot lăsa să bănuiască aşa ceva şi nici eu 
nu vreau să cred. Sinuciderea e prea dureroasă pentru cei 
rămaşi în urmă. 


— Mă tot gândesc la ziua aia, spune ea, cercetându-mi 
chipul în căutare de răspunsuri. Dar nu am nicio idee de 
ce... 


Din păcate, nici eu. 
— A fost un accident, repet. Dă-mi voie să stau şi eu. 
Îi las mâna şi mă aşez pe scaunul de vizavi, cu fața la foc. 


— Vrei să bei ceva? La urma urmelor, e casa ta. 


Cuvintele ei ascund o undă de amărăciune pe care încerc să 
nu o bag în seamă. Nu vreau să ne certăm. 


— Mi-a oferit deja Blake şi am refuzat. 


Ea oftează şi se întoarce din nou spre foc. Privim amândoi 
flăcările, pierduţi în durerea pierderii lui Kit. Mă aşteptam la 
un adevărat interogatoriu din partea ei, dar nu pare 
dispusă, aşa că stăm într-o tăcere stânjenitoare. După o 
vreme, focul începe să pâlpâie. Mă ridic să mai pun câţiva 
buşteni pe grătar şi întețesc flacăra. 


— Vrei să plec? o întreb. 


Clatină din cap. 


Foarte bine. 


Mă aşez, ea lasă capul pe-o parte, părul îi cade pe faţă şi şi-l 
dă după ureche. 


— Am auzit despre jaf. Ai pierdut ceva important? 


— Nu. Doar laptopul şi linia audio. Şi cred că mi-au spart 
iMac-ul. 


— Oamenii sunt nişte javre. 


— Aşa e. 


— Şi ce ai făcut în Cornwall? 


— Una, alta, încerc eu să destind atmosfera. 


— Mda, chiar că m-ai lămurit. 


Dă ochii peste cap şi întrezăresc o scânteie din Caroline cea 
plină de umor pe care o ştiu: 


— Ce ai făcut în Cornwall? 


— Am fugit de gangsteri, dacă chiar vrei să ştii. 


— Gangsteri? 


— Da. Şi m-am îndrăgostit. 


Alessia cercetează dulapurile şi sertarele din bucătărie, 
căutând ceva să gătească pentru cină. Nu le-a mai cercetat 
în amănunt până acum. Dar pe măsură ce se uită prin ele, 
observă că toate tacâmurile sunt curate, iar oalele şi tigăile 
sunt lună. Bănuieşte că n-au fost folosite niciodată. Două 
tigăi au încă etichetele pe ele. Găseşte câteva provizii în 
cămară: paste, pesto, roşii uscate, câteva borcane cu 
mirodenii şi condimente. Destul cât să pregătească o masă, 


dar niciunul dintre ingredientele astea nu o inspiră. Se uită 
la ceasul din bucătărie. Maxim o să mai lipsească o vreme. 
Are timp să ajungă la băcănia din colț să ia ceva mai 
apetisant pentru bărbatul ei. 


Un zâmbet prostesc îi răsare pe față. 
Bărbatul ei. 
Domnul ei. 


În fundul dulapului găseşte punga în care a ascuns o şosetă 
veche de-a lui Michal — punga în care şi-a ascuns prețioasele 
ei economii. Scoate două bancnote de 20 de lire, le vâră în 
buzunarul din spate al blugilor, îşi ia haina, pune alarma şi 
iese. 


— Cum? izbucneşte Caroline. Tu? Îndrăgostit? 

— Şi de ce ar fi aşa de greu de crezut? 

Observ că nu mă mai întreabă nimic despre „gangsteri”. 

— Maxim, singurul lucru de care eşti îndrăgostit e scula ta. 


— Nu-i adevărat! 


Caroline râde. Şi, oricât de bine ar fi s-o aud râzând, nu e 
aşa de bine să ştiu că râde de mine. Observând reacția mea 
nu prea entuziastă, încearcă să se controleze: 


— OK, atunci cine-i în vârful ei? întreabă ea cu indulgență. 


— Nu e cazul să fii aşa de grosolană. 


— Ăsta nu-i un răspuns. 


O privesc, iar căldura şi umorul îi dispar încet de pe chip. 


— Cine? insistă. 


— Alessia. 


Se încruntă puţin, apoi sprâncenele i se ridică brusc: 


— Nu se poate! exclamă. Menajera ta? 


— Cum adică nu se poate? 


— Maxim! E nenorocita ta de menajeră. Literal. 


Şi chipul i se întunecă, prevestind furtuna. 


Mă foiesc pe scaun, iritat de răspunsul ei: 
— Păi, nu mai e menajera mea. 


— Ştiam eu! Din clipa-n care am întâlnit-o. La tine în 
bucătărie. Te purtai foarte ciudat şi erai foarte grijuliu cu ea. 


Îşi scuipă fiecare cuvânt de parcă ar fi venin. E îngrozită. 
— Nu mai fi aşa de dramatică. Nu-i stilul tău. 

— Ba chiar e stilul meu. 

— De când? 


— De când nenorocitul meu de soț s-a trezit şi s-a dus să se 
sinucidă, şuieră ea, cu ochi sticloşi şi plini de animozitate. 


Rahat. 
A zis-o. Foloseşte moartea lui Kit într-o ceartă. 


Îmi înghit şocul şi durerea, în timp ce ne uităm urât unul la 
altul, iar atmosfera e încărcată de gânduri nerostite. 


Caroline se întoarce brusc spre foc, cu nemulțumirea 
limpede întipărită în linia încăpățânată a bărbiei: 


— Ar trebui să i-o tragi până ţi-o scoţi din sistem, mârâie ea. 


— Cred că n-am să mi-o scot niciodată din sistem. Nu 
vreau. O iubesc. 


Rostesc aceste cuvinte încet, iar ele plutesc în aer în timp ce 
aştept reacția Carolinei. 


— Eşti nebun! 


— De ce? 


— Ştii de ce! E nenorocita ta de femeie de serviciu! 


— Contează? 


— Da, contează. 


— Nu, nu contează. 


— QED. Eşti nebun dacă îţi imaginezi că nu contează. 


— Îndrăgostit nebuneşte, da, îi răspund ridicând din umeri. 
Ăsta-i adevărul. 


— De servitoare! 


— Caro, nu mai fi aşa snoabă. Nu poți alege de cine te 
îndrăgosteşti. Dragostea te alege pe tine. 


— Pe dracu”! 
Se ridică brusc, venind spre mine. 


— Nu-mi ține mie predici cu clişee de doi bani! E doar o 
profitoare mică şi jegoasă, Maxim. Chiar nu-ți dai seama? 


— Termină dracului, Caroline! 


Sar şi eu în picioare, mânat de un acut sentiment de 
nedreptate. Acum suntem practic nas în nas. 


— Nu ştii nimic despre ea... 
— Cunosc genul. 


— De unde? De unde ştii tu genul ei, lady Trevethick? 


Vorbesc rar, apăsând fiecare silabă, iar cuvintele răsună din 
pereții zugrăviți în albastru şi tablourile înrămate din 
salonul mic. 


Sunt furios. 


Cum îndrăzneşte să o judece pe Alessia? Caroline, ca şi 
mine, a trăit în puf. 


Se albeşte şi face un pas în spate, ca şi cum aş fi pălmuit-o. 
Futu-i! 

Amice, ai grijă! Lucrurile scapă de sub control! 

Îmi trec mâna prin păr. 

— Caroline, nu e sfârşitul lumii. 

— Pentru mine e. 

— De ce? 


Ea îmi aruncă o privire deopotrivă rănită şi furioasă. Clatin 
din cap: 


— Nu înțeleg. De ce-i aşa mare lucru pentru tine? 


— Şi cu noi cum rămâne? întreabă ea cu o voce tremurată şi 
cu ochii larg deschişi. 


— Nu există niciun „noi”. 
Dumnezeule, ce enervantă e! 


— Da, ne-am regulat. Eram în doliu. Încă suntem. lar eu am 
cunoscut în sfârşit pe cineva care mă ajută să merg înainte 
şi să îmi reconsider viața de până acum şi... 


— Dar credeam că... 


Mă întrerupe, dar cuvintele i se sting pe buze când vede 
privirea aspră pe care i-o arunc. 


— Ce ai crezut? Noi? Împreună? Da, am fost! Am încercat! 
Iar tu l-ai ales pe fratele meu! strig eu la ea. 


— Eram aşa de tineri..., şopteşte ea. Şi după ce a murit 
Kit... 


— Nu. Nu. Nu. Nu ai dreptul. Nu încerca să mă faci să mă 
simt vinovat. E nevoie de doi, Caroline. Tu ai făcut primul 
pas când eram amândoi pustiiți şi jeleam. Poate a fost doar 
o scuză. Nu ştiu. Dar nu suntem o combinație bună. N-am 


fost niciodată. Am avut o ocazie, dar ai plecat şi te-ai culcat 
cu fratele meu. L-ai ales pe el şi titlul lui. Eu nu sunt 
nenorocitul tău de premiu de consolare. 


Se holbează la mine cu o expresie îngrozită. 
Futu-i! 

— leşi! şopteşte. 

— Mă dai afară din casa mea? 

— Ticălosule! leşi dracului afară! Du-te! urlă ea. 


Înşfacă un pahar de vin gol şi îl aruncă în mine. Mă 
nimereşte în coapsă şi cade pe podeaua de lemn, unde se 
face țăndări. Ne înfruntăm din priviri într-o tăcere grea, 
apăsătoare. 


Ochii i se umplu de lacrimi. 


Iar eu nu mai suport. Mă răsucesc pe călcâie şi ies, trântind 
uşa după mine. 


Alessia merge cu pas grăbit pe o stradă laterală, către 
alimentara pe care o ştie pe Royal Hospital Road. E o seară 
rece şi întunecoasă; îşi vâră mâinile mai adânc în buzunare, 


recunoscătoare pentru haina pe care i-a cumpărat-o Maxim. 
O trece un fior pe şira spinării, ridicându-i părul de pe 
ceafă. 


Aruncă o privire în spate, simțindu-se dintr-odată 
neliniştită. Dar pe sub felinarele de pe stradă e linişte şi 
pace; e singură, cu excepţia unei femei care plimbă un câine 
mare pe partea cealaltă a drumului. Alessia clatină din cap, 
mustrându-se singură că exagerează. Dacă ar fi fost în 
Albania, noaptea ar fi fost îngrijorată de strigoi, demonii care 
rătăcesc pe pământ după lăsarea întunericului. Dar ştie că e 
o superstiție. Încă mai e agitată după confruntarea cu Dante 
şi Ylli. Chiar şi aşa, grăbeşte pasul, ajunge în capul străzii şi 
coteşte spre Tesco Express. 


Magazinul e mai aglomerat decât de obicei şi se bucură de 
mulțimea de clienţi care forfotesc printre rafturi. la un coş, 
se duce la raionul de produse proaspete şi începe să caute 
printre legumele la reducere. 


— Bună, Alessia. Ce-ai mai făcut în ultima vreme? 


Îi trebuie o fracțiune de secundă ca să realizeze că vocea 
calmă, familiară, vorbeşte în albaneză. Incă o secundă, şi 
teama pune stăpânire pe inima şi pe sufletul ei. 


Nu! E aici! 


Sunt afară, în fața reşedinței Trevelyan, încercând să mă 
calmez. Nervos, mă închei la haină, căci frigul de februarie e 
pătrunzător. 


N-a mers deloc bine. 


Strâng pumnii şi îi îndes în buzunare. 


Sunt al naibii de înfuriat în clipa asta. Prea nervos ca să mă 
duc acasă, la Alessia. Trebuie să mă plimb puţin, să mă 
calmez. Măcinat de gânduri şi mai mult decât enervat, fac 
dreapta şi o iau pe Chelsea Embankment. 


Cum a putut Caroline să îşi imagineze că am fi putut avea o 
şansă împreună? 


Ne cunoaştem prea bine. Suntem, chipurile, prieteni. Ea 
este cea mai bună prietenă a mea. Dar, pentru numele lui 
Dumnezeu, e şi văduva fratelui meu! 


E o încurcătură de toată frumusețea, amice. 


Sincer să fiu, habar n-aveam că îşi făcuse planuri în ceea ce 
mă priveşte, pornind de la un futai întâmplător. 


Rahat. E geloasă. 


Pe Alessia. 


Futu-i. 


În mintea mea e o ceaţă totală. Mă încrunt când traversez 
Oakley Street şi trec pe lângă reprezentanța Mercedes-Benz. 
Nici măcar graţia familiară şi frumusețea statuii Băiatul cu 
delfin din colț nu mă binedispune. Sunt negru de supărare. 


Alessia întoarce capul, cu inima bătând să-i spargă pieptul, 
şi simte cum îi fulgeră spaima prin vene. Ameţeşte brusc şi i 
se usucă gura. Anatoli e lângă ea, blocându-i trecerea. E 
aproape. Prea aproape. 


— Te-am căutat, nu glumă, continuă în limba lor maternă. 


Buzele lui pline sunt strâmbate în ceea ce se doreşte a fi un 
zâmbet firesc, dar care nu se reflectă în ochii reci, de un 
albastru-deschis. O priveşte scrutător, căutând răspunsuri. 
Faţa lui colțuroasă e mai îngustă, iar părul blond, mai lung 
decât şi-l aminteşte Alessia. Se apleacă spre ea, înfofolit 
într-o haină care pare italienească şi scumpă, intimidând-o 
chiar şi acum. 


Alessia începe să tremure şi se întreabă cum naiba a găsit-o. 


— B...b...bună, Anatoli, bâiguie ea, cu o voce tremurată şi 
plină de teamă. 


— Hai, carissima, sunt sigur că poți mai mult decât atât. 
Cum aşa, niciun zâmbet pentru bărbatul cu care ai să te 
căsătoreşti? 


Nu. Nu. Nu. 


Picioarele  Alessiei par lipite de podeaua magazinului; 
disperarea pune stăpânire pe ea. Mintea îi lucrează cu 
febrilitate - cum poate să scape? E înconjurată de 
cumpărători care îşi văd de treburile lor, dar niciodată nu s- 
a simțit aşa de neajutorată şi de singură. Nimeni nu e atent 
la ce se petrece acolo, în văzul lumii. 


Anatoli o mângâie uşor pe obraz cu un deget înmănugşat, iar 
stomacul ei se revoltă. 


Nu mă atinge. 


— Am venit să te iau acasă, spune el cu naturalețe, de parcă 
abia s-ar fi despărțit ieri. 


Alessia se uită fix la el, incapabilă să vorbească. 
— Nu spui nimic drăguţ? Nu te bucuri că mă vezi? 


În ochii lui apare o scânteie de iritare, dar şi altceva, ceva 
mai întunecat.  Speculaţie?  Admiraţie? O provocare 
acceptată? 


Alessiei îi vine un gust amar în gură, dar izbuteşte să nu 
vomite. El o prinde de cot şi o strânge: 


— Vii cu mine. Am cheltuit o mică avere ca să-ți dau de 
urmă. Părinţii tăi sunt distruşi de dispariţia ta, iar taică-tu 
spune că nu le-ai dat de veste dacă eşti bine şi în siguranță. 


Alessia e nedumerită. Nu aşa s-a întâmplat. Oare nu ştie că 
mama a ajutat-o? Mama e bine? De fapt, ce a spus mama 
ei? 


El o strânge mai tare: 


— Ar trebui să-ţi fie ruşine. Dar o să ne ocupăm de asta mai 
târziu. Acum hai să mergem să-ți iei lucrurile. Te duc acasă. 


Capitolul douăzeci şi şapte 


Străbat cu paşi furioşi Cheyne Walk. 


Futu-i. Trebuie să beau ceva ca să mă calmez naibii. Mă uit 
la ceas. Alessia nu mă aşteaptă mai devreme de şapte. Am 
timp. Fac stânga-mprejur şi mă întorc pe Oakley Street, cu o 
destinație clară în minte: Coopers Arms. 


Vântul şuieră în jurul meu, dar nu simt frigul. Sunt prea 
nervos. Tot nu-mi vine să cred ce reacție a putut avea 
Caroline. 


Sau poate am ştiut de la bun început că o să fie urât. 


Am ştiut? Chiar atât de urât? Atât de urât încât să mă dea 
afară din casă? 


Ducă-se naibii toate. 


De obicei, singura persoană care reuşeşte să mă enerveze în 
halul ăsta e mama. 


Amândouă sunt nişte snoabe înfiorătoare. 


Ca şi mine. 


Futu-i. 


Nu sunt! Nu! 


Oare ce-o să spună Caroline când o să-i zic că vreau să mă 
căsătoresc cu Alessia? 


Ce-o să spună mama? 


Căsătoreşte-te cu cineva cu bani, scumpule. 


Kit a ales înţelept. 


Dispoziţia mea se întunecă şi mai rău pe măsură ce înaintez 
în noapte. 


— Nu vin cu tine, spune Alessia cu o voce tremurată, care îi 
trădează spaima. 


— Hai să vorbim afară. 


Anatoli o strânge şi mai tare de cot, până începe s-o doară. 


— Nu! ţipă Alessia şi îşi smulge brațul din mâna lui. Nu mă 
atinge! 


El o priveşte cu răceală. Gâtul i se înroşeşte, iar ochii i se 
îngustează, până se fac ca nişte ace de gheaţă. 


— De ce te porți aşa? 


— Ştii foarte bine de ce. 


Gura lui se strânge într-o dungă aspră. 


— Am bătut cale lungă după tine. Nu plec fără tine. Tatăl 
tău mi te-a făgăduit. De ce îl dezonorezi? 


Alessia roşeşte. 


— Din cauza bărbatului? 


— Bărbatul? 


Inima Alessiei bate mai repede. Oare ştie despre Maxim? 


— Dacă asta e, îl omor. 


— Nu există niciun bărbat, şopteşte ea precipitată. 


Spaima care o încearcă scapă de sub control, aruncând-o în 
abisurile disperării. 


— Prietena aia a maică-tii. A trimis un e-mail. Spunea că 
era un bărbat. 


Alessia e buimăcită. 


Magda? 


Anatoli îi ia coşul şi o înşfacă iar de cot. 


— Hai să mergem, spune, şi o trage spre uşile automate, 
lăsând coşul într-un teanc din apropiere. 


Alessia, încă şocată de apariţia lui neaşteptată, se lasă trasă 
în stradă. 


Stau la bar cu un Jameson dinainte. Licoarea aurie mă arde 
pe gât, dar calmează furtuna devastatoare care îmi agită 
stomacul. 


Sunt un prost. 


Un prost priapic. 


Ştiam eu că partida de sex cu Caroline se va întoarce 
împotriva mea într-o bună zi. 


Futu-i. 


Cu toate astea, are dreptate. Niciodată nu am gândit decât 
cu scula. Până la Alessia. Şi atunci s-a schimbat totul. 


Nu am cunoscut niciodată o femeie ca ea. O femeie care nu 
are nimic, cu excepţia talentului, a imaginaţiei şi a unui 
chip frumos. Mă întreb ce s-ar fi ales de viața mea dacă m- 
aş fi născut în condiții mai nefericite. Poate aş fi fost un 
muzician rupt în fund, asta dacă aş fi apucat să învăţ să 


cânt. Rahat! Sunt foarte multe lucruri pe care le iau de 
bune. Am trecut fără efort prin viață, toate mi-au fost aduse 
la nas, nu m-a afectat nimic şi am făcut exact ce şi cum am 
avut eu chef. Acum trebuie să-mi câştig existența şi de mine 
şi de deciziile mele depind câteva sute de oameni. E o 
sarcină împovărătoare şi o responsabilitate uriaşă pe care 
trebuie să le accept dacă vreau să îmi păstrez stilul de viață. 


Şi în toiul acestor frământări am dat peste Alessia şi, într-o 
perioadă indecent de scurtă, am ajuns să țin la ea mai mult 
decât am ţinut vreodată la oricine altcineva. Mai mult decât 
la mine însumi. O iubesc, mă iubeşte şi ea şi ţine la mine. E 
un dar rar, o femeie minunată care are nevoie de mine. Şi eu 
am nevoie de ea. E o femeie care mă face să pun osul la 
treabă. 


O femeie care mă face să vreau să fiu un om mai bun. 


Nu asta îşi doreşte toată lumea de la partenerul de viață? 


Şi apoi mai e şi Caroline. Mă uit pierdut în pahar şi trebuie 
să recunosc că nu-mi place să mă cert cu Caroline. Este cea 
mai bună prietenă a mea. Aşa a fost dintotdeauna. Lumea 
mea deraiază atunci când nu suntem pe aceeaşi lungime de 
undă. S-a mai întâmplat uneori, când Kit era aici şi o făcea 
pe mediatorul, dar până acum nu m-a dat niciodată afară 
din casă. 


Ce-i mai rău e că voiam să îi cer ajutorul pentru rezolvarea 
statutului legal al Alessiei în Marea Britanie. Tatăl Carolinei 


este director în Ministerul de Interne. Dacă e cineva care să 
ne poată ajuta, el e acela. 


Dar deocamdată iese din discuție. 


Golesc paharul. Caroline o să revină la sentimente mai 
bune. 


Sper că o să revină la sentimente mai bune. 


Trântesc paharul pe tejghea şi-i fac semn barmanului. E 
19:15, e vremea să mă întorc la fata mea. 


Anatoli o ţine pe Alessia de cot şi o trage către blocul lui 
Maxim. 


— Eşti menajera lui? 
— Da. 


Răspunsul ei e scurt. Încearcă să nu intre în panică, 
analizându-şi opțiunile. 


Dacă Maxim e acasă? 


Anatoli a amenințat că îl omoară. 


Se îngrozeşte când se gândeşte ce i-ar putea face Anatoli lui 
Maxim. 


Probabil că Magda i-a scris mamei. De ce? Doar a implorat-o 
să nu scrie. 


Gândeşte, Alessia, gândeşte. 


— Deci el e patronul tău? 


— Da. 


— Atâta tot? 


Alessia întoarce rapid capul: 


— Sigur că da! 


Tonul ei e vehement. 


El se opreşte, o smuceşte brutal şi o priveşte suspicios 
printre pleoapele lăsate, sub lumina murdară a felinarului: 


— Nu s-a bucurat de ceea ce-mi aparține? 


Alessia are nevoie de câteva clipe ca să îşi dea seama la ce 
se referă. 


— Nu, spune ea repede, fără suflare, roşind aşa de tare că i 
se înfierbântă obrajii în ciuda frigului de februarie. 


Anatoli încuviințează, ca şi cum i-ar fi acceptat răspunsul, 
iar ea simte o uşurare de moment. 


Vine după ea în apartament. Se aude sunetul alarmei, iar 
Alessia e recunoscătoare că Maxim nu s-a întors încă. 
Anatoli intră în hol şi se uită de jur împrejur. Alessia îl 
priveşte pe furiş şi îl vede cum ridică din sprâncene. E 
impresionat. 


— Are biştari, bărbatul ăsta? bombăne el. 


Ea nu ştie dacă întrebarea îi este adresată ei. 


— Şi tu stai aici? 


— Da. 


— Unde dormi? 


— În camera aceea. 


Alessia arată spre dormitorul de oaspeți. 
— Şi el unde doarme? 


Ea arată spre dormitorul principal. Anatoli deschide uşa şi 
intră în cameră. Alessia rămâne în hol, înghețată de spaimă. 
Cum ar putea scăpa? Dar el se întoarce imediat cu coşul de 
gunoi în mână: 


— Şi ăsta? mârâie el. 


Alessia izbuteşte să îşi controleze expresia şi strâmbă 
dezgustată din nas la vederea prezervativului din coş. Ridică 
din umeri, încercând cu disperare să mimeze nonşalanța: 


— Are o prietenă. Sunt ieşiţi în oraş acum. 

El lasă jos coşul, părând mulțumit de răspuns. 

— Ia-ţi lucrurile. Am parcat jos. 

Ea rămâne încremenită, cu inima bătându-i nebuneşte. 


— Hai. Acum. Nu vreau să stau aici până se întoarce. N-am 
chef de o scenă. 


Îşi descheie haina, vâră mâna sub sacou şi scoate un pistol: 


— Vorbesc serios. 


Alessia se albeşte când vede arma şi începe să respire 
repezit. O să-l omoare pe Maxim, n-are nicio îndoială. Începe 
să i se învârtă capul. Fără cuvinte, în gând, se roagă la 
Dumnezeul bunicii ei să-l țină pe Maxim departe. 


— Am venit să te salvez. Nu ştiu ce cauţi aici. Vorbim mai 
târziu despre asta. Dar acum vreau să-ți strângi lucrurile. 
Plecăm. 


Soarta ei e pecetluită. Se va duce cu Anatoli. Trebuie, ca să-l 
protejeze pe bărbatul pe care-l iubeşte. Nu are de ales. Cum 
şi-a putut închipui că ar putea scăpa de besa tatălui ei? 


Lacrimi de înger nevinovat se îngrămădesc în ochii Alessiei 
când intră în dormitorul de oaspeţi. Îşi împachetează 
lucrurile repede şi cu eficienţă, cu mâinile tremurând. În 
sinea ei se dă o luptă între furie şi spaimă. Vrea să plece 
înainte să se întoarcă Maxim. Trebuie. Ca să-l protejeze. 


Anatoli apare în prag şi o cercetează pe ea şi încăperea 
goală: 


— Arăţi foarte... diferit. Occidental. Îmi place. 


Alessia nu spune nimic în timp ce trage fermoarul 
rucsacului, dar dintr-un motiv oarecare e recunoscătoare că 
are încă haina pe ea. 


— Nu ştiu de ce plângi, zice el părând sincer nedumerit. 


— Îmi place Anglia. Mi-ar plăcea să rămân aici. Am fost 
fericită aici. 


— Te-ai distrat destul. Acum e vremea să te întorci acasă şi 
să-ți accepţi responsabilitățile, carissima. 


Vâră pistolul în buzunarul interior al sacoului şi ia bagajul. 
— Trebuie să las un bilet, bâiguie ea. 
— De ce? 


— Pentru că aşa e corect. Patronul a fost bun cu mine. O 
să-şi facă griji. 


Aproape că se înăbuşă. 


Anatoli o priveşte fix, iar ea habar n-are ce crede. Poate se 
gândeşte la ce i-a spus ea. 


— Bine, zice el în cele din urmă. 


Vine după ea în bucătărie, unde lângă telefon e un carnețel 
cu un pix. Alessia scrie repede câteva rânduri, alegând cu 
atenție cuvintele şi sperând cu disperare că Maxim va citi 


printre rânduri. Nu ştie cât de bine vorbeşte sau citeşte 
Anatoli în engleză. Nu poate risca, nu poate scrie ceea ce şi- 
ar dori. 


Mulţumesc că m-ai apărat. 


Mulţumesc că mi-ai arătat ce înseamnă dragostea. 


Dar nu pot fugi de soarta mea. 


Te iubesc. Te voi iubi mereu. Până în ultima clipă. 


Maxim. Dragostea mea. 


— Ce-ai scris? 


Ea îi arată şi-l priveşte cum se uită peste cuvinte şi apoi 
încuviințează. 


— E bine. Hai să mergem. 


Alessia lasă cheia deasupra biletului. A fost a ei pentru 
numai câteva ore preţioase. 


E o noapte rece, liniştită, şi începe să se lase gerul; sub 
felinare, ici, colo, sclipesc cristale de gheață. Când cotesc, 


drumul e pustiu, cu excepţia unui bărbat care, la distanță, 
închide uşa unui Mercedes S-Class parcat în fața blocului 
meu. 


— Maxim! 
Mă întorc şi o văd pe Caroline care fuge pe stradă spre mine. 
Caroline? Ce Dumnezeu? 


Dar îmi atrage atenţia ceva anume la bărbatul cu 
Mercedesul. Scena e ciudată, pentru că ocoleşte maşina ca 
să ajungă la partea dinspre trotuar. Nu e-n regulă. Ceva îmi 
scapă. Brusc, simțurile mele intră în alertă. Aud țăcănitul 
tocurilor lui Caroline, care se apropie, simt mirosul iernii şi 
al Tamisei în vântul înghețat şi mijesc ochii încercând să 
disting numărul de înmatriculare al maşinii. Chiar şi aşa, de 
la mare distanță, îmi dau seama că e un număr străin. 


Bărbatul deschide ceea ce trebuie să fie portiera şoferului. 
— Maxim! mă strigă din nou Caroline. 


Mă întorc, ea aleargă spre mine şi îşi aruncă brațele după 
gâtul meu cu atâta forță, că trebuie să o prind în braţe ca să 
ne ținem echilibrul şi să nu cădem amândoi jos. 


— Îmi pare rău, suspină ea. 


Nu spun nimic, căci atenția mea e în continuare atrasă de 
maşină. Şoferul urcă şi trânteşte portiera, în timp ce 
Caroline se tot scuză, dar o ignor. Maşina semnalizează, 
apoi iese din curbă în lumina unui felinar. 


Atunci văd. Steagul mic al Albaniei, în roşu şi negru, de pe 
plăcuța de înmatriculare. 


Alessia aude pe cineva strisându-l pe Maxim pe stradă. În 
timp ce Anatoli deschide uşa, se întoarce în scaunul 
pasagerului. Maxim e la capătul blocului şi o femeie blondă 
aleargă spre el. 


Cine e? 

Maxim îi prinde capul în mâini. 
Nu! 

O ţine de talie. 


Şi îşi aminteşte: femeia care îi purta cămaşa şi stătea în 
bucătăria lui. 


Alessia, ea e prietena şi cumnata mea, Caroline. 


Anatoli trânteşte portiera, făcând-o pe Alessia să tresară şi 
să se uite înainte. 


Cumnata lui? Cumnata lui cea căsătorită - şi fratele lui e 
mort. 


Caroline e văduva lui. 


Alessia îşi înăbuşă un suspin. 


Deci acolo s-a dus. La Caroline. lar acum se îmbrățişează în 
stradă, iar el o ţine la piept. Trădarea e fulgerătoare şi 
crudă, sfârtecând-o pe Alessia şi făcându-i pulbere credința 
în ea şi în el. 


El. Domnul ei. 


O lacrimă se prelinge pe obrazul fetei când Anatoli porneşte 
motorul. Scoate încet maşina din locul de parcare şi 
conduce departe de singura fericire pe care a cunoscut-o 
Alessia vreodată. 


— Futu-i! urlu eu pe măsură ce mă cuprinde groaza. 


Caroline face ochii mari: 


— Ce s-a întâmplat? 


— Alessia! 


O las pe Caroline şi o iau la goană pe stradă, dar maşina 
dispare în depărtare. 


— Rahat. Rahat. Rahat. Nu din nou! 


Mă trag de păr cu ambele mâini, neajutorat. Complet 
neajutorat. 


— Maxim, ce s-a întâmplat? 


Caroline e lângă mine, în fața intrării în bloc. 


— Au pus iar mâna pe ea. 


Caut nervos cheile ca să descui uşa. 


— Cine? Ce îndrugi acolo? 


— Alessia. 


Năvălesc pe uşă şi nu mai stau după lift. O las pe Caroline 
jos şi urc în goană cele şase etaje până la apartamentul 
meu. Când descui, alarma începe să ţiuie, confirmându-mi 
cea mai neagră temere. 


Alessia nu e aici. 


Opresc alarma şi ascult, sperând nebuneşte că m-am 
înşelat. Nu aud nimic, evident, numai vântul care zgâlțâie 
geamul luminatorului de pe hol şi sângele care îmi bubuie 
în urechi. 


Încep să alerg ca un smintit prin toate camerele. Imaginaţia 
mea a luat-o complet razna. Au luat-o. Au luat-o iar. Fata 
mea cea dulce şi curajoasă. Ce-o să-i facă monştrii ăştia? 
Hainele ei nu sunt în dormitorul meu. Nici în camera de 
oaspeți... 


În bucătărie, găsesc cheia ei şi un bilet. 


Domnule Maxim 


Logodnicul meu e aici şi mă duce înapoi acasă, în Albania. 
Mulţumesc pentru tot. 


Alessia 


— Nu! urlu eu, copleşit de disperare. 


Smulg telefonul şi îl izbesc de perete. Se face bucăți, iar eu 
mă las la podea, cu capul în mâini. 


Pentru a doua oară în mai puţin de o săptămână îmi vine să 
plâng. 


Capitolul douăzeci şi opt 


— Maxim, ce mama dracului se întâmplă? 


Ridic capul din palme şi o văd pe Caroline stând în prag. 
Pare ciufulită şi şifonată, dar mai calmă decât acum câteva 
minute. 


— A luat-o. 


Sunt răguşit şi mă străduiesc să îmi stăpânesc furia şi 
disperarea. 


— Cine-a luat-o? 
— Logodnicul ei. 


— Alessia are un logodnic? 


— E complicat. 


Caroline îşi încrucişează brațele pe piept, se încruntă şi pare 
sincer îngrijorată: 


— Arăți dărâmat. 

Îi arunc o privire plină de furie: 
— Sunt. 

Mă ridic încet în picioare. 


— Cred că femeia cu care vreau să mă căsătoresc a fost 
răpită. 


— Să te căsătoreşti? 
Caroline se albeşte. 
— Da. Să mă căsătoresc, la naiba! 


Vocea mea se izbeşte de pereţi şi ne înfruntăm din priviri. 
Cuvintele plutesc între noi, încărcate de regrete şi învinuiri. 
Caroline închide ochii şi îşi dă părul după ureche. Când îi 
deschide, mă priveşte cu hotărâre. 


— Atunci ai face bine să te duci după ea. 


Alessia priveşte pe geamul maşinii fără să vadă nimic, 
înecată în lacrimi pe care nu le poate opri. Curg şiroaie pe 
măsură ce durerea ei se adânceşte. 


Maxim şi Caroline. 


Caroline şi Maxim. 


Tot ce a trăit cu el a fost o minciună? 


Nu! Nu poate crede asta. I-a spus că o iubeşte şi ea l-a crezut. 
Vrea să-l creadă în continuare, dar acum oricum nu mai 
contează. Nu-l va mai vedea niciodată. 


— De ce plângi? o întreabă Anatoli, dar ea îl ignoră. 


Nu-i mai pasă ce are de gând să facă cu ea. Are inima 
zdrobită şi ştie că nu se va vindeca niciodată. Anatoli dă 
drumul la radio şi în boxe explodează o melodie pop ritmată, 
care o calcă pe nervi. Presupune că a vrut să îşi mute 
atenţia de la suspinele ei înăbuşite. Anatoli dă radioul mai 
încet şi îi întinde o cutie cu batiste: 


— Ţine. Şterge-te la ochi. Gata cu prostiile astea sau îți dau 
eu motiv să plângi. 


Alessia scoate un pumn de şervețele şi continuă să 
privească în gol pe fereastră. N-are curaj nici măcar să se 
uite la el. Ştie că va muri de mâna lui. 


Şi nu poate face nimic. 


Doar dacă ar putea fugi. În Europa. Poate că reuşeşte să 
aleagă ea cum să moară... Inchide ochii şi se cufundă în 
iadul ei personal. 


— Să mă duc după ea? întreb, iar mintea mea lucrează cu 
febrilitate. 


— Da, spune Caroline pe un ton categoric. Dar trebuie să te 
întreb ceva. Ce te face să crezi că a fost răpită? 


— Biletul ei. 
— Biletul? 
— Uite. 


Îi întind hârtia mototolită şi mă depărtez, frecându-mă pe 
față şi încercând să îmi adun gândurile haotice. 


Unde ar putea s-o ducă? 


A plecat de bunăvoie? 


Nu. Îl detesta. 


A încercat să-i rupă amărâtele alea de degete! 


Sigur a obligat-o să meargă cu el. 


Dar cum mama dracului a găsit-o? 


— Maxim, biletul ăsta nu sună ca şi cum ar fi fost răpită. 
Nu te-ai gândit că poate fata s-a hotărât să se întoarcă 
acasă? 


— Caro, nu a plecat de bunăvoie. Crede-mă. 


Trebuie să o aduc înapoi. 


Futu-i. 


Trec ca furtuna pe lângă Caroline şi mă duc în living. 


— Fir-ar să fie! 


— Ce s-a mai întâmplat? 


— Nu am niciun computer care să funcționeze! 


— Am nevoie de paşaportul tău, spune Anatoli în timp ce 
conduce cu viteză pe străzile Londrei. 


— Cum? 


— Trecem prin Eurotunel cu trenul. Am nevoie de paşaport. 


Eurotunel! Nu! 


Alessia înghite în sec. E adevărat. Se întâmplă. O duce 
înapoi în Albania. 


— N-am paşaport. 


— Cum adică n-ai paşaport? 


Alessia îl priveşte fix. 


— De ce, Alessia? Spune-mi! Ai uitat să ţi-l iei? Nu înțeleg. 


Se încruntă. 


— Am fost introdusă ilegal în țara asta de nişte bărbaţi care 
mi-au luat paşaportul. 


— Introdusă? Bărbaţi? 


I se încleştează maxilarele, iar muşchii de pe obraz încep să 
zvâcnească: 


— Ce se întâmplă aici? 


E prea obosită să-i mai explice. 


— Nu am paşaport. 


— Fir-ar a dracului! 


Anatoli izbeşte o palmă în volan. La auzul plesniturii, 
Alessia tresare. 


— Alessia, trezeşte-te! 


S-a schimbat ceva. Alessia e buimacă. 


Maxim? 


Deschide ochii, dar se trezeşte aruncată şi mai adânc în iad. 
E cu Anatoli şi maşina e oprită, parcată pe marginea 
drumului. E întuneric, dar la lumina farurilor îşi dă seama 
că sunt pe un drum de țară, înconjurați de câmpuri 
înghețate. 


— Coboară din maşină, îi spune Anatoli. 

Alessia se uită la el şi simte un firicel de speranţă în piept. 
O s-o lase aici. Poate să se întoarcă pe jos. A mai făcut-o. 
— Afară! repetă el răstit. 


Îşi deschide portiera, coboară din maşină, vine în dreptul 
portierei ei şi o deschide larg. O apucă de mână, o trage de 
pe scaun şi o târăşte în spatele maşinii, unde deschide 
portbagajul. Cu excepţia rucsacului ei şi a unui troler mic, 
portbagajul e gol. 


— Trebuie să intri acolo. 
— Cum? Nu. 
— N-avem de ales. Nu ai paşaport. Intră. 


— Te rog, Anatoli. Urăsc întunericul. Te rog. 


El se încruntă. 
— Treci acolo sau te bag eu. 
— Anatoli. Te rog. Nu. Nu-mi place întunericul. 


Cu mişcări iuți, o ia pe sus, o trânteşte în portbagaj şi 
închide capota înainte să apuce ea să se împotrivească. 


— Nu! ţipă ea. 


Înăuntru e întuneric beznă. Începe să dea din picioare şi să 
urle, dar întunericul i se prelinge în plămâni, sufocând-o, la 
fel ca punga neagră de plastic pe care a avut-o în cap când a 
traversat Canalul Mânecii. 


Nu poate respira. Nu poate respira. Ţipă. 
Nu întunericul. Nu. Nu întunericul. Urăsc întunericul. 


După câteva secunde, capota se deschide şi o rază de 
lumină îi explodează-n față. Clipeşte. 


— Uite. la asta. 


Anatoli îi dă o lanternă. 


— Nu ştiu cât o să țină bateria. Dar n-avem de ales. După 
ce urcăm în tren, deschid portbagajul. 


Uluită, Alessia ia lanterna şi o strânge la piept. Anatoli îi 
mută rucsacul ca să-l poată folosi pe post de pernă, apoi îşi 
scoate geaca şi o înveleşte: 


— S-ar putea să-ți fie frig. Nu ştiu dacă funcționează 
căldura aici. Culcă-te. Şi nu face gălăgie. 


Îi aruncă o privire aspră şi închide din nou capota. 


Alessia strânge lanterna la piept şi mijeşte ochii, încercând 
să îşi regleze respirația odată ce maşina porneşte din nou. 
Începe să cânte în gând Preludiul nr. 6 în Re Minor al lui 
Bach, repetându-l iar şi iar - culorile îi fulgeră în tonuri 
strălucitoare de albastru şi turcoaz în cap —, iar degetele i se 
îndoaie, bătând fiecare notă pe lanternă. 


Cineva o zgâlțâie să o trezească. Ridică privirea somnoroasă 
spre Anatoli, care stă aplecat deasupra ei şi sprijină cu o 
mână capota. Respirația formează un nor de abur în jurul 
lui, luminat de un felinar singuratic din parcare. E 
pământiu la față şi are o expresie aspră: 


— De ce te trezeşti aşa de greu? Am crezut că eşti 
inconştientă. 


Pare uşurat. 
Uşurat? 
— O să rămânem peste noapte aici, zice. 


Alessia clipeşte, cuibărindu-se în haină. E frig. E ameţită de 
atâta plâns. Are ochii umflați. Şi nu vrea să petreacă 
noaptea cu el. 


— Afară, se răsteşte el şi îi întinde mâna. 


Oftând, Alessia se ridică în şezut. Vântul rece şuieră în jurul 
ei, băgându-i părul în ochi. Iese înțepenită din portbagaj, 
refuzând ajutorul lui Anatoli. Nu vrea să pună mâna pe ea. 
El întinde mâna să-şi ia haina şi şi-o trage pe el. Îşi ia 
valiza, îi întinde rucsacul cu hainele ei şi închide 
portbagajul. În parcare nu sunt decât alte două maşini. Nu 
departe e o clădire scundă, banală, iar Alessia presupune că 
e probabil un hotel. 


— Vino cu mine. 


Anatoli merge cu pas grăbit spre intrare. Alessia îşi lasă 
încet rucsacul pe jos, se întoarce şi fuge. 


Mă uit în tavan, măcinând în cap toate planurile pe care le- 
am pus la cale de când a fost răpită Alessia. Mâine iau 
avionul spre Albania, iar Tom Alexander vine cu mine. E 
foarte enervant, dar timpul e prea scurt ca să închiriez un 
avion particular, aşa că mergem cu un zbor de linie. 
Mulțumită Magdei, avem adresa părinţilor Alessiei. Tot 
mulțumită Magdei a găsit-o pe Alessia bărbatul căreia i-a 
fost făgăduită. Nu mă gândesc prea mult la această mică 
informaţie, pentru că îmi ies din minţi de furie. 


Calmează-te, amice. 


Închiriem o maşină, mergem până la Tirana şi rămânem 
acolo peste noapte, la Plaza. Tom a aranjat să ne întâlnim 
cu un translator, care o să vină cu noi la Kukës a doua zi. 


Şi o să stăm acolo cât o să fie nevoie. O să-i aşteptăm pe 
Alessia şi pe bărbatul care a răpit-o. 


Pentru a nu ştiu câta oară în seara asta îmi doresc să-i fi 
luat un telefon. E îngrozitor de frustrant că nu pot să o 
contactez. 


Sper că e bine. 
Închid ochii, imaginându-mi cele mai cumplite scenarii. 


Fata mea cea dulce. 


Draga, draga mea Alessia. 
Vin după tine. Am eu grijă de tine. 


Te iubesc. 


Alessia fuge orbeşte în întuneric, însuflețită de un val de 
adrenalină. Fuge pe asfalt, apoi intră pe iarbă. Aude un 
strigăt în spatele ei. El e. Îi aude paşii răsunând pe 
pământul înghețat. Se apropie. 


Şi mai mult. 

Apoi se face linişte. 

A intrat şi el pe iarbă. 
Nu. 


Accelerează ritmul, sperând că picioarele o vor duce departe 
de el. Însă cade când el o ajunge şi o prinde. Cade. Aruncată 
la pământ cu atâta forță, încât o zgârie pe față iarba 
înghețată. Anatoli e întins pe spatele ei, gâfâind din greu. 


— Căţțea proastă. Unde dracu’ ai crezut că te duci de data 
asta? îi şuieră în ureche. 


Se ridică în genunchi şi o trage până o întoarce cu fața în 
sus, apoi se suie călare pe ea. O pălmuieşte tare peste față, 
aruncându-i capul într-o parte. Se apleacă, o prinde de gât 
şi strânge. 


O s-o omoare. 
Nu se opune. 


Se uită la el. Drept în ochi. În albastrul lor rece, vede 
întunericul din inima lui. Ura. Furia. Neputinţa. Mâinile lui 
strâng, strâng, şi viaţa începe să o părăsească. Ameţeşte. 
Întinde mâna şi se agaţă de brațul lui. 


Aşa o să mor... 


Îşi vede sfârşitul. Undeva în Franța, în mâinile acestui 
bărbat violent. Asta îşi doreşte şi ea. Il întâmpină cu brațele 
deschise. Nu vrea o viață de spaimă, ca a mamei. 


— Omoară-mă, şopteşte. 
Anatoli mormăie ceva de neînțeles — şi-i dă drumul. 


Alessia inspiră adânc şi-şi duce mâinile la gât, tuşind şi 
scuipând. Trupul nu îi dă ascultare, luptându-se să 
trăiască, trăgând în plămâni aerul preţios, readucând-o la 
viață. 


Alessia oftează. 


— De asta nu vreau să mă căsătoresc cu tine. 


Vorbeşte încet şi răguşit, sunetele făcându-şi anevoie drum 
prin laringele strivit. 


Anatoli o prinde de falcă şi se apleacă spre ea, suficient de 
aproape încât să-i simtă răsuflarea fierbinte în obraz: 


— Femeia e un sac, e făcută să îndure, mârâie el cu o 
licărire crudă în ochi. 


Alessia se uită la el şi pe obraji prind să-i alunece lacrimi 
fierbinți, care i se scurg spre urechi. Nici măcar nu şi-a dat 
seama că plânge. Anatoli citează din Kanunul antic al lui 
Lek Dukagjini, codul feudal primitiv după care s-au condus 
secole de-a rândul triburile din munţii aflați în nordul şi 
estul Albaniei. Ideile din el încă mai dăinuie. Anatoli se lasă 
pe spate. 


— Mai bine mor decât să fiu cu tine, spune Alessia, cu glas 
lipsit de emoție. 


El se încruntă, uluit: 


— Nu fi ridicolă. 


Se ridică încet, stând deasupra ei: 
— În picioare. 


Alessia mai tuşeşte o dată şi se ridică greoi în picioare. El o 
apucă de cot şi o trage spre parcare, unde rucsacul ei a 
rămas pe asfalt. Îl ridică, apoi mai face câţiva paşi şi îşi ia şi 
valiza lui. 


Cazarea durează câteva clipe. Alessia stă în spate cât el dă 
paşaportul şi un card de credit. Anatoli vorbeşte fluent 
franceza, dar Alessia e prea slăbită şi are dureri prea mari 
ca să se mai mire. 


Apartamentul auster are două încăperi. Livingul are un 
mobilier cenuşiu-închis şi o chicinetă într-o parte. Peretele 
din spatele sofalei e vopsit în dungi inegale, în culori vesele. 
Prin uşa deschisă, Alessia întrezăreşte două paturi duble. 
Oftează uşurată. Două paturi. Nu unul. Două. 


Anatoli lasă jos rucsacul, îşi scoate haina şi o aruncă pe 
sofa. Alessia îl priveşte, auzind cum îi bubuie sângele în 
urechi. In tăcerea camerei, e asurzitor. 


Şi acum? Ce are de gând să facă? 


— Arăţi groaznic. Du-te şi te spală pe faţă, îi zice, făcând 
semn spre baie. 


— Şi cine e vinovat de asta? se răsteşte Alessia. 


El o fulgeră din priviri şi, pentru prima dată, Alessia observă 
că are ochii roşii şi e foarte palid. Pare epuizat. 


— Hai, du-te. 
Şi vocea pare epuizată. 


Alessia intră în dormitor, apoi în baie, trântind uşa cu atâta 
putere că se sperie ea însăşi de zgomot. 


Baia e mică şi afumată; în lumina lipsită de strălucire a 
becului de deasupra oglinzii, Alessia îşi vede reflexia şi 
icneşte. Un obraz e roşu de la palma primită, iar pe celălalt 
e zgâriată de la căzătură. În jurul gâtului are semne roşii de 
forma degetelor lui. Mâine vor fi vânătăi. Dar ce o şochează 
cel mai tare sunt ochii fără viaţă care o privesc pe sub 
pleoapele umflate. 


E deja moartă. 


Cu mişcări iuți, mecanice, se spală pe față, tresărind când 
săpunul atinge zgârieturile. Se şterge cu un prosop. 


Când se întoarce în living, Anatoli şi-a atârnat sacoul în 
cuier şi acum caută prin minibar. 


— ȚŢi-e foame? o întreabă. 
Ea scutură din cap. 


Anatoli îşi toarnă ceva de băut - scotch, crede ea - şi dă 
paharul peste cap dintr-o înghițitură, închizând ochii ca să 
se bucure de gust. Când îi deschide, pare mai calm. 


— Scoate-ţi haina, zice. 
Alessia nu se clinteşte. 
El se ciupeşte de şaua nasului: 


— Alessia, nu vreau să mă cert cu tine. Sunt obosit. Aici e 
cald. Mâine o să fim din nou afară, în frig. Te rog să-ți scoţi 
haina. 


Ea îşi scoate haina fără tragere de inimă, în timp ce Anatoli 
o măsoară din cap până-n picioare, făcând-o să se simtă 
stingherită. 


— Îmi place cum îţi stă în blugi, spune, dar Alessia nu se 
poate uita la el. 


În timp ce o cântăreşte din priviri, se simte ca o oaie 
premiată expusă pe platforma de licitaţii. Aude clinchetul 


sticlelor, dar de data asta Anatoli scoate din frigider o sticlă 
de Perrier. 


— Ţine, cred că ţi-e sete şi ţie. 


Îi toarnă apa într-un pahar şi i-l întinde. Alessia ezită puţin, 
apoi îl ia şi bea. 


— E aproape miezul nopţii. Ar trebui să dormim. 
Alessia se uită în ochii lui, iar el rânjeşte: 


— Ah, carissima. Ar trebui să te fac a mea după circul pe 
care l-ai făcut afară. 


Întinde mâna să-i ridice bărbia, iar ea tresare când degetele 
lui îi mângâie pielea. 


Nu mă atinge. 


— Eşti foarte frumoasă, şopteşte el, ca pentru sine. Dar nu 
am putere să mă lupt cu tine. Şi cred că va fi o luptă, nu? 


Alessia închide ochii, încercând să-şi reprime valul de 
repulsie care îi strânge stomacul. Anatoli chicoteşte şi îi 
mângâie fruntea cu un sărut uşor: 


— O să ajungi să mă iubeşti, şopteşte el, apoi ia bagajele şi 
le duce în dormitor. 


Niciodată. 
Omul ăsta are halucinații. 


Inima ei aparţine altuia. Îi va aparține întotdeauna lui 
Maxim. 


— Du-te şi pune-ţi pijamaua, îi spune el. 

Alessia clatină din cap: 

— Dorm aşa. 

Nu are încredere în el. 

Anatoli îşi lasă capul într-o parte, cu o expresie severă: 
— Nu. Scoate-ți hainele. N-o să fugi dacă eşti dezbrăcată. 
— Nu, spune ea, încrucişându-şi brațele. 


— Nu fugi sau nu-ți scoţi hainele? 


— Amândouă. 
El pufneşte, frustrat şi obosit: 
— Nu te cred. Dar nu înţeleg nici de ce fugi. 


— Pentru că eşti un bărbat rău şi violent, Anatoli. De ce aş 
vrea să îmi petrec toată viaţa cu tine? 


Din vocea ei nu răzbate nicio emoție. 
El ridică din umeri: 


— Nu uficientă i u discuți ; ii 
Nu am suficientă energie pentru discuţia asta. Treci în 
pat. 


Profitând de ocazie şi repede, să nu se răzgândească, intră 
în dormitor. Işi scoate ghetele şi se ghemuieşte în patul aflat 
mai departe, întorcându-se cu spatele la el. 


Îl ascultă cât se mişcă prin cameră, dezbrăcându-se şi 
împăturindu-şi hainele. Anxietatea ei sporeşte cu fiecare 
mişcare a lui, cu fiecare sunet. După o eternitate, se aude 
sunetul uşor al tălpilor goale pe podea. Îl aude cum se 
apropie de pat. Stă lângă ea, cu respirația repezită, şi îi 
simte ochii pe trupul ei. Peste tot. Strânge bine pleoapele, 
prefăcându-se că doarme. 


Anatoli plescăie din buze, apoi se aude un foşnet de 
cearşafuri şi pături şi, spre marea surprindere a Alessiei, 
simte cum îi pune o pătură peste ea. Apoi Anatoli stinge 
lumina, cufundând camera în întuneric, iar patul se lasă 
când se întinde şi el alături. 


Nu! Ar trebui să fie în celălalt pat! 


Alessia se crispează, dar el e sub plapumă, în timp ce ea e 
întinsă deasupra. O prinde în braţe şi o trage lângă el. 


— Aşa o să ştiu dacă te ridici din pat, zice el şi o sărută pe 
păr. 


Ea se smuceşte şi duce mâna la cruciulița de aur de la gât. 


În scurtă vreme, respirația lui regulată îi spune că a 
adormit. 


Alessia se uită în gol în întunericul de care se teme şi îşi 
doreşte să o înghită cu totul. Lacrimile refuză să mai curgă. 
I-au secat cu totul. 


Ce face Maxim? 
Îi e dor de mine? 


E cu Caroline? 


O vede pe Caroline în brațele lui Maxim, îl vede strângând-o 
la piept şi îi vine să urle. 


Îi e prea cald şi cineva vorbeşte încet în apropiere. Deschide 
un ochi şi se întreabă unde e. 


Nu. Nu. Nu. 


Un val de teamă şi disperare o potopeşte cu suferință când 
îşi aduce aminte. 


Anatoli. 


Vorbeşte la telefon, în camera cealaltă. Alessia se ridică în 
fund şi ascultă. 


— E bine... Nu... Câtuşi de puţin... Nu prea vrea să se 
întoarcă acasă. Nu o înţeleg. 


Vorbeşte cu cineva în albaneză şi pare nedumerit şi supărat: 


— Nu ştiu... Poate... Era un bărbat. Patronul ei. Cel de care 
era vorba în e-mail. 


Vorbeşte despre Maxim! 


— Ea spune că e doar menajera lui, dar nu ştiu ce să zic, 
Jak. 


Jak! Vorbeşte cu tatăl ei! 


— O iubesc atât de mult! E foarte frumoasă. 


Cum? El nu ştie ce înseamnă iubirea! 


— Nu, nu mi-a spus încă. Dar şi eu aş vrea să ştiu. De ce să 
plece? 


Vocea i se frânge. E copleşit de emoţii. 


Am plecat din cauza ta! 


A plecat ca să fie cât mai departe de el. 


— Da. Ţi-o aduc înapoi. O să am grijă să nu pățească nimic. 


Alessia duce mâna la gâtul care încă o doare. Ce naiba? Să 
nu păţească nimic? 


Ce mincinos. 


— E în siguranţă cu mine. 


Ha! Pe Alessia mai că o pufneşte râsul de ironia acestei 
declarații. 


— Mâine seară... Da... La revedere. 


Îl aude umblând prin cameră şi apoi apare brusc în prag, în 
chiloți şi maiou. 


— Te-ai trezit? o întreabă. 

— Din păcate. 

El o priveşte ciudat şi ignoră comentariul. 
— Ai dincolo micul dejun. 

— Nu mi-e foame. 


Alessia se simte curajoasă şi indiferentă. Nu-i mai pasă. 
Acum, că nu-i mai poate face rău lui Maxim, n-are decât să 
se poarte cum are chef. 


Anatoli se freacă pe bărbie şi o priveşte îngândurat: 


— Cum vrei. Plecăm în 20 de minute. Ne aşteaptă un drum 
lung. 


— Nu merg cu tine. 
El dă ochii peste cap: 


— Carissima, n-ai de ales. Nu complica situația pentru 
amândoi. Nu vrei să-i vezi pe tatăl tău, pe mama? 


Mama. 


El ridică puţin din sprâncene. A adulmecat o crăpătură în 
platoşa ei şi, simțind victoria, îi dă lovitura de grație: 


— Îi e dor de tine. 


Ea se ridică din pat, îşi ia ursuză bagajul şi, ocolindu-l cât 
mai departe cu putință, intră în baie să se spele şi să se 
schimbe. 


Sub duş, în minte i se înfiripă o idee. 


Are bani. Poate ar trebui să se întoarcă în Albania. Îşi poate 
lua un paşaport nou, o viză, şi se poate întoarce în Anglia. 


Poate ar trebui să rămân în viaţă. 


În timp ce îşi usucă repede părul cu prosopul, simte că viața 
ei are un nou scop. 


Se va întoarce la Maxim. Şi va vedea cu ochii ei. Va vedea 
dacă totul a fost o minciună. 


Capitolul douăzeci şi nouă 


Alessia moțăie pe locul din față. Sunt pe o autostradă şi 
merg cu viteză mult prea mare. Au mers ore întregi, au 
traversat Franța, Belgia, iar acum crede că sunt pe undeva 
în Germania. E o zi rece şi umedă de iarnă, iar peisajul e 
mohorât şi plat, exact ca starea ei de spirit. Nu, ea e mai 
mult decât mohorâtă, e nefericită. 


Anatoli pare hotărât să ajungă în Albania cât mai repede cu 
putință. Acum ascultă la radio un talk-show nemțesc, din 
care Alessia nu înțelege nimic. Monotonia vocilor, vuietul 
constant al şoselei şi zona rurală ternă îi amorțesc simțurile. 
Nu vrea decât să doarmă. Când doarme, durerea e ca un 
zumzet în surdină, ca un pârâit la radio. Nu e ca durerea 
ascuțită care-i sfâşie inima de îndată ce se trezeşte. 


Gândurile ei se întorc la Maxim. 
Şi durerea sporeşte. 


Încetează. E prea mult. 


Se uită cu ochi obosiţi la „logodnicul” ei, studiindu-l. 
Conduce concentrat Mercedesul care înghite kilometru după 
kilometru. Are tenul deschis la culoare, care îi trădează 
rădăcinile din nordul Italiei, nasul drept, buze pline, iar 
părul blond, neobişnuit prin părțile lor, e lung şi 
nepieptănat. Alessia se poate uita cu detaşare la el şi să 
considere că este un bărbat chipeş. Dar buzele alea au un 
zvâcnet de cruzime, iar ochii albaştri au o căutătură 
glacială, care o străpunge când se încruntă la ea. 


Îşi aminteşte când l-a întâlnit prima dată. Cât de fermecător 
fusese! Tata îi spusese că Anatoli e un om de afaceri 
internaţional. La prima întâlnire, păruse fermecător şi 
versat. Călătorise mult, iar ea îl asculta fermecată povestind 
despre Croaţia, Italia şi Grecia - tot felul de locuri 
îndepărtate. Ea era timidă, dar încântată că tata i-a ales un 
bărbat aşa de erudit. 


Măcar de-ar fi ştiut. 


După ce s-au întâlnit de câteva ori, a început să întrevadă 
străfulgerări din omul care era de fapt. Furia lui iraţională 
față de copiii din vecini care îi înconjuraseră maşina cu 
uluire admirativă când a venit în vizită, izbucnirile lui când 
se contrazicea cu taică-su pe teme politice, admiraţia 
ascunsă față de acesta când se răstise la mama pentru că 
vărsase un strop de rachiu. Semnele erau acolo, de câteva 
ori a mustrat-o chiar şi pe Alessia, dar adevăratul lui 
caracter era ținut în frâu de eticheta socială. 


Anatoli şi-a arătat adevărata față la nunta unui şef local, 
când Alessia a cântat la pian. Doi băieți tineri pe care-i 
cunoştea de la şcoală au mai rămas cu ea după ce a 
terminat de cântat. Au flirtat cu ea până când Anatoli a 
izbutit să o tragă într-o cameră laterală, departe de ei şi de 
petrecere. Alessia era încântată şi credea că o să încerce să 
îi fure un sărut, pentru că era prima dată când erau singuri. 
Dar nu - Anatoli era furios. I-a tras două palme peste față. A 
fost un şoc, cu toate că viața cu tatăl ei o pregătise pentru 
violenţa fizică. 


A doua oară când se întâmplase, era la şcoală. După recital, 
a venit la ea un tânăr şi i-a pus câteva întrebări. Anatoli l-a 
alungat şi a tras-o în vestiar. Acolo, a lovit-o de câteva ori, a 
prins-o de mâini şi i-a dat degetele peste cap, amenințând-o 
că i le rupe dacă o mai prinde flirtând. L-a implorat să se 
oprească şi din fericire s-a oprit, dar a îmbrâncit-o la podea 
şi a lăsat-o suspinând şi tremurând acolo, singură. 


Prima dată nu a spus nimănui ce s-a întâmplat. L-a iertat. A 
fost o scăpare. Ea s-a comportat necuvenit. I-a încurajat pe 
tinerii aceia zâmbindu-le. 


A doua oară, Alessia a fost distrusă. 


Credea că poate va reuşi să scape din cercul vicios al 
violenței care o chinuia pe maică-sa, dar tocmai mama 
fusese cea care o găsise ghemuită pe podea, tremurând şi 
plângând. 


Nu vreau să-ți trăieşti viața alături de un bărbat violent. 


Au plâns amândouă. 


Şi mama ei a trecut la acţiune. 


Dar totul a fost zadarnic. 


Acum e aici -cu el. 


Anatoli o priveşte cu coada ochiului. 


— Ce-i? 


Alessia îşi fereşte privirea, îl ignoră şi se uită pe geam. 


— Ar trebui să oprim, mi-e foame şi tu nici n-ai mâncat, 
spune el. 


Ea îl ignoră în continuare, deşi foamea îi strânge ca o gheară 
stomacul, amintindu-i de drumul de şase zile de mers pe jos 
spre Brentford. 


— Alessia! se răsteşte el, făcând-o să tresară. 


Se întoarce către el: 


— Ce-i? 


— Cu tine vorbesc. 


Ea ridică din umeri: 


— M-ai răpit. Nu vreau să fiu cu tine. Şi tu te aştepţi să fac 
conversație? 


— Nu ştiam că poți fi aşa nesuferită, bombăne Anatoli. 


— Şi ăsta e doar începutul. 


Gura lui Anatoli se strâmbă şi, spre surprinderea ei, pare 
amuzat: 


— Un lucru e sigur în ceea ce te priveşte, carissima: nu se 
plictiseşte omul cu tine. 


Semnalizează şi ies de pe autostradă într-o zonă de servicii. 


— E o cafenea acolo. Hai să mâncăm ceva. 


Anatoli îi pune în față o tavă pe care se află cafea neagră, 
câteva pliculeţe de zahăr, o sticlă de apă şi o baghetă de 
brânză: 


— Nu pot să cred că eu te servesc pe tine, spune el în timp 
ce se aşază. Mănâncă. 


— Bun venit în secolul XXI, i-o întoarce Alessia, încrucişând 
provocator brațele. 


El încleştează maxilarele: 
— Nu-ţi spun a doua oară. 


— Ah, Anatoli, dă-i drumul, fă ce ştii tu mai rău. Nu 
mănânc. Tu le-ai cumpărat, tu să le mănânci, se răsteşte ea, 
ignorând protestele stomacului. 


În ochii lui se citeşte uimirea, dar strânge din buze şi 
Alessia bănuieşte că încearcă să îşi ascundă un zâmbet. 
Oftează, întinde mâna, îi ia bagheta şi, cu un gest teatral, ia 
o muşcătură consistentă. Cu gura plină, pare deopotrivă 
absurd şi ridicol de încântat de sine. E aşa de caraghios 
încât, fără să vrea, Alessiei îi scapă un chicotit. 


Anatoli zâmbeşte, un zâmbet adevărat, care îi luminează şi 
ochii. Se uită la ea cu căldură şi nu mai încearcă să îşi 
ascundă amuzamentul: 


— Ţine, zice el, şi îi întinde bucata rămasă de baghetă. 


Stomacul ei alege tocmai acest moment ca să chiorăie, iar la 
auzul sunetului zâmbetul lui se lărgeşte. Alessia se uită la 
baghetă, apoi la el, şi oftează. Îi este foarte foame. Împotriva 
voinţei ei, ia sandviciul şi începe să mănânce. 


— Mai bine, zice el şi începe să mănânce porțţia lui. 

— Unde suntem? întreabă Alessia după câteva îmbucături. 
— Tocmai am trecut de Frankfurt. 

— Când ajungem în Albania? 

— Mâine. Sper că mâine după-amiază suntem acasă. 

Îşi termină masa în tăcere. 


— Mănâncă tot. Vreau să mergem fără oprire. Vrei la 
toaletă? 


Anatoli se ridică, nerăbdător să plece cât mai repede. Alessia 
îşi ia cafeaua fără să mai pună şi zahăr în ea. 


Ca Maxim. 


E amară, dar o bea pe toată. Ia sticla cu apă. Staţia service, 
cu parcarea mare şi mirosul de gaze de eşapament, e 


cumplit de familiară şi îi aminteşte de drumul pe care l-a 
făcut cu Maxim; dar diferența este că voia să fie Maxim. 
Acum se îndepărtează tot mai mult de el cu fiecare 
kilometru. 


Stau în salonul pentru business class de la British Airways, 
pe aeroportul Gatwick, aşteptând zborul de după-amiază 
spre Tirana. Tom frunzăreşte The Times şi soarbe dintr-un 
pahar cu şampanie, în timp ce eu îmi fac gânduri negre. Am 
trăit într-o stare de permanentă îngrijorare de când a fost 
smulsă Alessia de lângă mine. 


Poate a plecat de bunăvoie cu el. 


Poate s-a răzgândit în privința noastră. 


Nu vreau să cred aşa ceva, dar îndoiala îşi croieşte drum în 
mintea mea. 


Se strecoară înşelător. 


Dacă aşa s-a întâmplat, atunci cel puţin o să am ocazia să 
discut cu ea în legătură cu răzgândirea asta subită. Ca să 
mai uit de gândurile astea tulburătoare, fac câteva poze şi le 
urc pe contul meu de Instagram. Odată încheiată şi treaba 
asta, reiau în minte evenimentele dimineții. 


Mai întâi i-am cumpărat Alessiei un telefon, care e în 
rucsacul meu. M-am întâlnit cu Oliver şi am verificat rapid 
agenda tuturor afacerilor imobiliare. Spre uşurarea mea, 
lucrurile păreau a merge bine. În prezența avocatului meu, 
domnul Rajah, care a fost martor, am semnat actele 
solicitate de Biroul Coroanei pentru includerea mea în Linia 
de Succesiune. Le-am prezentat amândurora o versiune 
revizuită a evenimentelor de peste weekend cu Alessia şi l- 
am rugat pe Rajah să îmi recomande un avocat specializat 
în servicii de imigrare, ca să putem începe să găsim vreun 
fel de viză pentru Alessia. 


După aceea, dintr-un impuls, am făcut o vizită la banca mea 
din Belgravia, unde este depozitată Colecţia Trevethick. 
Dacă o găsesc pe Alessia şi nu e totul pierdut, o s-o cer de 
soție. De-a lungul secolelor, strămoşii mei au adunat o 
grămadă frumuşică de bijuterii fine, lucrate de cei mai 
pricepuţi artizani ai vremurilor lor. Când colecţia nu e 
împrumutată muzeelor din lumea întreagă, e depozitată în 
siguranţă în seifurile din Belgravia. 


Am nevoie de un inel, unul care să fie pe măsura frumuseții 
şi talentului Alessiei. În colecţie erau două care s-ar putea 
potrivi, dar am ales un inel Cartier din anii 1930, din platină 
şi cu diamante, pe care bunicul meu, Hugh Trevelyan, i l-a 
dat bunicii mele, Allegra, în 1935. E un inel desăvârşit, 
simplu şi elegant: 2,79 carate şi evaluat în prezent la 45 000 
de lire. 


Sper să-i placă Alessiei. Dacă totul merge conform planului, 
se va întoarce în Marea Britanie purtând inelul — în calitate 
de logodnică a mea. 


Îmi pipăi din nou buzunarul, ca să mă asigur că inelul e în 
siguranță, şi mă încrunt la 'Tom, care se îndoapă cu alune şi 
ridică privirea. 


— Rezistă, Trevethick. Se vede cu ochiul liber că n-ai stare. 
Alessia o să fie bine. Îți salvăm noi fata. 


A insistat să mă însoțească din clipa-n care l-am sunat şi i- 
am spus ce s-a întâmplat. Şi-a lăsat un om să o păzească pe 
Magda şi acum e aici, cu mine. Lui Tom îi place aventura. 
De aceea s-a şi înrolat în armată pe vremuri. Acum e din 
nou călare pe calul lui alb - metaforic vorbind - şi gata de 
luptă. 


— Sper, răspund. 


Oare şi Alessia ne va vedea drept salvatori, nu drept o mare 
bătaie de cap? Nu ştiu. Abia aştept să mă urc în avion şi să 
ajung acasă la părinții ei. N-am nicio idee ce mă aşteaptă 
acolo, dar sper că o voi găsi pe fata mea. 


— De ce ai plecat din Albania? o întreabă Anatoli când intră 
din nou pe autostradă. 


Vorbeşte pe un ton blând şi Alessia se întreabă dacă nu 
cumva încearcă să-i inducă un fals sentiment de siguranță. 
Nu-i chiar atât de proastă. 


— Ştii de ce. Ţi-am spus deja. 


Chiar în timp ce rosteşte cuvintele, îşi dă seama că nu ştie 
ce poveste i-au spus lui. Poate are ocazia să mai 
înfrumusețeze puțin adevărul. Să uşureze puțin situația 
pentru ea şi pentru maică-sa. Dar totul depinde de ceea ce a 
spus Magda. 


— Ce-a zis prietena mamei? 


— Taică-tu a interceptat e-mailul. A văzut numele tău şi m- 
a rugat pe mine să i-l citesc. 


— Ce spunea? 


— Că eşti bine, sănătoasă, şi că eşti plecată să lucrezi 
pentru un bărbat. 


— Atâta tot? 


— Mai mult sau mai puțin. 


Aşadar, Magda nu a pomenit de Dante şi Ylli. 


— Şi tata ce-a zis? 


— M-a rugat să vin după tine şi să te aduc înapoi. 


— Şi mama? 
— N-am vorbit cu mama ta. Nu-i treaba ei. 
— Sigur că e treaba ei! Nu mai fi aşa de preistoric! 


Anatoli îi aruncă o privire piezişă, luat prin surprindere de 
izbucnirea ei. 


— Preistoric? 


— Da! Eşti un adevărat dinozaur. Merită să i se ceară 
părerea. 


Încruntarea nedumerită a lui Anatoli vorbeşte de la sine; 
habar n-are ce tot spune ea acolo. Alessia continuă, 
înfierbântându-se pe măsură ce vorbeşte: 


— Eşti un om din alt secol. Din altă epocă. Tu şi toți bărbații 
ca tine. În alte țări, atitudinea ta de Neanderthal față de 
femei ar fi de neacceptat. 


Anatoli clatină din cap: 
— Ai stat prea mult în Occident, carissima. 


— Îmi place Occidentul. Bunica era din Anglia. 


— De-asta te-ai dus la Londra? 


— Nu. 


— Şi atunci, de ce? 


— Anatoli, ştii de ce. Vreau să-ţi fie clar. Nu vreau să mă 
mărit cu tine. 


— Lasă că-ţi revii tu, Alessia. 


Şi dă din mână, ca şi cum împotrivirea ar fi neînsemnată. 


Alessia pufneşte, simțindu-se jignită, dar şi curajoasă. La 
urma urmelor, ce-i poate face în timp ce conduce? 


— Vreau să aleg singură cu cine mă căsătoresc. E o dorință 
cât se poate de simplă. 


— Vrei să-l dezonorezi pe tatăl tău? 


Alessia  roşeşte. Sigur că atitudinea ei - sfidarea, 
încăpățânarea ei - aduce mare ruşine asupra familiei. 


Se întoarce spre geam, dar pentru ea această conversație nu 
s-a terminat. Poate va reuşi să-l convingă cumva pe tatăl ei. 


Îşi îngăduie să se gândească pentru câteva clipe la Maxim şi 
simte cum o copleşeşte durerea, ascuţită şi reală. Curajul se 
evaporă şi cade din nou în disperare. Inima îi bate mai 
departe, dar e pustiită. 


Îl va mai vedea vreodată? 


Undeva, în Austria, Anatoli opreşte din nou la o benzinărie, 
dar de data asta numai pentru ca să facă plinul. Insistă să 
vină cu el să plătească. Alessia se târăşte după el fără 
tragere de inimă, neatentă la ce se întâmplă în jurul ei. 


Când se întorc pe autostradă, el o anunţă: 


— Peste puțin timp ajungem în Slovenia. La intrarea în 
Croaţia, va trebui să intri din nou în portbagaj. 


— De ce? 
— Pentru că nu e în Schengen şi are graniță. 


Alessia se albeşte la față. Nu-i place să stea în portbagaj. 
Urăşte întunericul. 


— Când ne-am oprit la benzinărie, am cumpărat şi câteva 
baterii pentru lanternă. 


Se uită pe furiş spre Anatoli, iar el îi surprinde privirea: 
— Ştiu că nu-ți place. Dar n-avem ce face. 
Îşi întoarce privirea spre drum. 


— Şi de data asta nu ar trebui să dureze prea mult. Când 
am oprit la Dunkerque, am crezut că eşti inconştientă, că 
te-ai intoxicat cu monoxid de carbon sau cine ştie ce. 


Se încruntă. Dacă nu se înşală, Alessia ar putea jura că e 
îngrijorat. După-amiază, la restaurant, a privit-o cu căldură. 


— Ce-i? o întreabă el, scoțând-o din visare. 


— Nu sunt obişnuită să-ţi faci griji pentru mine, recunoaşte 
ea. Numai cu violența. 


Mâinile lui Anatoli se încleştează pe volan. 


— Alessia, dacă nu faci ceea ce ți se spune, există 
consecințe. Mă aştept să fii o soție gheg3 tradițională. Asta-i 
tot ce trebuie să ştii. Cred că ai devenit prea încăpățânată 
cât ai stat la Londra. 


3 Grup etnic albanez, prezent în special în nordul ţării. (N.r. 


Nu-i răspunde, ci întoarce capul şi se uită la peisajul rural 
care zboară pe lângă ei, sporindu-i amărăciunea pe măsură 
ce maşina înghite kilometru după kilometru. 


Avionul nostru aterizează la Tirana la ora locală 20:45, pe o 
ploaie rece, torențială. Tom şi cu mine avem numai bagaje 
de mână, aşa că trecem prin vamă şi ieşim într-un terminal 
modern, bine luminat. Nu ştiu la ce mă aşteptam, dar arată 
ca orice alt mic aeroport din Europa, cu toate amenajările de 
care ai nevoie. 


Pe de altă parte, maşina noastră închiriată e o surpriză 
neaşteptată. Agentul mă avertizase că aici nu există maşini 
de firmă de închiriat, aşa că m-am trezit la volanul unei 
maşini de care nu am auzit niciodată: o Dacia. E cea mai 
simplă şi mai analogică maşină pe care am condus-o 
vreodată, deşi are un port USB în radio, aşa că îmi pot 
conecta iPhone-ul şi folosi Google Maps. Constat cu 
surprindere că îmi place maşina, e practică şi solidă. Tom o 
botează „Dacy” şi, după o scurtă negociere la ieşirea din 
parcare şi un bacşiş pentru parcagiu, o luăm din loc. 


E o adevărată provocare să conduci noaptea, pe o ploaie 
torențială, pe partea cealaltă a drumului, într-o țară unde 
până la jumătatea anilor 1990 nu se auzise de maşini 
proprietate personală. Dar în 40 de minute, Dacy şi Google 
Maps ne duc teferi la Plaza Hotel, în centrul Tiranei. 


— Drace, complicat a mai fost, exclamă Tom când tragem în 
fața hotelului. 


— Că bine zici! 
— Deşi am condus în condiții mai grele, bombăne el. 


Opresc motorul, ştiind că face aluzie la perioada petrecută 
în Afganistan. 


— Cât de departe e oraşul natal al fetei ăsteia? 
— O cheamă Alessia, mă răstesc eu pentru a zecea oară. 


Mă întreb dacă a fost înțelept din partea mea să îl las pe 
Tom să vină cu mine. 


— Cred că avem trei, patru ore de condus. 


La nevoie, e un om bun, dar diplomaţia n-a fost niciodată 
punctul lui forte. 


— lartă-mă, bătrâne. Alessia, zice el, trăgându-şi o palmă 
peste frunte. Am înțeles. Sper să se oprească ploaia până 
mâine. Hai să ne cazăm şi să vedem dacă putem bea ceva pe 
undeva. 


În portbagajul Mercedesului, Alessia strânge lanterna în 
mână când maşina se hurducă şi se opreşte. Probabil că au 
ajuns la granița cu Croaţia. Inchide ochii, trage haina lui 


Anatoli peste cap şi stinge lanterna. Nu vrea să fie prinsă. 
Nu vrea decât să ajungă acasă. Aude voci, potolite şi 
trădând stăpânire de sine. Apoi maşina se pune în mişcare. 
Oftează uşurată şi aprinde iar lanterna. Îşi aminteşte de 
ascunzătoarea improvizată sub  cearşafuri pe care-a 
împărțit-o cu Maxim şi cu micul dragon. Au stat şi au vorbit 
îndelung în patul lui mare, demn de un nobil, cu genunchii 
atingându-li-se şi... Durerea o străpunge brusc, ca o lamă 
de cuţit. O arde până-n străfundurile sufletului. 


Nu peste multă vreme Mercedesul încetineşte şi opreşte. 
Motorul toarce în ralanti şi, după câteva secunde, Anatoli 
deschide portbagajul. Alessia stinge lanterna şi se ridică în 
şezut, clipind des în întuneric. 


Se află pe un drum pustiu de țară. În partea opusă, se 
zăreşte în întuneric un bungalou mic. Luminile de poziție 
aruncă o strălucire roşie demonică pe chipul lui Anatoli, iar 
răsuflarea i se adună într-un nor rău-prevestitor în jurul lui. 
Întinde o mână să o ajute să iasă şi, pentru că e obosită şi 
înțepenită, o acceptă. Se împiedică în momentul când se dă 
jos din portbagaj, dar el o trage în față şi o prinde în brațe. 


— De ce eşti aşa ostilă? şopteşte el cu buzele pe tâmpla cei. 


O strânge şi mai tare de talie, o prinde de ceafă şi o apucă 
de păr. În ciuda frigului, răsuflarea lui e fierbinte şi grea 
între ei. Până să realizeze Alessia ce se întâmplă, buzele lui 
se zdrobesc dur de gura ei. Încearcă să-i vâre cu forța limba 
în gură, iar ea se opune, străbătută de un amestec amețitor 
de teamă şi scârbă. Se smuceşte fără succes din brațele lui 


şi se zbate haotic, încercând să scape din strânsoare. 
Anatoli se lasă în spate, o priveşte, şi înainte să-şi dea 
seama ce face, Alessia îi trage o palmă răsunătoare peste 
față, iar el se trage îndărăt. Şocat. Alessia respiră sacadat, 
adrenalina îi clocoteşte prin vene, alungându-i frica şi 
lăsând în urmă furia. Anatoli se încruntă la ea, se freacă pe 
obraz şi, înainte să apuce să închidă ochii, o loveşte tare 
peste față. O dată. De două ori. Forța loviturilor îi smuceşte 
capul dintr-o parte într-alta şi o face să se clatine pe 
picioare. Fără prea multă grijă, Anatoli o ia pe sus şi o 
aruncă în portbagaj, iar ea se loveşte la umăr, la spate şi la 
cap. Înainte să poată protesta, el trânteşte capota. 


— Până înveţi să te porți frumos şi să fii civilizată, n-ai decât 
să stai acolo! ţipă el. 


Alessia îşi prinde în mâini capul care-i zvâcneşte. Furia îi 
arde gâtlejul şi fundul ochilor. 


Asta va fi viața ei de acum înainte. 


lau o gură de Negroni. Sunt cu Tom într-un bar de lângă 
hotel. E modern, îngrijit şi confortabil, personalul e 
prietenos şi atent, deşi nu exagerat. Şi, mai mult, au un 
Negroni al dracului de bun. 


— Cred că am nimerit bine, zice Tom şi mai soarbe din 
pahar. Nu ştiu la ce mă aşteptam. Capre şi colibe de 
chirpici, presupun. 


— Da. Şi eu cam tot aşa credeam. Locul ăsta depăşeşte 
toate aşteptările mele. 


Mă priveşte gânditor: 


— Scuze, Trevethick, dar trebuie să ştiu. De ce faci toate 
astea? 


— Ce? 


— Alergi după fătuca asta prin toată Europa. De ce? 


— Dragostea, mărturisesc eu, de parcă ar fi cel mai lesne de 
înțeles motiv din lume. 


Oare de ce nu pricepe şi el asta? 


— Dragostea? 


— Da. E cât se poate de simplu. 


— Pentru menajeră? 


Dau ochii peste cap. Ce-are asta de-a face cu faptul că 
Alessia a făcut curățenie pentru mine? Şi vrea să facă în 
continuare! 


— Obişnuieşte-te cu ideea, Tom. O să mă însor cu ea. 


Tom se îneacă şi împroaşcă lichidul roşu pe masă, iar eu mă 
întreb din nou cât de înțelept a fost să-l iau cu mine. 


— Ia-o încet, Trevethick. E frumuşică din câte îmi amintesc, 
dar e înțelept? 


Ridic din umeri: 


— O iubesc. 


El clatină din cap, buimăcit. 


— Tom, pentru că tu nu ai avut curajul să faci ce trebuie şi 
s-o ceri de nevastă pe Henrietta - care e o sfântă pentru că 
te suportă —, nu mă judeca pe mine. 


Se încruntă şi în ochii lui apare o licărire ostilă: 


— Uite ce-i, bătrâne, nu mi-aş face datoria de prieten dacă 
n-aş spune ce e al naibii de evident. 


— Şi ce este atât de evident? 


— Eşti în doliu, Maxim, spune el cu o voce surprinzător de 
blândă. Ţi-a trecut prin cap că pasiunea asta subită e felul 
tău de a face față morții fratelui tău? 


— N-are nimic de-a face cu moartea lui Kit şi nu e deloc 
vorba de o pasiune subită. Tu n-o cunoşti ca mine. E o 
femeie excepțională. Şi am cunoscut nenumărate femei. E 
altfel. Nu-i pasă de toate rahaturile de doi bani... E 
inteligentă. Amuzantă. Curajoasă. Şi ar trebui s-o auzi 
cântând la pian. E un adevărat geniu. 


— Serios? 


— Da. Aşa stau de fapt lucrurile. De când am cunoscut-o, 
văd lumea în cu totul altă lumină. Şi am ajuns să mă întreb 
care e locul meu în ea. 


— Stai calm. 


— Nu, Tom. Tu să stai calm. Are nevoie de mine. E bine să 
aibă cineva nevoie de tine, iar eu am nevoie de ea. 


— Dar asta nu e o temelie pentru o relație. 


Scrâşnesc din dinți: 


— Nu e numai asta. Tu ai luptat pentru țară. Ai o afacere de 
succes. Eu ce mama dracului am făcut în viață? 


— Mă rog, tu eşti cât pe ce să-ți ocupi locul în istoria familiei 
Trevethick şi să-i păstrezi moştenirea pentru generațiile 
următoare. 


— Ştiu, oftez. E descurajant şi vreau lângă mine pe cineva 
în care să pot avea încredere. Cineva care mă iubeşte. 
Cineva care mă prețuieşte pe mine, mai mult decât averea şi 
titlul meu. Cer prea mult? 


Tom se încruntă. 


— Am găsit acest om, adaug. lar tu eşti prea sigur pe 
Henrietta. 


Pufneşte şi coboară privirea spre restul de băutură din 
pahar. 


— Ai dreptate, mârâie el. O iubesc pe Henry. Ar trebui să fac 
ceea ce se cuvine. 


— Ar trebui. 


Tom încuviințează. 


— Bun. Hai să mai luăm un rând. 


Face semn chelnerului să ne mai aducă un rând, iar eu mă 
întreb dacă va trebui să fac față acestei neîncrederi față de 


Alessia din partea tuturor prietenilor mei... din partea 
familiei. 


— Să fie duble, strig eu. 


Alessia se trezeşte şi îşi dă seama că maşina stă pe loc. 
Motorul e oprit. Capota se ridică, iar Anatoli se află din nou 
deasupra ei. 


— Ţi-ai învățat cât de cât lecţia? 


Alessia îi aruncă o privire duşmănoasă şi se ridică, 
frecându-se la ochi. 


— leşi de-acolo. Stăm aici la noapte. 


De data asta nu-i mai întinde mâna s-o ajute, dar se apleacă 
pe deasupra ei şi îşi ia haina, pe care şi-o trage repede pe el. 
Afară bate un vânt muşcător şi ea se înfioară. O doare tot 
corpul, dar iese din portbagaj posomorâtă şi aşteaptă 
deoparte să vadă ce are el de gând să facă. 


Anatoli o urmăreşte din priviri, iar buzele lui se strâng într-o 
linie subțire, furioasă: 


— Eşti ceva mai ascultătoare acum? o întreabă, cu o 
expresie batjocoritoare. 


Alessia nu scoate o vorbă. 


Anatoli pufneşte şi întinde mâna după bagaje. Alessia se 
uită în jur. Sunt într-o parcare în centrul unui oraş. În 
apropiere, se ridică un hotel impunător. Are multe etaje şi e 
luminat ca un film de la Hollywood, iar pe fațadă scrie 
WESTIN. Anatoli o înşfacă de mână şi o trage spre intrare. 
Nu încetineşte pasul, aşa că ea trebuie să alerge ca să țină 
ritmul. 


Foaierul e tot numai marmură, oglinzi şi modernitate, iar 
Alessia zăreşte un semn discret: se află la hotelul Westin din 
Zagreb. Anatoli face cazarea într-o limbă croată perfectă şi 
în câteva minute sunt în liftul care îi duce la etajul al 15-lea. 


Anatoli a luat un apartament luxos, cu mobilier crem şi 
maro. Are o canapea, un birou, o masă mai mică şi, printr-o 
uşă întredeschisă, Alessia zăreşte un pat. 


Unul. 
Nu! 
Rămâne în picioare în prag, obosită şi neajutorată. 


Anatoli îşi scoate haina şi o aruncă pe canapea. 


— Ţi-e foame? întreabă el, deschizând comoda de sub 
televizor. 


În cele din urmă găseşte minibarul. 
— Ce zici? se răsteşte el. 
Alessia încuviințează. 


Anatoli face semn cu capul spre o mapă îmbrăcată în piele 
albastră, aflată pe birou: 


— Comandăm de la room-service. Alege ceva. Şi scoate-ţi 
haina. 


Alessia ia meniul şi răsfoieşte paginile până la secțiunea 
room-service. Denumirile sunt în croată şi engleză; se uită 
prin meniu şi alege imediat cel mai scump fel de pe listă. N- 
are nicio mustrare de conştiinţă să-l pună pe Anatoli la 
cheltuială. Se încruntă, amintindu-şi cum se opunea 
încercărilor lui Maxim de a plăti... Anatoli a găsit două 
sticluțe de scotch şi le deşurubează capacele. Da, Alessia n- 
are nicio mustrare de conştiinţă. E victima unei răpiri şi 
Anatoli i-a servit suficiente abuzuri fizice până acum. Îi e 
dator. Dar cu Maxim... balanţa era cu totul în neregulă. Ea 
era cea care-i era datoare. Atât de datoare. Domnul ei. Îl 
lasă să i se strecoare în linişte din minte; va jeli mai târziu 
după el. 


— Vreau o friptură New York, cere ea. Cu extra salată. Şi 
cartofi prăjiți. Şi un pahar de vin roşu. 


Anatoli se întoarce şi o priveşte surprins. 


— Vin? 


— Da. Vin. 


O cântăreşte din priviri câteva momente: 


— Ai devenit foarte occidentală. 


Alessia prinde curaj. 


— Aş vreau un pahar de vin roşu franțuzesc. 


— Acum vrei şi franțuzesc? întreabă el ridicând o 
sprânceană. 


— Da, răspunde Alessia şi, după ce se gândeşte mai bine, 
adaugă: Te rog. 


— Bine, o să luăm o sticlă. 


Ridică din umeri cu un gest nonşalant şi pare foarte 
înțelegător. 


Dar nu e. E un monstru. 


Toarnă amândouă sticluțele de whisky într-un pahar şi nu- 
şi ia ochii de la ea când întinde mâna după telefon. 


— Ştii, eşti o femeie foarte atrăgătoare, Alessia. 


Ea îngheață. Ce mai vrea acum? 


— Mai eşti virgină? o întreabă cu voce blândă, 
ademenitoare. 


Alessia trage aer în piept şi se simte puțin amețită. 


— Sigur că da, şopteşte, încercând să pară deopotrivă 
ofensată şi jenată. 


Anatoli nu trebuie să afle adevărul. 


Privirea lui se aspreşte. 


— Pari schimbată. 


— Sunt. Am deschis ochii. 
— ŢȚi i-a deschis cineva? 


— Doar... propria mea experiență, şopteşte ea, dorindu-şi să 
nu-i fi răspuns. 


Îşi atrage duşmănia unui şarpe. 


Anatoli formează numărul de la room-service şi face 
comanda, în timp ce Alessia îşi scoate haina şi se aşază pe 
canapea, urmărindu-l prudentă. Când termină cu telefonul, 
Anatoli ia telecomanda, dă pe un post local de ştiri şi se 
aşază la birou cu paharul. Urmăreşte o vreme ştirile fără s-o 
bage în seamă, sorbind din când în când din pahar. Alessia 
e uşurată că e atent la altceva. Se uită şi ea la televizor, 
încercând să înțeleagă ce spune crainicul, şi prinde câteva 
cuvinte. Se concentrează; nu vrea să-i rătăcească gândurile. 
N-ar face decât să se întoarcă la Maxim şi refuză să îşi 
plângă pierderea în fața lui Anatoli. 


Când se termină emisiunea, Anatoli se întoarce spre ea. 
— Aşa deci, ai fugit de mine? 


Vorbeşte despre ziua de ieri? 


— Când ai plecat din Albania, spune el, sorbind ultima 
înghițitură de whisky. 


— M-ai amenințat că îmi rupi degetele. 
El se freacă pe bărbie, gânditor: 

— Alessia... Nu... 

Şi se opreşte. 


— Nu vreau scuze, Anatoli. Nu există nicio scuză să tratezi o 
ființă umană aşa cum m-ai tratat tu pe mine. Uită-te la 
gâtul meu. 


Îşi trage puloverul în jos, lăsând să se vadă vânătăile pe care 
i le-a făcut ieri. Ridică bărbia, ca să fie şi mai vizibile. 


Anatoli roşeşte. 


Se aude o bătaie discretă în uşă şi, aruncându-i Alessiei o 
privire frustrată, se duce şi deschide. În fața uşii e un tânăr 
în livreaua hotelului, care duce un cărucior pentru 
mâncare. Anatoli îi face semn să intre şi se dă la o parte în 
timp ce băiatul transformă căruciorul în masă. E acoperită 
cu o față de masă albă, pe care sunt aranjate două 
tacâmuri. Într-o vază de ceramică e un singur trandafir 
galben, o mică tentativă de romantism. 


Ce ironic. 


Durerea Alessiei îşi face iar simțită prezența, o roade pe 
dinăuntru, şi trebuie să-şi înăbuşe lacrimile cât desface 
chelnerul sticla cu vin. Pune dopul de plută pe o farfurioară 
din ceramică, scoate câteva farfurii din sertarul încălzit de 
dedesubt şi, cu un gest larg, dă deoparte capacele care le 
acopereau. Aroma e înnebunitoare. Anatoli spune câteva 
cuvinte în croată şi îi dă chelnerului ceva ce seamănă cu o 
bancnotă de zece euro, pentru care acesta pare extrem de 
recunoscător. După ce tânărul părăseşte camera, Anatoli o 
cheamă pe Alessia la masă: 


— Hai să mănânci. 
Pare îmbufnat. 


Pentru că e flămândă şi sătulă să se tot împotrivească, 
Alessia se aşază la masa improvizată. Aşa va fi de acum 
înainte, o erodare lentă, chinuitoare a voinţei ei, în aşa fel 
încât, în timp, va ajunge să se supună bărbatului acestuia. 


— E cât se poate de occidental, nu? zice el când se aşază în 
fața ei şi ia sticla de vin. 


Îi toarnă un pahar. 


Alessia se gândeşte la ce i-a spus mai devreme. Dacă Anatoli 
vrea o nevastă albaneză tradițională, atunci asta va avea. N- 


o să mănânce cu el. Nu va dormi cu el decât atunci când 
vrea sex. In mod sigur nu asta îşi doreşte. Se uită în farfurie 
şi i se pare că pereții camerei se strâng în jurul ei, sufocând- 
0. 


— Gëzuar, Alessia, spune el, iar Alessia îl priveşte. 


Anatoli a ridicat paharul închinându-l tăcut în cinstea ei, cu 
ochii mari, cu o expresie călduroasă. O furnică tot scalpul. 
Nu se aştepta la asemenea... onoare! Ridică şi ea paharul, 
închină cu el fără tragere de inimă şi soarbe o gură. 


— Mmm, face ea, şi închide ochii, sedusă de gustul vinului. 


Când îi redeschide, Anatoli o priveşte cu ochi întunecați, 
care promit ceva ce ea nu-şi doreşte. 


Îi dispare pofta de mâncare. 


— N-o să mai fugi de mine, Alessia. Niciodată. O să fii soția 
mea, murmură el. Acum mănâncă. 


Ea coboară privirea spre friptura din farfurie. 


Capitolul treizeci 


Anatoli îi umple din nou paharul. 


— Abia dacă te-ai atins de mâncare. 


— Nu mi-e foame. 


— Atunci cred că e vremea să mergem la culcare. 


Tonul o face să se uite tăios la el. Stă răsturnat pe spate în 
scaunul lui, vigilent. Aşteptând. Ca un animal de pradă. 
Bate cu arătătorul în buza de jos ca şi cum ar fi cufundat în 
gânduri, dar ochii îi sclipesc. A băut cel puţin trei pahare de 
vin. Şi whisky-ul înainte. Dă peste cap ultima înghițitură de 
vin şi se ridică încet de pe scaun. Rămâne cu privirea 
ațintită asupra ei, cu ochii concentrați, mai întunecați. O 
paralizează cu privirea asta. 


Nu. 


— Nu văd de ce ar trebui să aşteptăm noaptea nunții, spune 
el şi se apropie de ea. 


— Nu. Anatoli, şopteşte ea. Te rog. Nu. 


Se agaţă de masă. 


El îi atinge obrazul cu un deget. 


— Frumos, şopteşte. Ridică-te. Nu complica lucrurile. 


— Ar trebui să aşteptăm, şopteşte Alessia, străduindu-se să- 
şi dea seama ce poate să facă. 


— Nu vreau să aştept. Şi dacă trebuie să mă lupt cu tine, 
asta e. 


Face o mişcare bruscă, o prinde pe după umeri şi o trage cu 
atâta forță, încât îi dărâmă scaunul. Alessia simte cum o 
copleşesc teama şi furia. Se răsuceşte şi dă din picioare, îl 
loveşte în fluierul piciorului şi apoi loveşte şi masa, făcând 
să zdrăngănească vesela şi tacâmurile şi vărsând paharul ei 
cu vin. 


— Ah. Futu-i, geme el. 


— Nu! ţipă ea, lovindu-l cu amândouă picioarele şi fluturând 
pumnii în speranța că o să-l nimerească. 


Anatoli se repede la ea, o prinde de talie şi o trage lângă el. 
O saltă de la pământ, în vreme ce ea dă din picioare şi 
loveşte totul în jur încercând să-l nimerească. 


— Nu! ţipă ea. Te rog, Anatoli! 


Fără să-i ia în seamă ţipetele, o strânge mai tare şi o duce în 
dormitor pe jumătate târâş, pe jumătate în braţe. 


— Nu. Nu. Încetează! 


— Linişte! ţipă el şi o zgâlțâie, aruncând-o în pat cu fața în 
jos. 


Se aşază lângă ea şi o ține nemişcată, punându-i o mână pe 
spate, în timp ce cu cealaltă începe să-i tragă ghetele din 
picioare. 


— Nu! ţipă ea. 


Se răsuceşte şi-l loveşte cu picioarele o dată, de două ori, 
încercând să se smulgă din strânsoare şi atacându-l cu 
pumnii. 


— Ce naiba, Alessia! 


E înnebunită; furia şi suferința copleşitoare îi dau o putere 
pe care nici nu bănuia că o are. Se luptă din răsputeri, 
orbită de furia covârşitoare pe care o îndreaptă, toată, 
împotriva bărbatului pe care-l urăşte. 


— Fir-ar a dracului! 


Anatoli se aruncă peste ea, zdrobind-o de saltea şi lăsând-o 
fără suflare. Incearcă să-l dea jos, dar e prea greu. 


— Potoleşte-te, îi şopteşte el la ureche. Potoleşte-te. 


Ea rămâne nemişcată, cruțându-şi resursele şi străduindu- 
se să îşi umple plămânii cu aer. Anatoli îşi mută greutatea şi 
o răsuceşte, astfel că stau nas în nas. Trecându-şi un picior 
peste coapsele ei, o prinde de brațe şi i le ridică deasupra 
capului, ţinându-le cu o singură mână. 


— Te vreau. Eşti soția mea. 


— Te rog. Nu, şopteşte ea, uitându-se în ochii lui sălbatici, 
larg deschişi. 


Citeşte în ei excitarea; corpul lui suplu vibrează, îl simte lipit 
de şoldul ei. Anatoli se uită în jos la ea, răsuflând greu, şi îşi 
trece mâna peste trupul ei, peste sâni, peste abdomen, peste 
şlițul pantalonilor. 


— Nu, Anatoli, te rog. Sângerez. Te rog. Sângerez. 


Minte, dar e ultima încercare disperată de a-l opri. Anatoli 
se încruntă, ca şi cum n-ar fi înțeles, iar apoi expresia i se 
schimbă din dorinţă în dezgust. 


— Oh, face el. 


Îi lasă mâinile, se rostogoleşte de deasupra ei şi se uită în 
tavan. 


— Poate că ar trebui să aşteptăm, bombăne el. 


Alessia se întoarce pe-o parte, îşi trage genunchii la piept şi 
se  ghemuieşte, făcându-se cât mai mică. Disperare, 
repulsie, teamă - acestea îi vor fi tovarăşi de pat de acum 
înainte. Lacrimile încep s-o înece şi simte salteaua 
mişcându-se când Anatoli se ridică şi se duce înapoi în 
living. 


Cât mai poate plânge până ce-i seacă lacrimile? 


Clipe. Secunde. Ore. 


Mai târziu, Anatoli aruncă o pătură peste ea. Simte patul 
lăsându-se când se întinde lângă ea, sub plapumă. Se 
răsuceşte, îşi pune un braț în jurul ei şi-i trage mai aproape 
trupul încordat. 


— O să fii foarte potrivită pentru mine, carissima, şopteşte 
el, şi buzele lui îi ating obrazul într-un sărut surprinzător de 
blând. 


Alessia îşi îndeasă pumnul în gură, înăbuşindu-şi urletul 
tăcut. 


Se trezeşte brusc. Camera e cufundată în semiîntuneric, 
luminată de licăririle cenuşii ale zorilor. Anatoli doarme 
adânc lângă ea. Are chipul relaxat şi în somn pare mai puțin 
aspru. Alessia se uită în tavan, cu mintea complet trează. E 
îmbrăcată şi are ghetele în picioare. Ar putea fugi. 


Du-te. Acum. Încearcă să se convingă. 
Încet, fără zgomot, se dă jos din pat şi iese tiptil din cameră. 


Resturile de cu seară sunt încă pe masă. Alessia vede nişte 
cartofi prăjiți sleiți, ia repede câțiva şi-i bagă în gură. Cât 
mestecă, scotoceşte prin bagaje şi îşi găseşte banii. 
Strecoară bancnotele în buzunarul din spate al blugilor. 


Se opreşte şi ascultă. 
Anatoli doarme în continuare. 


Lângă rucsacul ei, vede valiza lui. Poate acolo îşi ține banii. 
Dacă da, ar putea-o ajuta să fugă. Trage încet fermoarul, 
neştiind ce-o să găsească înăuntru. 


Bagajul e împachetat ordonat. Sunt câteva haine - şi 
pistolul. 


Pistolul. 
Îl scoate. 
Ar putea să-l omoare. 


Înainte s-o omoare el. 


Inima începe să îi bată nebuneşte şi i se învârte capul. 
Are puterea. Mijloacele. Simte greutatea pistolului în mână. 


Se ridică, se duce tiptil spre dormitor şi îl priveşte pe 
Anatoli. Nu s-a mişcat. Simte un fior pe şira spinării şi 
începe să respire precipitat. A răpit-o. A bătut-o. A strâns-o 
de gât. Aproape că a violat-o. Îl disprețuiește — pe el şi tot ce 
reprezintă el. E îngrozită de el. Ridică mâna tremurând şi 
ținteşte. Trage încet piedica. Îi zvâcneşte capul şi are fruntea 
transpirată. 


Acum e acum. 

Momentul ei. 

Îi tremură mâinile şi lacrimile îi înceţoşează vederea. 
Nu. Nu. Nu. Nu. 

Le alungă şi lasă să-i cadă mâna. 

Nu e o ucigaşă. 


Întoarce arma. Se uită la ţeava pistolului. A văzut suficiente 
filme americane ca să ştie ce are de făcut. 


Nu vrea să-şi accepte soarta orbeşte. Asta ar fi o cale de 
scăpare. 


Ar putea să o termine cu toate, chiar acum. Toată suferința 
ei ar lua sfârşit. 


Nu va mai simți nimic. Niciodată. 

Îi apare în fața ochilor chipul chinuit de durere al mamei. 
Mama. 

Cât de distrusă ar fi...? 

Se gândeşte la Maxim. Dar alungă imediat acest gând. 
N-o să-l mai vadă niciodată. 


I se pune o gheară-n gât. Se sufocă de emoție. Închide 
strâns ochii. Gâfâie. 


Poate muri de mâna ei. Nu a lui Anatoli... 
Şi cineva va trebui să facă curat după aceea. 


Nu. Nu. Nu. 


Se prăbuşeşte pe podea. Înfrântă. Un eşec. Nu-şi poate lua 
viața. Nu are curajul. Adânc, în sinea ei, vrea să trăiască, 
pentru că nutreşte vaga speranţă că-l va vedea din nou pe 
Maxim. Nu poate fugi. Trebuie să ajungă acasă. Zagreb nu e 
la cinci zile de mers de Londra, e mult mai departe. E 
neajutorată. Se leagănă încet dintr-o parte în alta, cu 
pistolul în brațe, abandonându-se durerii. Nu a fost 
niciodată atât de nefericită. Nu a plâns niciodată atât de 
mult. Niciodată. Nici chiar după evadarea traumatizantă şi 
lungul ei drum până la Magda. A jelit-o pe bunica ei, i-a 
simțit lipsa, dar niciodată nu s-a simțit atât de dărâmată. 
Durerea e copleşitoare. Nu-l poate omori, nu se poate omori. 
L-a pierdut pe bărbatul pe care-l iubeşte şi e condamnată să 
stea cu bărbatul pe care-l disprețuiește. 


Are inima frântă. Nu. Inima ei nu mai există. 


Când începe să se zărească soarele la orizont, îşi potoleşte 
suspinele, îşi şterge lacrimile şi cercetează pistolul. E la fel 
ca cel al tatălui ei. 


Dar ceva tot poate să facă ce a văzut de multe ori la taică-su 
cum se face. Deschide magazia şi constată cu surprindere 
că nu sunt decât patru gloanțe înăuntru. Le scoate, trage 
manşonul brusc în spate şi prinde glonțul rămas când e 
aruncat din cameră. Pune încărcătorul la loc şi bagă 
gloanţele în buzunar. Apoi aşază pistolul la loc în valiza lui 
Anatoli şi trage fermoarul. 


Se ridică şi îşi şterge lacrimile. Gata cu plânsul, se mustră 
în sinea ei. Aruncă o privire pe fereastră şi vede Zagrebul 
începând să se materializeze în prima lumină a zorilor. De la 
etajul 15 al hotelului Westin, vede oraşul întinzându-se 
dedesubt ca o pătură cărămizie uriaşă, făcută din petice. E 
o privelişte impresionantă şi, într-un moment de uitare de 
sine, se întreabă dacă şi Tirana e la fel. 


— Te-ai trezit. 
Vocea lui Anatoli o sperie. 


— Mi-era foame, spune ea, aruncând o privire la resturile de 
mâncare de pe masă. Acum mă duc să fac un duş. 


Îşi ia geanta, intră în baie şi încuie uşa. 


Când iese, Anatoli s-a ridicat din pat şi s-a îmbrăcat. 
Farfuriile şi resturile de cu seară au dispărut, pe masă e o 
față de masă curată şi un mic dejun continental. 


— Ai rămas, zice Anatoli încet. 
Pare lipsit de vlagă, deşi e la fel de vigilent ca de obicei. 


— Unde să mă fi dus? răspunde fără chef Alessia. 


El ridică din umeri. 

— Ai mai plecat o dată. 

Alessia se uită la el. Mută. Epuizată. Deznădăjduită. 
— Pentru că ţii la mine? şopteşte el. 


— Nu te supraestima, zice ea şi, aşezându-se pe scaun, ia 
un corn cu ciocolată din coşul de pâine. 


Anatoli se aşază pe scaunul din fața ei şi, din câte îşi dă ea 
seama, încearcă să-şi ascundă un uşor zâmbet plin de 
speranţă. 


Mă plimb împreună cu Tom prin vasta piață Skanderbeg, 
aflată în apropierea hotelului. E o dimineaţă limpede, 
răcoroasă, cu un soare care se reflectă în dalele de marmură 
multicoloră care pavează spațiul imens. E dominată, pe o 
latură, de statuia ecvestră a eroului din secolul al XV-lea al 
Albaniei, iar pe cealaltă, de Muzeul Naţional de Istorie. Deşi 
sunt nerăbdător să ajung în oraşul Alessiei şi să îi găsesc 
casa, trebuie să-l aşteptăm pe interpret. 


Nu mă simt deloc în largul meu, nu pot sta locului şi sunt 
agitat, aşa că facem un tur rapid prin muzeu, ca să ne mai 
treacă timpul. Îmi distrag atenţia făcând o mulţime de poze 
şi postându-le online pe cele mai ciudate. Am fost atenționat 


de două ori, dar ignor interdicțiile şi fac în continuare poze 
pe furiş. Nu e tocmai British Museum, dar sunt fascinat de 
exponatele ilirice. Tom, desigur, e captivat de vitrinele cu 
arme medievale; Albania are o istorie bogată şi sângeroasă. 


La zece, o luăm pe unul dintre cele trei bulevarde paralele 
spre cafeneaua unde am stabilit să ne întâlnim cu 
translatorul. Sunt uimit să văd câți bărbați stau acolo 
bându-şi cafeaua afară, deşi e destul de frig. 


Dar unde sunt femeile? 


Thanas Ceka e un brunet cu ochi negri care îşi dă 
doctoratul la Universitatea din Tirana cu o teză în literatura 
engleză. Engleza lui e excelentă, are un zâmbet prietenos şi 
o fire plăcută. A adus-o cu el pe iubita lui, Drita, care îşi dă 
licența în istorie. E mignonă şi drăguță, dar nu vorbeşte 
engleză la fel de bine ca Thanas. Vrea să vină şi ea cu noi. 


Ei bine, lucrurile s-ar putea complica. 


Tom îmi aruncă o privire şi ridică din umeri. Nu am timp de 
ceartă. 


— Nu ştiu sigur cât va dura, spun eu, terminându-mi 
cafeaua. 


Ar fi putut fi folosită lejer şi pe post de diluant de vopsea — 
nu cred că am mai băut vreodată o cafea aşa de tare. 


— E-n regulă. Mi-am eliberat programul pentru weekend, 
spune Thanas. Eu n-am mai fost niciodată în Kukës, dar a 
fost Drita. 


— Ce ştii despre Kuk&s? o întreb direct pe fată. 
Îi aruncă o privire neliniştită lui Thanas. 
— Chiar aşa de rău? îi întreb pe amândoi. 


— Are o reputaţie proastă. După căderea comunismului, 
Albania a fost... 


Thanas se opreşte. 
— A avut parte de vremuri grele. 
Tom îşi freacă mâinile. 


— Îmi plac provocările, zice el, iar Thanas şi Drita au 
amabilitatea de a râde. 


— Vremea nu ar trebui să ne încurce, spune Thanas. 
Autostrada e deschisă şi n-a mai nins de două săptămâni. 


— Gata, mergem? întreb eu, nerăbdător să plec. 


Peisajul s-a schimbat. Au dispărut nesfârşitele câmpii 
monotone din nordul Europei; acum, sub soarele iernii, 
terenul e stâncos, golaş şi arid. În alte condiţii, Alessiei i-ar 
fi plăcut călătoria. A avut parte de un tur rapid al 
autostrăzilor Europei. Dar e cu Anatoli, bărbatul cu care va 
fi obligată să se mărite - şi va trebui să îl înfrunte şi pe tatăl 
ei când va ajunge în Kukës. Nu e prea nerăbdătoare să se 
confrunte cu inevitabilul, iar în sinea ei ştie că e din cauză 
că mama e cea care va suporta greul furiei lui. 


Mai traversează un pod, tot cu o viteză îngrijorătoare. 
Dedesubt, un fluviu larg îi aminteşte Alessiei de Drin - iar 
Drinul îi aminteşte de mare. 


Marea. 

Şi Maxim. 

Mi-a dăruit marea. 

Oare o să-l mai vadă vreodată? 


— Coasta Croaţiei e foarte pitorească. Fac multe afaceri aici, 
spune Anatoli rupând tăcerea care s-a înstăpânit între ei de 
când au plecat de la Zagreb. 


Alessia îi aruncă o privire. Nu-i pasă de afacerile lui. Nu vrea 
să ştie cu ce se ocupă. A fost o vreme când era curioasă, dar 
vremea aceea a trecut. În plus, ca soție a lui - ca o bună 
nevastă albaneză - nu va pune nicio întrebare. 


— Am câteva proprietăţi aici. 


Îi aruncă un zâmbet lacom, iar Alessia îşi dă seama că 
încearcă să o impresioneze, cum a făcut şi când s-au 
întâlnit prima dată. 


Întoarce capul, uitându-se la mare, iar mintea îi zboară 
înapoi în Cornwall. 


Drumul prin Tirana până la ieşirea din oraş este de-a 
dreptul înspăimântător. Pietonii au obiceiul descurajant să 
sară-n drum, iar sensurile giratorii n-au nicio lege — 
autoturisme, camioane şi autobuze se bat între ele pentru 
prioritate. E ca un uriaş joc unde fiecare speră să se dea 
celălalt deoparte şi, în ritmul ăsta, o să am nervii ferfeniță 
până în Kukës. Tom bate tot timpul cu palma în bord, 
țipând la pietoni, la şoferi, la toată lumea. E al naibii de 
enervant. 


— Ce naiba, Tom, taci dracului odată! Încerc să mă 
concentrez! 


— Scuze, Trevethick. 


Printr-o minune, ieşim întregi din centrul oraşului. Odată ce 
ne încadrăm pe drumul principal, încep să mă relaxez puţin, 
dar conduc încet; aici şoferii sunt imprevizibili. 


De o parte şi de alta a drumului sunt mai multe 
reprezentanţe auto şi nenumărate benzinării. Când lăsăm în 
urmă Tirana, trecem pe lângă o clădire mare, neoclasică, 
impunătoare, care arată mai curând ca un tort de nuntă. 


— Ce-i aici? întreb. 
— E un hotel, spune Thanas. E în construcție de ani de zile. 


Ridică din umeri când privirile noastre se întâlnesc în 
oglinda retrovizoare. 


— Ah. 


Câmpurile joase par roditoare şi verzi, ținând seama că 
suntem în februarie. Ici şi colo, pe câmp, se zăresc case 
joase, cu acoperişuri roşii. În timp ce conduc, Thanas ne 
face un rezumat al istoriei Albaniei şi ne spune mai multe 
despre el. Părinţii lui au supraviețuit căderii comunismului 
şi amândoi au învățat engleza de la BBC World Services, 
deşi postul era interzis pe vremea regimului opresiv. Se pare 
că BBC - dar şi multe alte chestii britanice - sunt la mare 
preț în Albania. Acolo vor să ajungă majoritatea albanezilor. 
Acolo sau în America. 


Tom şi cu mine ne uităm unul la altul. 


Drita îi spune ceva lui Thanas cu voce scăzută, iar el ne 
traduce. În 2000, Kukës a fost nominalizat la premiul Nobel 
pentru pace după ce oraşul a acceptat sute de mii de 
refugiați în timpul conflictului din Kosovo. 


Asta ştiam. Îmi amintesc privirea plină de mândrie a Alessiei 
când m-a delectat în pubul din Trevethick cu poveşti despre 
Kukës şi obiceiurile albaneze. 


Au trecut două zile de când a plecat şi am senzaţia că îmi 
lipseşte o mână. 


Unde eşti, dragostea mea? 


Intrăm pe autostrada principală care duce spre Kukës şi în 
curând gonim sub cel mai înghețat cer albastru, urcând 
constant spre piscurile maiestuoase acoperite cu zăpadă ale 
Alpilor Albanezi, iar masivele Shar şi Korab domină peisajul. 
Vedem trecători cu râuri repezi cristaline, chei înguste şi 
stânci abrupte şi zimțate. E uluitor şi, în afară de această 
autostradă modernă, pământul din jurul nostru pare 
neatins de timp. Ici, colo apare câte un pâlc de case micuţe, 
îmbrăcate în plăci de ceramică şi având coşuri pe care iese 
fum, căpițe de fân cu glugi de zăpadă, rufe întinse pe sârme, 
capre libere, capre priponite... asta e ţara Alessiei. 


Fata mea dragă. 


Sper că eşti bine. 


Vin să te iau. 


Cu cât urcăm mai mult, cu atât scade temperatura. Tom a 
trecut la volan, aşa că eu o pot face pe DJ-ul şi pot face poze 
cu telefonul. Thanas şi Drita sunt tăcuţi, bucurându-se de 
privelişte şi ascultându-i pe Hustle and Drone care, de pe 
telefonul meu, răsună în sistemul stereo al maşinii. leşim 
dintr-un tunel prin munte destul de lung şi ne trezim chiar 
printre piscurile stâncoase. Sunt acoperite cu zăpadă, dar 
sunt surprinzător de golaşe, cu doar câţiva copaci pe ele. 
Thanas ne lămureşte: după căderea comunismului au 
existat crize masive de combustibil, aşa că în unele zone 
localnicii au tăiat pădurile pentru lemne de foc. 


— Cred că suntem suficient de sus ca să fim deasupra 
limitei de vegetaţie, spune Tom. 


În mijlocul acestei sălbăticii stâncoase dăm peste o barieră 
şi, cât stăm la rând în spatele câtorva rable şi camioane, îmi 
sună telefonul. Mă mir că am semnal în aceşti munţi din 
Europa de Est. 


— Ce s-a întâmplat, Oliver? 


— Îmi cer scuze că te deranjez, Maxim, dar m-a contactat 
poliția. Sperau să o interogheze pe... logodnica ta, 
domnişoara Demachi. 


Aha... deci acum ştie. Ignor partea cu logodnica: 


— După cum ştii, Alessia s-a întors în Albania, aşa că vor 
trebui să aştepte până ce se va întoarce la Londra. 


— Aşa mă gândeam şi eu. 


— Au mai spus ceva? 


— Ți-au recuperat laptopul şi o parte din echipamentul 
audio. 


— Astea sunt veşti bune! 


— Şi cazul a fost preluat de Poliția Metropolitană. Se pare că 
atacatorii domnişoarei Demachi sunt cunoscuți de poliție şi 
erau căutați în legătură cu multe alte infracțiuni. 


— Metropolitanii? Bravo! A zis sergentul Nancarrow că s-ar 
putea să aibă cazier. 


Tom îmi aruncă o privire piezişă. 


— Au fost puşi sub acuzare? 


— Din câte ştiu eu, nu încă, Mister. 


— Ţine-mă la curent cu procedurile dacă poţi. Vreau să ştiu 
dacă sunt acuzaţi şi dacă ies pe cauțiune. 


— Am înțeles. 


— Te rog să transmiți poliției mesajul meu despre 
domnişoara Demachi. Spune-le că a trebuit să se întoarcă în 
Albania pentru o problemă de familie. În rest, merg toate 
cum trebuie? 


— Ca pe roate, Mister. 
— Ca pe roate? pufnesc eu. Perfect. 


Închei convorbirea şi îi dau lui Tom cinci euro, să plătească 
taxa la barieră. 


Dacă Dante şi complicele lui sunt în continuare reținuți, 
înseamnă că poliția tratează cu seriozitate cazul. Poate îi 
acuză de trafic de persoane. Sper. Sper că-i bagă după gratii 
şi aruncă cheile. 


Peste câteva minute vedem un indicator pentru Kukës şi 
încep să mă binedispun. Aproape am ajuns. Mergem pe 
lângă un lac uriaş care, când mă uit pe Google Maps, se 
dovedeşte a fi un râu, Drinul, care se varsă în lacul Fierza. 
Îmi amintesc cu câtă pasiune vorbea Alessia despre 
împrejurimile oraşului ei natal. Nerăbdarea mea creşte 


exponențial. Îl presez pe Tom să apese pe accelerație. O s-o 
văd. O s-o salvez. Sper. 


S-ar putea să nu aibă nevoie să fie salvată. 
S-ar putea să vrea să fie aici. 
Nici nu te gândi! 


Autostrada face o curbă largă şi, după ea, în fața noastră se 
zăreşte în sfârşit Kukës. Oraşul e adăpostit într-o vale, în 
față are râul-lac albastru-verzui şi este înconjurat de munți 
ameţitor de înalți. Într-adevăr, priveliştea e spectaculoasă. 


Uau. 
Asta vede Alessia în fiecare zi. 


Traversăm un pod solid peste apă. Pe un promontoriu de 
deasupra, observ o altă clădire abandonată care stă de pază 
şi mă întreb dacă nu cumva e un alt hotel abandonat. 


În apropiere de Nikšić, în Muntenegru, Anatoli opreşte în 
parcarea unei cafenele de pe marginea drumului. Alessia se 
uită indiferentă pe geam. 


— Mi-e foame. Ar trebui să-ți fie şi ţie, zice el. 


Alessia nu-şi bate capul să-l contrazică şi îl urmează în 
cafeneaua plăcută şi curată. E un spaţiu relativ nou şi 
decorat cu o temă amuzantă - automobile —, iar deasupra 
barului e pictat un hot-rod roşu-aprins. E un loc primitor. 
Dar nu şi pentru Anatoli; e irascibil. În ultimele câteva ore, a 
lovit de mai multe ori cu palma-n volan şi i-a înjurat cu voce 
tare pe ceilalți şoferi. Nu e deloc un om răbdător. 


— Comandă ceva pentru amândoi. Eu mă duc la toaletă. Să 
nu fugi, că te găsesc. 


Se strâmbă la Alessia şi o lasă să aleagă o masă. 


Acum e nerăbdătoare să ajungă acasă. La cum s-a purtat 
Anatoli aseară, nu vrea să mai petreacă o noapte cu el. 
Preferă să-l înfrunte pe tatăl ei. Frunzăreşte meniul, 
încercând să recunoască măcar câteva cuvinte comune pe 
care să le ştie fie în engleză, fie în albaneză, dar e obosită şi 
nu se poate concentra. Anatoli se întoarce. Şi el pare obosit. 
Într-adevăr, conduce non-stop de câteva zile, dar ea refuză 
să simtă orice simpatie pentru el. 


— Ce ai comandat? o întreabă. 
— N-am comandat. Uite meniul. 


Şi i-l întinde înainte să apuce să se enerveze. Apare un 
chelner şi Anatoli comandă fără să o mai întrebe ce vrea. E 
uluită să constate că părea să vorbească fluent şi 


muntenegreana. Chelnerul dispare şi Anatoli îşi scoate 
telefonul. 


Ochii lui albaştri se întâlnesc cu ai ei. 


— Linişte, îi spune, şi formează un număr: Bună, Shpresa, 
Jak e acasă? 


Mama! 


Alessia se îndreaptă. Încordată toată. Anatoli vorbeşte cu 
mama ci. 


— Aha... Păi, spune-i că ajungem în seara asta, în jur de 
opt... 


Privirea lui Anatoli alunecă spre Alessia: 
— Da, e cu mine. E bine... Nu... E la baie. 
— Cum! 

Anatoli duce degetul la buze. 


— Anatoli, lasă-mă să vorbesc cu mama, insistă Alessia, 
întinzând mâna după telefon. 


— Ne vedem când ajungem. La revedere. 
Şi închide. 
— Anatoli! 


În ochi i se adună lacrimi de furie şi i se pune un nod în gât. 
Nu i-a fost niciodată mai dor de casă decât acum. 


Mama. 


Cum poate să nu o lase nici să schimbe câteva vorbe cu 
mama ei? 


— Dacă ai fi fost un pic mai ascultătoare şi mai 
recunoscătoare, te-aş fi lăsat să stai de vorbă cu ea, zice el. 
Am bătut cale lungă pentru tine. 


Alessia se uită urât la el, apoi pleacă privirea. Nu vrea să 
vadă provocarea din ochii lui; nu mai suportă să se uite la el 
după această ultimă neruşinare. E crud şi răzbunător şi 
schimbător şi copilăros. Încetul cu încetul, furia i se 
strecoară prin toate venele. 


Nu-l va ierta niciodată pentru ceea ce i-a făcut. 


Niciodată. 


Singura speranță e să-şi susțină cauza în fața tatălui ei şi 
să-l implore să nu o oblige să se mărite cu el. 


Văzut de aproape, Kukës nu e ceea ce mi-am imaginat eu că 
va fi. E un oraş oarecare, cu blocuri în stil sovietic ponosite. 
Prin Thanas, Drita ne informează că a fost construit în anii 
1970. Oraşul vechi inițial se află acum pe fundul lacului; 
valea a fost inundată ca să alimenteze hidrocentrala care 
asigură energia electrică pentru toată zona. Drumurile sunt 
străjuite de brazi, pământul e acoperit de o pătură de nea şi 
străzile sunt liniştite. Se văd câteva magazine care vând 
bunuri de larg consum, haine şi echipamente agricole şi 
câteva supermarketuri. Mai sunt şi o bancă, o farmacie şi 
multe cafenele, unde, după cum e obiceiul, bărbaţii stau în 
soarele după-amiezii, bine îmbrăcaţi ca să se apere de frig, 
şi beau cafea. 


Din nou: unde sunt femeile? 


Cea mai distinctivă trăsătură a oraşului e aceea că, în 
capătul oricărei străzi, munții se ridică înalți, mândri şi 
abrupți, indiferent în ce parte m-aş uita. Suntem efectiv 
înconjurați de frumuseţea lor grandioasă şi mă trezesc 
regretând că nu mi-am luat Leica la mine. 


Agenţia de voiaj ne-a făcut rezervări la un hotel numit, ce să 
vezi, Amerika. Google Maps ne ghidează pe nişte străduțe 
laterale, până la hotel. E un amestec ciudat de vechi şi 
modern, cu o intrare care seamănă cu o grotă de Crăciun, 
mai ales acum, când e acoperită cu zăpadă. 


Înăuntru, constat că e cel mai kitsch loc pe care l-am văzut 
vreodată, înțesat cu tot soiul de bibelouri procurate din 
SUA, inclusiv câteva replici din plastic ale Statuii Libertăţii. 
Decorul e imposibil de definit, un melanj de stiluri, dar 
efectul dominant e... vesel şi prietenos. Gazda noastră, un 
bărbos subţire şi musculos, de vreo 30 şi ceva de ani, e 
amabil şi primitor şi ne urează bun venit într-o engleză 
stricată, înainte să ne îndrume spre camerele noastre, 
poftindu-ne într-un lift mic. Tom şi cu mine luăm camera cu 
două paturi şi lăsăm camera dublă pentru Thanas şi Drita. 


— Vrei să-l întrebi cum ajungem la adresa asta? 


Îi dau lui Thanas o bucăţică mototolită de hârtie cu adresa 
părinților Alessiei. 


— Da. La ce oră doriți să plecăm? 
— În cinci minute. Imediat după ce despachetăm. 


— Încetişor, Trevethick, intervine Tom. Nu putem să bem şi 
noi ceva mai întâi? 


Hmm... Cum ar fi spus tata, un strop de curaj insuflat de 
băutură n-are cum să strice. 


— Fie, dar rapid. Şi numai un pahar. De acord? Mă 
întâlnesc cu părinții viitoarei mele soții şi n-am niciun chef 
să fiu amețţit. 


Tom încuviințează cu entuziasm şi pune stăpânire pe patul 
de lângă uşă: 


— Sper din suflet că nu sforăi, îi zic în timp ce despachetez. 


O oră mai târziu tragem pe un loc de parcare lângă două 
porți ruginite de metal, grele şi deschise. Dincolo de ele, în 
capătul unui drum betonat, se zăreşte o casă izolată, cu 
acoperiş din ţiglă, aflată pe malul Drinului. Nu i se vede 
decât acoperişul. 


— Thanas, mai bine vii cu mine, spun şi îi lăsăm pe Drita şi 
pe Tom în maşină. 


Strălucirea soarelui la apus aruncă umbre lungi de-a 
curmezişul aleii. Ne aflăm pe un teren vast, înconjurat de 
copaci golaşi, deşi sunt şi câţiva brazi şi o grădină de 
zarzavaturi măricică, bine întreținută. Casa e vopsită în 
verde-pal, are trei niveluri şi două balcoane care dau spre 
apă, din câte pot vedea eu. E mai mare decât celelalte case 
pe care le-am zărit când veneam încoace. Poate părinții 
Alessiei sunt oameni cu stare. Habar n-am. Lacul arată 
magnific, luminat în nuanțele asfințitului de iarnă. 


Pe exteriorul casei se vede o antenă de satelit, iar eu îmi 
amintesc de o discuție pe care am avut-o cu Alessia: 


Şi am fost în America uitându-mă la TV. 


Televiziune americană? 
Da. Netflix. HBO. 


Bat la uşa care presupun că e intrarea din față. E din lemn 
masiv, aşa că mai bat o dată, mai tare, ca să fiu sigur că se 
aude. Inima îmi bubuie în piept şi, în ciuda frigului, îmi 
şiroieşte transpiraţia pe spate. 


Asta e. 
Momentul adevărului, amice. 


Sunt pe cale să-mi cunosc viitorii socri — deşi ei încă nu ştiu 
chestia asta. 


Uşa se întredeschide şi în raza de lumină care răzbate din 
interior văd o femeie de vârstă mijlocie, subțire, cu un batic 
pe cap. În lumina palidă a înserării îmi aruncă o privire 
întrebătoare, care îmi aminteşte de Alessia. 


— Doamna Demachi? 
— Da, răspunde ea, nedumerită. 


— Mă numesc Maxim Trevelyan şi am venit în legătură cu 
fiica dumneavoastră. 


Ea face ochii mari, clipind des, apoi deschide uşa ceva mai 
larg. E subțirică şi are umerii delicați; e îmbrăcată destul de 
demodat, cu o fustă bogată şi o bluză. Părul e ascuns sub 
batic, amintindu-mi de momentul când am văzut-o prima 
dată pe fata ei stând în holul meu ca un şoricel speriat. 


— Alessia, şopteşte. 


— Da. 


Se încruntă: 


— Soţul meu... nu e aici. 


Engleza ei e mai greoaie, iar accentul ei e mai puternic decât 
al Alessiei. Aruncă o privire îngrijorată în spatele meu, 
cercetând şoseaua - de ce, nu ştiu —, apoi se uită direct la 
mine: 


— Nu poţi rămâne aici. 


— De ce? 


— Soțul meu nu e acasă. 


— Dar trebuie să vorbesc cu dumneavoastră despre Alessia. 
Cred că e în drum spre casă. 


Ea înclină capul pe-o parte, brusc interesată: 
— O aşteptăm curând. Ai auzit că se întoarce? 
Îmi sare inima din piept. 

Vine acasă. Am avut dreptate. 


— Da. Şi eu am venit să vă cer, ție şi soțului 
dumneavoastră... 


Înghit în sec. 


— Permisiunea... să mă căsătoresc cu fiica voastră. 


— Ultima graniță de trecut, carissima, spune Anatoli. Ne 
întoarcem acasă. Păcat că ai lăsat-o în urmă furişându-te ca 
o hoață şi ţi-ai dezonorat familia. Când ne întoarcem, poţi să 
le ceri iertare părinților tăi pentru grijile pe care li le-ai 
provocat. 


Alessia îşi fereşte privirea, înjurându-l în sinea ei pentru că 
o face să se simtă vinovată că a fugit. A fugit de el! Ştie că 
mulți bărbaţi din Albania pleacă din ţară ca să muncească 
în străinătate, dar pentru femei nu e la fel de uşor. 


— E ultima dată când trebuie să intri în portbagaj. Dar stai 
puțin, mai întâi trebuie să iau ceva. 


Alessia se trage în spate şi se uită spre apus, unde soarele 
dispare în cele din urmă după dealuri. Frigul înserării îi 
pătrunde prin haine şi îi cuprinde inima. Ştie că e din cauză 
că suferă după singurul bărbat pe care-l va iubi vreodată. 
Ochii i se umplu pe neaşteptate de lacrimi, iar ea clipeşte ca 
să le alunge. 


Nu acum. 


Nu vrea să-i dea lui Anatoli această satisfacție. 


O să plângă diseară. 


Cu mama. 


Inspiră adânc. Aşa miroase libertatea - rece, străin. Data 
viitoare când va trage adânc aer în piept va fi în patrie, iar 
aventurile ei vor deveni... cum spunea Maxim? O nebunie 
din trecut. 


— Treci înăuntru. Se lasă curând noaptea, îi spune Anatoli 
răstit, ținându-i capota deschisă. 


Noaptea le aparține strigoilor. 


lar ea se uită acum la unul dintre ei. Ăsta e Anatoli. 
Întruchiparea unui strigoi. Urcă fără să se plângă şi fără să- 
l atingă. Se apropie de casă şi, pentru prima dată, e 
nerăbdătoare să îşi vadă mama. 


— Curând, carissima, spune el cu o licărire îngrijorătoare în 
ochi. 


— Închide portbagajul, i-o retează ea şi strânge lanterna în 
mână. 


Buzele lui se strâmbă într-un zâmbet sardonic şi trânteşte 
capota, lăsând-o în întuneric. 


Doamna Demachi oftează şi, aruncând încă o privire rapidă 
şi neliniştită în spatele meu, se dă la o parte: 


— Intră. 


— Aşteaptă în maşină, îi spun lui Thanas, şi o urmez într- 
un hol înghesuit, unde îmi face semn spre un raft pentru 
pantofi. 


Ah. Îmi scot iute încălțările, uşurat că port şosete asortate. 


Şi asta numai datorită Alessiei... 


Holul e văruit în alb, iar podeaua cu dale lucioase e 
acoperită cu un chilim viu colorat. Îmi face semn să intru 
într-o cameră alăturată, unde se află două canapele 
acoperite cu pături cu modele colorate, iar între ele e o 
măsuță, acoperită şi ea cu un şervet cu multe culori. 
Dincolo de ele e un şemineu; pe polița de deasupra sunt 
înşirate fotografii vechi. Mijesc ochii, sperând să văd şi 
vreuna de-a Alessiei. E o poză cu o fată cu ochi mari şi 
serioşi, aşezată la un pian. 


Fata mea! 


Grătarul e plin de buşteni, dar focul nu e aprins, deşi e frig, 
şi bănuiesc că acesta e salonul unde sunt primiți musafirii. 
Locul de onoare e rezervat pentru pianina veche de lângă 
perete. E banală şi ponosită, dar pun pariu că e perfect 
acordată. Aici cântă Alessia. 


Fata mea cea talentată. 


Lângă pian se află un corp înalt de bibliotecă plin cu cărți 
citite şi răscitite. 


Mama Alessiei nu m-a invitat să-mi scot haina. Nu cred că o 
să rămân prea mult. 


— Te rog. Ia loc, mă îndrumă ea. 


Mă aşez pe una dintre canapele, iar ea stă în capătul celei 
opuse; radiază toată încordare. Încleştându-şi mâinile una 
de cealaltă, mă priveşte stăruitor, aşteptând să spun ceva. 
Ochii ei au aceeaşi nuanță întunecată ca ai Alessiei — dar 
unde ai Alessiei sunt încărcați de mister, ai mamei ascund 
numai tristețe. Presupun că e din cauza îngrijorării pentru 
soarta fiicei ei. Dar după chipul ridat şi firele albe din păr, 
îmi dau seama că nu a avut parte de o viață uşoară. 


Viaţa în Kukës e grea pentru unele femei. 


Cuvintele spuse cu voce scăzută ale Alessiei îmi revin în 
gând. 


Mama ei clipeşte de câteva ori. Bănuiesc că se simte agitată 
sau stingherită din cauza mea şi mă simt puțin vinovat. 


— Prietena mea, Magda, scrie despre un bărbat care o ajută 
pe Alessia mea şi pe Magda. Tu eşti? întreabă ea cu glas 
şovăitor şi pe ton scăzut. 


— Da. 
— Ce face fata mea? şopteşte. 


Mă cercetează intens, în mod clar disperată să afle veşti 
despre Alessia. 


— Când am văzut-o ultima dată, era bine. Mai mult decât 
bine, era fericită. Am cunoscut-o când lucra pentru mine. A 
venit în casa mea pentru curățenie, îmi simplific eu engleza, 
sperând că mama Alessiei va putea ține pasul. 


— Şi tu ai venit tocmai din Anglia? 


— Da. 


— Pentru Alessia? 


— Da. M-am îndrăgostit de fiica dumneavoastră şi cred că şi 
ea mă iubeşte. 


Face ochii mari: 


— Da? 


Pare speriată. 


OK... nu e tocmai reacţia la care mă aşteptam. 


— Da. Aşa mi-a spus. 


— Şi tu vrei să te căsătoreşti cu ea? 


— Da. 
— Dar de unde ştii că ea vrea să se căsătorească cu tine? 
Ah! 


— Adevărul, doamnă Demachi, este că nu ştiu. Nu am avut 
ocazia să o întreb. Cred că a fost răpită şi este adusă în 
Albania împotriva voinţei ei. 


Îşi lasă capul pe spate şi se uită atentă la mine, cântărindu- 
mă din priviri. 


Rahat. 


— Prietena mea, Magda, vorbeşte frumos despre tine, spune 
ea. Dar eu nu te cunosc. De ce să te lase soțul meu să te 
căsătoreşti cu fata noastră? 


— Păi, ştiu că nu vrea să se mărite cu bărbatul pe care i l-a 
ales tatăl ei. 


— Ţi-a spus ea? 


— Mi-a spus totul. Şi, mai mult de atât, eu am ascultat-o. O 
iubesc. 


Doamna Demachi îşi muşcă buza de sus, iar gestul îmi 
aminteşte atât de mult de fiica ei, încât trebuie să-mi 
ascund un zâmbet. 


— Soțul meu se întoarce curând. Şi el este cel care va trebui 
să decidă ce se va întâmpla cu Alessia. E hotărât la bărbatul 
căruia i-a făgăduit-o. Şi-a dat cuvântul de onoare. 


Îşi pleacă privirea spre mâinile încleştate una de alta: 


— Am lăsat-o o dată să plece, nu cred că o mai pot lăsa încă 
o dată. 


— Vreţi s-o lăsaţi prinsă în capcana unei căsnicii violente şi 
abuzive? 


Întoarce brusc ochii spre mine şi văd în ei o străfulgerare a 
durerii şi înțelegerii ei, urmată de un şoc, când îşi dă seama 
că ştiu — aşa e viaţa ei. 


Îmi aduc aminte de tot ceea ce mi-a spus Alessia despre 
tatăl ei. 


Doamna Demachi şopteşte: 
— Trebuie să pleci. Acum. 


Se ridică. 


Futu-i. 
Am jignit-o. 
— Îmi pare rău, şoptesc şi mă ridic şi eu. 


Se  încruntă, părând încurcată şi  nehotărâtă. Apoi 
izbucneşte brusc: 


— Alessia ajunge în jur de opt, în seara asta, cu bărbatul 
căruia i-a fost făgăduită. 


Îşi fereşte privirea, probabil întrebându-se dacă a fost o idee 
bună să-mi împărtăşească un asemenea secret de stat. 


Când ies, îmi vine să-i strâng mâinile împreunate în semn 
de mulțumire, dar mă opresc, pentru că atingerea mea s-ar 
putea să nu fie bine-venită. Dar îi adresez cel mai sincer şi 
recunoscător zâmbet. 


— Mulţumesc. Fiica dumneavoastră înseamnă totul pentru 
mine. 


Ea se înmoaie puţin, răsplătindu-mă cu un zâmbet şovăitor, 
şi din nou văd în ea ceva din Alessia. 


Mă conduce la uşă, unde îmi pun ghetele, iar ea mă împinge 
afară. 


— La revedere, îmi spune. 

— O să-i spuneți soțului dumneavoastră că am fost aici? 
— Nu. 

— De acord, înțeleg. 


Îi zâmbesc încurajator — cel puţin aşa sper — şi mă îndrept 
spre maşină. 


Întorşi la hotel, nu-mi găsesc locul. Am încercat să ne uităm 
la televizor. Nici Tom, nici eu nu înțelegem la ce ne uităm. 
Am încercat să citim, iar acum suntem la bar. E la ultimul 
nivel şi, pe timp de zi, ar avea o perspectivă impresionantă 
asupra oraşului, a lacului şi a munților dimprejur. Dar 
acum e întuneric, iar priveliştea slab luminată nu-mi oferă 
prea multă alinare. 


E în drum spre casă. 
Cu el. 
Sper că e bine. 


— Stai jos. Eventual bea ceva, zice Tom. 


Mă uit pieziş la el. E unul dintre momentele acelea când îmi 
doresc să fi fumat. Nerăbdarea şi încordarea sunt aproape 
insuportabile. După o sorbitură de whisky, nu mai rezist. 


— Plecăm. 
— E prea devreme. 


— Nu-mi pasă. Nu mai pot sta închis aici să aştept. Prefer 
să aştept cu ai ei. 


La 19:40 ne întoarcem la casa Demachi. 
E momentul să te comporti ca un adult. 


Tom rămâne şi de data asta în maşină cu Drina, în timp ce 
Thanas şi cu mine coborâm pe alee. 


— Ţine minte, n-am mai fost aici. Nu vreau să-i facem 
necazuri doamnei Demachi, bine? îi spun lui Thanas. 


— Necazuri? 
— Cu soţul ei. 


— Aha. Înţeleg, spune Thanas, dându-şi ochii peste cap. 


— Chiar înţelegi? 


— Da. Viaţa e complet alta în Tiranë. Aici totul e mult mai 
tradițional. Bărbații. Femeile. 


Se strâmbă. 


Îmi şterg de haină palmele transpirate. N-am mai fost atât 
de agitat de la interviul pentru Eton. Trebuie să-i fac o 
impresie bună tatălui Alessiei. Trebuie să-l conving că sunt 
o opțiune mai bună pentru fiica lui decât nemermicul pe 
care i l-a ales. 


Asta dacă e şi ea de acord. 
Rahat. 
Bat la uşă şi aştept. 


Doamna Demachi deschide uşa. Privirea ei zboară de la 
Thanas la mine şi înapoi. 


— Doamna Demachi? întreb. 
Ea încuviințează. 


— Soțul dumneavoastră este acasă? 


Ea încuviințează din nou şi, în caz că ne aude cineva, reiau 
introducerea pe care i-am recitat-o mai devreme, de parcă 
scena de după-amiază nu s-ar fi petrecut niciodată. 


— Intraţi, spune ea. Trebuie să vorbiți cu soțul meu. 


După ce ne scoatem încălțările, ne ia hainele şi le atârnă în 
hol. 


Domnul Demachi e în picioare când intrăm într-o încăpere 
mai mare, aflată în fundul casei. E o bucătărie/sufragerie 
aerisită, curată lună, cele două zone fiind separate printr-o 
arcadă. O puşcă de vânătoare atârnă amenințător pe 
peretele din spate, deasupra capului domnului Demachi. 
Observ că e destul de la-ndemână. 


Demachi e mai bătrân decât nevastă-sa, are fața tăbăcită şi 
părul mai mult cărunt decât negru. Poartă un costum 
sobru, negru, care îi dă un aer de cap mafiot. Ochii lui nu 
trădează nimic. Mă bucur că e cu o jumătate de cap mai 
scund decât mine. 


În timp ce doamna Demachi îi explică încet cine suntem, 
expresia lui devine din ce în ce mai neîncrezătoare. 


Rahat. Oare ce-i spune? 


Thanas îmi traduce în şoaptă: 


— Îi spune că doreşti să discuţi cu el despre fiica lui. 
— OK. 


Demachi ne aruncă un zâmbet nesigur, ne strânge mâinile, 
face semn spre o canapea veche, din lemn de brad, 
invitându-ne să ne aşezăm. Mă cântăreşte cu ochi de 
aceeaşi nuanţă cu ai Alessiei, în timp ce doamna Demachi 
dispare pe sub arcadă în bucătărie. 


Demachi se uită la mine, apoi la Thanas, şi începe să 
vorbească. Vocea lui are un timbru profund, bogat, cu un 
efect aproape liniştitor. Thanas începe imediat să traducă 
pentru amândoi. 


— Soţia mea îmi spune că eşti aici pentru fiica mea. 


— Da, domnule Demachi. Alessia a lucrat pentru mine la 
Londra. 


— Londra. 


Pare impresionat pentru câteva clipe, dar expresia i se 
schimbă rapid: 


— Ce a făcut, mai exact? 


— A fost menajera mea. 


El închide ochii, ca şi cum vestea asta ar fi fost prea 
dureroasă pentru el, ceea ce mă surprinde. Poate crede că e 
sub demnitatea ei... sau poate îi este dor de ea, nu ştiu. 
Inspir adânc, ca să mă calmez, şi continui: 


— Am venit să vă cer mâna ei. 


Face brusc ochii mari, uluit, şi se încruntă. E o expresie 
exagerată. Dar nu ştiu cu ce scop. 


— E deja promisă altuia, spune. 


— Nu vrea să se mărite cu bărbatul acela. Din cauza lui a 
plecat de-aici. 


Demachi face ochii şi mai mari în fața sincerității mele 
brutale şi aud un suspin slab dinspre bucătărie. 


— Ţi-a spus ea? 


— Da. 


Expresia lui Demachi rămâne indescifrabilă. 


La ce dracu' se gândeşte? 


Cutele de pe frunte i se adâncesc. 


— De ce vrei să te însori cu ea? 
Omul pare perplex. 


— Pentru că o iubesc. 


Kukës e dureros de familiar, chiar şi pe întuneric. Alessia e 
şi nerăbdătoare, şi temătoare de întâlnirea cu părinții. Tata 
o s-o bată. Mama o s-o strângă în braţe şi o să plângă 
împreună. 


Cum au făcut mereu. 


Anatoli conduce peste podul spre peninsula Kukës şi face 
stânga. Alessia se înalță în scaun, încercând să-şi vadă 
casa. În mai puţin de un minut, zăreşte luminile casei 
părinților ei şi se încruntă. În capătul aleii e parcată o 
maşină, de care se sprijină două persoane; stau cu fața spre 
râu şi fumează. Alessiei i se pare ciudat, dar alungă imediat 
gândul, prea absorbită de iminenta reîntâlnire cu părinții. 
Anatoli ocoleşte maşina parcată şi înaintează pe alee. 


Înainte să se oprească maşina, Alessia deschide portiera şi o 
ia la fugă pe alee şi pe uşa din față. Fără să-şi mai scoată 
ghetele, străbate holul în goană. 


— Mamă! strigă ea şi năvăleşte în living, aşteptându-se să o 
vadă pe mama. 


Maxim şi un bărbat pe care nu-l cunoaşte sunt acolo, în 
picioare. Vorbesc cu tatăl ei, care acum se holbează la ea. 


Lumea  Alessiei se opreşte în loc şi ea încremeneşte, 
încercând să îşi dea seama ce se întâmplă. 


Clipeşte speriată de câteva ori, iar inima ei pustiită şi 
îndurerată zvâcneşte şi se trezeşte la viață. Are ochi pentru 
un singur bărbat. 


E aici. 


Capitolul treizeci şi unu 


Inima bate să-mi spargă pieptul. Alessia rămâne în mijlocul 
camerei. Uluită. 


E aici. 


În sfârşit, e aici. Se uită neîncrezătoare la mine, cu ochi 
mari, întunecaţi. 


Da. Am venit să te iau. 


Sunt aici, am eu grijă de tine. Mereu. 


Arată fabulos. Mai subțire. Dulce. Cu părul ciufulit. Dar e 
palidă. Mai palidă decât am văzut-o vreodată, şi are o 
zgârietură pe un obraz şi o vânătaie pe celălalt. Cearcănele 
negre din jurul ochilor sunt ude de lacrimi care n-au apucat 
să se usuce. 


Mi se pune un nod în gât. 


Prin ce ai trecut, iubito? 


— Bună, şoptesc. Ai plecat fără să-ţi iei la revedere. 


Maxim e aici. Pentru ea. Toţi ceilalți din încăpere dispar. Nu- 
1 poate vedea decât pe el. E ciufulit. E palid şi obosit, dar 
uşurat. O soarbe din priviri cu ochii aceia verzi, uluitori, iar 
cuvintele lui îi merg direct la inimă. Aceleaşi cuvinte pe care 
i le-a spus când a venit după ea în Brentford. Dar pe faţa lui 
pluteşte o întrebare, o rugăminte nerostită. O întreabă de ce 
a plecat. Nu ştie ce simte pentru el. Dar tot a venit. 


E aici. 


Nu e cu Caroline. 


Cum s-a putut îndoi de el? Cum s-a putut îndoi el de ea? 


Scoate un țipăt ascuțit şi aleargă în braţele lui, care o 
aşteptau. Maxim o ascunde la pieptul lui, ţinând-o strâns. [i 
inspiră mirosul. E curat şi cald şi familiar. 


Maxim. 
Să nu-mi mai dai drumul niciodată. 


Cu coada ochiului prinde o mişcare care îi atrage atenţia. 
Tatăl său s-a ridicat de pe scaun şi se uită cu ochii mari la 
ei. Deschide gura să spună ceva... 


— Am ajuns acasă, strigă Anatoli de pe hol şi intră mândru 
în cameră cu rucsacul ei, aşteptându-se să fie întâmpinat ca 
un erou. 


— Ai încredere în mine, îi şopteşte Alessia lui Maxim. 


El o priveşte în ochi şi pe chip i se citeşte iubirea. O sărută 
pe creştet şi-i spune: 


— Întotdeauna. 


Anatoli se opreşte în prag. Împietrit. 


Alessia se întoarce spre tatăl ei, care îşi plimbă privirea de la 
noi la nemernicul care a răpit-o. Anthony? Antonio? Nu-mi 


amintesc numele, dar trebuie să recunosc că e un ticălos 
bine făcut. Ochii lui de un albastru-îngheţat se fac la 
început mari, plini de uimire, dar apoi se îngustează, 
evaluându-ne cu răceală pe mine şi pe femeia din brațele 
mele. O împing pe Alessia în spatele meu, protejând-o de el 
şi de tatăl ei. 


— Babë, îi spune ea tatălui ei, më duket se jam shtatzënë 
dhe ai është i ati. 


Se aude în toată camera un icnet şocat. 


Ce dracu' a spus? 


— Cum? tună nemernicul în engleză şi lasă jos bagajele, în 
timp ce fața i se schimonoseşte de furie. 


Tatăl Alessiei se uită urât la ea şi la mine şi se înroşeşte tot 
mai tare la față. 


Thanas se apleacă spre mine şi şopteşte: 


— Tocmai i-a spus tatălui ei că ea crede că e însărcinată şi 
tu eşti tatăl. 


— Cum? 


Mă simt puțin ameţit. Dar stai aşa... N-are cum... Adică 
am... Am folosit... 


Minte. 


Taică-su se întinde după puşcă. 


Futu-i. 


— Mi-ai spus că sângerezi! ţipă Anatoli la Alessia şi vena de 
la tâmplă pulsează de stă să-i explodeze. 


Mama începe să plângă. 


— Am minţit! Nu voiam să pui mâna pe mine! 


Se întoarce spre tatăl ei: 


— Babë, te rog. Nu mă obliga să mă mărit cu el. E un om 
violent, agresiv. O să mă omoare. 


Baba se holbează la ea, deopotrivă uluit şi mânios, în timp ce 
în spatele lui Maxim un alt bărbat, pe care Alessia nu-l 
cunoaşte, traduce în şoaptă în engleză ce-a spus ea. 


— Uite, îi spune tatălui ei, şi-şi descheie haina, trage în jos 
gulerul puloverului şi îi arată vânătăile întunecate din jurul 
gâtului. 


Mama suspină ascuțit. 
— Ce mama dracului! 


Maxim înjură şi se repede la Anatoli, înşfăcându-l de gât. Se 
prăbuşesc amândoi la podea. 


E un om mort. 


Adrenalina îmi clocoteşte în vene. Îl iau prin surprindere pe 
nemernic, lăsându-l fără suflu când îl izbesc de podea şi mă 
sui peste el. 


— Ticălos nenorocit! urlu şi îi trag un pumn în față de-i 
zboară capul într-o parte. 


Îl lovesc din nou, în timp ce el se zbate, încercând să mă 
lovească în față, dar reuşesc să mă feresc. Însă e puternic şi 
se zvârcoleşte sub mine, aşa că îmi încleştez degetele în 
gâtul lui şi strâng. Mă prinde de mâini, încercând să se 
elibereze. Strânge buzele şi mă scuipă în față, dar evit şi 
asta şi scuipatul i se prelinge pe obraz, aşa că acum e plin 
de propria lui salivă, ceea ce-l înfurie şi mai tare. Se tot 
încordează şi încearcă să mă lovească. Strigă la mine în 


limba lui. Cuvinte pe care nu le înțeleg - dar al naibii să fiu 
dacă-mi pasă. 


Strâng mai tare. 


Mori, nenorocitule. 


Se înroşeşte la față. Ochii îi ies din orbite. 


Ridic mâinile, trăgându-i capul în sus, după care îl izbesc de 
pardoseala de piatră din bucătărie. Aud, încântat, un 
trosnet greu. 


Undeva, în spatele meu, răsună un țipăt. 


Alessia. 


— Dă-te de pe mine, gâfâie nemernicul într-o engleză 
stricată. 


Dintr-odată, simt nişte mâini care mă trag, încercând să mă 
dea la o parte. Mă lupt să scap de ele şi mă aplec peste 
nemernic suficient de aproape încât să-i simt răsuflarea 
puturoasă. 


— Dacă o mai atingi o dată te omor, mârâi la el. 


— Trevethick! Trevethick! Maxim! Max! 


E Tom. Mă trage de umeri, ridicându-mă de deasupra 
ticălosului. Trag aer în plămâni în timp ce mă ridic în 
picioare şi îmi simt tot trupul tremurând de furie şi dorință 
de răzbunare. Nemernicul se uită urât la mine, iar eu 
descopăr că tatăl Alessiei stă între noi, cu puşca în mână. 
Cu o privire cruntă, flutură țeava, făcându-mi semn să mă 
retrag. 


Fac ce mi se cere, dar fără nicio tragere de inimă. 


— Calmează-te, Maxim. Nu e cazul să provoci un incident 
internațional, zice Tom, în timp ce el şi Thanas mă trag 
îndărăt. 


Nemernicul se ridică în picioare clătinându-se, cu chipul 
schimonosit de ură. 


— Eşti la fel ca toți englezii, mârâie el. Eşti moale şi slab, iar 
femeile voastre sunt dure. 


— Destul de moale ca să te bat de ţi-a sunat apa-n cap, 
rahat cu ochi ce eşti, i-o retez eu. 


Când furia mi se mai domoleşte, o aud pe Alessia foindu-se 
în spatele meu. 


Rahat. 


Tatăl Alessiei stă între cei doi bărbați, uitându-se consternat 
când la unul, când la altul: 


— Îndrăzniţi să intraţi în casa mea şi să aduceţi violența în 
fața soţiei şi a fiicei mele? se adresează el lui Maxim şi 
prietenului său. 


De unde a apărut Tom? se întreabă Alessia. Îşi aminteşte că 
l-a întâlnit în Brentford şi şi-l aminteşte în boxeri, în bucătăria 
lui Maxim. Avea cicatrici pe tot piciorul, de sus până jos. Tom 
îşi trece mâna prin părul de un roşu-ruginiu şi susține privirea 
tatălui ei. 


Translatorul se apleacă şi îi şopteşte lui Maxim, în engleză, 
cuvintele tatălui Alessiei. Maxim ridică mâinile şi se trage 
înapoi: 


— Îmi cer iertare, domnule Demachi. O iubesc pe fiica 
dumneavoastră şi nu vreau să văd că i se întâmplă nimic 
rău. Mai ales de mâna unui bărbat. 


Maxim îi aruncă lui Baba o privire cu subiînțeles. Baba se 
încruntă şi se întoarce spre Anatoli. 


— Şi tu. Mi-o aduci înapoi plină de vânătăi? 


— Ştii ce încăpățânată e, Jak. Trebuie pusă la respect. 


— Pusă la respect? Aşa? 


Şi Baba arată spre gâtul ei. 


Anatoli ridică din umeri. 


— Doar e femeie. 


Tonul lui sugerează că oricum e o cantitate neglijabilă. 


Pe măsură ce translatorul îi traduce lui Maxim, acesta 
strânge maxilarele şi încleştează pumnii. Tremură de 
încordare şi mânie. 


— Nu, şopteşte Alessia şi-şi pune o mână pe brațul lui, 
încercând să-l domolească. 


— Linişte acolo! strigă tatăl ei, întorcându-se cu fața la ea. 
Ai adus ruşinea asupra familiei. Ai fugit. Şi acum te-ai 
întors curvă. Ţi-ai desfăcut picioarele pentru englezul ăsta. 


Alessia lasă capul în pământ, albă la față. 


— Babë, Anatoli o să mă omoare, şopteşte ea. Şi dacă vrei să 
mă vezi moartă, mai bine mă ucizi tu cu puşca aia, măcar 
să mor de mâna cuiva care ar trebui să mă iubească. 


Şi îşi priveşte tatăl, care se albeşte la față, în vreme ce 
Thanas îi traduce încet lui Maxim. 


— Nu! strigă Maxim, cu atâta însuflețire, încât toți ochii se 
întorc spre el. 


Păşeşte repede în față, împingând-o pe Alessia în spatele lui. 


— Nu se atinge nimeni de ea. Niciunul dintre voi. 


Baba se holbează la el, iar Alessia nu-şi dă seama dacă e 
ofensat sau impresionat. 


— Fata ta e marfă deteriorată, Demachi, zice Anatoli. De ce 
aş vrea resturile altui bărbat şi bastardul lui? Poţi s-o 
păstrezi şi poţi să-ţi iei la revedere de la împrumutul pe care 
ți l-am promis. 


Baba se încruntă la el: 


— Ai fi în stare să-mi faci una ca asta? 


— Cuvântul tău n-are nicio valoare, mârâie Anatoli. 


Translatorul redă în şoaptă cuvintele în engleză. 
— Împrumut? exclamă Maxim. 


Întoarce puţin capul şi vorbeşte încet, ca să nu-l audă decât 
Alessia: 


— Nemernicul a plătit pentru tine? 
Alessia roşeşte. 

Maxim îl înfruntă pe tatăl Alessiei: 

— Acopăr eu orice împrumut, spune el. 
— Nu! exclamă Alessia. 

Taică-său se uită furios la Maxim. 

— Îl dezonorezi, şopteşte fata. 


— Carissima, zice Anatoli din prag. Ar fi trebuit să ţi-o trag 
când am avut ocazia. 


Vorbeşte în engleză, ca să-l înțeleagă şi Maxim. 


Acesta se năpusteşte spre el plin de furie, dar de data asta 
Anatoli e pregătit. Scoate pistolul din buzunarul hainei şi îl 
îndreaptă spre fața lui Maxim. 


— Nu! strigă Alessia şi ţâşneşte între ei. 


— Nu ştiu pe cine să împugşc, pe tine sau pe el, se răsteşte 
Anatoli la ea în limba lor şi priveşte spre tatăl Alessiei, 
cerând permisiunea. 


Baba se uită la Anatoli, apoi la Alessia. 


Toată lumea tace. Tensiunea e ca o pătură groasă care 
învăluie întreaga încăpere. Alessia se apleacă în față. 


— Şi ce-o să faci, Anatoli? întreabă ea şi întinde degetul spre 
el. Il împugşti pe el? Pe mine? 


Thanas traduce. 
Maxim o apucă de braţe, dar ea se smuceşte. 


— Cine se ascunde în spatele unei femei? întreabă Anatoli în 
engleză, rânjind batjocoritor. Am destule gloanțe pentru 
amândoi. 


Expresia lui triumfătoare o îngrețoşează. 


— Nu, nu ai, i-o întoarce Alessia. 


Anatoli se încruntă: 


— Cum? 


Cântăreşte pistolul în palmă. 


— Azi-dimineaţă, la Zagreb, ţi-am scos gloanțele în timp ce 
dormeai. 


Anatoli ţinteşte spre Alessia şi încordează degetul spre 
trăgaci. 


— Nu! tună tatăl Alessiei şi îl izbeşte pe Anatoli cu patul 
puştii atât de tare, încât acesta cade la podea. 


Ameţit, Anatoli ținteşte din nou, dar de data asta spre tatăl 
Alessiei, şi apasă pe trăgaci. 


— Nu! ţipă într-un glas Alessia şi mama ei. 


Dar nu se întâmplă nimic. Percutorul scoate un clinchet 
care răsună în camera goală a pistolului. 


— Futu-i! urlă Anatoli şi se încruntă la Alessia, cu un 
amestec bizar de admiraţie şi dispreț pe chip. Eşti o muiere 


dată dracului, bombăne el şi se ridică în picioare 
clătinându-se. 


— Pleacă! răcneşte Baba. Pleacă acum, Anatoli, înainte să te 
împuşc cu mâna mea. Vrei să fie sânge între noi? 


— Pentru curva ta? 


— E fiica mea, iar oamenii ăştia sunt oaspeţi în casa mea. 
Pleacă. Acum. Nu mai eşti bine-venit aici. 


Anatoli se holbează la tatăl ei cu o expresie de furie şi 
neputinţă întipărită pe fiecare muşchi încordat al feţei. 


— Povestea asta nu s-a terminat, mârâie el la Baba şi la 
Maxim. 


Se întoarce, îl împinge pe Tom ca să-şi facă loc şi iese din 
cameră. Peste câteva secunde se aude un pocnet când 
trânteşte uşa de la intrare. 


Când se întoarce spre Alessia, ochii lui Demachi aruncă 
flăcări. Fără să mă bage în seamă, îşi îndreaptă privirea 
amenințătoare asupra fetei: 


— M-ai dezonorat, traduce Thanas. Ţi-ai dezonorat familia. 
Oraşul. Şi te întorci aici în starea asta? 


Face un semn cu mâna spre trupul ei: 


— Te-ai dezonorat pe tine însăți. 


O văd pe Alessia lăsând capul în jos; o lacrimă i se prelinge 
pe obraz. 


— Uită-te la mine! mârâie el. 


Când Alessia înălță privirea, Demachi ridică mâna ca s-o 
plesnească peste față, dar o prind şi o trag unde n-o poate 
ajunge. 'Tremură toată. 


— Să nu îndrăzneşti să te atingi de un fir de păr din capul 
ei! strig eu, dominându-l. Femeia asta a trecut prin iad. Şi 
totul din cauza că i-ai ales drept soț o jigodie de bărbat. A 
fost răpită de traficanţii de carne vie. A scăpat. A stat 
nemâncată. A mers zile în şir fără să aibă nimic la ea. Şi 
după toate astea, a fost suficient de puternică încât să-şi ia 
o slujbă şi, aproape fără niciun ajutor, să încerce să se pună 
pe picioare. Cum o poţi trata aşa? Ce fel de tată eşti? Unde e 
onoarea ta? 


— Maxim! E tatăl meu! 


Alessia mă prinde de braț cu o expresie îngrozită pe chip. 
Stau între ea şi aşa-zisul ei tată. Dar sunt pe poziţii, iar 
Thanas pare că ţine pasul cu mine. 


— Cum poţi vorbi despre onoare când te porți în halul ăsta 
cu ea? Şi, ce-i mai rău, e foarte posibil să-ți poarte în 
pântece nepotul. Şi tu ce faci? O ameninți cu violența? 


Cu coada ochiului, o văd pe mama Alessiei care îşi frământă 
şorțul, cu o expresie îngrozită pe chip. 


Demachi se holbează la mine de parcă mi-aş fi ieşit complet 
din minţi. Se uită la Alessia, apoi din nou la mine, cu o 
expresie de furie şi dezgust în ochii întunecațţi: 


— Cum îndrăzneşti să vii în casa mea şi să-mi spui mie cum 
să mă port? Tu. Tu eşti cel care ar fi trebuit să-şi țină 
clonțu' în nădragi. Nu-mi vorbi tu mie despre onoare. 


Thanas se albeşte în timp ce traduce. 


— Ne-ai dezonorat pe toţi. Ai dezonorat-o pe fiica mea. Un 
singur lucru mai poţi face, totuşi, mârâie el printre dinți şi, 
cu o mişcare rapidă, armează puşca cu un clic zgomotos. 


Rahat. 


Am sărit calul. 


O să mă omoare. 


Mai degrabă îl simt decât îl văd pe Tom încordându-se în 
pragul uşii. 


Demachi îndreaptă arma spre mine şi strigă: 
— Do të martohesh me time bijë! 


Albanezii par absolut uluiți. Tom e gata să sară. Toate 
privirile se îndreaptă spre mine: A doamnei Demachi. A 
Alessiei. A lui Thanas. Toţi fac ochii mari, şocațţi, iar Thanas 
traduce încet: 


— O să te însori cu fiica mea. 


Capitolul treizeci şi doi 


Ah, Babë, nu! 


Alessia îşi dă seama că nu s-a gândit la consecințele 
minciunii ei despre sarcină. Speriată, se întoarce dinspre 
tatăl său care ţine puşca în mână, disperată să-i explice 
adevărul lui Maxim. Nu vrea să-l forțeze să se căsătorească 
cu ea! 


Dar Maxim afişează cel mai larg zâmbet. 


Bucuria care străluceşte în ochii lui e evidentă pentru toată 
lumea. 


Expresia lui o lasă fără suflare. 


Se lasă încet în genunchi şi din buzunarul hainei scoate 
un... inel. Un inel frumos, cu diamant. Alessia rămâne fără 
suflare şi îşi duce mâinile la față, plină de uimire. 


— Alessia Demachi, spune Maxim, te rog să-mi faci onoarea 
să devii contesa mea. Te iubesc. Vreau să fiu cu tine mereu. 
Petrece-ţi viața cu mine. Alături de mine. Întotdeauna. 
Căsătoreşte-te cu mine. 


Ochii Alessiei se umplu de lacrimi. 
A adus un inel. 

De asta a venit aici. 

Ca s-o ceară în căsătorie. 

Şocul a lăsat-o fără suflare. 


Apoi o loveşte. Ca un tren de marfă. Exaltarea. O iubeşte cu 
adevărat. Vrea să fie cu ea. Nu cu Caroline. O vrea alături de 
el. Mereu. 


— Da, şopteşte, cu obrajii uzi de lacrimi de bucurie. 


Toţi se uită uluiți şi muţi cum Maxim îi pune inelul pe deget 
şi îi sărută mâna. Apoi, cu un chiot de bucurie, sare în 
picioare şi o ia în brațe. 


— Te iubesc, Alessia Demachi, şoptesc. 


O las jos şi o sărut. Apăsat. Cu ochii închişi. Nu-mi pasă că 
avem public. Nu-mi pasă că tatăl ei e acolo cu o puşcă în 
continuare îndreptată spre mine, nu-mi pasă că mama ei 
stă în pragul bucătăriei cu ochii mari şi plânge. Nu-mi pasă 
că unul dintre cei mai apropiaţi prieteni ai mei mă priveşte 
şocat şi alarmat, de parcă mi-aş fi pierdut mințile. 


Chiar în clipa asta aici, în Albania, în Kukës, sunt mai fericit 
decât am fost vreodată în toată viața mea. 


A spus da. 


Gura ei e moale şi dornică. Limba ei îmi mângâie limba. Au 
trecut numai câteva zile, dar mi-a lipsit nespus. 


Lacrimile ei îmi scaldă fața. Ude şi răcoritoare. 


Futu-i. O iubesc pe femeia asta. 


Domnul Demachi tuşeşte zgomotos, iar Alessia şi cu mine 
revenim cu picioarele pe pământ, rămaşi fără suflare şi 
amețiți după sărutul nostru. Demachi strecoară țeava puștii 
între noi şi ne desprindem din îmbrățişare, dar o apuc de 
mână şi o țin hotărât. N-am de gând să-i mai dau drumul. 
Niciodată. Alessia zâmbeşte şi roşeşte, iar eu mă simt cu 
capu-n nori. Iubirea, bat-o vina. 


— Kontesh&? îl întreabă tatăl ei pe Thanas, ridicând o 
sprânceană. 


Thanas se uită la mine, dar eu n-am idee ce a întrebat 
Demachi. 


— Contesă? mă lămureşte Thanas. 


— A, da. Contesă. Alessia va fi lady Trevethick, contesă de 
Trevethick. 


— Kontesh&? repetă tatăl ei, de parcă ar încerca să apuce de 
undeva cuvântul ăsta şi sensul lui. 


Încuviinţez. 
— Babe, zoti Maksim është Kont. 


Trei albanezi se întorc să se uite la mine şi la Alessia, de 
parcă ne-ar fi crescut fiecăruia câte un cap în plus. 


— Ca lordul Byron? întreabă Thanas. 


Byron? 


— El era baron, cred. Dar era nobil. Da. 


Domnul Demachi lasă arma în jos, zgâindu-se în continuare 
la mine. Nimeni nu se clinteşte şi nu rosteşte niciun cuvânt. 


Trebuie să recunosc că e ciudat. 


Tom face un pas înainte. 


— Felicitări, Trevethick. Nu mă aşteptam s-o ceri pe loc. 


Mă îmbrățişează şi mă bate pe spate. 


— Mulţam, Tom, răspund. 


— O să aveţi ce povesti nepoților. 


Râd. 


— Felicitări, Alessia, adaugă Tom, făcând o mică plecăciune 
în fața ei. 


Ea îl răsplăteşte cu un zâmbet minunat. 


Domnul Demachi se întoarce spre nevastă-sa şi-i dă răstit 
un ordin. Femeia dispare în bucătărie şi se întoarce cu o 
sticlă de alcool limpede şi patru pahare. Arunc o privire spre 
Alessia - e radioasă. A dispărut femeia chinuită care a intrat 
mai devreme în încăpere. 


Străluceşte. Zâmbetul. Ochii. Mi se taie răsuflarea când o 
privesc. 


Sunt un tip norocos. 


Doamna Demachi umple paharele şi le împarte - numai 
bărbaților. Tatăl Alessiei îl ridică pe al lui: 


— Gëzuar, spune, iar în ochii lui vicleni, întunecațţi, citesc o 
mare uşurare. 


— Gëzuar, repet, iar Thanas şi Tom mă imită. 


Ridicăm cu toţii paharele şi le dăm pe gât. E cel mai 
cumplit, cel mai letal lichid pe care l-am dat vreodată pe gât. 


Încerc să nu tuşesc. Şi nu reuşesc. 


— E grozav, mint eu. 


— Raki,  şopteşte Alessia, şi încearcă să-şi ascundă 
zâmbetul. 


Demachi pune paharul jos şi îl umple iar, apoi le umple şi 
pe celelalte. 


Altul? Rahat. Mă pregătesc mental. 
Tatăl Alessiei ridică din nou paharul cu raki: 


— Bija ime tani është problem yt dhe do të martoheni, këtu, 
brenda javës. 


Apoi lasă jos paharul şi flutură arma cu o privire încântată. 
Thanas ne traduce încet: 


— De acum înainte fiica mea este problema ta. Şi o să vă 
căsătoriți aici într-o săptămână. 


Cum? 


Futu-i! 


Capitolul treizeci şi trei 


O săptămână! 


Îi zâmbesc năucit Alessiei, iar ea surâde şi îmi dă drumul la 
mână. 


— Mama! izbucneşte ea, şi o urmăresc cum aleargă spre 
mama eci, care a aşteptat răbdătoare în bucătărie. 


Se îmbrățişează şi se agaţă una de alta ca şi cum n-ar vrea 
să-şi mai dea drumul niciodată. Apoi încep să plângă 
amândouă. Incet, potolit, cum numai femeile ştiu s-o facă. 


E... emoţionant. 


Este evident că le-a fost dor una de cealaltă. Chiar mai mult 
decât atât. 


Mama şterge lacrimile fiicei şi-i zice repezit ceva în limba lor, 
iar eu n-am habar ce-şi spun. Râsul Alessiei e mai mult un 
sângurit şi se îmbrățişează iar. 


Tatăl ei le priveşte, apoi se întoarce spre mine. 


— Femeile. Sunt aşa de sentimentale. 


Thanas îmi traduce cuvintele lui, dar Demachi pare uşurat. 
Cred. 


— Da, răspund cu vocea răguşită, şi sper că sună suficient 
de viril. I-a fost dor de mama ei. 


Dar nu şi de tine. 
Mama Alessiei îi dă drumul şi ea vine spre tatăl său. 
— Baba, îi şopteşte, cu ochii mari. 


Îmi ţin răsuflarea, hotărât să intervin dacă ridică un deget 
asupra ei. 


Demachi o prinde încetişor de bărbie: 
— Mos u largo përsëri. Nuk është mirë per nënën tënde. 


Alessia îi zâmbeşte cu timiditate, iar el se apleacă şi o sărută 
pe frunte, închizând ochii: 


— Nuk është mirë as per mua, îi şopteşte. 


Mă uit la Thanas, aşteptând să-mi traducă, dar el s-a 
îndepărtat, lăsându-i să se bucure de intimitatea acestui 
moment. Cred că ar trebui să fac la fel. 


E târziu. Sunt epuizat, dar nu pot dormi. S-au întâmplat 
prea multe, iar mintea mi se învârte haotic. Sunt întins, 
treaz, cu ochii-n reflexiile lichide, mişcătoare, de pe tavan. 
Imaginile care se formează sunt aşa de liniştitoare şi 
familiare, încât zâmbesc. Oglindesc starea mea extatică. Nu 
sunt în Londra, sunt la viitorii mei socri, iar reflexiile sunt 
de la luna plină care alunecă peste apele adânci şi 
întunecate ale lacului Fierza. 


N-am avut de ales şi am rămas - Demachi a insistat că 
trebuie să rămân aici. Camera mea e la parter şi, cu toate că 
nu are foarte mult mobilier, e confortabilă şi suficient de 
caldă şi are o privelişte minunată spre lac. 


Se aude un foşnet la uşă, iar Alessia se strecoară înăuntru 
şi o închide în urma ei. Toate simțurile mele se trezesc la 
viață şi inima începe să-mi bubuie. Vine pe vârfuri până 
lângă pat, cu trupul ascuns sub cea mai virginală şi mai 
cuminte cămaşă de noapte în stil victorian pe care am 
văzut-o vreodată. Dintr-odată am senzaţia că sunt într-un 
roman gotic şi îmi vine să râd de ridicolul situației. Dar ea 
duce un deget la buze şi, cu un gest rapid, îşi scoate peste 
cap cămaşa de noapte şi o lasă să cadă la podea. 


Nu mai respir. 


Trupul ei minunat e scăldat în lumina palidă a lunii. 


E perfectă. 


În toate felurile. 


Mi se usucă gura, iar trupul mi se înfioară. 


Dau la o parte plapuma, iar ea se strecoară lângă mine în 
pat, minunat de goală. 


— Bună, Alessia, şoptesc. 


Iar buzele mele le găsesc pe ale ei. 


Şi, fără niciun cuvânt, ne celebrăm regăsirea, pasiunea ei 
luându-mă prin surprindere. E dezlănțuită; degetele, 
mâinile, limba şi buzele, toate sunt pe mine. Şi ale mele pe 
ea. 


Sunt pierdut. 


Şi regăsit. 


Ah, cum o simt. 


Iar când îşi dă capul pe spate în extaz, îi acopăr gura să-i 
înăbuş ţipătul, îmi îngrop fața în părul ei bogat, moale, şi o 
însoțesc pe culmile extazului. 


Suntem din nou tăcuți. E ghemuită în brațele mele, cu 
trupul încolăcit peste al meu în somn. Probabil că e 
epuizată. 


Am regăsit-o. Dragostea vieții mele e cu mine, acolo unde îi 
e locul. Deşi dacă ar şti tatăl ei unde e, sunt sigur că ne-ar 
împuşca pe amândoi. 


Urmărind-o alături de părinții ei în ultimele câteva ore, am 
aflat multe despre ea. Reîntâlnirea cu mama ei, ba chiar şi 
cu tatăl ei, a fost mişcătoare. Cred că bătrânul o iubeşte. 
Foarte mult. 


Dar ea pare că s-a împotrivit educației şi acestui stil de viață 
încă dinainte s-o fi cunoscut-o eu, străduindu-se să fie ea 
însăşi. Mai mult, m-a luat şi pe mine cu ea în această 
călătorie epică a descoperirii de sine. Şi a reuşit. Vreau să- 
mi petrec tot restul vieţii cu femeia asta. O iubesc nespus de 
mult şi vreau să-i pun lumea la picioare. O merită întru 
totul. 


Se foieşte şi deschide ochii. Îmi surâde, iar zâmbetul ei 
luminează camera. 


— Te iubesc, şoptesc. 


— Te iubesc, răspunde ea întinzându-se să mă mângâie pe 
obraz, gâdilându-mi tuleiele de barbă cu vârful degetelor. 
Mulţumesc că n-ai renunțat la mine. 


Vocea ei e blândă ca o adiere de vară. 

— Niciodată. Sunt cu tine. Am eu grijă de tine. Mereu. 
— lar eu am grijă de tine. 

— Cred că tatăl tău mă împuşcă dacă te găseşte aici. 
— Nu, mă împuşcă pe mine. Cred că pe tine te place. 
— Îi place titlul meu. 

— Poate. 

— Eşti bine? 


Sunt serios acum şi cobor glasul în timp ce-i cercetez fața, 
căutând indicii care să-mi spună ce a îndurat în ultimele 
câteva zile. 


— Acum, că sunt cu tine, da. 
— Îl omor dacă se mai apropie vreodată de tine. 


Ea îmi pune degetul pe buze: 


— Hai să nu vorbim despre el. 

— Bine. 

— Îmi pare rău. Pentru minciună. 
— Ce minciună? Cu sarcina? 

Ea încuviinţează. 


— Alessia, ai fost genială. În plus, nu m-ar deranja nişte 
copii. 


Un moştenitor şi o rezervă. 


Ea zâmbeşte şi, ridicându-se, mă sărută, ispitindu-mă şi 
gâdilindu-mi buzele cu limba. Iar eu sunt flămând din nou, 
vreau mai mult. 


O întorc pe spate şi fac din nou dragoste cu ea. 
Lucid. Minunat. Desăvârşit. Dragoste. 
Aşa cum trebuie să fie. 


Săptămâna asta, peste câteva zile, vom fi căsătoriți. 


Abia aştept. 


Nu mai trebuie decât să-i spun mamei... 


Muzica Alessiei 


Capitolul doi 


Cucul, de Louis-Claude Daquin (piesa de încălzire a Alessiei) 


Preludiul nr. 2 în Do minor, BWV847, de J. S. Bach (preludiul 
furios al lui Bach interpretat de Alessia) 


Capitolul patru 


Preludiul nr. 3 în Do major, BWV848, de J. S. Bach 


Capitolul şase 


Preludiul şi Fuga nr. 15 în Sol major, BWV 884, de J. S. Bach 


Preludiul nr. 3 în Do major, BWV872, de J. S. Bach 


Capitolul şapte 


Ani de pelerinaj, al treilea an, S, 163 IV, „Jocuri de apă la vila 
D'Este”, de Franz Liszt 


Capitolul doisprezece 


Preludiul nr. 2 în Do minor, BWV847, de J. S. Bach 


Capitolul treisprezece 


Preludiul nr. 8 în Mi bemol minor, BWV853, de J. S. Bach 


Capitolul optsprezece 


Concert pentru pian în Do minor, op. 18-1, de Serghei 
Rahmaninov 


Capitolul douăzeci şi trei 


Preludiul nr. 15 în Re bemol major (Picături de ploaie), de 
Frederic Chopin 


Cucul, de Louis-Claude Daquin 


Sonata pentru pian în Re minor, op. 31, nr. 2 (Furtuna III), de 
Ludwig van Beethoven 


Capitolul douăzeci şi şase 
Preludiul no. 23 în Si major, BWV868, de J. S. Bach 
Capitolul douăzeci şi opt 


Preludiul nr. 6 în Re minor, BWV851, de J. S. Bach 

